新清史

新清史目錄

本紀

本紀一 太祖

本紀二 太宗一

本紀三 太宗二

本紀四 世祖一

本紀五 世祖二

本紀六 聖祖一

本紀七 聖祖二

本紀八 聖祖三

本紀九 聖祖四

本紀十 世宗一

本紀十一 世宗二

本紀十二 高宗一

本紀十三 高宗二

本紀十四 高宗三

本紀十五 高宗四

本紀十六 高宗五

本紀十七 高宗六

本紀十八 仁宗一

本紀十九 仁宗二

本紀二十 宣宗一

本紀二十一 宣宗二

本紀二十二 宣宗三

本紀二十三 文宗一

本紀二十四 文宗二

本紀二十五 穆宗一

本紀二十六 穆宗二

本紀二十七 穆宗三

本紀二十八 德宗一

本紀二十九 德宗二

本紀三十   德宗三

本紀三十一 德宗四

本紀三十二 德宗五

本紀三十三 宣統皇帝

新清史卷一　本紀一

太祖承天廣運聖德神功肇紀立極仁孝睿武端毅欽安弘文定業高皇帝, 姓愛新覺羅氏, 諱努爾哈齊, 其先蓋金遺部. 始祖布庫里雍順, 母曰佛庫倫, 相傳感朱果而孕. 稍長, 定三姓之亂, 眾奉為貝勒, 居長白山東俄漠惠之野俄朵里城, 號其部族曰滿洲, 滿洲自此始. 元於其地置軍民萬戶府. 明初置建州衛.

越數世, 布庫里雍順之族不善撫其眾, 眾叛, 族被戕, 幼子范察走免. 又數傳, 至肇祖原皇帝, 諱都督孟特穆, 有智略, 計誘先世仇讎之後, 盡復故地, 於是居虎攔哈達山下赫圖阿喇地. 子二：長充善, 次褚宴. 充善子三：長妥羅, 次妥義謨, 次錫寶齊篇古.

錫寶齊篇古即興祖直皇帝、諱都督福滿父也. 興祖子六：長德世庫, 次劉闡, 次索長阿, 次即景祖翼皇帝, 諱覺昌安, 次包朗阿, 次寶實, 各建城以居. 而景祖居赫圖阿喇地, 與五城相距, 近者五里, 遠者二十里, 環衛而居, 稱寧古塔貝勒. 景祖子五：長禮敦巴圖魯, 次額爾袞, 次界堪, 次即顯祖宣皇帝, 諱塔克世, 次塔察篇古. 時有碩色納、加虎二族恃其強, 頗凌諸路. 景祖、禮敦率眾破滅之, 盡收五嶺東蘇克蘇滸河西二百里內諸部, 由此遂盛. 顯祖生子五：長即太祖高皇帝, 母宣皇后喜塔喇氏, 孕十三月而生. 時歲己未, 明嘉靖三十八年也. 十歲宣皇后崩, 母弟曰舒爾哈齊、雅爾哈齊, 繼母弟曰巴雅喇, 又庶弟一曰穆爾哈齊. 當是時, 滿洲別有五部：曰蘇克蘇滸河, 曰渾河, 曰王甲, 曰董鄂, 曰哲陳；長白山二部：曰訥殷, 曰鴨綠江；東海三部：曰渥集, 曰瓦爾喀, 曰庫爾喀；扈倫國四部：曰烏喇, 曰哈達, 曰葉赫, 曰輝發. 群雄蜂起, 各主其地, 互相攻戰無寧歲, 太祖慨然思定其亂. 會蘇克蘇滸河有尼堪外蘭者, 陰搆明寧遠伯李成梁攻古勒城主阿太、沙濟城主阿亥. 阿亥見殺, 而阿太妻禮敦巴圖魯女也, 景祖及顯祖往援, 尼堪外蘭紿古勒人殺阿太降於明, 成梁盡屠之, 尼堪外蘭復搆二祖并遇害. 太祖及弟舒爾哈齊沒於兵間, 成梁妻奇其貌, 陰縱之歸, 途遇額亦都, 以其徒九人從. 太祖既歸, 有甲十三. 五城族人龍敦等忌之, 以畏明為辭, 屢謀侵害, 遣人中夜狙擊, 侍衛帕海死焉. 額亦都、安費揚古備禦甚謹, 嘗夜獲一人, 太祖曰：「縱之, 毋植怨也.」使人往詰明邊吏曰：「汝國無故害我祖父, 誓與汝不共天.」明使報曰誤耳, 乃歸二祖喪. 太祖更索尼堪外蘭, 明使曰：「以誤故備禮為謝, 今更求, 我當助尼堪外蘭築城甲版, 令主滿洲矣.」於是國人信之, 皆歸尼堪外蘭. 而尼堪外蘭且迫太祖為己屬, 太祖益憤. 會撒爾湖城主諾米納之兄瓜喇亦為尼堪外蘭所譖, 明邊吏責治之, 諾米納與嘉木湖寨主噶哈善哈思虎、沾河寨主常書及弟楊書遂來歸. 時明萬曆十一年癸未, 太祖年二十有五, 思復祖父之仇, 以顯祖遺甲十三副, 謀伐尼堪外蘭.

癸未夏五月, 太祖征尼堪外蘭, 諾米納期以兵會, 而索長阿之子龍敦間之, 乃背約. 尼堪外蘭奔甲版, 太祖克圖倫城而還, 時兵百人、甲三十副而已.

秋八月, 復征尼堪外蘭, 諾米納陰遣人往告之, 尼堪外蘭遂奔河口臺, 欲入明邊, 明不納, 且以兵擊逐之. 太祖疑明助尼堪外蘭也, 勒營以待, 尼堪外蘭遂遁去. 太祖以計紿諾米納及其弟奈喀達, 誅之, 盡殲其眾. 於是尼堪外蘭族屬及先附國人, 皆相率來歸. 尼堪外蘭懼, 攜其子及近屬數人逃於鵝爾渾. 先是, 寧古塔諸子姓嘗夜襲太祖不克. 至是, 寶實之子康嘉與綽奇塔、覺善三人復糾哈達兵, 以渾河部兆佳城長李岱為導, 劫瑚濟寨, 碩翁科羅巴圖魯安費揚古、巴遜以十二騎追擊之, 殺四十人, 盡獲所掠而還.

甲申春正月, 攻兆佳城, 報瑚濟寨之役也. 途遇大雪, 眾請還, 太祖曰：「城主李岱, 我同姓兄弟, 乃為哈達導, 豈可恕耶！」進之, 卒下其城, 獲李岱, 貸其死. 薩木占者, 太祖繼母納喇氏弟也. 龍敦又搆使殺噶哈善哈思虎於途, 太祖欲集眾收其骸, 而諸族昆弟皆袒龍敦無往者. 太祖遂率近侍數人行, 被甲躍馬登城南橫岡, 引弓疾馳, 大呼曰：「欲害吾者出.」移時卒莫敢出, 乃收其骸以歸, 厚葬之.

夏六月, 征薩木占, 為噶哈善哈思虎復仇也. 又攻其黨訥申於馬兒墩寨, 攻四日, 殲之. 董鄂眾貝勒議曰：「昔寧古塔貝勒借哈達兵攻我, 今彼與哈達仇, 宜乘此攻之.」乃治攻具. 適其部內亂, 太祖聞之曰：「盍先乎?」

秋九月, 攻董鄂齊吉荅城, 大雪引還. 而王甲部孫札秦光滾乞師攻瓮郭落, 乃赴之. 會孫札秦光滾有兄子戴度墨爾根密通於瓮郭落, 得豫為備. 太祖臨城攻之, 縱火焚其城樓. 太祖乘屋射城中, 敵有鄂爾果尼者, 射太祖貫冑深入, 拔矢反射, 斃其前一人. 羅科復乘烈焰發矢, 中太祖項穿甲, 鏃屈如鉤, 拔之, 血肉迸落. 拄弓下, 引還. 創甚, 昏復甦者數, 甦輒飲水, 裹創, 血透寸許不止. 及愈, 復引兵攻克之, 獲鄂爾果尼、羅科, 左右欲誅之, 太祖曰：「彼各為其主, 今我用之, 寧不為我殺敵乎?」賜以牛彔之爵, 屬三百人.

乙酉春二月, 略界凡, 敵覺之, 引還. 界凡與撒爾湖、東佳、把爾達四城主合兵來追, 至太蘭岡, 其部長訥申、把穆尼獨出前進. 將及, 太祖單騎回擊訥申, 刃斫其背, 復轉射把穆尼, 俱斃之. 追兵逡巡卻立, 太祖徐歸, 不遺一騎.

夏四月, 征哲陳, 大水, 令諸軍還, 獨以甲騎八十略地而前, 遙見八百餘人陳界凡之渾河, 抵南山. 有五祖包朗阿孫札親桑古里見敵眾, 大懼, 解其甲與人, 太祖怒曰：「爾平日自雄於兄弟鄉黨間, 今乃臨陣而懼耶！」與弟穆爾哈齊、近侍顏布祿、兀凌噶直前衝擊, 殺二十餘人, 敵爭赴渾河遁. 追至吉林岡而還. 太祖曰：「今日之戰, 以四騎而敗八百之眾, 乃天助也.」

秋九月, 攻蘇克蘇滸河安土瓜爾佳城, 克之, 斬其城主諾一莫混.

丙戌夏五月, 取渾河播一混寨.

秋七月, 征哲陳定托漠河城, 即進攻鵝爾渾城, 克之. 時尼堪外蘭遁出, 太祖命齋薩率四十人往明取尼堪外蘭, 明執送, 斬之. 明因前誤殺太祖父祖, 自此每歲與銀幣, 以了其事.

丁亥夏六月, 始定國制, 禁暴亂, 戢盜賊. 是月, 征哲陳, 克山寨, 獲其長阿爾泰, 誅之.

秋八月, 命巴圖魯額亦都取巴爾達城, 太祖親攻洞城, 降其城主札海而還.

是歲, 於碩里口虎攔哈達東南, 加哈河兩界之平岡, 築城三重, 建宮室.

戊子夏四月, 蘇完部主索爾果率眾來歸, 以其子費英東為一等大臣. 董鄂部主克轍巴顏之孫何和里、雅爾古寨扈喇虎皆率眾來歸, 太祖以長女妻何和里, 賜扈喇虎子扈爾漢姓覺羅, 俱授為一等大臣. 時太祖削平環境諸國, 歸附益眾, 歲於撫順、清河、□奠、靉陽四關口與明互市, 以通商賈, 國勢日盛. 哈達貝勒扈爾干納女於太祖, 岱善親送以往, 太祖為設宴成禮.

秋九月, 皇后納喇氏自葉赫于歸, 具宴成禮, 即孝慈高皇后, 太宗文皇帝母也. 是月, 攻王甲城克之, 斬其城主戴度墨爾根.

己丑春正月, 攻兆佳城主甯古親, 克其城, 斬之.

辛卯春正月, 遣兵略鴨綠江路, 盡收其眾. 葉赫貝勒納林布祿遣使請額爾敏及札庫木地, 不許. 朱舍里、訥殷二路引葉赫兵劫東界洞寨.

壬辰冬十月二十五日, 第八子皇太極生, 高皇后出也, 是為太宗.

癸巳夏六月, 葉赫貝勒布寨、納林布祿合哈達、輝發、烏喇兵劫戶布察寨, 太祖亦率兵略哈達富兒家齊寨, 哈達兵來追, 擊敗之, 斬十二人, 獲甲六副、馬十八匹.

秋九月, 葉赫、哈達、烏喇、輝發, 蒙古之科爾沁、席北、卦爾察, 及滿洲所屬之朱舍里、訥殷、九姓之國, 合兵三萬人分道來侵. 太祖遣兀里堪由東路往偵, 群鴉撲面不得進. 還報, 更命由札喀路向渾河偵之. 敵果營渾河北, 夜爨火密如繁星, 乘夜渡沙濟嶺而進, 勢甚銳. 偵者來報, 太祖曰：「我軍夜出恐驚國人, 傳命諸將期旦日啟行.」遂安寢竟夕. 及旦, 拜於堂子, 勒兵至拖克索地, 令軍中曰：「脫爾蔽手, 去爾護項, 輕捷可破敵也.」又謂眾曰：「彼部長多, 兵烏合, 勢必觀望. 爭先力戰, 獨其貝勒耳. 我以逸待勞, 戕其首一二人, 彼自潰. 我兵雖少, 可決勝.」於是進兵古勒山. 先以百騎挑戰, 葉赫貝勒布寨、金台石及蒙古科爾沁貝勒瓮阿代、莽古思、明安并力來攻, 布寨躍馬突陣, 觸木蹶, 小卒吳談突前刺殺之. 明安裸而遁, 敵遂卻. 縱兵掩擊, 敵大潰. 追至哈達之烏黑運地, 擒烏喇貝勒之弟布占泰.

冬十月, 遣將攻朱舍里, 以其長紆楞格歸.

閏十一月, 太祖命巴圖魯額亦都、札爾固齊噶蓋、碩翁科羅巴圖魯安費揚古率兵攻訥殷佛多和山寨, 克之, 誅其長搜穩塞克什而還.

甲午, 北科爾沁貝勒明安及喀爾喀五部貝勒老薩始遣使通好, 自是蒙古諸貝勒通使不絕.

乙未夏六月, 取輝發多璧城, 斬城守克充格、蘇猛格. 明授帝龍虎將軍.

丙申春二月, 明遣官一、朝鮮官二、從者二百人來, 太祖以禮遇之.

秋七月, 遣布占泰歸烏拉. 會其貝勒為部人所殺, 遂立布占泰為貝勒.

丁酉, 葉赫、哈達、烏喇、輝發俱遣使謝過, 請為婚媾如初. 葉赫貝勒布揚古願以妹進太祖, 金台石以女妻太祖次子, 皆許焉. 具禮聘, 更與四國盟. 已而, 穆哈連引陣獲蒙古馬四十來歸, 納林布祿奪之, 執穆哈連送蒙古, 又以金台石所許女妻喀爾喀貝勒介賽, 布占泰執屬部羅屯、噶石屯、汪吉努三人送葉赫, 又使誘安褚拉庫、內河二路.

戊戌春正月, 太祖命長子台吉褚英、弟台吉巴雅喇及札爾固齊噶蓋、費英東征安褚拉庫路, 取屯寨二十餘, 撫定其民. 賜褚英號洪巴圖魯, 巴雅喇號卓禮克圖.

冬十月, 太祖入貢於明.

十二月, 布占泰來朝, 太祖釋怨, 以弟貝勒舒爾哈齊女妻之, 賜甲冑五十、敕書十道, 禮遣之.

己亥春正月, 渥集部之虎爾哈路長王格、張格來朝貢.

二月, 命巴克什額爾德尼、札爾固齊噶蓋以蒙古字製國書, 創立滿文行國中.

三月, 開金銀礦鐵冶.

秋九月, 滅哈達. 先是, 哈達孟格布祿與葉赫納林布祿搆兵, 不勝, 以三子為質乞援, 太祖命費英東、噶蓋將兵二千戍焉. 納林布祿因搆明開原使誘之曰：「爾若贖質子, 執滿洲戍將, 殲其眾, 我妻汝以所求女, 敦舊好.」孟格布祿惑之, 約於開原城, 令其妻二人與議. 太祖聞往征, 克之. 大將楊古利生擒孟格布祿, 盡服其屬城, 籍其戶以歸. 太祖釋孟格布祿, 厚遇之, 後與噶蓋謀逆, 乃伏誅.

辛丑春正月, 明使來言曰：「何故滅哈達, 其復吳爾古代.」太祖從之, 命率所部歸. 後葉赫糾蒙古數侵掠之, 明不禁, 哈達饑, 至開原乞食, 不予, 鬻妻子奴僕馬牛而食, 太祖復收養之.

冬十二月, 太祖復入貢於明.

是歲, 太祖以徠服者日眾, 編三百人為一牛彔, 每牛彔設額真一. 先是, 凡出兵校獵, 不計眾寡, 各隨族黨屯寨而行, 人各取一矢, 十人設長一, 分隊伍, 毋敢紊, 其長稱為牛彔額真, 至是遂以名官. 令民間養蠶.

癸卯春正月, 太祖復自虎攔哈達移於祖居蘇克蘇滸河、加哈河之間赫圖阿喇地, 築城居之.

秋九月, 妃那拉氏卒, 即孝慈高皇后也. 始妃有病, 求見其母, 其兄葉赫貝勒不許來, 遂卒.

甲辰春正月, 征葉赫, 克張阿氣蘭二城, 取寨七, 俘二千餘人而還.

乙巳春三月, 築外城.

是歲, 喀爾喀把岳忒部台吉恩格德爾來朝, 進馬, 厚賚遣之.

丙午冬十二月, 恩格德爾以蒙古五部喀爾喀諸貝勒使來朝貢, 尊太祖為崑都崙汗, 自是蒙古諸部歲朝不絕.

是歲, 限民田.

丁未春正月, 瓦爾喀蜚悠城長策穆特黑來朝, 以烏喇侵之, 請移家內附, 太祖命貝勒舒爾哈齊、褚英、代善及費英東、扈爾漢率兵三千往徙之. 夜行, 纛上有光, 就視無有, 植之, 光如初, 眾異之. 至蜚悠城, 徙其戶五百, 令扈爾漢以兵三百衛之, 先行. 烏喇發兵萬人遮擊, 扈爾漢卻之, 相持一日. 大軍至, 擊敗之, 斬其統兵貝勒博克多并其子, 生擒貝勒常住父子及貝勒胡里布, 斬首三千, 獲馬五千匹、甲三千, 奏凱還, 優賚褚英等.

夏五月, 命貝勒巴雅喇、額亦都、費英東、扈爾漢征渥集, 取其三路, 俘二千人還.

秋九月, 彗星見東方, 指輝發. 時輝發貝勒拜音達里屢負約, 太祖攻克之, 誅其父子, 併其眾, 遂滅輝發.

戊申春三月, 命貝勒褚英及弟子台吉阿敏攻烏喇, 克其宜罕阿麟城, 多所斬獲, 布占泰懼, 復通好, 於九月執葉赫五十人送太祖使臣誅之, 又遣使來請婚, 太祖復以女妻之.

是歲, 與明盟, 各守境, 立石於界.

己酉春二月, 遺明書曰：「鄰朝鮮而居, 瓦爾喀部眾皆吾屬也. 朝鮮私焉, 乞傳諭查與.」於是, 明諭朝鮮歸與千餘戶.

冬十二月, 命扈爾漢征渥集滹野路, 盡取之. 明年二月還, 賜扈爾漢號達爾漢侍衛. 渥集綏分路長圖楞來歸, 為雅攬路人所掠.

庚戌冬十一月, 命額亦都往渥集之那木都魯、綏分、寧古塔、尼馬察四路招其長, 康果里、喀克都里、昂古、明噶圖、烏路喀、僧格、尼喀里、湯松噶、葉克舒等皆相率來歸. 額亦都回師, 因擊雅攬, 俘萬餘人.

辛亥春二月, 察國中貧無妻者千餘人, 給之配；未給者, 予金令自娶.

秋七月, 太祖命子台吉阿巴泰及費英東、安費揚古取渥集烏爾古宸、木倫二路.

八月丙戌, 皇弟達爾漢巴圖魯貝勒舒爾哈齊薨. 初, 舒爾哈齊與太祖不合, 攜部眾移居黑扯木, 太祖怒, 殺其二子, 盡奪其國人、僚友及諸物, 舒爾哈齊乃復還.

冬十二月, 命何和里、額亦都、扈爾漢征渥集虎爾哈, 克其札庫塔城, 斬首千, 俘二千餘人. 因招撫環近各路, 籍其戶五百而還.

壬子秋九月, 布占泰復背盟, 侵虎爾哈路者再, 太祖往征之, 布占泰拒於烏喇河, 克其河上五城, 又取金州城.

冬十月朔, 以太牢告天, 兵屯烏喇城北三日, 焚其積聚, 布占泰晝則拒於河, 夜還入城休息. 太祖子貝勒莽古爾泰及貝勒皇太極請渡河擊之, 太祖不許. 又毀其六城, 焚廬聚, 退營於伏爾哈河渡. 布占泰乘舟河中叩頭乞哀, 太祖切責之, 許其納質行成, 為城於邑麻虎山巔, 留兵千人守之, 乃還.

癸丑春正月, 太祖聞布占泰以女薩哈廉、子綽啟鼐及十七臣之子質葉赫, 又幽太祖二女, 於是復征之. 布占泰期以是月丙子送質葉赫, 太祖先一日至, 取孫札泰城, 進克郭多、俄漠二城. 明日, 布占泰率兵三萬越伏爾哈城而軍, 太祖身先陷陣, 諸貝勒大臣皆鼓勇奮擊, 烏喇兵大敗, 乘勝遂克其城. 布占泰率敗卒至城下, 見城陴悉樹旗幟, 乃遁去. 貝勒代善復邀擊之, 布占泰僅以身免, 奔葉赫, 獲士馬鎧仗無算, 盡降其所屬城邑, 遂滅烏喇. 駐軍十日, 大賚有功將士, 乃班師.

秋九月, 征葉赫, 以庇布占泰也. 兀蘇城長山談、扈石木降, 遂焚其十九城寨廬舍糧儲, 收兀蘇降戶三百而還. 於是, 金台石、布揚古大懼, 譖於明, 明遣游擊馬時楠、周大岐率火器千人戍葉赫, 而使來言自今毋復侵葉赫.

冬十二月, 太祖乃詣撫順, 游擊李永芳迎, 太祖以書授永芳而還. 太祖諭眾貝勒大臣曰：「為國之道, 存心貴乎公, 謀事貴乎誠, 立法布令, 則貴乎嚴. 若心不能公, 棄良謀、慢法令之人乃國之蠹也, 治道其何賴焉？凡吾所言安能盡當？如未當, 汝等勿面從. 予一人智慮有限, 豈諸貝勒大臣眾論皆無足取乎？汝等各有所見, 其盡言毋諱.」

甲寅夏四月, 明使來, 稱都督, 太祖語之曰：「吾識爾, 爾遼陽無賴蕭伯芝也. 吾非不能殺爾, 恐貽大國羞. 語爾巡撫, 勿復相詐.」

六月辛卯, 科爾沁莽古思以女進皇太極, 行親迎禮.

冬十一月, 征渥集, 收雅攬、西臨二路, 降民二百戶, 俘千人而還.

乙卯夏六月, 明廣寧總兵張承胤行邊還, 使人來言柴河、三岔、撫安三路田歸明, 太祖不許, 令各牛彔屯田積穀.

秋八月丙申, 皇長子褚英卒. 先是, 太祖將授政於褚英, 褚英暴伉, 眾心不附, 遂止. 褚英怨望, 焚表告天, 為人所告, 囚於高牆, 至是, 處死.

冬十一月, 遣將征渥集東額黑庫倫, 克其城, 斬首八百, 俘萬人, 收降五百餘戶.

是歲, 釐定兵制, 初以黃、紅、白、黑四旗統兵, 至是增四鑲旗, 易黑為藍. 置理政聽訟大臣五, 以札爾固齊十人副之. 太祖諭群臣曰：「卿等薦人勿拘門第, 惟擇心術正大、才德優長者, 方堪輔贊大業. 即一材一藝之士, 亦為難得. 若有其人, 急宜顯陟之耳.」又諭曰：「君, 天所立也；臣, 君所任也. 爾諸臣敬念乃職, 凡有賢才可任國政者, 知之勿隱. 國務殷繁, 必得賢才眾多, 量能授職. 倘治國治兵經理乏人, 何以濟事?勇能攻戰者宜令治軍, 才優經濟者宜令理國, 博通典故者宜諮得失, 嫻習儀文者宜襄典禮. 其各舉所知, 俾列庶位, 以副旁求至意.」太祖嘗出獵, 時雪初霽, 恐草木之上浮雪霑濡, 乃擷其衣, 侍衛私語曰：「上何所不有, 而惜此衣耶?」太祖聞之, 笑曰：「吾豈為無衣而惜之, 但徒被霑濡無益, 且與其使此衣霑濡於雪, 何如留此鮮潔者賜汝等. 吾躬行節儉, 微物必惜, 正欲使汝等效法耳.」太祖訓諸子貝勒曰：「賢者不尊之顯之, 則賢者何由而勸；不肖者不誅之黜之, 則不肖者何由而懲. 毋嗜利而嗜義, 毋好貨而好德. 蓋為國之道, 莫貴於德義, 我自昔行之不怠, 汝等識之.」又諭曰：「天下全才無幾, 一人之身有所知, 即有所不知, 有所能, 即有所不能, 用人各隨其材, 則庶事理矣.」

天命元年春正月壬申朔, 貝勒代善、貝勒阿敏、貝勒莽古爾泰、貝勒皇太極率群臣尊太祖為覆育列國英明皇帝. 太祖焚香告天, 即皇帝位, 行元旦慶賀禮, 建元天命. 是歲帝五十有八. 癸酉, 諭以秉志公誠, 勵精圖治.

夏六月, 命扈爾漢斬明邊民盜采參礦者五十餘人. 明巡撫李維翰執使者綱古里、方吉納, 尋釋還.

秋七月己巳朔, 諭議政大臣, 凡事俱五日一聽斷於公所, 有私行聽斷者罪之. 丁亥, 命扈爾漢、安費揚古征東海薩哈連部, 取河南北屯寨三十六.

冬十月, 師次黑龍江, 江水每十一月始冰, 時忽結冰一道, 若浮梁, 遂濟, 取屯寨十一, 遂招服使犬、諾洛、石拉忻諸路, 乃班師.

二年春正月, 蒙古科爾沁貝勒明安來朝, 待之有加禮.

二月, 收東海沿邊散處諸部.

三年春三月, 詔將士簡軍實.

夏四月, 頒訓習兵法之書. 壬寅, 帝帥步騎二萬攻明, 以七大恨申告於天, 祭堂子而行. 癸卯, 令左四旗兵趨東州、馬根單二城, 帝率右四旗兵及八旗巴牙喇趨撫順所. 甲辰, 圍撫順, 以書諭李永芳, 永芳降. 帝入城, 禁殺掠, 編降民千戶, 皆撫輯之. 於是并下東州、馬根單二城及臺堡寨五百餘. 乙巳, 毀撫順城, 回軍至於甲版, 論功行賞. 庚戌, 明廣寧總兵官張承胤、遼陽副將頗廷相、海州參將蒲世芳以兵一萬來追, 帝回軍轉戰. 明兵浚濠, 布火器. 時西風急, 忽轉而東, 塵沙障天, 明兵氣奪, 乘風擊之, 明兵大敗, 遂斬承胤、廷相、世芳及偏裨五十餘人, 死者相枕藉, 逐北四十里, 獲軍資鎧仗無算, 班師. 乙卯, 以李永芳為總兵官.

閏四月庚辰, 釋俘三人, 付以七大恨書遣還明.

五月甲辰, 攻明. 丙午, 克撫安三岔等十一堡. 丁未, 崔三屯堡降, 附近四堡不服, 攻克之, 遷其儲粟以還.

六月, 明邊吏遣使偕前致書者來, 且以歸所俘獲為請, 不許.

秋七月, 攻明, 進鴉鶻關, 拔清河城, 守將鄒儲賢及兵萬人皆戰死, 一堵牆、□場、二城望風潰, 毀其城還. 時明將賀世賢自靉陽率兵侵新董鄂寨, 殺七人, 及婦稚百餘人.

九月己丑, 明將李如柏遣兵襲殺護耕之兵七十人於夾木和地. 庚戌, 帝遣兵略會安堡, 俘千人還.

冬十月乙亥, 東海虎爾哈部長納喀答率民百戶來歸.

十二月丁巳, 明經略楊鎬遣使李繼學來.

四年春正月丙戌, 征葉赫, 命貝勒代善將五千人守札喀關, 備明. 辛卯, 至葉赫城東, 破屯寨二十餘, 收俘獲及蒙古遊牧畜產還. 明將馬林與葉赫兵來追, 不敢逼而退. 丙午, 遣明使李繼學齎書還. 庚戌, 命大臣穆哈連收虎爾哈遺民.

二月, 明大舉來侵, 經略楊鎬督師二十萬, 並徵葉赫、朝鮮之兵, 分四路進. 杜松軍由東路渡渾河, 出撫順、撒爾湖；劉綎軍由南路入董鄂. 杜松乘夜出撫順, 偵卒遙見火光馳告, 而南境又以明兵進董鄂路聞, 時三月甲申朔, 諸路兵倉卒未及集, 帝曰：「明先見兵南路者, 誘我南也. 其由撫順來者, 必重兵, 宜先擊之.」即勒兵出, 貝勒代善先, 貝勒皇太極繼之, 過札喀關, 謀曰：「築界凡城役及衛兵甚孤, 宜急趨之.」及至, 松方引兵圍界凡之吉林崖, 仰攻之, 而別軍於撒爾湖山. 諸將議分兵援戰, 帝適至, 曰：「先破撒爾湖軍, 則界凡敵眾自破膽矣.」乃分右四旗之二與左四旗合攻撒爾湖軍, 命右二旗與吉林崖兵并力決戰. 於是破撒爾湖軍, 而吉林崖兵亦馳下, 與右二旗合, 大破明軍, 斬松及王宣、趙夢麟, 逐北二十里, 至勺琴山. 是夜, 馬林由東北清河、三岔進軍尚間崖. 乙酉, 貝勒代善以三百騎馳赴尚間崖, 馬林方與潘宗顏分兵結寨自固, 馳告帝. 時帝再破松後軍於挖鬨萼漠之野, 斬其游擊龔念遂、李希沁, 急引兵擊林, 林兵大敗遁走, 斬麻岩, 林僅以身免. 而宗顏營在飛芬山, 帝復馳往破之, 宗顏全軍盡沒, 葉赫金台石、布揚古聞之驚遁. 是時明二路軍既敗, 而劉綎、李如柏兩軍並趨都城, 帝遂命扈爾漢馳禦綎. 丙戌, 貝勒阿敏繼至, 帝還軍界凡, 刑八牛祀天. 丁亥, 又命貝勒代善、莽古爾泰及皇太極并力禦綎. 及大軍至阿布達里岡, 遇綎率精騎前掠, 皇太極以突騎三十自岡馳下奮擊, 右翼軍從之, 貝勒代善引左翼軍橫突其陣, 綎軍潰, 皇太極乘勝逐之, 又敗其後軍, 斬綎. 進至富察之野, 康應乾以步卒合朝鮮兵而陣, 鎧仗輕利, 火器畢設, 忽大風起, 揚沙石, 火器煙燄轉向明軍, 復大破之, 應乾走免, 朝鮮都元帥姜弘立降. 楊鎬聞敗, 急檄如柏軍回, 而如柏自虎攔遁歸, 遇游騎二十人, 登山鳴螺, 呼譟從之, 殺四十人, 爭道走, 相騰踐死者復千餘人. 甲辰, 釋朝鮮降將姜弘立等還, 使使齎書與俱, 諭其國主以與明七大恨, 及順逆向背之理.

夏四月丙辰, 諭諸臣宜於近邊屯田, 築城界凡, 設兵守禦, 以衛農人. 於是帝西行, 親定城基, 并擇牧馬之地. 壬戌, 遣兵略鐵嶺, 俘千人.

五月庚戌, 朝鮮使來報命.

六月己未, 穆哈連收虎爾哈部遺民千戶、丁壯二千以歸. 帝出城撫之, 賜僮僕馬牛, 並給田廬器物. 辛酉, 帝率兵攻明開原. 軍行三日大雨, 諭貝勒諸臣：「道濘, 渡口隘, 軍行非便. 若留一二日, 恐機泄, 當進兵瀋陽疑之.」發百人略瀋陽, 覘開原無雨, 乃進軍. 丁卯, 抵城下, 克之, 斬馬林等, 殲其軍. 駐軍三日, 論貝勒大臣及諸將士功, 賞賚有差, 乃班師, 回駐界凡, 建宮室於城內, 設宴行慶賀禮.

秋七月, 明千總王一屏、戴集賓、金玉和、白奇策、守堡戴一位等率眾來降, 厚加賞賚, 併賜先降守備阿布圖等有差. 復攻鐵嶺, 克之, 斬其游擊喻成名、史鳳鳴、李克泰, 帝駐城內. 是夕, 喀爾喀貝勒介賽合札魯特、科爾沁二部率兵萬餘來伏城外, 平旦敗之, 追至遼河, 擒介賽. 時明以熊廷弼為經略.

八月己巳, 征葉赫. 葉赫有二城, 金台石居東, 布揚古、布爾杭古居西. 帝命四大貝勒率護軍趨西城, 親督八旗大兵趨東城. 壬申, 布揚古、布爾杭古率兵出城, 未戰而卻, 圍之, 帝至東城墮其郛, 呼金台石降, 不從, 守益力. 帝遣兵穴其城, 城摧, 遂登. 命皇太極及金台石子德爾格勒諭之數四, 終不降, 執縊殺之, 布揚古、布爾杭古降. 既而, 布揚古見帝, 禮不恭, 殺之, 葉赫滅.

冬十月辛未, 蒙古察哈爾林丹汗遣使齎書來, 語多嫚, 留其使. 喀爾喀五部卓禮克圖洪巴圖魯貝勒杜稜等亦遣使約以同心修怨於明, 許之.

十一月庚辰朔, 命大臣額克星格、綽護爾、雅希禪、庫爾纏、希福五人, 齎誓詞往與五部貝勒盟. 賜介賽子克石克圖襲裘鞍馬, 令還國.

五年春正月丙申, 遣使齎書報察哈爾林丹, 數其妄自夸詡, 溺利啟釁, 林丹怒執之, 帝乃誅其使. 是月, 有把岳忒部落及札魯特部落屬下人來歸, 帝曰：「來歸之情誠為可矜, 但盟誓之言尤不可背.」遂不納, 各還其主.

二月, 賜介賽子色特希爾蟒衣鞍馬, 還國. 蓋令其二子更代往來也.

三月己卯朔, 釋札魯特色本還. 始定武爵. 丙戌, 左翼固山額真總兵官一等大臣札爾固齊費英東卒, 駕臨其喪, 慟哭不已, 夜分乃還.

夏六月庚戌, 帝諭曰：「凡有下情欲訴者, 恐不得上聞. 可樹二木於門外, 其有欲訴之言, 書而懸之於木, 俾朕覽其辭, 晰其顛末, 而按問焉.」由是事無鉅細, 悉得上達. 是月, 喀爾喀五部貝勒俱負盟.

秋八月丙寅, 帝率師攻明, 由懿路蒲河二路進略瀋陽, 明兵不戰而退, 乃還.

九月甲申, 皇弟青巴圖魯貝勒穆爾哈齊薨, 及墓祭, 車駕臨奠, 因臨費英東墓奠酒. 甲午, 自界凡遷於撒爾湖, 建軍民廬舍.

是歲, 明神宗崩, 光宗立, 復崩, 熹宗立, 罷熊廷弼, 以袁應泰為經略.

六年春二月癸丑, 帝略明奉集堡, 敗其將李秉誠, 分兵掩擊, 至武靖營而還.

三月壬子, 帝率大軍取瀋陽. 甲寅, 營於城東七里, 城守禦甚固. 乙卯, 帝督諸軍一鼓克之, 明兵七萬俱潰, 斬其總兵賀世賢, 復敗其援軍總兵陳策等於渾河, 敗總兵李秉誠於白塔鋪, 援軍盡走. 庚申, 乘勝趨遼陽. 袁應泰引水注壕, 環城列砲. 辛酉, 至遼陽城東南, 總兵李懷信、侯世祿等以兵五萬出城五里而陣, 皇太極擊敗之, 追奔六十里, 別軍又擊走明兵之由西關出援者. 壬戌, 右翼軍毀閘, 左翼軍毀橋, 右翼傅西城升陴, 左翼聞之, 畢登. 明軍猶列炬巷戰, 達旦皆潰, 袁應泰自焚死, 闔城薙髮降, 帝入. 於是, 河東七十餘城俱降. 生擒御史張銓, 帝惜銓令降, 銓不從, 縊而葬之. 癸亥, 遺朝鮮國王書曰：「遼人渡鎮江而竄者, 可悉反之. 爾若納我降附, 惟明是助, 異日毋我怨也.」帝集貝勒諸臣議曰：「天既授我遼陽, 今將移居此城, 抑仍還我國耶?」俱以還國對, 帝曰：「國之所重在土地人民, 今還, 則此城復為敵據, 百姓不為我有. 舍已得之疆土, 他日更須征討, 非計之得也. 且此地乃明與朝鮮、蒙古接壤要害之區, 彼得之則勢合, 我據之則勢分, 曷可棄也.」眾皆曰善, 遂定議遷都. 丙寅, 釋明遼陽繫獄官, 削籍者悉復其職, 設游擊八、都司二以理之. 辛未, 論克遼陽城功, 大賚總兵以下將士各有差, 命皇子台吉德格類、從子台吉寨桑古等率八大臣安撫人民, 并閱三岔河橋, 禁軍士不得宿民家, 奪民財物. 時明復以熊廷弼為經略, 駐右屯；王化貞為巡撫, 駐廣寧.

夏四月壬申朔, 誡諭諸貝勒以公誠存心, 勤勞治政. 丙子, 后妃、諸皇子至遼陽, 及諸臣眷屬皆遷至. 詔諭各城堡, 安撫百姓.

六月甲申, 左翼總兵官一等大臣巴圖魯額亦都卒, 祭墓時, 帝親臨慟哭焉.

秋七月壬寅, 以克遼東功, 御大殿, 宴總兵以下、備禦以上, 親為舉卮, 各賜衣一襲. 己未, 鎮江中軍陳良策與居民叛, 執城守游擊佟養真, 殺其子豐年并從者六十人, 投明將毛文龍, 湯站、險山二堡民亦執守堡官陳九階、李世科叛, 投文龍. 帝聞之, 命遷鎮江沿海居民於內地, 遷金州民於復州.

八月戊寅, 喀爾喀以畜產一萬贖介賽還, 質其二子一女, 帝賜介賽盟, 厚賚之遣還, 以其女為貝勒代善妃.

冬十一月乙卯, 命貝勒阿敏率兵五千渡鎮江, 入朝鮮境, 擊毛文龍, 斬游擊一人, 及兵一千五百而還. 喀爾喀貝勒古勒布什、莽果爾率民戶六百並畜產來歸, 厚賚之, 以女妻古勒布什, 賜名青卓禮克圖, 以族弟女妻莽果爾, 並授為總兵官.

七年春正月甲寅, 帝西攻廣寧. 丙辰, 渡遼河, 圍西平堡. 丁巳, 克之, 斬其將羅一貴, 殺萬人. 明總兵劉渠、祁秉忠、李秉誠等以兵三萬來援, 迎擊敗之, 斬渠、秉忠及副將劉徵、參將黑雲鶴等, 全軍盡沒. 巡撫王化貞聞之, 倉皇棄廣寧遁, 巡道高邦佐奔至杏山驛自縊死, 游擊孫得功以城降. 庚申, 帝入廣寧, 官吏率軍民降者四十餘城, 遂移大軍向山海關. 明經略熊廷弼盡焚沿途村堡廬舍而走, 乃移軍攻義州城, 克之, 斬三千級, 還師駐廣寧.

二月壬午, 厄魯特部十七貝勒及喀爾喀各部台吉率所屬軍民三千餘戶并畜產來歸, 宴勞之, 誡其奉法度, 毋盜竊, 厚賚授職有差. 又有喀爾喀五部千二百戶亦來歸. 癸未, 帝還遼陽, 留諸貝勒守廣寧, 以河西所降各城堡官民移之遼東.

三月己亥, 諭皇子八人曰：「朕命爾等同心謀國, 庶幾無失, 爾八和碩貝勒內, 擇其能受諫而有德者嗣朕登大位, 若不能受諫, 所行非善, 更擇善者立焉. 至於八和碩貝勒中, 或一人所言有益於國, 七人宜共贊成之. 如己既無才, 又不能贊成人善, 而緘默坐視者, 即當易此貝勒, 更於子弟中擇賢者為之. 若八和碩貝勒中或以事他出, 告於眾, 勿私往, 若入而見君, 勿一二人見, 其眾人畢集, 同謀議以治國政, 務期斥姦佞、舉忠直可也.」是月, 集貝勒大臣議築城於遼陽城東五里太子河濱, 建宮室遷焉, 名曰東京.

秋七月乙未朔, 一等大臣碩翁科羅巴圖魯安費揚古卒.

八年春正月, 札魯特巴克來朝, 遣其質子鄂齊里桑與俱還. 喀爾喀五部台吉各率所屬凡五百戶來歸, 賞賚授職有差.

二月丁卯, 諭諸臣曰：「朕於八和碩貝勒設八大臣副之, 於凡人事之是非, 國計之成敗, 軍謀之得失, 舉劾之公私, 皆當公察以聞於朕, 則勸懲各得其宜, 朕心泰然愉快矣.」

夏四月癸酉, 命台吉阿巴泰、德格類、寨桑古、岳托征札魯特貝勒昂安, 以向執使臣送葉赫, 又邀殺使北蒙古者於路故也. 前鋒總兵戴穆布率精銳至昂安所居攻之, 昂安攜妻子引牛車而遁. 戴穆布引滿前射昂安, 昂安從者執小鎗迎刺, 戴穆布中鎗卒. 諸兵乘勢衝入, 斬昂安父子, 俘其孥, 盡獲其輜重牲畜, 并台吉桑土妻子而還.

五月乙未, 帝出東京城, 迎征蒙古台吉等遇於古城堡, 設宴慶勞. 明日, 以俘獲人口賞出征將士, 餘分賜在國諸臣. 丙午, 蒙古科爾沁貝勒孔果爾以女來歸, 命皇子台吉阿濟格納焉.

六月戊辰, 戒諸女已嫁毋凌其夫, 違者必以罪. 諭諸貝勒曰：「喀爾喀貝勒原未受制於人, 各主部落安樂稱意, 因安益求安, 遂來歸附. 至厄魯特貝勒因蒙古國主殘暴, 慕義而歸我耳. 此等歸附貝勒當與我八貝勒一視之, 即有罪, 勿論死, 俾還故地可也.」又諭蒙古歸附諸貝勒曰：「朕以汝等遠來歸附, 憐恤汝等, 妻以女, 俾各遂室家之樂, 勿有疑畏, 凡有所艱苦, 可各以其情直告於朕.」

冬十月丁丑, 一等大臣達爾漢侍衛扈爾漢卒, 帝親臨其喪哭之.

九年春正月, 把岳忒恩格德爾額駙來朝, 請率部眾居於內, 許焉, 賜之盟. 命貝勒、台吉等率兵遷其眾并其弟子, 賜賚甚厚.

二月庚子, 皇弟卓禮克圖貝勒巴雅喇薨. 遣巴克什庫爾纏、希福往與科爾沁台吉奧巴等會盟, 誓無與察哈爾合.

夏四月, 營山陵於東京城東北楊魯山, 奉景祖、顯祖遷葬焉, 是曰永陵.

五月, 毛文龍遣三游擊沿鴨綠江, 越長白山, 略輝發地, 守將蘇爾東安擊破之, 追擊三日, 殲其眾無遺.

秋八月壬辰, 總兵官一等大臣額駙何和里卒. 是月, 帝聞毛文龍兵渡朝鮮義州城西鴨綠江島中屯田, 命副都統楞額禮等襲破之, 盡殲其眾, 焚其積聚而還.

十年春正月癸亥, 明兵航海至旅順口, 葺城駐兵, 命貝勒莽古爾泰攻克之, 盡殲明兵, 毀其城. 是月, 朝鮮韓潤、韓義來降, 賞賚授官有差.

二月, 科爾沁貝勒寨桑遣其子吳克善, 送女歸皇太極為妃, 設大宴, 以禮成婚.

三月辛亥, 遷都瀋陽, 次日至. 壬子, 喀爾達、富喀納、塔羽征瓦爾喀歸, 獲降附之眾三百三十人.

夏四月, 宗室王善、副將達朱戶、車爾格亦征瓦爾喀, 大獲, 凱旋. 己卯, 帝出畋, 迎之, 宴勞備至. 庚子, 帝宴諸貝勒, 諭以雍睦孝悌之道.

六月癸卯, 毛文龍兵三百人夜至耀州官屯寨, 總兵楊古利擊走之, 追殲其眾.

秋八月, 命土穆布祿、阿爾代、毛海、光石等率兵城耀州. 明兵來攻, 擊敗之, 獲馬七百, 鎧仗無算. 命副將博爾晉、備禦衛齊、札努、色牛克、鐘諾、通果毅、尼堪征東海南路虎爾哈部, 降其戶五百. 又命雅護、喀穆達尼征其北路卦爾察部, 獲其眾二千. 科爾沁奧巴聞察哈爾林丹欲侵之, 上書求援, 遣使報之. 海州張屯寨漢人密通毛文龍, 文龍兵乘夜來襲, 不克, 走, 防守海州戒沙、兀爾坤追斬其眾百七十人. 帝著酒誡, 頒於國中.

冬十月己卯, 命皇子阿拜、塔拜、巴布泰征虎爾哈, 俘千五百人歸.

十一月乙卯, 帝援奧巴, 至開原, 命諸貝勒、台吉以精騎五千往. 時林丹圍奧巴已數日, 聞之夜遁, 遺駝馬甚眾, 奧巴圍解, 諸貝勒、台吉還.

是歲, 明使高第為經略, 驅錦西人民入山海關, 寧前道袁崇煥誓守不去.

十一年春正月戊午, 帝率兵攻明. 辛酉, 至右屯, 守將率軍民遁, 糧貯海岸者山積, 命悉移之右屯. 進至錦州、松山、大淩河、小淩河、杏山、連山、塔山, 七城守將俱焚其廬舍糧儲而遁. 丁卯, 至寧遠, 招之不下. 戊辰, 攻之. 時天寒土凍, 鑿城數處不墮, 明總兵滿桂、寧遠道僉事袁崇煥、參將祖大壽協力固守, 攻圍二日不克. 庚午, 遣吳訥格率所部八旗蒙古取覺華島, 殲明兵四萬, 焚其艘二千餘, 積聚無算. 辛未, 還至右屯衛, 亦燔其芻糗.

二月壬午, 帝還至瀋陽.

夏四月丙子, 征喀爾喀五部, 以其背盟私與明和也. 殺其貝勒囊奴克, 取諸屯寨, 收其畜產. 辛巳, 又遣兵略西拉木輪地, 獲畜產無算, 乃班師.

五月, 毛文龍遣兵襲鞍山驛, 城守巴布泰敗之, 斬千餘人, 擒游擊李良美. 癸丑, 文龍復遣兵襲撒爾湖, 總兵官巴篤禮敗之. 丁巳, 科爾沁台吉奧巴來朝, 以台吉圖倫女妻焉.

六月丁丑, 與奧巴盟, 次日賜號曰土謝圖汗. 乙未, 諭諸貝勒曰：「朕嘗訓誡汝等, 毋以貪利居心, 務以公忠為尚, 慎勿忘之. 至諸貝勒於兄弟中, 有過即當直諫, 勿優容, 若能力諫其過, 乃可同心共處. 凡事勿謂其小而無害, 由小而大, 以致敗國者多矣. 爾大貝勒四、小貝勒四, 紹我基業, 當忠誠自矢, 恪守法度, 賞以示信, 罰以示威, 使朕觀汝等措置泰然自得可也.」遂書訓辭賜諸貝勒.

秋七月癸巳, 帝不豫, 幸清河湯泉.

八月丙午, 大漸, 乘舟自太子河還京. 入渾河, 泝流至靉雞堡, 距瀋陽四十里, 庚戌未時, 帝崩, 即以是日入宮, 發喪舉哀. 在位凡十一年, 年六十有八. 天聰三年二月己亥, 葬福陵. 初諡武皇帝, 廟號太祖, 改諡高皇帝, 累諡承天廣運聖德神功肇紀立極仁孝睿武端毅欽安弘文定業高皇帝.

新清史卷二　本紀二

太宗一

太宗應天興國弘德彰武寬溫仁聖睿孝敬敏昭定隆道顯功文皇帝, 諱皇太極, 太祖高皇帝第八子, 母孝慈高皇后. 天表奇偉, 顏如渥丹, 嚴寒不栗, 龍行虎步, 舉止非常. 長益神勇, 善騎射, 仁孝寬惠, 廓然有大度. 臨事沈毅, 用兵如神, 性耽典籍, 諮覽弗倦. 天命元年, 太祖以帝為和碩貝勒, 與大貝勒代善、二貝勒阿敏、三貝勒莽古爾泰為四大貝勒. 帝居四, 稱四貝勒. 太祖崩, 儲嗣未定, 代善與其子岳託、薩哈廉以帝才德冠世, 與諸貝勒議請嗣位, 帝辭再三, 久之乃許. 天命十一年丙寅九月庚午朔, 即位於瀋陽. 詔以明年為天聰元年. 初, 太祖命帝名, 臆制之, 後知漢稱儲君曰「皇太子」, 蒙古嗣位者曰「黃台吉」, 音並闇合. 及即位, 咸以為有天意焉. 辛未, 告誓天地, 以行正道, 循禮義, 敦友愛, 盡公忠, 勗諸大貝勒等. 甲戌, 諭漢官民有私計遁逃及令奸細往來者, 事已往, 雖首告勿論, 嗣後嚴加禁止, 違者論死. 丙子, 諭曰：「工築之興, 有妨農務, 前因城郭邊牆, 事關守禦, 勞民力役, 深用憫念. 嗣後頹壞者止令補葺, 俾民專勤南畝, 以重本業. 至於滿、漢之人, 均屬一體, 凡徭役公務, 審擬罪犯, 無致異同. 貝勒屬下人, 毋許邊外行獵. 通商乃經費所出, 應任其貿易, 漏稅及私往外國交易者罪之.」丁丑, 令漢人與滿洲分屯別居. 先是, 漢人十三壯丁為一莊, 給滿官為奴. 至是, 每備禦止給壯丁八人, 餘悉編為民, 處以別屯, 擇漢官廉正者理之. 設八固山額真, 分領八旗, 以納穆泰為正黃旗固山額真, 額駙達爾哈為鑲黃旗固山額真, 額駙和碩圖為正紅旗固山額真, 博爾晉為鑲紅旗固山額真, 額駙顧三台為鑲藍旗固山額真, 拖博輝為正藍旗固山額真, 車爾格為鑲白旗固山額真, 綜理軍國政務, 出獵行師, 皆聽調度. 又設十六大臣, 贊理國政, 聽八旗訟獄, 不令出兵駐防. 又設十六大臣, 參理訟獄, 行軍駐防則遣之. 乙未, 蒙古科爾沁土謝圖汗奧巴遣使來弔.

冬十月己酉, 以蒙古喀爾喀札魯特敗盟殺掠, 私通於明, 命大貝勒代善等率精兵萬人討之, 先貽書聲其罪, 帝送至蒲河山而還. 癸丑, 別遣楞額禮、阿山率輕兵六百入喀爾喀巴林地, 焚原、驅哨卒, 以張其勢. 丙辰, 科爾沁土謝圖汗奧巴及代達爾漢等十四貝勒各遣使來弔. 達朱戶征卦爾察部, 獲其人口牲畜以歸. 明寧遠巡撫袁崇煥遣李喇嘛及都司傅有爵等來弔, 且賀即位. 甲子, 大貝勒代善等大破喀爾喀札魯特, 斬其貝勒鄂爾寨圖, 獲貝勒巴克及其二子, 並喇什希布等十四貝勒而還. 楞額禮、阿山亦多俘獲歸.

十一月辛未, 帝發瀋陽, 迎大貝勒代善, 師次鐵嶺樊河界. 癸酉, 行飲至禮. 甲戌, 論功, 頒賚將士. 戊寅, 察哈爾阿喇克綽忒部貝勒圖爾濟以人口百戶來歸. 乙酉, 遣方吉納、溫塔石偕李喇嘛往報袁崇煥, 且遺書曰：「頃停息干戈, 遣使弔賀, 來者以禮, 故遣官陳謝. 昔皇考往寧遠時, 曾致璽書言和, 未獲回答. 如其修好, 答書以實, 勿事文飾.」崇煥不以聞於明, 而付清使齎還. 卓禮克圖貝勒之子衛徵巴拜攜其家屬來歸. 科爾沁貝勒青巴圖魯桑阿爾齋、台吉滿朱習禮各齎鞍馬、牛羊來見.

十二月庚子, 禁與蒙古諸外藩售賣弓仗. 壬戌, 黑龍江人來朝貢方物.

天聰元年春正月己巳朔, 御殿受朝, 撤樂停宴. 丙子, 命二貝勒阿敏、貝勒濟爾哈朗、阿濟格、杜度、岳託、碩託等率兵征朝鮮. 帝曰：「朝鮮累世得罪, 今明毛文龍近彼海島, 納我叛民, 宜兩圖之.」遣方吉納、溫塔石遺書袁崇煥, 言興師之由, 仍告以七大恨, 約其議和, 及每歲餽報之禮.

二月己亥, 以書招諭蒙古奈曼部袞出斯巴圖魯.

三月壬申, 明袁崇煥遣杜明忠偕方吉納、溫塔石以書來, 欲釋恨修好, 但以所約金幣數多為言, 仍請歸其土地人民. 先是, 阿敏等克朝鮮義州, 分兵搗鐵山, 明將毛文龍遁. 又克安州, 進至平壤城, 渡大同江. 朝鮮國王李倧遣使迎師, 阿敏等數以七罪, 仍趣其遣親信大臣來議和. 倧懼, 攜妻子遁江華島, 倧子李□奔全州. 阿敏復遣副將劉興祚乘舟入島, 面諭倧, 倧乃遣其弟李覺與興祚偕來, 獻馬百匹、虎、豹皮百, 綿、苧各四百、布一萬五千, 刑白馬、烏牛, 告誓天地, 定和議罷兵. 辛巳, 奏至, 帝命歸其人民. 乙酉, 命留滿洲兵一千、蒙古兵二千守義州. 又諭李倧曰：「我留兵義州, 為防毛文龍耳. 爾若拒絕文龍, 吾兵亦不駐義州矣.」阿敏等旋師, 以李覺還.

夏四月甲辰, 遺袁崇煥書曰：「釋恨修好, 固所願也. 朝鮮自尊輕我, 納我叛亡, 我遲之數年, 彼不知悔, 是以興討. 天誘其衷, 我軍克捷, 今已和矣. 而爾詭言修好, 仍遣哨卒偵視, 修葺城堡. 我國將帥, 實以此致疑. 夫講信修睦, 必藉物以成禮, 我豈貪而利此, 使爾國力不支？可減其半. 歲時餽答, 當如前議, 則兩國之福也.」書就, 方遣使, 聞崇煥修築塔山、大淩河、錦州城, 遂罷遣使而以書付杜明忠還. 更責崇煥曰：「兩國修好, 當早定疆域罷兵, 而又修築城堡何為？倘爭戰不息, 天以燕、雲畀我, 爾主能保其不南奔乎！自古文臣不更事者, 徒好為大言, 每致兵將敗亡, 社稷傾覆. 前者遼左任用非人, 故河東、河西土地盡失, 今尚以為未足而謀動干戈耶？」癸丑, 大貝勒阿敏等自朝鮮凱旋, 帝迎於武靖營. 甲寅, 賜阿敏御衣一襲, 餘各賜馬一匹. 乙卯, 論征朝鮮將士功, 陞賞有差. 丙辰, 帝還瀋陽. 乙丑, 以書諭察哈爾台吉濟農及奈曼袞出斯巴圖魯來和.

五月戊辰, 遣朝鮮國王弟李覺歸國, 設宴餞之, 並賜鞍馬、裘帶等物. 辛未, 帝聞明人築錦州、大淩河、小淩河諸城, 而崇煥無報書, 親率師往攻之. 乙亥, 至廣寧, 乘夜進兵. 丙子, 明大淩河、小淩河兵潰, 遂圍錦州. 是日, 明臺堡兵二千餘人詣降, 悉縱之歸. 丁丑, 明錦州鎮守太監紀用、總兵趙率教使人詣師請命. 帝以前後興師之故, 開誠諭之, 并許紀用親來定議. 用不答, 遂攻錦州, 不克, 退五里而營, 遣人調瀋陽兵益師. 庚寅, 都統博爾晉等以瀋陽兵至. 癸巳, 進攻寧遠城, 殲其步卒千餘人. 既而, 明總兵滿桂出城而陣, 帝欲擊之, 三大貝勒力諫, 帝怒, 趣諸將冠兜鍪, 率阿濟格疾馳而進, 敗其前隊, 追至寧遠城下, 盡殪之. 諸貝勒不及冑而從, 濟爾哈朗、薩哈廉、瓦克達俱被創, 還軍至雙樹鋪. 明錦州守兵亦出城合戰, 諸將復迎擊之. 乙未, 帝復至錦州, 令士卒大譟入營. 是役也, 遊擊覺羅拜山、備禦巴希陣歿, 帝臨其喪, 哭而酹之.

六月庚子, 班師. 丁未, 還瀋陽.

秋七月己巳, 蒙古敖漢瑣諾木杜稜、塞臣卓禮克圖、奈曼袞出斯舉國來附. 朝鮮國王李倧遣使報謝, 並獻方物, 命阿什達爾漢等往報之, 隨以義州還朝鮮. 是月, 明袁崇煥罷歸.

八月辛亥, 察哈爾阿喇克綽忒部貝勒巴爾巴圖魯、諾門達賚、吹爾札木蘇率眾來歸. 是月, 明熹宗崩, 其弟信王嗣位, 是為莊烈帝.

九月甲子朔, 諭國家大祀大宴用牛外, 其屠宰馬、騾、驢、牛者悉禁之.

冬十一月庚午, 察哈爾大貝勒昂坤杜稜來降. 辛巳, 薩哈爾察部六十人來朝貢.

十二月甲午朔, 察哈爾阿喇克綽忒部貝勒圖爾濟伊爾登來降.

是歲, 大饑, 斗米值銀八兩, 銀賤物貴, 國多盜, 諭令收養貧困, 嚴緝盜賊. 或謂盜非懲以死不息, 帝曰：「民饑為盜, 可盡殺乎！」令鞭而釋之, 仍發帑散賑.

二年春正月甲子, 遺明總兵祖大壽書曰：「彼此互為大言, 徒支蔓耳. 搆兵則均受禍, 息兵則均受福. 我欲通兩國之好, 將遣官致弔爾先帝, 并賀新君即位, 如謂以禮往來為善, 我即遣使往矣.」戊子, 格伊克里部長四人率其屬來朝.

二月甲午, 以額宜都子圖爾格、費英東子察哈尼俱為總兵官. 朝鮮國王李倧遣使致書, 貢春季禮物, 並米二千石, 更以一千石在中江平價市糶. 庚子, 以遣往喀喇沁使臣屢為蒙古察哈爾多羅特所殺, 帝率師征之. 丁未, 進擊多羅特部, 敗之, 多爾濟哈談巴圖魯被創遁, 獲其妻子, 殺台吉古魯, 俘萬一千二百人還. 丁巳, 以戰勝刑八牛祭纛.

三月戊辰, 駕還瀋陽, 貝勒阿敏等率群臣郊迎, 行抱見禮. 以弟多爾袞、多鐸從征有功, 賜多爾袞號墨爾根戴青, 多鐸號額爾克楚虎爾. 戊子, 給國人無妻者金, 使娶. 庚寅, 以貝勒多爾袞為固山貝勒.

夏四月丙辰, 巴林貝勒塞特爾暨台吉塞冷、阿玉石、滿朱習禮以其眾來歸. 明復以袁崇煥為督師, 殺其總兵毛文龍. 時毛文龍據皮島, 招集遼民, 往往殺逋逃冒功, 遂得擢總兵, 便宜行事. 後更致書通好, 遣科廓等齎和書往報. 往來既數, 乃執科廓等送燕京, 崇煥以文龍私致書通好, 紿殺之.

五月辛未, 聞明人棄錦州, 命貝勒阿巴泰、岳託、碩託及八旗都統等率兵三千略其地, 墮錦州、杏山、高橋三城, 毀十三站以東墩臺二十一所, 獲人畜甚眾. 先是, 顧特塔布囊以其眾自察哈爾逃匿蒙古地, 遇歸降者, 輒邀殺之. 辛巳, 命貝勒濟爾哈朗、豪格率兵討顧特塔布囊. 乙酉, 貝勒濟爾哈朗、豪格奏顧特塔布囊伏誅, 盡收其民及牲畜以萬計. 長白山迤東濱海虎爾哈部頭目里佛塔等來朝, 賜鞍馬、弓矢、緞衣.

秋八月辛卯, 與喀喇沁部議和定盟. 乙未, 賜奈曼袞出斯號達爾漢, 札魯特喀巴海號衛徵. 乙卯, 朝鮮來貢.

九月庚申, 徵諸外藩兵共征蒙古察哈爾. 癸亥, 帝率大軍西發. 丙寅, 次遼陽. 敖漢、奈曼、喀爾喀、札魯特、喀喇沁諸貝勒、台吉各以兵來會. 己巳, 駐營綽洛郭爾地, 科爾沁兵來會. 甲戌, 喀喇沁諸貝勒台吉各率師來會. 大宴外藩統兵諸貝勒, 所獻財幣、駝馬悉卻之. 時科爾沁諸貝勒皆不至, 惟土謝圖額駙奧巴、哈談巴圖魯、滿朱習禮如約, 請先率師侵掠, 而後合軍. 帝怒, 遣使趣之. 奧巴違命, 徑歸. 滿朱習禮及台吉巴敦以所俘來獻. 己卯, 賜滿朱習禮號達爾漢巴圖魯, 巴敦號達爾漢卓禮克圖, 厚賚之. 丁丑, 進兵擊席爾哈、席伯圖、英湯圖諸處, 克之, 獲人畜無算.

冬十月辛卯, 旋師. 丙申, 諭敖漢、奈曼、巴林、札魯特諸貝勒, 凡來歸附者, 毋得要殺, 違者罪之. 壬寅, 駕還瀋陽. 以劉興祚詐稱縊死, 逃歸明, 繫其母妻子於獄.

十二月丁亥朔, 巴牙喇部長伊爾彪等來朝貢. 蒙古郭畀爾圖率所部來歸. 札魯特貝勒塞本馬尼率所部來歸. 遣使以書數土謝圖額駙奧巴罪.

三年春正月庚申, 奧巴來請罪, 宥而遣之. 辛未, 敕科爾沁、敖漢、奈曼、喀爾喀、喀喇沁悉遵清制. 丁丑, 諭諸貝勒代理三大貝勒直月機務.

二月戊子, 諭三大貝勒、諸貝勒、大臣毋得科斂, 犯者治罪. 己亥, 合葬太祖高皇帝、孝慈高皇后於瀋陽之石嘴頭山, 妃富察氏祔. 喀爾喀札魯特貝勒戴青、桑土、桑古爾、桑噶爾寨等各率所屬來歸. 甲辰, 帝南巡, 閱城堡, 圮薄者修築之. 戊申, 次海州, 有老人年一百三歲, 妻一百五歲, 子七十三歲, 召見賜牛種. 辛亥, 還宮.

三月戊午, 申蒙古諸部軍令.

夏四月丙戌朔, 命巴克什達海及剛林等翻譯漢字書籍, 庫爾纏及吳巴什等記注本朝政事.

五月丁未, 奈曼、札魯特諸貝勒以越界駐牧, 自議罰, 寬之.

六月乙丑, 帝諭諸貝勒、大臣議攻明, 令科爾沁諸部剋期會兵, 又令豫採木植, 以備轉餉. 丁卯, 喀喇沁布爾噶都戴青、台吉卓爾畢、土默特台吉阿玉石等遣使朝貢. 辛巳, 土默特台吉卓爾畢泰等來朝貢.

秋七月辛卯, 喀爾喀台吉拜渾岱、喇巴泰、滿朱習禮自科爾沁來朝. 甲午, 命孟阿圖往征瓦爾喀, 誡勿殺掠. 乙未, 庫爾喀部來朝貢.

八月庚午, 頒八旗臨陣賞罰之令. 乙亥, 諭曰：「自古及今, 文武並用, 以武功戡禍亂, 以文教致太平. 今欲振興文治, 考校諸生, 諸貝勒及滿、漢、蒙古家所有生員俱令赴考, 毋得撓阻, 中式者以別丁償之.」

九月壬午朔, 初試生員, 拔二百人, 賞緞布有差, 免其差徭. 癸未, 貝勒濟爾哈朗等略明錦州、寧遠諸路還. 丙戌, 阿祿部杜思噶爾濟農始遣使來通好. 癸卯, 喀喇沁布爾噶都來朝貢.

冬十月癸丑, 帝親統大軍攻明, 徵蒙古諸部兵以次來會. 庚申, 次納里特河, 察哈爾五千人來歸. 壬戌, 次遼河. 丙寅, 科爾沁奧巴以二十三貝勒來會, 乃集諸貝勒、大臣及蒙古貝勒議攻明與攻察哈爾孰利, 皆言察哈爾遠, 於是攻明. 辛未, 次喀喇沁之青城. 大貝勒代善、三貝勒莽古爾泰密議班師, 帝不懌. 貝勒岳託、濟爾哈朗等入, 曰：「諸將待令.」帝慍曰：「兩兄謂我兵深入, 勞師襲遠, 若糧匱馬疲, 敵人環攻, 無為歸計. 若等見及此, 而初不言, 朕既遠涉, 乃以此為辭. 我謀且隳, 何候為！」岳託等愕然, 請其故, 帝語之, 岳託等堅請進師, 遂令人詣代善、莽古爾泰所定議. 於是, 頒諭八固山額真曰：「此行仰荷天眷, 拒戰者戮之, 歸降者勿擾. 俘獲之人, 父母妻子勿使離散, 勿淫人婦女, 勿褫人衣服, 勿拆廬舍, 勿毀器皿, 勿伐果木, 違者, 罪無赦. 其固山額真等不行嚴禁, 罪如之.」乙亥, 次老河, 命貝勒濟爾哈朗、岳託率右翼兵攻大安口, 貝勒阿巴泰、阿濟格率左翼兵攻龍井關, 帝與大貝勒代善、三貝勒莽古爾泰率大兵繼之. 丁丑, 左翼貝勒阿巴泰等攻克龍井關, 明副將易愛、參將王遵臣來援, 皆敗死, 漢兒莊、潘家口守將俱降. 戊寅, 帝督兵克洪山口. 辛巳, 帝發洪山口, 至遵化, 大貝勒莽古爾泰以兵合. 遺書招明巡撫王元雅勸降.

十一月壬午朔, 右翼諸貝勒會兵遵化. 先是, 右翼自大安口入, 五戰皆捷, 降馬蘭營、馬蘭口、大安營三城. 是日, 明羅文峪守將李思禮降, 擢為遊擊. 明山海關總兵趙率教以精兵四千來援, 左翼貝勒阿濟格迎擊, 斬之, 其降者命悉還其家. 甲申, 集諸貝勒授方略, 分八面環攻遵化, 須臾城潰, 遂入其郛, 其拒命者屠之, 王元雅自經死, 命以棺殮葬. 是役也, 小校薩木哈圖先登, 帝親酌金卮以賜, 擢備禦, 世襲罔替, 賜號巴圖魯, 有過赦免, 家固貧, 恤之. 乙酉, 蒙古兵擾害羅文峪民, 令曰：「諸貝勒、大臣有掠歸降城堡財物者斬之, 殺降民者抵罪, 強取民物者, 計所取倍償之.」己丑, 敘克城功, 將士陞賞有差. 壬辰, 命參將英俄爾岱、文館范文程留守遵化, 大軍進逼燕京, 去遵化二十五里而營. 一蒙古兵殺民而劫其衣, 立命射殺之. 甲午, 徇薊州. 乙未, 徇三河. 丙申, 遣大貝勒莽古爾泰等視通州渡口. 明大同、宣府二鎮援兵至順義, 遣貝勒阿巴泰、岳託擊走之, 順義降. 帝至通州, 傳諭各城曰：「我國夙以忠順守邊, 葉赫與我一國爾, 明主庇葉赫而戕害我, 大恨有七. 我知終不相容, 故告天興師, 天直我國, 賜我河東地. 我太祖皇帝猶願和好, 爾國不從, 天又賜我河西地. 我復屢次願和, 而爾主頻加欺凌, 故今日興師而來, 順者撫, 逆者誅, 由爾君臣不願和好而樂干戈, 是爾之君殺爾也. 帝王非一姓, 由匹夫而起為天子者多矣. 天運循環, 得天者興, 人豈能為, 我非恃強逞兵也.」辛丑, 大軍逼燕京, 營於城北土城關之東, 兩翼兵營於東北. 是時, 明大同總兵滿桂、宣府總兵侯世祿陣德勝門, 袁崇煥、祖大壽陣沙窩門, 帝率右翼大貝勒代善、貝勒濟爾哈朗、岳託、杜度、薩哈廉等領白甲護軍、蒙古兵進擊桂、世祿, 遣左翼大貝勒莽古爾泰、阿巴泰、阿濟格、多爾袞、多鐸、豪格等領白甲護軍、蒙古兵迎擊崇煥、大壽, 俱敗之. 癸卯, 遣明歸順王太監齎書與明議和. 乙巳, 屯南海子, 見人民逃竄者, 給示慰遣之. 戊申, 袁崇煥、祖大壽收敗兵柵於城東南, 帝令列陣逼視之. 諸貝勒請攻城, 諭曰：「路隘且險, 若傷我士卒, 雖得百城, 不足多也.」遂迴軍. 初, 獲明太監二人, 付副將高鴻中、參將鮑承先監守之. 至是, 鴻中、承先於二太監前故耳語云：「今日退兵乃帝計也. 頃帝單騎向敵營, 敵二人來見, 語良久乃去, 意與袁都堂有密約, 大事定矣.」時楊太監者佯臥竊聽, 翌日縱之歸, 具言於明主, 明主遂逮崇煥繫獄, 旋磔之. 大壽懼, 率所部奔錦州, 毀山海關而出. 諸貝勒、大臣請攻城, 帝曰：「攻則可克, 但堅城之下, 倘傷我一二良將勁卒, 余不忍也.」遂止.

十二月辛亥朔, 趨良鄉, 獵於海子而行, 克良鄉城, 駐師. 壬子, 總兵吳訥格克固安. 辛酉, 過金太祖、世宗陵, 遣貝勒阿巴泰、薩哈廉以太牢祀. 丙寅, 復趨燕京, 殲明副將沈某兵於盧溝橋. 時明總兵滿桂、黑雲龍、麻登雲、孫祖壽以馬步兵四萬柵永定門之南. 丁卯, 師毀柵入, 又敗之, 斬桂、祖壽及副將以下三十餘人, 擒黑雲龍、麻登雲, 獲馬六千匹, 分賜諸將士. 戊辰, 遣達海齎書與明議和. 壬申, 遣貝勒阿巴泰、濟爾哈朗等略通州, 焚其舟, 攻張家灣, 克之, 復以議和書二置德勝、安定門外. 乙亥, 復遣生員一、都司一齎和書赴安定門, 俱不報. 丙子, 旋師而東, 渡通州河, 駐蹕. 丁丑, 遣貝勒岳託、薩哈廉、豪格率精兵四千圍永平, 遂克香河. 馬蘭峪諸城復叛去. 己卯, 大軍趨永平.

四年春正月辛巳朔, 大軍至榛子鎮、沙河驛, 俱降. 壬午, 至永平. 癸未, 先是, 劉興祚逃歸匿崇煥所. 至是, 率所攜滿洲兵十五人、蒙古兵五百欲往守沙河, 聞大軍至, 遂趨永平之太平寨, 襲殺喀喇沁兵於路, 將赴永平. 帝惡其負恩, 命貝勒阿巴泰等擒斬之, 磔其屍以徇. 帝授諸將方略, 乘夜攻城, 城中火藥自發, 燔死甚眾. 黎明克之, 明兵備道鄭國昌、知府張鳳奇、推官羅成功仰藥死, 同知魏君謨、參將楊春等越城遁, 知縣張養初及革職太僕卿陳王廷、兵備道白養粹、副將孟喬芳、楊文魁等俱降. 帝命達海、寧完我等以黃旗撫諭軍民, 察核倉庫, 貝勒阿巴泰、濟爾哈朗入止公署. 丙戌, 召見歸順文武各官, 遂入城. 命貝勒濟爾哈朗、薩哈廉留守永平, 諭之曰：「凡我舉動務求萬全, 敵至勿輕出城, 其被戮屍骸悉瘞之.」以明原任兵備道白養粹為巡撫, 孟喬芳、楊文魁仍為副將. 是日, 帝率大軍向山海關. 丁亥, 縱永平鄉民還其家. 己丑, 臺頭營、鞍山堡、遷安、灤州以次降, 建昌參將馬光遠密遣家屬來歸, 惟昌黎不下. 癸巳, 給漢民牛具, 令各安農業. 丁酉, 明兵攻遵化, 貝勒杜度擊敗之. 戊戌, 明總兵楊某復入三屯營, 先所下潘家口等處復叛. 庚子, 達海等收復漢兒莊, 命貝勒阿巴泰守之. 辛丑, 喀喇沁布爾噶都為明兵所圍, 命八旗兵往救之. 會布爾噶都已擊敗明兵, 生擒副將丁啟明及遊擊、守備三員, 詢之, 言係京師八營兵也, 其帥兵部侍郎劉之綸. 帝諭之綸降, 不從, 遂攻破其營, 盡殲之, 之綸被箭死. 壬寅, 移師馬蘭峪, 毀其近城屯堡. 丙午, 命喀喇沁蘇布地上書明主, 論和好之利, 且勸以愛養邊民、優恤屬國之道, 不報. 樂亭復叛.

二月辛亥朔, 諭貝勒、諸臣, 將士中率先登城一二次功最者, 宜加意愛惜, 勿再令攻城. 甲寅, 宴明降將麻登雲等於御幄, 謂之曰：「明主視爾等將士之命若草芥, 驅諸死地, 朕屢遣使議和, 竟無一言相報, 何也？」登雲對曰：「明帝幼沖, 執政者各圖自保, 議和之事, 倘不見聽, 親族誅滅, 故懼不敢奏.」帝曰：「若然, 是天賜我機也, 豈可棄之而歸. 但駐兵屯守, 民不得耕耨, 為可憫耳. 且彼山海關、錦州防守尚堅, 今但取其無備城邑可也.」己未, 遺書明帝, 仍申和好, 並致書明諸臣, 勸其急定和議. 至是凡七致書矣. 甲子, 明榆林副將王世選來降. 帝班師, 命貝勒阿巴泰、濟爾哈朗、薩哈廉帥諸臣留守永平、遷安、遵化、灤州. 駐灤三日, 論功行賞. 壬申, 諭曰：「明之土地人民, 天已畀我, 其民即吾民, 慎無加侵暴, 且嚴飭軍士勿擾害歸順之民, 違者, 將領官自佐領以下俱治罪.」永平新降郎中陳此心謀遁, 守者執訊, 論斬, 赦之, 令攜妻孥聽所之.

三月壬午, 駕還瀋陽. 庚寅, 遣二貝勒阿敏、貝勒碩託率兵五千往守永平四城, 貝勒阿巴泰等還. 庚子, 阿祿四子部遣使來盟.

夏四月壬子, 明兵攻灤州, 不克. 己卯, 貝勒阿巴泰等至自永平, 帝問是役俘獲較前孰多, 對曰：「此行所獲人口甚多.」帝曰：「財帛不足喜, 惟多得人為可喜耳.」

五月己丑, 諭諸臣厚撫俘獲人眾. 壬辰, 阿敏、碩託等棄永平四城歸. 時明監軍道張春、總兵祖大壽等合兵攻灤州, 納穆泰、圖爾格、湯古代謀拒守, 阿敏、碩託畏縮不救, 納穆泰等不能支, 棄眾奔永平. 會天雨, 兵潰圍出, 多被創, 有陣歿者, 阿敏聞之恐, 乃殺歸降漢官白養粹等, 盡屠城中士民, 收其金幣, 乘夜出冷口. 察哈喇等亦棄遵化歸. 帝方命貝勒杜度赴永平協守, 且敕阿敏善撫官民, 無侵暴, 將整兵親往. 及聞阿敏等棄城且屠戮官民, 大怒, 阿敏等至, 不令入城, 所取財物牲畜悉令入官.

六月甲寅, 收繫棄城諸將, 數其罪. 乙卯, 御殿, 宣阿敏大罪十六, 眾議應正法, 帝不忍加誅, 幽禁之. 碩託、湯古代、納穆泰等分別論罪, 其餘諸將盡釋之. 先是, 阿敏既屠永平官民, 以其妻子分給士卒, 帝曰：「彼已屠我所養官民, 又奴其妻子耶？」命編為民戶, 以房舍衣食給之.

秋九月戊戌, 申諭諸大臣、滿漢官各勤職業.

冬十月辛酉, 諭編審各旗壯丁, 隱匿者罰之.

十一月甲午, 那堪泰部虎爾噶率家屬來歸. 阿魯四子部諸貝勒來歸. 壬寅, 阿祿伊蘇忒部聞帝善養民人, 留所部於西拉木輪河, 而偕使臣察漢喇嘛來朝.

十二月戊辰, 科爾沁圖美衛徵來朝.

五年春正月庚辰, 諭已故功臣無後者, 家產給其妻自贍. 壬午, 禁使蒙古諸臣無得擾無事之國, 造牌為驗給之. 鑄紅衣大砲成, 鐫曰天佑助威大將軍, 軍中造砲自此始. 乙未, 以額駙佟養性總理漢人軍民事, 各漢官聽其節制. 己亥, 幸文館, 入庫爾纏直房, 問所修何書, 對曰：「記注所行政事.」帝曰：「如此, 朕不宜觀.」又覽達海所譯武經, 見投醪飲河事曰：「古良將體恤士卒, 三軍之士樂為致死, 若額駙顧三台對敵時, 見戰士歿者嘗以繩曳之歸, 安能得士死力乎？」庚子, 朝鮮貢物不及額, 卻之, 以書責其罪, 仍賞賚使臣如例.

二月庚申, 飭邊臣謹斥堠. 甲戌, 孟阿圖征瓦爾喀奏捷. 初, 孟阿圖以罪削職, 至是擢為遊擊.

三月乙亥朔, 額駙顧三台解固山額真任, 以太祖弟之子篇古代之. 書諭大貝勒代善、三貝勒莽古爾泰及貝勒諸大臣, 求直言過失. 丁亥, 閱漢兵. 甲午, 誅劉興祚、興治之家, 沒其妻女為奴, 赦其母. 丁酉, 朝鮮復遣使來貢.

夏五月辛丑, 遣滿達爾漢、董訥密遺朝鮮王書, 索戰船助攻明, 不許.

六月癸亥, 黑龍江五頭目來朝. 定功臣襲職例.

秋七月甲戌, 黑龍江虎爾哈部四頭目來朝貢. 庚辰, 始設六部, 以諸貝勒領部事, 每部滿、漢、蒙古分設承政官, 其下設參政各八員, 啟心郎各一員, 改巴克什為筆帖式, 量部務繁簡置之, 其賜稱巴克什者仍其舊. 更定訐告諸貝勒者准其離主例, 其以細事訐訴者禁之. 諭審事冤抑不公者坐罪, 除職官有罪概行削職律, 嗣後有罪者分別輕重降罰有差. 禁官民同族嫁娶, 犯者男婦以姦論. 又諭曰：「爾諸貝勒、大臣見朕有過當極諫, 朕與爾等俱未嘗無過. 當議國事時, 誇良馬鷹犬旁及戲言, 即過也.」甲申, 鬧雷虎爾哈部四頭目來朝貢. 癸巳, 定小事賞罰例, 令各牛彔額真審理, 大者送部. 明祖大壽、何可剛築大凌河城, 晝夜督工甚急, 親統大軍攻之. 己亥, 大軍西發, 命貝勒杜度、薩哈廉、豪格留守. 庚子, 渡遼河, 申前令, 飭諸將愛恤士卒.

八月壬寅朔, 次舊遼陽河而營, 蒙古諸部各以兵來會. 癸卯, 集蒙古諸貝勒申前令, 無擅殺掠. 於是分兵兩路, 貝勒德格類、岳託、阿濟格以兵二萬由義州屯於錦州、大淩河之間, 帝由白土場趨廣寧大道. 丁未, 會於大淩河, 乘夜圍城. 戊申, 帝集諸貝勒、大臣下令曰：「攻城恐傷士卒, 令當掘壕築壘困之. 彼若出與之戰, 外援至逆擊之.」乃分八旗兵四面合圍, 令蒙古兵圍其隙處. 辛亥, 明馬步兵約五百出城, 達爾哈擊卻之. 壬子, 射書招降城內蒙古. 癸丑, 明兵出城誘戰, 圖賴先入, 達爾哈繼之, 四面兵各進戰, 貝勒多爾袞亦帥兵攻入, 城內砲矢齊發, 乃退. 圖賴被創, 副將孟坦、屯布祿、備禦多貝、侍衛戈里陣歿, 帝以圖賴等輕進, 切責之, 是日, 以紅衣砲攻明臺兵, 降者相繼. 乙卯, 遺祖大壽書曰：「我欲和, 爾國君臣以宋為鑑, 不我應. 彼一時, 此一時, 何膠柱鼓瑟耶？戰征豈我所願, 不得已而為之, 故更以書決焉.」大壽不答. 丁巳, 明松山兵二千來援, 阿山、勞薩、圖魯什敗之. 甲子, 命貝勒阿濟格、碩託往錦州、松山遮擊明援兵. 丁卯, 明錦州兵六千來攻阿濟格營, 時大霧, 對面不相識, 忽有青氣自天墜敵營, 霧中開如門, 於是阿濟格、碩託列陣而進, 霧霽, 遂敗之, 追至錦州城, 擒遊擊一員, 盡獲其甲仗、馬匹. 辛未, 詣貝勒阿濟格營, 阿濟格、碩託具筵迎獻, 帝以金卮酌酒勞焉, 并召蒙古諸貝勒及阿山、勞薩、圖魯什酌之. 明兵自城內突出, 諸營兵夾擊, 又大敗之.

九月丁亥, 帝以兵趨錦州, 見塵起, 遣圖魯什、勞薩率兵二百往覘之. 帝命眾軍止於中途, 而自率巴雅喇不滿二百人與貝勒多鐸緣山潛進. 會明錦州兵七千出城, 逐圖魯什等至小凌河岸, 突近帝前. 帝甫擐甲, 猝不及召眾軍, 遂率二百人渡河, 直衝而入, 敵兵七千莫敢當, 潰走錦州. 眾軍踵至, 復大敗之, 斬其一副將而還. 己丑, 復以書招祖大壽. 庚寅, 帝設伏山內, 誘大壽出, 將擒之, 大壽驚遁, 自是閉門不出. 時城內現糧止百石, 馬倒斃殆盡, 煮馬肉為食. 乙未, 明太僕寺卿監軍道張春、總兵吳襄、鍾緯等以馬步兵四萬來援, 壁小淩河, 帝往擊之, 見其壁壘守禦甚固, 乃引兵還. 戊戌, 明兵趨大凌河, 距城十五里, 帝與諸貝勒率兩翼騎兵突之, 不動, 砲聲震地, 矢雨下, 右翼兵衝入張春營, 敵遂敗, 逐北三四十里, 吳襄及其副將桑阿爾寨遠遁. 張春等復收潰眾立營. 會大風, 敵乘風縱火, 勢甚熾, 將逼我陣, 天忽雨反風, 復戰, 遂大破之, 生擒張春及副將張洪謨等三十三人. 春不屈, 求死, 帝不忍殺, 善遇之. 是役也, 祖大壽仍以我為誘敵, 故城中無應者.

冬十月丁未, 以書招降祖大壽、何可剛、張存仁. 己酉, 再遺大壽書. 壬子, 以紅衣砲攻于子章臺. 臺最固, 攻三日, 臺壞, 守臺參將王景率眾降, 於是遠近百餘臺皆下. 自此征討必攜紅衣大將軍砲行. 癸亥, 三貝勒莽古爾泰以不敬論罪, 降同眾貝勒, 奪所屬五牛彔. 先是, 遣陣獲參將姜新招祖大壽, 時城中糧絕殺人食, 大壽計窮, 其義兒祖澤潤先以書約降, 大壽亦出其子祖可法為質. 謀既定, 獨何可剛不從. 戊辰, 執掖城外殺之, 乃與副將劉天祿、張存仁舉城降. 大壽夜至御營, 帝優遇之, 大壽遂獻取錦州策. 己巳, 夜遣兵隨大壽襲錦州, 會大霧, 失伍, 還.

十一月庚午朔, 縱大壽還錦州. 戊寅, 毀大淩河城. 己卯, 振旅歸. 乙酉, 帝還瀋陽. 丙戌, 聞察哈爾侵阿祿西拉木輪地, 即移師往征之. 會察哈爾已去, 乃還.

閏十一月庚子朔, 諭諸貝勒、大臣曰：「前我兵之棄永平四城, 皆由駐守貝勒等不學無術所致. 今我兵圍大淩河四閱月, 城中人相食, 明人猶死守, 及援兵盡敗, 淩河已降, 而錦州、松、杏猶不下, 豈非其人讀書明理盡忠其主乎？自今凡子弟年十五歲以下、八歲以上者, 皆令讀書.」遣使責朝鮮違約之罪. 庚戌, 禁國中不得私立廟寺, 其私為喇嘛僧及一切巫覡星士左道, 俱禁之.

十二月壬辰, 參將寧完我請設言官, 定服制, 帝嘉納之. 丙申, 以禮部參政李伯龍言, 更定元旦朝賀行禮班次.

六年春正月癸丑, 兵部貝勒岳託疏請善撫漢人以招徠降附, 嘉納之. 敘大凌河功, 更定賞格, 諸將陞賞有差, 陣亡者令子弟承襲. 丁巳, 諭六部大臣潔己愛民, 勤修職業. 癸亥, 閱漢兵, 賚佟養性及副將石國柱等有差.

二月壬申, 定儀仗制. 丁丑, 謁太祖陵, 行時享禮. 己卯, 命刑部禁賭博. 戊子, 命海州等處城守官三年一赴瀋陽考察. 丁酉, 命戶部貝勒德格類以大淩河漢人分隸副將以下, 給配撫養. 給還貝勒莽古爾泰所罰人口.

三月戊戌朔, 賚大凌河諸降將有差. 命達海加國書十二字頭圈點, 以分析音義. 庚戌, 定訐告諸貝勒者輕重虛實坐罪例, 禁子弟告父兄、妻告夫者. 定貝勒、大臣賜祭葬例. 丁巳, 征察哈爾, 徵各蒙古兵, 頒軍令.

夏四月戊辰朔, 帝率大兵啟行, 阿巴泰、杜度、楊古利、伊爾登、佟養性留守. 己巳, 次遼河. 丙子, 次西拉木輪河. 己卯, 次札滾烏達, 諸蒙古部兵以次來會. 乙酉, 次哈納崖, 察哈爾林丹聞師至, 大懼, 驅歸化城富民及牲畜渡河西奔, 國人倉卒逃竄, 輜重悉委之去. 庚寅, 大兵次都勒河, 聞察哈爾林丹遠遁, 帝趨歸化城. 乙未, 戒軍士勿淫掠. 丙申, 大兵自阿濟格和爾戈還趨察哈爾.

五月癸卯, 諭諸部貝勒、大臣勿輕進, 勿退縮, 勿殺降, 勿分散人妻子, 勿奪人衣服財物. 甲辰, 次布龍圖布喇克. 遣勞薩、喀山率兵百人前往捉生, 勞薩至喀喇莽奈遇哨兵, 追斬之, 逐北三日, 無所見. 丁未, 勞薩奏報察哈爾逃去已久, 帝命之還. 戊申, 諭大貝勒、諸貝勒、大臣曰：「朕以征察哈爾至此, 彼不能禦而遁, 追之無益.」於是, 定議攻明. 辛亥, 次朱兒格土. 丙辰, 時糧盡, 忽逢黃羊遍野, 遂合圍殺數萬, 脯而食之；無水, 夜至和爾果, 乃得泉. 其後至者, 以一黃羊易杯水而飲, 帝遣人持水迎給之. 庚申, 次木魯哈喇克沁, 命貝勒阿濟格率左翼, 略宣府、大同、邊外之察哈爾部民；貝勒濟爾哈朗率右翼, 略歸化城黃河一帶部民. 帝與大貝勒代善等統大軍繼進. 甲子, 帝至歸化城, 駐營, 兩翼兵會. 是日, 大軍馳七百里, 西至黃河木納漢山, 東至宣府, 自歸化城南至明邊境, 所在察哈爾部民悉俘之.

六月丁卯朔, 諸將奏報蒙古部民竄入沙河堡, 帝令以書諭明守臣索之, 守臣懼, 歸男婦三百二十, 牲畜千四百有奇. 辛未, 寧完我、范文程、馬國柱疏言：「伐明之策, 宜先以書議和, 俟彼不從, 執以為辭, 乘隙深入, 可以得志.」帝嘉納之. 甲戌, 大兵發歸化城, 趨明邊. 丁丑, 遺書明沙河堡守臣曰：「始我欲議和, 遼東守臣與我有宿怨, 不我聽, 我故將此地察哈爾逐去, 與爾等議和, 爾將逃入之蒙古獻出, 甚善. 今我將往大同、宣府議之, 道經此, 遣人告知.」於是, 沙河堡官使齎牲幣來獻. 己卯, 庫爾纏等自得勝堡, 愛巴禮等由張家口, 分詣大同、宣府議和. 書曰：「我之興兵, 非必欲取明天下也. 遼東守臣貪黷昏罔, 勸葉赫陵我, 遂嬰七恨. 屢愬爾主, 而遼東壅不上聞. 我兵至此, 欲爾主察之也. 及攻撫順, 又因十三省商賈各遺以書, 慮其不克徑達, 則各以書進其省官吏, 冀有一聞, 乃縱之使去, 寂焉不復. 語云：『下情上達, 天下罔不治；下情上壅, 天下罔不亂.』今所在征討, 爭戰不息, 民死鋒鏑, 雖下情不達之故, 抑豈天意乎？我今開誠相告, 國雖褊小, 惟欲兩國和好, 互為貿易, 各安耕獵, 以享太平. 若言不由衷, 天其鑒我. 前者屢致書問, 憤疾之詞, 固所不免, 此兵家之常, 不足道也. 幸速裁斷, 實國之福, 我駐兵十日以待.」庚辰, 駐大同邊外, 庫爾纏偕明得勝堡千總來, 齎牲幣獻, 帝不納, 復遺書明守臣曰：「我仰體天意, 願申和好, 爾等實心愛民, 宜速定議. 若延遲時日, 我縱欲相待, 如軍中糧盡何, 是爾等自樂戰爭也. 至書中稱謂姑勿論, 我遜爾國, 我居察哈爾之上可耳.」癸未, 趨宣府, 明宣府守臣以明主所給察哈爾緞布皮幣一萬二千五百來獻. 庚寅, 駐張家口外, 列營四十里. 癸巳, 明巡撫沈棨、總兵董繼舒遣人同庫爾纏等齎牛羊食物來獻, 帝宴之, 遂定和議, 大市於張家口. 科爾沁部下三人潛入明邊盜牛驢, 帝以兩國既和, 而違令盜取與國牲畜, 令執赴明界, 斬為首一人, 鞭二人, 貫耳以徇. 甲午, 明巡撫沈棨遣都司二員與阿什達爾漢等誓告天地定盟, 遣啟心郎祁充格送明使歸. 晉封皇子豪格為和碩貝勒. 是月, 遼東大水.

秋七月丁酉朔, 復以書遺明張家口守臣曰：「凡事當敬承天意, 善保始終. 我以大義專意修好, 議和時, 爾等原謂遼東地方並議在內, 但遼東人從來志大言謬, 難以開曉, 須爾自遣人往議.」帝率大兵還. 庚子, 至上都河立營. 明以和議成, 來餽禮物, 酌納之. 辛丑, 蒙古諸貝勒辭歸. 庚戌, 次擺斯哈兒. 遊擊巴克什達海卒. 庚申, 至瀋陽.

八月丁卯, 帝召王文奎、孫應時、江雲入宮, 問以和事成否, 三人皆言明政日紊, 和議難必, 且中原盜賊蜂起, 人民離亂, 因勸帝宣布仁義, 用賢養民, 乘時弔伐, 以應天心. 癸酉, 六部署成, 頒銀印各一. 甲午, 命固山額真察民間疾苦, 並清理刑獄. 察哈爾檮納楚虎爾來歸.

九月癸卯, 修復蓋州城, 移民實之. 甲寅, 命戶部貝勒德格類、兵部貝勒岳託展耀州舊界至蓋州迤南.

冬十月乙丑朔, 駕幸開原. 甲戌, 還瀋陽. 遣衛徵囊蘇喇嘛赴寧遠, 致書明帝曰：「我國興兵, 非有他圖, 緣邊臣欺侮, 致啟釁耳. 往察哈爾時, 過宣府定和議, 我遂執本國越境盜竊之人, 戮之塞下, 我之誠心可謂至矣. 前邊臣未能細述, 今欲備言, 又恐疑我不忘舊怨. 如遣信使來, 當詳告之. 若謂業已講和, 不必語及往事, 亦惟命.」又與明諸臣書曰：「宣府守臣與我盟時, 約我毋侵遼東, 誓諸天地. 今爾乃有異議, 天可欺乎？執政大臣宜通權變, 上紓在廷之憂慮, 下躋百姓於太平, 造福滋大, 慎勿徒事矜誇, 堅執不從, 生靈荼毒, 咎將誰歸. 爾國歲與察哈爾金繒百萬, 與其以有用之金繒費於無用之察哈爾, 何如遣一解事人來, 早決事機, 俾兩國共享安樂也.」又與寧遠太監書曰：「我所遣書恐不得徑達, 爾其身任之. 和事成, 亦爾之福也.」

十一月壬寅, 明寧遠守臣以遺書封固, 不敢以奏, 請露封, 命露封以往. 辛亥, 阿祿部都思噶爾濟農所屬祁他特吹虎爾台吉率男婦牲畜來歸. 壬子, 遣使往朝鮮定歲貢額.

十二月乙丑, 定朝服及官民常服制. 和碩貝勒莽古爾泰薨, 帝摘纓服喪服, 居殿側門. 丙寅, 送靈轝至寢園, 始還宮. 己亥, 吳巴海征兀札喇, 遣使奏捷.

七年春正月庚子, 諭各牛彔額真以恤貧、訓農、習射. 辛丑, 朝鮮來貢, 丁未, 復書責之, 以其不從貢額也. 戊申, 皇長女下嫁敖漢部貝勒都喇爾巴圖魯子台吉班第. 乙卯, 征兀札喇師還.

二月癸亥朔, 阿祿科爾沁汗車根率固木巴圖魯、達爾馬代袞等舉國來歸. 己卯, 以庫爾纏交通劉興祚, 復竊收其屍, 誅之. 癸未, 遣圖魯什、勞薩等略寧遠. 甲申, 朝鮮國王李倧遣使致書, 仍復書責之.

三月丁酉, 築□場、攬盤、通遠堡、岫巖四城, 戍守之. 辛丑, 郭爾羅斯台吉固木來朝. 丙辰, 明故總兵毛文龍部將孔有德、耿仲明據登州, 遣其黨張文煥、楊謹等來約降.

夏四月乙丑, 察哈爾兩翼大總管塔什海虎魯克寨桑來歸. 乙亥, 使英俄爾岱等借糧朝鮮, 以濟孔有德軍, 朝鮮國王不聽.

五月乙未, 吳喇忒台吉土門達爾漢等來朝. 壬子, 遣貝勒濟爾哈朗、阿濟格、杜度率兵迎孔有德、耿仲明於鎮江, 命率所部駐東京.

六月壬戌, 諭將士毋侵擾遼東新附人民, 違者孥戮之. 癸亥, 召孔有德、耿仲明至東京朝見, 賜宴厚賚之. 丙寅, 使英俄爾岱等遺朝鮮國王書曰：「日者借糧貴國, 王以孔有德等向隸毛氏, 敵人也, 無輸糧養敵之事. 此言近理, 今有德等已歸我國, 所有船隻我不可輕棄, 故發兵守之, 而輓運為艱, 其以糧給之, 若何？且王視明為父, 以朕為兄, 父兄之間, 不可力為調勸息兵合好乎？戰爭非我所樂, 和議不成, 必至興師. 今有德等已在東京, 守船者乃我國之兵, 王仍以兵助明, 合而禦我, 搆兵實自爾始矣.」己巳, 諭官民冠服遵制畫一. 癸酉, 以孔有德為都元帥, 耿仲明為總兵官, 並賜敕印. 戊寅, 英俄爾岱奏報朝鮮聽明人計, 借兵倭國, 又於義州南嶺築城以備. 於是, 集諸貝勒、大臣議之, 皆云宜置朝鮮而攻明. 己卯, 命貝勒岳託、德格類率右翼楞額禮、葉臣、左翼伊爾登、昂阿喇及石廷柱、孔有德、耿仲明, 將兵取明旅順口. 甲申, 東海使犬部額駙僧格來朝貢. 丁亥, 諭曰：「凡進言者, 如朕所行未協乎義, 宜直言勿諱, 政事或有愆忘, 宜開陳無隱, 六部事有不公, 及諸臣奸偽貪邪, 宜行糾劾. 諸臣若有艱苦之情, 亦據實奏聞. 苟不務直言, 而徒遠引曲喻, 自為身謀, 勦襲舊聞, 紛然陳奏, 何益於事.」

秋七月辛卯朔, 命滿洲各戶有漢人十丁者, 授綿甲一, 以舊漢軍額真馬光遠統之, 分補舊甲喇之缺額者. 壬辰, 阿祿部孫杜稜子台吉古木思轄布、寨桑吳巴什、阿什圖巴達爾和碩齊等、吳喇忒部台吉阿巴噶爾代來朝貢. 甲辰, 克旅順口, 俘獲甚眾.

八月庚申朔, 朝鮮以糧濟守船兵, 英俄爾岱等以其復書來. 壬戌, 遣貝勒阿巴泰等略明山海關外. 庚辰, 貝勒德格類、岳託自旅順口凱旋. 丁亥, 陞副將石廷柱為總兵官.

九月庚子, 貝勒阿巴泰等旋師, 帝以其不深入, 責之. 癸卯, 英俄爾岱等往朝鮮互市. 庚戌, 明登州都司蔡賓等來降.

冬十月壬戌, 遣使於外藩蒙古諸部宣布法令. 丙寅, 大閱. 丁卯, 發帑金賚八旗步兵. 己巳, 召文館滿漢儒臣、六部滿漢啟心郎, 諭曰：「自設六部以來, 禮、刑、工三部事多缺失, 刑部訊獄稽延, 罔得實情. 啟心郎之設, 欲其隨事規諫, 啟貝勒、大臣之心也, 而全無開導何耶？」又曰：「爾等動以航海取山東、攻山海關為言, 航海多覆溺, 攻堅多損傷, 是以空言相賺, 陰為敵人計耳. 兵事無藉爾言, 惟朕與諸貝勒有過, 當極言耳.」又諭諸儒臣曰：「太祖始命巴克什額爾德尼造國書, 其後庫爾纏增之, 朕恐終有未合. 爾等職司記載, 宜悉心訂正. 朕嗣大位, 凡皇考行政用兵之詳, 不一一備載, 垂之史冊, 則後世子孫何由知之, 豈朕所以盡孝乎？」丙子, 授明降將馬光遠為總兵官, 王世選、麻登雲為三等總兵官, 馬光先、孟喬芳等各授職有差. 癸未, 明廣鹿島副將尚可喜遣盧可用、金玉奎來約降. 乙酉, 英俄爾岱等以朝鮮國王復書歸.

十一月甲辰, 復遣英俄爾岱齎書往朝鮮, 責其背盟. 戊申, 遣季思哈、吳巴海往征朝鮮接壤之虎爾哈部. 辛亥, 帝獵於葉赫.

十二月辛未, 帝還瀋陽. 甲申, 帝親視楞額禮疾.

八年春正月庚寅, 諭蒙古諸貝勒, 令遵定制. 黑龍江羌圖里、嘛爾干率六姓來朝貢. 癸巳, 詔宗人自興祖直皇帝出者為六祖後, 免其徭役. 先是, 惟有職者得免丁. 至是, 俱以世次分別優免之. 乙未, 正黃旗都統一等總兵官楞額禮卒. 癸卯, 漢備禦妄訴徭役重於滿洲, 命集而諭之. 漢總兵石廷柱等執備禦八人, 將加罪, 帝曰：「若罪之, 則後有苦累無復言者, 其釋之.」戊申, 聞察哈爾民流散於席爾哈、席伯圖地方, 遣戴青塔布囊等往征之. 己酉, 蒿齊忒部台吉額林臣來歸. 丁巳, 免陣亡遊擊祝邦臣妻丁役, 因諭凡功臣身故無嗣, 免其丁之半, 妻故方應役, 著為令.

二月壬戌, 定喪祭例, 妻願殉夫葬者許之, 仍予表揚, 逼侍妾殉者妻坐死. 遣貝勒多爾袞、薩哈廉往迎降將尚可喜, 使駐海州, 其家口前在旅順口被俘獲者, 悉給還完聚. 丁卯, 孔有德劾耿仲明不法狀, 諭解之. 戊辰, 命阿山等略錦州, 授方略, 遣之.

三月丁亥朔, 日有食之. 綠虹見. 辛卯, 命譚泰、圖爾格略錦州. 壬辰, 尚可喜遣盧可用奏已率三島官民降, 駐海洲. 己亥, 大閱. 甲辰, 遣英俄爾岱往朝鮮互市. 令孔有德、耿仲明、尚可喜幟用白鑲皁, 以別於八旗. 壬子, 考試漢生員, 分等第, 賞銀有差.

夏四月辛酉, 陞授太祖諸子湯古代等副將、參將、備禦各有差, 又以哈達、烏喇二部之後無顯職, 授哈達克什內為副將, 烏喇巴彥為三等副將. 詔以瀋陽為天眷盛京, 赫圖阿喇城為天眷興京. 改定總兵、副將、參將、遊擊、備禦等滿字官名. 丙子, 以太祖弟之子拜尹圖為總管. 丁丑, 尚可喜來朝, 宴賚之, 命為總兵官, 給敕印, 其下盧可用、金玉奎為參領. 辛巳, 初命禮部考試滿洲漢人通滿漢蒙古書義者, 取剛林等十六人為舉人, 賜衣一襲, 宴於禮部, 人免四丁. 乙酉, 明石城島金繼孟等來降, 以隸尚可喜.

五月丙戌朔, 黑龍江巴爾達齊來貢. 庚寅, 察哈爾台吉毛祁他特來朝. 定滿漢馬步軍名. 癸巳, 召諸覺羅入內廷賜宴, 敘家人禮. 丙申, 議攻明, 諸貝勒請從山海關入, 帝曰：「不然. 察哈爾為我兵所敗, 其貝勒、大臣必懼而歸我. 今宜直趨宣大, 并逆察哈爾來歸之眾, 是一舉而兩得也.」乃命多備賞賚, 集各都統等部署軍政, 遣調科爾沁兵, 以書招撫察哈爾遺眾之在明境者. 壬寅, 定百官功次, 賜敕書, 其世襲及官止本身者, 分別開載有差. 甲辰, 往征虎爾哈部季思哈、吳巴海奏捷. 命貝勒濟爾哈朗留守盛京, 貝勒杜度守海州, 吏部承政圖爾格等出邊渡遼河, 沿張古臺河駐防, 並扼敵兵, 俱授方略畢, 帝率大軍前發. 己酉, 次都爾鼻, 諸蒙古外藩兵以次來會. 甲寅, 次納里特河.

六月辛酉, 頒軍令於蒙古諸貝勒及孔有德、耿仲明、尚可喜曰：「行兵之時, 勿離纛, 勿諠譁, 勿私出劫掠, 抗拒者誅之, 歸順者字之. 勿毀廟宇, 勿殺行人, 勿奪人衣服, 勿離人夫婦, 勿淫人婦女, 違者治罪.」先是, 察哈爾林丹西奔圖白特, 其國人逗遛者什七八, 食盡殺人相食, 彼此屠劫不已, 潰散四出. 至是, 歸附者絡繹, 前後數千戶, 帝撫慰其頭目, 給賞之, 並賜眾蒙古米, 分入八旗. 辛未, 以布爾吉、英俄爾岱擅殺察哈爾布顏圖部眾, 議罪, 並奪其賜. 甲戌, 命貝勒德格類率兵進獨石口, 偵視居庸關, 會大軍於朔州, 休兵秣馬, 以俟進取日期. 戊寅, 諭蒙古諸貝勒曰：「科爾沁噶爾珠塞特爾等叛往索倫, 為其族兄弟等追獲, 被殺, 朕心惻然. 朕本欲宣布德化, 招集人民, 使共登安樂. 今諸貝勒雖以罪誅, 亦朕教化未洽所致也.」又命減阿祿部達喇海等越界駐牧之罪. 壬午, 察哈爾土巴濟農率其民千戶來歸. 喀爾喀部巴噶達爾漢來歸. 甲申, 命大貝勒代善等引兵入得勝堡, 蹂大同, 西略黃河. 又命梅勒章京圖魯什、吳拜等歷歸化城, 招撫察哈爾逃民, 俱會兵朔州.

秋七月己丑, 命貝勒阿濟格、多爾袞等入龍門, 會宣府, 而帝親統大軍由宣府趨朔州, 約四路兵刻期並進. 辛卯, 毀邊牆. 壬辰, 入上方堡, 至宣府右衛, 以書責守臣負盟之罪, 仍諭其遣人議和, 并諭軍民. 是日, 帝至宣府城西南五里駐營. 癸巳, 駐城東南. 乙未, 時貝勒阿濟格等攻龍門未下, 令略保安. 丁酉, 帝至東城, 遺明代王書曰：「我國起兵之故, 非富天下也. 昔我駐牧遼邊, 本以忠順為心, 後因七恨屢以書聞, 而邊臣不肯上達, 愈加橫逆, 以是起兵, 爾主何不遣使一詢問耶？王誠憂國憂民, 可遣使來. 和事有成, 乃我至願, 此言若虛, 上天鑒之.」大貝勒代善等攻得勝堡, 克之, 明參將李全自縊死. 進攻懷仁、井坪皆不克, 乃駐朔州. 丙午, 帝圍應州. 丁未, 令大貝勒代善等趨馬邑. 己酉, 圖魯什至歸化城, 察哈爾林丹之妻高爾土門福金率其八寨桑以一千二百戶來降. 庚戌, 貝勒阿濟格等攻保安州, 克之. 壬子, 貝勒德格類入獨石口, 取長安嶺, 攻赤城不克, 俱會於應州.

八月乙卯, 命諸將略代州. 貝勒薩哈廉襲崞縣, 拔之. 丙辰, 碩託入原平驛. 甲子, 命貝勒阿巴泰等取靈丘縣之王家莊, 攻克之, 禮部承政巴都禮被創死. 又攻應州之石家村堡, 克之. 丙寅, 兵發應州, 帝聞明陽和總督張宗衡、大同總兵曹文詔駐懷仁, 度是夜必奔大同, 令圖魯什、吳拜伏兵懷仁邀之. 圖魯什等行遲, 宗衡、文詔逸去, 帝怒, 切責之. 戊辰, 帝至大同, 遺書文詔, 令力贊和議, 又遺書眾官, 索察哈爾餘孽之在明者. 文詔挑戰, 擊敗之. 是日, 貝勒阿巴泰、阿濟格拔靈丘, 明代王之母楊氏與張宗衡、曹文詔共議請和, 以書來, 報之曰：「我久議和, 爾大臣蒙蔽, 使不得達. 王母誠主此議, 當速成之.」辛未, 遣使以書報之. 壬申, 大貝勒代善等來會. 癸酉, 駐兵大同, 遣俘獲僧人及明宗室朱乃廷入城, 三索報書, 俱不答. 乙亥, 縱明宗室朱乃振及乃廷妻子還大同. 丁丑, 營四十里鋪, 得明主文書於北樓, 為書報之, 又以書遺王太監, 命贊成和議. 己卯, 兵至陽和, 明總兵曹文詔以書誑張宗衡, 詭言得纛一桿等語, 其書為邏者所獲, 帝乃遺宗衡書曰：「予素謂爾明當有忠臣義士實心謀國者, 今乃一旦至此, 爾等非敗則遁, 否即縮頸城中. 我來兩月, 所過城池被克, 禾稼已盡, 曾無拒戰發一矢者, 而猶虛詞相誑, 豈不愧於心乎？今予尚在爾地, 可集各處兵馬, 爾等坐城樓觀陣. 若爾以萬人出, 予以千人應, 千人出, 予以百人應, 有能奮勇迎戰者乎？爾等不肯贊和以安國家, 而誑言欺君, 貽害生靈, 禍孽無窮矣. 速約期出戰, 當勒兵以俟.」壬午, 兵駐懷遠. 癸未, 駐左衛.

閏八月丙戌, 以書責明宣府太監欺主誤國之罪. 丁亥, 梅勒章京圖魯什被創卒於軍. 攻萬全左衛, 克之. 庚寅, 班師. 察哈爾噶爾馬濟農等遣使來降, 且言其汗林丹病痘殂, 其子及國人皆欲來歸. 於是, 命達雅齊往迎察哈爾諸部. 壬辰, 命阿什達爾漢等往偵林丹之子額爾克孔果爾額哲所在. 丁酉, 移軍上都城舊址. 乙巳, 達雅齊籍察哈爾來歸各官名數奏聞. 庚戌, 移軍於克蚌. 辛亥, 察哈爾寨桑噶爾馬濟農等率其國人六千, 奉豆土門福金來歸.

九月戊辰, 留守貝勒濟爾哈朗疏報, 季思哈、吳巴海往征虎爾哈, 俘一千三百八十六人, 阿祿部茂明安舉國來歸. 辛未, 渡遼河. 壬申, 至盛京.

冬十月己丑, 建太祖陵寢殿, 樹松, 立石獸. 壬辰, 論征宣大將士功罪. 己亥, 科爾沁台吉吳克善來歸其妹, 納之. 辛丑, 大宴阿祿茂明安. 戊申, 以征明凱旋, 察哈爾內附, 科爾沁納女, 行慶賀禮, 宴諸貝勒、大臣於宮中. 庚戌, 帝以八年以來, 征討無不克捷, 大統漸集, 為文告太祖高皇帝. 壬子, 朝鮮國王李倧遣使以書來, 帝以其言詞悖慢, 復書切責之.

十一月壬戌, 阿什達爾漢、達雅齊分畫外藩牧地還. 乙丑, 考績, 六部官陞授有差.

十二月癸未朔, 朝鮮國王以書來謝罪. 壬辰, 命梅勒章京霸奇蘭、甲喇章京薩木什喀征黑龍江未服之地. 丙申, 分定宗室額駙等專管牛彔章京有差. 丁酉, 墨爾根喇嘛以嘛哈噶喇金像來貢, 遣使迎至盛京. 癸卯, 察哈爾祁他特車爾貝、塞冷布都馬爾等各率所部人民來歸. 遣吳巴海、荊古爾代征瓦爾喀. 甲辰, 牛彔章京劉學誠請立郊壇, 勤視朝, 帝曰：「疏中欲朕視朝勤政, 是也. 至於建立郊壇, 未知天意所在, 何敢遽行. 果成大業, 彼時議之未晚也.」庚戌, 帝以除夕, 率諸貝勒、大臣詣太祖陵致祭, 行禮畢還宮.

九年春正月丁卯, 帝親送科爾沁土謝圖濟農等歸國. 癸酉, 以察哈爾降官及壯丁分隸各旗, 其大臣一百二十七人及屬官一百九十一人, 賞賚各有差. 免功臣徭役. 丁丑, 詔太祖庶子稱阿哥, 六祖子孫俱稱覺羅, 命繫紅帶以別之. 如人與相詆, 不得詈及祖父, 違者擬死.

二月壬午朔, 令諸臣舉薦居心公正及通曉文藝可任使者, 分送吏、禮二部. 丁亥, 固山額真公吳訥格卒. 編喀喇沁蒙古壯丁內外共十一旗, 每旗設固山額真一員, 其下梅勒章京、甲喇章京二員統之. 戊子, 諭刑部承政高鴻中等曰；「邇來進言者, 皆請伐明, 朕豈不以為念, 然亦須相機而行. 今察哈爾新附之眾未及撫綏, 人心未及收輯, 城郭未及修治, 而輕於出師, 何以成大業？且大兵一舉, 明主若棄其國都而走, 將追之乎？抑不追而竟攻京城乎？彼若請和, 宜許之乎？抑拒之乎？其民人作何安輯？爾等酌議以聞.」己丑, 沈佩瑞請屯田廣寧、閭陽, 造舟輓粟, 為進取之計, 帝納之. 乙未, 寧完我、范文程奏薦舉不實, 宜行連坐法. 丁未, 命貝勒多爾袞、岳託、豪格、薩哈廉將精騎一萬, 往收察哈爾林丹之子額爾克孔果爾額哲.

三月戊辰, 諭諸臣曰：「朕昨出獵, 見民間耕耨愆期, 蓋以牛彔章京急竣城工多役所致. 後有濫役妨農者, 罪之.」庚午, 察哈爾寨桑巴賴都爾等率一千四百餘人來歸.

夏五月乙卯, 霸奇蘭、薩木什喀征黑龍江虎爾哈部, 盡克其地, 編所獲人戶以歸, 論功陞賞有差. 癸亥, 帝與諸貝勒、大臣謀曰：「

西征諸貝勒經宣大境, 明必調寧錦兵往援, 當遣兵入寧錦牽制之.」乃命貝勒多鐸率眾往. 己巳, 命文館諸臣譯宋、遼、金、元四史. 壬申, 貝勒多鐸奏報殲明兵五百人於錦州松山城外, 殺其副將劉應選. 丙子, 貝勒多爾袞、岳託、薩哈廉、豪格等兵至西喇朱爾格, 遇察哈爾囊囊太妃暨台吉瑣諾木等以一千五百戶降, 遂抵額爾克孔果爾額哲所居, 額哲之母蘇泰太妃遂令其子率眾迎降. 捷音至, 時帝方宴巴林部, 布兌山津奉觴稱慶.

六月乙酉, 貝勒多鐸凱旋, 帝以其初專閫外, 能出奇制勝, 獎賞之, 賜良馬五匹, 賞從征將士有差. 丁酉, 征虎爾哈部吳巴海、荊古爾代凱旋, 收獲壯丁五百六十人、婦女五百口, 論功陞賞有差. 明登州黃城島千總李進功來降. 辛丑, 諭諸大臣曰：「皇考所貽人民當愛養之, 諸貝勒額外修造勞苦百姓, 是違皇考之志, 以虧孝道也. 今朝鮮賓服, 察哈爾舉國內附, 朕於新舊人憫恤勿忘, 不過為國與民耳. 苟歸附之人不能撫育, 後雖拓地, 何以安輯之？爾諸大臣不能匡諫諸貝勒, 又不能禁止驕縱之人, 其何以為大臣耶？」壬寅, 察哈爾台吉瑣諾木率其屬六千八百餘人來歸. 癸卯, 諭諸貝勒、大臣曰：「太祖禁貝勒子弟郊外放鷹, 恐其踐擾田園牲畜也, 今仍違禁擾民. 嗣後放鷹, 應自備食用, 不許需索民間. 語曰：『涓涓不塞, 將為江河；熒熒不救, 炎炎奈河？』凡事縱弛之後, 則難整頓, 其嚴禁之.」

秋七月癸酉, 甄別管理漢人官員, 以各堡戶丁增減, 定其黜陟. 擢甲喇章京李思忠等六員, 其高鴻中等十一員黜罰有差.

八月庚辰, 貝勒多爾袞、岳託、薩哈廉、豪格以獲傳國玉璽聞. 先是, 元順帝為明所敗, 攜璽入沙漠, 後遂失之. 越二百餘年, 為牧羊者所獲, 以歸元裔博碩克圖. 後為察哈爾汗林丹所得, 林丹亦元裔也. 璽在蘇泰太妃所, 至是獻之. 時貝勒岳託以疾駐歸化城, 貝勒多爾袞、薩哈廉、豪格率兵略明山西界, 自平魯衛入邊, 毀長城, 略忻州、代州至崞縣. 前後遇明兵, 屢敗之, 計獲人畜七萬六千二百, 乃出邊與岳託會. 而歸化城毛罕者嘗貳於阿祿喀爾喀, 又與明沙河堡參將通謀, 岳託斬之, 遂發兵勦阿祿喀爾喀. 於是, 併以捷音來奏. 甲申, 恭繪太祖實錄圖成. 乙巳, 帝以貝勒多爾袞、岳託、薩哈廉等獲玉璽, 兼得察哈爾部眾, 率大貝勒代善及諸貝勒遠迎之. 丁未, 渡遼河, 遍閱所築巨流河城址.

九月癸丑, 貝勒多爾袞等至, 獻玉璽, 帝焚香告天受之. 額爾克孔果爾額哲及其母來朝. 壬申, 帝以大貝勒代善在遼河時, 以子病先歸, 又邀獲罪之哈達公主至營宴之, 贈以財物, 御內殿集諸貝勒、大臣歷數其罪, 眾議革代善大貝勒號及和碩貝勒職, 奪十牛彔屬人, 薩哈廉奪二牛彔屬人, 哈達公主降為庶人, 并革其夫瑣諾木濟農爵號, 及其下滿洲、蒙古皆沒入官. 帝皆免之. 罰代善、薩哈廉銀馬、甲冑, 禁哈達公主勿與親戚往還, 豪格、岳託亦坐罰銀馬有差.

冬十月己卯, 以明和議不成, 將進兵, 遣使齎書諭明喜峰口、董家口諸邊將. 管戶部事和碩貝勒德格類薨. 癸未, 復征瓦爾喀, 命吳巴海、多濟里、札福尼、吳什塔分四路進, 各授方略軍律, 遣之.

十一月丁未朔, 命額爾克孔果爾額哲偕其母居孫島習爾哈地.

十二月辛巳, 哈達公主莽古濟之僕冷僧機首告貝勒莽古爾泰在日, 與女弟莽古濟、弟貝勒德格類謀逆, 公主之夫瑣諾木及屯布祿、愛巴禮皆同謀. 會瑣諾木亦首告其事, 訊之得實, 莽古濟、莽古爾泰之子額必倫暨同謀者皆伏誅, 莽古爾泰之餘子、德格類之子俱黜為庶人, 瑣諾木自首免罪, 授冷僧機為三等副將, 世襲. 丁酉, 謁太祖陵. 甲辰, 貝勒薩哈廉與諸貝勒及大貝勒代善盟誓, 請上尊號, 不許. 會蒙古貝勒復來請, 帝曰：「朝鮮兄弟國, 宜告之.」

十年春正月己巳, 帝臨視貝勒薩哈廉疾, 慰諭之. 壬戌, 皇次女下嫁額爾克孔果爾額哲.

二月丁丑, 八和碩貝勒及外藩四十九貝勒各致書朝鮮國王, 約其國王勸進尊號. 戊子, 遣使至明邊松棚路、潘家口、董家口、喜峰口, 齎書致明主曰：「我因黎庶塗炭, 常以和睦為心, 致書遣使, 相望於道, 而究無一言見答, 不知臣下罔蔽耶？抑明知黎庶塗炭, 漫不介意耶？」又具書二：一與明諸大臣, 一與諸太監. 定諸臣帽頂飾. 庚寅, 寧完我以罪削職. 辛丑, 幸演武場, 閱視石廷柱所轄漢軍.

三月丙午朔, 清明節, 祭太祖陵. 辛亥, 改文館為內國史、內秘書、內弘文三院, 分掌文事. 乙卯, 遣貝勒阿濟格、阿巴泰往噶海築城. 庚申, 吳什塔等征瓦爾喀, 遣使奏捷, 諭諸臣曰：「喇嘛等以供佛持戒為名, 潛肆奸貪, 直妄人耳. 蒙古諸人深信其懺悔超生等語, 致有懸轉輪、結布旛之事. 嗣後俱宜禁止.」乙丑, 英俄爾岱、馬福塔等自朝鮮還, 言國王李倧不見使者, 不納諸貝勒書, 以其報書並所獲倧諭邊臣書進. 帝召諸貝勒、大臣議之, 眾皆怒, 欲加兵, 帝曰：「姑先遣人諭以利害, 取其諸子大臣為質. 彼不從, 興兵未晚也.」丁卯, 外藩四十九貝勒及孔有德、耿仲明、尚可喜俱以請上尊號至盛京.

新清史卷三　本紀三

太宗二

崇德元年夏四月己卯, 大貝勒代善、和碩貝勒濟爾哈朗、多爾袞、多鐸、岳託、豪格、阿巴泰、阿濟格、杜度, 率滿、漢、蒙古大臣及蒙古十六國四十九貝勒, 以滿洲、蒙古、漢字三體表文詣闕, 請上尊號曰：「恭惟我皇上承天眷祐, 應運而興. 當天下昏亂, 修德體天, 逆者威之, 順者撫之, 寬溫之譽, 施及萬姓. 征服朝鮮, 混一蒙古, 遂獲玉璽, 受命之符, 昭然可見. 上揆天意, 下協輿情, 臣等謹上尊號, 一切儀物具備, 伏願俞允.」帝曰：「爾等貝勒、大臣勸進尊號, 歷二年所. 今復再三固請, 朕重違爾等意, 弗獲辭. 朕既受尊號, 國政恐有未逮, 爾等宜恪恭贊襄.」群臣頓首謝. 庚辰, 禮部進儀注. 壬午, 齋戒, 設壇德盛門外. 乙酉, 群臣恭上尊號曰寬溫仁聖皇帝. 是日, 祭告天地, 行受尊號禮, 定有天下之號曰大清, 改元崇德, 受朝賀. 始定例祀天太牢用熟薦. 胡辛泰、何爾敦征瓦爾喀凱旋, 賞賚有差. 遣超品公楊古利等, 以建太廟, 追尊列祖, 祭告太祖山陵. 丙戌, 率諸貝勒、大臣詣太廟, 追尊始祖為澤王, 高祖為慶王, 曾祖為昌王, 祖為福王, 恭上皇考尊諡曰承天廣運聖德神功肇紀立極仁孝武皇帝, 廟號太祖, 陵曰福陵；皇妣尊諡曰孝慈昭憲純德真順成天育聖武皇后. 追贈族祖禮敦巴圖魯為武功郡王, 追封功臣費英東為直義公, 額宜都為弘毅公, 配享. 丁亥, 群臣上表慶賀. 諭曰：「朕以涼德, 恐負眾望. 爾諸臣宜同心匡輔, 各共厥職, 正己率屬, 克殫忠誠, 立綱陳紀, 撫民恤眾, 使君明臣良, 政治咸熙, 庶克荷天之休命.」群臣頓首曰：「聖諭及此, 國家之福也.」以尊號禮成, 頒詔大赦. 定儀仗及宮殿名. 己丑, 多濟里、扈習征瓦爾喀凱旋, 賞賚有差. 遣朝鮮使臣羅德憲、李廓歸國. 初, 帝受尊號, 群臣慶賀, 德憲、廓獨不拜, 帝曰：「彼國王將搆怨, 欲朕殺其使臣以為詞耳, 其釋之.」至是, 厚賜遣回, 以書遺朝鮮國王責之, 命送子弟為質. 庚寅, 遣固山額真拜尹圖等, 往閱噶海所築城. 外藩蒙古諸貝勒以帝受尊號禮成, 進筵, 獻駝馬, 俱卻之. 丁酉, 敘功, 冊封大貝勒代善為和碩兄禮親王, 貝勒濟爾哈朗為和碩鄭親王, 多爾袞為和碩睿親王, 多鐸為和碩豫親王, 豪格為和碩肅親王, 岳託為和碩成親王, 阿濟格為多羅武英郡王, 杜度為多羅安平貝勒, 阿巴泰為多羅饒餘貝勒；諸蒙古貝勒巴達禮為和碩土謝圖親王, 吳克善為和碩卓禮克圖親王, 固倫額駙額哲為和碩親王, 布塔齊為多羅札薩克圖郡王, 滿朱習禮為多羅巴圖魯郡王, 袞出斯巴圖魯為多羅達爾漢郡王, 孫杜稜為多羅杜稜郡王, 固倫額駙班第為多羅郡王, 孔果爾為冰圖王, 東為多羅達爾漢戴青, 俄木布為多羅達爾漢卓禮克圖, 古魯思轄布為多羅杜稜, 單把為達爾漢, 耿格爾為多羅貝勒. 辛丑, 以孔有德為恭順王, 耿仲明為懷順王, 尚可喜為智順王. 札福尼征瓦爾喀凱旋. 壬寅, 朝鮮使臣羅德憲、李廓置國書於通遠堡, 不以歸, 守臣以聞.

五月丙午, 敘內院官, 以希福為內弘文院大學士, 范文程、鮑承先俱為內秘書院大學士, 剛林為內國史院大學士, 羅碩、羅繡錦為內國史院學士, 詹霸為內秘書院學士, 胡邱、王文奎為內弘文院學士. 壬子, 貝勒薩哈廉卒, 輟朝三日. 癸丑, 始薦櫻桃於太廟, 命嗣後五穀果品先薦, 然後進御. 丁巳, 設都察院官, 諭曰：「朕或奢侈無度, 誤誅功臣；或畋獵逸樂, 耽荒酒色, 不理政事；或棄忠良, 任奸宄, 黜陟未當；爾其直諫無隱. 諸貝勒若廢職業, 黷貨偷安；或朝會輕慢, 而部臣容隱者, 爾其指參. 六部斷事偏謬, 及審讞淹遲, 爾其察奏. 明國陋規, 此衙門亦賄賂之藪也, 務宜互相防檢. 除挾私讎誣劾人者加罪外, 其餘章奏所言是, 朕即允行；所言非, 朕亦不加罪. 其被劾者, 必不令與爾面質. 若小民微過, 則教而釋之.」壬戌, 追封貝勒薩哈廉為和碩穎親王. 己巳, 以張存仁為都察院承政, 祖澤洪為吏部承政, 韓大勳為戶部承政, 姜新為禮部承政, 祖澤潤為兵部承政, 李雲為刑部承政, 裴國珍為工部承部. 額駙恩格德爾卒. 固山額真伊爾登解任, 以圖爾格為鑲白旗都統. 庚午, 命多羅武英郡王阿濟格、多羅饒餘貝勒阿巴泰、超品公楊古利、都統拜尹圖等率師攻明, 帝御翔鳳閣, 面授方略, 且誡諭之. 癸酉, 師行.

六月甲戌朔, 授蒙古降人布爾噶都等世職有差. 戊寅, 命前鋒統領勞薩等率甲士一百十八人往明邊偵探. 己卯, 命和碩豫親王多鐸管禮部事, 和碩肅親王豪格管戶部事. 甲申, 遣官以特牛祭和碩穎親王薩哈廉, 封其子阿達禮為多羅郡王. 丙戌, 以國舅阿什達爾漢為都察院承政, 尼堪為理藩院承政. 授大淩河歸附各官祖澤潤等世襲敕書. 丁酉, 都察院劾刑部官郎位貪污不法, 下法司勘實, 褫其職. 戊戌, 土默特部古祿格楚虎爾等來朝, 鄂爾多斯部額林臣濟農來朝. 生員劉奇遇、劉宏遇以歸附後久未得官, 上書自陳, 令大學士范文程等試之. 以宏遇為內弘文院副理事官, 免其兄弟徭役各三丁. 庚子, 分內三院學士、都察院參政、六部啟心郎、贊禮官、舉人、生員為四等, 賜人畜有差.

秋七月甲辰, 鄂爾多斯台吉土巴來朝, 獻駝馬等物, 俱卻之. 己未, 檄諸外藩蒙古兵攻明. 辛酉, 多羅武英郡王阿濟格等會師出延慶州, 俘人畜一萬五千有奇. 丁卯, 都察院劾奏吏部承政李延庚徇私納賄, 又與金玉和互為其子弟求官, 下刑部勘實, 俱解任降罰有差.

八月丁丑, 遣大學士范文程祭先師孔子. 辛巳, 和碩成親王岳託、和碩肅親王豪格以罪降為多羅貝勒. 癸未, 命和碩睿親王多爾袞、和碩豫親王多鐸、多羅貝勒岳託、豪格率師攻明, 分兩翼, 先後啟行. 戊戌, 遣鞏阿岱率護軍往助和碩睿親王多爾袞、豫親王多鐸軍.

九月戊申, 明將以兵入□場, 命吳善、季思哈率兵往禦之. 己酉, 多羅武英郡王阿濟格等奏, 兵入長城, 過保定, 至安州, 克十二城, 五十六戰皆捷, 生擒總兵巢丕昌等, 獲人畜十八萬. 庚申, 伊勒慎等追明兵至孃孃宮渡口, 見敵船甚眾, 不敢進, 留駐海州河口. 奏聞, 令伊孫以兵援之, 復遣多羅安平貝勒杜度率師往濟其軍. 辛酉, 蒙古達賴、拜賀、拜音代等自塔山來降. 己巳, 多羅武英郡王阿濟格等凱旋, 帝出地載門十里迎之.

冬十月癸酉, 和碩睿親王多爾袞等班師. 丙戌, 授錦州降人胡有升等世職, 仍厚賜之. 丁亥, 遣大學士希福等往察哈爾、喀爾喀、科爾沁諸部稽戶口, 編佐領, 讞庶獄, 頒法律, 禁奸盜. 戊戌, 朝鮮國王李倧以書來, 卻之. 庚子, 諭令有糧之家, 計口足用外, 餘糧詣市糶賣, 並宜因地高下, 分別穀種, 及時耕植.

十一月癸卯, 諭攻明違律將士罪, 解都統扈什布、布顏代、葉克書、達賴任, 餘罰奪有差. 戊申, 復命多羅貝勒岳託攝兵部事, 多羅貝勒豪格攝戶部事. 己酉, 衛寨桑等往招蒙古喀爾喀部還, 偕其使衛徵喇嘛等來貢. 辛亥, 徵兵外藩. 癸丑, 帝御翔鳳樓, 讀金世宗史, 諭諸王、貝勒、大臣曰：「世宗真賢君也, 後世稱小堯舜. 當熙宗及完顏亮時, 盡廢太祖、太宗之法, 盤樂無度. 世宗即位, 惟恐子孫仿效漢人, 諭以無忘祖宗舊制, 時時練習騎射. 雖垂訓如此, 而後世之君, 不克遵守, 以至於亡. 我國嫻騎射, 故以戰則克, 以攻則取. 往時巴克什達海等, 屢勸朕改滿洲衣服以從漢制. 朕不從, 猶恐後世子孫忘舊制, 廢騎射, 故切此慮耳. 爾等謹識之.」乙卯, 太祖實錄成, 帝御崇政殿, 立受之, 尊藏翔鳳樓. 乙丑, 冬至, 祀天於圜丘, 并以將征朝鮮, 告祭天地、太廟. 己巳, 頒軍令, 傳檄朝鮮.

十二月辛未朔, 外藩蒙古諸王、貝勒率兵會於盛京. 和碩鄭親王濟爾哈朗留守, 多羅武英郡王阿濟格駐牛莊備邊, 多羅饒餘貝勒阿巴泰駐噶海城, 收集邊民防敵. 壬申, 帝率和碩禮親王代善等征朝鮮. 是日大軍啟行, 次沙河堡, 和碩睿親王多爾袞、多羅貝勒豪格分兵從寬甸入長山口. 癸酉, 遣馬福塔等率兵三百為商賈裝, 潛往圍朝鮮國都, 又遣和碩豫親王多鐸, 貝子碩託、尼堪以兵千人繼之. 科爾沁巴圖魯郡王滿朱習禮、札薩克圖郡王布塔齊引兵來會. 己卯, 多羅貝勒岳託、公楊古利以兵三千, 往助和碩豫親王多鐸軍. 帝親率大軍距鎮江三十里駐營, 令多羅安平貝勒杜度、恭順王孔有德等護送輜重繼後. 庚辰, 渡鎮江, 至義州. 壬午, 帝至郭山城. 其駐防定州遊擊來援, 度不能敵, 遂自刎, 郭山守臣遁, 軍民悉降. 癸未, 至定州, 定州軍民亦降. 丙戌, 至安州, 以書諭其守臣, 釋弗攻. 己丑, 進圍朝鮮國都. 初, 馬福塔、勞薩、吳拜等抵朝鮮都, 朝鮮以兵逆戰, 擊敗之. 朝鮮國王李倧遣其妻及二子入島, 而倧遁入南漢山城, 馬福塔等追之. 和碩豫親王多鐸、多羅貝勒岳託皆至南漢山城, 圍之, 分兵擊敗其諸道援師, 南漢山城兵出, 復連敗之. 辛卯, 瓦爾喀葉辰、麻福塔以其眾來歸. 二人居朝鮮, 聞大軍至, 遂歸附. 丁酉, 帝至臨津江. 時天暖冰泮, 江不可渡, 忽驟雨, 寒甚, 冰復結, 遂率兵徑渡, 眾以為神. 己亥, 命都統譚泰等入朝鮮國都搜勦, 並留蒙古兵與俱, 而帝以大軍圍南漢城.

二年春正月壬寅, 朝鮮全羅道總兵來援, 多羅貝勒岳託擊敗之. 遣英俄爾岱、馬福塔往南漢城, 諭朝鮮洪某、李某, 數其前後敗盟之罪. 癸卯, 二人奉書來請罪. 甲辰, 大軍渡漢江, 營於江滸. 丁未, 朝鮮全羅、忠清兩道巡撫、總兵合兵來援, 大敗之, 超品公楊古利被創卒. 庚戌, 和碩睿親王多爾袞、多羅貝勒豪格等既克長山, 連戰皆捷, 遂以兵來會, 多羅安平貝勒杜度等督砲車火器亦至. 朝鮮勢日蹙, 李倧數以書求和, 情詞哀婉, 帝憐之, 許其出城歸命. 倧於是上書稱臣, 然猶逡巡不敢出. 未幾, 和碩睿親王多爾袞破江華島, 獲倧妻子, 及其群臣妻子, 置諸別室, 善視之. 令內侍等護送至軍, 乃復遣諭倧曰：「來則室家可完, 社稷可保, 朕不食言, 否則不能久待.」又遣所俘江華島太監及朝鮮王宗室二人往告. 倧知江華島既失, 妻子被俘, 南漢城旦夕且下, 各路援兵俱潰, 乃謀詣軍前請降. 庚午, 朝鮮國王李倧率其長子□及群臣, 朝服出降於漢江東岸三田渡, 獻明所給敕印, 伏地請罪. 帝慰諭, 賜坐宴之, 還其妻子及群臣家屬, 仍厚賜之. 命英俄爾岱、馬福塔送入王都, 留其長子□、次子淏為質.

二月壬申, 班師. 命貝子碩託、恭順王孔有德等率朝鮮舟師取明皮島. 朝鮮國王李倧奏請減貢額, 帝諭之曰：「爾國窮困, 朕已知之, 丁丑、戊寅兩年准免貢物, 自己卯年秋季為始, 照例入貢, 表爾忠誠. 此後朕自當體恤, 今非爾言時也.」甲戌, 諭和碩睿親王多爾袞等嚴束士卒, 勿得劫掠降民, 違者寘重典, 并該管官罪之. 丁亥, 虎爾哈部托科羅氏、克益克勒氏、耨野勒氏至盛京朝貢. 辛卯, 駕還京. 癸巳, 諭戶部平糶勸農.

三月甲辰, 斬朝鮮臺諫官洪翼漢、校理尹集、修撰吳達濟以徇, 以其敗盟好, 左袒明人也. 乙巳, 諭朝鮮義州守臣, 令其農人避凱旋大軍. 誡軍士, 無得違法滋擾. 丁未, 遣多羅武英郡王阿濟格率兵助攻皮島. 戊午, 停蓋州城工.

夏四月己卯, 和碩睿親王多爾袞偕朝鮮王質子李□、李淏及其諸大臣子至盛京. 辛巳, 捷音奏多羅武英郡王阿濟格攻克皮島, 斬明總兵沈世奎、金日觀及將士萬餘人, 俘獲甚眾. 甲申, 多羅安平貝勒杜度督大軍後隊至盛京. 丁酉, 命固山貝子尼堪、羅託、博洛等豫議國政. 增設每旗議政大臣三員. 集諸王、貝勒、固山貝子、都統、都察院承政及新設議政大臣, 諭之曰：「前議政大臣甚少, 或奉使而出, 則朕之左右竟無議事者, 而卑微之人, 又不可使妄參國議. 今特擇爾等置之議政之列, 當以民生休戚為念. 凡窮困不能上達, 及各國歸附之人, 應加撫養者, 具以告而酌行之. 爾等宜存忠信之心以為國, 慎毋怠惰, 有負朝廷. 前蒙古察哈爾林丹悖謬不道, 其臣未有諫者. 朕或有遺失, 爾等當即面諍, 若不能諫, 而在外歸咎其主, 非純臣也. 又各旗不可妄分彼此, 總之皆朝廷之人, 但欲懾服奸宄, 撫恤困窮, 使各相統轄耳. 夫聚財積穀, 所以備荒而賞功, 雖不可奢, 亦不可吝. 先哲有言：『賞一人而勸者眾, 罰一人而懼者眾.』今諸國已平, 明國尚在, 賞罰可不明乎.」又諭諸王、貝勒曰：「昔金熙宗循漢俗, 服漢人衣冠, 盡忘本國言語, 太祖、太宗之業遂衰. 夫弓矢我之長技, 今若不親弓矢, 惟耽宴樂, 則武備何從習乎. 獵者, 演武之事. 朕欲爾等不忘騎射, 故時出獵, 勤練士卒. 爾等當識之於心, 轉相告誡, 使後世無變棄祖宗之制, 以立國也.」

閏四月癸卯, 宴諸王、貝勒、文武群臣, 及朝鮮質子李□、李淏於崇政殿. 時蒙古貢異獸, 名齊赫特, 形似騾, 及野駝、黑狐皮, 俱令觀之. 庚戌, 黑龍江索倫部博穆博果爾來朝. 壬子, 多羅武英郡王阿濟格自皮島凱旋. 乙卯, 帝率諸王獵於葉赫.

五月庚午, 朝鮮國王李倧遣使奉表謝恩, 贖俘獲. 壬午, 駕還. 乙酉, 朝鮮及阿祿、鳥朱穆秦、蒿齊忒、蘇尼特使臣等朝見. 丁亥, 遣朝鮮隨征皮島總兵林慶業歸國, 以敕獎朝鮮王. 丁酉, 章京尼堪等征瓦爾喀, 降之. 師行經朝鮮咸鏡道, 凡兩月始達, 至是還.

六月辛丑, 敘征喀木尼漢部葉雷等功, 授吳巴海為三等總兵官, 席特庫為一等副將, 餘賞授有差. 授喀喇沁歸附人阿玉石等官. 壬寅, 明千總王國亮、都司胡應登自海島來降. 癸卯, 莽古爾泰子光袞之妻首告光袞言詞悖逆, 鞫實, 誅之. 丁未, 明百總李忠國自海島來降. 癸丑, 命阿爾津偕俄莫克圖等往歸化城貿易. 乙卯, 諭諸王、大臣曰：「頃朝鮮之役, 兵行無紀, 見利即前, 竟忘國憲. 人生如寄, 何必過營財利, 要當勉圖功名耳. 自今宜思所以宣布法紀, 修明典制者. 夫治國之道, 如築室然, 基址固, 庀材精, 必不速毀, 苟且成功, 不久必壞. 若果勤修國政, 何由致敗耶！」丙辰, 以臣朝鮮, 克皮島, 告祭太廟、福陵. 丁巳, 朝鮮國王李倧請平值贖俘, 不許. 甲子, 以孔有德、耿仲明、尚可喜協攻皮島有功, 賜金幣, 而責其縱軍士攘利之罪. 論諸將征朝鮮及攻皮島違律罪, 數和碩禮親王代善六罪, 而宥之；和碩鄭親王濟爾哈朗以下及各牛彔額真等議罰有差.

秋七月己巳, 遣喀凱等分道往征瓦爾喀. 論克皮島功, 鰲拜、準塔等陞賞有差. 庚午, 蒙古承政達雅齊有罪解任, 以塞冷代之. 癸酉, 戶部參政恩克坐罪誅. 辛巳, 智順王尚可喜自皮島凱旋. 誡諭漢官以空言欺飾者. 壬午, 以臣服朝鮮, 克明皮島, 群臣上表慶賀. 大赦. 癸未, 優恤朝鮮、皮島陣亡將士楊古利等, 贈官襲職有差. 乙酉, 明都司高繼功等自石城島來降. 庚寅, 追封皇后父科爾沁貝勒莽古思為和碩福親王, 立碑於墓. 壬辰, 以朝鮮及皮島之捷宣諭祖大壽. 乙未, 分漢軍為兩旗, 以總兵官石廷柱、馬光遠為固山額真, 分理左右翼.

八月丙申朔, 再恤攻皮島、朝鮮陣亡將士洪文魁等, 贈官襲職有差. 癸丑, 多羅貝勒岳託以罪降為貝子, 罰金, 解兵部任. 丙辰, 命和碩睿親王多爾袞、多羅饒餘貝勒阿巴泰築都爾鼻城. 己未, 遣阿什達爾漢等往蒙古巴林、札魯特、喀喇沁、土默特、阿祿諸部, 會諸王、貝勒審理刑獄.

九月辛未, 出獵撫安堡, 以書招明石城島守將沈志祥. 丁丑, 命圖爾格仍管固山額真事. 己丑, 兵部參政穆爾泰等以罪削職、鞭罰有差. 多羅貝勒豪格以逼勒蒙古台吉博洛罪, 罰金, 罷管部務. 俄莫克圖等削職、鞭罰有差.

冬十月乙未朔, 初頒滿洲、蒙古、漢字曆. 丙午, 厄魯特部顧實車臣綽爾濟遣使來貢. 厄魯特道遠, 初未入貢, 聞帝威德遠播, 以元年遣使, 於是歲始至. 黑龍江巴爾達齊、精格里河扈育布祿來朝貢. 庚申, 遣英俄爾岱、馬福塔、達雲齎敕冊封李倧為朝鮮國王.

十一月庚午, 冬至, 祀天於圜丘. 朝鮮國王李倧遣使來貢, 又上疏請歸其世子, 并陳國中災變困窮狀, 帝不允, 敕諭賜賚之. 丁丑, 烏朱穆秦濟農聞帝惠養國人, 率貝勒等舉部來附. 癸未, 追封楊古利為武勳王, 諭祭立碑. 庚寅, 獵於打草灘.

十二月甲辰, 遣葉克書、星訥率兵征卦爾察. 癸丑, 駕還. 征瓦爾喀諸將奏捷. 戊午, 蒿齊忒部貝勒博羅特、托尼洛率其屬自克魯倫河來歸. 多羅武英郡王阿濟格遣丹岱等擊敗明兵於清河.

三年春正月乙丑朔, 諸王、貝勒、大臣及朝鮮、蒙古諸王各上表箋朝賀, 賜賚有差. 辛未, 命貝子岳託仍為多羅貝勒, 管領旗務. 土默特部古祿格等來朝貢. 庚辰, 駐守歸化城土默特部長奏, 歸化城北, 有阿祿喀爾喀部查薩克圖率兵駐營, 似欲犯城, 請發兵為備. 丁亥, 戶部承政巴斯翰解任, 以德木圖代之. 甲午, 皇第九子生, 是為世祖章皇帝. 都察院承政祖可法、張存仁劾奏戶部承政韓大勳盜庫銀, 勘實, 革職, 貰其死.

二月丁酉, 親征喀爾喀, 率和碩豫親王多鐸、多羅武英郡王阿濟格等啟行, 和碩禮親王代善、和碩鄭親王濟爾哈朗、和碩睿親王多爾袞、多羅安平貝勒杜度、多羅饒餘貝勒阿巴泰等留守盛京. 丁未, 至喀爾占, 外藩諸王、貝勒等各以兵來會. 喀爾喀聞之, 遁去. 帝行獵達爾那洛湖西, 駐蹕. 乙卯, 至奎屯布喇克. 庚申, 明東江總兵沈志祥率石城島將佐軍民二千餘人來降. 壬戌, 遣勞薩等以書諭明宣府守臣, 命納以歲幣, 且開市互易, 不者大兵將集無悔.

三月甲子朔, 帝至博碩堆, 駐蹕. 命留守諸王築遼陽城. 庚午, 阿祿喀爾喀部查薩克圖下、達爾漢喇嘛、土默特部古祿格章京等來獻名馬、單峰駝、無尾羊. 甲戌, 帝駐蹕義奚里. 庚辰, 帝至登努蘇特而還. 壬午, 帝駐蹕上都河源. 是日, 河西虎勒湖南三里許, 平地湧泉高五尺.

夏四月甲午朔, 帝駐蹕布克圖里, 葉克書、星訥征黑龍江捷音至. 朝鮮國王李倧上表謝恩. 乙未, 至遼河. 丁酉, 帝駐蹕杜稜城, 明山海關太監高起潛遣瞽者周元忠偕六人詭來議和. 戊戌, 帝駐蹕札哈納里忒. 己亥, 帝駐蹕察木哈. 庚子, 帝駐蹕俄岳博洛. 都爾鼻城工竣, 改名屏城, 二門額曰安邊、廣邊. 辛丑, 杜爾伯特部卦爾察札馬奈等來朝貢. 壬寅, 至遼陽, 閱視新城. 乙巳, 帝還京. 葉克書、星訥征黑龍江凱旋, 從征軍士賞賚有差. 丁未, 都察院承政祖可法、張存仁再疏請誅韓大勳. 又疏請敕戶部立四柱冊, 年終考核, 以杜弊端. 又劾吏部、刑部復用贓吏陳七, 違旨壞法. 帝皆嘉納之. 癸丑, 遣學士胡邱、承政馬福塔等慰勞降將沈志祥, 仍諭於鐵嶺、撫順二處自擇駐地. 志祥言願居撫順, 命發牛馬車輛送之, 所屬官民人等各給房屋、器物有差. 甲寅, 吏部參政季思哈卒, 以巴達為吏部參政. 尼噶里等征虎爾哈凱旋. 乙卯, 席北部阿拜、阿閔來朝貢.

五月癸酉, 修治盛京至遼河大路, 廣十丈、高三尺, 路旁濬濠, 以和碩睿親王多爾袞、多羅饒餘貝勒阿巴泰董其役. 乙亥, 和碩禮親王代善屬下人覺善在興安嶺以妄言得罪, 下刑部議. 和碩鄭親王濟爾哈朗及諸王、貝勒等欲斬覺善, 且請削代善親王爵, 籍沒所屬人員, 帝曰：「覺善在外得罪, 安得波及禮親王？其免議, 覺善語言細故, 亦貸之.」

六月辛丑, 兀札喇部井瑙、馬考、札柰、桑吉察等來朝貢. 丁未, 鄂爾多斯部額林臣濟農、土默特部古祿格章京等來朝貢. 庚申, 設理藩院, 專治蒙古諸部事. 先是, 察哈爾強奪古祿格等二十二人, 屬其部下, 後大軍至潰散, 額爾德尼達爾漢喇嘛收輯來歸. 至是, 編入佐領, 各授世職.

秋七月壬戌朔, 諭諸王、大臣曰：「凡親王、郡王、貝勒、貝子、公主、額駙名號等級, 均有定制, 今竟不遵行, 違棄成憲, 皆由禮部不嚴加稽察, 以致苟且陵替. 如制度有不可行, 於創行之初, 即當奏請改正, 乃方建立時, 皆稱曰是, 及裁酌已定, 又蔑棄之, 此何心也?昔金太祖、太宗兄弟一心, 克成大統. 今朕當創業之時, 爾等不能同心體國, 恪守典常, 何耶?今後宜痛自洗滌.」諸王皆引罪. 丁卯, 遣喀爾喀使臣歸, 諭之曰：「朕以兵討有罪, 以德撫無辜, 故天以蒙古諸國與朕. 今爾所奉察哈爾汗之子, 尚在我掌握, 而爾喀爾喀不思歸順, 反興兵犯我歸化城, 甚非爾分所宜也. 爾不得已, 有逃竄偷生耳. 爾所能至, 我兵亦能至. 其速悔罪來歸, 否則不爾宥也.」壬申, 明石城島降將沈志祥率其所屬朝見. 遣達雅齊等往明張家口議歲幣及互市. 丁丑, 諭禮部曰：「凡有不遵定制, 變亂法度者, 王、貝勒、貝子議罰；官員幽繫三日, 議罰；庶民枷號八日, 責治, 乃釋之. 凡出入坐起違式, 及一切官階名號已經更定, 而仍稱舊名者, 戒飭之. 有效他國衣冠, 束髮裹足者, 重治其罪.」諭都察院承政張存仁等曰：「祝世昌徇庇漢人, 妄有陳奏, 豈知朕撫養漢人, 實與滿洲、蒙古視同一體. 譬諸五味, 貴調和得宜, 止用酪則過酸, 止用鹽則過鹹, 不堪食矣. 若滿洲、蒙古、漢人各庇護其黨類, 豈能協和. 爾等聞祝世昌之言, 不能參劾, 亦難免咎.」諭大學士希福等曰：「朕不樂虛文, 惟務實政. 今國家殷富, 凡新舊人內窮困無妻孥馬匹者, 宜急加恩養. 若吝惜財物, 不以之養人, 雖積聚無益也. 因令新舊滿洲、蒙古、漢人, 有貧不能娶妻, 及披甲不能買馬者, 勇敢可充行伍, 以貧不能披甲者, 許各陳訴, 驗實給與.」禁以陣獲良人子女賣與樂戶者. 甲申, 以鄧長春為戶部承政, 張尚、蘇弘祖為啟心郎. 敘征厄黑庫倫、厄勒約索、僧庫勒諸部功, 佐領朱馬喇、塔哈布等進秩有差. 丙戌, 更定部院官制. 先是, 部院設滿洲、蒙古、漢承政各三四員, 其餘皆為參政, 凡二等. 至是, 專設滿洲承政一員, 以下量設左右參政、理事、副理事、主事等官, 凡五等. 於是, 以阿拜為吏部承政, 塞勒、祖澤洪為左參政, 薩璧翰、滿朱習禮、鮑承先為右參政；英俄爾岱為戶部承政, 馬福塔、吳守進為左參政, 塞冷、車臣、鄧長春、德木圖為右參政；滿達爾漢為禮部承政, 巴顏、超哈爾為左參政, 阿賴庫魯克達爾漢、陳邦選、俄莫克圖為右參政；伊孫為兵部承政, 祖澤潤、穆成格為左參政, 古爾布錫、葉克書、佟圖賴為右參政；郎球為刑部承政, 吳達海、孟喬芳為左參政, 布當、李雲、星訥為右參政；薩木什喀為工部承政, 車爾格、裴國珍為左參政, 囊弩克、吳善、楊文魁為右參政；貝子博洛為理藩院承政, 塞冷為左參政, 尼堪為右參政；阿什達爾漢為都察院承政, 索海、多爾濟達爾漢諾顏為左參政, 祖可法、張存仁為右參政. 戊子, 以布顏為議政大臣.

八月甲午, 禮部承政祝世昌以罪削職, 謫發邊外. 丙申, 吳拜、沙爾虎達連擊敗明兵於紅山口、羅文峪, 又敗其密雲兵, 并八隊邏卒殲之. 丁酉, 地震. 都統蘇納革任. 戊申, 賜中式舉人羅碩等朝衣、綢布有差, 十名以上授半牛彔章京, 免四丁；餘一等至三等授專達品級, 免二丁；未入部者免一丁. 庚戌, 阿祿阿霸垓部額齊格諾顏等、蒿齊忒部博洛特諾木齊等並來朝貢. 癸丑, 以和碩睿親王多爾袞為奉命大將軍, 統左翼兵, 多羅貝勒豪格、阿巴泰副之；多羅貝勒岳託為揚武大將軍, 統右翼兵, 多羅貝勒杜度副之, 分道攻明. 諭之曰：「主帥為眾所瞻, 自處以禮, 而濟之以和, 則蒙古、朝鮮、漢人之來附者, 自心悅而誠服. 若計一己之功, 而不恤國之名譽, 非所望焉.」丁巳, 多羅貝勒岳託、杜度師行. 己未, 以巴圖魯準塔為蒙古都統, 額色黑為內秘書院學士.

九月癸亥, 和碩睿親王多爾袞、多羅貝勒豪格、阿巴泰師行. 壬申, 帝親向山海關以撓明師. 徵孔有德、耿仲明、尚可喜兵. 丁丑, 定優免人丁例. 無世職都統、承政准免十丁；副都統、內大臣、參政准免八丁；參領、一等侍衛、理事官准免五丁；佐領、二等侍衛、副理事官准免四丁；三等侍衛准免三丁；多羅貝勒三等侍衛准免二丁. 丁亥, 帝幸演武場, 閱兵較射. 多爾袞軍入青山關.

冬十月丁酉, 多羅貝勒岳託奏, 率師由牆子嶺入, 遇明兵, 敗之. 戊戌, 工部參政星訥降為副理事官. 己亥, 帝親統大軍向山海關進發. 甲辰, 帝駐蹕渾河, 科爾沁土謝圖親王巴達禮等率十旗兵來會, 喀喇沁部古魯思轄布杜稜率四旗兵來會. 丙午, 遣沙爾虎達等率兵往義州路. 黑龍江博穆博果爾、瓦代、噶凌阿來朝貢. 己酉, 分命和碩鄭親王濟爾哈朗向前屯衛、寧遠進發, 和碩豫親王多鐸向寧遠、錦州進發, 帝親向義州. 辛亥, 遣索海統兵往圍大淩河兩岸十四屯堡. 癸丑, 帝駐蹕義州, 遣孔有德、耿仲明、尚可喜、石廷柱、馬光遠以神威將軍砲攻之, 克其五臺. 乙卯, 至錦州. 丙辰, 和碩豫親王多鐸等自軍中遣札塔奏報, 攻克桑噶爾寨堡, 殺其守將, 獲人畜甚眾. 丁巳, 孔有德等攻石家堡、戚家堡, 克之. 戊午, 孔有德等攻錦州西臺, 臺中砲藥自發, 臺壞, 克之.

十一月己未朔, 和碩豫親王多鐸、和碩鄭親王濟爾哈朗合兵將過中後所, 會祖大壽往援北京, 夜襲多鐸營. 次日, 多鐸、濟爾哈朗復至中後所, 大壽懼, 不敢出. 命石廷柱、馬光遠攻李雲屯、柏士屯、郭家堡、開州井家堡, 俱克之. 孔有德招降大福堡, 又攻大臺, 克之. 辛酉, 大軍入山海關. 壬戌, 帝駐蹕連山. 癸亥, 攻五里河臺, 明守備李計友、李惟觀率眾迎降. 丁卯, 帝至中後所, 見祖大壽收兵入城, 遣人諭之曰：「別將軍數載, 今甚思一見. 至於去留, 終不相強. 將軍與我角勝, 為將之道應爾. 朕決不以此介意, 將軍亦毋以此自疑也.」戊辰, 再遣使諭大壽, 皆不答. 己巳, 和碩鄭親王濟爾哈朗奏, 克模龍關及五里堡屯臺. 庚午, 班師. 乙亥, 朝鮮國王李倧表賀冬至, 并謝還其國逃人. 庚辰, 至圖爾根河, 遣外藩蒙古各歸其部. 丙戌, 帝還京. 丁亥, 地震.

十二月丁酉, 鑄給理藩院印. 戊戌, 刑部承政郎球有罪, 解任, 以都察院參政索海代之.

四年春正月乙丑, 增設理藩院每旗司官一員. 丁卯, 貝子碩託以罪降為輔國公. 甲戌, 皇第三女固倫公主下嫁科爾沁額駙祁他特. 己卯, 封沈志祥為續順公, 賜冠帶、鞍馬. 蒙古喇克等自錦州來歸. 丁亥, 固山額真馬光遠、梅勒章京張大猷、甲喇章京郎紹貞、馬如龍以在錦州時縱敵, 黜罰有差. 戶部參政吳守進以贓罪削職, 籍其家. 蘇尼特台吉噶布褚等率部人來歸.

二月丁酉, 命多羅武英郡王阿濟格率師攻明. 壬寅, 帝親率大軍攻明. 丙午, 至翁啟爾渾地, 多羅武英郡王阿濟格遣使奏捷. 外藩奈曼等部率十三旗兵來會. 庚戌, 營於松山, 命孔有德、耿仲明、尚可喜、石廷柱、馬光遠以砲擊城外諸臺, 克之. 遣塔布囊布顏率兵駐防烏欣河口. 壬子, 帝登松山南岡, 指授諸將方略. 癸丑, 列砲攻城, 雉堞悉毀, 明副將金國鳳死守不下, 帝命豎梯速攻之. 和碩禮親王代善請俟翌日, 帝從之, 明人復完城堞, 兵不得入. 乙卯, 命多羅武英郡王阿濟格、貝子尼堪、羅託等率師環守塔山、連山.

三月戊午朔, 明太監高起潛、總兵祖大壽自寧遠遣兵援杏山, 前隊已入城, 命從後擊之, 獲其一舟, 殺士卒五十人. 己未, 穿地道攻松山城. 乙丑, 命納海、胡密嗇、索渾等馳略杏山. 石廷柱、馬光遠以砲攻觀民山臺, 降之. 丙寅, 和碩睿親王多爾袞、多羅安平貝勒杜度等捷音至行在, 自北京至山西界, 又至山東, 攻濟南府破之, 蹂躪數千里, 明兵望風披靡, 克府一、州三、縣五十七, 擒德王朱由□、郡王朱慈□、奉國將軍朱慈□、總督太監馮允昇等, 俘獲人口五十餘萬, 他物稱是. 是役也, 揚武大將軍貝勒岳託、輔國公馬瞻卒於軍, 帝聞震悼, 輟飲食三日. 壬申, 遣使往錦州, 諭祖大壽妻, 并總兵孟某, 招之降. 乙亥, 和碩睿親王多爾袞、多羅安平貝勒杜度疏報, 由遷安縣出青山關, 遇明兵, 二十四戰悉敗之, 獲馬匹二百三十有奇. 丁丑, 明太監高起潛、總兵祖大壽自寧遠遣副將祖克勇、徐昌永等帥兵趨錦州, 過烏欣口, 阿爾薩蘭等擊敗之. 帝聞, 馳赴錦州, 縱兵搜勦, 斬徐昌永於陣, 擒祖克勇. 己卯, 復攻松山城. 甲申, 釋松山圍. 乙酉, 帝駐錦州. 是日, 左翼和碩睿親王多爾袞等班師至盛京.

夏四月戊子朔, 多羅武英郡王阿濟格略連山, 獲人馬千計. 壬辰, 會於錦州. 癸巳, 渡大淩河, 駐蹕. 己亥, 右翼多羅安平貝勒杜度等師還. 辛丑, 帝還京, 哭貝勒岳託而後入, 輟朝三日. 戊申, 以庫魯克達爾漢阿賴、馬喇希為蒙古都統. 甲寅, 以索渾、薩璧翰為議政大臣. 丙辰, 追封多羅貝勒岳託為多羅克勤郡王.

五月戊午, 以貝子篇古隱匿外藩金, 削爵. 己未, 命和碩鄭親王濟爾哈朗率兵略錦州、松山、杏山. 辛酉, 蘇尼特台吉莽古斯、俄爾寨率眾來歸. 丁卯, 席特庫、沙爾虎達等敗明兵於錦州. 己巳, 以攻明捷音諭朝鮮. 庚午, 以翁阿代為都察院左參政, 布達席理塔布囊為禮部右參政. 辛未, 和碩鄭親王濟爾哈朗率師入明邊, 九戰皆捷, 俘獲二千三百人有奇. 丙子, 和碩鄭親王濟爾哈朗師旋. 庚辰, 敘張家口開市功, 達雅齊等俱授為牛彔章京. 以鎮國公艾度禮為固山額真. 辛巳, 召和碩豫親王多鐸, 歷數其過, 悉宥之, 止坐其攻明時遁走, 及不親送睿親王出師之罪, 降為多羅貝勒. 禮部承政郎球、啟心郎祁充格坐不力諫, 俱禠職.

六月戊子, 蒙古阿蘭柴、桑噶爾寨等, 告故克勤郡王岳託在時, 曾與其妻父瑣諾木謀不軌. 以問和碩禮親王代善、和碩鄭親王濟爾哈朗、和碩睿親王多爾袞, 皆請按律窮治, 并戮其子. 帝曰：「岳託幼為皇太后撫養, 朕亦愛之. 彼懷奸慝, 天已中道奪其算矣, 朕必不以報復而仇視其子. 且事既往而來告, 何益？瑣諾木猥鄙無能, 并宥之.」庚寅, 帝御篤恭殿, 召群臣, 以石廷柱、馬光遠臨陣不盡力, 懷二心, 切責之. 遣參政馬福塔、巴哈納往朝鮮, 冊封李倧妻趙氏為朝鮮王妃, 倧長子□為朝鮮世子. 丙申, 分漢軍為四旗. 先是, 漢兵設二旗, 以石廷柱、馬光遠並為固山額真. 會廷柱、光遠於攻明時, 鑄紅衣砲子不堅, 及攻臺, 詭稱砲子已罄, 部議籍其家, 帝宥之, 止罰金. 至是, 分其兵為四旗, 仍以廷柱、光遠及王世選、巴顏為固山額真, 改馬光遠纛以青鑲黃, 石廷柱青鑲白, 王世選青鑲紅, 巴顏純青. 辛亥, 帝命大學士希福、范文程等悉收取哈達、葉赫、烏喇、輝發、蒙古諸國先所受明敕書, 於篤恭殿前焚之. 壬子, 以伊爾登、噶爾馬為議政大臣, 星訥以巴牙喇章京兼議政大臣, 張良弼為禮部參政, 塞冷、巴哈納為刑部參政.

秋七月丁巳, 遣把總徐文師、太監王朝進等齎書與明主議和. 又令俘獲德王朱由□具疏於明主, 太監馮允昇致書於明臣, 許其議成釋還. 辛未, 朝鮮國王李倧攻克熊島, 執加哈禪來獻, 并以攻明克捷, 遣使上表賀. 乙亥, 諭滿、漢、蒙古有能衝鋒陷陣, 先登拔城者, 以馬給之.

八月己丑, 授宗室固山貝子、鎮國公、輔國公、鎮國將軍、奉國將軍等爵有差. 甲午, 命多羅貝勒豪格管戶部事, 多羅安平貝勒杜度管禮部事, 多羅貝勒多鐸管兵部事. 命薩爾糾等率兵征庫爾喀部. 乙巳, 歸化城土默特諸章京以所得明歲幣來獻. 辛亥, 以鎮國公札喀納、輔國公杜爾祜等疏縱逃人, 降罰有差.

九月乙卯朔, 黑龍江額訥布、墨音、額爾盆等來朝貢. 以孫達理等八十三人從和碩睿親王入關, 攻略山東有功, 各授官有差, 賜號巴圖魯. 乙丑, 都統杜雷有罪, 禠職. 丁卯, 以阿濟格尼堪為巴雅喇章京, 拜為吏部參政. 己巳, 復封貝勒豪格為和碩肅親王. 癸酉, 遣多羅武英郡王阿濟格、多羅貝勒阿巴泰、杜度率兵略錦州、寧遠. 甲戌, 冊封貝勒岳託子羅洛宏為多羅貝勒. 丙子, 以宗室賴慕布、杜沙為議政大臣, 英俄爾岱為固山額真, 馬福塔為戶部承政, 碩詹為戶部參政.

冬十月丙戌, 復遣和碩肅親王豪格、多羅貝勒多鐸率兵略錦州、寧遠. 喀爾喀部土謝圖俄木布額爾德尼等來朝貢. 庚寅, 蘇尼特部墨爾根台吉騰機思等率大小諸貝勒、阿霸垓部額齊格諾顏等各率部眾, 自喀爾喀來歸. 辛卯, 帝獵於哈達. 丁未, 帝還宮. 癸丑, 以劉之源為固山額真, 喀濟海為議政大臣, 授續順公沈志祥所屬之沈永忠等二十八人世職有差.

十一月甲寅朔, 和碩肅親王豪格奏報, 甲喇章京阿藍泰率蒙古人來歸, 遇明寧遠兵出北岡, 擊敗之, 陣斬總兵金國鳳及其二子. 丁巳, 朝鮮國王李倧奏勒紀恩碑於三田渡. 辛酉, 遣索海、薩木什喀等率兵征索倫部. 壬戌, 遣沙爾虎達等率兵往寧遠. 丁卯, 帝獵於葉赫. 辛巳, 至於英格布占, 和碩禮親王代善馬蹶, 傷足. 帝馳至王所, 親為裹創, 酌金卮勸飲. 既而泣下, 遂罷獵, 命代善乘輿徐回.

十二月甲午, 帝還京. 辛丑, 喀爾喀、蘇尼特、烏朱穆秦、科爾沁、克西克騰、土默特諸部各遣使來朝貢.

五年春正月癸丑朔, 喀爾喀部查薩克圖遣使來朝貢. 甲子, 遣朝鮮質子李□歸省其父疾, 仍令別遣子及□子來質. 遣翁阿岱、多濟里等戍錦州, 命多羅貝勒多鐸授以軍律而行. 壬申, 都察院參政祖可法、張存仁等疏請乘時深入明境.

閏正月癸未朔, 令各旗固山額真巡行所屬屯堡, 察窮民, 理冤獄. 甲申, 諭禮部定迎送朝鮮國王諸子例. 乙酉, 帝幸察哈爾固倫公主所居之地行獵. 戊申, 帝還宮.

二月丙辰, 遣多濟里以寧古塔兵三百人往征兀札喇部. 丁巳, 戶部承政馬福塔卒, 以車爾格代之, 以覺羅錫翰為工部參政. 丙寅, 朝鮮國王遣第三子李□來質. 癸酉, 以輔國將軍吳達海管梅勒章京事.

三月丙戌, 遣噶布什賢噶喇依昂邦勞薩、吳拜等率兵略廣寧. 己丑, 勞薩、吳拜以臨陣不前, 議罰有差. 薩木什喀等征虎爾哈部, 克雅克薩城. 己亥, 命和碩鄭親王濟爾哈朗、多羅貝勒多鐸修義州城, 駐兵屯田, 進逼山海關. 庚子, 罰土默特部俄木布人十戶, 王喇嘛人五戶, 坐征中後所時退縮也. 辛丑, 遣戶部參政碩詹往朝鮮趣發水師五千, 運米一萬包, 赴大淩河、小淩河. 乙巳, 索海、薩木什喀征索倫部奏捷.

夏四月壬子朔, 諭禮部, 元旦、萬壽及中宮千秋, 內外諸王、貝勒一切獻物俱罷之. 乙亥, 索海、薩木什喀征索倫凱旋, 命多羅貝勒杜度、阿巴泰迎於路, 帝親幸實勝寺宴勞之. 丁丑, 以葉克書為固山額真, 調禮部參政超哈爾為兵部參政, 以阿哈尼堪為禮部參政, 覺善、譚布為梅勒章京. 庚辰, 帝視師義州.

五月癸未, 渡遼河. 乙酉, 碩詹以朝鮮水軍至. 癸巳, 帝至義州北駐蹕. 乙未, 帝入義州閱城. 是日, 駐蹕戚家堡. 丙申, 駐蹕臧家堡. 丁酉, 蒙古多羅特部人蘇班代等自杏山西五里臺遣使約降, 命和碩鄭親王濟爾哈朗等率護軍逆之, 諭之曰：「此行不必多人, 敵見我兵少, 必來拒戰. 可分兵為三, 前隊拒戰, 其二隊陸續應援.」兵至杏山, 祖大壽果遣劉周智、吳三桂等列陣逼戰, 和碩鄭親王濟爾哈朗等偽卻九里, 縱兵返擊, 分隊衝入, 大敗之, 斬其副將一、參將一, 俘獲無算. 帝大悅, 賜鄭親王濟爾哈朗、貝勒多鐸、郡王阿達禮、貝勒羅洛宏、貝子博洛良馬各一匹, 大宴之, 餘各賞賚有差. 戊戌, 命勞薩、吳拜等由中後所北略海邊. 索倫部自索海等班師後, 續有三百三十七戶來降. 帝命理藩院參政尼堪擇可為首領者授為牛彔章京, 尼堪等遂分八旗領之. 壬寅, 帝率兵攻五里臺, 克之. 乙巳, 以紅衣砲攻錦州. 丁未, 復攻之, 刈其禾而還. 庚戌, 駕還京.

六月乙丑, 遣多爾袞、豪格、杜度、阿巴泰、濟爾哈朗等屯田義州. 戊辰, 朝鮮世子李□至. 先是, 朝鮮國王遣總兵官林慶業等, 載米同使洪尼喀、庫禮等, 由大淩河運至三山島, 遭風, 舟覆者半, 與明兵遇, 戰又失利, 乃命陸輓至蓋州、耀州, 留其兵千五百人於海州. 辛未, 以譚拜為兵部參政. 癸酉, 多濟里、喀柱征兀札喇部凱旋. 遣朝鮮王次子李淏歸省.

秋七月庚辰朔, 敘征索倫功, 索海、穆成格等賞賚進秩有差. 癸未, 定征索倫違律罪, 薩木什喀等黜罰有差. 乙酉, 和碩睿親王多爾袞等奏克錦州十一臺, 又請分兵為兩翼屯駐. 丁亥, 敕責祖澤遠負恩, 并令其兄澤洪作書諭之. 癸巳, 明總督洪承疇以兵四萬壁杏山城外, 先遣騎兵誘戰, 多爾袞等擊敗之. 乙未, 遣前鋒統領吳拜分兵往助多爾袞軍. 戊戌, 赦死罪以下. 丙午, 遣席特庫、濟席哈等率護軍并外藩兵征索倫部. 帝幸安山溫泉. 己酉, 多爾袞等奏敗明兵於錦州, 杜度又敗之於寧遠.

八月己未, 遣希福等至張家口互市. 乙亥, 多爾袞等奏敗明兵於錦州, 又敗之於大淩河, 獲其糧艘二.

九月乙酉, 帝還宮. 丙戌, 命濟爾哈朗、阿濟格、阿達禮、多鐸、羅洛宏代多爾袞等圍錦州、松山. 辛卯, 多爾袞等奏大敗明兵於松山. 乙未, 以敦拜為護軍統領. 癸卯, 重修鳳凰城.

冬十月壬戌, 遣英俄爾岱等往朝鮮義州, 敕責朝鮮國王李倧欺罔巧飾之罪. 以金礪為吏部參政, 康喀爾管蒙古副都統事. 壬申, 萬壽節, 大赦. 敘錦州敗敵功, 晉牛彔章京圖爾格為三等昂邦章京.

十一月戊寅朔, 詔免朝鮮歲貢米什之九. 庚辰, 議屯田違律罪, 塞紐克、伊爾德等黜罰有差. 乙酉, 濟爾哈朗奏敗明兵於塔山、杏山及錦州城下. 癸巳, 阿敏卒於幽所. 戊戌, 朝鮮國王次子李淏來質.

十二月己酉, 多羅安平貝勒杜度怨望得罪, 帝宥之, 罰金. 庚戌, 遣多爾袞、豪格、杜度、阿巴泰代濟爾哈朗等圍錦州. 己未, 遣朝鮮國王第三子李□還國. 席特庫、濟席哈征索倫部, 擒博穆博果爾, 俘九百餘人. 壬申, 英俄爾岱等至自朝鮮, 械繫其尚書金聲黑尼等四人以歸. 乙亥, 以勞薩隨征, 遇敵不擊, 革世職, 其下參領等鞭責有差.

六年春正月己卯, 宴親王、大臣, 備陳樂舞. 庚辰, 朝鮮國王李倧上表謝罪. 壬辰, 席特庫、濟席哈等凱旋. 癸巳, 晉席特庫為三等昂邦章京. 丁酉, 二等梅勒章京勞薩有罪, 革去碩翁科羅巴圖魯號, 降為一等甲喇章京. 甲辰, 奉國將軍席特庫以罪削職, 瑣爾和以征杏山時退縮不前, 免死削職, 籍其家.

二月己未, 帝以八旗牛彔下人多貧乏, 令戶部察明奏聞. 諭牛彔章京毋沈湎曠職, 致所屬窮困, 其佐領之飲酒失業者四十八人俱解任. 諭諸王、大臣教子弟習射. 辛酉, 以金礪為固山額真, 何濟吉爾管梅勒章京事, 馬光輝為參政. 丙寅, 以星訥為工部參政. 多爾袞等奏敗明兵.

三月己卯, 遣濟爾哈朗等代多爾袞圍錦州. 壬辰, 以劉武元為刑部參政. 丁酉, 降和碩睿親王多爾袞、肅親王豪格為多羅郡王, 多羅貝勒阿巴泰、杜度以下罰銀有差. 是時, 祖大壽為明守錦州, 屢招之不應, 帝意在必取, 故令諸王迭出困之, 而多爾袞等駐營錦州三十里外, 又多遣軍士還家, 因有是命. 戊戌, 多爾袞等至議政署, 帝命逐出之. 己亥, 遣朝鮮總兵柳琳等率兵往助濟爾哈朗軍. 辛丑, 諭戶部察核各旗閒散人歸本屯居住, 無得混居別旗, 糾黨為盜. 壬寅, 濟爾哈朗等奏克錦州外城. 初, 清兵環錦州城而營, 深溝厚壘, 掘長壕, 設邏卒, 絕明兵出入, 城中大懼, 蒙古貝勒諾木齊、台吉吳巴什等請降, 且約獻東關為內應. 祖大壽覺之, 謀執吳巴什等, 於是諸蒙古大譟, 與明兵搏戰, 清軍自外應之, 遂克其外城, 大壽退保內城. 悉收蒙古六千餘人, 並其婦女幼稚來歸. 甲辰, 諾木齊、吳巴什等至盛京, 授官賞賚有差.

夏四月丁未, 遣阿哈尼堪等率兵詣錦州, 助濟爾哈朗軍. 濟爾哈朗等奏敗明援兵於松山, 前後俘獲人口四千三百有奇. 庚戌, 遣孔有德、尚可喜助圍錦州. 初, 多爾袞等聞錦州蒙古降, 請往效力贖罪, 不許. 既而, 以大學士范文程等言, 始令入署視事, 仍不許入見. 甲寅, 都察院參政祖可法等復為多爾袞等奏請, 乃許朝見.

五月丁丑, 明總督洪承疇以兵六萬援錦州, 屯松山北岡, 濟爾哈朗等擊敗之, 斬首二千級. 丁亥, 索倫部巴爾達齊來降. 己丑, 遣希福等閱錦州屯營壕塹. 戊戌, 以藍拜為兵部參政. 增設蒙古額外章京, 每旗各二員. 壬寅, 諭駐防歸化城都統古祿格等增築外城, 建敵樓, 浚深濠, 以備守禦.

六月丁未, 命多爾袞、豪格等率兵代濟爾哈朗圍錦州. 辛酉, 濟爾哈朗、多爾袞等合兵敗明援兵於松山. 丙寅, 遣學士羅碩詣軍營, 以祖澤潤等書招祖大壽. 庚午, 多爾袞等又奏敗明關內援兵於松山.

秋七月戊寅, 賜中式舉人滿洲鄂謨克圖、赫德, 蒙古杜當, 漢人崔光前等朝衣各一襲, 一、二、三等生員緞布有差. 甲申, 遣孔有德、耿仲明、尚可喜下副都統率兵助圍錦州. 乙酉, 議圍錦州功罪, 親王以下賞罰有差. 癸巳, 遣參領努山等往董家口、喜峰口, 偵視明兵. 己亥, 朝鮮國王李倧遣將詣錦州更戍.

八月甲辰朔, 敘克錦州外城諸將功, 鰲拜、勞薩、伊爾登等晉秩有差, 復勞薩碩翁科羅巴圖魯號. 丙午, 以庫爾禪為都察院參政, 阿哈尼堪管副都統事, 譚拜管蒙古副都統事, 洪尼喀解副都統任, 以勞薩代之, 沙爾虎達為前鋒參領. 丁未, 冊封烏朱穆秦部布多爾濟濟農為和碩蘇勒親王, 阿霸垓部多爾濟額齊格諾顏為卓禮克圖郡王. 是時, 祖大壽被圍已久, 明大發兵來援, 總督洪承疇、巡撫邱民仰等合兵十三萬趨錦州, 不得入, 乃壁松山. 丁巳, 帝親率大軍禦之, 和碩鄭親王濟爾哈朗留守. 諸王、貝勒、大臣以明兵勢眾, 勸帝徐行, 帝笑曰：「但恐彼聞朕至, 潛師遁耳. 倘其不去, 朕破之, 如摧枯拉朽也.」遂疾馳而進. 戊午, 渡遼河. 洪承疇以兵犯右翼, 豪格擊敗之. 壬戌, 帝至戚家堡, 將赴高橋, 諭多羅睿郡王多爾袞等以兵來會. 多爾袞等請駐蹕松、杏之間, 帝從之, 遂幸松山. 帝見明一軍駐城北乳峰山, 由乳峰至松山, 列步軍七營, 騎兵則環駐城東西北, 壁壘甚堅, 命自烏欣河南山至海, 橫截大路而軍. 帝謂諸將曰：「敵眾, 食必不足, 見我斷其餉道, 必懼而遁. 設伏待之, 全師可覆也.」癸亥, 明兵來攻, 擊卻之, 又敗之於塔山, 獲其積粟十二屯. 甲子, 明兵再攻, 又卻之. 帝知其將遁, 令諸將嚴陣以待, 扼其歸寧遠及奔塔山、錦州路. 是夜, 明吳三桂等六總兵果潛師先奔, 昏黑中為伏兵所截, 大潰, 惟曹變蛟、王廷臣返松山. 乙丑, 又克其四臺, 其總兵官王樸、吳三桂奔杏山. 曹變蛟棄乳峰山, 乘夜襲御營, 力戰, 變蛟中創奔還. 丁卯, 帝復命內大臣錫翰等設伏高橋. 己巳, 吳三桂、王樸自杏山奔寧遠, 遇伏, 又大敗之, 三桂、樸僅以身免. 是役也, 斬首五萬三千七百八十三級, 獲馬七千四百四十匹, 軍資器械以數萬計, 明兵溺海死者莫知其數. 承疇收敗兵萬餘人, 困於松山, 不能戰, 食且盡, 遂掘壕圍之. 是日, 札魯特部桑噶爾以兵至.

九月乙亥, 科爾沁卓禮克圖親王吳克善以兵至. 多爾袞、豪格分兵還守盛京. 戊寅, 遣兵略寧遠. 乙酉, 關睢宮宸妃疾, 帝將還京, 留杜度、阿巴泰等圍錦州, 多鐸、阿達禮等圍松山, 阿濟格等圍杏山. 丙戌, 駕還. 庚寅, 宸妃薨. 辛卯, 駕至京. 丙申, 承疇突圍欲出, 擊卻之, 斬千餘人.

冬十月癸卯朔, 日有食之. 甲辰, 遣阿拜駐錦州南乳峰山. 乙巳, 以洪尼喀為戶部參政, 納爾賽管副都統事, 車爾布為護軍統領, 努山為前鋒統領. 丁未, 遣孔有德、耿仲明、尚可喜等助圍錦州. 乙卯, 帝獵於蒲河. 己未, 帝還宮. 己巳, 追封宸妃為元妃, 謚敏惠恭和. 壬申, 冊封蘇尼特墨爾根台吉騰機思為多羅墨爾根郡王.

十一月甲戌, 以何洛會為滿洲都統, 俄莫克圖為蒙古都統. 調兵部參政藍拜為禮部參政, 以巴都禮為兵部參政. 乙亥, 命多爾袞、羅託、屯齊駐錦州, 豪格、滿達海等駐松山. 戊寅, 都察院參政祖可法等疏陳備荒策, 請禁酒、平糶, 並濬新河, 以弭水患, 帝嘉納之. 乙酉, 帝獵於葉赫. 辛丑, 帝還宮.

十二月壬子, 論圍錦州, 明兵突入御營時, 內大臣、侍衛防守不謹罪, 超品公塔瞻以下黜罰有差, 侍衛坤、內大臣錫翰等以捍禦功, 賞賚有差. 甲寅, 濟爾哈朗、多爾袞等奏敗洪承疇於松山, 斬獲九百餘人, 降二千餘人.

七年春正月辛未朔, 免朝賀, 停止宴樂.

二月癸卯, 帝獵於葉赫. 丙午, 杜爾伯特部札薩克塞冷來朝. 戊申, 明德王朱由□卒, 以禮葬之. 戊午, 阿濟格奏敗明兵於寧遠. 辛酉, 豪格、阿達禮、多鐸、羅洛宏奏拔松山, 生擒明總督洪承疇、巡撫邱民仰、總兵王廷臣、曹變蛟、祖大樂、遊擊祖大名、祖大成, 並白廣恩之子白良弼等, 殺兵備道副將以下官百餘員, 兵三千餘人, 俘獲一千二百餘人. 先是, 承疇援絕, 屢突圍不得出, 其副將夏承德約降, 且請為內應, 以其子夏舒為質. 戊午夜半, 豪格等梯城破之. 捷聞, 帝以所俘獲分賚官軍, 收軍器貯松山城. 壬戌, 帝還宮.

三月癸酉, 諭洪承疇、祖大樂來京, 縱祖大名、大成入錦州, 殺邱民仰、王廷臣、曹變蛟. 己卯, 克錦州. 時祖大壽糧盡力竭, 聞松山破, 乃以所部七千餘人出降. 諭濟爾哈朗等取寧達、杏山、塔山方略. 庚辰, 帝謁堂子, 以克錦州故也. 壬午, 命留養祖大壽部眾, 及山海關外寧遠等處官員之在錦州者. 乙酉, 阿濟格等奏明遣使馬紹愉議和, 且齎呈明帝敕兵部尚書陳新甲書為驗. 帝覽之, 諭和碩鄭親王濟爾哈朗等曰：「明之筆札多不實, 且詞意夸大, 非有欲和之誠也. 然彼真偽不可知, 而和好固朕夙願. 朕為百萬生靈計, 若事果成, 各君其國, 使民安業, 則兩國俱享太平之福. 爾等以朕意傳示之.」乙未, 諭多爾袞、豪格等駐杏山、塔山, 濟爾哈朗、阿濟格、阿達禮等還京.

夏四月丁未, 敕諭吳三桂、白廣恩降. 庚戌, 二日並出, 一大一小, 須臾, 大日散沒. 辛亥, 濟爾哈朗、多爾袞、豪格奏克塔山, 殲明兵七千人. 乙卯, 賜朝鮮諸將及被傷陣亡士卒白金有差. 朝鮮總兵官金得幹率兵往杏山更代. 甲子, 濟爾哈朗、多爾袞、阿巴泰奏克杏山. 初, 帝諭王、貝勒等招杏山, 不降, 盡銳攻之. 濟爾哈朗等招之, 不從, 急攻之, 城將陷, 始開門出降, 計獲六千八百餘人. 毀松山、塔山、杏山三城. 命濟爾哈朗等班師, 阿巴泰守錦州.

五月己巳朔, 濟爾哈朗等奏, 明遣使馬紹愉至寧遠議和, 遣使迎之. 癸酉, 洪承疇、祖大壽等朝見, 請死, 帝赦之, 諭以盡忠報效, 承疇等泣謝. 帝問承疇曰：「明帝視宗室被俘, 置若罔聞, 陣亡將帥及窮蹙降我者, 皆戮其妻子, 此舊規抑新例耶？」承疇對曰：「昔無此例, 近因文臣妄奏, 故然.」帝曰：「君暗臣蔽, 枉殺至此. 夫將士被擒乞降, 使其可贖, 猶當贖之, 奈何戮其妻子？」承疇曰：「皇子真至仁之主也.」戊寅, 禁善友邪教, 誅黨首李國梁等十六人. 壬午, 明議和使馬紹愉等至.

六月辛丑, 都察院參政祖可法、張存仁等言：「明寇盜日起, 兵力竭而倉廩虛, 征調不前, 勢如瓦解, 守遼將帥喪失八九. 今遣使乞和, 計必南遷. 應邀其納貢稱臣, 畫地以黃河為界.」帝不納, 而以書報明帝曰：「向屢致書修好, 貴國不從, 事屬既往, 其又何言？予承天眷, 自東北海濱迄西北, 其間使犬、使鹿、產黑狐、黑貂之地, 暨厄魯特部、斡難河源, 皆我臣服, 蒙古、朝鮮盡入版圖, 用是昭告天地, 正位改元. 邇者兵入爾境, 克城陷陣, 乘勝長驅, 亦復何難？余特眷眷為億萬生靈計, 若能各審禍福, 誠心和好, 自茲以往, 宿怨盡釋, 尊卑之分, 又奚較哉！古云：『情通則明, 情蔽則暗.』使者往來, 各令面見, 情不壅蔽. 吉凶大事, 交相慶弔, 歲各以地所產相為餽遺, 兩國逃亡, 亦互歸之. 以寧遠雙樹堡為貴國界, 塔山為我國界, 而互市於連山適中之地. 其自海中往來者, 則以黃城島東西為界. 越者各罪其下. 貴國如用此言, 兩君或親誓天地, 或遣大臣盟誓, 唯命之從, 否則後勿復遣使來矣.」於是, 厚賚明使及從者, 遣之. 後明議中變, 和事竟不成. 癸卯, 諭諸王、貝勒等, 凡行兵出獵, 踐田禾者罪之. 甲辰, 以鰲拜為護軍統領. 設漢軍八旗, 以祖澤潤等八人為固山額真, 祖可法等十六人為梅勒章京, 張大猷、金維城為兵部參政, 王國光為戶部參政, 貝子羅託為都察院承政, 吳達海為刑部承政, 訥爾特為刑部參政, 郎球為禮部承政. 以巴爾泰為盛京城守管翼將領. 乙巳, 多羅安平貝勒杜度卒. 癸亥, 朝鮮國王李倧遣其子□及使臣等貢方物, 上表稱賀. 戊辰, 以降將麻登雲家產賜祖大壽.

秋七月庚午, 諭諸王、貝勒、大臣曰：「爾等賢否, 俱已熟悉, 不舉何以示勸?太祖時, 蘇完札爾固齊費英東見人有善, 先自獎勵, 然後舉之；見人不善, 先自斥責, 然後劾之. 故人無矜色, 亦無怨言. 今未見有若斯之公直者也.」王、貝勒等皆謝罪. 辛未, 削承政索海職. 壬申, 以訥爾特代都為副都統, 紐黑為議政大臣. 命多羅睿郡王多爾袞等選用漢軍八旗官. 丙子, 敘諸王、貝勒軍功, 晉多羅睿郡王多爾袞、肅郡王豪格復為和碩親王, 多羅貝勒多鐸為多羅郡王, 和碩鄭親王濟爾哈朗等以下賞賚有差. 戊寅, 遣輔國公博和託等代阿巴泰戍錦州. 癸未, 以大捷, 祭告太廟、福陵. 乙酉, 議圍錦州時濟爾哈朗等以下違律罪, 帝念其久勞, 俱宥之. 諭刑部慎讞獄. 己丑, 命多羅郡王阿達禮議政, 兼管禮部事.

八月己亥, 遣馬光輝、孟喬芳等往錦州, 鑄神威大將軍砲. 癸卯, 鎮國將軍巴布海有罪, 廢為庶人. 刑部參政巴哈納以蔽匿阿桑喜錦州戰功, 革職. 癸丑, 論克錦州、松山、杏山、塔山諸將功, 進秩有差. 甲子, 命孔有德、耿仲明、尚可喜、沈志祥以所部兵編入漢軍兵少之旗, 一同管理.

九月癸酉, 以錦州外城來降蒙古吳巴什、諾木齊為三等梅勒章京, 阿桑、滿韜為甲喇章京, 渾津為牛彔章京. 敘塔山等處軍功, 牛彔章京哈爾松阿等晉秩有差. 甲戌, 敘外藩諸王、貝勒、大臣從征錦州功, 賚緞布有差. 丁丑, 遣貝子羅託、博洛、尼堪代博和託等戍錦州. 壬午, 命沙爾虎達等征虎爾哈部.

冬十月辛丑, 先是, 阿濟格從征, 駐高橋, 欲遁回, 及守寧遠, 離汛出獵, 為人首告. 至是, 議奪爵拘禁, 帝宥之, 止罰金. 多羅豫郡王多鐸徇庇阿濟格, 亦坐罰金. 癸卯, 以庫禮為戶部參政. 朝鮮閣臣崔鳴吉等私縱明兵船入島貿易, 遣英俄爾岱等鞫實治罪. 英俄爾岱等奏, 暫遣朝鮮世子李□之子歸國, 帝命歸國一年後, 仍聽其往來. 辛亥, 以阿巴泰為奉命大將軍, 與內大臣圖爾格率師攻明. 壬子, 師行, 帝出撫近門送之. 丁巳, 帝不豫, 赦死罪以下. 己未, 令多鐸、阿達禮駐兵寧遠界, 以敕諭吳三桂降, 又以祖大壽書招之. 三桂, 大壽甥也. 甲子, 命鄭親王濟爾哈朗、睿親王多爾袞、肅親王豪格、英郡王阿濟格裁決庶政, 其不能決者奏聞.

十一月甲戌, 帝獵於勒克. 丁丑, 多鐸奏, 擊敗吳三桂兵. 乙酉, 又奏蒙古台吉星南、察漢、阿哈泰自明前屯衛率眾來降. 丙申, 阿巴泰等奏, 自牆子嶺入克長城, 敗明總兵白騰蛟、白廣恩於薊州, 擒參將一員、遊擊三員.

閏十一月甲辰, 帝還京. 己酉, 沙爾虎達等奏, 降虎爾哈部一千四百餘人. 丙辰, 遣奉國將軍巴布泰、巴山更戍錦州. 己未, 以宗室韓岱為兵部承政. 定圍獵誤射人馬處分例.

十二月丁卯, 帝獵於葉赫. 乙亥, 遣副都統金維城率兵戍錦州, 朝鮮國遣副將以兵四百赴錦州更戍. 丁丑, 駐蹕開庫爾. 帝不豫, 諸王、貝子請罷獵, 不許, 於是獵於忽昆布克灘. 及還, 獵於噶哈嶺. 丙戌, 月暈, 生三珥. 丁亥, 日暈, 生三珥. 癸巳, 帝還京.

八年春正月丙申朔, 帝不豫, 命和碩親王以下、副都統以上, 詣堂子行禮, 免朝賀. 辛亥, 沙爾虎達等凱旋, 論功賞賚有差. 甲寅, 明寧遠總兵吳三桂答祖大壽書, 猶豫未決, 於是又降敕諭之. 乙卯, 遣譚布、拜、覺善等更戍錦州. 辛酉, 多羅貝勒羅洛宏以罪削爵.

二月乙丑朔, 日有食之. 丙寅, 命每旗增設禮部蒙古理事官、副理事官各一員. 以喀喀木為吏部參政, 明安達禮為禮部參政, 庫爾禪管蒙古副都統事. 甲戌, 葬敏惠恭和元妃. 庚寅, 禁建寺廟.

三月丙申, 敕朝鮮臣民毋與明通. 丙午, 地震, 自西隅至東南有聲. 庚戌, 帝不豫, 赦死罪以下. 遣護軍統領阿爾津等征黑龍江虎爾哈部. 遣葉臣、恩格圖更戍錦州. 辛酉, 更定六部處分例.

夏四月癸酉, 遣金維城等更戍錦州. 甲戌, 多鐸請暫息軍興, 輟工作, 務農業, 以足民用.

五月丙申, 以吳達禮為內國史院學士, 詹霸為內弘文院學士. 帝念多羅克勤郡王岳託功, 復以羅洛宏為多羅貝勒, 戒諭之. 丁酉, 遣都統庫魯克達爾漢阿賴等將兵往迎多羅饒餘貝勒阿巴泰軍. 先是, 圖白忒部達賴喇嘛遣使修聘問禮, 留京八月. 至是遣還, 並賚其來使. 庚子, 努山奏敗明兵於界嶺口. 癸卯, 阿巴泰、內大臣圖爾格等奏捷, 共克明河間、順德、兗州三府, 州十八、縣六十七, 歸順者州一、縣五, 與明兵三十九戰, 殺魯王朱衣珮及樂陵、陽信、東原、安丘、滋陽五郡王, 文武宗室等千餘員, 俘獲人民三十六萬九千, 牲畜五十五萬一千有奇, 及珍珠、金幣等物, 籍數以聞. 丁巳, 阿爾津等征虎爾哈奏捷.

六月癸酉, 多羅饒餘貝勒阿巴泰等凱旋, 鄭親王濟爾哈朗、睿親王多爾袞、武英郡王阿濟格郊迎三十里. 甲戌, 賜阿巴泰、博和託等及從征將士銀緞有差. 己卯, 諭諸王、貝勒曰：「治生者以節用為務, 治國者以土地人民為重. 慎勿專務俘獲, 其各勤農桑, 以敦本計.」遣艾度禮、俄莫克圖等更戍錦州. 乙酉, 以工部役民無狀, 罰承政薩木什喀等. 丁亥, 朝鮮國王李倧請戍錦州兵歲一更. 庚寅, 諭戶、兵二部, 各旗閒散蒙古, 宜清查人丁, 編入牛彔, 俱令披甲.

秋七月戊戌, 阿爾津等凱旋, 論功賞賚有差. 諭諸王勿以黃金飾鞍勒. 定諸王、貝勒、貝子公第宅制. 以卓羅為刑部參政, 富喇克塔為工部參政, 杜雷為固山額真, 札巴海管梅勒章京事. 辛丑, 定攻明諸將違律罪, 參領囊古在路欲逃, 論死, 都統葉克書以下削奪有差. 壬寅, 定諸王、貝勒等失誤朝會處分例. 丙辰, 定外藩、王、貝勒、貝子、公等與諸王、貝勒、貝子、公相見禮儀. 丁巳, 以攻明大捷, 宣諭朝鮮. 辛酉, 以滿達海掌都察院事.

八月丙寅, 貝子羅託有罪, 論死, 帝命撻而幽之. 戊辰, 以宗室鞏阿岱為吏部承政, 覺羅郎球為禮部承政, 星訥為工部承政, 濟席哈為工部參政, 阿喇善管梅勒章京事. 庚午, 帝御崇政殿. 是夕亥時, 崩, 在位凡十七年, 年五十有二. 九月壬子, 葬昭陵. 冬十月丁卯, 上尊諡曰應天興國弘德彰武寬溫仁聖睿孝文皇帝, 廟號太宗. 累上尊諡曰應天興國弘德彰武寬溫仁聖睿孝敬敏昭定隆道顯功文皇帝.

新清史卷四　本紀四

世祖一

世祖體天隆運定統建極英睿欽文顯武大德弘功至仁純孝章皇帝, 諱福臨, 太宗文皇帝第九子, 母孝莊文皇后. 崇德三年正月甲午, 生帝於盛京. 方娠時, 屢有紅光繞身, 盤旋如龍狀, 侍者趨視, 即無所睹. 誕之前夕, 夢神人抱一子納后懷曰：「此統一天下之主也.」寤, 以語太宗, 太宗曰：「奇祥也, 生子必建大業矣.」翌日, 帝生, 紅光燭宮中, 香氣累日不散. 帝生而頂中髮一縷聳起, 龍章鳳姿, 神靈天授. 六歲即嗜書史, 不由師授, 一目數行俱下, 太宗皇帝特鍾愛焉. 崇德八年秋八月庚午, 太宗崩, 儲位未定. 和碩禮親王代善會諸王、貝勒、貝子、文武群臣定議, 奉帝嗣大位, 共立盟誓, 昭告天地, 以和碩鄭親王濟爾哈朗、和碩睿親王多爾袞輔政. 丙子, 遣護軍統領阿濟格尼堪、敦拜、前鋒統領努山等, 率師防錦州. 丁丑, 多羅郡王阿達禮、固山貝子碩託謀立和碩睿親王多爾袞, 告於和碩禮親王代善, 代善偕多爾袞發其謀, 誅之, 並誅其黨吳丹. 乙酉, 諸王、貝勒、貝子、文武群臣以帝嗣位, 祭告太宗. 丙戌, 帝以即位期祭告郊廟. 丁亥, 帝即皇帝位於篤恭殿. 詔以明年為順治元年, 肆赦常所不原者, 頒哀詔於朝鮮、蒙古諸國.

九月辛丑, 地震, 自西北而南, 有聲. 壬寅, 遣和碩鄭親王濟爾哈朗、多羅武英郡王阿濟格率師攻明寧遠衛. 丙午, 頒即位詔於朝鮮、蒙古諸國. 以太宗遺詔, 減朝鮮歲貢. 辛亥, 昭陵成. 乙卯, 大軍攻明中後所. 丙辰, 拔之. 庚申, 攻前屯衛城, 翌日克之.

冬十月辛酉朔, 阿濟格尼堪、布善率兵至中前所, 明總兵官黃色棄城遁. 壬午, 遣輔國公篇古、博和託、固山額真伊拜、和碩額駙杜雷率師戍錦州.

十一月庚子, 遣固山額真劉之源、吳守進等率師赴錦州, 督鑄紅衣砲.

十二月壬戌, 明守備孫友白自寧遠來降. 辛未, 論征山東錦州功, 將士陞授有差, 贈死事者官, 子弟襲職. 朝鮮來賀即位. 乙亥, 罷諸王、貝勒、貝子、公等管部院事, 悉歸尚書. 遣梅勒章京俄羅塞臣、巴都禮率師征黑龍江. 壬午, 遣固山額真譚泰、準塔率師戍錦州.

是歲, 朝鮮暨土默特部章京古祿格, 庫爾喀部賴達庫, 及炎楮庫牙喇氏二十六戶, 索倫部章京崇內, 喀爾喀部土謝圖汗、馬哈撒嘛諦塞臣汗、查薩克圖汗, 圖白忒部甸齊喇嘛俱來貢.

順治元年春正月庚寅朔, 御殿受朝賀, 命禮親王代善毋拜. 帝顧見諸藩使臣, 有拜起參差者, 問侍臣曰：「此何國人？」對曰：「新附阿祿喀爾喀使臣也.」乃置不問. 舉朝服帝之明察有容. 甲午, 遣甲喇章京沙爾虎達率師征庫爾喀. 己亥, 遣來達哈巴圖魯等駐防錦州. 鄭親王濟爾哈朗諭部院各官, 凡白事先啟睿親王, 而自居其次. 己未, 萬壽節, 朝鮮來賀.

二月辛巳, 遣固山額真艾度禮戍錦州. 戊子, 以大妃博爾濟吉特氏祔葬福陵, 改葬妃富察氏於陵外. 富察氏, 太祖時以罪賜死者.

三月丙申, 盛京地震. 戊戌, 復震. 甲寅, 大學士希福等進刪譯遼、金、元史, 賞賚有差. 是月, 流賊李自成陷燕京, 明主自經. 自成僭稱帝, 國號大順, 改元永昌.

夏四月戊午朔, 和碩肅親王豪格坐固山額真何洛會等告其罪, 廢為庶人, 其黨皆棄巿. 以覺羅巴哈納為正藍旗蒙古固山額真. 己未, 進封多羅饒餘貝勒阿巴泰為多羅饒餘郡王. 辛酉, 大學士范文程啟睿親王入定中原. 甲子, 以大軍南攻, 祭告太祖、太宗. 乙丑, 帝御篤恭殿, 命和碩睿親王多爾袞為奉命大將軍, 往定中原, 賜王及從征諸王、貝勒、貝子、公等服物有差. 丙寅, 師發盛京. 己巳, 以巴哈納為正藍旗滿洲固山額真, 富喇克塔為正藍旗蒙古固山額真. 壬申, 明山海關守將平西伯吳三桂, 遣使詣大軍, 乞師討賊. 丁丑, 三桂復告急, 大軍疾馳赴之. 戊寅, 李自成率眾二十餘萬圍山海關, 和碩睿親王多爾袞令諸王簡精銳擊之, 敗賊將唐通於一片石. 己卯, 三桂開關出迎, 大軍入關. 自成布陣, 自北山橫亙至海. 是日, 大風揚塵. 和碩睿親王多爾袞列兵擊賊陣尾, 令三桂居右翼末, 震呼薄之. 風隨師偃息, 賊眾大潰, 追殺四十餘里, 自成遁還燕京. 於是, 和碩睿親王多爾袞承制封三桂為平西王. 大軍直趨燕京, 誓諸將勿殺無辜, 掠財物, 焚廬舍, 違者罪之. 告諭官民以仁義定天下, 取殘不殺之意, 民大悅, 逃匿山谷者爭還鄉里迎降, 大軍所過州縣及沿邊諸將吏, 皆開門款附. 乙酉, 自成棄京城西走, 遣師疾追之.

五月戊子朔, 捷聞, 宣示朝鮮、蒙古諸國. 己丑, 大軍至燕京, 明文武諸臣、士庶皆出迎. 和碩睿親王多爾袞入武英殿, 令諸將士乘城, 廝養人等毋得入民家, 百姓安堵如故. 庚寅, 令兵部傳檄直省郡縣, 歸順者官吏進級, 軍民免遷徙. 其文武大吏, 即籍戶口、錢糧兵馬親齎至京, 觀望者討之. 明諸王來歸者, 不奪其爵. 在京職官及避賊隱匿者, 各以名聞錄用. 其卒伍願歸農者, 聽之. 辛卯, 令官吏、軍民為明崇禎帝服喪三日, 禮部太常寺具帝禮以葬. 壬辰, 明山海關總兵官高第來降. 癸巳, 令明內閣、部院諸臣俱以原官同滿洲官一體辦事. 昌平土賊作亂, 遣固山額真巴顏、石廷柱等討之. 乙未, 多羅武英郡王阿濟格等追擊李自成於慶都, 敗之. 譚泰、準塔及護軍統領德爾德赫、哈寧噶追至真定, 又破走之. 燕京迤北各城及天津、真定諸郡縣皆降. 辛丑, 徵明大學士馮銓至京. 壬寅, 帝以燕京底定, 率諸王祭告天地, 御殿受朝賀. 甲辰, 以明宣府巡撫李鑑仍為原官. 乙巳, 以婁光先充天津總兵官. 己酉, 葬明崇禎帝及后周氏、妃袁氏、兩公主, 熹宗后張氏, 神宗妃劉氏, 並造陵墓如制. 明東原王長子朱弘橞等降. 壬子, 以方大猷為監軍副使, 招撫山東.

六月丁巳朔, 以兵部尚書洪承疇同內院官佐理機務. 己未, 以駱養性總督天津. 庚申, 遣戶部右侍郎王鰲永招撫山東、河南, 以高第為山海總兵官. 壬戌, 大同總兵官姜瓖斬賊首柯天相等, 撫定大同. 甲子, 明宗室朱帥□降. 丙寅, 遣巴哈納、石廷柱率師定山東. 免京城被圈廬舍新撥補者賦稅三年, 與同居者一年, 及大兵所過田畝稅糧之半, 河北府州縣三之一. 丁卯, 和碩睿親王多爾袞及諸王、貝勒、大臣定議建都燕京, 遣輔國公屯齊喀、和託、固山額真何洛會奉迎車駕. 庚午, 遣固山額真葉臣率師定山西. 甲戌, 明三邊總督李化熙降. 壬午, 帝遣使勞大軍. 癸未, 艾度禮有罪, 伏誅. 甲申, 遷明太祖神主於歷代帝王廟. 乙酉, 鑄各官印, 兼用國書篆文. 巴哈納、石廷柱等下霸、滄、德、臨清等州.

秋七月丁亥, 考定曆法, 為時憲曆. 戊子, 命巴哈納、石廷柱等會葉臣軍定山西. 壬辰, 以吳孳昌總督宣、大、山西, 方大猷巡撫山東. 癸巳, 帝將遷都燕京, 遣官祭告上帝、太廟、福陵. 丁酉, 王鰲永定濟南、東昌等府. 明德王朱由□降. 是時明福王朱由崧即位江南, 改元弘光, 以史可法為大學士, 總兵劉澤清、劉良佐、黃得功、高傑等分據江北. 己亥, 山東巡按朱朗鑅啟新補官吏, 仍以紗帽圓領臨民蒞事, 睿親王多爾袞諭：「軍事方殷, 衣冠禮樂, 未遑制定. 近簡各官, 姑依明式.」庚子, 設明長陵以下十四陵官吏. 辛丑, 免盛京滿、漢額輸糧草、布疋. 壬寅, 大赦, 除正額外一切加派. 癸卯, 罷內監徵收涿州、寶坻皇莊稅糧. 甲辰, 以楊方興總督河道, 馬國柱巡撫山西, 陳錦巡撫登萊. 免山東稅糧, 如河北之例. 王鰲永定青州. 壬子, 移書史可法, 令勸其主削號歸藩, 可法答書不從. 以王文奎巡撫保定, 羅繡錦巡撫河南. 居明妃嬪於空閒府第, 護守養贍之. 裁六部蒙古侍郎. 癸丑, 雨雹. 是月, 建乾清宮.

八月丙辰朔, 日有食之. 丁巳, 以將都燕京, 命何洛會為總管, 阿哈尼堪、碩詹統左右翼, 鎮守盛京, 傅喀納守雄耀城, 梭木拜守錦州, 額蒙格守寧遠, 拜楮喀守鳳凰城, 胡世塔守興京, 愛湯阿守義州, 丹達禮守新城, 伊勒慎守牛莊, 青善守岫巖城. 辛酉, 大學士希福以罪免. 乙丑, 明山西總兵官王越來降. 丙寅, 葬太宗於昭陵. 戊辰, 免景州、河間、阜城、青縣今年稅糧. 己巳, 定在京文武官俸薪. 乙亥, 車駕發盛京. 庚辰, 次蘇爾濟, 察哈爾固倫公主及蒙古王、貝勒等迎朝行在. 壬午, 徵明大學士謝陞入內院辦事. 癸未, 車駕次廣寧. 設明十三陵司香官, 給陵戶祭田, 禁止樵牧.

九月癸巳, 葉臣、巴哈納、石廷柱定開封、衛輝、懷慶. 流賊餘黨王鼎鉉據內黃作亂, 署總兵官王□等擒其黨劉致和、劉守分, 斬之. 甲午, 車駕入山海關, 駐蹕西河. 總兵官高第、永平道李丕著迎道旁, 帝諭曰：「爾等所屬兵民, 亟宜軫恤, 其八旗軍士移家入關, 止許於城外與商民互巿, 有抑勒強奪者, 送所管官治之.」丁酉, 次永平. 始嚴稽察逃人之令. 己亥, 建堂子於玉河橋東. 庚子, 賊將唐通發李自成祖父棺於米脂, 殲其親族, 遣人乞降. 辛丑, 遣梅勒章京和託、李率泰、額孟格等率師定山東、河南. 癸卯, 車駕至通州, 和碩睿親王多爾袞率諸王、貝勒、貝子、公、文武群臣朝帝於行殿. 甲辰, 帝自正陽門入宮. 乙巳, 葉臣平潞安、澤州. 己酉, 太白晝見. 庚戌, 初定郊廟樂章. 明福王遣其臣左懋第、馬紹愉、陳洪範進白金十餘萬兩、黃金千兩、幣萬匹求成. 壬子, 奉太祖武皇帝、孝慈武皇后、太宗文皇帝神主入太廟.

冬十月乙卯朔, 帝親詣南郊, 告祭天地, 遣官告祭太廟、社稷. 初頒時憲曆. 以孔子六十五代孫孔允植襲封衍聖公, 其五經博士等官襲封如故. 丁巳, 以睿親王多爾袞功最高, 命禮部建碑紀績. 辛酉, 上太宗尊諡, 告祭郊廟、社稷. 壬戌, 流賊餘黨趙應元偽降, 據青州, 王鰲永遇害, 和託等奏擒斬之, 復青州. 甲子, 帝御皇極門, 頒詔天下, 肆大赦. 詔曰：「我國家受天眷祐, 締造東土. 皇祖肇興鴻業, 皇考式廓前猷, 遂舉舊邦, 誕膺新命. 迨朕嗣服, 越在沖齡, 敬念紹庭, 永綏厥位. 頃緣賊氛洊熾, 極禍中原, 爰是重屬親賢, 救民塗炭. 方馳金鼓, 旋奏澄清, 用解倒懸, 非富天下, 而王公列辟、文武群臣, 暨軍民耆老同心擁戴, 懇請再三. 乃以今年十月朔乙卯, 祗告天地、宗廟、社稷, 定鼎燕京, 仍建有天下之號曰大清, 紀元順治. 緬維峻命不易, 創業尤艱. 況當改革之初, 爰沛維新之澤. 親王佐命開國, 濟世安民, 有大勳勞, 宜加殊禮. 親郡王子孫弟姪應得封爵, 所司損益前典以聞. 滿洲開國諸臣, 運籌帷幄, 決勝廟堂, 汗馬著勳, 開疆拓土, 應加公、侯、伯世爵, 錫以誥券. 大軍入關以來, 文武官紳, 倡先慕義, 殺賊歸降, 亦予通行察敘. 自順治元年五月朔昧爽以前, 官吏、軍民罪犯, 非叛逆十惡死在不赦者, 罪無大小, 咸赦除之. 官吏貪賄枉法, 剝削小民, 犯在五月朔以後, 不在此例. 地畝錢糧, 悉照前明會計錄, 自順治元年五月朔起, 如額徵解. 凡加派遼餉、新餉、練餉、召買等項, 俱行蠲免. 大軍經過地方, 仍免正糧一半, 歸順州縣非經過者, 免本年三分之一. 直省起存拖欠本折錢糧, 如金花、夏稅、秋糧、馬草、人丁、鹽鈔、民屯、牧地、灶課、富戶、門攤、商稅、魚課、馬價、柴直、棗株、鈔貫、果品, 及內供顏料、蠟、茶、芝麻、棉花、絹、布、絲綿等項, 念小民困苦已極, 自順治元年五月朔以前, 凡屬逋徵, 概予豁除. 兵民散居京城, 實不獲已, 其東、中、西三城已遷徙者, 准免租賦三年；南、北二城, 雖未遷徙, 亦免一年. 丁銀原有定額, 年來生齒凋耗, 版籍日削, 孤貧老弱, 盡苦追呼, 有司查覈, 老幼廢疾, 並與豁免. 軍民年七十以上者, 許一丁侍養, 免其徭役；八十以上者, 給與絹綿米肉；有德行著聞者, 給與冠帶；鰥寡孤獨、廢疾不能自存者, 官與給養. 孝子、順孫、義夫、節婦, 有司諮訪以聞. 故明建言罷謫諸臣, 及山林隱逸, 懷才抱德堪為世用者, 撫按薦舉, 來京擢用. 文武制科, 仍於辰、戌、丑、未年舉行會試, 子、午、卯、酉年舉行鄉試. 前明宗室首倡投誠者, 仍予祿養. 明國諸陵, 春秋致祭, 仍用守陵員戶. 帝王陵寢及名臣賢士墳墓, 毀者修之, 仍禁樵牧. 京、外文武職官應得封誥廕敘, 一體頒給. 北直、河南、山東節裁銀, 山西太原、平陽二府新裁銀, 前明已經免解, 其二府舊裁銀, 與各府新舊節裁銀兩, 又會同館馬站、贏站館夫, 及遞運所車站、夫價等銀, 又直省額解工部四司料銀、匠價銀、磚料銀、□麻銀、車價銀、葦夫銀、葦課銀、漁課銀、野味銀、翎毛銀、活鹿銀、大鹿銀、小鹿銀、羊皮銀、弓箭撒袋折銀、扣賸水腳銀、牛角牛筋銀、鵝翎銀、天鵝銀、民夫銀、樁草子粒銀、狀元袍服銀、衣糧銀、砍柴夫銀、搬運木柴銀、抬柴夫銀、蘆課等折色銀, 盔甲、腰刀、弓箭、弦條、胖襖、褲、鞋、狐麂兔狸皮、山羊毛課、鐵、黃櫨、榔、桑、胭脂、花梨、南棗、榆、杉條等木、椵木、桐木、板枋、冰窖物料、蘆席、蒲草、榜紙、瓷罈、槐花、烏梅、梔子、筆管、芒苗笤帚竹埽、蓆草、粗細銅絲、鐵線、鍍白銅絲、鐵條、碌子、青花棉、松香、光葉書籍紙、嚴漆、罩漆、桐油、毛、筀、紫、水斑等竹、實心竹、棕毛、白圓藤、翠毛、石磨、川二珠、生漆、荷葉、廣膠、焰硝、螺殼等本色錢糧, 自順治元年五月朔以前逋欠在民, 盡予蠲免, 以甦民困. 後照現行事例, 分別蠲除. 京師行商車戶等役, 每遇僉役, 頓至流離, 嗣後永行除豁. 運司鹽法, 遞年增加, 有新餉、練餉、雜項、加派等銀, 深為厲商, 盡行豁免, 本年仍免額引三分之一. 關津抽稅, 非欲困商, 准免一年, 明末所增, 並行轄免. 直省州縣零星稅目, 概行嚴禁. 曾經兵災地方應納錢糧, 已經前明全免者, 仍與全免, 不在免半、免一之例. 直省報解屯田司助工銀兩, 亦出加派, 准予豁除. 直省領解錢糧被賊劫失, 在順治元年五月朔以前, 一併豁免. 山、陝軍民被流寇要挾, 悔過自新, 概從赦宥, 脅從自首者, 前罪勿論. 巡按以訪拿為名, 聽信衙蠹, 誣罰良民, 最為弊政, 今後悉行禁革. 勢家土豪, 重利放債, 致民傾家蕩產, 深可痛恨, 今後有司勿許追比. 越訴誣告, 敗俗傷財, 大赦以後, 戶婚小事, 俱就有司歸結, 如有訟師誘陷愚民入京越訴者, 加等反坐. 贖鍰之設, 勸人自新, 追比傷生, 轉為民害, 今後並行禁止, 不能納者, 速予免追. 惟爾萬方, 與朕一德, 播告遐邇, 咸使聞知.」加封和碩睿親王多爾袞為叔父攝政王. 賜諸王、文武群臣宴. 乙丑, 以雷興巡撫天津. 丁卯, 加封和碩鄭親王濟爾哈朗為信義輔政叔王, 復和碩肅親王豪格爵, 進多羅武英郡王阿濟格為和碩英親王, 多羅豫郡王多鐸為和碩豫親王, 貝勒羅洛宏為多羅衍禧郡王, 封碩塞為多羅承澤郡王, 平西王吳三桂、恭順王孔有德、懷順王耿仲明、智順王尚可喜、續順公沈志祥, 朝鮮世子李□, 及八旗將帥, 賞賚有差. 葉臣等克太原. 明副將劉大受自江南來降. 辛未, 封貝子尼堪、博洛為多羅貝勒, 輔國公滿達海、屯齊、博和託、屯齊喀、和託、尚善為固山貝子. 定諸王、貝勒、貝子、公歲俸. 癸酉, 命和碩英親王阿濟格為靖遠大將軍, 率師西討李自成. 戊寅, 定攝政王冠服宮室之制. 詔明南方諸臣曰：「明帝遭難, 陵闕焚燬, 爾等不聞遣一兵、發一矢, 如鼠藏穴, 罪一. 及大軍破賊, 不來請命, 又無明帝遺詔, 擅立福王, 罪二. 不思滅賊復讎, 而諸將各自擁眾, 擾害良民, 自生反側, 以啟兵端, 罪三. 用是奉天討罪, 所在文武將吏, 歸命者錄用, 逆命者誅之. 若福王悔罪歸誠, 待以優禮, 其臣與俱來者, 仍給之祿.」己卯, 命和碩豫親王多鐸為定國大將軍, 率師征江南.

十一月乙酉朔, 設滿洲司業、助教, 滿漢官子孫願讀國書、漢書者, 並入國子監. 明福王使臣陳洪範南還, 中途密啟請留左懋第、馬紹愉, 自願率兵歸順, 招徠南中諸將, 從之. 壬辰, 石廷柱、巴哈納、席特庫等敗賊於平陽, 西山寨、黑龍關悉平, 報聞. 乙未, 以巴都禮為鑲藍旗滿洲固山額真. 戊戌, 馬國柱敗賊於汾州, 斬首二千餘級, 王文奎遣兵討香爐寨, 喬家寨賊, 平之. 庚子, 封唐通為定西侯. 甲辰, 罷明定陵守者, 其十二陵各設太監二人, 夫八名. 丁未, 冬至, 祀天於圜丘, 還告太廟, 御殿受朝賀. 庚戌, 封勒克德渾為多羅貝勒. 朝鮮來貢, 諭令入質世子李□歸國, 厚賚之, 並定制減其歲貢. 癸丑, 夏承德敗賊於宿遷, 斬首六千餘級, 復分兵拔贛榆.

十二月丁巳, 出明府庫財物, 賞八旗將士及外藩蒙古官. 庚申, 葉臣等大軍平直隸、河南、山西, 得府九、州二十七、縣一百四十一. 丁卯, 固山額真阿山子夸札尚固倫公主. 戊辰, 和碩豫親王多鐸奏, 軍至孟津, 賊將黃士欣等遁走, 濱河十五寨堡兵民望風納款. 雎州明總兵官許定國、王寨首領李際遇率眾十餘萬降. 己巳, 赦偽官土寇及明臣降賊者, 咸許自新. 和碩豫親王多鐸等奏報大軍至陝州, 敗張有曾於靈寶. 庚午, 上太祖武皇帝、孝慈武皇后冊寶於福陵, 太宗文皇帝冊寶於昭陵. 丁丑, 諭戶部清察無主荒地, 給八旗軍士. 是日, 和碩豫親王多鐸距潼關二十里而軍. 己卯, 遣何洛會等祭福陵, 吏部尚書鞏阿岱等祭昭陵, 告武成. 遣固山額真阿山、馬喇希、阿哈尼堪等率師自蒲州濟河協征流寇. 辛巳, 有劉姓者自稱明太子, 內監楊玉引入明嘉定侯周奎家, 奎以聞；令明宮人及東宮舊僚內監辨視, 皆不識. 問以宮中舊事, 亦不能對, 皆以為偽. 惟花園內監常進節、指揮李時蔭等附會玉, 下法司覆勘, 得假冒狀, 玉、進節、時蔭等十五人棄巿. 仍諭中外, 有以明真太子告者, 太子加恩養, 告者給賞.

是歲, 朝鮮暨虎什喀里等八姓部, 鄂爾多斯部濟農, 索倫部章京敖爾拖木爾, 歸化城土默特部古祿格, 喀爾喀部塞臣綽爾濟、古倫地瓦胡土克圖、餘古折爾喇嘛、土謝圖汗, 蘇尼特部騰機思阿喇海, 烏朱穆秦部台吉滿瞻俱來貢.

二年春正月乙酉朔, 帝御殿受朝賀. 戊子, 護軍統領圖賴等破流賊李自成於潼關. 先是, 大軍近潼關, 賊據山為陣, 圖賴率騎兵百人掩擊, 多所斬獲. 至是, 賊將劉方亮率兵千人薄營, 圖賴等連敗之. 自成乃親率馬步兵迎戰, 諸將奮擊, 又數敗之, 殲其步卒, 賊眾奔潰. 己丑, 明開封知府李猶龍等據守河岸不屈, 和碩豫親王多鐸捕斬之. 乙未, 大軍進逼潼關, 賊築重壕, 堅壁以守, 穆成格、俄羅塞臣先登, 諸軍繼進, 斬殺無算. 賊騎橫衝逆襲, 貝勒尼堪等擊破之. 賊分兵自後來躡, 都統恩格圖復大敗之, 李自成遁走西安. 丙申, 以屯齊管鑲藍旗固山額真事. 護軍統領阿濟格尼堪等率師抵潼關, 賊守將馬世堯降. 丁酉, 命多羅饒餘郡王阿巴泰為總統, 固山額真準塔為左翼, 梅勒章京譚布為右翼, 率師征山東, 代和碩肅親王豪格. 和碩豫親王多鐸師至西安, 自成焚宮室, 挈子女奔商州, 護軍統領阿爾津等追之, 不及而還. 大軍入潼關, 獲奸細, 斬馬世堯. 柯永盛討靈山衛土石山賊, 平之. 庚子, 內大臣鄂齊爾桑子喇嗎思尚固倫公主. 河南孟縣河清二日. 癸卯, 大學士謝陞卒. 乙巳, 戶部尚書車爾格、前鋒統領葉克書討滿家洞賊, 破之. 真定、大名、順德、廣平山賊悉平. 丙午, 命房山縣歲以太牢祭金太祖、世宗陵. 丁未, 更國子監孔子木主為大成至聖文宣先師孔子. 免山西今年稅糧之半. 庚戌, 禁內務府管領等私收投充漢人, 冒占田宅, 違者論死. 壬子, 免濟源、武陟、孟、溫四縣今年稅糧, 及磁、安陽等九州縣稅糧之半. 癸丑, 萬壽節, 免朝賀. 罷修邊民壯八千餘人.

二月丙辰, 多羅饒餘郡王阿巴泰敗賊於徐州. 己未, 帝以西安大捷, 御武英殿受朝賀. 命修律例. 以李鑑總督宣大, 馮聖兆巡撫宣府. 降將許定國疏奏, 斬明興平伯高傑於雎州. 辛酉, 諭和碩豫親王多鐸移師定江南, 和碩英親王阿濟格留討流寇餘黨. 丙寅, 禁管莊領催毀民墳塋. 己巳, 以祁充格為內弘文院大學士. 庚午, 和碩英親王阿濟格勦陝西餘寇, 八戰皆捷, 克四城, 降三十八城. 丁丑, 和碩豫親王多鐸師至河南, 賊守將劉忠降.

三月甲申朔, 始祀遼太祖、金太祖、世宗、元太祖及明太祖於歷代帝王廟, 以其臣耶律曷魯、完顏粘沒罕、斡離不、木華黎、伯顏、徐達、劉基從祀. 庚寅, 和碩豫親王多鐸師出虎牢關, 分遣固山額真拜尹圖等出龍門關, 兵部尚書韓岱、梅勒章京宜爾德、侍郎尼堪等由南陽同趨歸德, 所過迎降, 河南悉定. 辛卯, 免山東荒地稅糧. 庚子, 明大學士李建泰來降. 乙巳, 遣八旗官軍番休戍濟寧. 丙午, 遣朝鮮國王次子李淏歸國. 己酉, 免薊州元年稅糧. 壬子, 太行諸賊平.

夏四月丙辰, 遣漢軍八旗官各一員駐防盛京. 辛酉, 以雷興巡撫陝西, 焦安民巡撫寧夏, 黃圖安巡撫甘肅, 明尚書張忻巡撫天津. 甲子, 命葬明殉難太監王承恩於故主陵側, 給祭田, 建碑以旌其忠, 乙丑, 和碩豫親王多鐸師至泗州, 阿山、馬喇希、富喇克塔等取泗北淮河橋, 明守將焚橋遁, 遂夜渡淮. 丁卯, 詔曰：「流賊李自成, 弒君虐民, 多行悖逆, 神人胥忿, 自速誅亡. 朕誕膺天命, 撫定中華, 尚敢竊據秦川, 抗阻聲教. 爰命和碩豫親王移南伐之眾, 直搗崤、函, 和碩英親王秉西征之旄, 濟自綏德, 旬月之間, 全秦底定. 憫茲黎庶, 重遭湯火, 特施浩蕩, 咸與維新. 其為賊所詿誤者, 悉赦除之, 井蠲一切逋賦. 大軍所過, 免今年稅糧之半, 餘免三之一.」庚午, 和碩豫親王多鐸師至揚州, 招諭明閣部史可法、翰林學士衛允文等降, 不從. 甲戌, 以孟喬芳總督陝西三邊. 科爾沁土謝圖親王巴達禮子巴雅斯護朗尚固倫公主. 丁丑, 拜尹圖、圖賴、阿山等攻揚州, 克之. 殺明閣部史可法及據城不屈者. 辛巳, 初行武鄉試.

五月壬午朔, 楊方興進瑞麥, 帝曰：「歲豐民樂, 即是禎祥, 不在瑞麥. 當惠養元元, 益加撫輯.」癸未, 以旱, 命刑部慮囚. 命內三院大學士馮銓、洪承疇、李建泰、范文程、剛林、祁充格等纂修明史. 丙戌, 和碩豫親王多鐸師至揚子江, 陳江北, 明鎮海伯鄭鴻逵等以舟師分守瓜州、儀真. 相拒三日, 多鐸遣拜尹圖、圖賴、阿山率舟師由運河潛濟, 距瓜州十五里, 復遣副都統李率泰率舟師乘夜登岸；黎明, 軍遂以次渡江, 敵眾悉潰. 丁亥, 以王正志巡撫延綏. 免高密縣元年稅糧. 賜諸王以下及百官冰, 著為令. 己丑, 宣府妖民劉伯泗謀亂, 伏誅. 庚寅, 調王文奎總督淮揚, 以趙福星巡撫鳳陽. 丙申, 和碩豫親王多鐸師至南京, 明福王朱由崧及其大學士馬士英遁走太平, 忻城伯趙之龍、大學士王鐸、禮部尚書錢謙益等三十一人以城迎降；興平伯高傑子元照、廣昌伯劉良佐等二十三人, 率其馬步兵二十三萬八千三百先後來降. 丁酉, 以郝晉巡撫保定. 免平度、壽光等六州縣元年稅糧. 戊戌, 命滿洲子弟就學, 十日一赴監考課, 春秋五日一演射. 明中書張朝聘輸木助建宮殿, 自請議敘. 帝曰：「用人惟以才德, 豈可捐木授官, 令所司給直.」庚子, 免章丘、濟陽京班匠價, 并令天下除匠籍為民. 甲辰, 定攝政和碩睿親王多爾袞儀注, 凡文移皆曰皇叔父攝政王. 乙巳, 免皇店租, 并崇文門米麥稅. 庚戌, 宣平定江南捷音. 是月, 興太和殿、中和殿、位育宮工, 乾清宮成.

六月癸丑, 免興濟縣元年稅糧. 甲寅, 免近畿圈地今年稅糧三之二. 乙卯, 以丁文盛巡撫山東. 丙辰, 諭南中文武軍民薙髮, 不從者治以軍法. 是月, 始諭直省限旬日薙髮如律令. 己未, 帝以平定江南, 御殿受朝賀. 辛酉, 和碩豫親王多鐸等奏, 追明福王朱由崧於蕪湖, 明靖國公黃得功逆戰, 圖賴大敗之, 得功中流矢死. 明總兵官田雄、馬得功執福王及妃來獻, 諸將皆降. 免永寧等四縣元年荒地稅糧. 丙寅, 申薙髮之令. 免深、衡水等七州縣元年荒地稅糧. 丁卯, 陝西妖賊胡守龍倡亂, 孟喬芳奏遣將討平之. 戊辰, 皇太妃薨. 辛未, 遣何洛會率師駐防西安. 命江南於十月行鄉試. 己卯, 詔曰：「本朝立國有年, 幅□既廣, 無意併兼. 向來疆場搆兵, 本欲言歸於好. 不期寇凶極禍, 明運永終, 於是整旅入關, 代為雪恥. 猶以賊渠未殄, 不遑啟居, 隨命二王, 誓師西討. 而南中乘釁立君, 妄竊尊號, 亟行亂政, 重困人民. 朕用是夙夜祗懼, 思救拯煢黎, 西賊既摧, 旋行南伐. 兵無血刃, 循汴抵淮. 甫克維揚, 遂平江左. 金陵士女, 昭我天休. 既獲福藩, 南土略定, 特宏大賚, 嘉與維新. 其河南、江北、江南官民詿誤, 咸赦除之. 從前橫征逋賦, 悉行蠲免. 大軍所過, 免今年稅糧之半, 餘三之一.」

閏六月甲申, 和碩英親王阿濟格疏報, 敗李自成於鄧州, 窮追至九江, 凡十有三戰, 皆大破之. 自成竄入九公山, 自縊死, 賊黨悉平. 明寧南侯左良玉子夢庚、總督袁繼咸等率總兵官十二人、馬步兵十萬、船四萬, 自東流來降. 丙戌, 定群臣公以下及生員耆老頂帶品式. 己丑, 河決王家園. 庚寅, 詔和碩英親王阿濟格等班師. 辛卯, 帝以流寇蕩平, 御殿受朝賀. 改江南民解漕、白二糧官兌官解. 壬辰, 詔曰：「明季臺諫諸臣, 竊名貪利, 樹黨相攻, 眩惑主心, 馴致喪亂. 今天下初定, 百事更始, 諸臣宜公忠體國, 各盡職業, 毋蹈前轍, 自貽顛越.」定滿洲文武官品級. 癸巳, 命洪承疇招撫江南各省. 甲午, 定諸王、貝勒、貝子、宗室公頂帶式. 乙未, 除割腳筋法. 癸卯, 命吳惟華招撫廣東, 孫之獬招撫江西, 黃熙允招撫福建, 江禹緒招撫湖廣, 丁之龍招撫雲貴. 和碩豫親王多鐸遣貝勒博洛及拜尹圖、阿山率師直趨杭州, 明潞王出降, 惠王自紹興來歸, 嘉興、湖州、嚴州、寧波悉平. 分遣總兵官吳勝兆往勦廬州、和州, 獲明杜陽王, 報聞, 諭察敘有功官兵. 乙巳, 改南京為江南省, 應天府為江寧府. 命陝西於十月行鄉試. 丁未, 詔明宗室已絕者產入官, 存者分別給贍田. 登萊賊張廣等平.

秋七月庚戌朔, 享太廟. 壬子, 命貝勒勒克德渾為平南大將軍, 同葉臣等往江南, 代和碩豫親王多鐸. 設守明太祖陵太監四人, 夫四十人, 祀田二百晌. 癸丑, 準塔奏, 明東平侯劉澤清率所部降. 乙卯, 以劉應賓巡撫安廬池太, 土國寶巡撫江寧. 丙辰, 命謝弘儀招撫廣西. 戊午, 禁中外軍民衣冠不遵國制者. 己未, 以何鳴鑾巡撫湖廣, 高斗光巡撫偏沅, 潘士良撫治鄖陽. 甲子, 上太祖武皇帝、孝慈武皇后、太宗文皇帝玉冊、玉寶於太廟. 乙丑, 免陝西西安、延安稅糧之半, 餘免三之一. 戊辰, 西平賊首劉洪起伏誅, 汝寧州縣悉平. 河決兗西新築月堤. 己巳, 詔自今內外章奏, 俱由通政使司封進. 甲戌, 太常寺典簿王文言請立沿江蘆課, 以充國用. 報曰：「江南新附, 治平急務, 惟在安民, 文言何得借端言利, 切責之.」丁丑, 以陳錦提督操江. 明總漕田仰陷通州、如皋、海門, 趙福星、譚布討走之. 己卯, 以楊聲遠巡撫登萊.

八月辛巳, 免霸、順義等八州縣被水稅糧. 乙酉, 免彰德、衛輝、懷慶、河南荒地稅糧. 己丑, 和碩英親王阿濟格率出征諸王、貝勒、貝子、大臣, 及降臣左夢庚等陛見. 賜從征外藩王、台吉、將佐金帛有差. 癸巳, 免真定、順德、廣平、大名被水稅糧. 丙午, 降將金聲桓討明益王, 獲其從官王養正等, 誅之, 其鍾祥王朱孳□等九人, 赴京朝見. 丁未, 以和碩英親王阿濟格出師索賄, 降為郡王, 從征譚泰等謫罰有差.

九月庚戌, 明魯王將方國安、王之仁攻杭州, 張存仁奏, 遣將擊走之, 斬國安子士衍等. 癸丑, 遣鎮國公傅勒赫、輔國公札喀納等率師協防江南. 丁巳, 羅繡錦奏, 明懷安王來歸. 辛酉, 明新昌王據海島雲臺山, 攻陷興化, 準塔奏, 討斬之. 甲子, 以河間、灤州、遵化荒地給八旗耕種, 其明勳戚內監地, 量其家口仍給外, 亦分給八旗. 庚午, 田仰寇福山, 土國寶擊敗之. 丁丑, 洪承疇奏, 江西南昌等十一府平.

冬十月己卯朔, 帝親祭堂子. 癸未, 以馬國柱總督宣大. 庚寅, 免寶坻縣荒賦. 壬辰, 免太原等府州災賦. 癸巳, 豫親王多鐸師還, 幸南苑迎勞之. 丙申, 以苗胙土為南贛汀韶巡撫. 乙巳, 以太宗次女固倫公主下嫁察哈爾汗子阿布鼐. 丙午, 以申朝紀為山西巡撫, 李翔鳳為江西巡撫, 蕭起元為浙江巡撫. 戊申, 加封和碩豫親王多鐸為和碩德豫親王, 賜從征王、貝勒、貝子、公及外藩台吉、章京金幣有差. 命孔有德、耿仲明還盛京.

十一月壬子, 命張存仁兼督浙閩, 羅繡錦總督湖川. 癸丑, 明大學士王應熊、四川巡撫龍文光遣使請降. 甲寅, 以吳景道巡撫河南. 命巴山、康喀賴為左右翼, 同洪承疇駐防江寧, 朱瑪喇駐防杭州, 貝勒勒克德渾率鞏阿岱、葉臣討湖廣流賊一隻虎等. 丙辰, 以護軍統領車爾布為議政大臣. 己未, 朝鮮國王李倧請立次子淏為世子, 從之. 丁卯, 勒克德渾等奏, 朱瑪喇敗馬士英於餘杭, 和託敗方國安於富陽；士英、國安復窺杭州, 梅勒章京濟席哈等擊走之. 戊辰, 命鎮守西安內大臣何洛會為定西大將軍, 遣巴顏、李國翰帥師會之, 進討四川流賊張獻忠. 戊寅, 以陳之龍巡撫鳳陽.

十二月己卯朔, 日有食之. 辛巳, 以費揚古為議政大臣. 乙酉, 明閣部黃道周攻徽州, 洪承疇遣張天祿擊敗之. 洪承疇奏, 明總兵高進忠率所部自崇明來降. 癸巳, 以江南各省平定, 遣官祭告福陵、昭陵. 金聲桓奏, 與佟養和進勦福建, 分遣兵攻南贛, 敗明永寧王、羅川王、閣部黃道周等數十萬眾. 甲辰, 禮部歲終彙報災異, 詔曰：「災異迭見, 朕深用兢惕. 大小臣工, 宜盡心職業, 共圖消弭, 毋事虛文.」丙午, 更定朝儀, 始罷內監與朝參之例. 丁未, 張存仁奏, 朱瑪喇等敗方國安、馬士英於浙東, 斬首數萬. 固原賊武大定作亂, 總兵官何世元、副使呂鳴夏等死之.

是歲, 朝鮮, 歸化城土默特部章京古祿格, 鄂爾多斯部喇塔爾尼齊, 烏朱穆秦部車臣親王, 席北部額爾格諾, 喀爾喀部土謝圖汗、古倫迪瓦胡土克圖喇嘛、石勒圖胡土克圖、馬哈撒嘛諦塞臣汗, 厄魯特部顧實汗子多爾濟達賴巴圖魯台吉及回回國, 天方國俱來貢. 朝鮮四至.

三年春正月己酉朔, 帝朝皇太后, 御殿受朝賀, 賜宴. 戊午, 貝勒勒克德渾遣護軍統領博羅會等敗流賊於臨湘, 進克岳州. 辛酉, 阿山以罪免, 下譚泰於獄. 流賊賀珍、孫守法、胡向化犯西安, 何洛會、李國翰等擊敗之. 金聲桓遣將圍明永寧王於撫州, 擒之, 並獲其子朱慈榮等, 遂定建昌. 壬戌, 以韓岱為鑲白旗滿洲固山額真. 癸亥, 定歲祭陵廟禮. 丙寅, 明潞安王、瑞昌王率眾攻江寧, 侍郎巴山等擊敗之. 戊辰, 以宋權為內翰林國史院大學士. 己巳, 命和碩肅親王豪格為靖遠大將軍, 同多羅衍禧郡王羅洛宏、貝勒尼堪、貝子屯齊喀、滿達海等帥師征四川. 明唐王朱聿鍵兵攻徽州, 洪承疇遣張天祿等敗之, 擒明閣部黃道周, 斬於軍前, 進克開化. 辛未, 定明宗室恤典, 給銀及祭田、守墓人, 視其秩有差. 甲戌, 以初行會試, 廣進士額. 廷試天下貢生. 丁丑, 萬壽節, 免朝賀.

二月己卯, 以張天祿充提督徽寧總兵官, 柯永盛充江寧總兵官. 貝勒勒克德渾破流賊於荊州, 奉國將軍巴布泰等追至襄陽, 斬獲殆盡. 大軍進次夷陵, 李自成弟李孜等以其眾詣軍降. 辛巳, 免密雲縣荒地稅糧. 甲申, 以圖賴為正黃旗滿洲都統, 譚拜為兵部尚書. 罷江南省舊設部院, 以軍務方殷, 差在京戶、兵、工三部滿、漢侍郎各一人, 駐江寧分理. 乙酉, 明魯王將劉福援撫州, 梅勒章京屯泰擊敗之. 何洛會等遣將破流賊劉文炳於蒲城, 賊渠賀珍奔武功, 又追敗之, 報聞. 戊子, 以柳寅東巡撫順天. 命和碩肅親王豪格分兵赴南陽, 討流賊二隻虎、郝如海等. 辛卯, 以田雄充提督浙江總兵官. 丙申, 遣侍郎巴山、梅勒章京張大猷率師鎮守江寧, 甲喇章京傅喀蟾、梅勒章京李思忠率師鎮守西安. 洪承疇奏, 遣兵討司空寨賊, 平之. 戊戌, 張存仁討昌化賊, 平之. 丙午, 命貝勒博洛為征南大將軍, 同圖賴率師征福建、浙江.

三月辛亥, 繙譯明洪武寶訓成, 御製序文, 頒行中外. 乙卯, 詔近京居民田宅圈給旗人別行撥補者, 免稅糧一年. 丁巳, 孟喬芳奏, 何洛會敗賊劉體純於山陽, 斬首二萬級. 己未, 以王來用總督山、陝、四川糧餉, 馬鳴佩總督江南諸省糧儲. 壬戌, 殿試天下貢士. 乙丑, 賜傅以漸等進士及第、出身有差. 己巳, 何洛會擊賊二隻虎於商州, 大敗之. 昌平民王科等盜發明帝陵, 伏誅. 壬申, 多羅饒餘郡王阿巴泰薨. 癸酉, 封烏朱穆秦部塞冷、蒿齊忒部博羅特為貝勒, 阿霸垓部多爾濟為貝子. 肅親王豪格師抵西安, 遣工部尚書興能敗賊於邠州, 都統杜雷敗賊於慶陽. 明大學士張四知來降.

夏四月丁丑朔, 分隸投誠官於八旗. 己卯, 詔貝勒勒克德渾班師, 孔有德、耿仲明、尚可喜、沈志祥各統所部來京. 寧夏兵變, 巡撫焦安民遇害, 總兵官劉芳名捕首惡, 斬之. 甲申, 免錢塘、仁和間架稅. 乙酉, 命今年八月再行鄉試, 明年二月再行會試. 丁亥, 免雎、祥符等四州縣被水稅糧. 戊子, 除貫穿耳鼻之刑. 癸巳, 除明季加征太平府姑溪橋米稅、金柱山商稅、安慶府鹽稅. 乙未, 免靜海、興濟、青縣荒地稅糧. 丙申, 李翔鳳疏報, 江西浮梁、餘干逆寇導閩賊犯饒州, 副將鄧雲龍、王得仁等擊敗之. 戊戌, 攝政王多爾袞諭停諸王、大臣啟本. 己亥, 以張尚巡撫寧夏. 罷織造太監. 辛丑, 詔曰：「比者蠲除明季橫征, 與民休息, 而貪墨之吏, 惡其害己而去其籍, 是使朝廷德意不下究, 而明季之弊政不終釐也. 茲特命大臣嚴加察核, 并飭內外所司詳定賦役全書, 頒行天下.」諭汰府縣冗員. 甲辰, 修盛京孔子廟.

五月丁未, 蘇尼特部騰機思、騰機特、吳班代、多爾濟思喀布、蟒悟思、額爾密克、石達等, 各率所部叛奔喀爾喀部碩雷. 命和碩德豫親王多鐸為揚威大將軍, 同多羅承澤郡王碩塞等, 率師會外藩、蒙古兵往討蘇尼特, 并取碩雷. 四子部溫卜達爾漢卓禮克圖多克新奏, 追斬吳班代、多爾濟思喀布、蟒悟思、額爾密克、石達等五台吉. 庚戌, 申嚴隱匿逃人律. 戊午, 金聲桓奏, 克南贛, 擒其帥劉廣允. 辛酉, 肅親王豪格遣巴顏、李國翰敗賊於延安. 壬戌, 明魯王、荊王、衡王、世子等謀舉事, 殺之. 癸亥, 以葉克書為昂邦章京, 鎮守盛京. 和碩肅親王豪格遣貝勒尼堪及巴哈納等, 敗流賊賀珍於雞頭關, 遂克漢中, 珍走西鄉, 鰲拜、馬喇希追及於楚湖, 復大敗之. 乙丑, 貝勒博洛遣圖賴等擊敗明魯王將方國安於錢塘, 魯王朱彝垓遁保台州. 庚午, 官軍至漢陰, 流賊二隻虎奔四川, 孫守法奔岳科寨. 巴顏、李國翰追延安賊至張果老崖, 圍之. 辛未, 免沛、蕭二縣元年、二年荒地稅糧之半.

六月戊寅, 免懷柔縣荒地稅糧. 丙戌, 嚴禁白蓮、大成、混元、無為等教. 己丑, 徐勇討麻城山賊, 平之. 壬辰, 以高士俊巡撫湖廣. 乙未, 張存仁奏, 遣將擒明大學士馬士英及吳日生、倪曼青等, 斬之.

秋七月甲寅, 貝勒勒克德渾班師. 丁巳, 和碩德豫親王多鐸率外藩、蒙古, 破騰機思等於歐特克山, 斬其台吉毛害, 遂渡土喇河追擊之, 陣斬騰機特子多爾濟等, 盡獲其家口、輜重. 又大敗喀爾喀部土謝圖汗二子於查濟布喇克上游. 戊午, 碩雷子列陣查濟布喇克道口, 貝子博和託、鎮國將軍瓦克達等復大敗之, 碩雷以餘眾走塞冷格. 庚申, 李國翰、圖賴等攻克張果崖, 拔之. 壬戌, 李翔鳳進正一真人張應景符四十幅, 報曰：「致福之道, 在敬天勤民, 安所事此, 使天下效尤, 其置之.」宣敗蘇尼特部捷音於外藩、蒙古. 戊辰, 和碩肅親王豪格遣貝子滿達海、輔國公喀爾楚渾、固山額真準塔趨徽州、階州, 分討武大定、高如礪、蔣登雷、石國璽、王可臣等, 破之, 國璽、如礪、可臣、登雷降.

八月丙子, 多羅衍禧郡王羅洛宏薨於軍. 丁丑, 和碩肅親王豪格遣護軍統領哈寧阿攻武大定於三台山, 拔之. 丁亥, 貝勒博洛奏, 攻克金華、衢州, 斬明楚王朱盛濃、樂安王朱誼石及其將吳凱、項鳴斯等, 大學士謝三賓、閣部宋之普、兵部尚書阮大鋮、刑部尚書蘇壯等八十四人來降, 浙江平. 戊子, 以孔有德為平南大將軍, 同耿仲明、沈志祥、金礪、佟代率師征湖廣、廣東、廣西. 免太湖、潛山二縣二年及今年荒地稅糧. 癸巳, 命尚可喜率師從孔有德南討.

九月己酉, 洪承疇奏, 明瑞昌王朱誼氻聚眾謀攻江寧, 官兵討擒之. 癸亥, 賜中式武舉郭士衡等進士及第、出身有差. 甲子, 免夷陵、石首等十三州縣荒地稅糧十之七, 荊門、江陵等四州縣十之五, 興國、廣濟等十六州縣十之三. 丙寅, 劉應賓奏, 明崇陽王攻歙縣, 副將張成功等敗之, 獲其黨閔士英、鄭鵬遠等, 伏誅. 丁卯, 羅繡錦奏, 明督師何騰蛟等攻岳州, 官兵擊敗之.

冬十月丙子, 鄭四維等克夷陵、枝江、宜都. 改湖廣承天府為安陸府. 己卯, 和碩德豫親王多鐸班師, 帝出安定門勞之. 辛巳, 金聲桓疏報, 遣將擒明王朱常洊及其黨了悟、金志逵等, 殺之. 甲申, 以胡全才巡撫寧夏, 章于天巡撫江西. 金聲桓奏, 遣將克贛州, 斬明閣部楊廷麟, 下所司議敘. 癸巳, 以李棲鳳巡撫安徽. 丁酉, 帝獵於近畿. 免懷寧等四縣被災稅糧. 己亥, 免延綏、莊浪被災稅糧. 壬寅, 帝還宮. 太和殿、中和殿成.

十一月癸卯朔, 貝勒博洛自浙江分兵進取福建, 圖賴等敗明閣部黃鳴駿於仙霞關, 遂破浦城, 進克建寧、延平. 明唐王朱聿鍵走汀州, 阿濟格尼堪等追斬之, 遂定汀、漳、泉、興, 進克福州, 悉降其眾, 福建平. 癸丑, 免河間、任丘及大同被災稅糧. 丁巳, 冬至, 祀天於圜丘. 己巳, 和碩肅親王豪格師至南部, 偵張獻忠列寨西充, 令鰲拜等兼程進擊, 大破之, 斬獻忠於陣. 復分兵破賊一百三十餘營, 斬首數萬級, 四川平.

十二月癸酉朔, 明遂平王朱紹鯤及其黨楊模等擁眾太湖, 結海寇為亂, 命副將詹世勳等討斬之. 庚辰, 海時行奏, 山東賊謝遷攻陷高苑, 討平之. 壬午, 以總管拜山為議政大臣. 乙酉, 洪承疇奏, 明高安王朱常淇及其黨江於東等, 起兵於婺源之小坑, 張天祿等討平之. 丙戌, 以于清廉巡撫保定, 劉武元巡撫南贛. 免薊、豐潤等五州縣被水稅糧. 壬辰, 賜諸王以下繙譯金、遼、元三史、洪武寶訓. 甲午, 位育宮成, 帝御殿受朝賀. 庚子, 明金華王朱由□起兵於饒州, 官兵討斬之.

是歲, 朝鮮, 蒙古, 及歸化城土默特部古祿格, 厄魯特部多爾濟達來巴圖魯、顧實汗, 喀爾喀部買達里胡土克圖、額爾德尼哈談巴圖魯、岱青哈談巴圖魯、青台吉, 科爾沁部多羅冰圖郡王塞冷, 蒿齊忒部多羅貝勒額爾德尼, 索倫部、使鹿部喇巴奇, 鄂爾多斯部濟農台吉查木蘇, 庫爾喀部賴達庫及達賴喇嘛, 土魯番俱來貢. 朝鮮、厄魯特顧實汗、達賴喇嘛皆再至.

四年春正月癸卯朔, 帝朝皇太后, 御殿受朝賀, 賜宴. 戊申, 命輔國公鞏阿岱、內大臣吳拜、何洛會率師征宣府. 壬子, 遣梅勒章京董阿賴率師駐防杭州. 柯永盛奏, 興國州民柯抱沖與明巡撫何騰蛟結連攻陷興國州, 遣將捕勦, 擒抱沖及其黨陳珩玉, 斬之, 餘黨悉平. 乙卯, 以楊聲遠總督淮揚, 黃爾性巡撫陝西. 辛酉, 以朱國柱巡撫登萊. 壬戌, 趙□奏, 陝西官兵擊延慶賊郭君鎮、終南賊孫守法, 敗之. 生擒椒溝賊姚科、耿三桂. 洪承疇奏, 遣將擊安慶賊帥趙正, 大破之. 辛未, 萬壽節, 御殿受朝賀, 賜宴.

二月癸酉, 以張儒秀巡撫山東. 乙亥, 佟養甲奏, 官兵平梧州. 丁丑, 孟喬芳奏, 副將王平等擊賀珍、劉二虎賊黨於興安, 敗之, 斬胡向宸於板橋南山. 癸未, 詔曰：「朕平定中原, 惟浙東、福建尚阻聲教, 百姓辛苦墊隘, 無所控訴, 朕甚憫焉, 爰命征南大將軍貝勒博洛振旅而前. 既定浙東, 遂取閩越. 先聲所至, 窮寇潛逋. 大軍掩追, 及於汀水. 聿釗授首, 列郡悉平. 顧惟僭號阻兵, 其民何罪, 用昭大賚, 嘉與維新. 一切官民人等、從前罪犯, 咸赦除之. 橫征逋賦, 概與豁免. 山林隱逸, 各以名聞錄用. 民年八十以上, 給米絹有差.」己丑, 洪承疇奏, 擒明瑞昌王朱議貴及湖賊趙正, 命斬之. 乙未, 博洛奏, 朱聿釗弟聿□建號紹武, 據廣州, 佟養甲、李成棟率師討之, 斬聿□及周王肅□、益王思□、遼王術雅、鄧王器□、鉅野王壽□、通山王蘊鉞、高密王弘椅、仁化王慈魶、鄢陵王肅汭、南安王企壟等, 廣州平. 戊戌, 以佟國鼐巡撫福建.

三月庚戌, 于清廉奏, 土賊陷河間, 兵備道王維新、知府王德教、典史邵鯤死之. 辛亥, 丁文盛奏, 官軍追擊河間土賊於鄒平, 殲之. 戊午, 賜殿試貢士呂宮等進士及第、出身有差. 己未, 以耿焞巡撫順天, 周伯達巡撫江寧, 趙兆麟撫治鄖陽. 庚申, 以京官三品以上, 及督、撫、提鎮為國宣力, 著有勤勞, 命各送一子入朝侍衛, 察試才能, 授以任使, 無子者以弟及從子代之. 壬戌, 免崇明縣鹽課、馬役銀. 乙丑, 大清律成, 頒行中外. 丙寅, 論平騰機思及流寇功, 諸將陞授有差. 佟養甲奏, 克高、雷、廉三府. 丁卯, 令祀郊社太牢仍用腥. 己巳, 禁漢人投充滿洲. 庚午, 罷圈撥民間田宅, 已圈者速行補給.

夏四月乙亥, 以譚拜為吏部尚書, 阿哈尼堪為兵部尚書. 丁丑, 田仰率所部降. 己卯, 高士俊奏, 克長沙. 趙□奏, 昂邦章京傅喀蟾討劉文炳、郭君鎮, 殲之. 乙酉, 貝勒博洛班師. 是役也, 貝子和託、固山額真公圖賴皆卒於軍. 辛卯, 土國寶奏, 吳勝兆叛, 部將高永義執之. 甲午, 趙□奏, 官軍斬孫守法, 命傳首陝西. 丁酉, 以山東土寇陷鄒平、禹城等十五州縣, 命丁文盛降一級調用. 庚子, 李棲鳳奏, 李仲興擒明總兵江烏等, 斬之.

五月壬寅, 土國寶奏, 舟山賊沈廷揚等犯崇明, 官兵討擒之. 己酉, 明在籍通政使侯峒曾遣諜致書魯王, 偽許洪承疇、土國寶以公、侯, 共定江南, 為反間計, 柘林游擊獲之以聞. 帝覺其詐, 命江寧昂邦章京巴山等, 同承疇窮治其事. 庚戌, 免興國、江夏等十州縣去年旱災稅糧. 癸丑, 以佟養甲總督兩廣, 兼巡撫廣東. 辛酉, 投誠伯常應俊、總兵李際遇等二十一人坐通賊, 伏誅. 癸亥, 帝幸南苑. 乙丑, 班代、峨齊爾、胡巴津自蘇尼特來降. 丙寅, 以李茂充固原總兵官, 王允久充臨洮總兵官.

六月壬申, 免成安等七縣去年被災稅糧. 甲戌, 以隨遜為議政大臣, 何洛會為正黃旗滿洲固山額真, 李成棟充提督廣東總兵官. 丙子, 朝鮮國王李倧遣其子□來朝. 庚辰, 佟養甲奏, 明趙王朱由棪來降. 柯永盛奏, 南贛官兵破賊於安遠, 降三十餘寨. 乙酉, 申朝紀奏, 山西鄉寧縣民楊春暢作亂, 官兵討平之. 戊子, 免綏德衛去年雹災稅糧. 己丑, 封貝勒博洛為多羅郡王. 癸巳, 孟喬芳奏, 陝西賊武大定陷紫陽, 總兵官任珍擊敗之. 高士俊奏, 湖廣官軍克衡州、常德及安化、新化等縣. 甲午, 蘇松提督吳勝兆謀叛, 伏誅. 丁酉, 免山東去年荒地稅糧. 戊戌, 以多爾濟達爾漢為都察院承政, 尼堪為理藩院尚書.

秋七月辛丑, 加封和碩德豫親王多鐸為輔政叔德豫親王. 癸卯, 建射殿於左翼門外. 甲辰, 免徐州去年荒地稅糧并漕米之半. 乙巳, 以宜永貴充臨清總兵官. 己酉, 封敖漢部額駙班第子墨爾根巴圖魯為多羅郡王. 癸丑, 以申朝紀總督宣大山西. 丁巳, 鄖陽民王光代用永曆年號, 聚眾舉事, 命侍郎喀喀木等率師往勦. 戊午, 改馬國柱總督江南、江西、河南. 庚申, 張存仁奏, 莒州洞賊李長蛟等陷建寧, 總兵官李應宗、副將曹允吉死之. 甲子, 詔曰：「中原底定, 聲教遐敷. 惟粵東尚為唐藩所阻, 嶺海怨咨, 已非一日. 用移南伐之師, 席捲惠、潮, 遂達省會. 念爾官民, 僻處遐荒, 初非後至, 一切罪犯, 咸赦除之. 逋賦橫征, 概與豁免. 民年八十以上, 加賜絹米有差. 所在節孝者旌, 山林有才德者錄用. 南海諸國能嚮化者, 待之如朝鮮.」丙寅, 以祝世昌巡撫山西. 丁卯, 帝幸邊外閱武. 是日, 駐驆沙河.

八月庚午, 金聲桓奏, 擒明宗室麟伯王、靄伯王於瀘溪山, 命斬之. 甲戌, 車駕次西巴爾臺. 丙子, 次海流土河口. 壬午, 次察漢諾兒. 乙酉, 以柯永盛充提督湖廣總兵官, 魯國男充真定總兵官. 豪格奏, 貝勒尼堪等先後克遵義、夔州、茂州、內江、榮昌、富順等縣, 斬明王及其黨千餘人, 四川平. 丙戌, 次胡蘇臺. 戊子, 以蘇屏翰充天津總兵官, 胡有陞充南贛總兵官. 庚寅, 劉今尹奏, 官軍討徽州張公山賊, 平之. 辛卯, 以張文衡巡撫甘肅. 丙申, 帝還宮.

九月辛丑, 京師地震. 辛亥, 淮安民張華山等用隆武年號, 聚眾廟灣舉事. 丙辰, 張儒秀奏, 山東土賊丁可澤陷淄川. 丁巳, 以李猶龍巡撫天津. 辛酉, 楊聲遠奏, 官軍往勦廟灣, 破之. 甲子, 劉武元奏, 瑞金、石城、興國、英德等州縣土賊平. 丁卯, 金元禎奏, 鄖陽賊犯淅川, 官軍擊走之.

冬十月庚午, 以王懩巡撫安徽. 辛未, 遣官直省恤刑. 壬申, 論征寧遠、錦州、杏山、山東、北直、河南、陝西、山西、江南、浙江、福建、湖廣功, 將士陞授有差. 喀喇沁部卓爾弼等率所部來降. 癸未, 以吳惟華總督淮揚, 線縉巡撫偏沅. 丙戌, 遣梅勒章京喇瑪率師駐防杭州. 戊子, 定直省司道以下官三年大計之例. 壬辰, 以廣東採珠不便於民, 罷之.

十一月丁酉朔, 章于天奏, 江西廣信、弋陽、鉛山、崇仁賊平. 己亥, 柯永盛奏, 寧都賊平. 癸卯, 以劉忠充提督福建總兵官, 金聲遙、許得功充左右路總兵官. 庚戌, 命陳泰為靖南將軍, 同梅勒章京董阿賴率師征福建餘敵. 辛亥, 免山西代、靜樂等十四州縣, 寧化等六所堡被蝗稅糧, 及山東德、歷城等十五州縣被水稅糧. 裁山東明季牙、雜二稅. 壬子, 章于天奏, 平東安, 擒明瑞昌王朱統□, 命斬之. 戊午, 五鳳樓成. 癸亥, 冬至, 祀天於圜丘.

十二月丁卯朔, 金聲桓奏, 遣將討明帥郭應銓等於龍泉, 擒之. 戊辰, 免保定、河間、真定、順德被蝗稅糧. 壬申, 以陳錦總督浙閩. 癸酉, 以張士元充鄖陽總兵官. 秦世禎奏, 海賊黃斌卿犯寧波, 總兵官張杰敗走之. 甲戌, 以李日芃提督操江. 己卯, 以太宗十一女固倫公主下嫁噶爾瑪索訥木. 癸未, 以張天祿充提督蘇松常鎮總兵官, 楊承祖充蘇州總兵官. 甲申, 蘇尼特部台吉吳巴什等來歸. 丙戌, 孔有德奏, 大軍自岳州收長沙, 明總督何騰蛟等先期遁. 次湘潭, 敗明將黃朝選眾十三萬於燕子窩, 又敗之於衡州, 斬之, 遂克寶慶, 斬魯王朱鼎兆等. 進擊武岡, 桂王朱由榔奔, 追至靖州, 下其城. 復克沅州, 岷王朱埏峻以黎平降, 湖南平. 丁亥, 張儒秀奏, 官兵討東袞賊, 平之. 戊子, 以卜從善充池州總兵官, 胡茂禎充徽州總兵官, 郭虎充廣德總兵官, 劉芳名充提督四川總兵官, 張天福、南一魁充左右路總兵官. 己丑, 定官民服飾之制. 庚寅, 張存仁奏, 副將馬成龍等敗賊於處州, 復景寧、雲和、龍泉. 佟國鼐奏, 明將鄭彩攻福州, 副將鄒必科等敗走之. 癸巳, 以張應祥充寧夏總兵官. 乙未, 羅繡錦奏, 提督孫定遼討鄖陽, 戰於安陽口, 死之.

是歲, 科爾沁、喀喇沁、烏朱穆秦、敖漢、翁牛特、蘇尼特、札魯特、郭爾羅斯、蒿齊忒、阿霸垓諸部來朝. 朝鮮暨喀爾喀部札薩克圖汗、墨爾根綽爾濟、額爾德尼綽爾濟、邁達禮胡土克圖、額爾德尼顧錫、伊拉古克三胡土克圖、麻哈撒嘛諦塞臣汗、俄木布額爾德尼、塞勒胡土克圖、滿朱習禮胡土克圖, 札薩克圖汗下俄木布額爾德尼、巴顏護衛、舍晉班第、邁達禮胡土克圖, 諾門汗下丹津胡土克圖, 土謝圖汗下澤卜尊丹巴胡土克圖, 碩雷汗下伊赫額木齊格隆、額參德勒哈談巴圖魯, 厄魯特部台吉吳霸錫、顧實汗, 羅布藏胡土克圖下巴漢格隆、盆蘇克札穆蘇, 阿布賚諾顏下訥門汗、巴圖魯諾顏、達雲綽爾濟、鄂濟爾圖台吉, 蘇尼特部台吉魏正, 札魯特部台吉桑圖, 鄂爾多斯部濟農, 歸化城土默特部章京陀博克、諾爾布, 唐古特部及喇布札木綽爾濟、喇嘛班第達等俱來貢.

五年春正月丙午, 以馬蛟麟充辰常總兵官, 余世忠充藍臨總兵官, 陳友龍充黎平總兵官. 辛亥, 張存仁奏, 明宜春王朱議衍據汀州舉事, 為總兵官于永綬所擒, 命誅之. 癸丑, 免太原、平陽、潞安三府, 澤、沁、遼三州被蝗稅糧. 甲寅, 以魯宗孔充南汝總兵官. 論從征山東及追勦騰機思等功, 土默特部顧穆等進爵有差. 癸亥, 和碩肅親王豪格師還. 衍禧郡王羅洛宏卒於軍, 至是喪歸, 輟朝二日. 乙丑, 萬壽節, 免朝賀.

二月己巳, 羅國士奏, 土賊陷慶雲, 知縣張必科死之. 癸酉, 以庫爾禪為都察院承政. 甲戌, 馬國柱奏, 金聲桓及王得仁等以南昌叛. 辛巳, 馬國柱奏, 江南官兵復無為州. 張存仁奏, 福建官兵復連城、順昌、將樂等縣. 癸未, 免濟南、兗州、青州、萊州去年被水稅糧. 甲申, 羅繡錦奏, 官兵破徐家寨等賊, 擒其首邢志廉等, 斬之. 辛卯, 以固倫公主下嫁巴林部塞卜騰. 壬辰, 以呂逢春巡撫山東, 李鑑巡撫寧夏. 線縉奏, 明貴溪王朱常彪、恢武伯向登位攻沅州, 纛章京線國安等討斬之. 甲午, 金廷獻奏, 土賊犯東平, 知州李芝桂戰歿, 東兗道劉可徵擊卻之.

三月戊戌, 以陳德充漢羌總兵官. 己亥, 貝子屯齊、尚善等訐告和碩鄭親王濟爾哈朗, 詞連莽加、博博爾岱、鰲拜、索尼等, 貶濟爾哈朗為郡王, 莽加等降革有差. 辛丑, 和碩肅親王豪格怙惡不悛, 論死, 帝不忍置之法, 幽繫之. 己酉, 以覺羅巴哈納為戶部尚書, 多爾濟達爾漢為都察院承政, 何洛會為鑲白旗滿洲固山額真, 譚泰為正黃旗滿洲固山額真, 阿濟格尼堪為正白旗滿洲固山額真, 明安達禮為正白旗蒙古固山額真. 庚戌, 命譚泰為征南大將軍, 同何洛會率師討金聲桓. 辛酉, 以耿焞總督宣大山西. 癸亥, 定浙江官兵經制. 甲子, 劉明偀奏, 賊武大定犯寧羌, 遊擊張德俊等大破之.

夏四月丁卯, 以楊興國巡撫順天. 戊辰, 免陝西渭源、金縣、蘭州衛雹災稅糧. 辛未, 帝獵於近郊. 壬申, 陳錦奏, 官軍復建寧, 斬明鄖西王朱常湖等. 乙亥, 帝還宮. 己卯, 封科爾沁杜爾伯特鎮國公色冷為貝子. 庚辰, 遣固山額真阿賴、尚書吳達海駐防漢中. 壬午, 孔有德奏, 大軍克辰州, 遂破永寧, 至全州, 明督師何騰蛟遁, 先後擒明貴溪王朱長標、南威王朱寅衛、長沙王朱由櫛等四十餘人, 銅仁、興安、關陽諸苗、傜俱來降. 丙戌, 以藍拜為鑲藍旗滿洲固山額真, 喇瑪為鑲藍旗蒙古固山額真. 命劉之源、佟圖賴為定南將軍, 駐防寶慶；李國翰為定西將軍, 駐防漢中. 丁亥, 吳三桂自錦州移鎮漢中. 辛卯, 以張天福充漢羌總兵官, 陳德充左路總兵官. 陳之龍奏, 獲明總督黃毓祺, 斬之.

閏四月戊戌, 復濟爾哈朗爵為和碩鄭親王, 命故多羅衍禧郡王羅洛宏子羅可鐸襲爵. 壬寅, 柯永盛奏, 官兵討明總兵蕭相國等於蘄水, 平之. 癸卯, 以李國英巡撫四川. 甲辰, 裁鑾儀衛官百十四員. 甲寅, 以柏永馥充永寧總兵官, 馬化豹充敘州總兵官, 盧光祖充夔州總兵官, 左勷充龍安總兵官, 嚴自明充保寧總兵官, 惠應詔充成都總兵官. 己未, 以遲日益巡撫湖廣. 癸亥, 命貝子屯齊為平西大將軍, 同韓岱帥師討陝西叛回.

五月乙丑朔, 日有食之. 戊辰, 孟喬芳奏, 官軍大破叛回於鞏昌, 復臨洮、蘭州. 以徐勇充長沙總兵官. 辛未, 孟喬芳奏, 遊擊張勇大破叛回於馬家坪, 獲明延長王朱識□, 命斬之. 壬午, 復以錫翰為議政大臣. 以趙福星巡撫鳳陽, 土國寶巡撫江寧. 癸未, 以朱延慶巡撫江西. 甲申, 馬國柱奏, 官軍破金聲桓, 復九江、饒州. 己丑, 以劉弘遇巡撫安徽.

六月甲午朔, 免西安、延安、平涼、臨洮、慶陽、漢中去年雹災稅糧. 丙申, 論征山西、陝西、山東、湖廣、四川、江南, 及追勦流賊功, 將士陞授有差. 癸卯, 以周文葉巡撫甘肅. 甲辰, 孟喬芳奏, 額塞等大破叛回於蘭州, 餘黨悉平. 丙辰夜, 京師地震有聲. 癸亥, 太廟成.

秋七月壬申, 開封河工成. 丁丑, 初設六部漢尚書、都察院漢左都御史各一員, 以陳名夏、謝啟光、李若琳、劉餘祐、党崇雅、金之俊為六部尚書, 徐起元為左都御史. 庚辰, 以董學禮充福建提督總兵官. 庚寅, 蕭起元奏, 討衢州賊趙之超等, 擒之.

八月癸巳朔, 劉武元奏, 金聲桓、王得仁寇贛州, 官軍敗走之. 甲午, 李猶龍奏, 天津土賊常元輔謀犯津東, 總兵官蘇屏翰討平之. 己亥, 于清廉奏, 東明土賊作亂, 總兵官魯國男討平之. 陳錦奏, 陳泰、李率泰等擊敗鄭彩於長樂, 又敗之於連江, 擒斬明總督顧世臣等, 復興化. 乙巳, 命和碩英親王阿濟格、多羅承澤郡王碩塞、多羅貝勒尼堪、貝子尚善等帥師討天津土賊. 丁未, 禁民間養馬及收藏軍器. 己酉, 以王一品巡撫鳳陽. 辛亥, 以喀爾楚渾為鑲紅旗滿洲固山額真. 壬子, 令滿、漢官民得相嫁娶. 乙卯, 以夏玉巡撫天津, 張學聖巡撫福建.

九月壬戌朔, 王志佐奏, 官兵擒明巡撫吳江等於南康湖口, 命斬之. 甲子, 命和碩英親王阿濟格帥師討曹縣土賊. 己巳, 封貝勒勒克德渾為多羅順承郡王, 博洛為多羅端重郡王. 庚午, 以纂修明史, 缺天啟四年、七年實錄, 及崇禎年間事蹟, 命內外所司查據檔案, 開送內院. 壬申, 命和碩鄭親王濟爾哈朗為定遠大將軍, 帥師討湖廣賊李錦. 癸酉, 帝獵於近郊. 丁丑, 帝還宮. 封貝勒尼堪為多羅敬謹郡王. 己卯, 以貝子屯齊為鑲藍旗滿洲固山額真. 己丑, 孔有德等班師.

冬十月丁酉, 和碩鄭親王濟爾哈朗奏, 擒賊首李名讓、張學允等, 復曹縣. 戊戌, 以左夢庚為正黃旗漢軍固山額真, 王國光為正紅旗漢軍固山額真. 壬寅, 和碩禮親王代善薨. 甲辰, 線縉奏, 佟圖賴復寶慶. 辛亥, 宣府、赤城兵叛, 命阿爾津等帥師討之. 丙辰, 降將劉澤清結曹縣賊謀叛, 澤清及其黨李洪基、李化鯨伏誅.

十一月甲子, 以剛阿泰充九江總兵官, 魯宗孔充通州總兵官. 馬國柱奏, 廣東叛將李成棟竊踞南雄, 結峒蠻土賊犯贛州, 巡撫劉武元、總兵官胡有陞等破走之. 丙寅, 黃爾性奏, 總兵官任珍擊賊賀珍, 破之. 戊辰, 冬至, 祀天於圜丘, 以太祖武皇帝配. 追尊太祖以上四世, 高祖澤王為肇祖原皇帝, 曾祖慶王為興祖直皇帝, 祖昌王為景祖翼皇帝, 考福王為顯祖宣皇帝；妣皆為皇后. 帝詣太廟上冊寶. 辛未, 以配天及上尊號禮成, 御殿受賀, 大赦. 癸未, 遣和碩英親王阿濟格、多羅端重郡王博洛、多羅承澤郡王碩塞、貝子拜尹圖等帥師駐防大同, 備喀爾喀.

十二月辛卯朔, 命郡王瓦克達、貝子尚善、屯齊等帥師赴和碩英親王阿濟格軍. 調八旗遊牧蒙古官兵之半, 駐防阿爾齊土蘇門哈達界. 癸巳, 以楊捷充九江總兵官. 姜瓖以大同叛, 總督耿焞走陽和. 丙申, 免平山、隆平、清豐被災稅糧. 戊戌, 和碩英親王阿濟格奏, 帥師圍大同. 辛丑, 遣梅勒章京阿喇善、侍郎噶達渾帥師赴和碩英親王阿濟格軍. 癸卯, 免大同被蝗稅糧. 辛亥, 劉武元奏, 南贛副將劉伯祿破魚骨等寨, 斬明軍門劉志諭、參將栗養志；破蓮花等寨, 斬明都督葉南芝、遊擊鮑虎；大敗明兵於土橋, 斬明軍門劉飛. 壬子, 馬國柱奏, 楊捷等復都昌, 獲明兵部尚書余應桂, 命斬之. 丁巳, 以佟養量總督宣大. 戊午, 以剛阿泰充大同總兵官, 張大治充沂州總兵官.

是歲, 蘇尼特、札魯特等部來朝. 朝鮮, 喀爾喀部俄木布額爾德尼、戴青訥門汗喇嘛、塞爾濟額爾德尼魏正、碩雷汗、邁達理胡土克圖, 札薩克圖汗下額爾德尼哈談巴圖魯, 厄魯特部顧實汗、錫勒圖綽爾濟、諾門汗, 索倫部阿濟布, 鄂爾多斯部單達, 蘇尼特部騰機特, 科爾沁貝勒張繼倫, 歸化城固倫第瓦胡土克圖、丹津喇嘛額爾德尼寨桑, 土默特部古祿格, 烏斯藏闡化王王舒克, 唐古特達賴喇嘛俱來貢. 朝鮮、厄魯特顧實汗、唐古特達賴喇嘛再至.

六年春正月庚申朔, 免朝賀. 壬戌, 陳錦奏, 官兵復羅源、永春、德化, 平三百餘寨. 癸亥, 命多羅敬謹郡王尼堪等率師征太原. 戊辰, 諭曰：「朕欲天下臣民共登衽席, 日夕圖維, 罔敢怠忽. 往年流寇作亂, 慘禍已極, 入關討賊, 士庶歸心. 乃邇年不軌之徒, 捏作洗民訛言, 小民無知, 輕信惶惑, 逃散作亂者, 往往而有. 朕聞不嗜殺人, 能一天下. 書云：『眾非元后何戴, 后非眾罔與守邦.』君殘其民, 理所蔑有. 自元年來, 今六年矣, 寧有無故而屠戮民者. 民苟思之, 疑且冰釋. 至於自甘為賊, 樂就死地, 必有所迫以致此. 豈督、撫、鎮、按不得其人, 有司朘削, 民難自存歟？將蠲免賦稅, 有名無實歟？內外各官, 其確議興利除弊之策, 朕次第酌行之.」辛未, 祝世昌奏, 姜瓖黨姚舉等殺運餉冀寧道王昌齡於原平驛, 陷忻州. 固山額真阿賴破走之, 復忻州. 壬申, 李國英奏, 明將李廷明攻劍州, 項友功等破走之. 癸酉, 封蘇尼特部騰機思子台吉撒瑪查為貝勒. 乙亥, 諭曰：「設關征稅, 原以譏察奸宄, 非與商賈較錙銖也. 其各以原額起稅, 毋得橫征, 以充私橐, 違者罪之.」頒諭山西大同, 無為姜瓖脅誘, 其來歸者悉予矜免. 戊寅, 行保舉連坐之法. 己卯, 以楊名高充提督福建總兵官. 庚辰, 詔言官論事不實者, 令廷臣集議, 毋輒下刑部. 呂逢春奏, 山東土賊徐青頭寇商河, 官兵擒斬之. 辛巳, 以金廷獻巡撫偏沅. 壬午, 譚泰、何洛會等奏, 復南昌, 叛賊金聲桓投水死, 王得仁伏誅, 九江、南康、瑞州、臨江、袁州悉平. 癸未, 阿濟格奏, 山西賊黨劉遷寇代州, 遣兵破走之. 丙戌, 李國英奏, 降將林時泰叛, 射洪知縣楊于朝死之. 己丑, 萬壽節, 免朝賀.

二月癸巳, 喀爾喀部碩雷汗下碩克推、邵尚塔布囊等來歸. 癸卯, 命攝政王多爾袞帥師赴大同, 討姜瓖. 免直隸六年以前荒田稅糧、四川商民鹽課. 辛亥, 吳三桂等奏, 明宗室朱森釜等攻階州, 擊斬之. 丙辰, 呂逢春奏, 長清縣知縣呂朝輔擊孫化庭, 敗之, 斬明翼王朱議氻、軍師宗岱. 戊午, 羅繡錦奏, 辰常總兵官馬蛟麟破賊於黃茅田.

三月癸亥, 多爾袞拔渾源州. 乙丑, 張濩奏, 土賊陷海州, 知州張懋勳等死之. 丙寅, 盧傳奏, 漢羌總兵官張天福平賊渠覃一涵, 擒明山陰王等. 蘇京奏, 土賊陷鉅鹿, 署縣事周維翰死之. 丁卯, 黃爾性奏, 土賊王永強陷延安、榆林等十九州縣, 延綏巡撫王正志等死之. 戊辰, 調剛阿泰充宣府總兵官. 己巳, 應州、山陰降, 多爾袞旋師, 留和碩英親王阿濟格於大同. 辛未, 進封多羅承澤郡王碩塞、多羅端重郡王博洛、多羅敬謹郡王尼堪為親王. 黃爾性奏, 陝西賊王永強陷同官. 壬申, 朱延慶奏, 廣信知府楊國禎、參將康時昇復玉山等縣. 李鑑奏, 寧夏官兵克臨河等堡. 甲戌, 羅繡錦奏, 馬蛟麟擊賊渠舒有朝, 擒之. 乙亥, 孟喬芳奏, 甘、涼叛回米喇印、丁國棟復作亂, 前甘肅巡撫張文衡等死之. 丁丑, 輔政和碩德豫親王多鐸薨, 攝政王多爾袞師次居庸, 還京臨喪. 辛巳, 馬國柱奏, 湖廣賊犯霍山, 守備徐志高等死之. 甲申, 減隱匿逃人律. 譚泰、何洛會奏, 破賊於南康, 進克信豐, 叛將李成棟走死, 復撫州、建昌, 江西平. 丙戌, 博洛奏, 鰲拜等大破姜瓖於大同北山. 吳三桂奏, 大兵擊敗王永強等, 復宜君、同官.

夏四月庚寅, 遣羅碩、卦喇駐防太原. 癸巳, 和碩英親王阿濟格奏, 復左衛. 乙未, 命貝子吳達海等帥師赴大同更代. 丙申, 黃爾性奏, 吳三桂克蒲縣. 癸卯, 霍達奏, 福建官兵復平和、詔安、漳平、寧洋. 甲辰, 賜劉子壯等進士及第、出身有差. 乙巳, 皇太后崩. 壬子, 諭曰：「兵興以來, 地荒民逃, 流離無告. 其令所在有司, 廣加招徠, 給以荒田, 永為口業, 六年之後, 方議徵租. 各州縣以招民勸耕之多寡, 道府以責成催督之勤惰為殿最, 歲終, 撫按考核以聞.」癸丑, 以董宗聖巡撫延綏. 陳泰奏, 官兵克福寧, 福建平. 乙卯, 賊黨陷汾州, 命和碩端重親王博洛為定西大將軍, 率師討之. 和碩敬謹親王尼堪移師圍大同. 丁巳, 封貝子滿達海為和碩親王.

五月辛酉, 遣屠賴率師赴太原軍. 丙子, 以李棲鳳巡撫廣東, 郭肇基巡撫廣西. 免太原、平陽、汾州三府, 遼、澤二州水災稅糧. 丁丑, 改封孔有德為定南王, 耿仲明為靖南王, 尚可喜為平南王. 命孔有德率師征廣西, 耿仲明、尚可喜率師征廣東, 各令挈家駐防. 裁直隸、江南、山東、浙江、陝西同知十, 直隸、江南、河南、湖廣、江西、浙江通判二十一. 戊寅, 以馬蛟麟、線國安、曹得先充定南王隨征左右翼總兵官, 徐得功、連得成充靖南王左右翼總兵官, 許爾顯、班志富充平南王左右翼總兵官. 調徐勇充辰常總兵官. 免寶坻、順義二縣五年水災稅糧. 庚辰, 調王之綱充汀州總兵官, 馬得功充泉州總兵官. 辛巳, 黃爾性奏, 吳三桂、李國翰復延安. 壬午, 李國英奏, 四川龍安邊郡悉平. 乙酉, 和碩端重親王博洛奏, 復清源、交城等縣.

六月戊戌, 博洛奏, 梅勒章京譚布等擊賊於平陽, 敗走之. 庚子, 朝鮮王妃趙氏奏, 國王李倧薨. 壬子, 免滄州、清苑六年以前荒田稅糧. 癸丑, 封張應京為正一嗣教大真人. 乙卯, 免江西四年、五年逋賦有差.

秋七月戊午朔, 攝政王多爾袞復率師征大同. 乙丑, 命和碩親王滿達海、多羅郡王瓦克達率師征朔州、寧武. 丁卯, 免開封等府水災稅糧有差. 辛未, 多爾袞至阿魯席巴爾臺, 罷大同之行, 校獵而還. 分兵遣纛章京索洪等往益和碩親王滿達海軍. 癸酉, 遲日益奏, 官兵平黃州賊三百餘砦, 命斬明王朱蘊□等. 黃爾性奏, 土寇陷岐山. 丙子, 解覺羅郎球尚書任, 以為正藍旗滿洲固山額真, 何洛會為鑲白旗滿洲固山額真, 噶達渾為正紅旗蒙古固山額真, 俄羅塞臣為正藍旗蒙古固山額真. 戊寅, 祝世昌奏, 平陽土賊作亂, 夏縣知縣劉之屏等死之. 辛巳, 蠲恤江南、河南二省雹災州縣, 諭嗣後直省地方如遇災傷, 即詳察確奏, 毋得泛報. 甲申, 劉武元奏, 廣東餘寇犯南贛, 官兵擊卻之. 丙戌, 黃爾性奏, 吳三桂、李國翰復延綏鎮城. 丁亥, 封鎮國公鞏阿岱為固山貝子.

八月癸巳, 攝政王多爾袞還京. 孟喬芳奏, 山西賊黨陷蒲州及臨晉、河津, 討平之. 甲午, 免真定、順德、廣平、大名水災稅糧. 和碩親王滿達海奏, 復朔州、馬邑. 丁酉, 和碩端重親王博洛奏, 敗賊於絳州, 進拔孝義. 丙午, 和碩鄭親王濟爾哈朗奏, 克湘潭, 擒何騰蛟, 不屈, 殺之, 辰州、寶慶、衡州、靖州悉平, 進克全州. 丁未, 封朝鮮世子李淏為朝鮮國王. 辛亥, 以張存仁總督直隸、山東、河南. 壬子, 遣和碩英親王阿濟格、貝子鞏阿岱、內大臣鄂齊爾率師征大同. 癸丑, 孟喬芳奏, 協領根特等破賊於榮河, 進拔猗氏. 甲寅, 孟喬芳奏, 章京杜敏復解州. 以劉光弼充提督江西總兵官. 乙卯, 大同明軍受圍久, 饑死殆盡, 總兵楊振威斬姜瓖并其兄弟之首來獻. 丙辰, 滿達海奏, 寧武關明總兵劉偉等率眾降, 靜樂、寧化山寨悉平.

九月戊午, 封鄂穆布為多羅達爾漢卓禮克圖郡王, 蘇尼特部噶爾麻為多羅貝勒. 甲子, 鄂爾多斯部額林臣、布達岱、顧祿、阿濟格札穆蘇等來降, 封額林臣為多羅郡王, 布達岱子伊廩臣、顧祿子色冷為固山貝子, 阿濟格札穆蘇為鎮國公. 丙寅, 以夏玉巡撫山東. 戊辰, 以卓羅為禮部尚書. 癸酉, 封固倫額駙祁他特為多羅郡王. 甲戌, 博洛奏, 和碩親王滿達海、和碩端重親王博洛克汾州、平陽. 丁丑, 定宣大二鎮官兵經制. 甲申, 以張勇充甘肅總兵官, 馬進寶充金華總兵官, 張杰充定海總兵官, 哈喇庫充延綏總兵官.

冬十月戊子, 封多尼為和碩親王, 傑書為多羅郡王. 壬辰, 京師地震. 甲午, 封勞親為親王. 祝世昌奏, 官兵復鄆城. 戊戌, 佟養量奏, 降將楊登州叛, 陷山陰, 典史施邦政死之. 己亥, 免山東東平、長山等十八州縣五年水災稅糧, 及江西六年以前明季加增遼餉. 辛丑, 命攝政王多爾袞率師征喀爾喀部二楚虎爾. 乙巳, 陝西總兵官任珍奏, 擊明副將唐仲亨於屠油壩, 斬之, 明王朱常渶、朱由杠等伏誅. 丙午, 祝世昌奏, 官兵復潞安. 丁未, 南一魁奏, 官兵克榆林及東西路二十八營堡. 己酉, 和碩親王滿達海等奏, 殲賊於平遙、太谷, 拔沁、遼二州. 庚戌, 命和碩親王滿達海等還京, 多羅郡王瓦克達等留定山西.

十一月丙寅, 免直隸開、元城等七州縣荒地逃丁徭賦, 及陝西岷州雹災稅糧. 甲戌, 多爾袞自喀吞布喇克旋師. 免宣府蝗雹被災稅糧. 壬午, 耿仲明軍次吉安, 畏罪自殺.

十二月乙酉朔, 祝世昌奏, 山西興、芮城、平陸三縣平. 戊子, 濟爾哈朗奏, 明桂王將趙廉攻全州, 多羅順承郡王勒克德渾等擊敗之, 進克道州. 努山等拔烏撒城. 宜爾都齊等克黎平府. 丁酉, 周文葉奏, 叛回丁國棟等踞肅州, 總兵官張勇討平之. 己亥, 吳三桂等奏, 榆林、河東平. 己酉, 李國英奏, 官兵復鄰水、大竹二縣. 庚戌, 蕭起元奏, 寧波、紹興、台州土寇平.

是歲, 朝鮮、阿霸垓、烏朱穆秦、土默特諸部, 厄魯特部巴賴那顏、績克什虎巴圖魯台吉、顧實汗、顧實汗子下達賴烏巴什溫布塔布囊, 鄂爾多斯部郡王額林臣, 喀爾喀部土謝圖汗、碩雷汗、戴青諾顏, 歸化城土默特部古祿格等, 伊拉古克三胡土克圖下戴青溫布達爾漢囊蘇, 及達賴喇嘛俱來貢. 朝鮮、喀爾喀土謝圖汗再至.

七年春正月乙卯朔, 免朝賀. 庚申, 祝世昌奏, 章京穆成格等復永寧、寧鄉. 壬戌, 劉武元奏, 官兵復南雄. 癸酉, 封鄂爾多斯部單達為貝勒, 沙克查為貝子. 甲戌, 陳錦奏, 明德化王朱慈葉、石城王朱議□陷大田, 官兵討平之. 丁丑, 和碩鄭親王濟爾哈朗班師. 癸未, 萬壽節, 免朝賀.

二月丁亥, 上大行皇太后尊諡曰孝端正敬仁懿莊敏輔天協聖文皇后. 甲午, 以劉弘遇巡撫山西, 王一品巡撫廣西. 瓦克達奏, 李建泰據太平叛, 官兵圍之, 出降, 伏誅, 平陽、潞安、澤州所屬州縣悉平. 己亥, 命沈永忠移駐寶慶, 梁武充天津總兵官.

三月乙卯, 以阿喇善為刑部尚書. 丙辰, 以劉仲金充臨清總兵官. 己未, 日赤色如血. 癸酉, 調卓羅為都察院左都御史, 以阿哈尼堪為禮部尚書, 明安達禮為兵部尚書, 阿喇善為鑲黃旗蒙古固山額真.

夏四月甲午, 孔有德奏, 擒明將黃順祖、林國瑞於興寧, 降其眾五萬. 丙申, 封貝勒張繼倫為郡王. 己亥, 調覺羅郎球為刑部尚書. 癸卯, 賜凱旋和碩鄭親王濟爾哈朗、多羅順承郡王勒克德渾等金銀有差. 甲辰, 多羅謙郡王瓦克達班師.

五月丙辰, 論追騰機思及平定福建、江西、湖廣、浙江功, 將士陞授有差. 辛酉, 以哈世屯為議政大臣.

六月乙酉, 吳三桂奏, 保德州民崔耀等擒斬明將牛化麟, 以城降. 癸卯, 劉武元奏, 官兵復寧都、石城, 獲彭順慶等一百五十七人.

秋七月壬子朔, 享太廟. 乙卯, 攝政王多爾袞議建邊城避暑, 加派直隸、山西、浙江、山東、江南、河南、湖廣、江西、陝西九省錢糧二百五十萬兩有奇. 辛酉, 幸攝政王多爾袞第. 多爾袞以貝子錫翰等擅請臨幸, 下其罪, 貝子錫翰降鎮國公, 冷僧機、鰲拜等黜罰有差. 壬戌, 以馬之先巡撫陝西. 辛未, 免陝西西寧各堡寨五年雹災稅糧.

八月丁亥, 降和碩端重親王博洛、和碩敬謹親王尼堪為多羅郡王, 罷阿哈尼堪職. 戊子, 以額克親為正白旗滿洲固山額真. 己丑, 封巴林部塞卜騰、蒿齊忒部博羅特為多羅郡王, 科爾沁部顧穆、喀喇沁部古祿思喜布為多羅貝勒, 改承澤親王碩塞、親王勞親為多羅郡王. 甲午, 定福建官兵經制.

九月甲寅, 張學聖奏, 明將鄭成功攻潮州, 總兵官王邦俊擊走之. 丙子, 免蘄、麻城等七州縣五年、六年荒地稅糧.

冬十月辛巳朔, 日有食之. 庚寅, 山陽高堰、清河文華壩隄成. 己亥, 定陝西茶馬例. 免霸、順義等十州縣六年水災稅糧. 庚子, 楊名高奏, 官兵克邵武, 執明閣部揭重熙等, 命斬之. 己酉, 免桐城等六縣荒地稅糧.

十一月甲寅, 免陝西、甘肅去年被災稅糧. 乙卯, 吳三桂奏, 官兵復府谷, 斬明經略高友才等, 餘眾降. 壬戌, 攝政王多爾袞有疾, 獵於邊外. 乙丑, 尚可喜奏, 官兵復廣州, 擒賊將范承恩, 餘眾降. 戊寅, 冬至, 祀天於圜丘.

十二月戊子, 攝政和碩睿親王多爾袞薨於喀喇城. 壬辰, 訃聞, 帝震悼, 命臣民為制服. 丙申, 喪至, 帝親奠於郊. 己亥, 詔曰：「太宗文皇帝升遐, 諸王、大臣籲戴攝政王. 王固懷撝讓, 扶立朕躬, 平定中原, 至德豐功, 千古無二. 不幸薨逝, 朕心摧痛. 中外喪儀, 合依帝禮.」庚子, 收故攝政王信符, 貯內庫. 甲辰, 尊故攝政王為懋德修道廣業定功安民立政誠敬義皇帝, 廟號成宗. 乙巳, 諭曰：「國家政務, 悉以奏聞. 朕年尚幼, 闇於賢否, 尚書缺員, 其會推賢能以進. 若諸細務, 理政三王理之.」

是歲, 喀爾喀、厄魯特、烏斯藏諸部巴郎和羅齊、達爾漢囊索、盆挫堅挫等來朝. 朝鮮, 喀爾喀部碩雷汗、札薩克圖汗、土謝圖汗、綽克圖魏正諾顏、戴青諾顏、那穆齊魏正諾顏、察哈爾墨爾根台吉、索那穆, 厄魯特部巴圖魯貝勒、台吉鄂齊爾圖、干布胡土克圖、噶木布胡土克圖、舒虎兒戴青, 烏斯藏部闡化王, 索倫、使鹿諸部, 歸化城土默特部古祿格俱來貢. 朝鮮再至.

新清史卷五　本紀五

世祖二

八年春正月己酉朔, 免朝賀. 蒿齊忒部台吉噶爾馬薩望、儲護爾率所部來歸. 辛亥, 以布丹為議政大臣. 甲寅, 和碩英親王阿濟格謀作亂, 鞫實, 幽之, 貶其黨郡王勞親為貝子, 席特庫等論死, 餘黜罰有差. 乙卯, 以蘇克薩哈、詹岱為議政大臣. 丙辰, 罷漢中歲貢柑及江南橘、河南石榴. 戊午, 罷諸處織造督進官役, 及陝西歲貢羢褐皮革. 命和碩睿親王多爾袞子多爾博襲爵. 己未, 罷臨清歲造城磚. 庚申, 帝親政, 御太和殿受朝賀, 大赦天下. 詔曰：「朕躬親大政, 總理萬幾. 天地祖宗, 付託甚重. 海內臣庶, 望治甚殷. 自惟涼德, 夙夜祗懼. 天下至大, 政務至繁, 非朕躬所能獨理. 凡我諸王、貝勒等及中外文武群臣, 其各殫忠盡職, 潔己愛人, 利弊悉以上聞, 德意期於下究. 百姓亦宜咸體朕心, 務本樂業, 共享泰寧之慶.」孔有德奏, 克桂林、平樂, 擒斬明靖江王及文武官四百七十三人, 餘眾悉降. 壬戌, 罷江西歲進龍碗. 乙丑, 科爾沁卓禮克圖親王吳克善送皇后至京. 丙寅, 以夏一鶚巡撫江西. 丁卯, 升祔孝端文皇后於太廟. 追尊故攝政王多爾袞為成宗義皇帝, 祔於太廟. 移內三院於紫禁城. 戊辰, 封鞏阿岱、錫翰為固山貝子. 己巳, 以伊圖為議政大臣. 免安州芝棉稅糧. 壬申, 論征福建、湖廣功, 將士陞授有差. 丙子, 論征大同功, 將士陞授有差. 丁丑, 復封端重郡王博洛、敬謹郡王尼堪為和碩親王. 以鞏阿岱、鰲拜、巴哈為議政大臣. 戊寅, 萬壽節, 免朝賀. 以巴圖魯詹、杜爾瑪為議政大臣.

二月庚辰, 進封親王滿達海為和碩巽親王, 多尼為和碩信親王, 郡王羅可鐸為多羅平郡王, 瓦克達為多羅謙郡王, 傑書為多羅康郡王. 更定錢制, 每百文準銀一錢. 辛巳, 免朔州、渾源、大同荒地稅糧. 癸未, 羅什、博爾惠有罪, 論死. 帝欲宥其死, 群臣執奏不可, 遂伏誅. 戊子, 上昭聖慈壽皇太后尊號冊寶. 己丑, 頒恩赦. 論征甘州功, 將士陞授有差. 免汶上等五縣六年、七年水災稅糧. 辛卯, 罷邊外築城之役, 加派錢糧准抵八年正賦, 官吏捐輸酌給議敘併免之. 癸巳, 蘇克薩哈、詹岱、穆濟倫首告已故攝政王多爾袞逆節, 訊實, 籍其家, 其黨何洛會、胡錫磔死. 甲午, 免山西荒地稅糧. 戊戌, 祭大社、大稷. 封貝勒岳樂為多羅安郡王. 己亥, 暴多爾袞罪於中外, 削其尊號及母妻追封, 撤廟享. 庚子, 調陳泰為吏部尚書, 以韓岱為刑部尚書, 覺羅巴哈納為正白旗滿洲固山額真, 葉赫朱瑪喇為正白旗蒙古固山額真, 卓羅為鑲白旗滿洲固山額真. 辛丑, 帝幸南苑. 壬寅, 命孔有德移駐桂林. 癸卯, 帝還宮. 乙巳, 封和碩肅親王豪格子富壽為和碩顯親王.

閏二月戊申朔, 羅繡錦奏, 湖南餘寇牛萬才率所部降. 庚戌, 封和碩鄭親王濟爾哈朗子濟度為多羅簡郡王, 勒度為多羅敏郡王. 甲寅, 諭曰：「國家紀綱, 首重廉吏. 邇來有司貪污成習, 百姓失所, 殊違朕心. 總督巡撫, 任大責重, 全在舉劾得當, 使有司知所勸懲. 今所舉多冒濫, 所劾多微員, 大貪大惡, 乃徇縱之, 何補吏治？吏部其詳察以聞.」調党崇雅為戶部尚書, 金之俊為兵部尚書, 劉餘祐為刑部尚書, 謝啟光為工部尚書. 免祥符等六縣七年水災稅糧. 乙卯, 進封多羅承澤郡王碩塞為和碩親王. 諭曰：「榷關之設, 國家藉以通商, 非苦之也. 稅關官吏, 擾民行私, 無異劫奪. 朕灼知商民之苦. 今後每關設官一員, 悉裁冗濫, 並不得妄咨勸勞, 更與銓補.」丙辰, 詔督撫甄別有司, 有才德並優、兼通文義者, 擢之；不識文義、任役作奸者, 黜之. 吏部授官校試, 其文義不通者, 除名. 戊午, 加恩宗室, 自鎮國將軍以下進爵有差. 己未, 尚可喜奏, 總兵官許爾顯克肇慶、羅定, 徐成功克高州. 禁喇嘛貢佛像、銅塔及番犬. 壬戌, 安置阿濟格於別室, 籍其家, 削貝子勞親爵為庶人. 乙丑, 大學士馮銓、尚書謝啟光等以罪免, 諭曰：「國家設官, 必公忠自矢, 方能裨益生民, 共襄盛治. 朕親政以來, 屢下詔令, 嘉與更始. 乃部院諸臣, 因仍前弊, 持祿養交. 朕親行黜陟, 與天下見之. 自今以後, 其淬礪前非, 各盡厥職. 若仍上下交欺, 法必不貸.」丙寅, 諭曰：「各省土寇, 本皆吾民, 迫於饑寒, 因而為亂. 年來屢經撲勦, 而管兵將領, 殺良冒功, 真盜未殲, 民乃荼毒, 朕深痛之. 嗣後各督撫宜勦撫並施, 勿藉捕擾民, 以稱朕意.」封章泰為固山貝子. 丁卯, 王一品奏, 孔有德進克梧州、柳州. 戊辰, 以大學士洪承疇兼都察院左都御史, 陳之遴為禮部尚書, 張鳳翔為工部尚書. 己巳, 裁江南、陝西督餉侍郎, 淮安總理漕運侍郎. 庚午, 命阿喇善等率師討山東土賊. 壬申, 免圈涿、良鄉等十三州縣餘地. 乙亥, 定阿附多爾袞諸臣罪, 剛林、祁充格伏誅, 餘黜罰有差. 丁丑, 諭曰：「故明宗藩, 前以恣行不軌, 多被誅戮, 朕甚憫焉. 自後有流移失所、甘心投誠者, 有司禮送京師, 加恩畜養. 鎮國將軍以下, 即其地占籍為民, 各安厥業.」免宛平縣水災稅糧.

三月壬午, 降端重親王博洛、敬謹親王尼堪為郡王, 餘黜罰有差, 以匿阿濟格罪不奏故也. 癸未, 命和碩巽親王滿達海、和碩承澤親王碩塞、多羅端重郡王博洛、多羅敬謹郡王尼堪、多羅順承郡王勒克德渾、多羅謙郡王瓦克達、貝勒喀爾楚渾、貝子吳達海分管六部、理藩院、都察院事. 乙酉, 湖南保靖、永順等土司來歸. 丙戌, 免武強縣去年被災稅糧. 己丑, 以希福為內弘文院大學士, 陳泰為內國史院大學士；改李率泰為內弘文院大學士, 寧完我為內國史院大學士. 以噶達渾為都察院左都御史, 朱瑪喇為吏部尚書, 雅賴為戶部尚書, 譚布為工部尚書, 藍拜為鑲藍旗滿洲固山額真. 辛卯, 定王公朝集例. 壬辰, 定襲職例. 癸巳, 諭曰：「御史巡方, 職在安民察吏. 向來所差御史, 苞苴請託, 身已失檢, 何由察吏？吏不能察, 民何以安？今後各宜洗濯自新, 務盡職事, 並許督撫糾舉, 都察院考覈以聞.」癸卯, 定祭祀齋戒禮. 丙午, 詔滿洲、蒙古、漢軍子弟入學科舉, 照甲第授職.

夏四月庚戌, 詔行幸所過, 有司不得進獻. 遣官祭嶽鎮海瀆、帝王陵寢、先師孔子闕里. 劉武元奏, 土賊羅榮等犯虔州, 副將楊遇明討擒之. 辛亥, 覺羅巴哈納以罪免. 甲寅, 封貝子屯齊為貝勒. 乙卯, 幸沙河. 辛酉, 次赤城. 以王文奎總督漕運. 甲子, 次上都. 己巳, 次俄爾峒. 庚午, 命故靖南王耿仲明子繼茂襲爵. 免朝鮮歲貢柑、柚、石榴. 辛未, 還次上都河. 壬申, 次俄爾峒河.

五月丁丑朔, 次謨護里伊札里河. 夏一鶚奏, 擊明唐王將傅鼎銓等, 追入福建, 擒鼎銓等一百八十三人, 誅之. 辛巳, 次庫爾奇勒河. 壬午, 烏朱穆秦部貝勒塞稜額爾德尼等來朝. 乙酉, 次西喇塔喇. 調噶達渾為戶部尚書, 以覺善為都察院左都御史, 綽貝為鑲白旗蒙古固山額真. 壬辰, 次孫河. 癸巳, 還宮. 丙申, 定諸王以下坐褥制, 更定異姓公侯伯頂帶制. 免英山縣五年至七年荒殘稅糧. 庚子, 復多羅敬謹郡王尼堪、端重郡王博洛為和碩親王. 甲辰, 御史張烜以訐奏陳名夏, 論死.

六月丙午朔, 幸南苑. 孟喬芳奏, 官兵擊賊何柴山等於雒南, 破走之. 丁巳, 阿喇善奏, 擊盈河山諸寨賊, 平之. 壬戌, 罷太和山貢符篆及黃精. 乙丑, 定諸陵壇廟祀典. 庚午, 詔曰：「朕以有司貪虐, 命督撫察劾, 何久未奏聞？毋乃平日受賕徇私, 反為有司所制, 或勢要挾持, 畏忌懦縮, 不敢彈劾與？此盜賊所由滋, 而黎民無起色也. 其即奉行前詔, 有不通文義、任役作奸者奏黜. 司道乃守令綱領, 尤宜察劾, 徇庇者罪之. 其在內言官, 及奉使御史, 凡有見聞, 各直陳無隱.」辛未, 詔故明神宗陵如十二陵, 以時致祭, 仍設守陵戶. 廣東官兵復廉州及永安等十二縣. 壬申, 命修繕祖陵, 立碑碣, 設官守, 定祭祀禮儀, 復行春秋分朝日夕月禮.

秋七月丙子朔, 詔曰：「比者投充漢人, 依勢作奸, 賊害良民, 朕甚恨之. 夫供賦役者編氓也, 國家元氣賴焉. 投充者奴隸也, 今反厚奴隸, 薄編氓, 法紀謂何？其自朕內府下, 至王公諸臣等, 投充人有犯法者, 嚴治之, 勿縱.」諭刑部等衙門：「大小臣工, 皆朝廷職官, 待職官有體, 則朝廷體統益尊. 朕觀在外各省文武等官, 必經督撫巡按具奏參劾, 奉旨革職, 然後提問究罪. 今在京滿漢諸臣犯罪, 常有未奉旨革職, 問刑衙門, 未論情之虛實, 罪之輕重, 輒提取審問, 殊非待職官之體. 自今以後, 凡在京滿漢大小官員有犯, 或被人告發, 該衙門先將犯事緣由具奏, 請旨革職；提問者必奉旨革職, 然後送刑部審問, 毋得仍前徑行提審. 永著為令.」戊子, 陳泰、李率泰以罪免. 以雅秦為內國史院大學士, 杜爾德為議政大臣. 乙未, 幸南苑. 己亥, 以陳名夏為內弘文院大學士.

八月丙午朔, 帝還宮. 己酉, 以高爾儼為吏部尚書. 原任副將許武光請搜括天下藏金充餉, 帝曰：「帝王生財之道, 在節用愛民. 掘地求金, 古所未有.」立命御史逐之. 乙卯, 以趙開心為左都御史. 定順天鄉試滿洲、蒙古一榜, 漢軍、漢人一榜, 會試、殿試如之. 戊午, 冊立科爾沁卓禮克圖親王吳克善女為皇后. 壬戌, 更定馬步軍經制. 譚泰有罪伏誅, 籍其家. 乙丑, 大婚禮成, 加上太后尊號為昭聖慈壽恭簡皇太后. 丙寅, 御殿, 受朝賀, 頒恩赦. 戊辰, 追復和碩肅親王豪格爵. 己巳, 詔天下歲貢物產, 不便於民者, 悉罷之. 癸酉, 蕭起元奏, 陳錦、金礪等討明魯王於舟山, 獲阮進.

九月庚辰, 申定朝儀. 壬午, 復封吳三桂為平西王, 率師征四川. 陳錦、金礪等克舟山, 明魯王遁走, 下所司察敘. 甲申, 以管效忠充天津總兵官. 丙戌, 雅賴、譚布、覺善免. 以卓羅為吏部尚書, 車克為戶部尚書, 藍拜為工部尚書, 俄羅塞臣為都察院左都御史, 趙國祚為鑲紅旗漢軍固山額真. 封阿霸垓部都思噶爾為郡王. 命噶達渾率師征鄂爾多斯部多爾濟. 丁亥, 除永平四關荒地屯糧. 壬辰, 改承天門為天安門. 癸巳, 帝獵於近郊. 辛丑, 還宮. 癸卯, 喀爾喀部土謝圖汗、車臣汗、塞臣汗下白喜泰和等貢馬.

冬十月己酉, 以和碩承澤親王碩塞、多羅謙郡王瓦克達為議政王. 辛亥, 免宣府雹災稅糧. 丁巳, 以額色黑為內國史院大學士. 庚申, 賜阿濟格死. 辛酉, 命李國翰率師會吳三桂征四川. 以馬光輝總督直隸、山東、河南. 甲子, 免諸王三大節進珠貂鞍馬, 及衍聖公、宣大各鎮歲進馬. 乙丑, 封肇祖、興祖陵山曰啟運山, 景祖、顯祖陵山曰積慶山, 福陵山曰天柱山, 昭陵山曰隆業山, 遣官祭告. 是日, 啟運山慶雲見.

十一月乙亥朔, 皇第一子牛鈕生. 丙子, 于大海率所部至夷陵請降. 丙戌, 尚可喜奏克雷州. 乙未, 免平陽、潞安二府, 澤、遼、沁三州, 去年雹災稅糧. 戊戌, 以伊爾德為正黃旗滿洲固山額真, 佟圖賴為正藍旗漢軍固山額真. 庚子, 免陽曲等四縣去年蝗災稅糧. 壬寅, 免寧晉縣荒地稅糧.

十二月丙午, 免桐城等四縣去年荒地稅糧. 丁卯, 以周國佐巡撫江寧. 戊辰, 調楊遇明充沅州總兵官.

是歲, 朝鮮, 厄魯特部額爾德尼台吉、昆都倫吳巴什、阿巴賴, 喀爾喀部土謝圖汗、車臣汗、塞臣汗、顧實汗、台吉吳巴什, 達賴喇嘛俱來貢.

九年春正月癸酉朔, 帝幸南苑, 免朝賀. 辛巳, 以陳泰為禮部尚書. 壬午, 京師地震. 大學士陳名夏以罪免. 雪張烜冤, 命禮部議恤. 乙酉, 以陳維新巡撫廣西, 魯宗孔充臨鞏總兵官. 甲午, 罷多羅謙郡王瓦克達管工部事. 壬寅, 皇第一子牛鈕薨.

二月丁未, 命多羅安郡王岳樂管工部事, 貝勒尚善管理藩院事. 以祜世布為鑲紅旗滿洲固山額真. 噶達渾奏, 討鄂爾多斯部多爾濟等於賀蘭山, 殲之. 戊申, 和碩巽親王滿達海薨, 追封和碩簡親王. 庚戌, 頒行六諭臥碑文於天下. 戊午, 以趙光瑞署興安總兵官. 庚申, 加封鄭親王濟爾哈朗為叔和碩鄭親王. 趙開心免. 辛酉, 以陳之遴為內弘文院大學士, 孫茂蘭巡撫寧夏. 乙丑, 以祖澤遠充提督江南總兵官, 線國安充提督廣西總兵官.

三月乙亥, 以王鐸為禮部尚書, 房可壯為左都御史. 贈張烜太常寺卿, 仍錄其子如父官. 庚辰, 定官員封贈例. 丙戌, 罷諸王、貝勒、貝子管理部務. 追降和碩豫親王多鐸為多羅郡王. 丁亥, 和碩端重親王博洛薨, 追封和碩定親王. 己丑, 以陳泰為鑲黃旗滿洲固山額真. 癸巳, 以遏必隆、額爾克戴青、趙布泰、賴塔庫、索洪為議政大臣, 胡世安為禮部尚書. 鞏阿岱、錫翰、西訥布庫、冷僧機以罪伏誅, 籍其產, 拜尹圖免死長繫. 乙未, 補原任尚書覺羅郎球為禮部尚書. 戊戌, 多羅順承郡王勒克德渾薨, 追封多羅恭惠郡王. 己亥, 賜殿試滿洲、蒙古貢士麻勒吉等五十人, 漢軍及漢貢士鄒忠倚等三百九十七人進士及第、出身有差.

夏四月丙午, 以蔡士英巡撫江西. 丁未, 裁登萊宣府巡撫. 乙卯, 以韓岱為吏部尚書, 藍拜為刑部尚書, 星訥為工部尚書, 阿喇善為都察院左都御史. 罷多羅謙郡王瓦克達、多羅信郡王多尼議政. 戊午, 孔有德奏, 克廣西南寧、慶遠、思恩, 明將陳邦傳以潯州來降. 己未, 免府州縣官入覲. 庚申, 定諸王以下官名、輿馬、服飾之制. 乙丑, 定一月三朝, 春秋一舉經筵. 設宗人府官.

五月丁丑, 詔京察六年一舉行. 己卯, 免江陰青浦牛稅. 壬午, 以喀喀木為昂邦章京, 鎮守江寧. 丙申, 以馬如龍充提督陝西總兵官. 庚子, 幸南苑.

六月丁未, 裁併直隸諸衛所. 戊申, 帝還宮. 庚戌, 命和碩敬謹親王尼堪掌宗人府事, 貝勒尚善、貝子吳達海為左、右宗正. 李棲鳳奏, 官兵討肇慶、高州賊, 平之. 丁巳, 詔軍政六年一舉行. 丙寅, 設詹事府官. 追諡圖爾格為忠義公, 圖賴為昭勳公, 配享太廟.

秋七月癸酉, 金廷獻奏, 明將孫可望陷桂林, 定南王孔有德死之. 丙子, 皇城北門成, 賜名地安門. 以王一正充提督陝西總兵官. 定廣西官兵經制. 浙閩總督陳錦攻鄭成功, 至漳州, 為其下所殺. 庚辰, 免淮安六年、七年牙行逋稅. 癸未, 命和碩巽親王滿達海子常阿岱襲爵. 甲申, 命和碩敬謹親王尼堪為定遠大將軍, 率師征湖南、貴州. 定滿官喪制. 丙戌, 馬國柱奏, 江閩官兵討大覺岩賊, 擒其魁張自盛, 斬獲無算. 丁亥, 以巴爾處渾為鑲紅旗滿洲固山額真. 免磁、祥符等八州縣, 及懷慶衛去年河決被災稅糧. 吳三桂、李國翰奏, 定漳臘、松潘、重慶, 遣梅勒章京戴都圍成都, 明帥劉文秀舉城降. 己丑, 免臨邑等四縣荒地徭賦. 辛卯, 天全六番、烏斯藏等土司來降. 戊戌, 以祖澤遠總督湖廣四川.

八月乙巳, 以管效忠充提督江南總兵官. 丙午, 多羅謙郡王瓦克達薨. 丁巳, 命和碩敬謹親王尼堪等移師討廣西餘寇. 己未, 以劉伯祿充潮州總兵官. 乙丑, 更定王公以下婚娶禮. 己巳, 命故和碩端重親王博洛子齊克新、多羅順承郡王勒克德渾子勒爾錦襲爵.

九月庚午朔, 以朱孔格、阿濟賴、伊拜為議政大臣. 乙亥, 以甘應祥充天津總兵官. 戊寅, 徐勇奏, 王忠犯辰州, 官兵擊走之. 辛巳, 調噶達渾為正紅旗滿洲固山額真, 以濟席哈為正紅旗蒙古固山額真, 沙里布為鑲白旗蒙古固山額真. 更定王以下祭葬禮. 癸未, 命纛章京阿爾津為定南將軍, 同馬喇希征廣東餘寇. 甲申, 以劉清泰總督浙江福建, 王來用巡撫順天. 辛卯, 幸太學, 釋奠先師孔子. 癸巳, 衍聖公、五經博士、四氏子孫、祭酒、司業、學官、監生等, 賜賚有差. 又降敕曰：「聖人之道, 如日中天, 上賴以致治, 下習以事君. 教成為師長之功, 學成乃弟子之職, 勉之.」甲午, 賜殿試武舉王玉□等進士及第、出身有差.

冬十月庚子, 免沛縣六年至八年水災稅糧. 尚可喜、耿繼茂遣兵克欽州、靈山, 明西平王朱聿□縛賊渠李明忠來降, 高、雷、廉、瓊悉平. 壬寅, 尚可喜奏, 官兵復梧州. 癸卯, 以歲饑, 詔所在積穀, 節用, 禁遏糴, 旌輸粟. 丙午, 免三水等三縣六年被災稅糧. 壬子, 以劉餘祐為戶部尚書. 癸丑, 免霸州、東安、文安荒地稅糧. 甲寅, 以希福、范文程、額色黑、車克、覺羅郎球、明安達禮、濟席哈、星訥為議政大臣, 覺羅巴哈納為刑部尚書, 藍拜罷. 吳三桂奏, 孫可望寇保寧, 吳三桂、李國翰大敗之, 斬首四萬餘級. 戊午, 命和碩鄭親王世子濟度、多羅信郡王多尼、多羅安郡王岳樂、多羅敏郡王勒都、貝勒尚善、杜爾祜、杜蘭議政. 辛酉, 命阿爾津為安西將軍, 同馬喇希移鎮漢中. 丙寅, 以李化熙為刑部尚書. 丁卯, 尊太宗文皇帝大貴妃為懿靖大貴妃, 淑妃為康惠淑妃.

十一月庚午, 命卓羅為靖南將軍, 同藍拜等率師征廣東餘寇. 己丑, 冬至, 祀天於圜丘. 庚寅, 明將白文選攻辰州, 總兵官徐勇、參議劉昇祚、知府王任杞死之. 辛卯, 尼堪師抵湘潭, 明將馬進忠等遁寶慶, 追至衡山, 擊敗之, 又敗之於衡州, 斬獲無算. 尼堪歿於陣, 追封為和碩莊親王. 乙未, 免忻、樂平等州縣被災稅糧有差.

十二月辛丑, 免太原、平陽、汾州、遼、沁、澤被水稅糧有差. 壬寅, 詔戶部以所撥投充人地, 給還清苑民三百餘戶, 仍免地租一年. 蔡士英奏, 官兵復安福、永新, 章下兵部. 丙午, 撤卓羅等兵回京. 庚戌, 幸南苑. 戊午, 還宮. 李棲鳳奏, 廣東賊陷香山, 知縣張令憲遇害, 官兵討平之. 己未, 復命阿爾津為定南將軍, 同馬喇希等率師討辰常餘寇. 甲子, 免長武縣雹災稅糧.

是歲, 達賴喇嘛來朝. 朝鮮, 厄魯特部顧實汗、巴圖魯諾顏, 喀爾喀部土謝圖汗下戴青諾顏、喇嗎達爾達爾汗諾顏, 索倫部索朗阿達爾漢, 及班禪胡土克圖、第巴、巴喀胡土克圖喇嘛俱來貢. 厄魯特顧實汗三至.

十年春正月庚午, 諭內院：「滿、漢臣工, 皆屬腹心手足. 自今部院事, 滿、漢大臣會同來奏.」辛未, 諭：「言官不得捃摭細務, 朕一日萬幾, 豈無未合天意、未順人心之事？諸臣其直言無隱, 言當者必旌, 過戇者不罪.」癸酉, 免莊浪、紅城堡、洮州衛雹災稅糧. 丁丑, 調洪承疇為內弘文院大學士, 陳名夏為內秘書院大學士. 庚辰, 命隨征貝勒屯齊為定遠大將軍, 統征勦湖南兵, 授以方略. 丙戌, 以多羅額駙內鐸為議政大臣. 詔三品以上大臣各舉所知, 仍嚴保舉連坐法. 庚寅, 調金之俊為左都御史, 以劉昌為工部尚書, 朱國柱撫治鄖陽. 癸巳, 更定多羅貝勒以下及品官歲俸. 丙申, 帝幸內院, 閱通鑑, 問漢高、文、光武及唐太宗、宋太祖、明太祖孰優？陳名夏對曰：「唐太宗似過之.」帝曰：「不然, 明太祖立法周詳, 可垂永久, 歷代之君, 皆不及也.」張鳳翔免.

二月庚子, 封蒿齊忒部台吉噶爾瑪薩望為多羅郡王. 壬子, 陳之遴免. 甲寅, 以陳名夏兼攝吏部尚書, 陳之遴為戶部尚書, 王永吉為兵部尚書. 乙卯, 命沈永忠為勦撫湖南將軍, 鎮守西南地方. 己未, 諭各部有兩滿尚書者裁其一. 庚申, 以高爾儼為內弘文院大學士, 費揚古為議政大臣. 辛酉, 明安達禮、劉餘祐有罪免. 甲子, 喀爾喀部土謝圖汗下賁塔爾、袞布、奔巴世希、札穆蘇等台吉率所部來歸.

三月戊辰, 幸南臺較射, 賜大學士等宴, 因執弓謂曰：「我朝以此定天下, 在昔每年出獵, 練習騎射. 今萬幾至煩, 日不暇給, 然朕心未嘗忘武備也.」賜太常寺卿湯若望號通懸教師. 免岢嵐、保德等七十四州縣六年逋賦, 及代、榆次等十二州縣逋賦十之七. 己巳, 封喀爾喀部賁塔爾為和碩達爾漢親王, 袞布為卓禮克圖郡王, 奔巴世希為固山貝子. 免薊、豐潤等十一州縣九年水災稅糧. 庚午, 幸南苑. 甲戌, 免五臺縣逋賦, 及前年稅糧之半. 己卯, 免江西六年荒地逋賦. 辛巳, 設宗學, 親王、郡王年滿十歲, 並選師傅教習. 乙酉, 還宮. 丙戌, 刑部尚書濟席哈免, 以噶達渾為兵部尚書. 丁亥, 以楊遇明充辰常總兵官, 韓友充沅州總兵官. 甲午, 復以馮銓為內弘文院大學士.

夏四月辛丑, 馬國柱奏, 江西建昌營都司鄭德陣擒陳文魁等於南豐, 參將陳陞陣擒宋朝宗於樂安、金簡臣等於寧都. 甲辰, 免湖南六年至九年逋賦, 及山西夏縣荒地稅糧. 陳名夏罷攝吏部. 丙午, 以佟國器巡撫福建, 劉仲金充福建右路總兵官. 丁未, 以圖海為內弘文院大學士, 仍充議政大臣. 壬子, 以亢旱, 下詔求言, 諭內外法司清理刑獄. 甲寅, 諭禮部清釐學政, 酌定生員名數, 嚴察冒濫及優免丁糧之法, 命充解物料悉改折, 行前代一條鞭法. 丁巳, 定滿官離任持服三年例. 戊午, 星訥、尼堪致仕. 己未, 以成克鞏為吏部尚書, 范垹充臨清總兵官. 癸亥, 免福州等六府九年以前荒地稅糧三之一.

五月甲戌, 停遣御史巡按直省. 免河南祥符等七縣九年水災稅糧, 及湖廣沔陽、潛江、景陵八年水災稅糧. 乙亥, 封鄭芝龍為同安侯, 子成功為海澄公, 弟鴻逵為奉化伯. 命喀喀木為靖南將軍, 率師征廣東餘寇. 免歷城等六十九州縣八年、九年水災稅糧. 丁丑, 定旌表宗室節孝貞烈例. 提督直隸、江南、江北學政, 改用翰林官. 己卯, 詔曰：「天下初定, 瘡痍未起, 加以比年水旱, 民不聊生, 饑寒切身, 迫為盜賊. 魁惡雖多, 豈無冤濫, 脅從沈陷, 自拔無門. 念此人民, 皆朕赤子, 生聚最難, 摧殘極易, 概行誅戮, 深可憫傷. 茲特降殊恩, 曲加寬宥, 但能改悔, 咸許自新. 所在官司, 酌量安插, 兵仍補伍, 民即歸農, 其不願還鄉者聽之.」庚辰, 定內外熱審例. 癸未, 李化熙免. 乙酉, 追封舒爾哈齊為和碩親王, 額爾袞、界堪、雅爾哈齊、祜塞為多羅郡王. 免武昌、漢陽、黃州、安陸、德安、荊州、岳州九年旱災稅糧. 庚寅, 命洪承疇經略湖廣、廣東、廣西、雲南、貴州. 壬辰, 以張秉貞為刑部尚書. 甲午, 免霸、保定等三十一州縣九年水災稅糧.

六月乙未朔, 追封塔察篇古、穆爾哈齊為多羅貝勒. 丁酉, 詔曰：「法者天下之平, 凡臣民犯事, 必下部議者, 謂其職在明允, 可無舛誤. 乃或私心揣度, 謂事經上發, 從輕近於徇私, 不如重擬以待親裁；又或援引舊案, 文致重法. 朕志存愛育, 饑寒為盜之民, 尚許自首, 遐方未服之眾, 廣示招徠. 況於朝臣甿庶, 即有應得之罪, 曲加矜恤, 豈忍陷於刻深, 致滋冤濫？自後法司務得真情, 引用本律, 鉤距羅織, 悉宜痛革. 罪疑惟輕, 所當深念, 平心守法, 民以不冤, 庶臻刑措之治.」高爾儼免. 癸卯, 復秋決朝審例. 乙巳, 命祖澤遠專督湖廣, 孟喬芳兼督四川. 丙午, 免慈谿等五縣八年水災稅糧. 辛亥, 賜明殉難大學士范景文、戶部尚書倪元璐、左都御史李邦華、副都御史施邦耀、左庶子周鳳翔、左中允劉理順、馬世奇、檢討汪偉、太常寺少卿吳麟徵、都給事中吳甘來、御史王章、陳良謨、主事成德、金鉉、駙馬都尉鞏永固, 及太監王承恩等十六人諡, 並給田, 敕所在有司致祭. 改折天下本色錢糧, 歸一條鞭法. 癸丑, 貝勒屯齊奏, 大敗孫可望於寶慶. 壬子, 以李率泰總督兩廣. 庚申, 慈寧宮成. 辛酉, 諭內三院每院設漢大學士二員. 癸亥, 詔曰：「唐、虞、夏、商未用寺人, 自周始具其職, 不過司閽闥掃除之役而已. 秦漢以來, 不能防患, 乃委以事權, 加之爵祿. 小忠小信, 足以固結主心, 日近日親, 遂至潛持國柄. 當宮廷邃密, 深居燕間, 刺探喜怒, 以張威福, 典兵干政, 流禍無窮, 權既旁移, 變多中發. 歷觀覆轍, 可為監戒. 朕酌古準今, 量為設置, 參以滿洲近臣, 級不過四品, 非奉差遣, 不許擅出皇城. 干與一事, 外官有與交結者, 發覺, 一併論死.」

閏六月丙寅, 以成克鞏為內秘書院大學士, 張端為內國史院大學士, 劉正宗為內弘文院大學士. 乙亥, 以金之俊為吏部尚書. 庚辰, 詔曰：「考之洪範, 作肅為時雨之徵, 天人感應, 理本不爽. 朕朝夕乾惕, 冀迓天庥. 乃者霖雨匝月, 都城水積成渠, 廬舍頹壞, 小民居食艱難, 甚或屋傾致死, 揆厥由來, 皆朕不德所致. 今一意修省, 祗懼天戒, 大小臣工, 宜共圖消弭, 凡被水之地, 其奏聞賑恤.」戊子, 復以趙開心為左都御史.

秋七月辛丑, 以宜永貴巡撫南贛. 丙午, 帝以皇太后諭發節省銀八萬兩, 賑恤滿、漢兵民為雨潦所災者. 庚戌, 皇第二子福全生. 辛酉, 命安郡王岳樂為宣威大將軍, 率師駐防歸化城.

八月壬午, 尚可喜奏, 克化州、吳川. 甲申, 定武職品級. 丙戌, 以雷興巡撫河南. 己丑, 廢皇后為靜妃. 辛卯, 陳維新奏, 李定國自肇慶直攻平樂, 府江道周永緒、知府尹明廷、知縣涂起鵬、華鍾死之.

九月丁未, 以鮑敬充河北總兵官. 壬子, 命刑部復三覆奏例. 丙辰, 耿繼茂、喀喀木奏克潮州. 丁巳, 孟喬芳遣趙光瑞等, 討明宜川王朱敬□於紫陽, 平之. 捷聞, 下部察敘.

冬十月癸亥朔, 命田雄移駐定海. 乙丑, 馬光輝等奏, 討叛將海時行於永城, 破之, 時行伏誅. 丙寅, 命濟席哈等討山東土寇. 乙酉, 命設粥廠, 賑京師饑民. 免通、密雲等七州縣水災稅糧. 戊子, 命大學士、學士於太和門內更番入直.

十一月甲午, 冬至, 祀天於圜丘. 戊戌, 鄭成功不受爵, 優諭答之. 戊申, 以亢得時巡撫河南. 己酉, 孟喬芳奏, 西寧孫家寨回民據堡叛, 官兵討平之. 乙卯, 朱瑪喇、金之俊免. 丙辰, 以劉正宗兼攝吏部尚書事. 免江南旱災州縣稅糧有差. 戊午, 劉清泰等奏, 勦九仙山賊, 平之. 己未, 免江西五十四州縣旱災稅糧.

十二月丙寅, 命陳泰為寧南靖寇大將軍, 同藍拜等率師鎮湖南. 丁卯, 以呂宮為弘文院大學士, 博博爾代為議政大臣, 馮聖兆巡撫偏沅. 辛未, 幸南苑. 甲戌, 免金華屬八縣九年旱災稅糧有差. 戊寅, 以侯襲爵充肇慶總兵官, 齊陞充臨鞏總兵官, 范承宗充開歸總兵官. 癸未, 命和碩敬謹親王尼堪子尼思哈襲爵. 以羅畢為議政大臣. 設兵部督捕衙門官. 甲申, 免開封、彰德、衛輝、懷慶、汝寧九年、十年水災稅糧. 丙戌, 鄭成功攻吳淞, 官兵擊走之, 參將張其業、楊國海歿於陣, 命所司敘恤. 丁亥, 還宮. 是夜地震有聲.

是歲, 朝鮮, 琉球, 喀爾喀部土謝圖汗下索諾額爾德尼、額爾德尼哈談巴圖魯, 厄魯特部顧實汗、顧實汗下台吉諾穆齊, 索倫部巴達克圖, 富喇村宜庫達, 黑龍江烏默忒、額爾多科, 烏斯藏達賴喇嘛俱來貢. 朝鮮再至.

十一年春正月辛丑, 罷織造官. 甲辰, 以祖澤潤為正黃旗漢軍固山額真. 戊申, 免江寧、安、徽、蘇、松、常、鎮、廬、鳳、淮、徐、滁去年被災稅糧. 己酉, 以袁廓宇巡撫偏沅, 胡全才撫治鄖陽. 庚戌, 李棲鳳奏, 廣東仁化、月峒賊平. 癸丑, 馬國柱奏, 鄭成功犯崇明、靖江、泰興, 官兵擊走之. 甲寅, 以金礪總督川陝三邊. 乙卯, 馬國柱奏, 鄭成功犯金山. 丁巳, 免順德、廣平、大名、天津、薊州去年被水稅糧. 辛酉, 祖澤遠奏, 湖廣官兵擊張纏頭於桃源, 擒明總兵李陽春等, 誅之.

二月癸亥, 朝日於東郊. 丙寅, 詔曰：「言官耳目之司, 朕屢下明詔, 開導至切. 乃每閱章奏, 實心為國者少, 比黨徇私者多, 朕甚不取. 自今其各滌肺腸, 直言不諱.」以金之俊為內國史院大學士. 以栗養志充沅州總兵官. 庚午, 甄別直省督撫, 黜陟有差. 以楊麒祥為鑲白旗漢軍固山額真. 丙子, 祀先農, 行耕耤禮. 戊寅, 免江西缺額丁糧. 辛巳, 命尚可喜專鎮廣東, 耿繼茂移駐桂林. 壬午, 以馬鳴佩總督宣大山西, 耿焞巡撫山東, 陳應泰巡撫山西, 林天擎巡撫湖廣, 黃圖安巡撫寧夏. 癸未, 李棲鳳奏, 官兵復平遠縣. 甲申, 諭戶部：「比年以來, 軍興未息, 供億孔殷, 加以水旱為災, 小民艱食, 有司不加拊循, 流離載道, 朕心惻然. 其核實現貯庫帑, 急圖拯救.」己丑, 免河南祥符等州縣衛所十年分被水稅糧. 庚寅, 以李蔭祖總督直隸、山東、河南.

三月壬辰, 官兵擊桂東賴龍等, 擒之. 丁酉, 琉球來貢. 戊戌, 免湖廣襄陽、黃州、常德、岳州、永州、荊州、德安等府, 辰、常、襄三衛及山東濟南、東昌十年分被災稅糧. 辛丑, 寧完我劾陳名夏奸款, 鞫實, 伏誅. 諭吏部、兵部：「比聞吏胥作奸, 邀求貨賂, 需次者頻年困頓, 不得一官. 人才淹抑, 政事廢弛, 職此之由. 嗣後其正己率屬, 毋縱吏胥, 以取罪戾.」乙巳, 以王永吉為左都御史. 戊申, 聖祖仁皇帝生. 以蔣赫德為內國史院大學士. 乙卯, 以多羅慧哲郡王額爾袞、多羅宣獻郡王界堪、多羅通達郡王雅爾哈齊配享太廟. 以孟明輔為兵部尚書.

夏四月壬戌, 蔡士英奏, 賊渠曹志攀犯饒州, 官兵擊敗之, 志攀降. 庚午, 李國英奏, 四川賊魏勇犯順慶, 官兵擊敗之. 壬申, 地震. 周國佐奏, 官兵擊明將張名振等於崇明, 敗之. 癸酉, 免雒南縣去年被災稅糧三之一. 甲戌, 以佟學文充宣府總兵官, 崔世祿充真定總兵官, 臧延齡充沂州總兵官. 己卯, 幸南苑, 賚所過農民白金. 乙酉, 免保康等四縣去年被寇稅糧. 丙戌, 命江寧總管管效忠移駐鎮江, 蘇州提督總兵官張天祿移鎮吳淞, 總兵官王□移鎮劉河. 丁亥, 以王永吉為內秘書院大學士, 秦世禎巡撫浙江. 戊子, 江南海寇徐可進、朱元等降.

五月壬辰, 帝還宮. 甲午, 幸西苑, 賜內大臣、大學士等宴, 至暮還宮. 庚子, 以胡圖為議政大臣. 甲辰, 免平涼衛去年被災稅糧. 丙午, 起党崇雅為內國史院大學士, 以龔鼎孳為左都御史. 丁未, 遣官恤刑直省. 庚戌, 免興安、漢陰、平利等州縣去年被水稅糧. 辛亥, 金星晝見. 丙辰, 命楊麒祥為平南將軍, 駐防杭州. 丁巳, 以穆生輝充鄖襄總兵官.

六月己未朔, 河決大王廟. 丙寅, 陝西西、延平、慶、鞏、漢等府地震. 丁卯, 命朱瑪喇為靖南將軍, 率師征廣東餘寇. 辛未, 命多羅額爾德尼郡王博羅特子阿賴崇襲爵. 甲戌, 冊立科爾沁鎮國公綽爾濟女博爾濟吉特氏為皇后. 庚辰, 頒詔天下, 大赦.

秋七月戊子朔, 封琉球世子尚質為中山王. 壬辰, 免秦州、朝邑、安定被水稅糧. 戊申, 免鎮原、廣寧二縣被災稅糧. 甲寅, 以楊捷充興安總兵官. 丙辰, 以屯泰總督浙閩.

八月戊午朔, 免延安府荒地稅糧. 己未, 宜永貴奏, 江西官兵勦瑞金餘寇, 擒明都督許勝可等, 誅之. 庚申, 罷直省恤刑官, 命巡撫慮囚. 辛酉, 免真寧縣十年分被災稅糧. 壬戌, 濮州、陽穀、朝城、觀城、范縣地震有聲. 丁卯, 以馬得功充泉州總兵官, 董大用充九江總兵官. 甲戌, 王永吉免, 以張中元巡撫江寧. 丙子, 以張秉貞為兵部尚書. 庚辰, 以傅以漸為內秘書院大學士, 任濬為刑部尚書. 壬午, 明樂安王朱議淜謀逆, 伏誅.

九月己丑, 范文程以病解任. 免西安、平涼、鳳翔三府十年分被災稅糧. 庚寅, 封線國安為三等伯, 鎮守廣西. 壬辰, 申嚴隱匿逃人之禁. 癸巳, 免宣府、萬全、右衛被災稅糧. 丙申, 以董天機巡撫直隸. 壬子, 以馮聖兆巡撫延綏.

冬十月丁巳朔, 享太廟. 辛未, 免江南廬、鳳、淮、揚四府, 徐、滁、和三州被災稅糧. 癸酉, 以齊陞充興安總兵官, 張鵬程充沅州總兵官. 丁丑, 諭刑部：「重囚犯罪, 法固難宥, 但人命至重, 萬一冤枉, 恐違上天好生之心. 三法司核擬進奏, 仍令議政王、貝勒、大臣詳議.」以劉友元充臨鞏總兵官. 壬午, 賑畿輔被水州縣. 免祁陽等七縣逋賦. 尚可喜、耿繼茂奏, 李定國陷高明, 圍新會, 請益師. 癸未, 厄魯特部來貢.

十一月丁亥, 以陳泰為吏部尚書, 阿爾津為正藍旗滿洲固山額真. 尚可喜遣子之信入侍. 辛卯, 以沙績達喇為理藩院尚書. 甲午, 以彭有德充大同總兵官. 壬寅, 詔曰：「朕纘承祖宗鴻緒, 統馭天下, 十有一年. 治效未臻, 民生未遂, 疆圉多故, 徵調甚繁, 水旱疊見, 地震屢聞, 皆朕不德所致也. 朕以眇躬, 托於王公臣庶之上, 政教不修, 補救無術, 而內外章奏文移, 動輒稱『聖』, 是重朕之不德也. 自今以往, 朕深加修省, 大小臣工, 亦宜恪共職業, 共弭災變, 保乂黎元. 凡章奏文移, 不得稱『聖』. 大赦天下, 咸與更始. 官民人等, 其務體朕意.」癸卯, 幸南苑. 甲辰, 耿繼茂遣子精忠、昭忠入侍.

十二月庚申, 以濟世為議政大臣. 辛酉, 和碩承澤親王碩塞薨. 丙寅, 以楊捷、馬得功、馬進寶充福建隨征總兵官. 戊辰, 免荊門、鍾祥等六州縣被水稅糧. 己巳, 免磁、祥符等三十六州縣被水稅糧. 壬申, 命濟度為定遠大將軍, 率師征鄭成功. 尚可喜、耿繼茂奏, 與朱瑪喇合兵擊敗李定國於新會, 斬獲甚眾, 定國遁. 乙亥, 佟國器奏, 鄭成功陷漳州, 圍泉州. 丁丑, 命明安達禮率師征羅剎. 免西安五衛荒地稅糧. 蔡士英奏, 江西賊霍武等率眾降.

是歲, 朝鮮, 琉球, 厄魯特部阿巴賴諾顏、諾門汗、額爾德尼達雲綽爾濟, 索倫部索朗阿達爾漢, 唐古特部達賴喇嘛、諦巴班禪胡土克圖均來貢.

十二年春正月戊子, 李率泰奏, 廣西官兵敗賊於玉版巢, 馬雄擊藤縣賊, 破之. 庚寅, 免東平、濟陽等十八州縣去年被水稅糧. 多羅貝勒巴爾處渾薨. 癸巳, 以董大用充廣州總兵官. 乙未, 免直隸八府及河南彰德、衛輝、懷慶去年被水稅糧. 戊戌, 詔曰：「朕親政以來, 五年於茲. 焦心勞思, 用求化理, 日望諸王、大臣以嘉謨入告, 匡救其失, 而輔其不逮. 乃疆圉未靖, 水旱頻仍, 吏治惰汙, 民生憔悴, 保邦制治之道, 迄今未燭其要. 諸王、大臣皆親見祖宗創業艱難, 必有長策, 以裨治安, 而未有直言得失者, 豈朕聽之不聰, 而虛懷納諫, 有未盡歟？何相率而默默也, 以天下之大, 幾務之繁, 責於一人, 而弗圖勵翼. 朕雖不德, 獨不念祖宗培養之恩乎！嗣後凡有關政治者, 居則深思, 進則敷奏, 各抒忠藎, 以慰朕懷.」封多羅豫郡王多鐸次子察尼為多羅貝勒. 辛丑, 復以韓岱為吏部尚書, 伊爾德、阿喇善為固山額真. 癸卯, 以于時躍巡撫廣西. 甲辰, 命在京七品以上, 在外文官知府、武官副將以上, 各舉職事及兵民疾苦, 極言無隱. 辛亥, 命修順治大訓. 乙卯, 萬壽節, 免朝賀.

二月戊午, 以劉昌為刑部尚書, 李際期為工部尚書. 庚申, 復遣御史巡按直省. 壬戌, 大學士呂宮以疾解任. 癸亥, 免成安等六縣上年災賦. 己巳, 以歲饑, 賑八旗窮丁. 免平涼、漢陰二縣上年災賦. 乙亥, 喀爾喀部哲布尊丹巴胡土克圖來貢. 丙子, 封博穆博果爾為和碩襄親王. 免濱、寧陽等二十一州縣上年災賦. 己卯, 免滁州、和州上年災賦. 庚辰, 以陳之遴為弘文院大學士, 王永吉為國史院大學士. 癸未, 耿繼茂、尚可喜敗李定國於興業. 廣東高、雷、廉三府, 廣西橫州等處悉平.

三月戊子, 以戴明說為戶部尚書. 免湖廣石門縣上年災賦. 庚子, 調佟國器巡撫南贛, 宜永貴巡撫福建. 厄魯特部杜喇爾渾津台吉等來貢. 壬寅, 免鄖陽、襄陽二府上年被寇災賦. 甲辰, 賜殿試滿、漢貢士圖爾宸、史大成等進士及第、出身有差. 丁未, 削續順公沈永忠爵. 壬子, 諭禮部曰：「自明末擾亂, 日尋干戈, 學問之道, 闕焉未講. 今天下漸定, 朕將興文教, 崇儒術, 以開太平. 直省學臣, 其訓督士子, 博通古今, 明體達用, 朕當不次簡用. 諸臣政事之暇, 亦宜留心學問, 佐朕右文之治.」癸丑, 設日講官.

夏四月乙丑, 免沈丘縣及懷慶衛上年災賦. 丁丑, 進封親王尼思哈為和碩敬謹親王, 齊克新為和碩端重親王. 己卯, 初開日講. 癸未, 詔修太祖、太宗聖訓.

五月乙酉, 以圖海兼刑部尚書. 戊子, 免延安等五府地震災賦. 辛卯, 和碩鄭親王濟爾哈朗薨, 命輟朝七日. 丁酉, 命石廷柱為鎮海將軍, 駐防京口. 戊戌, 以胡沙為鑲黃旗蒙古固山額真. 庚子, 以覺羅巴哈納為弘文院大學士. 辛丑, 靈丘縣地震有聲. 乙巳, 以覺羅郎球為戶部尚書. 丙午, 以李際期為兵部尚書. 丁未, 以恩格德為禮部尚書. 己酉, 以衛周祚為工部尚書.

六月甲寅, 免杭州、寧波、金華、衢州、台州上年災賦. 丁卯, 諭刑部曰：「朕覽法司章奏, 決囚日五、六人或十餘人. 念此愚氓, 兵戈災祲之後, 復羅法網, 深可憫惻. 有虞之世, 民不犯於有司, 漢文帝、唐太宗亦幾致刑措. 今犯法者眾, 豈果風俗日偷歟？抑朝廷德教未敷, 或讞決者輕於失入歟？嗣後訊獄諸司, 其悉心清理, 原情準法, 務求平允.」戊辰, 免房山縣上年災賦. 明將劉文秀攻常德, 遣其黨攻岳州、武昌, 官兵擊走之, 降其副將四十餘人. 捷聞, 下部察敘. 壬申, 申嚴海禁. 己卯, 封博果鐸為和碩莊親王. 辛巳, 命工部立內十三衙門鐵牌, 諭曰：「中官之設, 雖自古不廢, 然任使失宜, 即貽禍亂. 如明王振、汪直、曹吉祥、劉瑾、魏忠賢輩, 專權擅威, 干豫朝政, 開廠緝事, 陷害忠良, 出鎮典兵, 流毒邊境, 煽引黨類, 稱頌功德, 謀為不軌, 覆敗相尋, 深可鑒戒. 朕令裁定內官員數職掌, 法制甚明. 自後有竊權納賄, 交結官員, 越分奏事者, 即凌遲處死. 特立鐵牌, 世世遵守.」

秋七月癸未朔, 日有食之. 壬辰, 復遣廷臣恤刑直省. 辛亥, 命直省各繪所轄輿圖進覽.

八月丙辰, 免靈丘縣災賦. 癸亥, 命阿爾津為寧南靖寇大將軍, 同卓羅駐防荊州, 祖澤潤分防長沙. 乙丑, 以多羅安郡王岳樂為左宗正, 貝勒杜蘭為右宗正. 癸酉, 諭工部：「畿輔之地, 天下根本. 部臣以運河決口, 議徵逋賦. 朕念畿內水旱相仍, 人民荼苦, 復供舊稅, 其何以堪？今悉與蠲免. 修築決口之費, 其更悉心籌畫.」免曹、城武等七州縣, 及臨清衛、齊河屯上年災賦.

九月癸未, 免鳳陽災賦. 壬寅, 命會試中式武舉, 照文進士一體殿試. 朱瑪喇、敦拜班師. 丙午, 頒賜御製資政要覽、範行恆言、勸善要言、儆心錄, 異姓公以下, 文官三品以上各一部. 戊申, 免兩當、寧遠二縣災賦.

冬十月辛亥朔, 享太廟. 設尚寶司官. 壬子, 免蔚州及陽和、陽高二衛災賦. 癸丑, 帝親試武舉於景山. 戊午, 賜殿試武舉于國柱等進士及第、出身有差. 己未, 免甘州、肅州、涼州、西寧災賦. 辛酉, 命每年六月審定重囚, 七月覆奏, 著為令. 癸亥, 免磁、獲嘉等八州縣災賦. 甲子, 免直隸隆平縣十一年以前逋賦, 及山東淄川等八縣災賦. 丙寅, 免宣府、大同災賦. 戊辰, 詔曰：「帝王以德化民, 以刑輔治. 苟律例輕重失宜, 則官吏舞文, 任意出入, 欲政平訟理, 其道無由. 朕覽讞奏本章, 引用每多未愜. 其以現行律例, 繕寫進呈, 朕將親覽更定焉.」辛未, 以祝世允為鑲紅旗漢軍固山額真. 癸酉, 以孫廷銓為兵部尚書. 乙亥, 命修玉牒. 丙子, 龔鼎孳以罪免.

十一月壬午, 免濱、堂邑等十三州縣災賦. 癸未, 鄭成功將圍困舟山, 下所司速議. 乙酉, 巡按御史顧仁坐納賄, 棄市. 丁亥, 諭吏部、都察院曰：「國家設督撫巡按, 振揚法紀, 剔弊發姦, 且使互為稽察. 近來積習, 彼此容隱, 凡所糾劾, 止於末員, 殊非國家委任之意. 自後有瞻顧徇私者并坐之.」浙江巡撫秦世禎疏報, 副將把成功叛降於鄭成功軍. 戊子, 幸南苑. 免湖廣鄖陽、襄陽兩府逋賦, 及河南汲、淇、胙城等縣災賦. 戊申, 免臨漳縣災賦.

十二月壬子, 贈死事夷陵州訓導張作肅官. 癸丑, 以成克鞏兼攝左都御史事. 丙辰, 免耀州、同官、雒南災賦. 癸亥, 免浙江安吉、仁和等十州縣及宣化八衛災賦. 乙丑, 頒行大清滿字律. 免臨清、齊河等十州縣及東昌衛災賦. 丙寅, 于時躍、祖澤遠平九團兩都傜、僮一百九十二寨. 己巳, 多羅敏郡王勒度薨. 辛未, 命都統趙國祚駐防杭州. 癸酉, 免涿、慶雲等三十三州縣及永平等衛災賦. 甲戌, 命宜爾德為寧海大將軍, 率師討舟山之敵. 以秦世禎巡撫安徽, 提督操江, 陳應泰巡撫浙江, 白如梅巡撫山西. 免臨海等十八縣及河南祥符、蘭陽二縣, 懷慶、群牧二衛災賦.

是歲, 喀爾喀部額爾德尼諾穆齊台吉、門章墨爾根楚虎爾台吉、伊世希布額爾德尼台吉、額爾克戴青台吉來朝. 朝鮮, 喀爾喀部畢席勒爾圖汗、溫布額爾德尼、哲布尊丹巴胡土克圖、丹津喇嘛、車臣汗、土謝圖汗、土謝圖汗下喇嘛塔爾達爾漢諾顏, 厄魯特部杜喇爾渾津台吉、阿里祿克三拖因、阿巴賴諾顏、鄂齊爾圖台吉、噶爾丹霸, 索倫部馬魯凱, 訥墨禮河頭目伊庫達, 黑龍江頭目庫拜, 班禪土圖克圖, 俄羅斯察罕汗遣使均來貢. 朝鮮三至, 厄魯特阿巴賴、鄂齊爾圖台吉再至.

十三年春正月庚辰朔, 幸南苑, 免朝賀. 癸未, 命修孝經衍義及通鑑全書. 丙申, 免漢中、鳳翔、西安上年災賦. 己亥, 浙閩總督屯泰奏, 鄭成功將泊台州, 副將馬信以城降於敵. 庚子, 封多羅衍禧郡王羅洛宏子諾尼為多羅貝勒. 免廣德州上年災賦十之一. 甲辰, 免富陽等六縣上年災賦. 乙巳, 免江西八年逋賦.

二月戊午, 免荊州、安陸、常德、武昌、黃州上年災賦. 庚申, 免廣平府上年災賦. 丙寅, 免岢嵐州、五臺縣上年災賦. 戊辰, 命兩廣總督移駐梧州. 靖南王耿繼茂奏, 官兵敗李定國於南寧, 擒李先芳, 斬參將杜紀等. 庚午, 定部院滿洲官三年考滿、六年京察例. 調李率泰總督浙閩, 以王國光總督兩廣. 甲戌, 以趙布泰為鑲黃旗滿洲固山額真. 丙子, 幸南苑, 較射. 免東平、濮二州、長山縣上年災賦. 己卯, 大學士馮銓致仕.

三月庚辰, 幸瀛臺. 癸未, 免景陵等九縣上年災賦. 乙酉, 以希爾艮、蘇克薩哈、達蘇、努山、鄂碩、蘇拜為內大臣. 論征廣東功, 將士陞授有差. 癸巳, 以費雅思哈為議政大臣, 馬之先總督川陝三邊. 乙未, 陳之遴有罪, 以原官發盛京閒住. 丁酉, 以王進功充隨征福建總兵官. 癸卯, 諭廷臣曰：「朝廷立賢無方, 不分南北. 比來罷譴, 雖多南人, 皆以事論斥, 非有所左右也. 諸臣比肩事主, 毋岐方隅, 毋立門戶, 毋挾忿肆誣, 毋摭拾苛細, 其共矢公忠, 庶還蕩平之治.」丙午, 諭禮部：「朕親政以來, 夙夜兢業, 罔敢怠荒, 期克當天心, 光昭祖德, 民安物阜, 蚤底治平. 乃者冬雷春雪, 隕石雨土, 所在見告. 當睿王攝政, 斥忠任奸, 百姓嗟怨, 望朕親政. 今經六載, 乃猶康乂未奏, 災祲時聞, 是朕深有負於百姓也. 用是恐懼靡寧, 欲昭告於上帝祖宗, 實圖省改. 有司其涓日以聞.」

夏四月辛亥, 兩廣總督李率泰報, 廣西明永安王朱華堧及土司等來降. 乙卯, 以災變, 祭告郊廟. 辛酉, 飭諭天下朝覲官. 官兵破賊姚黃於夷陵, 下所司察敘. 壬戌, 太原、陽曲二縣地震. 丁卯, 以覺羅科爾昆為吏部尚書. 己巳, 以孫廷銓為戶部尚書. 庚午, 免麟遊縣荒賦. 壬申, 以梁清標為兵部尚書. 丁丑, 尚可喜疏報, 復揭陽、普寧、澄海三縣.

五月乙酉, 覺羅郎球免. 辛卯, 免大寧縣荒地逋賦. 癸巳, 幸南苑. 己亥, 以羅託為鑲藍旗滿洲固山額真, 明安達禮為理藩院尚書, 張懸錫總督宣大. 免荊門、京山等十一州縣及襄陽衛上年災賦.

閏五月戊申朔, 幸瀛臺. 丙辰, 李率泰報, 廣西都康等府土官來降. 己未, 以郎廷佐總督江南江西, 劉漢祚巡撫福建. 乾清宮、坤寧宮、交泰殿, 及景仁、永壽、承乾、翊坤、鍾粹、儲秀宮成. 丙寅, 以張朝璘巡撫江西.

六月己丑, 諭八旗曰：「滿洲家人, 皆征戰所得, 特立嚴法, 用儆逋逃. 乃比年來, 株連無已, 朕心惻焉. 念此僕隸, 亦皆人子, 苟加體恤, 自知感恩. 若任情困辱, 法雖嚴何益. 嗣後其務體朕意.」壬辰, 莒州地震有聲. 癸巳, 命汰冗員. 申嚴海禁. 庚子, 免桃源縣上年荒賦. 辛丑, 容美土司田吉麟來降, 帝嘉獎之. 癸卯, 命固山額真郎賽駐防福建. 撤各省督催稅糧滿官. 福建巡撫宜永貴奏, 寧化賊帥黃素禾降.

秋七月丁未朔, 享太廟. 戊申, 廣西巡撫于時躍奏, 官兵敗明桂王將龍韜, 斬之. 己酉, 和碩襄親王博穆博果爾薨. 庚戌, 鄭成功將黃梧等以海澄來降. 壬子, 帝初御乾清宮. 癸丑, 大赦. 戊午, 以佟延年巡撫甘肅.

八月戊寅, 免廣信、饒州、吉安上年災賦. 己丑, 免莆田、仙遊二縣, 及興平衛十一年、十二年荒賦. 辛卯, 賑畿輔. 壬辰, 封黃梧為海澄公. 停遣滿官榷關. 癸巳, 宜永貴奏, 鄭成功軍陷閩安鎮, 圍福州, 官兵擊敗之. 丁酉, 免順天府屬比年災賦. 己亥, 免靖遠、洮岷等衛災賦. 辛丑, 命三年一大閱, 著為令. 乙巳, 免大同府上年災賦.

九月丙午, 寧海大將軍固山額真伊爾德等奏, 敗鄭成功將於夏關, 又破之於衡水洋, 遂復舟山. 癸亥, 鄭成功將官顧忠率眾降, 下所司議敘. 壬申, 追封和碩肅親王豪格為和碩武肅親王.

冬十月乙亥朔, 享太廟. 丁丑, 以蔣國柱巡撫安徽, 提督操江. 戊寅, 設登聞鼓. 己卯, 免宣府災賦及延綏鎮、神木縣十之三. 庚辰, 平西王吳三桂等奏, 四川鄧希明、張元凱率眾降. 甲午, 以胡全才總督湖廣. 乙未, 幸南苑. 丙申, 以張尚撫治鄖陽. 辛丑, 官兵復辰州, 下所司察敘. 壬寅, 免和順縣災賦十之三. 永順土司彭弘澍率所屬三州、六司、三百八十洞來降. 癸卯, 命陳之遴回京.

十一月丙午, 還宮. 丁未, 興京陵工成. 庚戌, 冬至, 祀天於圜丘. 辛亥, 幸南苑. 申嚴左道之禁. 戊午, 免清水縣、鳳翔所災賦. 丙寅, 以張長庚巡撫湖廣. 免海州荒賦. 辛未, 免洛川縣災賦.

十二月己卯, 冊內大臣鄂碩女董鄂氏為皇貴妃. 頒恩赦. 戊子, 還宮. 己丑, 封盆挫監挫為闡化王. 乙未, 以李廕祖總督湖廣. 丁酉, 加上皇太后尊號曰昭聖慈壽恭簡安懿章慶皇太后. 戊戌, 頒恩赦. 壬寅, 享太廟.

是歲, 土謝圖親王巴達禮、卓禮克圖親王吳克善、達爾漢巴圖魯郡王滿朱習禮、固倫額駙阿布鼐親王來朝. 朝鮮, 荷蘭, 土魯番, 烏斯藏闡化王, 喀爾喀部索特拔、宜爾登諾顏、喇嘛塔爾多爾濟達爾漢諾顏、車臣汗、土謝圖汗, 土謝圖汗下丹津喇嘛、戴青、額爾德尼喇嘛, 厄魯特部達賴吳巴什台吉、訥穆齊台吉、阿巴賴訥顏、察罕台吉、馬賴台吉、什虎兒戴青、額爾德尼台吉、顧實汗下色稜諾顏, 索倫部達爾巴均來貢. 喀爾喀土謝圖汗、宜爾登諾顏再至.

十四年春正月辛亥, 祈穀於上帝, 奉太祖武皇帝配享. 癸丑, 以魏裔介為左都御史. 甲寅, 宜爾德班師. 乙卯, 以張懸錫總督直隸山東河南. 定遠大將軍世子濟度奏, 官兵敗鄭成功將於烏龍江, 又敗於惠安縣. 戊午, 諭吏部曰：「制科取士, 計吏薦賢, 皆朝廷公典, 臣子借以市恩, 甚無謂也. 師生之稱, 必道業相成, 授受有自. 乃陋習相沿, 無端親暱, 考官所取士, 及薦舉屬吏, 皆號門生, 往往鑽營於事先, 徑竇百出, 酬謝於事後, 賄賂公行. 朕欲大小臣工, 杜絕黨私, 恪守職業, 犯者論罪.」修金代陵寢. 庚申, 以盧崇峻總督宣大. 甲子, 諭吏、禮、兵三部曰：「我國家之興, 治兵有法. 今八旗人民怠於武事, 遂致軍旅不及曩時. 皆由限年定額, 考取生童, 鄉會兩試, 即得錄用, 及各衙門考取他赤哈哈番、筆帖式, 徒以文字得官, 遷轉甚速, 以故人樂趨之. 其一切停止.」丁卯, 封猛峨、塔爾納為多羅郡王, 多爾博為多羅貝勒, 皇貴妃父鄂碩為三等伯. 癸酉, 萬壽節, 免朝賀.

二月戊寅, 祭社稷. 命儒臣纂修易經. 癸未, 明崇陽王朱蘊鈐等來降. 甲申, 命立碑明崇禎帝陵. 丁酉, 祭歷代帝王廟. 己亥, 命寬隱匿逃人律. 以賽音達理為正白旗漢軍固山額真. 壬寅, 山西雲鎮地震有聲. 癸卯, 免沔陽州、益陽縣上年災賦.

三月己酉, 奉太宗文皇帝配享圜丘及祈穀壇. 多羅郡王塔爾納薨. 壬子, 奉太祖武皇帝、太宗文皇帝配享方澤. 癸丑, 以配享禮成, 大赦天下. 甲寅, 詔求遺書. 丙辰, 復孔子神位曰至聖先師. 丁卯, 濟度班師.

夏四月癸酉, 享太廟. 甲戌, 興寧縣雷連十二峒傜官龐國安等來降. 丁丑, 流鄭芝龍於寧古塔. 癸未, 四川保寧府、威、茂二州地大震. 乙酉, 以濟席哈為正紅旗滿洲固山額真. 丁亥, 以久旱, 恤刑獄. 辛卯, 禱雨於郊壇. 未還宮, 大雨. 壬辰, 命羅託為寧南靖寇大將軍, 駐防荊州, 佟六十分防長沙. 癸巳, 以白允謙為刑部尚書. 丁酉, 幸南苑. 戊戌, 置盛京奉天府.

五月癸卯朔, 日有食之. 丙午, 以道喇為正紅旗蒙古固山額真. 甲寅, 封濟度為和碩簡親王. 丁巳, 以覺羅伊圖為兵部尚書. 戊午, 還宮.

六月辛巳, 免彰德、衛輝二府上年災賦. 壬午, 免武陵縣上年災賦. 己丑, 立金太祖、世宗陵碑. 辛丑, 洪承疇以疾解任.

秋七月壬寅朔, 享太廟. 丙辰, 魏裔介削職, 仍戴罪辦事. 庚申, 以朱之錫總督河道.

八月壬申, 命敦拜為總管, 駐防盛京. 壬午, 論平廣東功, 將士陞授有差. 己丑, 免山西荒地逃丁徭賦. 丙申, 鄭成功攻台州, 紹台道蔡瓊枝等叛降. 丁酉, 發帑金賚八旗貧丁.

九月辛丑, 以亢得時總督漕運, 李國英總督川陝三邊. 丙午, 初御經筵. 以賈漢復巡撫河南. 庚戌, 論復舟山功, 將士陞授有差. 癸丑, 以高民瞻巡撫四川. 停直省秋決. 丙寅, 官兵復閩安鎮, 下所司議敘. 丁卯, 京師地震有聲. 戊辰, 詔曰：「自古變不虛生, 皆由人事. 朕即位十有四年, 政事多乖, 民生未遂, 致災譴見告, 地震有聲. 朕躬自修省, 文武群臣, 其協心盡職, 共圖消弭. 朕有闕失, 內院輔臣, 陳奏毋隱.」

冬十月壬申, 以開日講, 祭告先師孔子於弘德殿. 免新樂縣上年災賦. 癸酉, 命固山額真趙布泰等駐防江寧. 丙子, 皇第四子生. 命修賦役全書. 辛巳, 幸南苑. 乙酉, 閱武, 申飭群臣. 丁亥, 修孔子廟. 戊子, 還宮. 庚寅, 改梁化鳳為水師總兵官, 駐防崇明. 甲午, 順天同考官李振鄴、張我樸等坐受賄, 棄市. 乙未, 昭事殿、奉先殿成.

十一月壬寅, 皇第五子常寧生. 幸南苑. 丙午, 進安郡王岳樂為親王. 庚戌, 免吉水等八縣災賦. 戊午, 免霸、寶坻等二十八州縣及保安等四衛所災賦. 辛酉, 荊州田國欽等來降. 壬戌, 明將孫可望來降. 固山貝子吞齊喀以罪削爵.

十二月癸酉, 復命洪承疇經略五省, 同羅託等進取貴州. 免新建、豐城二縣災賦. 甲戌, 封孫可望為義王. 癸未, 命吳三桂由四川, 趙布泰由廣西, 羅託由湖南進取貴州. 丙戌, 明將譚新傳等降. 丙申, 以皇太后疾愈, 賚旗兵, 賑貧民.

是歲, 朝鮮, 喀爾喀部畢席爾圖汗、冰圖台吉、額爾德尼韋徵諾顏、吳巴什諾顏、土謝圖汗下完書克諾顏, 厄魯特部敖齊爾圖台吉子伊拉古克三、班第大胡土克圖、綽克圖台吉、巴圖魯台吉、達賴烏巴什台吉, 索倫部馬魯喀、虎爾格吳爾達爾漢, 東夷託科羅氏、南迪歐, 達賴喇嘛、班禪胡土克圖均來貢. 朝鮮三至.

十五年春正月庚子, 大赦. 詔曰：「帝王孝治天下, 莫先乎事親. 近皇太后聖體違和, 朕夙夜憂懼, 賴荷天眷, 今已大安. 遘茲大慶, 宜沛殊恩. 其自王公以下, 中外臣僚, 並加恩賚；直省逋賦, 悉與豁免；吏民一切詿誤, 咸赦除之.」壬寅, 停祭堂子. 丙午, 命多羅信郡王多尼為安遠靖寇大將軍, 率師征雲南. 戊午, 祀圜丘. 己未, 祀方澤. 辛酉, 祀太廟、社稷, 以皇太后疾愈也. 皇第四子薨. 丙寅, 以周召南巡撫延綏. 丁卯, 萬壽節, 免朝賀.

二月甲戌, 賑畿輔. 甲申, 免武清、漷縣上年災賦. 丙戌, 欽定會試四書題目. 己丑, 減遼陽稅額. 辛卯, 川東張京等來降. 甲午, 命部院官各條陳興革事宜. 乙未, 御經筵.

三月辛丑, 于時躍疏報, 李定國黨閆維龍、曹延生陷橫州, 官兵擊敗之, 復橫州. 甲辰, 內監吳良輔以受賄, 伏誅. 壬子, 免襄陽、鄖陽荒賦. 戊午, 追封科爾沁國巴圖魯王女為悼妃. 甲子, 追封皇第四子為和碩榮親王.

夏四月辛未, 賜殿試貢士孫承恩等進士及第、出身有差. 丙子, 吳三桂等奏, 敗賊於合州, 取重慶. 癸未, 免江夏等七縣十三年災賦. 丙戌, 較射於景山. 辛卯, 免淳化縣荒賦. 申嚴科場奸弊之禁. 大學士王永吉以罪免. 壬辰, 大學士陳之遴復以罪流於盛京.

五月丁酉朔, 日有食之. 癸卯, 調衛周祚為吏部尚書. 戊申, 以劉昌為工部尚書. 更定銓選法. 辛亥, 鄭成功將攻澄海, 遊擊劉進忠等以城叛降, 下兵部知之. 壬子, 免山東十一年以前灶丁逋課. 己未, 較射於景山. 辛酉, 裁詹事府官. 壬戌, 于時躍奏, 廣西賀九儀犯賓州, 官兵擊敗之. 癸亥, 以胡世安、衛周祚、李霨為內院大學士. 甲子, 官兵復沅、靖, 進取貴陽、平越、鎮遠等府, 南丹、那地、獨山等州, 撫寧土司俱降. 奏入, 優旨嘉獎. 乙丑, 以穆臣為正藍旗滿洲固山額真.

六月丁卯朔, 以孫廷銓為吏部尚書. 戊辰, 吳三桂等奏, 敗劉正國於三坡, 克遵義, 進拔開州. 辛未, 以趙廷臣巡撫貴州. 壬申, 調佟國器巡撫浙江, 以蘇弘祖巡撫南贛. 丙子, 福建巡撫劉漢祚疏報, 攻破白沙. 辛巳, 以李棲鳳總督兩廣. 甲申, 以王崇簡為禮部尚書. 丙戌, 以董大用充汀州總兵官. 壬辰, 免靖、沅陵等十五州縣及平溪等九衛所額賦. 癸巳, 李率泰奏, 鄭成功攻溫州, 陷平陽、瑞安.

秋七月己亥, 裁宣大總督. 己酉, 以王弘祚為戶部尚書, 潘朝選巡撫保定, 董應魁巡撫廣東. 庚戌, 沙爾虎達等疏報, 擊羅剎, 敗之. 戊午, 改內三院大學士為殿閣大學士, 設翰林院及掌院學士官, 增各道御史三十人. 己未, 免桂陽、衡陽等十州縣上年災賦. 甲子, 以巴哈、費揚古、郭邁、屠祿會、馬爾濟哈、鄂莫克圖、坤巴圖魯、鄔布格德、墨爾根袍、喀蘭圖、鄂色、博洛塞冷、巴特瑪、巴泰俱為內大臣. 以趙國祚總督浙江, 李率泰專督福建.

八月癸酉, 以李顯貴為鑲白旗漢軍固山額真. 丙子, 敕諭多羅信郡王多尼及趙布泰等, 授以方略. 吳三桂奏, 李定國將王興及水西宣慰使安坤等來降. 癸巳, 御經筵.

九月丁酉, 以孫塔為鑲藍旗蒙古固山額真. 己酉, 以能圖為左都御史. 庚戌, 更定理藩院大辟條例. 壬子, 賜鑲黃、正黃、正白三旗官校白金有差. 甲寅, 改內院大學士覺羅巴哈納、金之俊為中和殿大學士, 額色黑、成克鞏為保和殿大學士, 蔣赫德、劉正宗為文華殿大學士, 洪承疇、傅以漸、胡世安為武英殿大學士, 衛周祚為文淵閣大學士, 李霨為東閣大學士. 己未, 免福州、興化、建寧三府, 福寧州十二年、十三年荒賦. 辛酉, 寧完我以疾致仕. 癸亥, 發帑金賜出征軍士家口.

冬十月己卯, 賜殿試武舉劉炎等進士及第、出身有差. 壬午, 以祖重光巡撫順天. 荊州、襄陽、安陸等府霪雨江溢, 漂沒萬餘人, 命所司多方拯恤之.

十一月甲午朔, 劉漢祚奏, 海寇犯洛陽內港, 官兵擊敗之. 乙未, 免鄖陽、襄陽二府荒賦. 庚子, 定宮中女官員數品級. 辛丑, 免林縣災賦十之三. 辛酉, 江南主考官方猶、錢開宗等坐納賄, 棄市.

十二月壬申, 以索渾為鑲白旗滿洲固山額真. 甲戌, 免五臺縣災賦. 壬午, 江西巡撫張朝璘奏, 明宗室朱議滃等率眾降. 乙酉, 以鄔赫為禮部尚書. 免山陰等八縣上年災賦. 戊子, 命明安達禮為安南將軍, 帥師駐防貴州. 己丑, 諭多羅信郡王多尼及吳三桂、趙布泰等曰：「川、湖、雲、貴之人, 皆朕臣庶, 寇亂以來, 久罹湯火. 今大兵所至, 有來歸者, 加意拊循, 令其得所. 能效力建功者, 不靳爵賞, 以示鼓勸. 王等其遍行傳諭, 咸使知之.」

是歲, 朝鮮, 喀爾喀部竇爾格齊諾顏、噶爾當台吉、土謝圖汗、畢席勒爾圖汗、丹津喇嘛, 厄魯特部阿巴賴諾顏, 車臣台吉下車臣俄木布、鄂齊爾圖台吉, 索倫部達把代, 庫爾喀部塔爾善, 使犬國頭目替爾庫, 達賴喇嘛俱來貢. 朝鮮、喀爾喀土謝圖汗、厄魯特阿巴賴諾顏再至.

十六年春正月癸巳朔, 免朝賀. 甲午, 明桂王將譚文攻重慶, 其黨譚詣殺之, 及譚弘等率眾降. 丁酉, 以徐永正巡撫福建. 庚子, 多尼等克雲南, 以捷聞. 初, 多尼、吳三桂、趙布泰會師於平越府之楊老堡, 分兵三路取雲南：多尼由貴陽入, 渡盤江, 至松嶺衛, 與白文選遇, 大敗之；三桂由遵義至七星關, 不得進, 乃從水西間道趨烏撒；趙布泰由都勻至盤江之羅顏渡、宵濟, 敗守將李成爵於山谷口, 又敗李定國於雙河口, 所向皆捷, 遂俱抵雲南, 入省城. 李定國、白文選、桂王奔永昌. 癸卯, 以林天擎巡撫雲南. 甲辰, 以巴海為昂邦章京, 駐防寧古塔. 辛亥, 賜外藩、蒙古諸王貧乏者馬牛羊. 癸丑, 以趙廷臣總督雲貴, 卞三元巡撫貴州.

二月丙寅, 免潼關衛、辛莊等屯上年災賦. 丁卯, 趙國祚奏, 鄭成功將攻溫州, 官兵擊敗之. 庚午, 以雲、貴蕩平, 命於今秋再行會試. 辛未, 免荊門、潛江等九州縣, 及沔陽、安陸二衛上年災賦. 丙子, 命羅託等班師, 明安達禮駐防荊州. 壬午, 以許文秀巡撫山東.

三月丙申, 調蔣國柱巡撫江寧. 己亥, 以張仲第巡撫延綏. 戊申, 以朱衣助巡撫安徽. 論征福建功, 將士陞授有差. 浙江巡撫佟國器奏, 鄭成功攻太平縣, 官兵擊敗之. 己酉, 御經筵. 甲寅, 命吳三桂鎮雲南, 尚可喜鎮廣東, 耿繼茂鎮四川. 丁巳, 免襄陽等六縣上年災賦.

閏三月辛酉朔, 更定在京滿、漢官銜品級. 壬戌, 大學士胡世安以疾解任. 丁卯, 定貪官犯贓例, 滿十兩者流席北, 應杖責者不准折贖. 甲申, 免鍾祥縣上年災賦. 圖海有罪削職. 丙戌, 授譚弘為慕義侯, 譚詣為嚮化侯. 丁亥, 以張自德巡撫陝西.

夏四月丁未, 詔增贖鍰, 以懲貪婪者. 甲寅, 多尼、吳三桂、趙布泰等奏, 師至鎮南州, 追及白文選於玉龍關, 大敗之, 進克永昌；又敗李定國於磨盤山, 遂克騰越州, 至於南甸、孟村, 定國從三宣六慰路遁去, 乃班師. 復奏, 雲南土司王耀祖等率眾降. 丁巳. 朱養恩以嘉定州降.

五月壬戌, 廣西南寧、太平、思恩諸府悉平, 下所司知之. 己巳, 以劉秉政巡撫寧夏. 進科爾沁多羅達爾漢巴圖魯郡王滿朱習禮為和碩親王. 庚午, 明輔國將軍朱儒相來降, 下所司知之. 戊寅, 官兵擊鄭成功於衙前, 敗之, 又敗之於定關, 報聞. 辛巳, 發內帑銀三十萬兩, 以其半賑雲、貴窮黎, 其半給征兵餉. 丙戌, 免蠡、雄等八縣上年災賦.

六月庚子, 朝鮮國王李淏薨, 報聞. 壬子, 鄭成功陷鎮江. 癸丑, 吳三桂奏, 官兵取川南, 杜子香等降, 敘州、馬湖二府平. 又奏, 四川烏撒軍民土知府安重聖, 及雲南景東土知府陶斗等來降.

秋七月丁卯, 命內大臣達素為安南將軍, 率師征鄭成功. 甲戌, 以楊捷、劉芳名充江南隨征總兵官. 丙子, 以董學禮充浙江隨征總兵官. 庚辰, 幸南苑. 壬午, 授狄三品為抒誠侯. 甲申, 還宮.

八月己丑朔, 江南總督郎廷佐奏報, 破鄭成功於高山, 擒提督甘煇等, 燒敵船五百餘艘, 成功敗遁；追至瓜州, 敵兵大潰. 先是, 成功擁師十餘萬, 戰艦數千, 抵江寧城外, 列八十三營, 絡繹不絕, 設大砲、地雷、雲梯、木柵, 為久困之計, 軍容甚盛. 適噶褚哈、馬爾賽等自荊州以舟師來援, 會蘇松水師總兵官梁化鳳及遊擊徐登第、參將張國俊等各以軍至, 合軍會戰, 水陸並進, 遂以捷聞. 庚寅, 御經筵. 癸巳, 幸南苑. 命劉之源為鎮海大將軍, 同梅勒章京張元勳等駐防鎮江. 起蔡士英總督漕運、巡撫鳳陽, 宜永貴巡撫安徽、提督操江. 丙申, 安南國都將武公恣遣使納款於洪承疇軍前. 丁酉, 金之俊請假回籍. 戊戌, 還宮. 甲辰, 江南巡撫蔣國柱奏, 鄭成功復攻崇明, 官兵擊卻之. 乙巳, 幸南苑. 丙午, 還宮. 癸丑, 免慶都、唐縣災賦.

九月庚申, 免台州府四年至十二年被寇稅賦. 壬申, 刑部尚書白允謙以罪免. 乙亥, 賜殿試貢士陸元文等進士及第、出身有差. 丁丑, 以杜立德為刑部尚書. 戊寅, 予故朝鮮國王李淏諡, 封世子李棩為國王. 免桂林府荒賦. 庚辰, 以海爾圖為鑲藍旗漢軍固山額真. 辛巳, 尊興京祖陵為永陵. 甲申, 幸南苑.

冬十月丁酉, 高民瞻奏, 郝成裔等殺其帥高承恩來降, 川南平. 己酉, 命吳三桂移駐雲南. 庚戌, 洪承疇以疾解任. 甲寅, 奈曼部達爾漢郡王阿漢有罪, 免為庶人.

十一月己未, 論故巽親王滿達海、端重親王博洛、敬謹親王尼堪前罪, 削巽親王、端重親王爵, 降其子為多羅貝勒, 敬謹親王獨免. 壬戌, 以公渥赫、公朴爾盆為內大臣. 丙寅, 帝獵於近畿. 壬申, 次昌平. 躬奠明崇禎帝陵, 遣學士麻勒吉祭王承恩墓. 免湯陰縣災賦. 甲戌, 遣官祭明帝諸陵, 並增陵戶, 加修葺, 禁樵採. 戊寅, 皇第六子奇授生. 己卯, 次湯泉. 甲申, 次三屯營, 追諡明崇禎帝為莊烈愍皇帝. 丙戌, 吳三桂等疏報, 官兵取沅江, 斬高應鳳等, 及土司那松.

十二月戊戌, 還宮. 乙巳, 定世職承襲例. 丙午, 兩廣總督李棲鳳奏, 安南都統使莫敬耀遣使納款. 庚戌, 加公主封號. 壬子, 命耿繼茂移駐廣西.

是歲, 朝鮮, 喀爾喀部丹津喇嘛、土謝圖汗、車臣汗、畢席勒爾圖汗、魯布臧諾顏、車臣濟農、昆都倫託音、土謝圖汗下多爾濟台吉, 厄魯特部阿布賴諾顏、達來吳霸西諾顏、鄂齊爾圖台吉, 黑龍江能吉勒屯頭目韓批理, 索倫部胡爾格烏爾達爾漢俱來貢. 朝鮮, 喀爾喀部土謝圖汗、丹津喇嘛再至.

十七年春正月丁巳朔, 免朝賀. 辛酉, 祈穀於上帝. 丙寅, 以朱國治巡撫江寧. 庚辰, 京師文廟成. 以能圖為刑部尚書. 辛巳, 詔曰：「自古帝王, 統御寰區, 治效己臻, 則樂以天下；化理未奏, 則罪在朕躬. 敬天勤民, 道不越此. 朕續承祖宗鴻緒, 兢兢圖治, 十有七年. 乃民生尚未盡遂, 貪吏尚未盡化, 滇、黔伏莽未靖, 徵調猶繁. 反覆思維, 皆朕不德, 負上天之簡畀, 忝祖宗之寄託, 虛皇太后教育之恩, 孤四海萬民之望. 每懷及此, 罔敢即安. 特祭告天地、太廟、社稷, 引咎自責. 其元旦、冬至、壽節慶賀表章, 暫行停止. 大赦天下, 加惠元元, 官民除十惡死罪外, 悉減一等, 軍流以下, 咸赦除之. 直省逋賦, 概與豁免. 有功者敘錄, 孝義者旌獎. 誕告中外, 咸使聞知.」免洮州衛上年災賦. 甲申, 免莒、寧陽等十二州縣上年災賦.

二月戊子, 詔京官大學士、尚書自陳；其三品以下, 親加甄別. 吳三桂奏, 敗賊於普洱. 征南將軍趙布泰班師. 壬辰, 工部尚書劉昌自陳年老, 致仕. 癸巳, 免貴州貴陽等六府及土司上年災賦. 復設鳳陽巡撫, 駐泰州. 戊戌, 甄別直省督撫. 壬寅, 以林起龍巡撫鳳陽. 免淮、揚、鳳三府, 徐州上年災賦. 定每年孟春合祭天地日月及諸神於大享殿. 癸卯, 諭禮部：「向來孟春祈穀禮於大享殿舉行, 今既行合祭禮於大享殿, 以後祈穀禮於圜丘舉行.」丁未, 大學士蔣赫德以疾解任. 吏部尚書覺羅科爾昆免. 孫塔解尚書任, 專管固山額真事. 壬子, 以霍達為工部尚書. 免梁城所上年災賦.

三月癸亥, 定平西、靖南二藩兵制. 甲子, 以史紀功巡撫浙江. 辛未, 諭禮部：「朕載稽舊制, 歲終祫祭之外, 有奉先殿合祭之禮. 自後元旦、皇太后萬壽及朕壽節, 合祀於奉先殿. 其詳議禮儀以聞.」論陷鎮江罪, 革巡撫蔣國柱、提督管效忠職, 免死為奴, 協領費雅柱等棄市. 甲戌, 定固山額真漢稱曰都統, 梅勒章京曰副都統, 甲喇章京曰參領, 牛彔章京曰佐領, 昂邦章京曰總管, 滿仍其舊. 以袁懋功巡撫雲南. 丙子, 御經筵. 癸未, 定王、貝勒、貝子、公妻女封號. 甲申, 更定民公、侯、伯以下, 章京以上盔纓制.

夏四月丙戌, 免寶坻、豐潤、武清三縣上年災賦. 甲午, 以張長庚總督湖廣. 丙申, 以劉祚遠巡撫保定, 張□巡撫陝西. 辛丑, 詔定匿災不報罪. 癸卯, 以白秉貞撫治鄖陽. 丙午, 皇第七子隆禧生. 己酉, 合祀天地於大享殿.

五月乙卯朔, 以覺羅伊圖為吏部尚書. 賜殿試武舉林本直等進士及第、出身有差. 庚申, 免綏德、膚施等五州縣上年災賦. 甲子, 以阿思哈為兵部尚書, 蘇納海為工部尚書. 甲戌, 以佟壯年為正藍旗漢軍都統, 郭爾秦為鑲白旗蒙古都統. 免沅州、鎮遠二衛上年災賦. 己卯, 詔曰：「前者屢詔引咎責躬, 由今思之, 皆具文未有實益. 且十二、十三年間, 時有過舉, 經言官指陳, 有即加罪者, 有雖未加罪, 而此心介然未釋. 今上天示儆, 亢旱癘疫, 災青迭見, 寇盜未息, 民生困悴. 用是深自刻責, 夙夜靡寧. 從前建言得罪者, 吏部開列具奏. 凡國計民生利害, 及朕躬闕失, 諸臣其直言無隱.」庚辰, 以張天福為正黃旗漢軍都統. 壬午, 覺羅巴哈納等以旱自陳, 帝曰：「朕以旱災迭見, 下詔責躬. 卿等合辭引罪, 是仍視為具文, 非朕實圖改過意也. 卿等職司票擬, 僅守成規, 未能各出所見, 佐朕不逮, 是皆朕不能委任大臣之咎. 自後專加委任, 其殫力贊襄, 秉公持正, 以副朕懷.」多羅信郡王多尼班師. 癸未, 吳三桂奏, 雲南土司那崙遣子投誠.

六月乙酉, 命翰林官於景運門內分班直宿. 以阿思哈兼攝左都御史事. 戊子, 遣大臣清理刑獄. 以楊茂勳巡撫湖廣. 免澧、巴陵等十二州縣及岳州等衛上年被災稅糧. 己丑, 以商中宗、高宗、周成王、康王、漢文帝、宋仁宗、明孝宗入歷代帝王廟, 罷遼太祖、金太祖、元太祖廟祀, 及宋臣潘美、張浚從祀. 以蘇納海為兵部尚書, 調張承恩充寧紹總兵官. 癸巳, 以穆里瑪為工部尚書, 白色純署河道總督. 乙未, 尚可喜子之隆尚和碩公主. 丙申, 帝以禱雨, 步至南郊齋宿. 是日大雨. 戊戌, 祀天於圜丘, 又雨. 己亥, 劉正宗、成克鞏、魏裔介以罪免. 辛丑, 命修舉天下名山大川、古帝王、聖賢祀典.

秋七月甲寅朔, 以霍達兼攝左都御史事. 和碩簡親王濟度薨. 乙卯, 論克元江功, 將士陞授有差. 戊午, 分降兵為十營, 以忠勇、義勇名之, 各分中、前、後、左、右五營, 隸吳三桂, 以降將馬寶等統之. 庚申, 以苗澄署河道總督. 辛酉, 索倫部索朗阿達爾漢子查木蘇等來貢. 丁卯, 移祀北岳於渾源州. 己巳, 免荊門、祁陽等十三州縣及衡州等衛去年被災稅糧. 庚午, 以楊義為工部尚書. 免均、保康等七州縣及鄖、襄二衛去年荒地稅糧. 丁丑, 命耿繼茂移駐福建. 寧古塔總管巴海擊羅剎於使犬地方, 敗之, 獲其人口、器械, 招撫費牙喀一十五村一百二十餘戶. 改徙席北流於寧古塔. 庚辰, 停遣御史巡按直省. 壬午, 命都統宗室羅託為安南將軍, 率師征鄭成功. 調劉文進充祁陽總兵官. 癸未, 能圖免.

八月丁亥, 以彭有義巡撫河南. 己丑, 論貴州江寧軍功, 將士陞授有差. 免化、茂名等四州縣及高州所上年被水稅糧. 庚寅, 免武岡上年被災稅糧. 丙申, 雲南車里土司刀木禱來降. 戊戌, 命沈永忠為掛印將軍, 鎮守廣東. 辛丑, 命內大臣公愛星阿為定西將軍, 率師征李定國. 壬寅, 皇貴妃董鄂氏薨, 輟朝五日. 甲辰, 追封皇貴妃董鄂氏為皇后. 己酉, 告祭奉先殿. 降將郝承裔叛, 陷邛州, 圍嘉定, 官兵擊敗之. 辛亥, 以穆里瑪為鑲黃旗滿洲都統.

九月癸丑朔, 安南國王黎維祺奉表來降. 甲子, 以佟鳳彩巡撫四川. 丁卯, 廣東官兵擊文村賊周金湯, 擒之, 餘黨降. 偽將鄧耀據海康, 官兵擊走之. 壬申, 以王登聯巡撫保定. 甲戌, 以楊遇明充廣西提督總兵官, 李逢茂充鄖陽總兵官. 免保昌等六縣及南韶二所十四年旱災稅糧. 乙亥, 以張大治充蘇松水師總兵官. 戊寅, 帝幸昌平州, 觀故明諸陵. 己卯, 還宮.

冬十月丁亥, 以覺羅雅布蘭為刑部尚書. 戊子, 罷朝鮮貢鷹. 辛卯, 帝幸近郊. 甲午, 還宮. 己亥, 以郭科為工部尚書. 乙巳, 允吳三桂請, 設雲南援勦四鎮, 以馬寧、沈應時、王輔臣、楊武充四鎮總兵官, 張勇充臨元總兵官, 張國柱充永順總兵官, 閻鎮充鶴麗總兵官, 王永祚充蒙景總兵官, 狄三品充廣羅總兵官, 劉文進充曲尋總兵官, 分鎮雲南. 丁未, 免睢、商丘等十一州縣及歸德、睢陽二衛上年被水稅糧有差.

十一月癸丑, 以高守貴充辰常總兵官. 甲寅, 免趙、柏鄉等四州縣及真定衛上年被水稅糧. 乙卯, 免寧、上饒等四十六州縣上年旱災稅糧. 丁巳, 諭刑部現在監候罪犯, 概從減等, 有應決者, 姑停處決. 撤直省恤刑官. 安南將軍明安達禮班師. 免曲陽縣被水稅糧. 辛酉, 大學士劉正宗以罪免. 壬戌, 復遣御史巡按直省. 乙丑, 和碩敬謹親王尼思哈薨. 辛未, 義王孫可望卒. 戊寅, 免睢、虞城等六州縣河決稅糧. 庚辰, 免五河、安東二縣上年被災稅糧.

十二月辛卯, 論破鄭成功功, 將士陞授有差, 贈死事者官. 癸巳, 免邳、宿遷等四州縣被水稅糧. 戊戌, 免慶都被水稅糧. 甲辰, 皇第八子永幹生.

是歲, 朝鮮, 喀爾喀部丹津喇嘛, 土謝圖汗下萬舒克諾顏、七旗, 厄魯特部鄂齊里汗, 達賴喇嘛、班禪胡土克圖, 阿里祿克山托因, 虎爾哈部宜訥克, 俄羅斯部察罕汗, 使鹿索倫部頭目布勒、蘇定噶、索朗阿達爾漢子查木蘇來貢. 朝鮮再至.

十八年春正月壬子, 帝不豫. 甲寅, 多羅信郡王多尼薨. 丙辰, 帝大漸, 赦死罪以下. 丁巳, 帝崩於養心殿, 年二十四. 遺詔曰：「朕以涼德, 承嗣丕基, 十八年於茲矣. 自親政以來, 不能仰法太祖、太宗謨烈, 漸習漢俗, 於淳樸舊制, 日有更張. 國治未臻, 民生未遂, 是朕之罪一也. 朕自弱齡, 即遇皇考太宗皇帝上賓, 教訓撫養, 惟聖母皇太后是依. 大恩罔極, 今不幸子道不終, 是朕之罪一也. 皇考賓天時, 朕止六歲, 不能服衰絰, 行三年喪, 終天抱恨. 惟侍皇太后順志承顏, 且冀萬年之後, 庶盡子職. 今反上廑聖母哀痛, 是朕之罪一也. 宗室、諸王、貝勒等皆係太祖、太宗子孫, 為國藩翰, 宜示展親. 朕晉接既疏, 恩惠復鮮, 情誼睽隔, 友愛未周, 是朕之罪一也. 滿洲諸臣, 或歷世竭忠, 或累年效力, 朕不能倚信, 反委任漢官, 以致滿臣有才莫展, 無心任事, 是朕之罪一也. 朕夙性好高, 不能虛懷延攬, 於用人之際, 又未能隨材器使, 舍短錄長, 每有乏人之歎, 是朕之罪一也. 朕於廷臣中, 有知其不肖, 不行罷斥, 優容姑息, 俾任政地, 所謂見不肖而不能退, 是朕之罪一也. 國用浩繁, 兵餉不足, 然金花錢糧, 盡給宮中之費, 未嘗節省發施. 及度支告匱, 每令諸王、大臣會議, 裁減俸祿, 以贍軍餉. 厚己薄人, 益上損下, 是朕之罪一也. 經營殿宇, 造作器具, 務極精工, 罔恤民力, 無益之地, 耗費甚多, 是朕之罪一也. 端敬皇后克盡孝道, 內政聿修, 朕仰奉慈綸, 追念賢淑, 喪祭典禮, 概從優厚, 然不能以禮止情, 諸事太過, 踰濫不經, 是朕之罪一也. 祖宗創業, 未嘗任用中官, 且明朝亡國, 亦由宦寺, 朕明知其弊, 不以為戒. 設立內十三衙門, 委用任使, 與明無異, 是朕之罪一也. 朕性耽閑靜, 常圖安逸, 燕處深宮, 御朝絕少, 以致上下情誼否塞, 是朕之罪一也. 人之行事, 孰能無過, 在朕日御萬幾, 自多違錯, 惟聽言納諫, 則有過必知, 朕每自恃聰明, 臣工緘默, 莫敢進言, 是朕之罪一也. 朕既知有過, 刻責生悔, 乃徒尚虛文, 未能省改, 過端日積, 愆戾愈多, 是朕之罪一也. 太祖、太宗創造基業, 所關至重, 元良儲嗣, 不可久虛. 朕子玄燁, 佟氏妃所生, 岐嶷穎慧, 克承宗祧, 茲立為皇太子, 即遵典制, 持服二十七日釋服, 即皇帝位. 特命內大臣索尼、蘇克薩哈、遏必隆、鰲拜為輔臣. 其勉矢忠藎, 保翊沖主, 布告中外, 咸使聞知.」三月癸酉, 上尊諡曰體天隆運英睿欽文大德弘功至仁純孝章皇帝, 廟號世祖. 康熙二年六月壬寅, 葬孝陵. 累上尊諡曰體天隆運定統建極英睿欽文顯武大德弘功至仁純孝章皇帝.

新清史卷六　本紀六

聖祖一聖祖合天弘運文武睿哲恭儉寬裕孝敬誠信中和功德大成仁皇帝, 諱玄燁, 世祖章皇帝第三子也. 母孝康章皇后. 順治十一年三月戊申, 帝生於景仁宮. 天表奇偉, 隆準龍顏, 舉止端肅. 六齡時, 嘗偕世祖皇二子福全、皇五子常寧問安宮中, 世祖各問其志, 皇二子以願為賢王對, 帝奏云：「待長而效法皇父.」世祖皇帝遂屬意焉. 順治十八年正月壬子, 世祖皇帝不豫. 丙辰, 大漸, 召原任學士麻勒吉、學士王熙至養心殿, 降旨定帝御名, 立為皇太子, 命索尼、蘇克薩哈、遏必隆、鰲拜輔政. 丁巳, 世祖章皇帝崩. 己未, 帝即位於太和殿, 以明年為康熙元年, 加恩中外, 罪非常所不原者, 咸赦除之. 癸酉, 除宜君縣荒地稅. 是月, 免蘄州廣濟縣蝗災賦.

二月癸未, 帝釋服. 乙未, 內官吳良輔以專擅伏誅, 申諭中人毋許干預政事. 丙申, 以德塞襲封和碩簡親王. 戊申, 以江南瀕江、瀕海百姓供營建墩臺役, 免其丁徭. 除陝西鳳翔所荒地丁糧. 是月, 免河南、直隸被災州縣額賦有差.

三月戊午, 吳三桂平馬乃土司, 獲其酋龍吉兆. 庚申, 廣東海賊黃占三等率眾來降. 乙丑, 封浙江提督田雄二等侯, 福建提督馬得功三等侯. 丙寅, 詔曰：「國家法度, 代有不同. 太祖、太宗創制定法, 垂裕後昆. 今或滿、漢參差, 或前後更易. 其詳考成憲, 勒為典章, 集議以聞.」是月, 免直隸、湖南被災州縣額賦有差.

夏四月壬午, 予殉葬侍衛傅達理祭葬. 甲申, 命湖廣總督駐荊州. 乙酉, 以線國安為征勦將軍, 鎮守廣西, 馬雄為廣西提督, 王國光為鎮海將軍, 駐防廣東, 改楊遇明廣東提督. 丙戌, 以喇哈達為工部尚書. 乙未, 起魏裔介左都御史, 以車爾布為鑲紅旗蒙古都統. 癸卯, 賜安南國王黎維祺璽書、銀幣. 丙午, 以許世昌巡撫福建, 朱昌祚巡撫浙江, 張朝珍巡撫安徽. 大學士洪承疇乞休, 允之, 予三等輕車都尉世職. 戊申, 賜馬世俊等三百八十三人進士及第、出身有差.

五月壬子, 裁各省巡按. 乙丑, 董應魁疏報, 廣東官兵平廉州龍門, 獲鄧耀, 誅之. 丁卯, 定滿洲、蒙古、漢軍六部司官員數. 戊辰, 以盧興祖巡撫廣東. 己巳, 以高景為工部尚書, 劉良佐為江安提督. 乙亥, 安南都統使莫敬耀以高平來歸, 封歸化將軍.

六月己卯, 以林天擎巡撫延綏. 以雲貴疆宇初開, 權停兩省官入覲. 江寧巡撫朱國治疏言, 蘇省逋賦紳衿一萬三千五百十七人, 下部斥黜有差. 庚辰, 以韓世琦巡撫順天. 辛巳, 飛牙喀奚蘇克等七屯、奇勒爾塞馬爾姓之郎阿等三屯內附. 庚寅, 以勒貝為正藍旗蒙古都統. 以鄂札襲封多羅信郡王. 癸巳, 大學士傅以漸罷. 丁酉, 罷內閣翰林院, 復設內秘書、國史、弘文三院. 戊戌, 吳三桂進馴象五, 卻之, 並停止境外進獻. 癸卯, 停進士觀政. 福建提督馬得功擊海賊李月高、許于敬, 平之. 是月, 免直隸被災地方額賦有差.

秋七月己酉, 以巴哈納、金之俊、胡世安為內秘書院大學士, 額色黑、成克鞏、衛周祚為內國史院大學士, 蔣赫德、李霨為內弘文院大學士. 甲寅, 改杜立德戶部尚書. 辛酉, 以覺羅伊圖為內弘文院大學士. 癸亥, 改高景刑部尚書. 丙寅, 命考察京朝官, 停滿郎中自陳例. 癸酉, 以衛周祚管吏部尚書. 是月, 免江南、直隸、陝西被災州縣額賦有差.

閏七月庚辰, 以車克為吏部尚書, 阿思哈為戶部尚書. 癸未, 鄭成功將萬儀、萬祿等率眾來歸. 癸巳, 以寧古禮為左都御史. 甲午, 以傅維麟為工部尚書. 丁酉, 以周召南巡撫偏沅. 壬寅, 予蘇松提督梁化鳳男爵.

八月辛亥, 以宜理布為正白旗蒙古都統. 甲寅, 達賴喇嘛及干都台吉請於北勝州互市, 許之. 己未, 設直省總督. 甲戌, 詔定滿洲內外官限月治喪之制.

九月辛巳, 諭兵部：「向來提鎮官缺, 例係廷推, 今思武臣戰守功績, 俱載在職方, 廷臣何由稔悉. 自今專令兵部銓敘以聞.」癸未, 以蘇納海為內國史院大學士. 丁亥, 改趙廷臣總督浙江, 趙國祚總督山東, 李國英總督四川, 郎廷佐總督江南, 李棲鳳總督廣東. 以張朝璘總督江西, 白如梅總督陝西, 卞三元總督雲南, 劉清泰總督河南, 于時躍總督廣西. 壬辰, 裁江安廬鳳提督, 改梁化鳳為江南通省提督. 增置五省提督, 改劉良佐直隸提督, 楊捷山東提督, 柯永盛山西提督, 以許天寵為河南提督, 張勇為雲南提督. 甲午, 以明安達禮為兵部尚書, 董衛國巡撫江西, 董學禮為湖廣提督. 乙未, 以楊熙巡撫山西, 羅繪錦巡撫貴州. 庚子, 以博羅色冷為理藩院尚書. 停臣工捐助議敘. 乙巳, 停翰林官外轉例. 是月, 免金鄉、定陶縣旱災額賦.

冬十月丁未朔, 鑄康熙錢. 戊申, 以苗澄總督直隸, 佟延年總督貴州. 己酉, 殺鄭芝龍及其子世恩、世蔭等. 以林起龍總督漕運. 辛亥, 除山東加增屋稅. 甲寅, 諭吏部、兵部, 故明宗室歸順者, 與諸色降人一體錄用. 乙卯, 改趙國祚山西總督, 祖澤溥山東總督. 丁巳, 以祖永烈為蘇州寧海將軍. 庚申, 以舟山民內徙, 免其逋賦. 辛酉, 裁順天巡撫, 改韓世琦巡撫江寧. 壬戌, 命科臣分察部務, 檢核稽緩者以聞. 癸亥, 停武舉殿試, 仍賜霍維鼐等三百一人武進士及第、出身有差. 甲子, 山東賊于七作亂, 逮巡撫許文秀、沂州總兵李永盛、登州總兵范承宗. 乙丑, 以劉斗巡撫甘肅, 屈盡美巡撫廣西, 張尚賢巡撫鳳陽. 辛未, 以濟席哈為靖東將軍, 討平山東亂民于七. 壬申, 御史白尚登請停科道官聯名糾劾, 從之. 甲戌, 以蔣國柱巡撫山東.

十一月丙子朔, 冬至, 祀天於圜丘. 己卯, 授莫元清安南國都統使. 壬午, 大學士胡世安罷. 甲申, 四川涼山寨番□犯建昌, 兵巡道張元凱等擊走之. 乙未, 禮部尚書王崇簡罷. 己亥, 奉世祖章皇帝神主升祔太廟. 甲辰, 巡按湖南御史仵劭昕坐贓棄市. 是月, 免陝西、江南、直隸被災額賦.

十二月丙午朔, 吳三桂、愛星阿等進討緬酋, 克之, 擒明永曆帝朱由榔, 滇南平. 丁未, 以沙澄為禮部尚書. 庚戌, 免崇明鹽課. 丁巳, 以盧崇峻總督廣東. 丁卯, 玉牒成. 戊辰, 命吏部、都察院甄別各省督撫. 癸酉, 以楊茂勳總督貴州, 劉兆麒巡撫湖廣. 是月, 免湖南、浙江被災州縣額賦.

康熙元年春正月乙亥朔, 免朝賀. 乙酉, 享太廟. 庚寅, 錄前大學士希福、范文程、寧完我、額色黑佐命功, 以其子范承謨等官內院學士. 甲午, 尚可喜破武定諸屯賊, 蕭國隆赴水死, 廣肇悉平, 下部議敘. 丁酉, 禮部尚書烏赫罷.

二月庚戌, 以祁徹白為禮部尚書. 壬子, 太皇太后聖壽節, 帝率群臣朝賀. 庚申, 以白秉真總督山西, 張自德巡撫河南, 賈漢復巡撫陝西, 胡文華巡撫南贛. 己巳, 以王來任撫治鄖陽. 是月, 免黃梅、廣濟、沔陽上年水災額賦十之三.

三月乙酉, 以滇南平, 告祭廟陵, 御殿受賀, 詔赦天下. 辛卯, 萬壽節, 群臣朝賀. 己亥, 遣使往浙江、福建、廣東安輯新附官民.

夏四月甲辰朔, 免東海遷民所遺租賦. 丙辰, 上太祖、太宗尊諡. 丁巳, 李國英疏報, 四川提督鄭蛟麟擒朱奉鋡, 復敘州、馬湖二府.

五月戊寅, 夏至, 祭地於方澤. 庚辰, 免盛京新附居民役. 壬辰, 以覺羅巴哈納為鑲白旗滿洲都統, 王國光為正紅旗漢軍都統. 辛丑, 總兵官許龍擒鄭成賜於廈門, 下部議敘.

六月丁未, 命禮部考定貴賤儀式. 庚申, 停京察大計, 內外官三年考滿, 上官仍註考以定去留, 註不以實者罪之.

秋七月壬申朔, 以車克為內秘書院大學士. 辛卯, 以阿思哈為吏部尚書. 戊戌, 以寧古禮為戶部尚書, 張杰為浙江提督, 施琅為福建提督.

八月辛丑朔, 大學士金之俊罷. 丙午, 諭漕運官丁為奸利擾民者, 重其罪. 丙辰, 改覺羅雅布蘭左都御史, 以覺羅科爾昆為刑部尚書.

九月壬午, 裁延綏巡撫. 辛卯, 以覺羅巴爾布為正紅旗滿洲都統. 朝鮮以滇南平, 遣使來賀. 甲午, 定河員處分例. 戊戌, 免瓜洲剝船濟工銀.

冬十月壬寅, 以成克鞏為內秘書院大學士. 癸卯, 尊皇太后為太皇太后, 皇后為仁憲皇太后, 母后為慈和皇太后, 頒詔天下. 丁未, 起林天擎巡撫南贛.

十一月甲戌, 江南巡按衛正元坐軍事退縮論絞, 以曾摘發奸贓, 免死, 徙尚陽堡. 辛巳, 冬至, 祀天於圜丘, 免朝賀. 是月, 免直隸、江南水災地方額賦.

十二月辛酉, 詔貴州文武事宜歸吳三桂兼理.

是歲, 朝鮮來貢.

二年春正月甲戌, 湖廣提督董學禮等擊破西山賊於李家店, 擒其總兵宋□, 賊黨遁, 別遣將復歸州巴東巫山. 己亥, 廣東總督盧崇峻上言, 大兵所過, 請封商民船濟師, 不許. 是月, 免直隸、江南上年被災地方額賦有差.

二月庚子, 停六部漢司官內陞京堂例. 庚戌, 慈和皇太后崩. 丁巳, 吳三桂請雲貴督撫聽其節制, 從之. 丁卯, 貴州官兵討丹平土官莫之廉, 擒之. 是月, 免河南、湖廣等去年水災州縣額賦.

三月庚午, 四川總督李國英進勦昌寧, 袁宗第遁, 馮起鳳、黃守庫等降. 甲戌, 命大學士蘇納海管戶部尚書. 戊寅, 湖廣提督董學禮等大破李來亨於長坪, 餘黨遁走. 癸未, 改蔣赫德為內國史院大學士. 丙戌, 萬壽節, 免朝賀. 壬辰, 荷蘭國發兵船至閩安鎮來助師, 並遣使朝貢, 賜銀幣有差. 甲午, 以那摩佛為領侍衛內大臣. 是月, 免青浦等十二縣、江寧前衛等十五衛旱災逋賦有差.

夏四月乙卯, 免順治十八年浙江逋賦. 是月, 免山東、福建二省被災州縣舊欠田賦, 及江西、河南、陝西上年被災州縣額賦.

五月辛未, 湖廣忠建、高羅、木冊土司內附. 癸酉, 發山西常平倉粟賑孤貧. 丙子, 以孫廷銓為內秘書院大學士. 廣西土官莫宗詔、鄧世廣、韋盛春內附. 丁丑, 以圖爾白紳巴圖魯為杭州將軍. 戊寅, 以周有德巡撫山東. 乙酉, 令雲南開局鑄錢. 丙戌, 詔天下賦役上供者, 除雜徵條目, 總名地丁, 歸於戶部, 各部寺應用錢糧, 關由戶部支放, 自康熙三年始, 著為令. 戊子, 以魏裔介為吏部尚書. 庚寅, 除崇明、靖江、丹徒、丹陽遷民失業租賦. 甲午, 恭上大行慈和皇太后尊諡曰孝康慈和莊懿恭惠崇天育聖皇后. 是月, 免湖廣、浙江州縣衛上年被災額賦.

六月壬寅, 葬世祖章皇帝於孝陵, 以孝康皇后、端敬皇后祔. 戊申, 以龔鼎孳為左都御史. 壬子, 以尼滿為刑部尚書. 乙卯, 李定國子嗣興率所部來降. 甲子, 以噶褚哈為正紅旗蒙古都統. 乙丑, 以哈爾庫為浙江提督. 是月, 免四川州縣衛上年被水額賦.

秋七月甲午, 湖廣提督董學禮疏報破李來亨於潭家寨. 是月, 免陝西禮縣上年水災, 及貴州丹平司上年荒地逋賦.

八月癸卯, 詔鄉會試停制義, 改用策論表判. 乙巳, 復滿洲、蒙古、漢軍繙譯鄉試. 丙午, 定宗女封號之制. 丁未, 命都統宜理布、廣東總督盧崇峻按行邊海. 庚戌, 鄭鳴駿及其兄子纘緒來降, 授鳴駿遵義侯, 纘緒慕恩伯. 甲寅, 郝搖旗等竄伏鄖襄, 命穆里瑪為靖西將軍, 圖海為定西將軍, 率師勦之.

九月丙寅, 以噶褚哈為鎮西將軍, 守西安. 癸酉, 盧崇峻等討粵賊李宗韜, 平之, 下部察敘. 廣州總兵官張國勳勦滅香山賊. 是月, 免直隸、江南、江西、陝西等被災州縣衛額賦有差.

冬十月丁酉, 皇太后聖壽節, 免朝賀. 壬寅, 施琅敗鄭經將林維於海門, 斬之. 乙卯, 耿繼茂率師克廈門, 鄭軍潰, 提督施琅會荷蘭軍邀擊之, 取浯嶼、金門二島, 鄭經等宵遁. 是月, 免直隸、浙江、湖廣等被災州縣額賦有差.

十一月乙丑朔, 諭諸國貢使以土物來市者, 免其稅. 戊辰, 耿繼茂疏報, 鄭芝龍子世襲率所部來降, 鄭賡亦降. 乙酉, 冬至, 祀天於圜丘. 是月, 免直隸、江南、四川等被災州縣衛額賦有差.

十二月丁酉, 以張國柱為雲南提督. 甲辰, 以劉格巡撫四川. 丙辰, 西安將軍傅喀禪擊敗郝搖旗於黃草坪, 擒搖旗及朱宗蒗等, 四川平. 辛酉, 以屈盡美總督廣西. 壬戌, 祫祭太廟. 是月, 免湖廣、雲南、江西、浙江、貴州等被災縣衛所額賦有差.

是歲, 朝鮮來貢.

三年春正月壬申, 賜朝正外藩銀幣、鞍馬. 甲戌, 以金光祖巡撫廣西. 減南昌府漕米. 丙子, 以王進功為福建提督. 戊子, 免陝西臨鞏二府練餉銀. 己丑, 廣西隴納山妖人阿仲叛, 官兵討平之, 下部察敘.

二月壬寅, 長蘆巡鹽御史張吉午請增天津鹽引千二百道, 不允. 戊申, 杜輝、吳陞率所屬以南澳來降. 甲寅, 福建總兵董大用勦平寧化山寇, 斬賊首錢禾. 是月, 免壽州等五州縣衛, 嘉魚、澧州等二十二州縣衛上年被災額賦有差, 免秦州元年被水額賦十之三.

三月甲戌, 增置湖廣按察使一員, 治長沙. 丙子, 耿繼茂等進拔銅山, 鄭經宵遁. 丙戌, 賜嚴我斯等一百九十九人進士及第、出身有差. 是月, 免黃岡等十三縣衛上年水災額賦有差.

夏四月己亥, 輔臣鰲拜等誣飛揚古罪, 論死, 籍其家. 遣尚書喀蘭圖往科爾沁等四十七旗蒞盟. 戊申, 裁鄖陽撫治. 是月, 免興國、禮縣等水災逋賦有差.

五月甲子, 詔州縣私派累民而上官容隱者, 並坐其罪. 丙寅, 以拜山為鑲紅旗蒙古都統. 壬午, 免廣東元年逋欠鹽課. 詔百官三年考滿, 所司舉不以實者, 罪之. 癸未, 禁直省繫囚, 毋用非刑苛虐. 是月, 免石首縣上年被水額賦十之三.

六月癸巳, 除登、青、萊三府海島地糧. 甲午, 以巴泰為內國史院大學士. 己酉, 以朱昌祚總督福建. 辛亥, 以李顯貴為鎮海將軍. 丙辰, 以蔣國柱巡撫浙江. 庚申, 詔免順治十五年以前逋賦. 是月, 免餘干、安仁二縣上年被水額賦.

閏六月辛酉朔, 以福建興化、泉、漳旱, 命督撫加意賑恤. 壬戌, 福建總兵官李長榮等擊破張煌言, 擒其總兵張賢, 下部察敘. 丁卯, 吳三桂與李本深等會勦叛苗安坤, 大敗之, 下部議敘. 庚午, 以常進功為廣東提督. 乙亥, 刑部尚書高景罷. 乙酉, 以王弘祚為刑部尚書. 丙戌, 以漢軍京堂官歸入漢缺, 與漢人一體陞授.

秋七月戊戌, 廣東官兵勦蜑寇周玉, 破之, 下部察敘. 己亥, 禁外國餽遺邊藩督撫. 庚子, 廣西總督屈盡美勦下井傜賊, 破之, 下部察敘. 丁未, 以施琅為靖海將軍, 攻臺灣. 辛亥, 廣東遊擊梁有才勦瀝源賊袁瑞等, 平之, 下部察敘. 戊午, 四川官兵克復大昌, 下部察敘. 是月, 免貴州新添衛去年被水額賦.

八月甲戌, 浙江總督趙廷臣疏報, 遣舟師擒張煌言於范嶴. 己卯, 靖西將軍穆里瑪、定西將軍圖海疏報, 勦李來亨於茅麓山, 來亨自經死, 餘黨悉平. 辛巳, 孝陵工成. 是月, 免霸州等四州縣被水額賦.

九月甲辰, 除衢州府屬荒地糧, 仍招民開墾. 丙午, 廣東官兵斬賊首蘇利於碣石衛, 餘黨悉平, 下部察敘. 癸丑, 遣官檢八旗被災莊田, 發廩賑之. 李率泰疏報, 福建官兵勦茶仔畬山寇, 平之. 乙卯, 廣西官兵勦恭城縣傜賊, 獲其首黃天貴, 餘寨相率降, 下部察敘. 以查克旦為領侍衛內大臣. 是月, 免直隸、山東水災額賦.

冬十月辛酉, 皇太后聖壽節, 免朝賀. 癸酉, 賜吳三畏等百人武進士及第、出身有差. 丙戌, 以柏永馥為陝西提督. 丁亥, 以胡茂楨為湖廣提督. 是月, 免江南、陝西水災額賦.

十一月壬辰, 冬至, 祀天於圜丘. 丁未, 以魏裔介為內秘書院大學士, 改杜立德吏部尚書, 王弘祚戶部尚書. 癸丑, 以龔鼎孳為刑部尚書. 是月, 免江南、湖廣、浙江、陝西水災額賦.

十二月戊午朔, 日有食之. 以喇哈達兼鑲黃旗蒙古都統. 癸亥, 以葉成額為工部尚書. 丙寅, 除當塗、高淳、湖田賦. 丙戌, 祫祭太廟. 是月, 免湖南、福建被水州縣額賦.

是冬, 彗星見張宿、井宿、胃宿、奎宿, 金星見, 給事中楊雍建請修省. 帝嘉納之.

是歲, 朝鮮、琉球來貢.

四年春正月壬辰, 以郝惟訥為左都御史. 贈福建陣歿提督馬得功爵諡. 己亥, 停榷關溢額者議敘. 辛丑, 封承澤親王碩色子博翁果諾為惠郡王. 是月, 免浙江、江西上年被災額賦.

二月戊午朔, 祭大社、大稷. 乙丑, 太皇太后聖壽節, 免朝賀. 壬申, 吳三桂疏報, 勦平水西烏撒土司, 擒其酋安重乾、安重聖. 丙子, 以太原、大同府屬上年旱, 稅糧徵入者, 抵今年正賦, 仍發廩賑之. 丁丑, 喀爾喀巴爾布冰圖台吉來歸, 封多羅貝勒. 癸未, 以盧興祖總督廣東. 丙戌, 以星變, 詔臣工上言闕失. 御史董文驥疏言：「大臣更易先皇帝制度非是, 宜一切復舊.」是月, 免太倉等五州縣上年被水額賦.

三月戊子, 京師地震有聲. 辛卯, 金星晝見. 以星變, 地震, 肆赦, 免逋賦. 以山西上年旱, 有司不時上聞, 致饑饉失所, 詔吏部議罪, 免晉省積逋及今年賦. 壬辰, 詔州縣收夏秋稅糧, 毋隔年預征, 以紓民力. 甲午, 以王來任巡撫廣東. 乙未, 免福建鹽課積逋. 丙申, 詔曰：「郡縣災荒, 有司奏請除賦, 小民輸納已完, 是上有蠲恤之名, 而惠不下究也. 自今被災者, 預緩征額賦十之三.」庚子, 張國勛等勦會新二縣土寇, 平之. 壬寅, 詔鄉會試復用制義. 甲辰, 萬壽節, 免朝賀. 丙午, 詔修歷代帝王廟. 太常寺少卿錢綎請擇老成耆德、贍通經史者數人, 出入侍從, 以備顧問. 是月, 免湖廣石首等縣上年蝗災額賦.

夏四月丙寅, 詔凡災傷免地糧者, 並免其丁徭. 戊辰, 詔補授部院卿貳、督撫大員, 仍廷推. 丙子, 廣東蜑寇黃起德就撫. 辛巳, 以濟南等六府旱, 遣官賑之.

五月乙未, 四川官兵勦建昌□賊, 平十九寨. 丁酉, 遣官賑雲鎮三關饑民. 辛丑, 以江南淮安、鳳陽、直隸大名府旱, 發粟賑之. 丁未, 置直隸總督, 兼轄山東、河南. 裁貴州總督歸雲南, 廣西總督歸廣東, 江西總督歸江南, 山西總督歸陝西, 鳳陽、寧夏、南贛巡撫悉裁之. 戊申, 改孫塔鑲藍旗滿洲都統. 是月, 免山東樂陵等州縣上年旱災額賦.

六月丙辰朔, 以朱昌祚總督直隸山東河南. 丁巳, 以誇岱為鑲藍旗蒙古都統. 戊午, 免山東今年租賦. 乙丑, 詔父子兄弟同役, 給復一年. 戊辰, 免水西額糧, 於招墾成熟後起科. 己巳, 雲南迤東土酋王耀祖據新興叛, 官兵討平之.

秋七月壬寅, 廣西官兵勦平富川、恭城、修仁、荔浦四縣傜賊. 己酉, 吏部以山西征糧如額, 請議敘, 詔曰：「曩以太原諸處旱災, 人民饑饉, 督撫不即以聞, 方行議罪, 會赦得原, 豈可仍以催科報最. 惟未被災之地方官, 仍紀錄如例.」壬子, 免長蘆今年灶課. 是月, 免徐州等州縣旱災額賦.

八月甲寅朔, 減廣西引額十之六. 戊午, 以劉光為鑲黃旗漢軍都統. 庚申, 廣東陽江縣地震有聲. 丁卯, 廣東蜑賊唐琳高據東涌, 遊擊佟養謨討擒之. 庚午, 詔贓官遇赦原免者, 不許復職. 己卯, 奉天府立學校, 置生員. 是月, 免直隸開州等州縣旱災額賦.

九月甲申朔, 太原府地震. 辛卯, 冊赫舍里氏為皇后, 輔臣索尼之孫女也. 戊申, 加上太皇太后徽號曰昭聖慈壽恭簡安懿章慶敦惠溫莊太皇太后, 皇太后徽號曰仁憲恪順皇太后, 頒詔加恩中外. 是月, 免陝西、江南、直隸等屬被災額賦.

冬十月癸丑朔, 享太廟. 喀爾喀台吉都西希雅布等率眾內附. 癸亥, 帝幸南苑. 甲戌, 回宮. 丁丑, 常德府地震有聲. 庚辰, 鄭經將朱英自澎湖率眾來降. 是月, 免河南、陝西、江南等屬水災額賦.

十一月丁酉, 冬至, 祀天於圜丘. 是月, 免直隸、浙江、江南、陝西、河南、江西等被災額賦.

十二月庚申, 以溫齊為鑲藍旗滿洲都統. 庚辰, 祫祭太廟. 是月, 免直隸、湖南、陝西、廣西等被災額賦.

是歲, 朝鮮、琉球、暹羅入貢, 索倫、飛牙喀人來歸.

五年春正月庚寅, 以廣東旱, 詔發常平穀七萬賑之. 雲南土酋祿昌賢等作亂, 吳三桂、卞三元、張國柱等分兵進勦, 餘黨悉平. 甲午, 以承澤親王碩色子恩克布嗣爵. 己酉, 起張朝璘總督福建. 是月, 免江南、直隸被災逋賦.

二月壬子朔, 置平遠、大定、黔西三府. 癸丑, 增雲南開化鎮, 省忠勇中營總兵官. 丁巳, 詔以十二月中氣不應, 求明曆法、精測候者. 戊午, 祭大社、大稷. 乙丑, 詔自今漢軍官丁父母憂者, 並解任持三年喪, 著為令. 丙寅, 朝日於東郊. 庚辰, 以濟世為正藍旗滿洲都統. 是月, 免湖廣、河南等被災逋賦.

三月壬辰, 以胡拜為直隸提督. 丙申, 起盧崇峻總督河道. 丙午, 喀爾喀台吉滾布什希等率四部落來歸.

夏四月辛亥朔, 享太廟. 丙辰, 命雲南舉行武鄉試. 是月, 免浙江、湖廣等被災逋賦.

五月壬午, 命貴州舉行武鄉試. 乙未, 以海寇楊二等竄匿安南, 詔黎維禧執之. 己亥, 夏至, 祭地於方澤. 壬寅, 封黎維禧安南國王. 甲辰, 以河間、任丘、獻縣饑, 發廩賑之. 丙午, 以孫延齡為廣西將軍, 接統定南部軍, 駐桂林. 是月, 免懷遠堡、綏德州、威武、清平衛上年被災額賦.

六月庚戌朔, 日有食之. 己未, 增置六科滿、漢給事中各一員. 甲子, 工部尚書傅維麟罷. 辛未, 詔崇文門凡貨物出京者, 弛其稅. 癸酉, 以郝惟訥為工部尚書.

秋七月庚辰朔, 以朱之弼為左都御史. 辛巳, 琉球來貢, 并附進前貢舶所漂失物. 帝嘉其恭順, 詔還之, 自今非其國產, 並免貢. 丁未, 改尼滿左都御史, 以對喀納為刑部尚書.

八月己酉朔, 給事中張維赤疏請親政. 壬子, 厄魯特伊斯丹津內附, 封多羅郡王. 戊辰, 祭大社、大稷. 庚午, 以滇東諸酋削平, 置開化府永定州, 設官屬. 甲戌, 禮部尚書沙澄免.

九月丁亥, 起范承謨內秘書院學士, 改梁清標禮部尚書. 癸巳, 帝幸南苑. 海寇犯甲子所港口, 總兵官許龍敗之, 提督常進功、總兵官張國勳坐不擊賊, 俱降調有差. 丙申, 改龔鼎孳兵部尚書. 癸卯, 帝還宮. 丙午, 改郝惟訥刑部尚書. 是月, 免安陽等縣水災額賦.

冬十月壬子, 以朱之弼為工部尚書. 是月, 免泗州等州縣水災額賦.

十一月丁丑朔, 以王熙為左都御史. 己卯, 以苗澄總督四川. 癸未, 以劉秉政巡撫福建. 辛卯, 改盧崇峻總督山西陝西. 丙申, 輔臣鰲拜以改撥圈地, 誣奏大學士管戶部尚書蘇納海、直隸總督朱昌祚、巡撫王登聯等罪, 逮下獄. 四大臣之輔政也, 皆以勳舊. 索尼年老, 遏必隆闇弱, 蘇克薩哈望淺, 心非鰲拜所為而不能爭. 鰲拜橫暴, 又宿將多戰功, 敘名在末, 而遇事專橫, 屢興大獄, 雖同列亦側目焉. 己亥, 以楊茂勳總督河道. 壬寅, 冬至, 祀天於圜丘. 是月, 免浙江、湖廣、江西等被災額賦.

十二月甲子, 以馬希納為戶部尚書. 丙寅, 輔臣鰲拜等誣奏原任戶部尚書蘇納海、總督朱昌祚、巡撫王登聯罪, 帝不允所奏, 鰲拜矯旨殺之. 甲戌, 祫祭太廟. 是月, 免邳州等州縣被災額賦有差.

是歲, 朝鮮、琉球來貢.

六年春正月己卯, 起白秉真總督直隸山東河南. 庚辰, 以伯碩穆保為鑲紅旗蒙古都統. 乙酉, 享太廟. 詔凡災免錢糧, 有司奉行不實者罪之. 丙戌, 以甘文焜巡撫直隸. 己丑, 封世祖第二子福全為和碩裕親王. 丁酉, 帝幸南苑. 庚子, 以阿思哈為鑲白旗滿洲都統. 乙巳, 帝回宮. 改明安達禮吏部尚書. 喀爾喀色冷墨爾根台吉率所屬來歸, 封多羅貝勒. 是月, 免五河等縣衛被災逋賦.

二月戊申, 祭大社、大稷. 癸亥, 封蘭布為郡王. 丁卯, 以班布爾善為內秘書院大學士, 圖海為內弘文院大學士. 戊辰, 以阿思哈為兵部尚書. 除處州府屬荒地糧, 仍招徠開墾. 庚午, 設貴州威寧鎮. 是月, 免江南、湖廣等州縣衛去年被災逋賦.

三月辛巳, 吏部尚書明安達禮, 禮部尚書祁徹白、梁清標, 工部尚書葉成額以京察自陳免. 乙酉, 以阿思哈為吏部尚書, 覺羅外庫為禮部尚書, 噶褚哈為兵部尚書, 馬邇賽為工部尚書. 丁亥, 以黃機為禮部尚書. 庚寅, 以祖永烈為正黃旗漢軍都統. 乙未, 起祖澤溥總督福建. 己亥, 賜繆彤等百五十五人進士及第、出身有差. 是月, 免蘭州岐山縣上年被災額賦十之三.

夏四月甲寅, 賜故總督李率泰一等男爵. 己酉, 寧古塔建木城. 甲子, 江南民人沈天甫撰逆詩誣告人, 誅之. 其被誣者悉置不問. 庚午, 御史田六善言：「奸民告訐, 於南人不曰『通海』, 則曰『逆書』, 北人不曰『于七黨』, 則曰『逃人』, 請鞫誣反坐.」從之. 甲戌, 加索尼一等公. 是月, 免鎮原縣上年被災額賦.

五月庚戌, 起屈盡美總督漕運. 辛酉, 吳三桂請解總理雲南、貴州兩省事, 從之. 是月, 免會寧吳堡等縣被災額賦有差.

六月丁酉, 除廣東雜稅. 己亥, 禁採辦楠木官役生事累民. 是月, 免山西、陝西等被災逋賦.

秋七月甲辰, 禁王公以下及官員家人占關津奪民生業, 違者罪之. 己酉, 帝親政, 御太和殿, 群臣表賀. 詔加恩中外, 罪非殊死, 咸赦除之. 是日, 始御乾清門聽政. 甲寅, 命武職如文官例引見. 己未, 輔臣鰲拜等搆蘇克薩哈罪, 殺之, 及其子姪、族人. 癸亥, 輔臣遏必隆、鰲拜加一等公. 己巳, 河決桃源, 入洪澤湖. 是月, 免寧州、安化等州縣被災逋賦.

八月戊寅, 祭大社、大稷. 己卯, 命河南、山東、山西、江南、浙江投誠兵屯墾荒地. 丁酉, 帝幸南苑.

九月丙午, 命纂修世祖章皇帝實錄. 丁未, 帝回宮. 復命滿洲、蒙古、漢軍, 同漢人試科目. 己巳, 停本年秋決. 是月, 免浙江、福建等縣衛被災逋賦.

冬十月壬申朔, 享太廟. 己卯, 奉天承德縣地震有聲. 壬午, 喀爾喀根敦代青台吉率眾來歸, 封輔國公. 丙戌, 賜秦藩信等百人武進士及第、出身有差.

十一月丁未, 冬至, 祀天於圜丘. 奉世祖章皇帝配享. 戊申, 以承德、廣寧二縣雨雹, 發廩賑之. 丁巳, 加上太皇太后徽號曰昭聖慈壽恭簡安懿章慶敦惠溫莊康和太皇太后, 皇太后徽號曰仁憲恪順誠惠皇太后, 加恩中外, 罪非常所不原者, 咸赦除之. 是月, 免直隸、江西等州縣被災額賦.

十二月癸未, 命各省開局鑄錢. 乙酉, 敕修鹽法漕運書. 丙戌, 以塞白理為廣東水師提督, 劉邦柱為浙江提督. 丁亥, 以周有德總督兩廣, 劉秉權巡撫廣東. 戊子, 增戶部尚書一員, 以馬邇賽為之. 辛卯, 起佟鳳彩巡撫貴州. 戊戌, 祫祭太廟. 是月, 免直隸、湖廣、陝西等州縣衛所被災額賦. 免山東齊東縣蝗災額賦十之三.

是歲, 朝鮮、荷蘭入貢.

七年春正月丁未, 享太廟. 以額赫里為工部尚書. 戊申, 以莫洛總督山西陝西, 劉兆麒總督四川, 李天浴巡撫雲南. 乙卯, 以劉芳躅巡撫山東. 戊午, 以世祖章皇帝配天禮成, 加鰲拜等太師有差. 壬戌, 以林天擎巡撫湖廣. 癸亥, 以覺羅阿塔巡撫山西, 白清額巡撫陝西.

二月庚午朔, 賑平涼、慶陽、臨洮、鞏昌四府饑. 辛未, 廣東官兵擊潮州賊魏韜, 走之. 戊寅, 祭大社、大稷. 己卯, 朝日於東郊. 內國史院大學士巴泰罷. 辛卯, 帝幸南苑. 戊戌, 回宮. 命侍郎綽克託、達哈塔往四十九旗及喀爾喀蒞盟. 是月, 免直隸、奉天、浙江、陝西等被災逋賦.

三月丁未, 詔部院官才能卓越者, 即選擇陞轉, 毋拘常調. 己未, 遣官賑西寧饑. 是月, 免江南、陝西、甘肅等被災逋賦.

夏四月己巳朔, 享太廟. 庚辰, 浙江嘉善縣民郁之章以罪當遣戍, 其子褒廣叩閽請代, 帝並宥之. 甲申, 停巡倉御史. 癸巳, 金星見午位, 免微暗.

五月庚戌, 夏至, 祭地於方澤. 壬子, 以星變、地震, 下詔修省, 諭戒臣工. 癸丑, 京師地震. 乙卯, 以旱, 飭廷臣修職業, 詔內外清理刑獄, 釋輕繫, 重囚可矜疑者, 減罪一等. 是月, 免直隸、山東等上年被水額賦十之二.

六月癸酉, 金星晝見. 癸未, 以布顏為禮部尚書. 丁亥, 以濟世為工部尚書. 戊子, 平南王尚可喜遣子之信入侍. 是月, 免直隸、甘肅等縣被災額賦.

秋七月戊戌朔, 享太廟. 戊午, 前漕運總督吳維華請徵各州縣市鎮間架銀, 及江南諸洲, 令民出錢佃種, 帝惡其言利害民, 下刑部議罪. 庚申, 以誇岱為鑲藍旗滿洲都統. 乙丑, 以俄托渾為鑲藍旗蒙古都統.

八月戊辰, 祭大社、大稷. 壬申, 戶部尚書王弘祚坐失察書吏偽印盜帑, 免. 戊寅, 河決桃源. 辛巳, 改黃機戶部尚書. 甲申, 以多羅郡王蘭布襲封和碩親王. 戊子, 改郝惟訥禮部尚書. 乙未, 賑順天等府水災.

九月丁酉朔, 改朱之弼刑部尚書. 庚子, 金星晝見. 以吳瑪護為奉天將軍, 額楚為江寧將軍, 瓦爾喀為西安將軍. 癸卯, 以對喀納為內國史院大學士. 甲辰, 以王熙為工部尚書. 丙午, 以宜理布為正白旗滿洲都統. 戊申, 以明珠為刑部尚書. 辛亥, 以馮溥為左都御史, 馬邇賽兼正白旗蒙古都統. 壬子, 車駕將幸邊, 侍讀學士熊賜履、吏科給事中趙之符先後疏諫, 帝嘉納之, 仍詔自今事有未當者, 俱直陳無隱. 是月, 免湖廣、浙江等縣旱災額賦.

冬十月丙寅朔, 享太廟. 丁卯, 定八旗武職人員居喪百日, 釋縞任事, 仍持服三年. 戊辰, 皇太后聖壽節, 免朝賀. 庚午, 帝幸南苑. 己卯, 回宮. 庚寅, 裁湖廣總督. 是月, 免泗州等州縣水災額賦.

十一月癸丑, 冬至, 祀天於圜丘. 己未, 以圖喇為杭州將軍. 是月, 免直隸、江南、河南、湖廣、浙江等水災額賦；其安陽、臨漳仍賜復三歲；田地為水所壞者, 永豁除之. 免保安州雨雹, 瀏陽旱災賦十之三.

十二月壬申, 封班達爾沙為多羅杜楞郡王. 癸酉, 以麻勒吉總督江南江西. 戊寅, 裁廣東左路總兵官. 己卯, 以甘文焜總督雲南貴州. 庚辰, 以范承謨巡撫浙江. 己丑, 以金世德巡撫直隸. 癸巳, 祫祭太廟. 是月, 免山東地震州縣田租.

是歲, 朝鮮、安南、暹羅入貢.

八年春正月癸卯, 享太廟. 戊申, 修乾清宮. 丙辰, 帝自清寧宮移御武英殿. 是月, 免直隸、陝西等州縣逋賦；地廢者, 永豁除之.

二月戊辰, 祭大社、大稷. 庚午, 詔自九年始, 行南懷仁推算曆法. 辛未, 濬京師護城河. 庚寅, 巡近畿. 又諭督撫察官弁才力不勝者, 罷之. 是月, 免平涼、臨洮、鞏昌逋糧.

三月丁酉, 以郎廷相巡撫河南. 戊戌, 復廷推提督總兵例. 辛丑, 以直省廢藩田予百姓. 丙辰, 以劉兆麒總督浙閩. 丁巳, 以光泰為正白旗滿洲都統.

夏四月癸亥朔, 日有食之. 丙寅, 內國史院大學士衛周祚病免. 癸酉, 以杜立德為內國史院大學士. 丁丑, 帝幸太學, 釋奠先師孔子, 御彝倫堂, 講周易、尚書. 戊寅, 賜衍聖公孔毓圻及祭酒以下諸臣宴. 庚辰, 改黃機吏部尚書. 辛巳, 給事中劉如漢請舉經筵, 帝嘉納之. 癸未, 賑真定府饑. 己丑, 改郝惟訥戶部尚書.

五月乙未, 改龔鼎孳禮部尚書. 庚子, 除西安等府荒屯及廢藩地賦. 壬寅, 起王弘祚兵部尚書. 撤廣東沿海協防官兵. 戊申, 詔逮輔臣鰲拜, 交廷鞫. 帝久悉鰲拜專橫亂政, 特慮其多力難制, 乃選侍衛、拜唐阿年少有力者為撲擊之戲. 是日, 鰲拜入見, 即令侍衛等掊而縶之. 於是有善撲營之制, 以近臣領之. 乙卯, 夏至, 祭地於方澤. 戊午, 詔各省衛所錢糧併入民稅. 己未, 以巴泰為內秘書院大學士, 范達禮為鑲黃旗漢軍都統, 改喇哈達為鑲黃旗滿洲都統. 庚申, 康親王傑書等治鰲拜獄, 列罪狀三十條, 請族誅之, 并治其黨. 帝以鰲拜輔政年久, 貸其死, 拘禁之. 其弟穆里瑪, 姪塞本得、訥莫, 其黨大學士班布爾善, 尚書阿思哈、噶褚哈、濟世, 侍郎泰璧圖, 學士吳格塞皆誅死, 餘坐譴黜. 其弟巴哈宿衛淳謹, 兄卓布泰有軍功, 免從坐. 嗣敬謹親王蘭布降鎮國公, 褫遏必隆太師、一等公.

六月壬戌朔, 改馬希納吏部尚書. 以科爾科代為兵部尚書, 郭爾親為鑲白旗滿洲都統, 覺羅塔達為鑲黃旗蒙古都統, 噶爾漢為正紅旗蒙古都統, 賴塔為正白旗蒙古都統. 丙寅, 起恩額德為工部尚書. 丁卯, 詔曰：「朕夙夜圖治, 念切民生. 邇年水旱頻仍, 盜賊未靖, 兼以貪吏朘削, 致百姓財殫力窮, 朕甚憫焉. 部院科道諸臣, 佐朕拯民疾苦, 其以切實裨益之事, 各抒所見陳奏.」禁官員買良民為奴. 戊辰, 敕改製觀象臺儀器. 己巳, 詔停保舉, 仍論俸次陞轉. 壬申, 詔復蘇克薩哈等官及世職, 其族弟白爾赫圖立功邊徼, 被枉尤酷, 復其世職, 均令其子承襲. 以米思翰為戶部尚書, 科岳爾圖為鑲白旗滿洲都統. 癸酉, 詔直省罪囚遇熱審時, 非實犯死罪者, 減一等, 如在京法司例. 甲戌, 安南國王黎維禧請以高平府石林、廣源、上琅、下琅土地人民, 仍歸莫元清為安南屬國, 從之. 戊寅, 詔禁旗人圈占民業；今年已圈者, 仍給還之. 庚辰, 裁戶部添設滿尚書. 戊子, 詔曰：「自古建國親賢, 必以親親睦族為務. 今宗人有罪, 遽絕屬籍, 朕心不忍. 自順治十八年以來, 宗人奪籍者, 所司詳察以聞.」

秋七月壬辰朔, 享太廟. 裁直隸山東河南總督. 乙未, 以對喀納兼刑部尚書. 丙申, 以帥顏保總督漕運. 己亥, 以京師旱, 詔祈雨, 命大學士圖海等清理刑獄. 庚子, 雨. 壬寅, 詔復大學士蘇納海、總督朱昌祚、巡撫王登聯原官, 並予諡. 是月, 成都進瑞麥七岐. 免唐縣、束鹿縣被災額賦十之三.

八月甲子, 以盧震巡撫偏沅. 丙寅, 以馬祜巡撫江寧. 戊辰, 祭大社、大稷. 己巳, 以覺羅朱滿為鑲黃旗蒙古都統. 壬申, 禁朝臣交通近侍. 丁丑, 贈福建陣歿侍衛阿斯哈世職. 甲申, 以索額圖為國史院大學士. 恤故戶部尚書蘇納海、直隸總督朱昌祚、巡撫王登聯, 並廕其子. 是月, 免鹽城所屯田上年水災額賦.

九月甲午, 京師地震有聲. 乙未, 舉行察典, 禮部尚書布顏、工部尚書白色純、左都御史尼滿、總督莫洛、巡撫張中第等罷免有差. 丁未, 改勒貝正藍旗滿洲都統. 庚戌, 以塞白理為浙江提督. 甲寅, 改恩額德禮部尚書, 起明珠左都御史, 以多諾總督山西陝西. 己未, 以阿布鼐之子布爾尼襲封和碩親王. 以畢力克圖為正藍旗蒙古都統.

冬十月辛酉朔, 享太廟. 癸亥, 詔滿洲、漢軍都統等, 擇才堪部院官者, 旗各數人. 甲子, 帝幸南苑. 詔官吏凡行在所, 不得借御用器物, 科累民間. 乙丑, 以羅多總督河道, 馬雄鎮巡撫山西、達爾布巡撫陝西. 己巳, 盧溝橋成, 御製文勒石. 壬申, 以吳達禮為工部尚書. 癸酉, 帝回宮.

十一月戊戌, 以王國詔為正紅旗漢軍都統. 己亥, 先是, 山西陝西總督莫洛、陝西巡撫白清額均坐鰲拜黨罷. 至是, 西安百姓叩閽稱其清廉, 乞還任, 詔特許之. 改達爾布巡撫山西, 白清額巡撫甘肅. 壬子, 太和殿、乾清宮成. 癸丑, 帝御太和殿, 群臣朝賀, 頒詔加恩中外. 是日, 帝始居乾清宮. 戊午, 冬至, 祀天於圜丘. 是月, 免直隸、江南、山西、河南、湖廣等被災地方額賦有差. 除陝西南鄭縣水坍田賦.

十二月庚申朔, 雲南赧牛等四十九寨苗人內附, 餘黨悉平. 副將冶秉忠勦逆賊阿戎於阿魯山, 斬之. 丁卯, 金星晝見. 辛未, 皇子承祜生. 己卯, 顯親王福壽薨, 察例議恤. 丁亥, 祫祭太廟. 是月, 免江南五河等縣被災額賦. 除泗、虹等五州縣虛增開墾及水坍田賦五千餘頃.

是歲, 朝鮮、琉球入貢.

九年春正月丙申, 予宋儒程顥、程頤後裔世襲五經博士. 丁酉, 享太廟. 辛丑, 祈穀於上帝, 奉太祖高皇帝、太宗文皇帝、世祖章皇帝配享. 丁未, 宥遏必隆罪, 仍以公爵宿衛內廷. 己酉, 除直省廢藩地租銀. 初, 明藩私田, 正賦外, 又輸租銀, 重征為累. 至是, 始令視民田例, 但納正賦. 壬子, 帝幸南苑.

二月壬戌, 帝回宮. 癸亥, 發粟賑淮揚諸郡饑. 戊辰, 祭大社、大稷. 己巳, 貴州崗渡等一百四十五寨苗人內附. 癸酉, 以金光祖總督兩廣. 乙亥, 以馬雄鎮巡撫廣西. 庚辰, 復設山東提督, 以楊捷為之. 癸未, 詔曰：「凡流徙尚陽堡、寧古塔罪人, 遇六月、十二月者, 例得停遣. 今思自入冬以至初春, 俱嚴寒之候, 貧者罪不至死, 而凍斃於路, 朕甚憫之. 繼今自十月至正月, 俱勿遣.」甲申, 敘克銅山金門功, 授總兵官王之鼎三等伯. 丁亥, 朝日於東郊. 是月, 免桃源等縣六年、七年被水漕糧.

閏二月戊子朔, 皇子承慶生. 庚寅, 敕有司瘞暴骸. 甲寅, 改朱之弼兵部尚書. 是月, 免福建龍溪等五縣上年水災額賦, 江南高郵等六州縣八年以前漕糧三萬, 山東沂州、魚臺等四十州縣衛起存銀二十二萬有奇.

三月辛酉, 賜蔡啟僔等二百九十二人進士及第、出身有差. 以馮溥為刑部尚書. 庚午, 復設四川湖廣及福建總督. 辛未, 發十庫茶布衣服弓矢給護軍、領催及甲士之貧者. 癸酉, 以杜篤祜為左都御史. 甲戌, 免壽州衛軍屯逋賦. 更定滿洲大學士以下、員外郎以上官員品級.

夏四月丁亥朔, 享太廟. 停四川鑄錢. 己丑, 以蔡毓榮總督四川湖廣. 己亥, 帝幸南苑. 乙巳, 以鄂善巡撫陝西, 劉斗總督福建. 丙午, 帝回宮. 乙卯, 以袁懋功巡撫山東. 河決歸仁堤. 詔發常平倉粟賑淮揚災, 並緩徵今年田租, 永除坍地賦.

五月丙辰朔, 加上皇妣尊諡曰孝康慈和莊懿恭惠崇天育聖章皇后, 升祔太廟, 頒詔加恩中外, 訪隱逸, 贍高年, 赦殊死以下. 癸亥, 以花善巡撫甘肅. 戊辰, 改科岳爾圖鑲白旗滿洲都統. 丙子, 敕纂修會典. 己卯, 皇子承瑞薨, 察例議恤. 壬午, 賑竹山縣火災.

六月丙戌朔, 以席卜臣為鑲白旗蒙古都統. 丙申, 以繫囚多瘐死, 諭刑部定治獄踰限及監斃人犯者罪. 丁酉, 以故顯親王福壽子丹臻襲爵. 己酉, 命大學士會刑部, 察重囚可矜疑者以聞.

秋七月乙卯朔, 享太廟. 丁巳, 以王輔臣為陝西提督. 淮黃水溢, 遣官往淮揚察賑. 丁卯, 奉孝康章皇后升祔奉先殿. 乙亥, 展直省報災期限. 丁丑, 以嚴自明為廣東提督. 是月, 免直隸博野等二十九州縣水災額賦有差. 免江南丹徒、金壇逋賦.

八月戊子, 祭大社、大稷. 詔都察院, 凡諸王、大臣班行不肅者, 糾劾毋隱. 壬辰, 以釋迦保為正藍旗漢軍都統. 甲午, 夕月於西郊. 乙未, 以董國興巡撫湖廣. 改內三院為內閣, 復設翰林院. 丁酉, 帝奉太皇太后、皇太后謁孝陵. 是日, 車駕發京師. 乙巳, 謁孝陵. 庚戌, 帝駐蹕夏店. 貴州那磨等三十六寨苗人內附. 辛亥, 帝駐蹕通州. 免元城、清豐、南樂三縣逃亡丁稅. 壬子, 車駕還京師. 是月, 免直隸、江南、湖廣、河南等被災地方額賦.

九月庚申, 以喇布襲封和碩簡親王. 是月, 免直隸、山東被災額賦. 以浙江嘉興、湖州水, 免耗米八萬有奇, 除雒南水坍地賦.

冬十月乙酉朔, 享太廟. 丁亥, 鄭經將林伯馨等率眾來降. 辛卯, 賜張英奇等二百人武進士及第、出身有差. 癸巳, 頒聖諭十六條於天下. 甲午, 改內三院官, 以圖海、巴泰為中和殿大學士, 索額圖、李霨、杜立德為保和殿大學士, 對喀納為文華殿大學士. 丁酉, 諭禮部, 經筵日講, 宜即舉行. 辛丑, 帝幸南苑. 甲辰, 發常平倉粟, 賑金鄉、魚臺、單縣、城武、曹縣、臨清水災. 己酉, 帝回宮. 是月, 免齊東、濟陽二十九州縣被災額賦有差.

十一月癸亥, 冬至, 祀天於圜丘. 癸酉, 以艾元徵為左都御史. 壬午, 改魏裔介保和殿大學士, 兼禮部尚書. 吏部尚書馬希納罷. 是月, 免江南高郵等十五州縣水災漕糧, 及直隸、河南、山東、湖南、江南所屬六十州縣衛被災額賦.

十二月乙酉, 命對喀納攝吏部尚書. 辛丑, 除寧州逃荒地丁. 癸卯, 以莫洛為刑部尚書. 辛亥, 祫祭太廟. 是月, 免江南高郵、浙江烏程等州縣水災額賦.

是歲, 朝鮮、西洋來貢.

十年春正月戊午, 享太廟. 辛酉, 祈穀於上帝. 丁卯, 以蘇尼特及四子部落饑, 發廩賑之. 戊辰, 耿繼茂疾, 請以子精忠代領其軍, 詔可. 辛未, 禮部尚書恩額得罷. 癸酉, 封世祖第五子常寧為恭親王. 乙亥, 以羅多總督山西陝西. 戊寅, 起祁徹白禮部尚書. 庚辰, 大學士魏裔介罷. 以曹申吉巡撫貴州.

二月戊子, 祭大社、大稷. 己丑, 引見天下大計朝覲官. 以王光裕總督河道. 丁酉, 以馮溥為文華殿大學士. 戊戌, 起梁清標刑部尚書. 己亥, 帝御經筵. 講畢, 賜大學士及講官等宴. 乙巳, 召宗人尊行、年七十以上者覺羅趙班等四人入見, 賜朝服、銀幣. 戊申, 命編纂孝經衍義. 己酉, 考察八旗官. 庚戌, 以尼雅翰為鑲白旗滿洲都統. 是月, 免直隸行唐、浙江石門、江西新喻等縣荒地賦；行唐等縣廢地永除其租. 免浙江加增屯餉.

三月壬子朔, 詔諸王年幼者, 以時讀書、習騎射, 毋恃貴驕恣. 癸丑, 置日講官. 以朱延禧為鑲白旗漢軍都統. 庚午, 以無雨風霾, 下詔修省.

夏四月壬午朔, 享太廟. 癸未, 發廩十萬石, 命侍郎田逢吉等賑淮揚. 乙酉, 命纂修太祖、太宗聖訓. 詔閒散宗室子弟, 年十八以上及幼孤者, 俱給予養贍. 丙戌, 以旱, 詔清理刑獄, 可矜疑者減罪一等. 辛卯, 始開日講. 壬辰, 詣天壇禱雨. 甲午, 雨. 己亥, 皇子承慶薨. 是月, 免文安縣水坍地賦.

五月甲寅, 兵部尚書科爾科代以自陳免. 辛酉, 理藩院尚書喀蘭圖乞休, 加太子太保, 以內大臣奉朝請. 乙丑, 夏至, 祭地於方澤. 辛未, 起朱國治巡撫雲南. 癸酉, 帝幸南苑. 戊寅, 以阿穆瑚瑯為理藩院尚書.

六月辛巳, 帝回宮. 壬午, 予蘇尼特八旗牲畜. 丁亥, 以靳輔巡撫安徽. 甲午, 金星晝見. 丁未, 以耿精忠襲封靖南王. 己酉, 以羅森巡撫四川.

秋七月庚戌朔, 享太廟. 是月, 免山東館陶、直隸霸州、安肅等州縣被災額賦有差.

八月己卯朔, 日有食之. 福建官兵勦海寇, 克其島六十餘. 甲申, 改俄托渾鑲藍旗滿洲都統. 戊子, 祭大社、大稷. 甲午, 設起居注官. 乙未, 以覺羅畫特為鑲藍旗蒙古都統. 丁未, 帝御經筵. 戊申, 以王之鼎為江南提督. 是月, 免豐潤縣旱災額賦.

九月庚戌, 以寰宇一統, 帝躬詣太祖、太宗山陵展祭, 行告成禮. 辛亥, 奉太皇太后、皇太后啟鑾. 丁卯, 謁福陵、昭陵. 戊辰, 告成於福陵. 己巳, 賜盛京高年及鰥寡孤獨者白金. 庚午, 告成於昭陵. 辛未, 幸盛京城. 御清寧宮, 賜百官宴, 八十以上召前賜酒. 大賚奉天、寧古塔甲士, 及於傷廢老病者白金, 民間高年亦如之. 曲赦死罪減一等, 軍流以下釋之. 山海關外蹕路所經, 勿出今年、明年租賦. 遣官祭諸王、諸大臣墓. 壬申, 自盛京巡歷近畿. 是月, 免定遠、臨淮二縣水災額賦.

冬十月辛巳, 召寧古塔將軍巴海, 諭以新附瓦爾喀、虎爾哈, 宜善撫之. 己丑, 帝還盛京. 賜盛京畿內老人白金. 辛卯, 謁辭福陵, 昭陵. 命扈從官及盛京文武官較射. 壬辰, 命來朝外藩較射, 奉太皇太后、皇太后迴鑾. 乙未, 以八旗屯地旱, 發粟賑之. 鄭經總兵柯喬棟率眾降. 乙巳, 河決桃源. 是月, 免湖廣、山東、陝西被災地方額賦有差. 除浙江溫、台二屬逋糧.

十一月庚戌, 帝還京師. 壬子, 以張鳳儀巡撫山東. 丙辰, 以謁陵禮成, 御太和殿受朝賀, 詔赦天下. 庚申, 發偏沅倉穀、帑金賑所屬饑. 戊辰, 冬至, 祀天於圜丘. 壬申, 以哈爾哈齊為禮部尚書, 明珠為兵部尚書. 甲戌, 免淮安、揚州二府被水州縣逋賦. 是月, 免直隸霸州、文安, 江南鳳陽, 河南陝、安陽等被災地方額賦. 免山東堂邑、冠縣、湖廣衡州衛旱災額賦十之三.

十二月戊寅朔, 以多諾為左都御史. 壬辰, 除開封、歸德所屬沿河廢地賦. 丙申, 除湖南長、岳、衡、永四府, 巴陵、平江等十六州縣虛墾田賦. 除江南徐州荒地稅. 壬寅, 皇子賽音察渾生. 丙午, 祫祭太廟. 是月, 免江南六安、上元, 浙江杭州, 湖廣荊門、茶陵等災荒地方額賦有差. 免江南高郵、寶應、鹽城等被水地方上年額賦.

是歲, 朝鮮、琉球來貢.

十一年春正月乙卯, 享太廟. 辛酉, 祈穀於上帝. 乙丑, 諭太常寺慎典禮、習樂. 庚午, 諭吏部：「直省官屬丁父母憂者, 督撫以才能請留, 有乖孝道. 其申明定例, 悉令終喪.」辛未, 奉太皇太后幸赤城湯泉. 癸酉, 過八達嶺, 帝自山麓扶太皇太后輦步行. 是月, 免江南上海、青浦, 湖廣茶陵衛上年旱災賦有差. 免山東臨清州上年蟲災賦十之二.

二月丁丑朔, 次東山廟. 戊寅, 次興仁堡. 己卯, 奉太皇太后至湯泉. 辛巳, 皇子承祜薨. 甲申, 太皇太后聖壽節, 免朝賀. 丁亥, 改郝惟訥吏部尚書. 庚寅, 駐蹕赤城. 皇子胤禔生. 辛卯, 回鑾. 癸巳, 還宮. 丙申, 親耕耤田. 丁酉, 朝日於東郊. 改梁清標戶部尚書. 戊戌, 帝復詣赤城. 己亥, 朝太皇太后於行宮.

三月己酉, 以艾元徵為刑部尚書. 丙辰, 賑九江、廣信、南康旱災. 庚申, 起杜篤祜為左都御史. 以徐化成巡撫湖廣. 甲子, 萬壽節, 免朝賀. 戊辰, 奉太皇太后回鑾. 乙亥, 還宮. 是月, 免興化縣上年水災額賦.

夏四月己卯, 諭江南比年水旱相仍, 其停徵逋賦, 以紓民力. 乙酉, 以覺羅伊爾門為鑲紅旗滿洲都統. 壬辰, 以鄂善總督山西陝西. 壬寅, 召予告大學士衛周祚入閣辦事. 癸卯, 以阿席熙巡撫陝西. 乙巳, 遣侍衛吳丹、學士郭廷祚閱視河工. 是月, 免江南清河等三縣田租, 及淮安、大河二衛上年水災賦.

五月丙午朔, 發江南常平粟, 賑安慶、淮揚. 己酉, 幸瀛臺. 乙丑, 世祖章皇帝實錄告成. 丙寅, 幸德勝門觀麥. 辛未, 夏至, 祭地於方澤. 壬申, 發帑加賑淮揚. 是月, 免江南泰州、江都、山陽、臨淮、靈璧, 山東沂水、新城、鄒平、青州逋賦, 及兗、曹、單、金鄉沿河沖損地賦.

六月乙酉, 帝幸南苑行圍. 戊子, 命更定賦役全書. 設太原總兵官. 庚寅, 帝還宮. 己亥, 免石門、平陽荒地賦. 壬寅, 以衛周祚為保和殿大學士. 癸卯, 除貴州二十七山場小稅. 是月, 免山東堂邑等縣雹災賦有差. 免陝西寶雞縣旱災賦十之三.

秋七月甲辰朔, 享太廟. 己酉, 論征緬甸及雲南、貴州功, 予何進忠等一百三十八人世職有差. 丙辰, 帝幸德勝門觀禾. 是月, 免直隸霸州水災賦十之三, 及江南高郵州上年旱災湖地稅, 湖廣衡州衛逋餉.

閏七月乙亥, 復封尚善為多羅貝勒. 丙子, 除雲南軍興時加徵米麥. 丙戌, 起佟鳳彩巡撫河南. 丁亥, 飭內外刑官治獄毋濫用嚴刑, 輕斃人命, 違者罪之. 是月, 免直隸固安, 江南沭陽, 河南汲縣, 山東魚臺等縣被災額賦, 及處州、西安等屬逋賦.

八月甲辰, 發帑賑邳、宿遷、桃源、清河饑. 丁未, 御史孟熊飛疏言：「孫可望窮蹙來歸, 濫膺王封, 及伊身死, 已襲二次. 今孫徵淳死, 宜令降襲.」尋詔降襲慕義公. 戊申, 祭大社、大稷. 壬子, 帝幸南苑行圍. 癸丑, 詔曰：「帝王致治, 在維持風化, 辨別等威. 比來官員服用奢僭, 競相效尤, 日致貧乏, 九卿科道其議禁之.」庚申, 帝御經筵. 壬戌, 奉太皇太后幸遵化湯泉. 甲子, 駐蹕薊州城西, 閱官兵較射. 丁卯, 謁孝陵, 駐蹕□魚池城. 是月, 免江南高郵, 山東濰縣, 山西潞城等州縣被災額賦.

九月丁丑, 帝幸景忠山, 過遵化縣閱武. 戊寅, 免湖南屬虛墾逋賦. 己卯, 帝還湯泉, 過三屯營閱武. 辛巳, 免廬陵、吉水、上高、寧州及南昌、九江衛荒地逋賦, 仍募民墾種. 丁酉, 命福建總督自漳州移駐省城. 是月, 免江南沭陽縣水災、山東博平等州縣蝗災賦.

冬十月甲辰, 帝奉太皇太后回鑾. 己酉, 還宮. 壬子, 以范承謨總督福建. 丁卯, 以田逢吉巡撫浙江.

十一月甲戌, 冬至, 祀天於圜丘. 庚寅, 發帑賑杭、嘉、湖、紹四府. 辛丑, 帝幸南苑, 視太皇太后行宮. 是月, 免直隸清苑, 江南亳、懷遠, 湖廣嘉魚、監利, 河南安陽, 山西岢嵐等州縣災荒賦, 桃源等縣上年漕米並免之.

十二月乙巳, 裕親王福全疏辭議政, 允之. 丁未, 帝奉太皇太后幸南苑. 庚戌, 還宮. 壬子, 莊親王博果鐸、惠郡王博翁果諾、溫郡王孟峨疏辭議政, 允之. 戊午, 召講官諭曰：「有人請令言官風聞言事. 朕思切中事理之言, 患其不多. 若借端生事, 傾陷擾亂, 深足害政. 與民休息, 道在不擾. 虛耗元氣, 則民生蹙矣.」己未, 康親王傑書, 安親王岳樂, 順承郡王勒爾錦, 貝勒察尼、董額、尚善疏辭議政, 不允. 壬戌, 帝幸南苑行圍. 丙寅, 還宮. 丁卯, 大學士衛周祚罷. 庚午, 祫祭太廟. 是月, 免江南長洲、興化, 湖廣江夏, 浙江杭、嘉、湖、紹等屬縣災荒額賦, 大河等縣仍免上年漕米, 邳、沭陽等州縣加免十之二.

是歲, 朝鮮入貢.

十二年春正月丁丑, 享太廟. 辛巳, 祈穀於上帝. 庚寅, 帝幸南苑行圍. 辛卯, 帝幸晾鷹臺大閱. 是日, 回宮. 甲午, 以馬化麒為四川提督.

二月壬寅, 以赫業為鑲紅旗蒙古都統. 左都御史杜篤祜罷. 丁未, 命講官日直講筵. 戊申, 祭大社、大稷. 辛亥, 以吳正治為左都御史. 壬子, 帝御經筵. 視土膏. 戊辰, 以翻譯大學衍義, 頒賜群臣及八旗官學.

三月乙亥, 帝幸瀛臺, 命講官進講如常. 丁丑, 帝幸郊外視麥苗. 壬午, 尚可喜請歸遼東, 許之. 甲申, 考察京朝官. 辛卯, 尚可喜請以其子之信襲爵, 不許. 癸巳, 賜韓菼等一百六十六人進士及第、出身有差. 大學士巴泰罷.

夏四月庚子朔, 享太廟. 辛丑, 帝幸郊外觀禾. 辛亥, 免蘇、松、常、鎮、淮、揚六府明年額賦之半. 乙卯, 帝幸南苑. 丁巳, 冊封暹羅國王. 庚申, 帝還宮.

五月壬申, 學士傅達禮等以夏至請暫輟講, 帝曰：「學問必無間斷, 方有裨益, 其勿輟.」丙子, 夏至, 祭地於方澤. 辛卯, 改王熙兵部尚書. 丁酉, 以吳正治為工部尚書.

六月壬寅, 起張朝珍巡撫湖廣. 癸卯, 以李之芳總督浙江. 乙巳, 以冀如錫為左都御史. 丁未, 帝幸瀛臺, 詔群臣觀荷賜宴. 甲寅, 以阿席熙總督江南江西. 乙卯, 禁八旗內府以奴僕殉葬. 庚申, 金星晝見.

秋七月戊辰朔, 享太廟. 庚午, 平西王吳三桂疏請撤藩, 許之. 辛未, 以杭愛巡撫陝西. 丙子, 帝幸南苑. 嗣靖南王耿精忠疏請撤藩, 許之. 辛巳, 帝還宮. 壬午, 命重修太宗文皇帝實錄. 是月, 免青州左衛旱災額賦有差.

八月戊戌朔, 祭大社、大稷. 庚子, 命都察院事應獨奏者, 各抒己見以聞. 丁未, 試漢科道官於保和殿, 黜不稱職者. 壬子, 遣侍郎折爾肯、學士傅達禮往雲南, 尚書梁清標往廣東, 侍郎陳一炳往福建, 經理撤藩事. 丙辰, 帝御觀德殿, 閱八旗射. 丁巳, 諭禮部：「祭祀大典, 必儀文詳備, 乃可昭格. 其稽諸往代, 酌議典禮以聞.」己未, 帝御經筵. 甲子, 帝幸郊外觀穫.

九月丁卯朔, 以桑峨為雲南提督. 戊辰, 禮部尚書龔鼎孳免. 辛未, 改鄂善總督雲南. 乙亥, 京師地震. 改吳正治禮部尚書. 己卯, 詔曰：「地動示警, 皆由政治未協. 朕深為怵惕, 力圖修省. 大小臣工亦宜省改前愆, 恪共厥職, 以回天變.」辛巳, 以冀如錫為工部尚書. 乙酉, 以哈占總督陝西. 丙戌, 免寧海州荒地逋賦. 庚寅, 以劉鴻儒為左都御史. 是月, 免青縣等五縣被災額賦.

冬十月丁酉朔, 享太廟. 壬寅, 以王之鼎為京口將軍. 癸卯, 帝御瀛臺, 閱武舉騎射. 發帑賑淮揚被水饑民. 甲辰, 賜郎天祚等一百人武進士及第、出身有差. 丁未, 改楊捷為江南提督. 己酉, 帝幸南苑行圍. 癸丑, 改馬寧為山東提督. 戊午, 帝還宮.

十一月丁卯, 明宗室朱議潀以蓄髮論死, 得旨免死入旗, 給與妻室房地. 戊辰, 以趙祥星巡撫山東, 王可臣為湖廣提督. 庚午, 詔民間墾荒田畝, 寬至十年起科, 有司紛更者罪之. 甲戌, 發湖廣倉穀賑江陵等十三州縣. 己卯, 冬至, 祀天於圜丘. 是月, 免直隸霸、寶坻, 江南六安、贛榆等州縣衛水災, 浙江仙居等縣旱災額賦有差.

十二月乙巳, 禁直省官吏毋私稅市貨. 辛亥, 浙江仁和、錢塘二縣火, 焚居民二千餘家, 詔賑恤之. 壬子, 以姚文然為左都御史. 丙辰, 吳三桂反, 巡撫朱國治遇害, 執侍郎折爾肯、學士傅達禮, 帝命前鋒統領碩岱馳守荊州. 丁巳, 四川湖廣總督蔡毓榮奏, 貴州提督李本深叛應吳三桂, 雲貴總督甘文焜死之, 貴州巡撫曹申吉降賊, 賊遂逼鎮遠, 入楚境. 停撤平南、靖南二藩, 召梁清標、陳一炳還京. 命孫延齡為撫蠻將軍, 線國安為都統, 守廣西. 命西安將軍瓦爾喀守四川. 奸民楊起隆自稱明太子謀叛, 事覺伏誅. 戊午, 詔吳三桂藩下人等身未從逆者, 雖親屬在雲南, 概免株連. 除邳州濱河被水田賦. 己未, 授多羅順承郡王勒爾錦為寧南靖寇大將軍, 討吳三桂. 執三桂子應熊於京師. 庚申, 遣副都統馬哈達帥師駐兗州, 應援江廣；副都統擴爾坤帥師駐太原, 應援川陝. 辛酉, 命直省巡撫仍管軍務. 壬戌, 下詔削吳三桂爵, 宣示中外. 命都統赫業為安西將軍, 偕將軍瓦爾喀等由漢中入蜀. 癸亥, 禁民間養馬. 甲子, 祫祭太廟. 乙丑, 以倭內巴圖魯為奉天將軍. 是月, 免湖廣瀏陽等縣旱災, 江南高郵衛水災賦十之三.

是歲, 朝鮮、暹羅來貢.

十三年春正月戊辰, 命擴爾坤移駐西安. 乙亥, 大將軍順承郡王勒爾錦、安西將軍赫業師行. 丁丑, 改鄂善雲貴總督, 駐湖廣協勦. 庚辰, 帝御保和殿, 召朝覲布政使徐國相等入見, 命各陳地方利弊. 吳三桂之眾陷沅州, 執總兵官崔世祿, 澧辰路梗. 丙戌, 安南國王嗣黎維□遣使來貢, 告權知國事. 丁亥, 偏沅巡撫盧震棄長沙, 奔岳州. 己丑, 以佟國瑤為鄖陽提督. 四川巡撫羅森, 提督鄭蛟麟, 總兵譚弘、吳之茂等以四川叛, 降賊. 命總兵徐治都還守夷陵. 庚寅, 封世祖第七子隆禧為純親王. 以席卜臣為鎮西將軍, 守西安, 援進川大兵. 以趙國祚為江西提督, 王永譽為河南提督. 是月, 免江南清河縣、淮安衛, 河南輝縣水災額賦.

二月乙未朔, 太皇太后出宮中銀幣犒軍. 以韓世琦巡撫偏沅. 丁酉, 欽天監新造儀象成. 戊戌, 發山東倉粟, 賑濟南饑. 壬寅, 賊犯澧州, 守卒以城叛, 提督桑峨等退保荊州. 丁未, 以周有德總督四川, 張得地巡撫四川. 吳三桂將楊寶應陷常德, 命鎮南將軍尼雅翰進師武昌. 癸丑, 帝御經筵. 以胡拜為雲南提督, 趙賴為貴州提督. 甲寅, 吳三桂陷長沙, 長沙副將黃正卿等以城叛, 降賊. 庚申, 命都統覺羅朱滿馳守岳州, 未至, 岳州失. 辛酉, 命刑部尚書莫洛加大學士銜, 經略陝西. 廣西將軍孫延齡叛, 都統王永年等遇害, 執巡撫馬雄鎮, 幽之.

三月乙丑朔, 命整飭驛站, 每四百里置一筆帖式, 接遞軍報, 探發塘報. 丁卯, 命左都御史多諾等軍前督餉. 戊辰, 吳三桂將劉之復、陶繼智等犯夷陵, 勒爾錦遣護軍統領額司泰等擊敗之, 賊遁回宜都. 庚午, 以華善為安南將軍, 鎮京口. 庚辰, 耿精忠反, 福建總督范承謨罵賊不屈, 賊幽之, 巡撫劉秉政降賊. 癸未, 鄖陽副將洪福以所部兵叛, 提督佟國瑤擊敗之. 甲申, 命漢大臣舉素有清操、才堪煩劇者, 軍前委用. 免浙江臨海等四縣逋賦. 壬辰, 湖廣總督蔡毓榮疏報, 襄陽總兵楊來嘉以穀城叛. 以希爾根為定南將軍, 尚書哈爾合齊副之, 統兵赴江西, 以討耿精忠, 桑遏、覺羅舒恕、根特巴圖魯、席布參其軍. 定綠旗兵賞格. 甲午, 西安將軍瓦爾喀等奏, 克復陽平關.

夏四月己亥, 以常、澧、長、岳失守, 湖廣總督蔡毓榮、雲貴總督鄂善俱落職, 戴罪任事. 壬寅, 吳三桂將陶繼智等復犯夷陵, 都統鄂內擊破之. 癸卯, 調西安副都統德業立, 隨征總兵馬雲程、高登科守襄陽. 甲辰, 以喇哈達為鎮東將軍, 統兵駐兗州, 副都統伯穆赫林、甘度海參贊軍務. 乙巳, 尚可喜請以次子之孝襲爵, 從之. 丁未, 吳三桂子應熊、孫世霖伏誅. 初, 三桂倉促起兵, 而名義不揚, 中悔, 至澧州頗前卻. 至是, 方食聞報, 驚曰：「上少年, 乃能是耶？事決矣！」推食而起. 下詔削孫延齡職. 以溫齊為鑲藍旗滿洲都統. 己酉, 以阿密達為揚威將軍, 鎮江寧. 辛亥, 以賴塔為平南將軍, 統兵赴杭州, 討耿精忠. 甲寅, 潮州總兵劉進忠以城叛, 降精忠. 戊午, 以根特巴圖魯為平寇將軍, 率師討孫延齡. 河北總兵蔡祿謀叛, 命阿密達襲誅之. 辛酉, 詔削耿精忠爵. 癸亥, 詔以分遣禁旅, 調度情形, 示平南王尚可喜.

五月丙寅, 皇子胤礽生, 皇后何舍里氏崩. 戊寅, 安西將軍赫業等自漢中抵七盤關, 大敗吳三桂將石存禮於劄閣舖, 克復朝天關, 諭獎敘有差. 壬午, 浙江平陽兵變, 執總兵蔡朝佐以叛, 與耿精忠將曾養性合圍瑞安, 命賴塔等督兵討之. 庚寅, 奉移大行皇后梓宮, 安厝鞏華城. 壬辰, 副都統德業立大敗叛將洪福於武當山下.

六月甲午朔, 遣工部郎中周襄緒等奉詔往福建, 招諭耿精忠. 丙午, 授貝勒尚善為安遠靖寇大將軍, 帥師赴岳州, 貝子準達赴荊州, 討吳三桂. 庚戌, 總兵祖弘勳以溫州叛. 辛亥, 耿精忠將李雲龍犯常山、開化, 金華副將牟大寅等擊敗之, 斬其參將張雄, 諭獎敘有差. 壬子, 命將軍喇哈達鎮守杭州. 癸丑, 孫延齡犯柳州, 馬雄告急, 詔尚可喜、金光祖發兵援之. 乙卯, 命將軍賴塔進取福建, 以陳洪明巡撫廣西, 以康親王傑書為奉命大將軍, 赴浙江, 貝勒董額為定西大將軍, 赴四川. 庚申, 冊諡大行皇后曰仁孝皇后. 辛酉, 浙江溫州、羅清、黃巖、太平諸營相繼叛, 詔將軍喇哈達調兵守台寧.

秋七月辛未, 以郎廷佐總督福建, 段應舉為隨征福建提督. 癸酉, 叛將劉進忠遣其黨據程鄉縣, 官兵擊敗之, 復其城. 南瑞總兵楊富謀通賊, 董衛國誅之. 賴塔敗耿精忠將於金華, 諭獎敘. 庚辰, 設江西總督, 以巡撫董衛國為之. 癸未, 以楊熙巡撫福建, 白色純巡撫江西, 駐贛州. 耿精忠將閆標犯金華, 杭州將軍喇哈達遣副都統鄂申巴圖魯擒斬之, 盡殲其眾. 乙酉, 吳三桂將劉之復犯宜都, 副都統蘇虎濟等擊敗之. 丁亥, 寧南靖寇大將軍勒爾錦遣貝勒察尼、將軍尼雅翰等分水陸進攻岳州, 敗吳應麒等於七里山. 是月, 免山東青城等縣旱災, 直隸霸州水災額賦有差.

八月癸巳, 浙江官兵敗耿精忠之眾於衢州, 餘眾自處州逼金華, 又擊敗之. 江西饒州營兵變. 乙未, 命湖廣總督蔡毓榮協勦湖南, 大將軍順承郡王勒爾錦嚴兵守荊州. 丙申, 叛將劉進忠黨劉斌據普寧, 知縣段藻誘賊出城, 迎擊破之, 復其城. 壬寅, 平寇將軍根特巴圖魯卒於軍, 以副將軍哈爾哈齊代之. 海澄公黃梧卒, 其子芳度固守漳州, 遣使間道以聞, 詔褒之, 令襲父爵, 以其兄侍衛芳世為隨征福建總兵官. 乙巳, 金光祖奏報, 孫延齡陷梧州, 督兵復之. 丙午, 帝幸南苑. 庚戌, 回宮. 飭隨征蒙古兵違法掠民者, 罪死. 己未, 帝御經筵. 詔將軍尼雅翰移師江西, 與副都統甘度海等合兵, 自袁州進取長沙, 夾攻岳州. 是月, 免直隸南皮、山東禹城等三十九縣旱災, 陝西莊浪衛雹災額賦有差.

九月壬戌朔, 翰林諸臣以幾務殷繁, 請間日一御講筵, 帝諭仍每日進講. 吳三桂之眾率□□數千犯長沙, 糾群盜入袁州境, 陷都昌. 耿精忠將以土寇陷清谿、徽州, 江寧將軍額楚、統領巴爾堪擊走之, 連戰入江西, 復樂平等縣. 甲子, 叛將楊來嘉犯南漳, 官兵力戰卻之. 乙丑, 改王永譽為安徽提督. 麻城賊鄒君升等作亂, 武昌知府于成龍督官兵討平之, 諭獎敘有差. 命碩塔等駐安慶. 己巳, 四川叛將吳之茂以舟師犯廣元, 官兵夾擊敗之. 辛未, 帝幸南苑. 廣東官兵敗劉進忠於潮州. 戊寅, 耿精忠將桑明入犯衢州, 官兵敗之於焦園. 賊陷黃巖. 己卯, 以簡親王喇布為揚威大將軍, 統兵守江南；侍衛坤巴圖魯為振武將軍, 駐汝寧. 癸未, 帝還宮. 甲申, 定南將軍布爾根復撫州. 吳三桂將何德成寇二郎關, 官兵擊走之. 乙酉, 廣西提督馬雄、左江總兵郭義叛, 以安親王岳樂為定遠平寇大將軍, 統兵討之, 宗室瓦山、覺羅畫特副之. 己丑, 以佛永輝襲封多羅溫郡王. 以佟徽年為河南提督.

冬十月辛卯朔, 以陳一炳為山西援勦提督, 周卜世為山東援勦提督, 劉兆麒為直隸援勦提督, 添設山西、河南、山東、直隸援勦總兵官. 壬辰, 喇布帥師之江寧. 丙申, 岳樂帥師之廣東. 壬寅, 帝奉太皇太后幸南苑. 丁未, 命大將軍順承郡王勒爾錦發兵守九江. 辛亥, 帝還宮. 壬子, 將軍尼雅翰破耿精忠將李大元於南康崖口, 復其城. 己未, 詔廣東督撫以下, 聽平南王尚可喜節制. 叛將劉進忠連海賊入犯, 官兵屢戰, 破之.

十一月庚申朔, 經略莫洛上言, 吳之茂踞七盤、朝天諸關, 餉道阻塞, 命董額等撤保寧兵回駐廣元, 廣元兵回駐漢中, 固守陽平等關隘, 以靖寧羌諸賊. 丁卯, 金星晝見. 庚午, 以達都巡撫浙江. 甲戌, 命輔國公綽克託守漢中. 己卯, 將軍額楚破饒州賊. 庚辰, 耿精忠將徐尚朝寇金華, 副都統馬哈達擊敗之, 下部議敘. 副都統尚之孝等敗劉進忠於潮州, 復澄海縣. 乙酉, 吳三桂之眾犯袁州, 副都統甘度海等敗之, 下部議敘. 是月, 免江西南昌等十二州縣、山東棲霞等六州縣水災, 河南信陽等六州縣旱災額賦有差.

十二月庚寅朔, 傑書大敗曾養性於衢州, 諭獎敘有差. 癸巳, 陝西提督王輔臣兵叛於寧羌, 經略莫洛死之, 大將軍貝勒董額退保漢中. 庚子, 諭安遠靖寇大將軍貝勒尚善規取岳州. 以王輔臣兵叛, 帝議親征, 王、大臣以京師根本重地, 太皇太后年高, 力諫乃止. 壬寅, 命平寇將軍哈爾哈齊守江寧, 並參贊大將軍簡親王軍務. 乙巳, 遣給事中蘇拜招撫王輔臣叛兵. 以陳秉直巡撫浙江. 戊申, 命副都統穆舒渾等率師鎮興安. 以周卜世為山西提督, 駐平陽. 命將軍尼雅翰率所部兵, 協守粵東. 庚戌, 叛將孫延齡犯懷集縣, 官兵六戰皆捷；又犯欽州, 遊擊王嘉賢擊破之, 下部議敘. 壬子, 敕諭王輔臣. 戊午, 祫祭太廟.

是歲, 朝鮮、琉球來貢.

十四年春正月辛酉, 尚可喜奏報, 耿精忠將黎化中與三桂之眾合犯連州, 官兵擊敗之. 戊辰, 進封尚可喜親王, 其子之孝佩大將軍印, 即予襲封. 癸酉, 以佟養鉅巡撫廣東. 乙亥, 命將軍阿密達等帥師赴蘭州, 討王輔臣. 冊封李焞朝鮮國王. 己卯, 升祔仁孝皇后於奉先殿. 甲申, 以劉兆麒為江南崇明提督. 乙酉, 興安兵變, 殺總兵王懷忠. 帝以士卒曾戮力行間, 事由激變, 降敕宥之, 眾遂定. 丙戌, 復永康、縉雲二縣, 下部議敘.

二月癸巳, 下詔切責貝勒董額等, 以王輔臣之亂, 退縮失機, 致廣元、朝天諸關已克復者, 復為三桂所據, 飭令速定平涼、秦州, 分兵以通棧道. 丙申, 太皇太后聖壽節, 免朝賀. 以鄂泰為建威將軍, 統盛京兵, 駐太原. 丁酉, 復上高、新昌二縣, 下部議敘. 辛丑, 耿精忠將沙有祥踞桃花嶺, 康親王傑書遣副都統馬哈達等擊破之, 復處州, 下部議敘. 乙巳, 經筵進呈講義, 帝諭學士傅達禮曰：「章內頌言, 雖循往例, 然浮詞過實, 非朕樂聞, 其易之.」耿精忠將自處州遁走仙居, 副都統穆赫林等大破之於白水洋, 復仙居縣, 諭獎敘有差. 王輔臣陷蘭州, 花善奔涼州. 庚戌, 帝御經筵. 以佛尼勒為西安將軍. 辛亥, 西寧總兵王進寶大破王輔臣之眾於新城, 進圍蘭州. 丙辰, 貝勒董額敗王輔臣之眾於隴州, 復關山關, 諭獎敘有差. 是月, 免武昌等七府上年旱災賦, 仍發粟賑之.

三月己未朔, 叛將楊來嘉犯南漳, 總兵劉成龍擊敗之, 下部議敘. 甲子, 改佛尼勒振武將軍, 援漢中. 壬戌, 大將軍貝勒董額師圍秦州. 戊辰, 饒州賊犯祁門, 巡檢張行健被執不屈, 死之, 諭從優賜恤. 辛未, 命畢力克圖為平逆將軍, 帥師赴大同, 討王輔臣. 丙子, 萬壽節, 免朝賀. 丁丑, 以甘肅提督張勇為靖逆將軍, 會總兵孫思克、王進寶討王輔臣. 王輔臣陷定邊城. 以總兵陳福為陝西提督, 駐寧夏討賊. 癸未, 以花馬池、靖邊衛相繼陷賊, 命總督鄂善帥師赴榆林, 調四子部落兵入邊. 丁亥, 察哈爾布爾尼叛, 以信郡王鄂札為撫遠大將軍, 大學士圖海為副將軍, 討平之. 戊子, 起前大學士巴泰入閣辦事. 以熊賜履為武英殿大學士.

夏四月己丑朔, 以勒德洪為戶部尚書, 塞色黑為刑部尚書. 署護軍統領郎肅等勦湖寇於五桂寨, 斬級二萬餘, 復餘干, 諭獎敘有差. 庚寅, 王進寶敗王輔臣之眾於蘭州, 下部議敘. 乙未, 封張勇靖逆侯, 授王進寶一等男. 戊戌, 以許貞鎮撫州、建昌、廣信. 甲辰, 奈曼台吉鄂齊爾等率屬來歸. 戊申, 王輔臣遣兵合援秦州, 官兵迎擊, 屢敗之. 辛亥, 諭學士傅達禮等曰：「侍臣進講, 朕仍覆講, 互相討論, 庶幾有裨.」癸丑, 王進寶平臨洮, 孫思克復靖遠, 諭獎敘有差. 戊午, 察哈爾兵至鄂西奚而潰. 以內大臣佟國綱為安北將軍, 鎮宣府. 紹興知府許弘勳招撫賊將弓廷弼等, 降其眾五萬人.

五月壬戌, 江西官兵敗賊於長興, 復建昌府. 陝西官兵復寧州. 遊擊李師膺叛, 殺韓城令, 犯郃陽, 官兵擊走之. 庚午, 察哈爾左翼四旗來歸. 乙亥, 以旱, 命大臣理刑獄. 戊寅, 楊來嘉、洪福犯南漳, 尋陷穀城. 以貝勒察尼為靖寇將軍, 統襄陽諸路兵援穀城. 庚辰, 命畢力克圖援榆林, 恰塔鎮大同. 以吳丹為建威將軍, 鎮太原. 召內大臣佟國綱還京師. 王輔臣陷延安、綏德. 甲申, 提督張勇復洮、河二州, 諭獎敘有差.

閏五月戊子朔, 以靖逆侯張勇節制全秦軍務. 庚寅, 陝西提督陳福遣兵復惠安、韋州、安定、三堡, 遂合蒙古諸部兵, 圍賊於花馬池. 壬辰, 吳三桂將犯荊州, 詔責順承郡王勒爾錦前失機宜, 敕附近官兵, 馳援荊州. 癸巳, 帝幸玉泉山觀禾. 丙申, 以軍興, 停陝西乙卯科鄉試. 己亥, 樂平賊復陷饒州. 庚戌, 論穀城失守罪, 誅副將馬郎阿, 削總兵金世需職, 令擊賊立功. 壬子, 額楚復廣信府, 下部議敘. 辛亥, 廣西官兵敗孫延齡之眾於蒼梧. 叛將王輔臣兵既屢敗, 由蘭州將突圍出, 西寧總兵王進寶分路邀擊, 大敗之. 丙辰, 以軍興, 停湖廣乙卯科鄉試. 丁巳, 將軍希爾根敗賊於餘干, 復饒州府. 是月, 免高郵州被水田租.

六月壬戌, 畢力克圖復吳堡. 乙丑, 官兵敗王輔臣之眾於虎爾崖口, 復綏德. 丁丑, 命江西前鋒統領覺羅舒恕援廣東. 戊寅, 皇子長生生. 己卯, 關山賊遁, 命振武將軍佛尼勒開棧道, 以援漢中, 分兵守隴州、仙逸關. 庚辰, 帝幸南苑行圍. 壬午, 提督張勇敗王輔臣之眾於鞏昌, 遊擊張大選戰歿, 遂復鞏昌府, 下部議敘. 江西官兵取石峽, 失利, 署副都統雅賴死之. 癸未, 帝還宮. 甲申, 克蘭州. 丙戌, 將軍畢力克圖追賊至宜川, 敗之, 延安府平.

秋七月丙申, 叛將楊來嘉復犯南漳, 都統宜理布等大敗之. 乙巳, 提督陳福勦定邊, 擒賊將朱龍, 斬之, 下部議敘. 己酉, 興安遊擊王可成等復叛, 詔太原將軍吳丹分兵守潼關. 庚戌, 江西官兵復浮梁、樂平、宜黃、崇仁、樂安諸縣.

八月戊午, 祭大社、大稷. 癸亥, 帝幸南苑行圍. 戊辰, 還宮. 庚午, 董額、畢力克圖、阿密達諸軍會攻王輔臣於平涼, 賊出城拒戰, 屢敗之, 陣斬賊將郝天祥. 壬申, 帝奉太皇太后幸湯泉. 甲戌, 還宮. 辛巳, 貝子傅喇塔等敗耿精忠之眾於半山嶺, 進攻黃巖, 曾養性遁走溫州, 遂復黃巖. 甲申, 帝御經筵.

九月戊子, 帝幸湯泉, 駐蹕昌平. 己丑, 帝幸明長陵, 率諸大臣致奠, 仍遣官分奠諸陵. 庚寅, 帝還宮. 癸巳, 帝如湯泉, 迎太皇太后. 甲午, 江西官兵復靖安縣. 丙申, 帝奉太皇太后還宮. 以常進功為浙江水師提督. 辛丑, 詔每歲正月停刑, 著為例. 貝勒董額再疏請赦王輔臣, 帝不許.

冬十月乙卯朔, 改明珠吏部尚書. 丙辰, 陝西官兵殪寶雞土賊於棧道口, 下部議敘. 庚申, 王輔臣之黨王屏藩等犯秦州. 壬戌, 皇子萬黼生. 改塞色黑兵部尚書. 癸亥, 康親王兵進取溫州, 復太平、樂清、青田、大荊、盤石等縣衛, 下部議敘. 丙寅, 帝謁孝陵. 丁卯, 論平察哈爾功, 信郡王鄂札、圖海等封賞爵有差. 戊辰, 謁孝陵. 壬申, 陝西提督陳福遣副將太必圖, 及王輔臣兵戰於固原, 官兵失利, 太必圖死之, 陳福退保靈州. 乙亥, 帝還京師. 丁丑, 改吳達禮刑部尚書. 以鄧汝功充援勦惠潮總兵官, 王虎充援勦梧肇總兵官. 壬午, 以常鼐為工部尚書. 是月, 免徐、邳、高郵、江都、寶應諸州縣被水額賦.

十一月乙酉朔, 講官請長至後, 循例停講, 帝命進講如故. 癸巳, 以石調聲為浙江提督. 貝勒察尼敗三桂之眾, 復興山. 丁酉, 復設詹事府官. 以佟國楨巡撫江西. 己亥, 福建巡撫楊熙奏報, 與尚之信攻克鮮水關, 復永定. 辛丑, 敕刑部毋留獄. 壬寅, 叛賊馬雄等犯高州、雷、廉、潮, 俱失守, 命簡親王喇布援廣東. 改陳奇模充鳳翔援勦總兵官. 是月, 鄭經陷漳州, 海澄公黃芳度死之, 盡戕其家. 免湖廣沔陽、黃梅, 江南泗州、盱眙、高郵、興化、鹽城水災額賦.

十二月庚申, 帝奉太皇太后幸南苑. 癸亥, 帝還宮. 丙寅, 立皇子胤礽為皇太子. 丁卯, 帝御太和殿受朝賀, 頒詔加恩中外, 赦殊死以下. 壬申, 以介山為左都御史. 乙亥, 詔書切責勒爾錦師久無功, 參贊軍務巴爾布等並落職自效. 寧夏兵變, 提督陳福死之. 壬午, 祫祭太廟. 癸未, 王進寶、佛尼勒、張勇敗王輔臣於西河, 下部議敘. 是月, 免陝州、靈寶、閿鄉旱災額賦.

是歲, 朝鮮入貢.

十五年春正月甲申朔, 免朝賀. 丁亥, 以王進寶為陝西提督, 駐秦州, 仍攝西寧總兵官事. 甲午, 以建儲, 恭上太皇太后、皇太后徽號. 丙申, 改寧夏總兵官為提督, 以趙良棟為之. 辛丑, 帝幸南苑行圍. 以尚之瑛為平南王下都統. 丙午, 帝還宮. 庚戌, 以肯車黑為鑲紅旗滿洲都統.

二月丁巳, 詔軍中克城禁殺掠. 己未, 以許天寵為廣東援勦提督. 庚申, 聖壽節, 停止筵宴. 壬戌, 命大學士圖海為撫遠大將軍, 統轄全秦, 自貝勒董額以下, 咸受節制. 乙丑, 復以畢力克圖為平逆將軍, 鎮寧夏. 癸酉, 帝如鞏華城, 諭扈從人等, 勿踐春田. 乙亥, 董衛國奏, 吳三桂將高大傑陷吉安, 諭授各軍方略. 戊寅, 安親王岳樂勦三桂將夏國相於萍鄉, 敗走之, 復萍鄉縣, 諭獎敘有差. 辛巳, 帝御經筵. 贈陝西死事副將張國彥太子太保, 予世職. 是月, 免南昌、寧州等十七州縣衛上年旱災賦.

三月癸未朔, 贈海澄公黃芳度郡王. 丙戌, 王進寶、佛尼勒等大敗吳之茂於北山口, 擒徐大仁, 諭獎敘有差. 庚寅, 康親王傑書遣固山貝子傅喇塔等圍溫州, 曾養性、祖弘勳悉眾來犯, 副都統紀爾他布等擊敗之, 諭獎敘有差. 辛卯, 岳州水師克君山. 甲午, 襄陽官兵敗三桂將王會於靈機寨. 庚子, 萬壽節, 免朝賀. 勒爾錦渡江與三桂之眾戰, 迭敗之. 乙巳, 賜彭定求等二百九人進士及第、出身有差. 己酉, 勒爾錦擊三桂之眾於太平街, 失利, 官兵退保荊州. 壬子, 改趙賴為江西提督. 是月, 免永清等縣上年被水額賦.

夏四月甲寅, 賑鄭州水災. 辛酉, 馬雄、祖澤清糾滇賊犯廣東, 尚可喜老病不能軍, 屢疏告急, 援兵不時至. 至是, 賊逼廣州, 尚之信劫其父以降賊, 總督金光祖, 巡撫佟養鉅、陳洪明, 提督嚴自明俱從降, 福建巡撫楊熙、總兵拜音達奪門出, 舒恕、莽依圖退至江西. 帝聞廣東變作, 命移兵益江西.

五月壬午朔, 日有食之. 乙酉, 復設鄖陽撫治, 以楊茂勳為之. 耿精忠將馮公輔等陷宣平, 黨喀里擊走之. 丙戌, 鄂羅斯察漢汗使人來貢. 戊戌, 免延綏所屬被寇州縣賦十之三, 中部等三州縣十之二, 已完者抵今年正賦. 己亥, 撫遠大將軍圖海敗王輔臣於平涼.

六月壬子朔, 王輔臣以兵敗乞降, 詔撫之. 庚午, 額駙尚之隆以之信叛, 率子弟詣闕請罪, 帝以可喜矢志勤勞, 特宥之. 戊寅, 圖海奉詔招諭王輔臣, 輔臣率眾降, 帝赦其罪, 假靖寇將軍立功贖罪, 諸將弁皆原之. 免陝西被兵州縣賦. 己卯, 耿繼善及建昌新城賊燒營遁, 帝諭康親王傑書等曰：「精忠撤建昌諸兵, 其為海寇所逼無疑, 我師宜乘機速進.」

秋七月辛巳朔, 賜鄂羅斯使臣鞍馬、服物. 甲午, 大學士熊賜履免. 癸卯, 以慕天顏巡撫江寧. 丁未, 以姚文然為刑部尚書. 戊申, 起郎廷相總督福建. 振武將軍佛尼勒、提督張勇、王進寶會勦吳之茂等於秦州、樂門, 賊眾宵遁, 諭獎敘有差.

八月甲寅, 將軍穆占進師樂門, 復禮縣, 諭獎敘有差. 丙辰, 以陳□永為左都御史. 壬戌, 帝奉太皇太后幸湯泉. 癸亥, 帝還宮. 乙亥, 賴塔擊馬九玉於衢州, 復江山, 九玉棄軍遁, 諭獎敘有差. 戊寅, 以馬哈達為杭州將軍.

九月庚辰朔, 賴塔進擊馬九玉, 破之, 復常山. 進攻仙霞關, 賊將金應虎迎降, 復浦城, 諭獎敘有差. 癸未, 張勇克階州. 乙未, 福建總督范承謨為耿精忠所害. 罷山西巡撫達爾布官, 命侍郎郭四海訊其罪. 丙午, 命穆占為征南將軍, 移軍湖廣.

冬十月辛酉, 帝奉太皇太后還宮. 乙丑, 以圖克善巡撫山西. 庚午, 康親王傑書師次延平, 賊將耿繼美以城降. 耿精忠遣子顯祚獻偽印乞降, 傑書入福州, 疏聞, 帝命復其爵, 從征海寇自效；其將曾養性、叛將祖弘勳俱降, 諭獎敘有差. 浙江官兵復溫、處二府. 壬申, 撤兗州駐防兵. 癸酉, 命講官進講通鑑.

十一月丙戌, 鄭經遣其將許耀逼福州, 康親王傑書遣都統喇哈達等擊敗之. 丙申, 董衛國奏, 安親王岳樂圍長沙, 不下. 寧海將軍貝子傅喇塔卒於軍, 諭授方略.

十二月壬子, 遣左都御史介山、侍郎吳努春參贊康親王傑書軍. 以耿昭忠為鎮平將軍, 駐福州, 分統靖南藩軍. 癸丑, 嚴自明等犯南康, 覺羅舒恕等擊走之, 諭獎敘有差. 丁巳, 尚之信遣人詣行營乞降, 簡親王喇布以聞, 詔赦其罪, 令立功自效. 己未, 舒恕奏, 吳三桂殺孫延齡, 以其眾隸線國安. 庚申, 加海澄公黃芳世太子太保, 鎮漳州, 黃藍鎮海澄, 並赴康親王傑書軍. 建威將軍吳丹略地華商, 副都統穆舒渾敗賊於峻嶺川, 復山陽縣, 諭獎敘有差. 辛酉, 賞戰士金帛. 丙子, 祫祭太廟. 耿繼善聞大兵將至, 棄邵武府遁, 海賊乘間據城, 復犯延平, 副都統穆赫林敗之, 彭世勳以城降, 諭獎敘有差. 是月, 免江西東鄉縣旱災, 陝西涇州雹災田租.

是歲, 朝鮮來貢.

新清史卷七　本紀七

聖祖二

十六年春正月辛巳, 帝謁孝陵. 丁亥, 還宮. 辛卯, 祈穀於上帝. 丙申, 將軍額楚攻吉安失利, 命侍郎班迪馳勘軍狀. 己亥, 定方術誘取良人, 及略賣良人子女者, 律論死. 是月, 官兵復會昌、新城、汀州、興化、泰寧、建寧、長汀、寧化、清流、歸化、連城諸郡縣. 免睢寧、襄陽、宜城等縣上年水災賦.

二月戊申朔, 祭大社、大稷. 丙辰, 克泉州府. 己未, 帝幸南苑行圍. 辛酉, 免福建今年租賦, 招撫流亡. 甲子, 大閱於南苑. 乙丑, 帝還宮. 丙寅, 以鄂內為討逆將軍, 赴岳州. 丁卯, 皇子胤祉生. 康親王傑書敗鄭經於興、泉, 鄭經棄漳州遁, 復海澄. 遣郎中色度勞軍岳州, 察軍狀. 辛未, 以靳輔總督河道. 癸酉, 論定邊、花馬池功, 進固山貝子達爾札為多羅貝勒. 甲戌, 進鄂爾多斯多羅貝勒索諾慕為多羅郡王. 論西征失律罪, 貝勒董額等降罰有差. 乙亥, 帝御經筵. 是月, 江西官兵復瑞金、鉛山縣.

三月甲申, 以莽依圖為鎮南將軍, 督兵廣東. 戊子, 以徐國相巡撫安徽. 己丑, 諭禮部：「帝王克謹天戒, 凡有垂象, 皆關治理, 設立專官, 謹司占候. 今星辰凌犯, 霜露非時, 欽天監不以實告, 有辜職掌, 其察議以聞.」庚寅, 諭翰林長於詞賦書法者, 以所業進呈御覽. 甲午, 萬壽節, 免朝賀. 乙未, 原任總兵劉進忠、苗之秀詣康親王軍降, 命隨大軍勦賊. 以根特為鑲藍旗滿洲都統. 丁酉, 韓大任棄吉安遁, 師入其城. 辛丑, 以蘇努為鑲紅旗蒙古都統. 壬寅, 皇子長生薨. 以和碩簡親王喇布師久無功, 自大將軍以下降謫有差, 更命都統勒貝、護軍統領哈克山、副都統布舒庫往贊軍務. 癸卯, 詔曰：「軍興以來, 文武官身殉封疆, 克全忠節, 其有旅櫬不能歸, 妻子不得養者, 深堪軫惻. 所在疆吏察明, 妥為資送, 以昭褒忠至意.」改吳達禮為禮部尚書. 甲辰, 含譽星、卿雲見. 乙巳, 吳三桂聚眾守長沙. 命勒爾錦進臨江, 圖海守漢中. 丙午, 命喇布鎮吉安, 莽依圖進韶州, 額楚駐袁州, 舒恕防贛州. 是月, 官兵復樂安縣. 免江夏十州縣上年被水額賦.

夏四月丁未朔, 享太廟. 庚戌, 以介山為刑部尚書. 辛亥, 命薩克察巴圖魯等往吉安參贊軍務. 壬子, 工部尚書常鼐、冀如錫免. 丁巳, 以喀代為左都御史. 戊午, 詔趣圖海進兵逼四川. 己未, 以陳□永為工部尚書. 康親王傑書疏言：「處州府慶元縣民人吳臣任等不肯從賊, 結寨自固, 守義殺賊, 實為可嘉. 已交浙江督撫, 效力者錄用, 歸農者獎賞, 其陣亡札委守備吳受南等, 並請恩恤.」從之. 辛酉, 帝幸霸州行圍. 丙寅, 還幸南苑. 以伊桑阿為工部尚書, 宋德宜為左都御史. 丁卯, 董衛國奏, 提督趙賴敗三桂之眾於泰和, 擒蕭元, 諭獎敘有差. 戊辰, 予死事溫處道陳丹赤等官廕. 己巳, 帝回宮. 庚午, 吳三桂率眾赴衡州, 帝命簡親王喇布、侍郎覺羅舒恕、總督董衛國、總兵官哲爾肯等分兵禦之. 辛未, 御製大德景福頌, 書屏, 進太皇太后. 乙亥, 莽依圖師至南安, 嚴自明以城降, 遂克南雄, 入韶州.

五月己卯, 尚之信以廣東降. 乙酉, 特擢謫戍知府傅弘烈為廣西巡撫. 先是, 弘烈以首吳三桂反狀, 謫梧州. 及兵起, 弘烈上書陳方略, 故有是命. 甲午, 厄魯特台吉噶爾丹攻敗鄂齊爾圖車臣汗, 以軍獲來獻, 卻之. 丁酉, 夏至, 祭地於方澤. 是月, 官兵復崇仁縣. 免南昌等三十三州縣上年水災賦.

六月丁未, 以旱, 命大臣理刑獄. 戊申, 尚可喜卒於軍, 以其子之信襲封平南親王. 辛亥, 劉進忠以潮州降. 丙辰, 以覺羅舒恕為安南將軍. 丁巳, 尚之信奏, 祖澤清降, 高、雷、廉三府悉定. 己未, 詔撤嚴自明還京師. 戊辰, 朝鮮國王李焞以閩粵蕩平, 遣使表賀. 甲戌, 以王可臣為廣東提督.

秋七月丙子朔, 享太廟. 丁丑, 削金光祖職, 仍總督兩廣, 戴罪立功. 丙申, 改鄂善巡撫甘肅. 丁酉, 詔穆占率師赴茶陵, 與簡親王喇布協取衡、永. 授傅弘烈撫蠻滅寇將軍, 與尚之信定廣西. 停秋決. 庚子, 尚之信奏, 鄭經將劉國軒自惠州犯東莞, 大敗之, 鄭經部將陳璉以惠州降. 甲辰, 帝御便殿, 召大學士等賜坐, 論經史, 因及前代朋黨之弊, 諭加警戒. 大學士巴泰罷. 以明珠、勒德洪為內閣大學士. 以董國興巡撫河南.

八月丁未, 朱統錩復犯江西, 陷貴溪、瀘溪諸縣, 命董衛國討之. 戊申, 祭大社、大稷. 己酉, 帝幸南苑. 丙辰, 還宮. 丁巳, 吳三桂分兵犯韶州、桂林, 詔安親王岳樂、將軍穆占等相機勦賊. 戊午, 以吳達禮為吏部尚書. 己未, 帝御經筵. 癸亥, 傅弘烈奏, 官兵復梧州, 諭獎敘有差. 丙寅, 立妃鈕祜祿氏為皇后, 冊佟氏為貴妃. 辛未, 改伊桑阿戶部尚書, 塞色黑禮部尚書.

九月丙子, 命山西提督周卜世、公溫齊等赴湖廣協勦. 己卯, 郎廷相奏, 福建總兵官魏茂等勦天柱山賊, 平之, 諭獎敘有差. 圖海奏, 陝西官兵敗秦隴餘賊, 諭獎敘有差. 辛巳, 御製詩二章及服物, 賜撫遠大將軍圖海. 癸未, 命額駙華善率師益簡親王軍, 科爾科代接駐江寧. 甲申, 發京師. 丙戌, 謁孝陵. 戊子, 帝巡邊. 丙申, 次喀喇和屯南, 敖漢多羅郡王札穆蘇等貢駝馬. 戊戌, 次俄倫蒿齊忒, 翁牛特多羅杜楞郡王畢禮袞達賴等貢駝馬. 吳三桂將胡國柱、馬寶寇韶州, 將軍莽依圖、額楚夾擊, 破之, 胡國柱等敗走帽峰山. 庚子, 次達希喀布秦昂阿, 賜喀喇沁多羅杜楞郡王札什等冠服、金幣. 壬寅, 胡國柱等棄帽峰山遁, 官兵追擊, 過樂昌, 遂復仁化縣. 是月, 免泰州、宿遷水災, 及定遠等四州縣荒地賦.

冬十月甲辰朔, 車駕次湯泉. 丙午, 皇太后聖壽節, 免朝賀. 傅弘烈遣楊國泰敗吳三桂之眾於昭平, 遂復潯州府. 丁未, 福建按察使吳興祚敗朱統錩於光澤, 其黨執統錩降, 諭獎敘有差. 耿精忠遣子入侍. 癸丑, 帝還宮. 癸亥, 始設南書房. 庚午, 以喀代為兵部尚書, 馬喇為工部尚書. 是月, 廣西官兵復鬱林州及南平等縣. 免江西新建等十三州縣旱災額賦.

十一月己卯, 韓大任據萬安縣之梁口, 以應三桂, 命簡親王喇布發兵與護軍統領哈克山等勦之. 丁亥, 官兵復茶陵、攸縣. 辛卯, 命侍講學士張英、中書高士奇入直南書房. 庚子, 冬至, 祭天於圜丘. 帝幸南苑行圍. 詔封長白山神, 歲遣官望祭. 是月, 免江南徐州、山陽等十一州縣上年水災, 及江西浮梁、安仁、萬年旱災賦.

十二月乙巳, 傑書奏, 海賊犯泉州, 副都統楊鳳翔、提督段應舉擊敗之, 諭獎敘有差. 丁未, 帝回宮. 庚戌, 御製日講四書解義序. 辛亥, 金光祖奏, 海賊犯欽州, 遊擊劉士貴等擊敗之, 諭獎敘有差. 甲寅, 馬寶率眾赴衡州, 帝令尚之信趨韶州, 會勒貝、額楚進取宜章、郴、永. 丁巳, 命勒貝參贊額楚軍務. 辛酉, 金星晝見. 己巳, 以馮甦為刑部侍郎. 辛未, 祫祭太廟. 以金俊巡撫廣東. 是月, 官兵復平江、酃縣. 免直隸任縣、陝西、寧夏被災額賦.

是歲, 朝鮮來貢.

十七年春正月庚辰, 享太廟. 辛巳, 祈穀於上帝. 丙戌, 廣東官兵執董重民等, 獻俘京師, 帝赦其罪. 己丑, 江西官兵敗韓大任於鸕鶿寨, 大任遁走汀州. 壬辰, 以郭四海為左都御史. 乙未, 詔舉博學鴻詞. 是月, 官兵復永寧縣.

二月壬寅朔, 多羅溫郡王佛永輝薨, 輟朝二日. 甲辰, 傅弘烈疏言吳三桂兵犯廣西, 詔額楚、勒貝守梧州. 庚戌, 詔簡親王喇布移師取湖南. 辛亥, 以邵甘總督倉場. 戊午, 詔督撫自今非用兵地, 不得保舉人員. 其因軍興而舉非其人者, 罪之. 己未, 帝御經筵, 製四書講疏義序. 辛酉, 鄭經攻泉州, 參將朱起龍擊敗之. 乙丑, 韓大任率所部降, 詔赴京師. 丁卯, 皇后鈕祜祿氏崩, 帝輟朝五日. 辛未, 莽依圖及吳世琮戰於平樂, 失利, 退守梧州. 命尚之信及都統馬九玉會師守梧州. 是月, 免豐城等縣上年水災賦.

三月丙子, 湖廣提督伯佟國瑤疏報, 湖廣官兵擊楊洪於房縣, 敗之, 復其城. 丁丑, 鄭經攻石碼, 黃芳世擊敗之. 己丑, 萬壽節, 免朝賀. 辛卯, 起朱之弼工部尚書. 癸巳, 祖澤清復叛. 乙未, 廣東提督王可臣卒於軍, 以總兵官侯襲爵代之. 丙申, 帝送大行皇后梓宮如鞏華城. 庚子, 回宮.

閏三月癸卯, 帝巡幸近畿. 丙辰, 移福建濱海界外百姓於內地, 禁出海交通, 新移之民, 悉免賦徭. 丁巳, 帝回宮. 庚申, 噶爾丹興兵攻西海, 飭備邊防. 撫蠻滅寇將軍廣西巡撫傅弘烈疏報, 廣西官兵復北流縣. 辛酉, 冊諡大行皇后曰孝昭皇后. 乙丑, 命內大臣喀代、尚書馬喇往科爾沁四十九旗蒞盟. 丁卯, 林興珠詣大將軍安親王軍降, 詔封列侯, 授建義將軍, 留軍前勦賊. 副都統甘度海、阿進泰以失機逮繫南昌. 是月, 陝西官兵敗賊於秦嶺, 復潼關堡.

夏四月庚午朔, 副都統穆赫林、提督黃芳世與蔡寅戰於灣腰樹, 失利. 賊陷平和, 遂進逼潮州, 命副都統雅塔理率師會勦. 甲戌, 祖澤清連山海諸寇犯電白, 詔尚之信、將軍額楚馳勦之. 辛巳, 以延壽襲封多羅溫郡王. 戊子, 尚之信等破祖澤清於高州, 賊棄城遁. 庚寅, 慶陽賊袁本秀附三桂為亂, 大將軍圖海遣兵擊斬之. 是月, 廣西官兵復郴州、桂陽、興寧、宜章、臨武、藍山諸縣.

五月庚子朔, 黃芳世卒, 以其弟芳泰襲封海澄公. 壬寅, 鄭經攻潮州, 馬三奇等擊敗之. 甲辰, 復行計典. 乙巳, 帝如鞏華城. 丙午, 回宮. 戊申, 福建巡撫楊熙罷. 己酉, 福建總督郎廷相、提督段應舉免, 改楊捷為福建提督. 癸丑, 以姚啟聖總督福建, 吳興祚為巡撫. 甲寅, 帝幸西郊觀禾. 丁巳, 帝駐蹕南苑. 戊午, 裁安慶提督, 調王永譽為江南提督. 辛酉, 帝回宮. 癸亥, 厄魯特濟農為噶爾丹所敗, 闌入內地, 詔張勇逐出邊. 是月, 免萬安縣上年水災賦.

六月庚午朔, 移尚之信鎮潮州. 壬申, 湖廣官兵敗三桂舟師於君山. 癸酉, 免浙江被賊諸州縣上年租賦, 仍招民復業. 壬午, 詔曰：「凡今有應興應革事宜, 關係政治得失者, 廷臣其切實以聞.」丁亥, 帝以旱, 步禱天壇. 是日大雨. 壬辰, 楊威大將軍和碩簡親王喇布疏報, 吳三桂寇永興, 都統伯宜理布、護軍統領哈克山與賊戰, 失利, 死之. 平南王尚之信疏報, 鄭經圍廉州, 總兵官班紹明、宋思徵擊走之. 乙未, 征南將軍穆占疏報, 吳三桂率諸賊力攻郴州, 前鋒統領碩岱與賊戰, 失利, 奔永興. 丁酉, 詔曰：「朕御極以來, 將士披堅執銳, 盛暑祁寒, 備極勞苦, 朕甚憫之. 其令兵部察軍中疾苦, 有稱貸者, 官為償之；戰歿及被創者, 恤其家.」是月, 免徐州水災額賦.

秋七月己亥朔, 享太廟. 安塘筆帖式報, 鄭經陷海澄、長泰, 前鋒統領希佛戰歿, 副都統穆赫林、提督段應舉死之. 命額駙華善佩將軍印, 守永興. 甲辰, 鄭經攻泉州, 詔副都統岳爾多、馬思文率師赴援. 戊申, 以宋德宜為刑部尚書. 甲寅, 以安珠護為奉天將軍. 乙卯, 詔修高家堰. 己未, 河決蕭碭. 吳三桂寇永興, 命將軍穆占赴援. 庚申, 尚之孝請募兵勦賊, 授宣義將軍. 安遠靖寇大將軍多羅貝勒尚善疏報, 官兵敗吳三桂之眾於岳陽湖. 壬戌, 帝詣鞏華城. 以魏象樞為左都御史. 甲子, 帝回宮. 丙寅, 召翰林院學士陳廷敬、侍讀學士葉芳藹入直南書房. 討逆將軍鄂內敗三桂之眾於柳林嘴.

八月戊寅, 祭大社、大稷. 帝幸南苑. 己卯, 安遠靖寇大將軍多羅貝勒尚善薨於軍, 帝命多羅貝勒察尼代之. 壬午, 帝還宮. 癸未, 帝御經筵. 丙戌, 以御製詩集賜講官陳廷敬等. 乙未, 吳三桂死, 馬寶、胡國柱迎三桂之孫世璠於雲南. 永興圍解, 命簡親王喇布進師衡州, 貝勒察尼等取岳州. 行康熙永年曆. 丙申, 詔曰：「吳三桂搆兵倡亂, 既服天誅, 脅從宜施寬典. 有能悔悟來歸者, 論功敘錄.」是月, 免高郵州上年水災賦.

九月己亥朔, 命漕運總督帥顏保守吉安. 癸卯, 帝御弘德殿, 講官陳廷敬等進講尚書. 論將軍華善、副都統多諾赴永興逗遛罪, 落職, 以營總從軍. 戊申, 帝奉太皇太后幸湯泉. 甲寅, 車駕至湯泉, 率從官謁孝陵. 丁巳, 康親王傑書等疏報, 官兵敗劉國軒於蜈蚣山, 劉國軒遁, 泉州圍解. 甲子, 帝回京. 乙丑, 察岳州縱賊罪, 副都統德業立、提督周卜世並落職立功. 丁卯, 授尚之信奮武大將軍, 赴永興. 是月, 官兵復惠安、長泰、永春、德化諸縣.

冬十月戊辰朔, 享太廟. 庚午, 帝幸湯泉. 癸未, 帝巡視北邊. 丙戌, 次三屯營, 率從官射. 丁亥, 次灤河岸, 閱三屯營軍. 己丑, 吳應麒遣杜輝、巴養元、姜義帥水軍犯陸石口, 將軍鄂內擊敗之. 辛卯, 帝還次湯泉. 丁酉, 皇四子胤禛生, 是為世宗, 母曰烏雅氏. 是月, 官兵復同安縣.

十一月己亥, 喇哈達疏言：「海賊斷江東橋, 兵援泉州難進. 在籍侍讀學士李光地為大軍嚮導, 修通險路, 接濟軍需, 請議敘.」得旨：「李光地前當變亂之初, 密疏機宜. 茲又迎接大兵, 備辦糧米, 深為可嘉, 即升授學士.」辛丑, 帝還京. 乙巳, 冬至, 祀天於圜丘. 丙午, 帝幸湯泉. 辛亥, 遣吳三桂舊屬山東按察使何毓秀等十人, 齎敕招撫陷賊官民. 乙卯, 詣孝陵. 辛酉, 帝奉太皇太后回宮. 壬戌, 簡親王喇布移師進取郴州. 癸亥, 授楊捷為昭武將軍, 仍管福建陸路提督事, 改王之鼎福建水師提督. 是月, 免江南宿、壽、霍丘等州縣, 及河南上蔡、遂平、廣東南海縣水災賦.

十二月甲戌, 以郭四海為兵部尚書. 丙子, 改宋德宜兵部尚書. 以楊鳳翔為京口將軍. 頒賜滿、漢文武大臣日講四書解義. 壬午, 以劉楗為刑部尚書. 甲申, 帝奉太皇太后幸南苑. 丁亥, 疏報廣西賊陷藤縣, 逼梧州. 庚寅, 帝奉太皇太后回宮. 乙未, 祫祭太廟. 是月, 免直隸任縣、河南汝陽、江西寧州等州縣旱災, 江南海州、湖廣興國等州縣水災額賦.

是歲, 朝鮮、西洋入貢.

十八年春正月戊申, 增設湖廣隨征四營總兵官, 以李師膺、柯彩、陳華、李超充之. 甲寅, 貝勒察尼、詹事尼昌阿率水師圍岳州, 吳應麒棄城遁, 遂復岳州. 丁巳, 以蘇努為鑲紅旗滿洲都統. 命葛秉貞、蘭泗、姚珩、胡世英為隨征總兵官. 己未, 帝御午門宣捷. 庚申, 復設潮州水師總兵官. 壬戌, 劉國軒犯長泰, 總督姚啟聖等遣副都統紀爾他布、巡撫吳興祚擊敗之, 諭獎敘有差. 乙丑, 賊棄長沙遁, 師復其城. 是月, 免浙江西安等五縣旱災, 江南宿遷等七縣水災額賦. 賑河南、山東災.

二月丙寅朔, 吳世琮犯梧州, 傅弘烈等擊敗之, 棄營遁, 諭獎敘有差. 己巳, 詔免江西奸民從逆之罪, 仍免其逋賦. 甲戌, 寧南大將軍勒爾錦率師渡江, 次元始, 前軍分路進勦, 松滋、枝江、宜都、澧州以次俱下, 屯兵百里洲, 賊將洪福率舟師降. 戊寅, 簡親王喇布遣前鋒統領希福等取衡州, 吳國貴、夏國相遁. 辛巳, 詔察尼會順承郡王勒爾錦取常德、沅州、鎮遠, 並議進取雲貴事宜. 改桑峨雲南提督, 趙賴貴州提督, 起前雲南巡撫李天浴原官, 以楊雍建巡撫貴州, 周有德總督雲貴, 並隨王師進討. 乙酉, 以夸札為鑲紅旗蒙古都統. 甲午, 復設廣西提督, 以哲爾肯為之.

三月丙申朔, 試博學鴻詞. 丁酉, 帝幸保定縣行圍. 甲辰, 以徐治都為湖廣提督. 吳國貴等遁走永州, 將軍穆占擊敗之, 遂復永州, 於是道州、永明、江華等縣賊俱望風遁. 己酉, 帝還宮. 戊午, 賜歸允肅等百五十一人進士及第、出身有差. 庚申, 岳州陣歿諸將喪至, 遣侍衛奠之. 福建陣歿將士喪至亦如之. 是月, 免陝西新復府縣衛康熙十四年賦.

夏四月丙寅, 以楊茂勳為四川總督, 仍駐鄖陽. 戊辰, 以萬正色為福建水師提督. 刑部尚書劉楗罷. 己卯, 旱甚, 帝步禱於天壇. 是日大雨. 庚辰, 以胡世英充湖廣隨征總兵官. 辛巳, 以舒恕為左都御史. 乙酉, 金光祖奏, 師次潯州府, 吳世琮遁. 是月, 免宿遷水災逋賦, 江南康熙十二年以前逋賦.

五月壬寅, 帝出阜城門觀禾. 乙巳, 改王之鼎四川提督. 庚戌, 劉國軒犯江東橋, 平南將軍賴塔擊走之, 諭獎敘有差. 甲寅, 巡撫江西佟國楨、巡撫甘肅鄂善、巡撫廣東佟養鉅以自陳免. 己未, 詔內閣學士徐元文、翰林院掌院學士葉方藹、右庶子張玉書等修明史.

六月庚午, 命黃機兼刑部尚書. 以安世鼎巡撫江西, 巴錫巡撫甘肅. 辛未, 諭曰：「盛治之世, 餘一餘三, 必蓋藏裕, 而後水旱無虞. 比者連年豐稔, 小民不知積蓄, 恣其狼戾, 故一逢歲歉, 即告流移. 夫開導愚蒙, 俾食時用禮, 以臻康阜, 非良有司職乎？督撫大吏, 其倡率遵行, 以副朕意.」甲戌, 以陳珀、王度沖充援勦左右路總兵官. 己卯, 以希福為正紅旗滿洲都統. 是月, 免鄭州雹災額賦. 是夏, 湖南、廣西平.

秋七月甲午, 靳輔疏報, 淮揚壩工成, 涸出田地, 招民種之. 庚子, 遣郎中布詹等往浙江巡海. 丁未, 帝幸純親王隆禧第視疾. 是日隆禧薨. 乙卯, 莽依圖奏, 額楚敗吳世琮於南寧, 世琮遁, 諭獎敘有差. 戊午, 發漕粟五萬, 帑金二萬, 賑沂州等十三州縣饑. 庚申, 京師地震, 詔臣工修省, 在京部院三品以上官及科道, 在外督撫等言政治得失. 辛酉, 諭戶、工二部軍民廬舍傾圯及死傷者, 著發內帑金十萬兩, 酌量賑恤. 壬戌, 集廷臣於左翼門, 諭之曰：「朕躬不德, 政治未協, 大小臣工, 弗能恪共職業, 以致地震示警, 深思厥咎, 悚息靡寧. 朕勤思致災之由, 力求弭災之道, 地方官吏毋苛取以媚上官, 大臣毋朋黨比周, 舉用私人, 領兵官毋焚掠, 水旱蠲租處所, 有司毋苟且侵漁, 問刑官毋枉平民, 周內人罪, 諸王、貝勒、大臣家人毋侵占小民, 以罔市利. 凡此數者, 異事同原. 惟大臣廉, 則督撫奉法；督撫正己, 則屬吏奉公. 是用昭布朕心, 與大小臣工勉思, 共回天意.」是月, 免新泰雹災, 長山等縣旱災額賦.

八月癸亥朔, 將軍穆占師復新寧縣. 甲子, 將軍傅弘烈復柳城、融縣, 桂柳路通, 諭獎敘有差. 辛未, 以施維翰巡撫山東. 甲戌, 江西總督董衛國落職從軍, 浙江巡撫陳秉直罷. 庚辰, 吳國貴據武岡, 將軍林興珠、提督趙國祚等擊敗之, 國貴中砲死, 遂復武岡州, 諭獎敘有差. 是月, 免山東莒州、江南徐州等十州縣旱災賦.

九月戊戌, 以李本晟巡撫浙江. 庚戌, 以地震, 帝親禱天壇. 辛亥, 命簡親王喇布帥師守桂林, 希福會莽依圖進師雲南. 甲寅, 令金光祖執祖澤清, 械送京師. 是月, 免宿遷前年水災額賦.

冬十月己巳, 賑鳳陽、臨淮饑. 辛未, 賜羅淇等一百一人武進士及第、出身有差. 詔陝西將軍張勇、王進寶、提督趙良棟、孫思克等進定漢興, 以取四川. 庚辰, 免湖北近賊州縣康熙十三年至十七年賦. 戊子, 王進寶克武關, 復鳳縣, 趙良棟復兩當, 諭獎敘有差. 庚寅, 除江西兵荒賦. 是月, 免遼州、文水、壽陽雹災額賦.

十一月癸巳, 賑盱眙、滁州等五州縣饑. 戊戌, 王進寶入雞頭關, 王屏藩走廣元, 遂復漢中府, 諭獎敘有差. 庚子, 趙良棟復略陽, 諭各軍方略. 辛丑, 免廣州肇慶府康熙十二年、十三年逋賦. 庚戌, 冬至, 祀天於圜丘. 免朝賀. 甲寅, 趙良棟奏, 復陽平關. 丁巳, 以許貞為江西提督. 庚申, 以喇賽為鑲藍旗蒙古都統. 是月, 免鄒平等十州縣及長蘆灶地旱災賦.

十二月壬戌朔, 以馬緝為鑲白旗滿洲都統. 以蔡毓榮為綏遠將軍, 進定雲貴. 甲子, 前鋒統領佛尼勒、吳丹克梁河關, 韓晉卿遁入四川, 遂復興安州, 平利、紫陽、石泉、漢陰、洵陽、白河及湖廣竹山、竹溪、上津諸縣, 以次底定, 諭獎敘有差. 丁卯, 帝幸南苑行圍. 辛未, 召安親王岳樂率林興珠赴闕. 壬午, 授趙良棟勇略將軍. 己丑, 祫祭太廟. 是月, 免直隸、江南、山東、湖北、河南等屬旱災額賦；災甚者, 仍發粟賑之. 免黃岩等六縣旱災賦.

是歲, 朝鮮、琉球、安南來貢.

十九年春正月辛卯朔, 免朝賀. 甲午, 趙良棟復龍安府. 乙未, 享太廟. 辛丑, 祈穀於上帝. 癸卯, 王屏藩自縊死, 生擒吳之茂. 乙巳, 王進寶克朝天關, 遂復廣元縣, 諭獎敘有差. 辛亥, 詔安親王岳樂班師. 壬子, 帝幸鞏華城, 遣內大臣祭昭勳公圖賴. 甲寅, 以杭愛巡撫四川. 乙卯, 帝回宮. 趙良棟師至綿竹, 偽將軍汪文元、偽巡撫張文德等率屬迎降, 遂復成都. 丙辰, 王進寶復保寧, 諭獎敘有差.

戊午, 以趙良棟總督雲南貴州.

二月辛酉朔, 詔順承郡王勒爾錦等取重慶, 吳丹、鄂克濟哈會趙良棟取雲南, 楊茂勳、王之鼎守成都, 王進寶守四川, 徐治都守夷陵、荊州. 總兵官楊宗道拔昭化縣, 遂復劍州, 祖澤清及子良楩伏誅. 甲子, 以鄂愷巡撫陝西. 乙丑, 皇子胤祚生. 丙寅, 佛尼勒收順慶府, 潼川、中江、南部、蓬縣、廣安、西充諸縣悉下. 丁卯, 詔簡親王喇布帥師屯柳州, 尚之信守貴縣, 莽依圖、馬承廕、馬九玉、金光祖等, 各帥師分道進取雲貴. 戊辰, 祭大社、大稷. 己巳, 帝幸南苑行圍. 乙亥, 以于成龍巡撫直隸. 提督徐治都、楊茂勳大敗川賊楊來嘉, 擒偽將軍王鳳岐等, 復巫山縣, 乘勝進取夔州, 諭獎敘有差. 丙子, 大閱於南苑. 是日回宮. 戊寅, 徐治都師至巫山, 再敗川賊楊來嘉, 遂復夔州, 譚弘降, 諭獎敘有差. 己卯, 朝日於東郊. 庚辰, 詔大軍進取滇、黔. 楊茂勳遣兵進取大昌、大寧二縣, 克之, 諭獎敘有差. 辛巳, 裁鄖陽撫治. 癸未, 萬正色破鄭經軍於海壇, 諭授方略. 甲申, 帝如鞏華城. 是月, 賑湖廣武昌等府. 免陝西、湖廣等被災逋賦.

三月辛卯, 吳丹復重慶, 達州、東鄉諸州縣悉定, 楊來嘉降, 送京, 諭獎敘有差. 乙未, 以伊闢巡撫雲南. 丁酉, 安親王岳樂師旋, 帝率群臣行郊勞禮. 是日, 車駕駐盧溝橋. 戊戌, 帝回宮. 辛丑, 馬承廕復叛於柳州, 破傅弘烈軍, 命都統夸札帥師與平南王等協勦, 仍命夸札參贊軍事. 先是, 馬雄踞柳州, 死, 其子承廕以柳州降. 至是復叛, 執弘烈送貴陽, 不屈, 死之. 平南將軍賴塔克銅山. 癸卯, 命將軍賴塔守潮州, 以備馬承廕. 鄭經將朱天貴自海壇遁, 萬正色敗之於平海嶼, 遂克湄州、南日、平海、崇武諸嶼, 諭獎敘有差. 甲辰, 康親王傑書規取玉洲, 鄭經將劉國軒走廈門, 總兵蘇堪迎降, 遂復玉洲、石馬、海澄, 諭獎敘有差. 福建總督姚啟聖, 總兵趙得壽、黃大來, 將軍賴塔分兵攻陳州、馬州、灣腰山、觀音山、展旗等十九寨, 皆破之, 諭獎敘有差. 乙巳, 福建巡撫吳興祚、將軍喇哈達、總兵王英等擊朱天貴於廈門, 遂遣將取金門, 諭獎敘有差. 丁未, 萬壽節, 免朝賀. 己酉, 貝勒察尼下辰龍關, 諭獎敘有差. 蔡毓榮復銅仁府, 及瀘溪、漵浦、麻陽三縣. 是月, 免江南、山東等被災逋賦.

夏四月庚申朔, 享太廟. 辛酉, 以賴塔為正白旗滿洲都統. 壬戌, 帝御懋勤殿講筵, 諭講官等曰：「觀尚書所載, 君臣交相勸勉. 如此, 何憂天下不治.」癸亥, 都統穆占、總督董衛國敗偽將軍吳應麒等, 復沅州, 遂復靖州及黎平府, 諭獎敘有差. 丁卯, 帝以侍讀學士張英供奉內廷, 日備顧問, 命吏部優敘, 授翰林院學士兼禮部侍郎, 授高士奇、杜訥官翰林, 日講官翰林院學士葉方藹以下, 皆進秩有差. 己巳, 帝以經史俱關治理, 命庫勒納等講經, 張英於每日晚講通鑑. 庚午, 以王新命巡撫湖廣. 丙子, 帝躬詣天壇禱雨. 丁丑, 雨. 己卯, 刊尚書講義, 頒行天下. 王進寶還固原治疾, 以其子用予統軍事, 駐保寧. 庚辰, 遣薩穆哈再賑直隸. 宗人府進玉牒. 甲申, 帝幸西山觀禾. 是日回宮.

五月庚寅, 飭步軍統領、司坊、街道、巡捕營等官, 懲貪蠹, 禁科斂. 壬辰, 命甘肅巡撫移治蘭州. 乙巳, 定遠大將軍貝子章泰疏報, 克沅州. 簡親王喇布、總督金光祖, 與莽依圖合師討馬承廕, 自雒容縣進取柳州, 馬承廕詣軍門降, 柳州平. 己酉, 戶部請於山海關設官收稅, 從之. 癸丑, 夏至, 祭地於方澤. 丁巳, 以前遊擊嚴弘陷賊不屈, 加都督同知. 是月, 免寧州、南昌等州縣衛所被災逋賦.

六月癸亥, 以李芳述充隨征總兵官, 隸趙良棟軍. 甲子, 蔡毓榮復思南府, 諭獎敘有差. 丁丑, 命五城粥廠再展三月限, 遣太醫三十員分治饑民疾疫. 壬午, 署副都統馬爾齊哈、營總馬順德以縱兵擅殺民人, 論罪落職.

秋七月戊子朔, 享太廟. 甲午, 停加捐官考選科道. 戊戌, 贈浙閩總督范承謨官, 予諡廕. 甲辰, 置奉天金州營. 石柱宣慰司馬萬年、酉陽宣慰司冉永沛等帥眾內附. 乙巳, 以折爾肯為左都御史. 丙午, 贈廣西巡撫馬雄鎮官, 予諡廕. 己酉, 解順承郡王勒爾錦大將軍印, 撤還京. 壬子, 皇子胤祐生. 是月, 免山東、直隸等被災逋賦.

八月戊午, 祭大社、大稷. 己未, 詔盛京滿洲自墾地畝, 毋入官. 壬戌, 勘盛京未墾地畝, 分給旗民, 設立邊界. 戊辰, 帝御經筵. 己巳, 命副都統博濟帥師赴將軍賴塔軍, 協守廣州. 庚午, 以巴泰為正黃旗漢軍都統. 戊寅, 大學士索額圖病免. 壬午, 將軍莽依圖卒於軍, 以都統勒貝代之. 甲申, 尚之信謀叛, 殺都統王國棟, 事聞, 賜之信死, 弟之節及其黨李天植伏誅. 丙戌, 詔護送尚之信家口詣京師, 察廣東大小市利為之信占奪者, 悉還之民.

閏八月丁亥朔, 河決山陽. 壬辰, 以穆爾賽巡撫山西. 乙未, 敕各路將帥善撫綠旗戰士. 壬子, 以王永譽為廣東將軍. 是月, 免直隸、山東等被災額賦有差.

九月丙辰朔, 大將軍章泰、將軍蔡毓榮等分兵進取貴州, 命廣西、四川諸將帥師會勦. 己未, 改楊捷江南提督. 癸亥, 譚弘復叛, 瀘、敘、永、寧俱陷賊, 夔民亦變. 命將軍噶爾漢、都統范達禮、提督徐治都等帥師赴夔州, 與貝子準達分道攻之；襄陽總兵劉成龍鎮常德, 南汝總兵周邦寧駐襄陽；敕大將軍章泰速令吳丹取瀘州. 乙丑, 以賴塔為平南大將軍, 帥師定雲南. 丁丑, 以諾邁為福建提督. 戊寅, 將軍吳丹等師至豹子山, 賊渡江遁, 復瀘州, 諭獎敘有差. 辛巳, 詔將軍王進寶馳赴保寧, 兼守漢中. 是月, 免廣西逋賦及直隸、山西、山東等被災額賦有差.

冬十月丙戌朔, 享太廟. 戊子, 彗星見於翼. 己丑, 帝幸南苑行圍. 甲午, 回宮. 仁懷失守, 詔罷將軍吳丹, 以鄂克濟哈領其眾. 丁酉, 命將軍王進寶赴保寧, 規定四川. 固山貝子準達疏報, 叛將譚弘、彭時亨陷涪州. 戊戌, 以阿密達為正白旗蒙古都統. 庚子, 禁旗人出境擾民, 犯者罪之, 著為令. 辛丑, 試漢科道官於體仁閣下, 降不稱者三人. 副都統塞格復巫山縣, 諭獎敘有差. 壬寅, 大將軍康親王傑書師旋, 帝郊勞之. 戊申, 貝子章泰、征南將軍穆占、綏遠將軍蔡毓榮敗吳世璠之眾於鎮遠, 復其城, 諭獎敘有差. 將軍噶爾漢自巫山進復夔州, 又擊譚弘偽將於錯開峽, 大敗之. 是月, 王、大臣議上師行玩誤之王、貝勒、大臣罪, 得旨：勒爾錦革去王爵, 籍沒羈禁；尚善、察尼均革去貝勒；蘭布革鎮國公、朱滿革都統；餘各褫官、奪世職、鞭責、籍沒有差. 免福建泰寧縣逋賦及江南等被災額賦.

十一月丙辰朔, 冬至, 祀天於圜丘, 免朝賀. 彗星見西方. 辛酉, 白氣見西方, 詔大學士、九卿、詹事、科道言事. 改哈占總督四川陝西, 解楊茂勳任, 隨大軍進取雲南. 甲子, 大將軍貝子章泰進復平越, 遂抵貴陽, 吳世璠及偽將軍劉國炳、吳應騏等夜遁, 安順、石阡、都勻諸府望風歸順, 諭獎敘有差. 傅弘烈陷賊不屈, 死之. 丁卯, 將軍鄂克濟哈疏報, 復瀘州. 庚午, 以紀哈里為鑲黃旗蒙古都統. 癸酉, 以黃機為吏部尚書. 甲戌, 以佛尼勒為建威將軍, 會哈占定四川. 以巴渾德為正黃旗蒙古都統. 丙子, 川北總兵高孟敗彭時亨於南溪橋, 復營山縣, 諭獎敘有差. 戊寅, 以魏象樞為刑部尚書. 癸未, 高孟進師羅石橋, 大敗賊眾, 復圍之於靈鷲寨, 殺其偽總兵魏仰武, 諭獎敘有差. 甲申, 提督周卜世復思南府, 諭獎敘有差.

十二月庚寅, 叛將譚弘犯夔州, 詔副都統得爾德、總兵官嚴弘守夷陵諸要害. 壬辰, 以徐元文為左都御史. 癸巳, 改李芳述西寧總兵官, 仍進勦雲南. 甲午, 總兵高孟復渠縣, 諭獎敘有差. 乙未, 提督桑峨等大敗世璠於永寧州, 復其城, 追至鐵索橋, 賊焚橋遁, 諭獎敘有差. 以楊茂勳提督四川軍務. 丁酉, 平遠偽知府鄭開樞等以城來降. 戊戌, 以勒爾貝襲封多羅順承郡王. 辛丑, 普安州土官龍天祜、永寧州土官沙起龍等各率兵擊賊, 造盤江浮橋, 以濟大軍. 壬寅, 總兵高孟復廣安州, 諭獎敘有差. 庚戌, 以郝浴巡撫廣西. 癸丑, 袷祭太廟. 是月, 免直隸等旱災額賦.

是歲, 朝鮮、琉球來貢.

二十年春正月己未, 享太廟. 辛酉, 雲南土司龍天祜內附, 詔充都督僉事, 管領土司總兵官. 丙寅, 以馬山、偏圖充雲南總兵官, 分鎮防守. 壬申, 前貴州提督從逆李本深及文武官相繼降, 詔械本深送京師. 癸酉, 總兵高孟復達州, 諭獎敘有差. 甲戌, 叛將譚弘死, 將軍噶爾漢進敗賊眾於雲陽, 擒賊將向旭輝等, 復其城, 弘子天秘遁, 萬開、建始、梁山、忠州悉平, 諭獎敘有差. 乙亥, 命侍郎溫代督治通州運河. 丙子, 征南將軍穆占、提督趙賴擊吳世璠偽將高啟隆、夏國相等於平遠, 走之, 偽將王會降, 復平遠府. 辛巳, 祈穀於上帝. 詔增日講官員數. 甄別部院官, 罷禮部尚書塞色黑, 戶部侍郎田六善、朱裴, 黜司員不稱職者十一人. 詔法司慎刑. 是月, 鄭經死, 馮錫範奉經次子克塽為後.

二月戊子, 祭大社、大稷. 己丑, 貝子章泰師至安南衛, 賊將線緎據江西坡. 總兵白成功進至沙子哨, 賊列陣驅象拒戰, 官兵分三隊奮擊, 大破之, 賊夜遁；越五日, 副都統龔圖、達漢泰等復自臘茄坡追擊, 敗之, 復新興所、普安州二城. 壬辰, 副都統莽奕祿、遊擊王成功等, 以兵四千, 敗賊張足法於三山；至高家橋, 又敗之, 斬首千餘. 甲午, 除尚之信、耿精忠苛斂, 雲南莊田舊為吳三桂兵侵占者, 悉還之民. 皇子胤□生. 停盛京鹽引. 乙未, 重修奉先殿成. 丙申, 以前賜平南王尚可喜海州田宅, 給其子之隆. 將軍賴塔師至曲靖府, 尹士元等率眾降, 遂遣偏師取交水城, 斷賊中路, 賊將線緎等遁走. 丁酉, 帝御經筵. 總兵高孟復東鄉縣, 諭獎敘有差. 戊戌, 增欽天監滿監副一員. 己亥, 改郭四海禮部尚書. 都統希福、馬緝復馬龍州、易龍所. 庚子, 復楊林城, 前鋒碩塔至嵩明, 賊遁. 是夜, 渾水營屯賊亦遁, 貝子章泰、將軍賴塔、蔡毓榮等統兵先後至雲南. 辛丑, 總兵高孟敗彭時亨於月城寨, 諭獎敘有差. 壬寅, 帝如鞏華城. 復大定府, 擒張維堅, 斬之. 癸卯, 發帑二十萬, 遣官賑山西太原、大同. 乙巳, 貝子彰泰、大將軍賴塔、將軍蔡毓榮先後入滇, 賊將胡國柄、劉起龍迎拒, 官軍分擊敗之, 斬國柄、起龍. 辛亥, 謁孝陵.

三月甲寅朔, 宣威將軍鄂克濟哈以失援建昌自劾, 詔解任, 同圖海守漢中, 以紀哈里為宣威將軍, 統其眾. 辛酉, 葬仁孝皇后、孝昭皇后於昌瑞山陵. 是日, 帝回鑾, 駐蹕孫家莊北. 壬戌, 賊將胡國柱犯竇壩大溪口, 將軍佛尼勒擊破之, 復馬湖府, 諭獎敘有差. 癸亥, 山西提督周卜世復遵義府, 賊將馬寶棄城走, 復犯瀘、敘二州, 詔噶爾漢、王用予赴敘州勦之. 乙丑, 帝回宮. 丙寅, 慶陽賊耿飛稱王, 設偽官, 詔圖海、張勇、孫思克等遣兵討之. 贈福建死事知府張瑞午、高天爵等官廕, 武舉胡守謙並予恤廕. 戊辰, 賊將宋國輔、陸道清以永寧城降. 壬申, 以折爾肯為兵部尚書. 癸酉, 帝奉太皇太后幸湯泉. 是日駐蹕李家橋. 大兵逼雲南, 掘壕圍之, 世璠嬰城死守, 密調蜀中賊將馬寶、胡國柱、夏國相等歸援, 詔大將軍佛尼勒、趙良棟與噶爾漢等, 各統兵襲擊. 乙亥, 吏部尚書吳達禮罷. 丙子, 詔行在批閱章奏, 令大學士審校.

夏四月甲申朔, 王用予復納溪、江安、仁懷、合江, 諭獎敘有差. 丁亥, 賊將韓天福以武定府降. 辛丑, 以劉如漢巡撫江西. 己酉, 免□魚關、湯泉、郭家莊今年賦. 定遠平寇大將軍章泰等師圍雲南, 別遣使招撫諸路, 於是大理府偽大將軍張國柱及臨安、永順鎮、姚安府諸偽官, 各率所屬降. 辛亥, 謁孝陵. 壬子, 帝奉太皇太后回鑾.

五月癸丑朔, 山西提督周卜世遣總兵李師膺等, 率兵取遵義, 偽知州金仕俊、偽知縣吳逢聖相繼來降, 遂復真安州及仁懷、綏陽、桐梓縣, 諭獎敘有差. 乙卯, 帝奉太皇太后回宮. 己未, 遣官察閱蘇尼特等旗被災狀. 庚申, 以佟國綱為鑲黃旗漢軍都統. 改介山吏部尚書, 以帥顏保為工部尚書. 壬戌, 以薩穆哈為左都御史. 乙丑, 詔行取州縣內有曾受偽職, 名義素虧者, 勿選科道. 丙寅, 以李士楨巡撫江西. 海賊楊二犯瓊州, 總兵蔡璋督舟師擊敗之, 焚賊船一百三十餘艘, 賊遁. 辛未, 以邵甘總督漕運. 戊寅, 詔免宣府、大同諸處今年賦及積逋. 辛巳, 貝子章泰兵抵雲南, 賊將李發美以鶴慶、麗江二府降, 諭獎敘有差.

六月丙戌, 遣戶部員外穆稱額、蘇赫往大同賑荒. 戊子, 除陝西房號銀. 楚雄府陳光祿等復叛, 詔將軍穆占仍留雲南, 署前鋒統領薩克察巴圖魯率所部會勦, 署副都統諾敏率所部協守貴州, 副都統莫達鎮常德. 壬辰, 以王繼文巡撫雲南. 癸巳, 免雲南新復州縣今年夏稅. 丙午, 詔督撫子弟, 照三品京堂子弟例, 不得考選科道, 歲貢捐納者亦如之.

秋七月丁巳, 以禮部尚書郭四海管刑部事. 庚申, 詔四川民田為弁兵所占者, 察還之. 辛酉, 都統希福、提督桑峨追賊馬寶於烏木山, 殲其眾, 寶僅以身免, 諭獎敘有差. 壬戌, 以喇克達為正藍旗蒙古都統. 乙丑, 總兵李芳述敗賊胡國柱, 復建昌, 諭獎敘有差. 戊辰, 馬寶及巴養元等降, 帝以其抗拒大兵, 窮蹙始降, 罪不可赦, 命俱械送京師. 詔圖海、鄂克濟哈還京師, 留將軍吳丹守漢中, 王輔臣隨圖海詣闕. 壬申, 宴大學士以下, 員外郎以上官於瀛臺, 命內大臣佟國維宣諭慰勞, 仍賜綵幣. 己卯, 以施琅充福建水師提督總兵官, 加太子少保, 與將軍、總督等統舟師進取澎湖、臺灣. 改萬正色為陸路提督, 諾邁還京師.

八月辛巳朔, 日有食之. 甲申, 遷蘇尼特被荒蒙古駐近邊. 己亥, 詔總督哈占率兵還四川, 撤漢中、荊州、南寧滿兵還京, 莫達等守貴陽, 諾敏駐沅州. 乙巳, 帝御經筵. 丙午, 帝幸南苑.

九月辛亥, 帝巡幸畿甸. 癸丑, 故平南王尚可喜喪至通州, 賜銀八千兩, 遣官奠茶果. 停歲終舉劾例. 戊午, 帝駐蹕雄縣, 召問霸州知州吳鑑、保定知縣李文英, 渾河水決, 居民被災狀. 丙寅, 帝還宮. 己巳, 詔停今年秋決. 辛未, 增協理蒙古旗務官. 壬申, 復運丁工銀. 甲戌, 馬寶伏誅. 是月, 免山西遼州雹災賦.

冬十月庚辰朔, 享太廟. 癸未, 偏沅巡撫韓世琦與總兵官和山、盧崇耀敗世璠賊將黃明於古州八萬傜, 諭獎敘有差. 甲申, 發兵戍中甸. 厄魯特噶爾丹入貢. 乙酉, 撫遠大將軍都統大學士公圖海還朝, 帝召見乾清門, 嘉勞之. 丁亥, 賑寧古塔雹災. 壬辰, 撤耿精忠、尚之信所屬人員還京. 癸卯, 詔免土魯番貢犬馬. 乙巳, 帝幸南苑行圍.

十一月辛亥, 詔從賊諸人, 除顯抗王師外, 餘俱削官放還. 甲寅, 以諾邁為鑲藍旗漢軍都統. 丙辰, 復總督哈占、蔡毓榮官. 辛酉, 冬至, 祀天於圜丘. 癸亥, 王師進圍雲南, 吳世璠自殺, 戮其屍, 傳首京師, 偽相方光琛等伏誅, 餘黨悉降, 雲南平. 是日, 以賊平昭告孝陵. 車駕次薊州. 琉球國中山王世子尚貞, 遣使來請襲封. 甲子, 帝謁孝陵. 丁卯, 行告祭禮. 辛未, 召固山貝子章泰、總督趙良棟赴闕. 乙亥, 帝獵於南山, 親發矢殪三虎. 己卯, 回鑾.

十二月壬午, 帝回宮. 戊子, 設滿洲將軍駐荊州, 漢軍將軍駐漢中. 壬辰, 賜朝鮮、琉球貢使銀幣. 癸巳, 群臣請上尊號, 敕曰：「自逆賊倡亂, 莠民響應, 師旅疲於征調, 閭閻敝於轉輸, 加以水旱頻仍, 災異疊見, 此皆朕躬不德所致. 賴宗社之靈, 削平庶孽, 方當登進賢良, 與民休息, 而乃侈然自足, 為無謂之潤色, 能勿恧乎！其勿行.」乙未, 改帥顏保禮部尚書. 丁酉, 以薩穆哈為工部尚書. 補行廣西鄉試. 戊戌, 遣大學士勒德洪、明珠詣慈寧宮, 奏請加上徽號, 凡三奏, 乃允行. 太子太保都統大學士公圖海卒. 己亥, 帝御太和門, 群臣行慶賀禮, 頒詔天下. 冊封貴妃佟佳氏為皇貴妃, 鈕祜祿氏為貴妃, 嬪納喇氏為惠妃, 嬪郭絡羅氏為宜妃, 嬪烏雅氏為德妃, 嬪馬佳氏為榮妃. 辛丑, 改李士楨巡撫廣東. 以佟康年巡撫江西. 癸卯, 加上太皇太后、皇太后徽號, 頒發恩詔, 賜宗室, 賚外藩, 予封贈, 廣解額, 舉隱逸, 旌節孝, 恤孤獨, 罪非常赦不原者, 悉赦除之. 以吳興祚總督廣東廣西, 于成龍總督江南江西, 余國柱巡撫江寧. 丁未, 祫祭太廟.

是歲, 免直隸、江南、江西、山東、山西、湖廣、浙江、福建等省七十五州縣災賦有差. 丁戶一千七百二十三萬, 徵銀二千二百一十八萬三千七百六十兩有奇. 鹽、茶課銀二百三十九萬九千四百六十八兩. 鑄錢二萬三千一百三十九萬. 朝鮮、厄魯特、琉球入貢.

二十一年春正月丙辰, 享太廟. 辛酉, 祈穀於上帝. 壬戌, 召大學士、部、院、卿、寺、翰、詹、科、道諸臣於乾清宮, 賜昇平宴, 觀燈, 御製柏梁體詩, 諸臣以次賡和. 丙寅, 改蔡毓榮總督雲南貴州. 戊辰, 王大臣奏曰：「耿精忠累世王封, 甘心叛逆, 分擾浙、贛, 及於皖、徽, 設非師武臣力, 蔓延曷極？李本深、劉進忠等多年提鎮, 高官厚祿, 不能革其鴞音, 俯首從賊, 抑有何益？均宜從嚴懲治, 大為之防, 以為世道人心之範. 謹擬議請旨.」得旨：耿精忠、曾養性、白顯中、劉進忠、李本深均磔死梟首；耿精忠之子耿顯祚, 李本深之孫李象乾、李象坤, 其姪李濟祥、李濟民, 暨祖弘勳等俱處斬；為賊絓誤之陳夢雷、李學詩、金鏡、田起蛟均減死一等. 己巳, 以岳希襲封僖郡王. 改董衛國總督湖廣. 乙亥, 以格爾古德巡撫直隸. 復直省軍政.

二月庚辰, 以達都為左都御史. 改侯巴渾德正黃旗滿洲都統. 癸未, 雲南蕩平, 遣官祭告嶽瀆、歷代帝王陵、先師闕里. 甲申, 帝御經筵. 丙戌, 以佟國維為領侍衛內大臣. 改董國興巡撫福建, 以王日藻巡撫河南. 辛卯, 帝齋居景山, 為太皇太后祝釐. 癸巳, 以雲南蕩平, 祭告永陵、福陵、昭陵. 是日車駕發京師, 皇太子胤礽從. 甲午, 次薊州賢渠莊. 外藩王、貝勒等請上尊號, 不許. 以穆占為正黃旗蒙古都統. 妖人朱方旦伏誅. 戊戌, 遣大臣祭伯夷、叔齊廟. 庚子, 次山海關. 是月, 免廣西、貴州康熙十八年逋賦, 及江南海州、沭陽等三州縣去年被水額賦.

三月壬子, 帝謁福陵、昭陵. 駐蹕盛京. 甲寅, 帝謁福陵. 丙辰, 謁昭陵. 曲赦盛京、寧古塔, 蠲蹕路所過租稅. 賚守陵官, 及盛京諸臣年老致仕、甲士傷廢退閒者, 咸賜予有差. 帝具啟太皇太后、皇太后進奉鰱魚、□魚. 己未, 帝謁永陵. 庚申, 帝幸烏喇行圍. 丙寅, 萬壽節, 免朝, 從官詣行幄賀. 癸酉, 望祀長白山. 乙亥, 御舟泛松花江, 至大烏喇.

夏四月辛巳, 帝回鑾. 癸未, 賜烏喇將軍、副都統等宴, 並衣幣、鞍轡, 賚烏喇致仕官以下. 乙巳, 次中後所. 流人王德麟叩閽, 乞代父戍, 詔特原之. 丁未, 車駕入山海關. 是月, 免沔陽、潛江等縣衛上年水災賦十之三.

五月戊申朔, 次永平. 辛亥, 帝還京, 朝謁兩宮. 壬子, 以寧古塔、烏喇地苦寒, 配流者改發遼陽. 乙卯, 遣伊桑阿等勘閱江南河工. 己未, 大學士杜立德乞休, 溫旨允之. 癸亥, 夏至, 祭地於方澤. 丙寅, 諭寧古塔將軍等, 停吉林地方貢鷹, 及歲例勞苦差役. 戊辰, 以王熙為保和殿大學士. 是月, 免靈寶縣荒地逋賦.

六月戊寅, 帝避暑瀛臺. 乙酉, 起佟國瑤福州將軍. 己丑, 以旱, 復申諭內外法司, 詳慎刑讞, 務期虛公明允, 以感召天和. 庚寅, 以公倭赫為鑲黃旗蒙古都統. 乙未, 以楊起襲封順承郡王. 甲辰, 大學士馮溥乞休, 溫旨允之, 差官護送, 馳驛回籍. 以王國安巡撫浙江.

秋七月丙午朔, 享太廟. 庚戌, 以杭艾為左都御史. 甲寅, 遣刑部尚書魏象樞、吏部侍郎科爾坤, 巡察直隸. 乙卯, 帝以三逆蕩平, 宣示蒙古. 戊午, 多羅平郡王羅可鐸薨, 輟朝一日. 己巳, 彗出東井, 詔廷臣言事.

八月丙子朔, 命內閣學士與廷臣一體敷陳政事. 戊寅, 祭大社、大稷. 己卯, 翰林院進經筵講章, 帝曰：「經筵以講學修德, 須有勸誡箴規之意. 今講章內頌言太過, 其易之.」壬午, 帝還宮. 癸未, 帝御經筵. 壬寅, 命喇哈達等率福建大兵還京師. 癸卯, 叛將譚弘之子譚天倫伏誅. 是月, 免直隸等十八縣旱災賦.

九月戊申, 賜蔡升元等一百七十六人進士及第、出身有差. 甲子, 詔每日御朝聽政, 春夏以辰初, 秋冬以辰正. 丙寅, 太宗文皇帝實錄告成. 己巳, 以準達為鑲紅旗蒙古都統. 是月, 免浙江、江南、江西、湖廣、山東被災額賦有差.

冬十月甲戌朔, 享太廟. 庚辰, 賜王繼先等一百八人武進士及第、出身有差. 甲申, 定遠平寇大將軍貝子章泰、征南大將軍都統賴塔凱旋, 率群臣郊勞之. 己丑, 以黃機為文華殿大學士、吳正治為武英殿大學士. 詔停今年秋決, 可矜者減罪一等. 庚寅, 以杭艾為兵部尚書. 辛卯, 詔重修太祖高皇帝實錄, 纂修三朝聖訓及平定三逆神武方略. 壬辰, 帝謁孝陵. 丁酉, 改宋德宜吏部尚書, 起沙澄禮部尚書, 以喀爾圖為左都御史. 是月, 免山東、山西等被災額賦有差.

十一月丙午, 除廣東加增鹽課及尚之信私徵雜稅. 丁未, 發大同宣府粟, 賑四子部落、蘇尼特饑. 辛亥, 減安南貢額. 甲寅, 以李之芳為兵部尚書, 希福為西安將軍. 丁巳, 以瓦岱為江寧將軍. 戊午, 詔廣西建雙忠祠, 祀死節巡撫傅弘烈、馬雄鎮. 己未, 以宗室喇克達為正藍旗滿洲都統. 庚申, 以趙璟為鑲紅旗漢軍都統, 趙賴為正藍旗漢軍都統. 丙寅, 冬至, 祀天於圜丘. 戊辰, 以施維翰總督浙江. 己巳, 改噶爾漢正紅旗滿洲都統, 以鄂托渾為正藍旗蒙古都統. 命左副都御史塞克德、馬世濟督造漕船. 是月, 免山東、江南等被災額賦有差.

十二月丁丑, 起李天浴巡撫山東. 庚辰, 前廣西巡撫陳洪明以從賊論死, 命流寧古塔, 籍其家. 癸未, 改許貞廣東提督. 戊子, 錄達海之孫陳布祿, 官刑部郎中. 癸巳, 論統師違律罪, 和碩簡親王喇布削爵, 和碩安親王岳樂、和碩康親王傑書奪俸一年, 從征諸將各遣戍降謫有差. 庚子, 郎談使黑龍江還, 奏羅剎擾黑龍江邊境, 命寧古塔將軍巴海、副都統薩布素率師駐呼馬爾禦之；建木城於黑龍江、呼馬爾, 分軍屯田. 是月, 免直隸、湖廣、江西所屬被災額賦有差.

是歲, 朝鮮、安南來貢.

二十二年春正月乙卯, 宴大學士、九卿、翰、詹、科道等官於乾清宮, 賜馴馬、內幣有差. 己未, 帝幸演武場閱射. 辛酉, 以彭春為正紅旗蒙古都統. 壬戌, 論平察哈爾功, 封札魯特二等台吉根都西希布為輔國公. 丁卯, 以徐旭齡巡撫山東. 禮部尚書帥顏保罷. 戊辰, 冊黎維正襲封安南國王. 己巳, 以訥爾都襲封多羅平郡王. 壬申, 以建昌、永寧、夔州府比歲用兵, 免前年額賦. 是月, 免平樂、藤縣水災賦十之三.

二月癸酉朔, 以喀爾圖為刑部尚書. 丁丑, 改介山禮部尚書. 戊寅, 祭大社、大稷. 己卯, 以禧佛為左都御史. 辛巳, 帝御經筵. 壬午, 訓飭直省朝覲官. 癸未, 命廷臣勘詳朝覲官奏疏, 有可施行者, 下所司議行. 甲申, 帝幸五臺山. 是月, 免廣西去年蟲災賦十之二.

三月丁未, 帝還次南苑. 免侯官等二十六州縣逋賦. 戊申, 帝還宮. 戊午, 以噶爾漢為荊州將軍. 癸亥, 帝幸南苑行圍. 己巳, 以雅布襲封和碩簡親王. 改彭春為正紅旗滿洲都統.

夏四月癸酉朔, 享太廟. 乙亥, 命提鎮諸臣以次入覲. 庚辰, 命巴海留守烏喇, 薩布素、瓦禮祜帥師駐額蘇里. 辛巳, 詔曰：「黔省為滇南孔道, 地瘠民貧, 大軍凱旋, 輓輸饋運, 小民竭力供億, 生計維艱, 朕心深為憫惻. 所有貴州今年秋冬、明年春夏額賦, 悉行蠲免.」甲申, 以殷圖為正紅旗蒙古都統. 辛卯, 以公坡爾盆為正黃旗蒙古都統. 壬辰, 以塞格為鑲白旗蒙古都統. 庚子, 以太原、大同地荒民散, 下詔切責山西撫臣, 特免二府田租三歲. 是月, 免華容、平江、安鄉三縣水災賦十之三.

五月丙午, 設八旗漢軍火器營. 甲子, 詔施琅進兵討臺灣鄭軍. 戊辰, 夏至, 祭地於方澤.

六月丁丑, 帝幸內庫, 賜大學士、學士、詹事、內閣侍讀等器幣有差. 戊寅, 以伊桑阿為吏部尚書. 癸未, 帝奉太皇太后避暑古北口外. 改杭艾戶部尚書.

閏六月甲寅, 復以安世鼎巡撫江西. 戊午, 姚啟聖奏, 施琅克澎湖. 庚申, 諭飭刑官, 勘獄勿淹繫.

秋七月庚午朔, 車駕次湖都克土布拉克, 賜隨圍阿祿科爾沁多羅郡王額駙色楞等冠服、弓矢, 及蒙古官兵銀幣. 甲午, 帝奉太皇太后還京師. 丙申, 鄭克塽上表乞降, 帝降敕諭之, 赦其罪. 是月, 免甘肅靖遠衛旱災額賦.

八月庚子朔, 先是, 帝每晨聽政畢, 乃御講筵. 至是, 命講官於奏事前入, 辨色開講. 辛丑, 諭經筵大典自大學士以下俱侍班. 壬寅, 以殷圖為寧古塔將軍. 詔各省繪輿地圖進呈. 戊申, 以哈占為兵部尚書. 壬子, 詔天下郡縣修學宮. 戊午, 祭大社、大稷. 以禧佛總督四川陝西. 壬戌, 改韓世琦巡撫四川. 癸亥, 以科爾坤為左都御史. 丙寅, 皇子胤□生. 戊辰, 定發歷代帝王名臣先賢塚者罪. 施琅疏報, 師至臺灣, 鄭克塽率其屬降, 臺灣平. 是月, 免甘肅等被災額賦十之三.

九月癸酉, 以丁思孔巡撫偏沅. 丁丑, 命阿穆瑚瑯招諭羅剎. 戊寅, 以臺灣平, 加授施琅為靖海將軍, 封靖海侯, 世襲, 將士陞賞有差. 己卯, 帝奉太皇太后幸五臺山. 癸未, 敕諭厄魯特噶爾丹限貢使人數, 申約束. 壬辰, 次長城嶺, 太皇太后以道險還, 帝自龍泉關如五臺山. 以明年歲在甲子, 罷諸司營造. 癸巳, 駐蹕菩薩頂, 賚所過貧民銀纊. 乙未, 編羅剎降人為一佐領. 是月, 免山東新城縣水災賦十之三.

冬十月己亥, 帝至五郎河, 謁太皇太后行宮. 丙午, 帝奉太皇太后還京師. 丁未, 群臣以臺灣平, 請上尊號, 不允. 戊申, 以雷繼宗為鑲白旗漢軍都統. 己酉, 以施天裔巡撫廣西, 以吉孫略為廣西提督. 癸亥, 以薩布素為黑龍江將軍. 乙丑, 分遣吏部侍郎杜臻等如閩、粵、江、浙, 勘沿海地界, 招墾荒地, 復諸遷民業. 丙寅, 補刊十三經注疏、二十一史.

十一月辛未, 冬至, 祀天於圜丘. 癸未, 授羅剎降人宜番等官. 戊子, 以臺灣平, 祭告孝陵. 癸巳, 帝巡幸邊界.

十二月甲辰, 帝還宮. 丁未, 以葉穆濟巡撫甘肅. 從逆土司陸道清伏誅. 壬子, 以紀爾他布為正紅旗蒙古都統. 乙卯, 日講易經成, 御製序文, 頒行天下. 丙辰, 免西安、甘肅明年賦三之一. 工部尚書朱之弼、左都御史徐元文, 坐薦舉非人免. 以施維翰總督福建. 乙丑, 祫祭太廟.

是歲, 朝鮮、琉球來貢.

二十三年春正月辛巳, 帝幸南苑行圍. 乙酉, 以陳世凱為浙江提督. 丙戌, 以和碩安親王岳樂子袁端襲封多羅勤郡王. 以杜臻為工部尚書, 余國柱為左都御史. 辛卯, 祈穀於上帝. 壬辰, 詔整肅朝會筵宴禮儀. 丙申, 以王國安總督浙江, 徐國相總督湖廣, 王新命巡撫江寧.

二月戊戌, 祭大社、大稷. 庚子, 朝日於東郊. 乙巳, 帝御經筵. 己酉, 以趙士麟巡撫浙江, 薛柱斗巡撫安徽. 癸丑, 帝巡幸畿甸. 己未, 以慕天顏巡撫湖廣. 大學士黃機罷. 乙丑, 給事中王承祖疏請東巡, 狩燔柴泰山, 詣孔林觀禮器, 命稽典禮以聞. 以麻勒吉為提督九門步軍統領. 丙寅, 帝還次南苑.

三月戊辰, 帝還宮. 壬申, 以劉國軒為天津總兵官. 癸酉, 帝校閱八旗文武大臣官員騎射. 癸未, 河南饑, 命有司開常平倉賑濟. 丁亥, 御製五臺山碑文, 召示廷臣, 諭之曰：「近人每一文出, 不樂人點竄, 此文之所以不工也.」癸巳, 議賑直隸、河南饑, 廷臣請開捐例, 不許.

夏四月丙申朔, 享太廟. 丁酉, 遣官察賑河南. 辛丑, 帝幸玉泉山. 甲辰, 刑部尚書喀爾圖罷. 丁未, 帝還宮. 己酉, 設臺灣郡縣, 置官屬. 壬子, 刑部左侍郎宋文運乞休, 命加太子少保致仕. 癸丑, 以諾敏為刑部尚書. 庚申, 諭凡一事經關兩部, 俱會同具奏. 丁巳, 以張所知為正黃旗漢軍都統. 壬戌, 以公瓦山為鑲藍旗蒙古都統. 乙丑, 諭講官：「講章以精切明晰為尚, 毋取繁衍. 朕閱張居正尚書、四書直解, 義俱精實, 無泛設之詞, 可為法也.」

五月丁卯, 改王國安總督福建, 裁浙江總督. 改瓦山滿洲都統. 戊辰, 帝幸瀛臺駐蹕. 己巳, 命纂修大清會典. 甲戌, 夏至, 祭地於方澤. 丙子, 以孫思克為甘肅提督. 丁丑, 江南江西總督于成龍卒, 予祭葬, 諡清端. 辛巳, 命廷臣察舉清廉官. 壬午, 九卿舉格爾古德、蘇赫、范承勳、趙崙、崔華、張鵬翮、陸隴其. 癸未, 惠郡王博翁果諾坐陪祀不謹, 削爵. 王、大臣議奏侍郎宜昌阿、巡撫金俊查看尚之信家產, 隱蝕銀八十九萬, 並害殺商人沈上達, 應斬；郎中宋俄託、員外郎卓爾圖應斬, 審讞不實之侍郎禪塔海革職, 從之. 詔追銀勿入內務府, 交戶部充饟. 起巴海為鑲藍旗蒙古都統. 甲申, 帝幸古北口. 以王新命總督江南江西. 敕喀爾喀絕羅剎互市.

六月壬寅, 帝駐蹕蘇貝昂阿柏爾車爾, 諭毋踐禾苗. 丁未, 琉球國中山王尚貞請遣其陪臣子弟入國子監讀書, 詔可. 甲寅, 暹羅國王森列拍臘照古龍拍臘馬呼陸坤司由提呀菩埃遣陪臣言：「貢船到虎跳門, 阻滯日久, 每致損壞. 乞諭粵省官吏, 准其放入河下, 早得登岸, 貿易採辦, 勿被攔阻.」從之. 諭一等侍衛阿南達曰：「朕視外旗蒙古, 與八旗一體. 今巡行之次, 見其衣食困苦, 深用惻然. 爾即傳諭, 所過地方, 蒙古無告者, 許其來見, 詢其生計.」於是, 蒙古扶老攜幼, 叩首行宮門. 帝詳問年齒生計, 給與銀兩、布疋. 乙卯, 帝閱牧群, 賜從臣馬. 刑部尚書魏象樞罷. 丁巳, 以湯斌巡撫江寧.

秋七月乙亥, 以宋德宜為文華殿大學士. 辛巳, 帝駐蹕英尼湯泉. 以佟佳為鑲紅旗蒙古都統.

八月庚子, 以阿哈達巡撫直隸. 丙午, 帝還次古北口. 戊申, 帝還京師. 辛亥, 以李之芳為吏部尚書. 壬子, 以博霽為鑲白旗蒙古都統. 甲寅, 大學士李霨卒, 遣官奠茶酒. 己未, 帝御經筵. 是月, 免遼州榆社縣水災賦.

九月甲子朔, 停今年秋決. 丙寅, 以張士甄為刑部尚書. 改博霽鑲白旗滿洲都統. 更鑄錢, 減舊式四之一, 聽民採鉛銅, 勿稅. 丁卯, 命梁清標管兵部尚書事, 以余國柱為戶部尚書. 庚午, 以阿喇尼兼理藩院尚書. 癸酉, 以陳廷敬為左都御史. 戊寅, 改慕天顏巡撫貴州. 以莽奕祿為鑲白旗蒙古都統. 辛巳, 以張鵬巡撫山東. 丁亥, 詔車駕所過, 賜復一年. 江南、浙江、江西、湖廣自用兵以來, 供應繁苦, 其明年漕糧, 免三之一. 官吏軍民人等, 死罪以下, 咸赦除之. 辛卯, 帝東巡. 以石琳巡撫湖廣. 是月, 免江夏等縣衛水災額賦有差.

冬十月壬寅, 帝至泰安州, 登泰山. 癸卯, 祀東嶽. 辛亥, 次桃源, 閱黃河北堤岸, 見役夫作苦, 帝駐轡慰勞之, 敕河臣察官吏, 毋侵漁工值. 與河臣靳輔論治河方略. 壬子, 臨視天妃閘, 指授河臣方略. 是日, 御舟渡淮. 甲寅, 次高郵湖, 帝登岸, 巡行十里餘, 召耆老詢民疾苦. 丙辰, 帝幸金山、焦山, 渡揚子江, 顧侍臣曰：「此皆戰艦也, 今以供巡幸, 然艱難不可忘也.」丁巳, 弛海禁, 惟不得以火藥軍器出洋. 戊午, 帝駐蹕蘇州府. 庚申, 幸惠山, 諭巡撫：「百姓遠道來觀, 其不能歸者資遣之.」

十一月壬戌朔, 帝駐蹕江寧府. 癸亥, 遣官祭明太祖陵, 復躬詣拜奠. 御製過金陵論. 甲子, 申命江南督撫護明太祖陵. 乙丑, 帝回鑾, 泊舟燕子磯, 讀書至夜半. 侍臣高士奇請曰：「聖躬過勞, 宜少節養.」帝曰：「朕自五齡受書, 誦讀恆至夜分, 樂此不為疲也.」丁卯, 命伊桑阿、薩穆哈視海口. 諭曰：「原有海口, 以年久沙淤, 遂至壅塞, 必將入海故道, 濬治疏通, 始免水患, 縱有經費, 亦所不惜.」辛未, 帝臨閱高家堰. 壬申, 次宿遷縣. 閱河南堤岸, 過白洋河, 賚居民貧老者金. 甲戌, 以李林盛為廣西提督. 戊寅, 駕幸曲阜. 己卯, 帝詣先師廟, 降輦入大成門, 特行九叩禮, 遂幸詩禮堂, 選孔氏子弟進講大學、易經. 帝步至大成殿, 瞻先聖像, 觀禮器, 詣聖蹟殿, 周覽圖書. 至杏壇, 觀先師手植檜. 入承聖門. 汲孔宅遺井水, 親嘗之. 顧問魯壁遺址, 復詣孔林, 步至墓前酹酒, 還. 賜衍聖公孔毓圻、五經博士孔毓埏、曲阜知縣孔興認、五經博士顏懋衡等, 日講四書、易經書經解義各一部. 免曲阜縣明年租稅, 御製過闕里詩. 是日, 駐蹕兗州府. 丁亥, 以馬哈達為正白旗滿洲都統. 己丑, 帝還次南苑. 庚寅, 帝至自東巡, 朝謁兩宮. 是月, 免磁州湯陰、安陽縣雹災額賦有差.

十二月壬辰朔, 以沙納哈為正黃旗蒙古都統, 石文炳為正白旗漢軍都統. 丙申, 以胡圖為杭州將軍. 癸卯, 遣公瓦山統黑龍江軍, 佟寶、佛可托參贊軍事, 薩海監督屯田. 甲辰, 授鄭克塽公, 劉國軒、馮錫範伯, 各給田宅, 隸上三旗. 乙巳, 改杭艾禮部尚書, 以科爾坤為戶部尚書. 丙午, 詔冬月罪人配流, 過嚴寒時乃遣, 著為例. 以徐旭齡總督漕運. 戊申, 命安徽按察使于成龍經理海口, 及下河工. 己酉, 以達哈他為左都御史. 丙辰, 謁孝陵. 丁巳, 駐蹕湯泉, 賜守陵官兵及護軍牛、羊. 己未, 帝還宮. 庚申, 賜朝正外藩及內大臣等宴. 是月, 免江南宿遷縣及江西分宜等縣衛所旱災賦有差.

是歲, 朝鮮、暹羅、琉球來貢.

二十四年春正月癸酉, 享太廟. 諭曰：「贊禮郎讀祝, 讀至朕名, 聲輒不揚, 失父前子名之義. 自今俱令宣讀.」甲戌, 帝幸南苑行圍. 丁丑, 帝還宮. 辛巳, 祈穀於上帝. 癸未, 命都統公彭春赴黑龍江總軍務. 乙酉, 召試翰詹諸臣於保和殿, 帝親甲乙之, 其不稱者改官. 丁亥, 以馬喇參贊黑龍江軍務. 戊子, 命科爾沁十旗, 以今年所貢牛羊送黑龍江軍. 己丑, 帝幸玉泉山.

二月壬辰, 以崔澄巡撫直隸. 乙未, 帝還宮. 庚子, 錄元聖周公後裔為五經博士, 給祀田. 以額赫納為鑲藍旗滿洲都統. 癸卯, 帝御經筵. 乙己, 帝巡幸畿甸. 己未, 帝還次南苑. 以范承勳巡撫廣西. 庚申, 帝還宮.

三月癸亥, 以帝御書闕里孔廟「萬世師表」四字勒石, 並頒天下學宮. 詔修賦役全書. 戊辰, 考試滿洲官繙譯. 己巳, 賑順德、廣平、真定府屬饑. 壬申, 詔定服飾婚喪儀制. 戊寅, 萬壽節, 免朝賀. 辛巳, 賜陸肯堂等一百二十一人進士及第、出身有差.

夏四月庚寅朔, 享太廟. 辛卯, 予宋儒周敦頤後裔世襲五經博士. 丙申, 論克復江山、常山功, 授李之芳世職. 戊戌, 禮部尚書杭艾免. 馬喇以所俘羅剎人來獻, 命傳詣軍營, 俟進勦時縱遣之. 己亥, 帝幸玉泉山. 辛丑, 詔以直隸連年旱災, 逋賦六十餘萬盡免之, 並免今年正賦三分之一. 詔醫官博採醫林載籍, 勒成一書. 改哈占禮部尚書. 甲辰, 帝還宮. 庚戌, 設內廷官學. 丁巳, 御製檜樹賦, 勒碑闕里孔廟. 是月, 免山東濟寧、海豐、霑化水災, 江南徐州、江西宜春等縣衛前年被水額賦有差.

五月丙寅, 皇子胤□生. 己卯, 夏至, 祭地於方澤. 癸未, 皇子胤祚薨. 詔巴圖爾額爾克濟農違離本部, 嚮化而來, 宜加愛養, 予之田宅. 修政治典訓. 甲申, 以原廣西巡撫郝浴歷官廉潔, 悉免應追帑金. 彭春等攻雅克薩城, 羅剎來援, 林興珠率藤牌兵迎擊於江中, 破之, 沈其船, 額里克舍乞降. 戊子, 考試漢軍官員於太和門. 己丑, 改伊桑阿兵部尚書. 是月, 免山東臨清四州縣旱災、湖廣沔陽州水災田租, 及湖廣黃岡等州縣上年旱災賦.

六月庚寅朔, 帝巡幸塞外, 發京師. 癸巳, 車駕出古北口. 彭春等征羅剎捷聞, 扈從諸王、群臣朝賀. 丁酉, 帝以皇四子疾, 遂還京師. 癸卯, 詔曰：「鄂羅斯入我邊塞, 侵擾鄂倫春、索倫、赫哲、飛牙喀等處人眾, 盤踞雅克薩四十年. 今克奏厥績, 在事人員, 咸與優敘. 應於何地永駐官兵, 即會議具奏.」乙巳, 帝巡幸塞外. 是月, 免邢臺等州縣上年旱災賦.

秋七月壬申, 設吉林烏喇至黑龍江驛. 癸酉, 賑蒿齊忒部災. 丁亥, 頒四書、易、尚書講義於白鹿洞書院.

八月庚寅, 以姚締虞巡撫四川. 丙午, 帝駐蹕拜巴哈昂阿. 乙卯, 帝駐蹕烏爾格蘇台. 賜喀喇沁多羅杜楞郡王札什及所屬官兵冠服、銀幣.

九月戊午朔, 聞太皇太后違豫, 即夕馳還京師. 己未, 帝馳回京, 趨侍醫藥, 旋即康復. 丙寅, 帝御經筵. 戊辰, 命戶部侍郎蘇赫察賑淮揚. 改何傅陝西提督. 壬申, 山西巡撫穆爾賽以加耗婪贓, 逮下刑部獄. 癸酉, 賦役全書成. 己卯, 以達哈他為吏部尚書. 甲申, 命副都統溫代、納秦駐防黑龍江, 博定築墨爾根城. 乙酉, 以吳英為四川提督. 丁亥, 以圖納巡撫山西. 是月, 免江南邳州、山西徐溝、河南太康等州縣水災, 江西上饒等縣旱災額賦有差.

冬十月戊子朔, 享太廟. 甲午, 賜徐憲武等九十六人武進士及第、出身有差. 丁酉, 帝幸南苑行圍. 戊戌, 帝還宮. 厄魯特噶爾丹貢使伊特木根毆殺人, 棄市. 己亥, 以瓦岱為鑲黃旗滿洲都統. 癸卯, 減外藩進獻羊酒數. 丙午, 慶雲見. 己酉, 靳輔請治下河, 以涸出田畝, 官收其價, 償工費. 癸丑, 帝幸南苑行圍. 甲寅, 以博霽為江寧將軍. 乙卯, 帝還宮.

十一月丁巳朔, 日有食之. 庚申, 免直隸獻、河間二縣、河間衛, 江南宿遷、興化、邳、高郵、鹽城五州縣, 山東郯城、魚臺二縣今年、明年額賦之半. 改莽奕祿鑲白旗滿洲都統, 以塔爾代為鑲白旗蒙古都統. 壬戌, 以伯莽喀為鑲紅旗蒙古都統. 庚午, 穆爾賽以贓罪論死. 癸酉, 以安插厄魯特羅卜藏滾布阿喇布坦、巴圖爾額爾克濟農等, 遣諭達賴喇嘛. 甲戌, 帝大閱於盧溝橋. 丙子, 靳輔、于成龍至京師, 詔問河工事宜. 靳輔議開下河, 于成龍議濬海口, 帝以兩說皆可奏功, 集廷臣共決之. 丁丑, 帝召近臣至懋勤殿, 咨詢河務, 敕從于成龍議. 己卯, 授鄂內、坤巴圖魯為散秩大臣, 免朝請. 以二人太宗時舊臣, 老廢於家, 特優恤之. 辛巳, 冬至, 祀天於圜丘. 乙酉, 詔曰：「日蝕於朔, 越十六日月食. 一月之中, 薄蝕互見, 且比日積陰無雪, 天象示儆. 或施行政事未當, 或下有冤抑未伸, 廷臣其詳議以圖修省.」

十二月庚寅, 皇子胤祹生. 以察尼為奉天將軍. 戊戌, 詔減曲阜縣顏氏租賦, 如孔氏例. 己亥, 謁孝陵. 癸卯, 帝還宮. 甲辰, 以佛倫為左都御史. 甲寅, 祫祭太廟. 是月, 免湖南茶陵、邵陽、湘鄉旱災, 山東濟寧州水災田租.

是歲, 朝鮮、琉球來貢.

二十五年春正月乙丑, 享太廟. 辛未, 帝幸南苑行圍. 壬申, 遣馬喇等往督黑龍江屯田. 甲戌, 薩布素等奏, 鄂羅斯羅剎額里克舍復據雅克薩城. 辛巳, 祈穀於上帝.

二月丙戌, 贈四川陣歿參贊副都統擴爾昆世職. 戊子, 祭大社、大稷. 丁酉, 以于成龍巡撫直隸. 命薩布素帥師討羅剎. 甲辰, 重修太祖高皇帝實錄聖訓成, 帝御太和門祗受, 群臣行慶賀禮. 丙午, 賑郯城等五州縣饑. 丁未, 詔曰：「國家掃除逆孽, 平定遐荒, 自宜宣布德意, 動其畏懷. 近見雲、貴、川、廣督撫提鎮不惟不善撫綏, 更或恣行苛虐, 始黷貨以生端, 繼邀功而逞志. 朕思土司苗蠻, 既歸王化, 有何杌隉, 格鬥靡寧. 地方大吏, 務推示誠信, 化導安輯, 以副朕撫馭遐方之至意.」戊申, 帝幸南苑行圍. 己酉, 文華殿成. 辛亥, 停四川採運木植. 壬子, 告祭至聖先師於傳心殿. 癸丑, 帝御經筵. 甲寅, 以津進為領侍衛內大臣.

三月戊午, 命修五城棲流所. 己未, 命纂修一統志. 丙寅, 帝幸玉泉山. 庚午, 詔採擇歷代賢臣慎刑事蹟, 書之簡策, 其令內閣及法司官詳省覽焉. 壬申, 萬壽節, 免朝賀. 甲戌, 以湯斌為禮部尚書, 管詹事府事. 乙亥, 帝幸玉泉山. 戊寅, 帝幸南苑駐蹕. 庚辰, 還宮. 停藩臬等官朝覲.

夏四月乙酉朔, 享太廟. 命阿喇尼等往喀爾喀七旗蒞盟. 丙戌, 免徽州、廬州、鳳陽府屬逋賦. 丁亥, 改趙士麟巡撫江寧, 金鋐巡撫浙江. 庚寅, 詔曰：「趙良棟前當逆賊盤踞漢中, 首先入川, 功績懋著. 復領兵直抵雲南, 攻克省城之後, 獨能恪守法紀, 廉潔自持, 深為可嘉. 今已衰老解任, 應復其勇略將軍、兵部尚書、總督, 以示眷注.」命郎談、班達爾沙、馬喇赴黑龍江參贊軍務. 癸巳, 以張仲舉巡撫福建. 贈陝西死事平逆將軍都統畢力克圖、參贊副都統阿爾瑚世職. 甲午, 詔求遺書. 癸卯, 以圖爾宸巡撫陝西. 戊申, 改萬正色雲南提督, 張雲翼為福建陸路提督. 辛亥, 帝幸玉泉山. 始令順天、永平、保定、河間四府莊屯旗丁, 編保甲如民戶.

閏四月丙辰, 帝幸南苑行圍. 甲子, 詔直省武臣讀書, 講明忠孝大義. 辛未, 以范承勳總督雲南貴州. 丙子, 以王起元巡撫廣西. 賑鳳陽府、徐州饑.

五月甲申朔, 夏至, 祭地於方澤. 詔因受賕而罪應置辟者, 除已具獄外, 咸減除之. 丁亥, 詔毀天下淫祠. 丁酉, 贈浙江、福建、江西、湖廣、陝西陣歿副都統阿喀尼等五十二人世職. 己亥, 帝幸玉泉山.

六月丙辰, 以旱蝗, 召九卿問得失. 戊午, 命孫在豐赴淮揚督濬下河. 癸酉, 賑上饒等八縣饑. 乙亥, 論浙江、福建、江西、湖廣、陝西、廣東、廣西、雲南軍功, 征南將軍賴塔、都統趙璉、副都統馬錫泰等七百六人各授世職有差. 以佛倫為工部尚書. 戊寅, 以阿蘭泰為左都御史.

秋七月丁酉, 以章欽文巡撫河南. 乙巳, 免索倫、打虎兒今年貢賦. 丁未, 帝御經筵. 己酉, 賜荷蘭國王耀漢連氏甘勃氏文綺、白金, 命其使臣齎敕宣諭鄂羅斯. 庚戌, 吏部奏定侍讀、庶子以下各官學問不及者, 以同知、運判外轉, 從之. 辛亥, 帝巡幸塞外. 是月, 免沛縣雹災賦.

八月辛未, 帝駐蹕烏爾格蘇台. 壬申, 帝自烏爾格蘇台回鑾. 乙亥, 以索額圖為領侍衛內大臣. 丙子, 帝還宮. 丁丑, 命薩布素圍雅克薩城, 以遏羅剎援師, 遣副都統博定參贊軍務. 戊寅, 詔釐定天下學宮崇祀賢儒位次. 庚辰, 詔增孔林地十一頃有奇, 除其賦. 是月, 免湖廣興國、通山, 浙江西安等縣水災額賦有差.

九月甲申, 帝幸玉泉山. 己丑, 以班達爾沙為鑲白旗蒙古都統. 庚寅, 詔直隸順天、永平、保定、河間四府, 四川、貴州二省二十六年正賦, 悉予蠲免. 湖南、福建二省二十六年秋冬、二十七年春夏正賦, 並蠲之；今年未征者, 仍行豁免. 改諾敏禮部尚書. 乙未, 以禧佛為刑部尚書. 癸卯, 定厄魯特四部互市例. 乙巳, 以圖納總督四川陝西. 丁未, 以陳廷敬為工部尚書. 戊申, 以馬齊巡撫山西. 己酉, 鄂羅斯察漢汗遣使來朝, 請撤雅克薩之圍, 許之. 庚戌, 以董訥為左都御史. 辛亥, 禮部尚書沙澄罷. 是月, 免武清、文安、保定水災賦有差.

冬十月壬子朔, 享太廟. 帝幸玉泉山. 皇子胤祥生. 丙辰, 改張士甄禮部尚書. 丁巳, 帝幸南苑行圍. 庚申, 以胡昇猷為刑部尚書. 壬戌, 帝幸玉泉山. 乙丑, 帝還宮. 戊寅, 尊藏太祖高皇帝實錄聖訓於皇史宬. 是月, 免直隸霸、寶坻, 甘肅歸德所、保安堡屯地水災賦有差.

十一月癸未, 以郎永清巡撫山東. 丁亥, 冬至, 祀天於圜丘. 壬辰, 定武臣二品以上陪祀文廟例. 丙申, 御書「學達性天」額, 分頒宋儒周敦頤、張載、程顥、程頤、邵雍、朱熹祠, 及白鹿洞、嶽麓書院. 頒日講解義、經史諸書於白鹿洞、嶽麓書院. 丁酉, 以石琳巡撫雲南. 庚子, 帝謁孝陵. 丙午, 帝出龍井關, 駐蹕攔羊口西. 論蒙古出征浙江、福建軍功, 給喀喇沁多羅杜楞郡王札什下參贊都統巴雅爾等十員二等阿達哈哈番、拖沙喇哈番有差. 己酉, 帝還謁孝陵. 是月, 免直隸玉田、豐潤水災, 江南徐州、六合、沛、蕭蝗災額賦有差.

十二月癸丑, 帝還宮. 丙辰, 命吏部侍郎薩海等督耕鳳凰城地. 以張汧巡撫湖廣. 癸亥, 定壇廟陪祀文武官品秩禮儀. 諭曰：「御史監禮, 專司糾察, 非取備員. 設朕有不敬, 亦當舉奏也.」戊辰, 詔將真定、順德、廣平、大名所屬明年額賦, 一體蠲免. 兵部侍郎蔡毓榮有罪下獄. 甲戌, 帝幸南苑行圍. 戊寅, 祫祭太廟. 是月, 免靈璧縣蝗災賦.

是歲, 朝鮮、安南、荷蘭、吐魯番來貢. 朝鮮入貢者二.

二十六年春正月戊子, 遣太醫院官齎藥物, 治雅克薩城軍士疾, 羅剎就醫者, 聽之. 丙申, 喀爾喀土謝圖汗察罕車臣汗訥爾布及七旗濟農台吉等合疏請上尊號, 不許. 辛丑, 祈穀於上帝. 乙巳, 大學士吳正治罷. 以諾敏兼正黃旗蒙古都統.

二月己酉朔, 以布雅努巡撫陝西. 辛亥, 改伊桑阿禮部尚書. 癸丑, 帝大閱於盧溝橋. 甲寅, 以余國柱為武英殿大學士. 乙卯, 帝御經筵. 以錢玨巡撫山東. 丁巳, 刑部尚書禧佛以鞫獄失實免. 戊午, 祭大社、大稷. 己未, 改陳廷敬戶部尚書. 庚申, 命八旗都統、副都統更番直禁城五門. 刑部尚書胡昇猷免. 辛酉, 改佛倫刑部尚書, 阿蘭泰為工部尚書. 壬戌, 以鄂爾多為兵部尚書. 癸亥, 帝幸南苑行圍. 丁卯, 帝幸玉泉山. 以張玉書為刑部尚書, 王日藻為工部尚書. 壬申, 戶部奏滸墅關監督桑額溢徵銀二萬一千餘兩, 得旨：「設立榷關, 原為稽察奸宄. 桑額多收額銀, 乃私封便民橋, 以致擾害商民, 著嚴加議處. 嗣後司榷官有額外橫徵者, 該部其嚴飭之.」癸酉, 以廖旦為左都御史.

三月乙酉, 改王新命總督浙江福建. 己丑, 以董訥總督江南江西. 甲午, 以王鴻緒為左都御史. 丙申, 萬壽節, 免朝賀. 戊戌, 以慕天顏總督漕運. 癸卯, 帝御太和門視朝, 諭大學士等詳議政務闕失, 僉以無弊可陳對. 帝曰：「堯舜之世, 府修事和, 然且兢兢業業, 不敢謂已治已安. 漢文帝亦古之賢主, 賈誼猶指陳得失, 直言切諫. 今但云主聖臣賢, 政治無闕, 豈國家果無一事可言耶？大小臣工, 各宜盡心職業, 視國事如家事, 有所見聞, 入陳無隱.」以馬世濟巡撫貴州.

夏四月戊申朔, 享太廟. 癸丑, 帝幸玉泉山. 丙辰, 加直隸巡撫于成龍太子太保. 己未, 帝諭大學士曰：「纂修明史諸臣, 曾參看前明實錄否？若不參看實錄, 虛實何由悉知？明史成日, 應將實錄並存, 令後世有所考證.」丙寅, 以田雯為江蘇巡撫. 癸酉, 罷科道侍班. 甲戌, 以郭丕為杭州將軍.

五月庚辰, 詔曰：「今茲仲夏, 久旱多風, 陰陽不調, 災孰大焉？朕用是靡寧, 減膳撤樂, 齋居默禱. 雖雨澤薄降, 尚未霑足, 皆因朕之涼德, 不能上格天心. 政令有不便於民者, 更之, 罪非常所不原者, 咸赦除之.」戊子, 帝召陳廷敬、湯斌十二人, 各試以文, 諭曰：「朕閒與熊賜履講論經史, 有疑必問. 繼而張英、陳廷敬以次進講, 大有裨益. 德格勒每好評論時人學問, 朕心以為不然, 故茲召試, 茲判然矣.」己丑, 夏至, 祭地於方澤. 辛卯, 詔停今年秋決. 壬辰, 建周公、孔子、孟子廟碑, 帝親製文、御書勒石. 癸巳, 以納爾圖襲封多羅平郡王, 寵寶襲封多羅順承郡王. 丁酉, 帝素服詣天壇祈雨, 出入西天門皆步行. 是夜雨. 辛丑, 改祀北海於混同江. 予宋儒張載後裔世襲五經博士. 甲辰, 免湖南上年賦, 及今年、明年額賦之半. 是月, 免豐潤縣水災額賦十之二.

六月辛亥, 以楊素蘊巡撫安徽.

秋七月戊子, 鄂羅斯遣使請和. 命薩布素等兵還黑龍江. 壬寅, 帝幸南苑行圍. 丙午, 戶部請裁京員公費, 得旨勿裁.

八月戊申, 祭大社、大稷. 帝御經筵. 改阿密達正白旗滿洲都統. 己酉, 帝巡幸塞外, 發京師. 癸丑, 帝駐蹕博洛和屯, 行圍. 甲戌, 帝還次博洛和屯. 賜外藩銀幣. 乙亥, 帝駐蹕宜蓀畢喇, 行圍. 是月, 免沁州雹災賦.

九月己卯, 帝還宮. 辛巳, 于成龍進嘉禾, 帝曰：「今夏少雨, 農事可慮, 幸獲甘霖, 未足為瑞也.」壬午, 以李之芳為文華殿大學士. 甲申, 以科爾坤為吏部尚書. 丁亥, 京師地震. 戊子, 以陳廷敬為吏部尚書, 改佛倫戶部尚書, 以廖旦為刑部尚書, 葛思泰為左都御史. 以郎談為正白旗蒙古都統. 丙申, 改王日藻戶部尚書, 湯斌工部尚書, 以徐乾學為左都御史. 是月, 免山東博興水災賦.

冬十月丙午朔, 享太廟. 己酉, 帝幸南苑行圍. 癸丑, 帝巡幸畿甸, 發京師. 壬戌, 命戶部尚書佛倫、吏部侍郎熊一瀟等會勘江南河工. 甲子, 帝還暢春園. 以熊一瀟為工部尚書. 丙寅, 帝還宮.

十一月甲申, 以李正宗為正藍旗漢軍都統. 壬辰, 冬至, 祀天於圜丘. 丙申, 太皇太后不豫, 帝詣慈寧宮侍疾. 丁酉, 以朱弘祚巡撫廣東. 辛丑, 免江蘇、陝西明年額賦, 今年未徵者, 並除之. 壬寅, 帝以太皇太后不豫, 詔減天下死囚罪一等. 是月, 免萬載等縣旱災額賦有差.

十二月乙巳朔, 帝為太皇太后不豫, 親製祝文, 步行禱於天壇. 戊午, 以王騭巡撫江西. 癸亥, 以王永譽為正紅旗漢軍都統. 乙丑, 湖廣巡撫張汧以貪黷為御史所劾, 下獄論死. 己巳, 太皇太后崩, 帝哭踊視殮, 割辮服衰, 居慈寧宮廬次. 甲戌, 除夕, 群臣請帝還宮, 不允.

是歲, 朝鮮來貢.

二十七年春正月癸未, 皇子胤□生. 戊子, 帝居乾清門外左幕次. 乙未, 帝釋服. 丙申, 還宮. 丁酉, 帝御乾清門聽政. 癸卯, 以拜音達禮為廣東將軍.

二月己酉, 以柯永昇巡撫湖北. 琉球國中山王尚貞遣使入貢, 請令陪臣子弟梁成楫等三人詣國子監讀書, 允之. 壬子, 大學士明珠為御史郭琇所劾, 有罪奪職. 大學士勒德洪、余國柱、李之芳、吏部尚書科爾坤、戶部尚書佛倫、工部尚書熊一瀟俱罷免有差. 甲寅, 以梁清標為保和殿大學士, 伊桑阿為文華殿大學士, 廖旦為吏部尚書, 李天馥為工部尚書. 改丁思孔巡撫河南. 丙辰, 改鄂爾多戶部尚書, 阿蘭泰兵部尚書. 丁巳, 以麻爾圖為禮部尚書, 圖納為刑部尚書. 庚申, 以蘇赫為工部尚書. 壬戌, 以張玉書為兵部尚書. 甲子, 定宗室限年襲封例. 以葛思泰總督四川陝西, 興永朝巡撫偏沅. 丁卯, 命纂修玉牒. 己巳, 以徐乾學為刑部尚書.

三月乙亥, 以馬齊為左都御史. 丙子, 以楊文魁為正黃旗漢軍都統. 庚辰, 改葉穆濟巡撫山西. 辛巳, 帝御乾清門, 召廷臣及董訥、靳輔、于成龍、佛倫、熊一瀟等議河務. 壬午, 復召群臣至乾清門, 議河務. 甲申, 以伊圖巡撫甘肅. 乙酉, 刑部侍郎塞楞額以按張汧獄欺罔, 論死. 總督徐國相見知不舉劾, 戶部侍郎王遵訓、內閣學士盧琦、大理寺丞任辰旦前保舉汧為巡撫, 俱免官. 己丑, 以王新命總督河道. 命戶部侍郎開音布督濬下河. 庚寅, 免康熙十七年以前江南、江西漕糧. 以馬世濟總督漕運. 辛卯, 萬壽節, 免朝賀. 裁湖廣總督. 丙申, 以王騭總督福建浙江. 丁酉, 論河工諸臣互訐罪, 原任尚書佛倫、熊一瀟, 及總督董訥、靳輔、巡撫慕天顏、侍郎孫在豐等降革有差. 己亥, 遣督捕理事官張鵬翮、兵科給事中陳世安赴鄂羅斯定邊界. 壬寅, 賜沈廷文等一百四十六人進士及第、出身有差. 改田雯巡撫貴州. 李光地坐妄舉德格勒, 議處, 得旨：「李光地前於臺灣一役有功, 仍以學士用.」

夏四月癸卯朔, 日有食之. 丁未, 以宋犖巡撫江西. 戊申, 以傅拉塔總督江南江西. 己酉, 帝躬送太皇太后梓宮, 奉安暫安奉殿；其後起陵, 是曰昭西陵. 迴蹕至薊州, 除髮. 癸丑, 以洪之傑巡撫江蘇. 甲寅, 以厄魯特、喀爾喀搆兵, 遣使敕諭噶爾丹. 丁巳, 帝謁孝陵. 戊午, 吏部尚書廖旦罷. 庚申, 帝命張玉書、圖納、馬齊勘毛城舖、高家堰等工. 庚午, 命兵部侍郎成其範、工部侍郎徐廷璽閱河.

五月壬申朔, 帝幸瀛臺. 己卯, 吏部尚書陳廷敬、刑部尚書徐乾學罷. 癸未, 以阿蘭泰、張士甄為吏部尚書, 改李天馥刑部尚書. 丁亥, 以紀爾他布為兵部尚書. 甲午, 夏至, 祭地於方澤. 丙申, 帝詣暫安奉殿, 謁孝陵. 庚子, 帝還宮.

六月壬寅朔, 以噶爾圖巡撫四川. 甲辰, 湖廣裁兵, 夏逢龍等作亂, 據武昌, 巡撫柯永昇投井死, 糧儲道葉映榴罵賊不屈, 遇害. 帝命都統瓦岱為振武將軍, 率師討賊. 丁未, 改丁思孔巡撫湖廣, 以閻興邦巡撫河南. 以噶爾漢為正紅旗蒙古都統, 侯巴渾德為荊州將軍, 喀岱為正黃旗滿洲都統. 庚申, 阿喇尼奏, 噶爾丹侵額爾德尼昭, 哲布尊丹巴土謝圖汗遁. 發兵防邊. 戊辰, 起熊賜履禮部尚書, 翁叔元工部尚書, 徐元文左都御史. 是月, 免宜春等縣上年旱災賦.

秋七月癸酉, 以化善為正藍旗蒙古都統. 乙酉, 湖廣提督徐治都大敗賊於鯉魚潦, 盡焚賊舟, 夏包子遁走. 丙戌, 帝巡幸塞外, 發京師. 戊子, 南陽總兵官史孔華破賊, 復漢陽府. 己丑, 賊黨以武昌降. 庚寅, 瓦岱復黃州, 獲夏逢龍, 磔誅之, 賊平. 壬午, 雲南提督萬正色侵冒兵饟, 按律論死. 帝念其前陷賊時, 抗志不屈, 行間血戰, 勞績甚多, 免死, 革提督, 仍留世職. 壬辰, 帝駐喀爾必哈哈達, 有峰舊名納哈里, 高百數十丈, 帝發數矢, 皆過峰頂, 賜今名.

八月癸卯, 帝駐蹕巴顏溝, 行圍. 丙午, 以諾穆圖為雲南提督. 丁未, 葉映榴遺疏至, 下部優恤. 乙卯, 張玉書奏查閱河工, 多用靳輔舊議. 癸亥, 帝駐蹕烏里雅蘇臺達巴漢, 喀爾喀洪俄爾戴青台吉等率屬來朝.

九月壬申, 遣都統諾敏、彭春以兵濟安親王岳樂軍. 丁丑, 喀爾喀為噶爾丹攻破, 土謝圖汗、哲布尊丹巴胡土克圖率屬保塞內附, 命阿喇尼往宣諭之. 己卯, 鶴慶、劍川等屬地震, 發粟賑之. 辛卯, 帝還京師. 癸巳, 復設湖廣總督. 甲午, 以郭布為鑲白旗漢軍都統. 戊戌, 以丁思孔總督湖廣.

冬十月庚子朔, 享太廟. 壬寅, 皇太后聖壽節, 免朝賀. 癸卯, 改楊素蘊巡撫湖廣, 以薩弼圖巡撫陝西. 庚戌, 以江有良巡撫安徽, 綽克託為奉天將軍. 乙卯, 上大行太皇太后尊諡曰孝莊文皇后. 丁巳, 帝還宮. 辛酉, 孝莊文皇后祔於太廟. 壬戌, 頒詔加恩中外. 丁卯, 賑邳州等屬水災.

十一月庚午朔, 帝幸南苑行圍. 丁丑, 大閱. 辛卯, 前荊州將軍噶爾漢、副都統郗佛坐討賊逗遛, 奪職, 官吏受偽職者逮治, 餘悉貸之. 戊戌, 冬至, 祀天於圜丘, 免朝賀. 是月, 免貴州黃平州、江南亳州、興化等州縣水災, 湖廣崇陽等州縣旱災額賦有差.

十二月庚子朔, 以希福為正紅旗蒙古都統. 甲辰, 建福陵、昭陵神功聖德碑, 御製碑文. 乙巳, 帝謁孝莊山陵. 以尼雅翰為西安將軍. 戊申, 帝詣暫安奉殿. 己酉, 謁孝陵. 改張玉書禮部尚書, 李天馥兵部尚書, 徐元文刑部尚書. 壬子, 帝駐蹕蘭河崖, 行圍. 甲寅, 帝駐蹕米峪口, 行圍. 丙辰, 帝駐蹕龍井關, 行圍. 戊午, 改徐元文戶部尚書. 庚申, 除丹徒縣坍江田賦. 丙寅, 帝還宮. 是月, 免江西宜春等州縣及雲南開化府旱災賦.

是歲, 朝鮮、琉球入貢.

二十八年春正月庚午, 詔南巡臨閱河工. 丙子, 南巡閱河, 發京師. 丁丑, 詔所過毋令民治道. 命于成龍扈從. 庚辰, 獻縣民進嘉禾. 壬午, 詔免山東地丁額賦. 甲申, 臨幸濟南府. 乙酉, 望祀泰山. 庚寅, 駐蹕郯城縣. 辛卯, 閱中河. 壬辰, 自清河縣渡河. 癸巳, 詔免江南積欠. 乙未, 幸揚州. 丙申, 頒諭：「朕觀風問俗, 簡約儀衛, 鹵簿不設, 扈從者僅三百餘人. 頃經揚州, 民間結綵歡迎, 盈衢溢巷, 雖出自愛戴之誠, 恐至稍損物力, 朕甚為惜之. 前途經歷諸郡邑, 宜悉行停止.」丁酉, 渡揚子江. 是月, 免宣平縣上年旱災賦.

二月辛丑, 臨幸蘇州. 丁未, 臨幸杭州. 己酉, 詔廣學額, 賚軍士, 復因公降謫官. 賜扈從王、大臣、侍衛等銀幣. 賜從官綵幣. 庚戌, 賜杭州駐防八旗男子婦人年六十以上者金. 辛亥, 渡錢塘江, 至會稽山麓. 壬子, 祭禹陵, 御製禹陵頌. 癸丑, 還駐杭州府. 甲寅, 命守臣修禹陵, 御書「地平天成」四字於廟, 賜守祠人金. 賜將軍、副都統以下及官兵等宴, 幸演武場閱騎射. 丁巳, 駐蹕蘇州府. 戊午, 追賜湖廣糧儲道贈工部侍郎葉映榴諡, 帝親灑宸翰, 賜其子□. 松江百姓建碑祈壽, 獻碑文. 江南百姓籲留停蹕, 獻土物為御食, 委積岸上. 令取米一撮, 果一枚, 為留一日. 浙江巡撫金鋐以罪削職, 戍奉天. 己未, 以張鵬翮巡撫浙江. 增設武昌、荊州、常德、岳州水師營. 辛酉, 以馬三奇為貴州提督. 癸亥, 臨幸江寧府. 甲子, 祭明陵. 賜江寧駐防八旗男子婦人年六十以上者金, 京口亦如之. 乙丑, 幸演武場, 賜將軍以下及官兵宴, 閱官兵射. 幸觀星臺, 召扈從部院諸臣講論曆象.

三月戊辰朔, 發江寧府. 壬申, 次淮安府. 甲戌, 閱高家堰, 指授河臣方略. 丙子, 論平夏包子功, 提督徐治都、副將郭忠孝以下遷擢有差. 乙酉, 次天津, 萬壽節, 免朝賀. 丙戌, 還京師. 以和碩安親王岳樂薨, 臨其第哭之, 乃還宮. 丁亥, 命滿洲科舉兼試騎射. 以董訥總督漕運. 戊子, 還靳輔職. 壬辰, 起杜臻為刑部尚書. 丁酉, 增設八旗火器營操練官, 每旗副都統一員兼領之.

閏三月壬寅, 賑江南亳州饑. 乙巳, 御經筵. 丁未, 免河東今年鹽池課. 命江浙、閩、廣諸海關毋征漁人稅. 壬子, 予安親王岳樂祭葬立碑, 諡曰和. 辛酉, 還宮. 癸亥, 以旱, 命阿蘭泰、徐元文同三法司清理刑獄.

夏四月乙亥, 頒御製孔子、顏子、曾子、子思、孟子序贊於天下學宮. 己卯, 諭九卿陳政事得失. 命禮部祈雨. 壬辰, 命索額圖等赴尼布楚會鄂羅斯人定邊界. 喀爾喀台吉岳蘇圖阿海率所屬內附. 命臺灣鑄錢. 甲午, 喀爾喀土謝圖汗等告饑, 遣使賑之.

五月壬寅, 以旱, 詔停止興作. 乙巳, 以阿蘭泰為武英殿大學士, 徐元文為文華殿大學士. 改鄂爾多為吏部尚書, 麻爾圖戶部尚書, 顧八代禮部尚書. 丁未, 以王騭為戶部尚書, 郭琇為左都御史. 壬子, 以興永朝總督福建浙江. 丙辰, 以鄭端巡撫偏沅. 壬戌, 孝經衍義成, 頒行天下. 癸亥, 命歸化城屯兵備噶爾丹, 發蘇尼特、四子部落、茂明安、吳喇忒、鄂爾多斯等旗兵防邊.

六月甲戌, 命祈雨. 乙亥, 以佟寶為寧古塔將軍. 戊子, 兩廣總督吳興祚以鼓鑄不實, 降三級調用.

秋七月己亥, 以石琳總督廣東廣西. 癸卯, 立皇貴妃佟氏為皇后, 頒詔天下. 甲辰, 皇后崩, 輟朝五日. 丙辰, 遣官察畿輔旱災. 詔曰：「朕巡幸江南, 經過邳州, 親見彼處田地多為水渰. 耕耘既無所施, 賦稅於何取辦？其現在水渰田畝, 額賦俱行蠲免, 歷年逋欠亦盡除之.」戊午, 起王繼文巡撫雲南. 庚申, 封佟國維一等公, 世襲. 是月, 免涇州雹災田租.

八月癸酉, 巡幸邊外, 發京師. 丁丑, 蒙古巴林、翁牛特、喀喇沁、土默特、敖漢、奈曼、蘇尼特、察哈爾、札魯特、阿祿科爾沁等旗乏食, 運邊口倉米賑之. 戊寅, 帝駐蹕博洛和屯, 賜西巴爾台居民銀米. 己卯, 賜張三營居民銀米. 是月, 免鍾祥等六州縣、沔陽衛旱災賦.

九月戊戌, 駐蹕拜察和洛, 賑喀爾喀台吉信順額爾克戴青等六旗. 癸卯, 還京師. 辛亥, 詔曰：「朕勤求治理, 篤念民依, 欲使婦子幹寧, 用是頻蠲租賦, 若遇荒歉, 倍切焦思. 今畿輔亢旱, 播種愆期, 年穀不登, 民艱粒食, 朕軫念已久, 夙夜憂勞. 念此煢煢之民, 餬口尚不能給, 若更責以輸將, 必致流移失業, 朕甚憫焉. 其直隸未征稅糧, 俱予豁免, 仍免明年額賦之半.」乙卯, 冊諡大行皇后曰孝懿皇后. 戊午, 以倭赫為鑲黃旗蒙古都統. 癸亥, 以和碩額駙穆赫遴為正白旗漢軍都統.

冬十月丙寅, 皇太后聖壽節, 免朝賀. 改郎談正白旗滿州都統. 辛未, 增設喀爾喀兩翼札薩克, 令收集流亡, 編置旗隊. 癸酉, 左都御史郭琇免. 甲戌, 孝懿皇后梓宮奉安山陵, 車駕臨送, 發京師. 戊寅, 以佛倫巡撫山東. 庚辰, 帝詣暫安奉殿, 謁孝陵. 辛巳, 免盛京、興京莊屯旱災田租, 發粟贍兵士食. 壬午, 發帑金三十萬兩賑畿輔. 諭直隸巡撫于成龍曰：「直隸地方, 朕屢經蠲免錢糧, 百姓竟無起色. 今年亢旱, 更甚於前, 朕在深宮, 俯念民生困苦, 衣食艱難, 宵旰焦勞, 時欲流涕, 業經蠲賑兼施. 但地方大小諸臣, 遇此荒年, 束手無策, 為民父母, 寧不有愧於心？當思良法拯救, 使民不至填溝壑, 以副朕軫念閭閻至意.」甘肅巡撫伊圖疏報, 岷州衛邊外生番黃高僧登燭堅錯率番目部眾內附. 癸未, 葬孝懿皇后, 駐蹕湯泉. 己丑, 以吳琠巡撫湖廣. 辛卯, 帝出龍井關, 駐蹕灤陽口.

十一月丙申, 還宮. 癸卯, 冬至, 祀天於圜丘, 免朝賀. 乙巳, 帝幸南苑行圍. 以阿席坦為正白旗蒙古都統. 癸丑, 還宮. 甲寅, 詔曰：「小民衣食, 必賴年穀順成, 斯生計無乏. 今湖北亢旱, 深廑朕懷. 武昌等四府, 今年正賦前已全蠲, 其被災之二十州縣、四衛所, 明年額賦仍蠲一半；荊州、安陸二府被災州縣, 今年未完賦, 令民勿輸, 並免明年正賦之半, 以拯濟窮黎, 稱朕意焉.」丙辰, 厄魯特額林臣台吉來降. 辛酉, 孝懿皇后祔奉先殿.

十二月乙丑, 詔免雲南二十一年至二十七年民欠. 丙寅, 帝朝皇太后於寧壽新宮. 除長蘆新增鹽引課. 戊辰, 以張英為工部尚書. 辛未, 達賴喇嘛遣使入貢, 請以土謝圖汗、哲布尊丹巴胡土克圖畀噶爾丹, 降敕詰責之. 癸酉, 以金世榮為浙江提督. 乙亥, 定鄂羅斯邊界, 立碑境上, 以格爾必齊河、額爾古納河之南為內地, 北為鄂羅斯. 己卯, 以歲旱, 諭廷臣日集午門, 議恤民困. 辛卯, 賑蔚、廣昌等州縣饑. 是月, 免江西被旱州縣衛所額賦有差.

是歲, 朝鮮、琉球來貢.

二十九年春正月癸卯, 戶部尚書麻爾圖免. 飭直省所設常平義社等倉, 務儲蓄充裕, 以備水旱. 甲辰, 詔時屆首春, 農功肇始, 直隸被災州縣及八旗莊屯有不能具牛種者, 官給之. 己酉, 改蘇赫戶部尚書, 以席柱為工部尚書. 癸丑, 帝幸南苑行圍. 賑太原、大同饑. 丙辰, 以宋儒朱熹十八世孫瀠襲五經博士, 奉閩祀. 丁巳, 帝還宮. 庚申, 賑喀爾喀土謝圖汗、車臣汗、澤卜尊丹巴胡土克圖等旗.

二月甲子, 以馬爾渾襲封多羅安郡王. 乙丑, 遣大臣巡視直隸災區流民, 五城粥廠寬期, 倍發銀米, 增置處所. 己巳, 詣暫安奉殿, 謁孝陵. 賑八旗莊屯. 庚午, 大雨. 辛未, 以理藩院尚書阿喇尼、左都御史馬齊為議政大臣. 癸酉, 帝還宮. 甲戌, 御經筵. 戊寅, 祭大社、大稷. 己卯, 以邳州等八州縣衛水, 賑之. 戊子, 以陳廷敬為左都御史.

三月壬辰朔, 除天津新增鹽引課. 乙未, 詔修三朝國史. 癸卯, 命都統額赫納、護軍統領馬喇、前鋒統領碩鼐等征噶爾丹. 己酉, 萬壽節, 免朝賀. 辛亥, 除雲南黑井加增鹽課. 丁巳, 再發戶部帑金賑畿輔. 以張思恭為京口將軍.

夏四月癸亥, 賑察哈爾及八旗遊牧蒙古. 己巳, 察賑直隸營汛兵家口. 丁丑, 以旱, 釋刑部殊死以下繫囚. 己卯, 詔盛京錦州、開元、遼陽、蓋州實倉儲. 甲申, 命建子思子廟於闕里. 丁亥, 大清會典成. 己丑, 大雨. 帝幸南苑觀禾. 庚寅, 賑甘肅靖遠衛旱災.

五月辛卯朔, 命九卿保舉行取知縣堪為科道者. 乙巳, 夏至, 祭地於方澤. 丁巳, 帝幸南苑行圍. 戊午, 還暢春園.

六月癸酉, 大學士徐元文免. 乙亥, 以鄭端巡撫江蘇. 戊寅, 噶爾丹追喀爾喀昆都倫博碩克圖, 遂踰枯倫波衣爾, 侵入邊界. 命內大臣蘇爾達赴科爾沁, 會達爾漢親王班第, 率師備禦. 癸未, 以于養志巡撫偏沅, 卞永譽巡撫福建. 乙酉, 以張玉書為文華殿大學士. 戊子, 命和碩康親王傑書、恪慎郡王岳希、副都統海篤、牛尼有率師駐歸化城, 直隸巡撫于成龍率師駐遵化, 西安將軍尼雅翰、副都統巴賽、柏天郁率師駐寧夏. 尋撤于成龍還京, 整理驛站. 是月, 免開封等四府旱災田租.

秋七月庚寅朔, 改張英禮部尚書. 以董元卿為京口將軍. 辛卯, 噶爾丹深入烏朱穆秦地, 命和碩裕親王福全為撫遠大將軍, 皇子胤禔副之, 出古北口；和碩恭親王常寧為安北大將軍, 和碩簡親王雅布、多羅信郡王鄂札副之, 出喜峰口；內大臣佟國綱、佟國維、索額圖、明珠、阿密達、都統蘇努、喇克達、彭春、阿席坦、諾邁、護軍統領苗齊納、楊岱、前鋒統領班達爾沙、邁圖俱參贊軍務. 乙未, 撫遠大將軍和碩裕親王福全師行, 帝出東直門送之. 丙申, 命阿密達、阿喇尼、阿南達等各率所部兵, 會和碩裕親王福全軍. 戊戌, 帝聞噶爾丹將遁, 遣索額圖簡精銳前偵敵. 尋命駐師巴林, 以待大軍. 己亥, 以陳廷敬為工部尚書, 于成龍為左都御史. 壬寅, 命和碩裕親王福全大軍赴巴林. 癸卯, 帝巡幸邊外, 發京師. 以郭世隆巡撫直隸. 丙午, 帝駐蹕古魯富爾堅嘉渾噶山. 詔外藩盛京各路兵集巴林. 戊申, 命安北大將軍和碩恭親王常寧以師會和碩裕親王福全軍. 己酉, 帝駐蹕博洛和屯, 命和碩簡親王雅布赴和碩裕親王福全軍, 參贊軍務. 庚戌, 命內大臣伯費揚古自科爾沁赴和碩裕親王福全軍. 壬子, 帝有疾, 還京師.

八月己未朔, 日有食之. 辛酉, 撫遠大將軍和碩裕親王福全疏報, 師擊厄魯特於烏蘭布通, 賊大敗, 內大臣都統公佟國綱戰歿. 壬戌, 厄魯特遣濟隆胡土克圖來請修好, 以緩我師, 裕親王福全因是按兵不進, 帝切責之. 乙丑, 帝還宮. 丙寅, 命都統希福參贊和碩裕親王軍. 辛未, 詔皇子胤禔還京. 丙子, 噶爾丹以誓書來獻, 命侍郎額爾賀圖同伊拉古克三齎敕諭之. 丁丑, 御乾清門, 諭議政大臣等曰：「噶爾丹雖立誓請降, 難以深信. 其令各佐領派護軍甲兵備之.」癸未, 賑喀爾喀諸旗饑.

九月癸巳, 內大臣都統公佟國綱之喪至自軍, 命皇子及內大臣等迎之, 大臣官員陣亡者咸遣官祭奠, 並賜恤有差. 戊申, 停今年秋決. 海賊方雲龍等劫安南界諸島, 龍門副將葉昇擒之, 詔貰死, 戍黑龍江. 壬子, 弛民間養馬之禁. 是月, 免直隸所屬被災逋賦及今年額賦之半, 並免甘肅所屬被災賦有差.

冬十月戊午朔, 撫遠大將軍和碩裕親王福全師還至哈嗎爾嶺, 詔王及索額圖、明珠、費揚古、阿密達留後, 餘還京師. 己未, 帝疾少愈, 召大學士諸臣至乾清宮輪對. 癸亥, 發兵戍宣府、大同沿邊諸路. 乙亥, 以鄂倫岱為鑲黃旗漢軍都統. 辛巳, 領翰林院學士張英失察編修楊瑄撰擬佟國綱祭文失當, 削禮部尚書, 仍掌翰林院、詹事府事, 楊瑄褫官戍邊入旗. 壬午, 賑浙江寧、紹二府水災.

十一月己亥, 起熊賜履禮部尚書. 甲辰, 達賴喇嘛率西海諸台吉及噶爾丹等疏請上尊號, 不許, 並卻其貢. 戊申, 冬至, 祀天於圜丘, 免朝賀. 己酉, 裕親王福全等至京聽勘, 王、大臣議上, 帝薄其罪, 輕罰之, 將士仍敘功. 壬子, 以于成龍兼鑲紅旗漢軍都統. 是月, 免雲南、直隸、浙江等被災額賦有差.

十二月戊午, 以金世榮為江南提督, 馬三奇浙江提督, 陳奇貴州提督. 甲子, 謁孝陵. 丁丑, 帝謁暫安奉殿, 率諸王、大臣等行孝莊文皇后三年致祭禮. 庚辰, 帝還宮. 是月, 免江南被水州縣額賦.

是歲, 朝鮮來貢.

三十年春正月丙午, 以王樑巡撫偏沅. 戊申, 封阿祿科爾沁貝勒楚依為多羅郡王. 論札魯特、阿祿科爾沁等十二旗陣亡台吉功, 俱贈一等台吉, 賜號達爾漢, 令其子承襲. 噶爾丹復自俄農向喀爾喀墨爾根濟農來犯, 命瓦岱為定北將軍, 駐張家口, 郎談為安北將軍, 駐大同備之. 壬子, 噶爾丹向青海, 命西安將軍、川陝總督、寧夏總兵官各率師駐寧夏備之. 時致仕勇略將軍趙良棟在寧夏, 亦令參軍事. 乙卯, 以馬齊為兵部尚書.

二月丁巳朔, 日有食之. 戊午, 厄魯特策妄阿喇布坦使來, 命厚賚其使；比旋, 遣郎中桑額護其行. 乙丑, 御經筵. 癸酉, 以巡捕三營歸並步軍統領, 仍令轄都察院五城督捕事. 是月, 免保安州前年旱災賦.

三月戊子, 繙譯通鑑綱目成. 庚子, 設盛京兵部官屬. 辛丑, 置肅州鎮. 甲辰, 萬壽節, 免朝賀. 己酉, 御太和門, 賜戴有祺等一百四十八人進士及第、出身有差.

夏四月戊午, 左都御史徐乾學致私書於山東巡撫錢玨, 事發, 並褫職. 丁卯, 帝巡幸塞外, 發京師. 戊辰, 諭所過勿踐田麥. 庚午, 次古北口, 閱兵, 賜總兵官蔡元衣馬、白金, 官兵賞賚有差. 乙酉, 帝駐蹕多羅諾爾. 是月, 免吳川等三縣逋賦.

五月丁亥, 土謝圖汗請內附, 與哲布尊丹巴胡土克圖朝帝於行幄, 大宴賚之. 戊子, 諭喀爾喀汗濟農台吉等曰：「朕承天命, 統馭萬方, 惟思率土咸熙, 中外罔有殊別. 前爾七旗喀爾喀等, 以兄弟紛爭, 互相吞噬, 朕遣大臣往蒞會所, 令爾等和協. 而土謝圖汗等自食誓言, 不遵約束, 起釁用兵, 致為噶爾丹博碩克圖敗喪, 紛紛潰散, 來求歸附. 朕不忍爾之滅亡, 給以土地, 予以牲畜, 資以糗糧, 自古以來, 未有拯救愛養若斯者也. 朕既經愛養, 便欲爾等生息繁育, 用是親臨訓諭, 大行賞賚. 茲見爾等傾心感戴, 故令與四十九旗一體編設, 土謝圖汗名號仍與存留, 札薩克圖汗之弟策妄札卜封和碩親王, 族屬人等各封秩有差, 以示朕一體仁愛之意.」己丑, 帝大閱於多羅諾爾. 科爾沁土謝圖親王沙津等率四十九旗王、貝勒、貝子、公、台吉等請上尊號, 不許. 賜四十九旗王、貝勒、貝子、公、台吉等冠服、白金. 庚寅, 帝閱喀爾喀營寨, 賜牛羊, 察窮困者賚之. 辛卯, 遣官編喀爾喀佐領, 予遊牧地. 壬辰, 烏朱穆秦台吉車根等以叛附噶爾丹, 伏誅. 車駕發多羅諾爾. 癸卯, 帝還京師. 乙巳, 吏部尚書張士甄以考察不實免. 辛亥, 分會試中卷南左、南右、北左、北右、中左、中右, 從御史江蘩之言也. 壬子, 群臣請上尊號, 不許.

六月乙卯朔, 以撫定喀爾喀, 遣使諭達賴喇嘛. 遣西安將軍尼雅翰等, 率兵往遷巴圖爾額爾克濟農於察哈爾旗地. 改李天馥吏部尚書. 癸亥, 改杜臻兵部尚書, 陳廷敬刑部尚書, 索諾和左都御史. 辛未, 以高爾位為工部尚書. 壬午, 增置理藩院員外郎.

秋七月甲申朔, 巴圖爾額爾克濟農於阿里渾烏素遁走, 將軍尼雅翰等追之不及, 尼雅翰論死, 命總督葛思泰以兵駐寧夏. 己丑, 朝鮮內通官張燦以私買一統志, 發其國邊界充軍. 己酉, 致仕大學士杜立德卒, 予祭葬.

閏七月丙辰, 四川陝西總督葛思泰疏報, 遊擊李士達等敗巴圖爾額爾克濟農弟博濟於昌寧湖. 庚申, 改蘇赫吏部尚書, 庫勒納戶部尚書. 乙亥, 帝巡幸邊外, 發京師. 喀爾喀西卜退哈灘巴圖爾來降, 授為輔國公. 是月, 免江西南昌等五府逋賦, 江南被旱州縣額賦.

八月, 免乾州、咸陽等五州縣蝗災賦.

九月癸丑, 以衛既齊巡撫貴州. 甲寅, 喀爾喀達拉瑪希里卓特巴來降, 授多羅貝勒. 辛酉, 詣暫安奉殿, 謁孝陵. 乙丑, 還宮. 庚午, 詔曰：「朕孜孜圖治, 軫切民依, 閭閻耕穫, 時勤諮訪. 其有以荒歉上聞者, 蠲賑旋施, 務令得所. 念河南一省, 連歲未獲豐收, 非特沛恩膏, 恐民生艱苦. 其明年額賦, 通行蠲免, 漕糧亦著停徵. 至山西、陝西被災州縣, 除照分數蠲免外, 其明年春夏額賦, 亦緩至秋季徵收, 用稱朕撫綏休養至意.」以公阿靈阿為鑲黃旗蒙古都統, 馬喇為西安將軍. 癸酉, 御經筵. 甲戌, 遣戶部侍郎博際、兵部侍郎李光地、工部侍郎徐廷璽偕靳輔閱河.

冬十月戊子, 賜張文煥等二百人武進士及第、出身有差. 庚寅, 葛思泰疏報, 謝爾素番盜殺參將朱震等, 西寧總兵官李芳述擊敗之於棋子山, 獲賊首華木爾加等, 誅之. 癸巳, 以巴渾德為正黃旗滿洲都統. 丙申, 賑阿祿科爾沁等七旗. 癸卯, 以莽奕祿為荊州將軍. 丁未, 甘肅提督孫思克討阿奇羅卜藏, 斬之. 初, 策妄阿喇布坦阿奴與噶爾丹交惡, 帝遣侍讀學士達虎齎敕往詢, 還及嘉峪關, 阿奇羅卜藏掠我使臣. 事聞, 令思克討之. 至是, 思克奏捷. 是月, 免河南、江南旱蝗災額賦.

十一月癸丑, 冬至, 免朝賀. 丁巳, 以索諾和、李振裕為工部尚書. 戊午, 以伊勒慎為鑲白旗滿洲都統. 己未, 詔曰：「朕崇尚德教, 蠲滌煩苛, 大小諸臣, 咸被恩禮, 即因事罷退, 仍令曲全鄉里. 近來交爭私怨, 糾結不已, 頗有黨同伐異之習, 豈欲釀明季門戶之禍耶？其各蠲私忿, 共矢公忠. 有怙終者, 朕必窮治之.」是時, 徐元文、徐乾學、王鴻緒既罷, 而傅臘塔等扶摘瑣隱, 鉤連興獄, 故特詔儆飭焉. 癸亥, 以薩海為左都御史. 甲子, 詔免陝西西安、鳳翔所屬被災州縣明年稅糧, 發山西庫帑二十萬兩賑之. 以布喀巡撫甘肅. 甲戌, 詔曰：「欽天監官奏來歲正月朔日食. 天象之變, 見於歲首, 朕滋懼焉. 其罷元日行禮筵宴, 諸臣精白乃心, 各盡職業, 以佐朕修省.」是月, 免陝西、河南、湖廣、雲南、直隸等被災州縣衛額賦.

十二月甲申, 詔曰：「朕撫馭區宇, 惟以愛育蒼生, 俾臻安阜為念. 比歲地丁, 業已次第蠲免, 而歲運漕粟, 尚在輸將, 時切軫念. 今天庾充足, 應免漕米, 以厚民生. 除河南已經蠲免外, 其湖廣、浙江、江蘇、安徽、山東漕米, 自明年始, 以次各免一年, 用紓民力, 稱朕意焉.」丁亥, 發旗莊壯丁赴達爾河墾田. 戊子, 遣戶部侍郎阿山、內閣學士德珠往陝西監賑. 壬辰, 命舉武職官可任要地者. 己亥, 帝詣暫安奉殿, 謁孝陵. 丙午, 還宮. 是月, 免直隸被旱州縣衛額賦.

是歲, 朝鮮、琉球、安南來貢.

新清史卷八　本紀八

聖祖三

三十一年春正月辛亥朔, 日有食之, 免朝賀. 甲寅, 帝御乾清門, 召大學士、九卿等至御座前, 出太極圖、五聲八音八風圖指示群臣, 因論律呂新書. 徑一圍三之法, 用之必不能合. 徑一尺, 則圍當三尺一寸四分一釐有奇；積至百丈, 則所差至十四丈有奇. 等而上之, 舛繆可勝言耶？又論黃鍾之管九寸, 空圍九分, 積八百一十分, 是為律本. 而古今尺制不同, 自合以天地之度數為準. 若隔八相生之義, 則聲音高下, 循環相生, 復還本音, 必須隔八. 隨命樂人吹笛和瑟, 次第審音, 至第八聲復還本音. 顧謂諸臣曰：「此非所云隔八相生者耶？」又論河道閘口流水, 晝夜多寡, 可以數計. 又取測日晷表, 以御筆畫示正午日影所至之處, 皆極精核條辨. 諭直省州縣廣積貯. 庚午, 帝幸南苑行圍. 賜朝正外藩銀幣、鞍馬. 乙亥, 還宮.

二月辛巳朔, 以靳輔總督河道. 癸未, 賑山西浮山等十三州縣饑. 甲申, 詔曰：「陝西被災貧民, 轉徙四方者, 倘不加撫綏, 必致失所, 朕甚憫之. 其飭所在有司, 悉心賑濟, 並給資遣還鄉里.」乙酉, 再發山西庫帑十萬兩加賑陝西. 遣刑部侍郎傅臘塔督運襄陽米十萬石赴西安. 丁亥, 帝巡幸畿甸. 辛卯, 四川陝西總督葛思泰、巡撫薩弼圖以賑災不實, 褫職. 戊戌, 帝還宮. 己亥, 御經筵. 庚子, 改庫勒納吏部尚書. 癸卯, 改布喀巡撫陝西, 以吳赫巡撫甘肅. 乙巳, 改馬齊戶部尚書, 索諾和兵部尚書, 以沙穆哈為工部尚書. 是月, 免永寧縣上年水災額賦.

三月辛亥, 帝幸玉泉山. 丙辰, 遣內大臣阿爾迪、理藩院尚書班迪赴邊外, 設立蒙古驛站. 乙丑, 遣順天府丞徐廷璽協理河工. 巴圖爾額爾克濟農自額濟內來降, 率其子台吉雲木春入朝, 帝賚遣之. 加甘肅提督孫思克太子少保, 予世職. 改阿席坦正白旗滿洲都統. 丁卯, 萬壽節, 免朝賀. 壬申, 賑喀爾喀多羅郡王古祿西希旗貧戶. 致仕大學士馮溥卒, 予祭葬. 丁丑, 修渾河堤. 戊寅, 置雲南永北鎮.

夏四月庚辰朔, 改希福正紅旗滿洲都統, 以護巴為正紅旗蒙古都統. 己丑, 發戶部帑金一百萬, 賑陝西饑, 並給軍餉. 癸巳, 遣兵部尚書索諾和、內閣學士德珠往勘山西平陽以西被災未報者, 賑之. 甲午, 帝巡幸畿甸, 閱田禾. 乙未, 還宮. 丁酉, 遣戶部尚書王騭、工部尚書沙穆哈往陝西加賑. 戊戌, 帝幸瀛臺. 庚子, 河道總督靳輔請建新莊、仲家淺各一閘, 下部議行. 辛丑, 召庫勒納、馬齊等觀豐澤園稻田.

五月庚戌朔, 諭戶部, 山西平陽豐收, 可遣官購買備荒, 命王維珍董其事. 辛亥, 敕所在有司勸民積貯. 戊午, 以舒敏為正白旗蒙古都統. 庚午, 賑喀爾喀多羅郡王善巴旗貧戶. 癸酉, 定喀爾喀部為三路, 土謝圖汗為北路, 車臣汗為東路, 策妄札卜為西路, 屬部各從其分地, 畫為左右翼.

六月庚辰, 改宋犖巡撫江蘇, 以馬如龍巡撫江西. 己丑, 遷羅卜藏賽音台吉於歸化城. 乙未, 賚席北、卦爾察、打虎兒兵白金有差. 癸卯, 厄魯特台吉憨都及羅卜藏、額林臣、祁齊克等亡抵策妄阿喇布坦所, 孫思克發兵追之, 至庫勒圖, 獲祁齊克而還. 諭免祁齊克死. 丙午, 賑喀爾喀和碩達爾漢親王諾內等六旗貧戶.

秋七月己巳, 喀爾喀格楚爾喀屯來歸, 以隸察哈爾鑲黃旗. 乙亥, 帝巡幸塞外.

八月戊戌, 以翁叔元為刑部尚書. 改博霽西安將軍. 辛丑, 以李林隆為固原提督, 李芳述為貴州提督. 癸卯, 賜喀爾喀哲布尊丹巴胡土克圖、土謝圖汗和碩親王策妄札卜、多羅貝勒西第希里、台吉多爾濟、厄爾德尼、阿海等冠服、緞蟒、弓矢有差.

九月戊申, 孫思克奏, 員外郎馬迪等奉使策妄阿喇布坦, 至哈密, 為噶爾丹部所劫, 馬迪死之. 庚戌, 賜喀喇沁隨圍王札什及官兵冠服、緞蟒、弓矢、白金有差. 是日, 帝駐蹕湯泉. 己未, 還京師. 癸亥, 以繆齊納為江寧將軍. 甲子, 詔停今年秋決. 乙丑, 噶爾丹遣使來貢, 請還喀爾喀七旗於故土, 帝敕將使臣遣歸, 其即察明害我使臣之事, 及欲陳之言與羈留之人並奏. 丁卯, 御經筵. 己巳, 以桑額巡撫湖廣. 壬申, 帝幸玉泉山大閱. 乙亥, 還宮.

冬十月己卯, 詔曰：「秦省比歲凶荒, 加以疾疫, 多方賑濟, 未甦積困. 所有明年地丁稅糧, 悉予蠲免, 從前逋欠, 一概豁除, 用稱朕子惠元元至意.」陝西巡撫布喀以運米延緩, 逮下獄. 庚辰, 以李天馥為武英殿大學士. 壬午, 帝詣暫安奉殿, 謁孝陵. 甲申, 赦陝西囚, 非十惡及軍機獲罪者皆免死, 減罪一等. 以佛倫總督四川陝西, 董額為正藍旗滿洲都統. 丁亥, 以赫碩塞為鑲白旗蒙古都統. 庚寅, 帝還宮. 壬辰, 改桑額巡撫山東. 癸巳, 改熊賜履吏部尚書. 乙未, 以年遐齡巡撫湖廣. 丁酉, 飭科道官言事. 戊戌, 以張英為禮部尚書. 庚子, 敕停進鮮茶並直省慶賀表箋, 勿遣官齎送. 壬寅, 帝幸南苑行圍. 甲辰, 改吳赫巡撫陝西, 以嚴泰巡撫甘肅.

十一月庚戌, 改阿靈阿鑲黃旗滿洲都統. 甲寅, 命熊賜履勘淮、揚、鳳、徐濱河田. 己未, 冬至, 祀天於圜丘, 免朝賀. 丙寅, 命張玉書、圖納察修高家堰. 授甘肅提督孫思克振武將軍. 丁卯, 以覺羅席特庫為鑲黃旗蒙古都統. 庚午, 以河員歸河道總督考核.

十二月壬午, 帝幸南苑行圍. 以于成龍總督河道. 戊子, 還宮. 辛卯, 以董訥為左都御史. 壬辰, 以郎化麟為鑲紅旗漢軍都統. 甲午, 改閻興邦巡撫貴州. 乙未, 改興永朝總督漕運, 以朱弘祚總督浙江福建. 丙申, 以顧汧巡撫河南, 改江有良巡撫廣東. 辛丑, 以西安米貴, 遣內閣學士德珠等運襄陽米二十萬石, 於西安平糶. 壬寅, 命都統希福為建威將軍, 帥師戍右衛. 甲辰, 召科爾沁蒙古王沙津入京, 面授機宜, 使誘噶爾丹. 是月, 免江南被旱州縣額賦有差.

是歲, 朝鮮來貢.

三十二年春正月甲子, 減朝鮮貢額. 丙寅, 以高承爵巡撫安徽.

二月乙亥朔, 發帑金, 招商販米西安, 以平市價. 丙子, 遣內大臣公坡爾盆等往督歸化城等三路屯田. 丁丑, 詔修南河周橋堤工. 往年靳輔與陳潢所經度者, 至是閱河大臣繪圖進呈, 特詔修之. 壬午, 策妄阿喇布坦遣使入貢, 報告使臣馬迪被害及噶爾丹密事, 以綵緞賚之. 癸未, 御經筵. 改宣府六廳十衛為一府八縣. 戊子, 以郎談為昭武將軍, 偕副都統阿南達、前鋒統領碩鼐帥師赴寧夏, 以備噶爾丹；將軍博霽、提督孫思克參贊軍務. 庚寅, 帝巡幸畿甸. 丁酉, 閱苑家口河堤, 諭巡撫郭世隆修之. 改噶爾圖巡撫山西, 起于養志巡撫四川. 庚子, 帝還宮. 壬寅, 貴州巡撫衛既齊疏報勦辦土司失實, 奪職, 戍黑龍江. 是月, 免沭陽縣上年水災額賦.

三月丙午, 以秦省旱饑, 御製祭文, 命皇子胤禔禱雨於華山. 丁未, 移饒州府同知駐景德鎮. 乙卯, 置廣東運司、潮州運同. 壬戌, 萬壽節, 免朝賀. 庚午, 命趙良棟領寧夏鎮軍.

夏四月丙戌, 喀爾喀台吉車陵札卜來歸, 賚之. 丁亥, 京師旱, 命禮部祈雨. 丁酉, 以心裕為正黃旗蒙古都統.

五月庚戌, 以內大臣伯費揚古為安北將軍, 總歸化城軍務.

六月乙亥, 廣八旗鄉會試額. 庚子, 遣官往江南、浙江察勘雨澤. 是月, 免臨晉縣雹災額賦.

秋七月癸亥, 免滎河縣雹災額賦有差.

八月甲戌, 免廣西、四川、貴州、雲南四省明年地丁稅糧. 癸未, 帝巡幸塞外. 己亥, 次席北畢喇, 賜喀爾喀、科爾沁等諸王以下及內大臣、侍衛、都統、部院大臣、八旗官兵宴；賜隨圍喀喇沁塔布囊以下及官兵冠服、銀幣有差. 是月, 免山西被水州縣額賦有差.

九月丁未, 命修盛京城. 丙辰, 移甘涼兵駐寧夏. 丙寅, 琉球來貢, 遣其入監讀書官生梁成楫等還國. 丁卯, 帝還京師. 庚午, 發蒙古兵三千駐右衛. 是月, 免山西、湖廣、江西被災州縣衛額賦有差.

冬十月壬申, 諭大學士等曰：「頃給事中彭鵬劾奏順天考官, 請朕親訊. 如此, 是大臣皆不可信矣！治天下當敦大體, 以和平御之. 若朕事事躬親, 則庶務何由畢理乎？」甲戌, 改沙穆哈禮部尚書. 乙亥, 御經筵. 丙子, 御製重修孔子廟碑, 立於闕里. 己卯, 以薩穆哈為工部尚書. 庚辰, 詔免西安、鳳翔二府屬明年地丁錢糧. 壬辰, 帝大閱於玉泉山. 甲午, 帝還宮. 丁酉, 鄂羅斯察漢汗來貢, 帝曰：「鄂羅斯從古未通中國, 其地甚遠. 外藩朝貢雖屬盛事, 傳至後世, 未必不因此滋事. 惟中國安寧, 則外釁不作. 當培養元氣為根本耳.」是月, 免直隸、江南、山西被災州縣衛額賦有差.

十一月辛丑, 帝奉皇太后詣暫安奉殿, 謁孝陵. 丁巳, 停今年決囚. 庚申, 帝還宮. 甲子, 冬至, 祀天於圜丘. 詔免順天、河間、保定、永平四府明年稅糧. 戊辰, 撤蘭州兵駐西安. 召河道總督于成龍赴闕. 是月, 免高郵等四州縣水災額賦有差.

十二月辛未, 以楊岱為正藍旗蒙古都統. 癸酉, 大學士請間三四日一御門聽政. 帝曰：「昨諭六十以上大臣間日奏事, 乃優禮老臣耳. 若朕躬豈敢暇逸. 其每日聽政如常.」癸未, 以周卜世為正黃旗漢軍都統. 丁亥, 帝幸南苑行圍. 戊子, 停運湖灘河朔米. 諭：「滿洲官兵, 近來不及從前之精銳, 故比年親加校閱, 間以行圍. 頃見諸士卒行列整齊, 進退嫻熟, 該軍校等賞給一箇月錢糧, 該管官賞給緞疋, 以激戎行.」甲午, 帝還宮. 丁酉, 袷祭太廟. 是月, 免湖廣、江南、浙江、山西被災州縣額賦.

是歲, 朝鮮、琉球來貢.

三十三年春正月乙卯, 命發山東粟, 海運至盛京, 以濟軍民. 丙辰, 召見河道總督于成龍, 問曰：「爾前言減水壩不宜開, 靳輔糜費錢糧, 今竟何如？」成龍曰：「臣前誠妄言, 今所辦皆照靳輔而行.」帝曰：「然則爾所言之非, 靳輔所行之是, 何以不明白陳奏, 尚留待排陷耶？」因諭大學士曰：「于成龍前奏靳輔未曾種柳河堤, 朕南巡時, 指河干之柳問之, 無辭以對. 又奏靳輔放水淹民田, 朕復至其地觀之, 斷不至淹害麥田. 而王騭、董訥等, 亦附和于成龍言之.」下部議. 戊午, 賜朝正外藩銀幣、鞍馬. 甲子, 改高承爵巡撫廣東. 部議將于成龍革職枷責, 帝曰：「伊經手之工未完, 應革職留任.」乙丑, 命修陝西邊牆.

二月辛未, 帝御經筵. 壬申, 以佟國佐巡撫安徽. 癸酉, 賑直隸被水州縣饑. 丁丑, 以王樑總督漕運. 以諾穆圖為鑲藍旗漢軍都統, 偏圖為雲南提督. 庚辰, 帝巡幸畿甸. 甲申, 帝駐蹕西沽, 命修渾河堤. 丁亥, 詔曰：「通州倉米, 平價發糶, 甚有益於民食. 其沿河州縣, 已令截留山東漕運, 為平糶之需. 誠恐不肖有司, 或增值病民, 或糶與販戶, 無以稱子惠元元之意. 其令巡撫郭世隆察之.」以董安國巡撫湖南.

三月辛丑, 帝還宮. 丁未, 禮部尚書沙穆哈免. 乙卯, 以佛倫為禮部尚書, 仍理川陝總督事. 丙辰, 萬壽節, 免朝賀. 戊午, 戶部尚書王騭、左都御史董訥免. 辛酉, 詔曰：「平陽、沁、澤蝗旱災傷已經蠲賑, 而失業之眾猶未盡睹幹寧. 其康熙三十年、三十一年逋賦及借賑銀米, 若仍令帶征, 恐閭閻力絀, 益致艱難. 可將此二年逋欠稅糧, 通行蠲免, 用舒民力.」賜胡任輿等一百六十八人進士及第、出身有差. 乙丑, 以范承勳為左都御史.

夏四月戊辰朔, 享太廟. 庚午, 理藩院奏, 編審外藩蒙古四十九旗人丁二十二萬六千二百七十有奇. 戊寅, 改丁思孔總督雲南貴州. 己卯, 遣班迪等招撫和托輝特根敦戴青, 並偵噶爾丹. 辛巳, 以查木揚為杭州將軍. 辛卯, 以吳琠總督湖廣. 厄魯特台吉巴拜偕兄子齊克宗來歸.

五月戊戌朔, 噶爾丹遣其部眾二千人來請納貢, 詔止之於歸化城. 步軍統領開音布奏：「天壇新修之路, 勿令行人來往.」帝曰：「修路以為民也, 若不許行, 修之何益？後若毀壞, 令步兵隨時葺治.」順天學政李光地丁母憂, 令在京守制. 甲辰, 詔翰林院、詹事府、國子監官, 日四員, 輪值南書房. 以噶爾瑪為鑲白旗蒙古都統. 辛亥, 以紀爾他布為正紅旗滿洲都統. 癸丑, 免鹽城、高郵等處水浸田賦. 甲寅, 命修類函. 丁巳, 帝巡幸畿甸, 閱河堤, 諭衛士勿踐民田. 戊午, 帝閱龍潭口. 己未, 閱化家口、黃須口、八百戶口、王家甫口、筐兒港口、白駒廠口, 薄弱之處, 咸令增修. 庚申, 閱桃花口、永安口、李家口、信艾口、柳灘口等處新堤. 帝曰：「觀新堤甚屬堅固, 百姓可免數年水患矣.」壬戌, 還宮. 丙寅, 夏至, 祭地於方澤.

閏五月庚午, 帝御瀛臺, 試翰林官於豐澤園. 乙亥, 喀爾喀台吉車陵札卜率其屬六百餘人, 自鄂羅斯來歸. 壬午, 以傅臘塔為左都御史.

六月辛丑, 以徐治都為鎮平將軍, 提督湖廣如故. 丙辰, 以范承勳總督江南江西.

秋七月丁卯朔, 以蔣弘道為左都御史. 轉王士禎戶部左侍郎, 王掞戶部右侍郎. 壬申, 巴圖爾額爾克濟農奏報, 降人祁齊克逃遁, 遣兵追斬之. 丁亥, 帝求文學之臣, 大學士舉徐乾學、王鴻緒、高士奇, 及韓菼、唐孫華以對, 帝曰：「韓菼非謫降之人, 當以原官召補. 徐乾學、王鴻緒、高士奇可起用修書. 並召徐秉義來.」試唐孫華詩佳, 授禮部主事, 翰林院行走. 己丑, 江南江西總督傅拉塔卒, 祭葬如例. 庚寅, 帝巡幸邊塞.

八月甲辰, 喀爾喀台吉恭額薩木頻等率眾來歸. 己未, 帝駐蹕拜巴哈昂阿, 賜喀爾喀哲布尊丹巴胡土克圖等冠服、蟒緞等物有差. 是月, 免南海等三縣水災額賦有差.

九月己巳, 撤昭武將軍郎談等兵還京師. 廣八旗入學額. 癸酉, 帝駐蹕喇嘛洞, 賜喀喇沁多羅杜楞郡王札什等纓冠、銀幣. 根敦戴青入朝, 封為札薩克多羅貝勒. 己卯, 帝還京師. 辛巳, 遣吏部侍郎常書察修通州河堤. 壬午, 停雲南鼓鑄. 以石文炳為正白旗漢軍都統. 癸未, 以王繼文總督雲南貴州, 石文晟巡撫雲南. 甲申, 遣大臣察賑直隸災民, 並八旗貧戶. 乙酉, 前陝西巡撫布喀以罪論死. 丁亥, 御經筵. 是月, 免丘縣水災額賦.

冬十月乙未朔, 享太廟. 丙申, 以吳赫總督四川陜西, 黨愛巡撫陝西. 辛丑, 賜曹曰瑋等九十六人武進士及第、出身有差. 癸卯, 以王維珍巡撫浙江. 乙巳, 帝幸玉泉山大閱. 以金世榮為福州將軍. 戊申, 帝還宮.

十一月丁卯, 溫僖貴妃鈕祜祿氏薨. 己巳, 冬至, 免朝賀. 癸酉, 賑安州等十一州縣饑, 並免明年額賦. 免邳州逋賦. 以張旺為江南提督. 戊寅, 起陳廷敬戶部尚書. 丁亥, 帝詣暫安奉殿, 謁孝陵.

十二月甲辰, 帝還宮. 庚戌, 改覺羅席特庫為鑲黃旗滿洲都統. 甲寅, 以杜思噶爾為鑲黃旗蒙古都統. 乙卯, 帝幸南苑行圍. 庚申, 還宮.

是歲, 朝鮮來貢.

三十四年春正月丁亥, 改護巴正紅旗滿洲都統.

二月己亥, 以郭世隆總督浙江福建. 辛丑, 以齊世為正紅旗蒙古都統. 癸卯, 休致大學士李之芳卒, 予祭葬, 諡文襄. 丁未, 以沈朝聘巡撫直隸. 丁巳, 興太和殿工. 庚申, 以舒樹巡撫甘肅.

三月己卯, 萬壽節, 免朝賀. 丙戌, 以石文英為正白旗漢軍都統. 是月, 免山西河津、榮河二縣水災額賦, 及福建閩清等三縣上年水災額賦有差.

夏四月丁酉, 平陽府地震. 甲辰, 遣御史鍾申保、內齊陀音胡土克圖, 齎敕召班禪胡土克圖. 己酉, 追論勇略將軍趙良棟平雲南功, 授一等子世職. 己未, 以李輝祖巡撫河南.

五月壬戌朔, 遣戶部尚書馬齊往山西, 察賑地震災民. 乙丑, 山西巡撫噶爾圖以玩災奪職. 辛未, 命在京八旗分地, 各造屋二千間住兵. 壬申, 帝巡幸畿內, 閱新河及海口運道. 戊寅, 閱視海口, 命立海神廟. 戊子, 帝還京師.

六月乙未, 以溫保巡撫山西. 丁酉, 冊石氏為皇太子胤礽妃. 庚子, 以京師久雨, 詔廷臣言事. 辛丑, 以李鎮鼎為廣東提督. 癸卯, 命禮部祈晴. 庚申, 漕運總督王樑奏參衛千總楊奉漕船裝帶貨物, 諭曰：「商人裝帶貨物, 於運何妨？王樑乃將貨物搜出, 棄置兩岸, 所行甚暴, 即解任.」

秋七月乙丑, 以董安國總督漕運. 己巳, 以覺羅舒恕為寧夏將軍. 壬午, 以鄂羅舜為江寧將軍. 己丑, 以楊鳳起巡撫湖南. 趙良棟告赴江南就醫, 命給與南巡舊船.

八月壬辰, 帝巡幸塞外. 辛丑, 博霽奏報, 噶爾丹屬下回子五百人闌入三岔河汛界, 肅州總兵官潘育龍盡俘之, 拘於肅州. 丙午, 次克勒和洛, 命都統公宗室蘇努、都統阿席坦、護巴分統大軍備噶爾丹, 期以癸丑日師行. 己酉, 次克勒烏里雅蘇臺. 改董安國總督河道, 以桑額總督漕運. 己未, 以楊廷耀巡撫山東.

九月辛巳, 帝還京師. 癸未, 詔順天、保定、河間、永平四府水潦傷稼, 免明年地丁錢糧, 仍運米四萬石前往平糶. 乙酉, 以線一信巡撫安徽.

冬十月癸巳, 以費揚古為右衛將軍, 仍攝歸化城將軍事. 丁未, 命內大臣索額圖、明珠視察噶爾丹.

十一月己未朔, 日有食之. 壬戌, 命大軍分三路備噶爾丹, 裹八十日糧；其駝馬、米糧, 令侍郎陳汝器、前左都御史于成龍分督之. 丙寅, 詔停今年決囚. 庚午, 復以李天馥為大學士. 庚辰, 帝大閱於南苑. 戊子, 命費揚古為撫遠大將軍. 遣大臣如蒙古徵師, 示師期. 是月, 免宣化霜災今年、明年額賦.

十二月丁酉, 命都統伊勒慎、護軍統領宗室費揚固、瓦邇達、副都統碩岱、將軍舒恕, 參贊大將軍費揚古軍事. 己亥, 命將軍博霽、孫思克師出鎮彝. 乙巳, 平陽地震, 命蠲本年糧額, 並免山西、陝西、江南、浙江、江西、湖廣、廣東、福建等省逋賦, 赦殊死以下；其政令有不便於民者, 令督撫以聞. 己酉, 改齊世正紅旗滿洲都統. 是月, 免江西新淦等三縣, 廣東保昌等四縣所旱災額賦有差.

是歲, 朝鮮、琉球入貢.

三十五年春正月辛未, 帝御太和門, 宴賚出征大臣、官兵. 甲戌, 下詔親征噶爾丹. 癸未, 改線一信巡撫浙江, 以陳汝器巡撫安徽. 甲申, 命都統公彭春參贊西路軍務.

二月丁亥朔, 帝謁孝陵. 辛卯, 還宮. 壬辰, 以碩鼐為鑲藍旗蒙古都統. 癸丑, 告祭郊、廟、社稷. 甲寅, 命皇太子胤礽監國. 丙辰, 帝親統六軍啟行.

三月戊辰, 帝出行宮觀射. 辛未, 師次滾諾爾, 大雨雪, 帝露立, 俟軍士結營畢, 始入行殿, 營中畢炊乃進膳, 命以帳房、食物、薪炭賜行李未至者. 庚辰, 予故巡撫王維珍祭葬, 諡敏愨.

夏四月辛卯, 次格德爾庫, 喀爾喀台吉滾濟札卜、墨爾根阿海率眾來歸. 甲午, 諭：「茲已抵邊界, 自明日始, 均列環營.」前哨報噶爾丹在克魯倫, 命蒙古兵先進據河.

五月丙辰朔, 次拖陵布喇克. 辛酉, 次枯庫車爾. 壬戌, 偵知噶爾丹所在, 帝率前鋒先發, 諸軍張兩翼而進, 至燕圖庫列圖駐營. 其地素乏水, 至是山泉湧出, 帝親臨視. 癸亥, 帝以克魯倫河為噶爾丹所必爭之地, 命科爾沁、喀爾喀諸王設疑兵於巴爾代哈山麓, 而躬率大軍前行. 至克魯倫河, 諭領軍大臣曰：「噶爾丹不於此拒戰, 是開門戶以授我也. 審其情形, 必速遁矣, 宜選輕騎急追之.」是日, 次額爾得尼拖洛海. 甲子, 噶爾丹聞六師將至, 棄其廬帳而遁. 帝親率前鋒兵, 追至拖訥山而還. 丁卯, 命內大臣馬思喀為平北大將軍, 以追噶爾丹. 戊辰, 帝班師. 是日清晨五色雲見. 癸酉, 次中拖陵. 大將軍費揚古破噶爾丹於昭莫多, 斬級三千餘, 殺其妻阿奴, 噶爾丹以數騎遁去, 命從優議敘. 癸未, 次察罕諾爾. 召見蒙古諸王, 獎以修道、鑿井、監牧之勞, 各賜其人白金.

六月癸巳, 帝還宮. 是役也, 中路帝自將, 走噶爾丹；西路費揚古大敗噶爾丹；唯東路薩布素以道遠後期無功. 甲午, 論喀爾喀郡王善巴盡以馬匹借軍功, 晉封親王；貝子盆楚克偵敵有勞, 封為郡王. 諸臣行慶賀禮. 乙未, 諭察哈爾護軍, 月加饟一兩, 四十九旗士卒每人歲以六兩為率, 給與三年. 己亥, 左都御史蔣弘道罷. 詔停今年秋審. 壬子, 以吳琠為左都御史. 改張旺福建水師提督, 張雲翼江南提督.

秋七月戊午, 命修平定朔漠方略. 以李輝祖總督湖廣. 癸亥, 廣天下鄉試解額. 以李國亮巡撫河南. 戊辰, 改吳英福建陸路提督, 以岳昇龍為四川提督. 己巳, 平定朔漠功成, 勒石太學.

八月丁酉, 兵部尚書索諾和免. 甲辰, 以開音布為兵部尚書. 丁未, 以李煒巡撫山東. 是月, 免閩縣等五縣旱災額賦有差.

九月甲寅朔, 回回國王阿卜都里什特奏：「臣仗天威, 得以出降. 遣臣回國葉爾欽, 請敕策旺阿喇布坦, 勿加虐害.」以淮黃秋漲, 發粟賑邳州等州縣衛. 丙寅, 賜厄魯特降人官秩. 丁卯, 以宗室惠蘭為鑲藍旗滿洲都統. 壬申, 帝巡幸北塞. 丙子, 次沙城. 詔：「年來宣化所屬牧養軍馬, 供億甚繁, 深勞民力, 其悉蠲明年額賦.」丁丑, 費揚古奏, 副都統祖良璧等敗厄魯特丹濟拉於翁金, 諭令招撫噶爾丹. 是月, 免山陽縣、大河衛水災額賦十之三.

冬十月甲申朔, 遣官齎賜西路軍士衣裘、牛羊. 庚寅, 大將軍費揚古獻俘至, 賜銀贖出, 令其完聚. 丁酉, 給右衛陣亡官兵白金. 癸卯, 給大同綠旗官兵白金. 丁未, 以郭洪巡撫甘肅. 戊申, 帝臨視右衛軍士, 賜食. 傳諭：「昭莫多之役, 爾等乏糧步行而能禦敵, 故特賜食, 悉免所借庫銀. 其傷病之人, 另頒賜之.」眾叩首歡謝. 庚戌, 帝駐蹕麗蘇. 上皇太后書, 謝賜裘服. 是月, 免獲鹿等二十七州縣水災額賦有差.

十一月丁巳, 厄魯特布達里來降. 甲戌, 召大將軍費揚古議軍機, 以舒恕行將軍事. 戊寅, 次東斯垓, 噶爾丹使人格壘沽英至. 庚辰, 遣噶爾丹使人格壘沽英還, 遂下令班師. 是月, 免江南泗州、湖廣潛江、直隸雞澤等四十五州縣衛水災額賦有差.

十二月己丑, 蠲免大同府屬明年額賦. 辛卯, 以倭倫巡撫山西, 宗室費揚固為右衛將軍, 雷繼尊為鑲白旗漢軍都統, 改郭布鑲白旗滿洲都統. 戊戌, 以蕭永藻巡撫廣東. 壬寅, 帝還宮. 庚戌, 賜厄魯特降人官秩有差. 辛亥, 詔：「陝、甘沿邊州縣衛所, 當師行孔道, 供億繁多, 閭閻勞苦, 其明年地丁銀米悉行蠲免.」是月, 免上元等三縣水災額賦有差.

是歲, 朝鮮來貢.

三十六年春正月丙辰, 帝幸南苑行圍. 丁巳, 還宮. 戊辰, 哈密執噶爾丹之子塞卜騰巴爾珠爾等來獻. 己巳, 遣官存問勇略將軍趙良棟, 賜人葠、鹿尾. 甲戌, 諭：「朕觀明史, 一代並無女后預政、以臣陵君之事. 我朝事例, 因之者多. 朕不似前人輒譏亡國也. 現修明史, 其以此諭增入敕書.」是月, 免淮、揚、徐三府州上年水災額賦.

二月丁亥, 帝親征噶爾丹, 以皇長子胤禔從. 是日, 師次昌平州. 戊子, 阿南達奏, 哈密擒獲厄魯特人土克齊哈什哈, 係害使臣馬迪之首犯. 命誅之, 子女付馬迪之家為奴. 戊戌, 次大同. 丁未, 次李家溝. 戊申, 詔免師行所過岢嵐、保德、河曲等州縣今年額賦. 是日, 次輦鄢村. 李家溝及輦鄢村山泉下湧, 人馬霑足. 庚戌, 遣官祭黃河之神.

三月丙辰, 帝渡屈野河駐蹕. 戊午, 次高家堡. 厄魯特達喇什等率眾來降. 馬思喀奏, 趙良棟卒, 帝聞之, 嗟悼良久, 語近臣曰：「趙良棟, 偉男子也.」辛酉, 次榆林. 敕主事薩哈連視安邊至寧夏路. 戊辰, 次安邊城. 寧夏總兵官王化行請帝行圍花馬池, 以觀軍容, 帝諭之曰：「獵細事耳. 今罷獵而休養馬匹, 以獵噶爾丹何如？其令官兵勿來.」己巳, 萬壽節, 免朝賀. 辛未, 次花馬池. 丙子, 帝自橫城渡河, 遣皇長子祭故勇略將軍趙良棟及提督陳福. 丁丑, 次寧夏. 察恤昭莫多、翁金陣亡弁兵. 己卯, 遣官祭賀蘭山之神. 庚辰, 帝閱綠旗兵, 命侍衛以御用食物均賜戰士.

閏三月辛巳朔, 日有食之. 庚寅, 和碩康親王傑書薨. 辛卯, 厄魯特札木素等來降. 甲午, 寧夏百姓聞帝回鑾, 齊集行宮前, 懇留數日. 帝曰：「邊地磽瘠, 多留一日, 即多一日之擾. 爾等誠意, 已知之矣.」丙申, 以巴錫巡撫陝西.

夏四月庚戌朔, 帝駐蹕狼居胥山. 甲寅, 回鑾. 丙辰, 厄魯特俄爾遮圖祈齊克來降. 庚申, 命直省選文行兼優之士為拔貢生, 送國子監. 甲子, 費揚古疏言：「噶爾丹仰藥死, 其屬諾顏等以其女鍾齊海率三百餘戶來歸.」帝敕諸路班師, 率文武諸臣行拜天禮. 帝回行宮, 群臣入賀. 是日, 甘霖大沛. 甲戌, 厄魯特降人奏請慶賀, 帝諭止之. 先是, 帝將探視寧夏黃河, 由橫城乘舟行, 至湖灘河朔, 登陸步行, 率侍衛行獵, 打魚射水鴨為糧, 至包頭鎮會車騎. 丙子, 次鄂爾紀庫布拉克, 厄魯特車陵台吉率部眾來降. 丁丑, 次烏闌巴兒哈孫, 厄魯特滾布察罕等率屬來降.

五月甲申, 次色德勒黑, 厄魯特鄂里哈之子車陵率屬來降. 癸巳, 次昌平州. 以林本植為湖廣提督. 乙未, 帝還宮. 丁酉, 以傅臘塔為刑部尚書. 辛丑, 以席爾達為左都御史. 刑部尚書翁叔元罷. 壬寅, 以吳琠為刑部尚書, 張鵬翮為左都御史. 癸卯, 禮部請上尊號, 不許.

六月甲寅, 禮部請於親征朔漠, 所過名山及犁庭地, 磨崖紀功, 從之. 己巳, 予故勇略將軍一等子趙良棟祭葬, 諡襄忠.

秋七月癸未, 群臣三上章請上皇太后徽號, 不允. 戊子, 以椿泰襲封和碩康親王. 喀爾喀札薩克圖汗下蒙古曼達爾什率屬來歸. 壬辰, 朝鮮遣使來賀, 封朝鮮國王李焞子昀為世子. 乙未, 以朔漠平定, 遣官告祭郊、廟、社稷、陵寢及先師孔子. 賜李蟠等一百五十人進士及第、出身有差. 丙申, 太和殿告成. 以盧崇耀為廣東提督. 丁酉, 帝御太和殿, 群臣上表行慶賀禮, 加恩中外, 赦殊死以下. 加撫遠大將軍伯費揚古一等公, 西路出征參贊以下官各予世職. 辛丑, 免從征八旗兵所借帑金. 乙巳, 命吏部尚書庫勒納等賚外藩四十九旗. 丁未, 帝巡幸塞外. 以喀拜巡撫甘肅.

八月乙亥, 帝駐蹕巴圖舍里. 賜喀喇沁、翁牛特、喀爾喀王以下至台吉等銀幣.

九月癸未, 阿南達奏, 厄魯特丹濟拉率屬來降, 授散秩大臣, 以其子多爾濟塞卜騰為一等侍衛. 甲申, 帝獨御氈幄, 召見丹濟拉. 丹濟拉出語人曰：「我罪人也, 帝乃不疑, 真神人也.」甲午, 帝還京師. 庚子, 以開音布為鑲白旗滿洲都統, 兼步軍統領. 壬寅, 御經筵. 乙巳, 發廩賑黑龍江濱河被水居民. 以席爾達為兵部尚書, 哈雅爾圖為左都御史. 鎮平將軍、湖廣提督徐治都卒, 贈太子少保, 予祭葬, 諡襄毅.

冬十月己酉, 始令宗室應科目. 甲寅, 賜繳熅章等一百一人武進士及第、出身有差. 丁巳, 授厄魯特巴圖爾額爾克濟農為貝勒, 別為一札薩克, 駐賀蘭山. 壬戌, 詔曰：「比年師行出入, 皆經山西地方, 有行齎居送之勞. 其免山西明年額賦.」敘從征鎮國公蘇努功, 晉封貝子. 庚午, 帝謁孝陵. 甲戌, 太監劉進朝以罪論死. 是月, 免海州等二十一州縣衛水災額賦.

十一月乙未, 以圖席希為正白旗蒙古都統. 戊戌, 朝鮮告糴, 許之. 辛丑, 以張敏巡撫浙江. 甲辰, 詔直省報災, 即察實以聞.

十二月乙卯, 論追伊拉古克三胡土克圖將士違律罪, 將軍馬思喀以下貶謫有差. 丁卯, 改宗室董額正白旗滿洲都統. 辛未, 帝還宮. 乙亥, 祫祭太廟. 是月, 免直隸霸州、江南山陽、江西星子等州縣被災額賦有差.

是歲, 朝鮮、琉球、安南入貢.

三十七年春正月庚寅, 策旺阿喇布坦奏陳, 第巴匿達賴喇嘛圓寂之事, 斥班禪而自尊, 懇請睿鑒. 帝答之曰：「朕曾敕責第巴具奏認罪, 若怙終不悛, 朕不輕恕也.」壬寅, 命侍郎陶岱運米賑朝鮮. 癸卯, 帝巡幸五臺山. 甲辰, 次涿州長溝二里橋, 命皇長子胤禔、大學士伊桑阿祭金太祖、世宗陵.

二月辛亥, 詔免山西三十六年逋賦. 癸丑, 帝駐蹕菩薩頂. 乙丑, 遣官賑濟南、兗州、青州三府. 戊辰, 帝還京師. 山東巡撫李煒以匿災免. 辛未, 以覺羅樹庶為正藍旗滿洲都統. 壬申, 以于成龍巡撫直隸, 李□巡撫山東. 是月, 免浙江宣平、江南泗州上年被災額賦.

三月丙子朔, 御經筵. 丁丑, 封皇長子胤禔為多羅直郡王, 皇三子胤祉為多羅誠郡王, 皇四子胤禛、皇五子胤祺、皇七子胤祐、皇八子胤□俱為多羅貝勒. 戊子, 禁造燒酒. 辛卯, 直隸巡撫于成龍奏, 偕西洋人安多等履勘渾河, 幫修挑濬, 繪圖呈進. 得旨：「於六月內完工.」癸巳, 萬壽節, 免朝賀.

夏四月癸亥, 減廣東海關稅額. 策旺阿喇布坦上言與哈薩克搆兵, 及將丹津鄂木布拘禁各緣由, 命示議政大臣. 己巳, 詔溫郡王延壽行止不端, 降為貝勒, 貝子袁端削爵. 壬申, 以蘇努權奉天將軍, 李林隆為鑲紅旗漢軍都統. 癸酉, 帝閱漕河.

五月甲戌朔, 武清縣民籲請築外堤, 帝曰：「築外堤慮占田畝.」眾奏：「河決之害, 更甚於損田.」帝曰：「水潦將屆, 今暫立木樁護堤, 開小河以洩水勢, 俟明春雨水前, 為爾等成之.」癸未, 帝還宮. 壬辰, 改李林盛陝西提督. 壬寅, 裁上林苑官. 改張旺廣西提督.

六月辛亥, 改吳英福建水師提督, 以王萬祥為福建陸路提督. 丁巳, 改四川梁萬營為化林營, 設參將以下官. 己未, 雲南巡撫石文晟奏, 三藩屬人奉旨免緝者, 准其墾田應試. 從之. 是月, 免高郵等六州縣上年被水丁銀.

秋七月癸酉朔, 以吳琠為大學士. 庚辰, 以張鵬翮為刑部尚書. 乙酉, 以王士正為左都御史. 辛卯, 命吏部月選同知、通判、州、縣官, 俱引見. 癸巳, 霸州新河成, 賜名永定, 敕建河神廟, 立碑. 己亥, 以盧崇耀為廣州將軍, 殷化行為廣東提督. 庚子, 以蘇爾發為鑲黃旗滿洲都統. 辛丑, 帝奉皇太后東巡, 取道塞外. 是月, 免海州、鹽城縣、大河衛水災額賦有差.

八月癸丑, 帝幸喀喇沁和碩端靜公主第. 甲寅, 賜端靜公主、和碩額駙噶爾臧金幣. 辛未, 以金璽巡撫偏沅. 湖廣總督李輝祖奏, 湖南山賊黃明犯靖州, 陳丹書入茶陵州, 官兵討平之, 令察議具奏. 是月, 免江南壽州、鳳陽等十二州縣及福建同安縣水災額賦有差.

九月壬申朔, 帝駐蹕克爾蘇, 臨科爾沁和碩達爾漢巴圖魯親王滿朱習禮墓, 酹酒. 庚寅, 以潮決海塘, 命浙江巡撫修治之. 癸巳, 帝駐蹕扎星阿, 賜黑龍江將軍薩布素、寧古塔將軍沙納海等金幣. 庚子, 停盛京烏喇決囚.

冬十月癸卯, 帝行圍, 射殪二虎. 是日, 帝駐蹕奇爾賽畢喇. 丁未, 帝行圍, 槍殪二熊. 是日, 駐蹕輝發. 己酉, 裁雲南永寧府, 置永北府. 癸丑, 帝駐蹕永陵西, 閱興京城. 甲寅, 謁永陵. 遣官奠武功郡王禮敦巴圖魯恪恭貝勒塔察墓. 兵部議准將水西土司所屬地方改歸大定、平遠、黔西三州流官管轄. 丁巳, 謁福陵、昭陵, 車駕至盛京. 戊午, 賑海州、鹽城等九州縣. 己未, 帝臨奠武勳王揚古利、直義公費英東、弘毅公額宜都墓. 壬戌, 帝奉皇太后回鑾. 丁卯, 免奉天所屬今年稅糧. 是月, 免豐潤縣旱災額賦十之三.

十一月癸未, 帝奉皇太后還京師. 丙戌, 令八旗宗室、覺羅、滿洲、蒙古、漢軍內, 有願教養蒙古者, 聽往；遇刑名盜案, 即與蒙古王等同聽決之. 壬辰, 以張鵬翮總督江南江西. 乙未, 蠲免山陽等二十州縣衛明年地丁、銀米、漕糧. 丙申, 改李振裕刑部尚書, 以熊一瀟為工部尚書. 丁酉, 以于成龍為河道總督. 庚子, 以張志棟巡撫福建, 李□巡撫安徽. 是月, 免高郵等州縣水災額賦有差.

十二月辛丑朔, 以奉天府尹徐廷璽協理河務. 命戶部尚書馬齊、督捕侍郎喻成龍、工部侍郎常綬察視河工. 以李光地巡撫直隸. 庚戌, 令察閒散宗室, 材力壯健, 長於騎射, 及貧無生計者, 以聞. 諭官民妻女緣事牽連者, 勿拘訊, 著為令. 戊午, 察獎八旗孝子. 己未, 以巴錫總督雲南貴州, 貝和諾巡撫陜西, 馬自德為京口將軍. 己巳, 祫祭太廟. 是月, 免浙江歸安、湖廣鍾祥等州縣旱災額賦有差.

是歲, 朝鮮、策旺阿喇布坦入貢.

三十八年春正月辛卯, 詔：「朕將南巡, 察閱河工, 一切供億, 由京備辦. 預飭官吏, 勿累閭閻.」壬辰, 多羅順承郡王寵寶薨. 以布穆巴襲封多羅順承郡王.

二月辛丑朔, 工部尚書熊一瀟罷. 以馬三奇為京口將軍, 趙弘燦為浙江提督. 壬寅, 詹事尹泰以不職解任. 癸卯, 帝南巡閱河, 奉皇太后發京師. 戊申, 以天津總兵潘育龍訓練有方, 賜御服、貂裘. 丙辰, 翁牛特貝勒厄爾德布鄂齊爾、公奇塔特等以匿盜論死, 帝宥之, 奪俸五年；左都御史哈雅爾圖以察審不實免. 是月, 免福建臺灣府屬及陝西南鄭等州縣上年水災額賦有差.

三月庚午朔, 帝奉皇太后舟渡河, 泊清河口. 辛未, 帝御小舟, 閱爛泥淺等工. 命截留漕糧十萬石, 發高郵、寶應等十二州縣, 減值平糶. 壬申, 帝閱黃河堤. 丙子, 帝駐蹕揚州. 庚辰, 諭隨從兵士勿踐麥禾. 壬午, 詔山東、江南辦夫船官, 有革職留任以下公罪, 俱原之, 免前三歲逋賦, 赦死罪以下. 癸未, 帝駐蹕蘇州. 丁亥, 萬壽節, 免朝賀. 辛卯, 帝駐蹕杭州. 乙未, 詔浙江辦夫船官, 有革職留任以下公罪, 俱原之, 免前三歲逋賦, 赦死罪以下. 丙申, 帝幸演武廳閱兵, 親率諸皇子射. 戊戌, 帝奉皇太后回鑾. 是月, 免海州、山陽等九州縣及淮安、大河二衛上年逋賦.

夏四月庚子朔, 帝駐蹕蘇州. 辛丑, 詔免鹽課、關稅加增銀兩, 特廣江、浙二省學額. 乙巳, 以丹岱為杭州將軍. 己酉, 帝駐蹕江寧. 壬子, 帝閱兵. 庚申, 帝駐蹕揚州. 辛酉, 以彭鵬巡撫廣西. 丙寅, 帝渡黃河, 乘小舟閱新埽. 是月, 詔免鳳陽府屬上年逋賦.

五月庚午, 命張鵬翮扈從入京, 以陶岱署江南江西總督事. 辛未, 御書「聖門之哲」匾額, 懸先賢仲由廟. 甲戌, 詔免泰安等二十七州縣前年逋賦. 乙酉, 帝奉皇太后還京師. 丁亥, 以馬爾漢為左都御史. 癸巳, 以王鴻緒為工部尚書.

六月戊戌朔, 起郭琇為湖廣總督. 壬戌, 以鎮國公普奇為正紅旗蒙古都統.

秋七月庚辰, 命兵部尚書席爾達署四川陝西總督事. 甲申, 河決淮揚, 命巡撫宋犖收養災民, 江西巡撫馬如龍運米十萬賑濟. 乙酉, 免兩淮白駒等場灶戶課兩年. 己丑, 以噶禮巡撫山西.

閏七月戊戌, 敏妃章佳氏薨. 癸丑, 帝巡幸塞外. 茶陵州叛賊黃明、陳丹書、吳旦先等伏誅, 失察總督李輝祖、巡撫楊鳳起降黜有差.

八月己巳, 遣護軍統領鄂克濟哈等賑巴林饑, 仍遣官撫養如敖漢例. 甲申, 帝駐蹕齊老圖昂阿. 乙酉, 帝駐蹕瑚爾希勒畢喇. 是月, 免江南天長、浙江西安、江西建昌、湖廣華容等十縣水災額賦有差.

九月丙午, 帝還京師. 誠郡王胤祉以罪降為貝勒, 長史馬克篤等俱奪職. 除永定河占地額賦. 丙辰, 御經筵. 改楊岱鑲白旗滿洲都統, 以魯伯赫為正藍旗蒙古都統, 拖倫為鑲黃旗蒙古都統, 崇古禮為鑲白旗蒙古都統. 戊午, 大學士阿蘭泰卒. 是月, 免直隸安州、湖廣安鄉等州縣水災額賦有差.

冬十月癸酉, 命王新命督修永定河. 甲戌, 帝巡視永定河. 己卯, 大學士李天馥卒. 是月, 免直隸宣化雹災, 霸州、保定及江南高郵、湖廣沔陽等州縣水災額賦有差.

十一月己亥, 以馬齊、佛倫、熊賜履、張英為大學士. 改陳廷敬吏部尚書, 李振裕戶部尚書, 杜臻禮部尚書. 以馬爾漢、范承勳為兵部尚書, 王士禎為刑部尚書, 哈雅爾圖、王澤弘為左都御史. 改席爾達禮部尚書, 仍署四川陝西總督事. 壬寅, 命滿、漢給事中各四員, 於起居注官下侍班, 裁六部蒙古司員. 丙午, 令寶源局收民間廢錢充鼓鑄. 是月, 免直隸玉田、江南邳州等州縣水災額賦有差. 蠲免海州、山陽等州縣衛明年稅糧.

十二月戊辰, 帝還京師. 癸巳, 袷祭太廟. 是月, 免餘姚等縣水災額賦.

是歲, 朝鮮、琉球入貢.

三十九年春正月戊午, 停湖廣鼓鑄. 己未, 朝鮮國王李焞以遣回難民進方物, 帝還之. 辛酉, 覆試順天中式舉人. 癸亥, 帝閱永定河.

二月甲戌, 帝乘舟閱郎城、柳岔諸水道, 遇水淺, 易艇而前, 指示河臣方略. 壬午, 帝還宮. 己丑, 命內大臣費揚古、伊桑阿考試宗室子弟騎射. 辛卯, 甘肅提督孫思克以疾乞休, 遣都統雷繼尊代之. 壬辰, 貴陽府地震.

三月甲午朔, 御經筵. 吏部奏：「安徽巡撫李□被參一案, 請交將軍、提督查按.」帝曰：「將軍、提督不與民事, 部議不合.」嚴飭之. 乙未, 命截漕米二十萬石, 賑淮揚. 庚子, 四川巡撫于養志、提督岳昇龍互訐, 遣官按鞫, 俱削職. 癸卯, 改張鵬翮總督河道. 庚戌, 張鵬翮疏請撤協理河務及河工效力人員, 又乞諭部臣寬文法, 以責成功, 帝從之. 辛亥, 萬壽節, 免朝賀. 甲寅, 以宗室特克新為正白旗蒙古都統. 丙辰, 賜汪繹等三百一人進士及第、出身有差. 是月, 免淮安等三府上年水災額賦.

夏四月甲子朔, 享太廟. 辛未, 頒御製臺省箴. 庚辰, 帝閱永定河. 帝駐蹕北閣驛, 命八旗兵丁協助開河, 以直郡王胤禔領之, 僖郡王岳希等五人偕往. 壬午, 帝閱子牙河. 乙酉, 帝駐蹕寶坻縣. 丁亥, 帝詣暫安奉殿, 謁孝陵. 壬辰, 帝還宮.

五月丁酉, 夏至, 祭地於方澤. 庚子, 以覺羅華顯巡撫甘肅, 改貝和諾巡撫四川. 丁未, 以阿山總督江南江西. 戊申, 改魯伯赫鑲黃旗滿洲都統. 己酉, 起喀拜巡撫甘肅, 改覺羅華顯巡撫陝西. 庚戌, 以高承爵巡撫安徽. 甲寅, 以阿靈阿為正藍旗蒙古都統.

六月癸亥, 禮部尚書杜臻罷. 甲子, 張鵬翮報修浚海口工成, 河流暢遂, 改攔黃壩為大通口, 建海神廟. 己巳, 以王澤弘為禮部尚書, 李柟為左都御史. 丙子, 發帑金五十萬, 治運河. 丁亥, 停宗室應科舉.

秋七月乙未, 理藩院議覆喇嘛商南多爾濟所奏策旺阿喇布坦遣兵往青海一事, 毋庸議. 帝曰：「此事目前甚小, 將來關繫甚大. 該部擬以勿庸議, 倘青海問商南多爾濟, 何以答之？策旺阿喇布坦為人狡猾, 素行奸惡, 鄰近諸部, 俱與仇讎. 其稱往征第巴, 道遠險多, 或虛張聲勢, 以恫嚇青海, 未可知也. 要使不敢搆釁為是.」乙巳, 定翰林官編、檢、庶吉士月給銀三兩例, 學道缺出, 較俸派出. 壬子, 故振武將軍孫思克卒, 命皇長子胤禔奠酒, 賜鞍馬二匹、銀一千兩. 癸丑, 賑淮揚所屬被水十五州縣. 乙卯, 命李光地、張鵬翮、郭琇、彭鵬詳議科場事宜. 丙辰, 諭曰：「國家要務, 莫如貴粟重農. 朕念切民生, 惟期年穀順成, 積貯饒裕, 於以休養黎元, 咸登樂利. 比聞直隸各省, 雨澤以時, 歲獲有秋, 誠恐年豐穀賤, 小民罔知愛惜, 以致家無儲蓄, 一遇旱澇, 不免仳離. 其令所在有司, 勸諭民間撙節繁費, 加意積貯, 務使蓋藏有餘, 足支儉歲, 以副朕重農敦本至意.」丁巳, 帝巡幸塞外. 庚申, 直隸巡撫進嘉禾四十一本. 是月, 免泗州、盱眙水災額賦.

八月辛未, 帝駐蹕齊老圖. 癸酉, 教養蒙古官黃茂等至行在, 以敖漢蒙古等地年穀豐稔, 奏聞. 既而, 諸部蒙古官相繼來謁, 帝詳問蒙古生計, 天時雨澤, 耕穫穀數, 乃遣還.

九月癸巳, 停今年秋決. 乙未, 召尚書范承勳等還, 命張鵬翮專督高堰堤工. 辛丑, 帝還宮. 乙巳, 給事中穆和倫請禁服用奢侈, 閣臣票擬申飭, 帝曰：「言官耳目之職, 若因言而罪之, 誰復言者？惟其言奢侈在康熙十年後則非, 乃在輔臣時耳, 今少息矣.」己酉, 以徐潮巡撫河南. 工部尚書薩穆哈免. 辛亥, 帝御經筵. 丁巳, 以哈雅爾圖為理藩院尚書. 是月, 免直隸永清、江南高郵、浙江西安等州縣被災額賦.

冬十月庚申朔, 享太廟. 辛酉, 皇太后六旬聖壽節, 帝製萬壽無疆賦, 親書圍屏進獻. 乙丑, 以安布祿為左都御史. 丙寅, 賜馬會伯等一百人武進士及第、出身有差. 癸酉, 帝閱永定河. 乙亥, 帝自葛家屯遍視永定河堤, 至清涼寺閱決口, 召王新命、白碩色、李光地、朝奇等議濬新河行水, 遂幸雙營兒視堤工, 還駐葛家塢. 丁丑, 帝還次南苑. 戊寅, 帝還宮. 己卯, 命今年行取以科道用者, 授額外御史, 隨九卿議事. 辛巳, 改張志棟巡撫浙江. 壬午, 吏部尚書庫勒納免. 丁亥, 以席爾達為吏部尚書, 仍署四川陝西總督事. 以梅鋗巡撫福建. 是月, 免江南清河、浙江江山等縣被災額賦有差.

十一月庚寅, 詔鄂爾齋圖哈灘巴圖爾移駐寧夏. 遣戶部侍郎溫達視陝、甘沿邊驛站. 丙申, 帝幸南苑行圍. 戊戌, 帝還宮. 辛丑, 冬至, 祀天於圜丘, 免朝賀. 禮部尚書王澤弘免. 乙巳, 帝詣暫安奉殿, 謁孝陵. 賑巴林二旗. 丙午, 以韓菼為禮部尚書. 命大臣及清要官子弟應試者, 編為官號, 限額取中. 辛亥, 帝巡幸邊外. 癸丑, 命卓異官如行取例引見. 戊午, 四川打箭爐蠻為亂, 遣侍郎滿丕及提督唐希順勦之.

十二月己未朔, 帝駐蹕煖泉, 賜外藩王以下至官兵白金. 乙丑, 帝詣暫安奉殿, 謁孝陵. 戊辰, 帝還宮. 癸酉, 改蕭永藻巡撫廣西, 彭鵬巡撫廣東. 乙亥, 冊佟氏為貴妃、瓜爾佳氏為和嬪, 衛氏為良嬪. 己卯, 帝幸南苑行圍. 壬午, 故安親王岳樂坐前審擬貝勒諾尼一案失入, 追降郡王；子僖郡王岳希、貝子吳爾占俱降鎮國公. 甲申, 帝還宮. 丁亥, 袷祭太廟. 是月, 免直隸高陽、江南徐州、浙江金華、陝西南鄭等州縣衛被災額賦有差.

是歲, 朝鮮來貢.

四十年春正月辛丑, 祈穀於上帝. 甲寅, 改心裕鑲藍旗滿洲都統, 以宗室齊克塔哈為正黃旗蒙古都統. 以河伯效靈, 封金龍四大王. 戊午, 命修永定河. 青海厄魯特台吉戴青和碩齊察罕丹津率所部來歸. 是月, 免宿州衛上年水災額賦有差.

二月己未朔, 帝巡幸畿甸. 辛酉, 帝巡閱永定河. 乙丑, 滿丕、唐希順討打箭爐土蠻, 平之, 諭獎敘有差. 改沙納海黑龍江將軍, 以宗室楊福為寧古塔將軍. 丁卯, 以宗室鄂飛為正黃旗漢軍都統. 癸酉, 詔蠲除霸州、大城、文安等地累年積逋及今年租賦. 甲戌, 帝閱子牙河. 丙子, 帝閱柳岔口, 登新築堤, 諭李光地曰：「河水涸, 必致淤塞. 此甚難治, 當徐議之.」庚辰, 帝還宮. 丙戌, 唐希順奏, 打箭爐蠻民萬二千戶來歸.

三月戊子朔, 御經筵. 丁酉, 張鵬翮請以治河方略纂集成書, 帝斥之曰：「朕於河務之書, 罔不披閱. 大約坐言則易, 實行則難. 河性無定, 豈可執一法以繩之. 編輯成書, 非但後人難以倣行, 即揆之己心, 亦難自信. 張鵬翮試編輯之.」乙巳, 萬壽節, 免朝賀. 丙辰, 給事中馬士芳劾湖北布政使任風厚年老, 調來引見, 年尚未衰, 帝因諭曰：「坐而辦事, 必得老成練達者, 方能得當, 州縣官則不可耳.」

夏四月戊午朔, 享太廟. 己未, 復粵西武鄉試科. 甲子, 改李林盛甘肅提督, 以潘育龍為固原提督, 移藍理為天津總兵官. 乙丑, 以曹秉桓為鑲白旗漢軍都統. 丙子, 刑部尚書王士禎請假回籍, 帝諭大學士曰：「山東人性多偏執, 好勝尋仇, 惟王士禎無之. 其詩甚佳, 居家惟讀書, 若令回籍, 殊為可惜. 給假五月, 不必開缺.」丁丑, 帝巡視永定河. 戊寅, 諭李光地曰：「隆冬冰結, 可照常開洩. 清水流於冰下, 為冰所逼, 衝刷河底愈深.」閱大灣口, 諭：「石堤尚未興工, 可以南來杉木排樁, 爾等勿忽.」己卯, 帝閱子牙河. 乙酉, 帝還宮.

五月癸巳, 黑龍江管水手官員缺, 部臣擬補遣戍道員周昌, 帝曰：「周昌既遣戍矣, 又補官烏喇, 是終身不得歸也. 可令八旗官願效力者為之.」癸卯, 夏至, 祭地於方澤. 丁未, 詔勘泗州諸處水災. 戊申, 御史張瑗請毀前明內監魏忠賢墓, 從之. 丙辰, 帝巡幸塞外.

六月庚辰, 授宋儒邵雍後裔世襲五經博士.

秋七月丁亥, 領侍衛內大臣公費揚古隨扈患病, 帝為停鑾一日, 親往視疾. 隨以不起聞, 賜鞍馬三匹、散馬四匹、銀五千兩, 遣大臣護送還京.

八月癸亥, 皇子胤祄生. 乙丑, 帝幸索岳爾濟山, 詔曰：「此山形勢崇隆, 允稱名勝. 嗣後此處禁斷行圍.」辛未, 多羅平郡王納爾福薨, 予祭, 賜諡. 甲申, 帝次馬尼圖行圍, 一矢穿兩黃羊, 並斷拉哈里木, 蒙古皆驚.

九月辛丑, 簡親王雅布隨扈薨, 命大臣送還京, 皇長子胤禔、皇三子胤祉出迎, 遣官治喪, 賜銀四千兩, 皇子合助銀三千兩. 發引時, 皇子侍衛往送. 乙巳, 帝還宮. 庚戌, 御經筵. 大學士王熙以衰疾乞休, 溫旨慰諭. 壬子, 以宗室諾羅布為正黃旗蒙古都統, 嵩祝為正黃旗漢軍都統, 改宗室鄂飛正黃旗滿洲都統. 癸丑, 加致仕大學士王熙少傅, 贈故大學士阿蘭泰少保. 噶爾丹之女鍾齊海到京, 命與其兄一等侍衛色卜騰巴爾珠爾同居, 配二等侍衛蒙古沙克都爾. 是月, 免陝西隴西、江南桃源、廣東南海等州縣衛所被災額賦有差.

冬十月甲寅朔, 享太廟. 戊午, 改宗室特克新鑲黃旗滿洲都統, 迓圖為正白旗蒙古都統. 己未, 詔免甘肅來年額賦. 召大學士張玉書還朝. 以佈爾賽為正藍旗蒙古都統. 庚申, 以梁鼐為福建陸路提督. 癸亥, 免江蘇明年額賦. 戊辰, 甘肅巡撫喀拜以匿災奪職. 以岳昇龍為四川提督. 卒未, 改普奇鑲藍旗滿洲都統, 以孫渣齊為正紅旗蒙古都統. 御史靳讓疏言：「為州縣者, 須令家給人足, 方為良吏.」命改靳讓通州知州. 壬申, 以凱音布為戶部尚書, 席哈納為禮部尚書. 命署川陝總督席爾達還京, 以覺羅華顯代之, 齊世武巡撫陝西. 癸酉, 大學士張英乞休, 溫旨慰諭, 令致仕. 戊寅, 令總督郭琇、張鵬翮、桑額、華顯, 巡撫彭鵬、李光地、徐潮各舉賢能. 癸未, 以訥爾素襲封多羅平郡王. 是月, 免江南泗州、河南永城、陝西伏羌、廣東東安等州縣衛被災額賦有差.

十一月壬辰, 帝大閱於南苑. 甲午, 詔：「朕詳閱秋審重案, 字句多誤, 廷臣竟未察出一二, 刑部尤為不慎, 其議罰之.」戊戌, 改齊世武巡撫甘肅, 以鄂海巡撫陝西. 癸卯, 厄魯特策妄阿喇布坦遣使來貢. 丁未, 刑部尚書傅臘塔免. 庚戌, 帝詣暫安奉殿, 謁孝陵. 辛亥, 以安布祿為刑部尚書. 是月, 免陝西蘭州、直隸廣平等州縣衛被災額賦有差.

十二月戊午, 以喻成龍巡撫安徽. 己巳, 帝還宮. 辛未, 以敦拜為左都御史. 壬申, 廣東連山傜人為亂, 遣都統嵩祝等討平之. 甲戌, 帝幸南苑行圍. 丁丑, 帝還宮. 辛巳, 袷祭太廟.

是歲, 朝鮮、琉球來貢.

四十一年春正月辛卯, 祈穀於上帝. 壬寅, 詔修國子監. 丙午, 詔繫囚經緩決者, 減一等. 以雅爾江阿襲封和碩簡親王. 己酉, 改張志棟巡撫江西, 以趙申喬巡撫浙江. 庚戌, 帝幸五臺山.

二月庚申, 次射虎川. 士民請於菩薩頂建萬壽亭祝釐, 不許. 乙丑, 帝回鑾. 己巳, 帝駐蹕真定府. 遣官奠大學士梁清標墓, 又諭巡行所過, 有大臣墓, 俱遣官賜奠. 丁丑, 帝巡視子牙河. 是月, 免安定、會寧二縣上年旱災額賦有差.

三月壬午朔, 帝還宮. 癸未, 改崇古禮正白旗滿洲都統, 以瓦爾大為正藍旗滿洲都統, 吳達禪為鑲黃旗蒙古都統, 滿丕為正藍旗蒙古都統. 丁亥, 御經筵. 壬辰, 以馬思喀為鑲白旗蒙古都統. 己亥, 萬壽節, 免朝賀.

夏四月甲戌, 賜致仕大學士王熙御書匾對, 傳旨曰：「卿先朝舊臣, 其強餐食, 慎醫藥, 以慰朕念.」

五月癸巳, 定發配人犯歸籍僉遣, 流犯死配所, 妻子許還鄉里. 辛丑, 顯親王丹臻薨, 遣皇子及大臣治喪, 賜銀萬兩. 壬寅, 先是, 廣州府連山傜人作亂, 御史參奏, 命都統嵩祝率禁旅會討, 並命尚書范承勳勘狀. 至是, 嵩祝奏, 官兵一到, 傜人乞降, 先後投出傜人一萬九千餘名, 獻出戕官黎貴等九人, 即於軍前正法. 降傜安插, 交總督料理. 丙午, 召廷臣至保和殿, 頒賜御書.

六月壬子, 巴錫奏, 貴州葛彝寨苗人為亂, 官兵進勦之. 癸丑, 以託合齊為步軍統領. 戊午, 御製訓飭士子文, 頒禮部, 勒石太學. 己未, 帝奉皇太后幸熱河. 癸亥, 御書匾額, 賜翰林院、詹事府、都察院公廨. 乙丑, 四川提督岳昇龍疏報, 大涼山□目馬比必率眾內附, 請授土千戶, 給印信.

閏六月辛丑, 木鴉番民萬九千餘戶內附, 請置安撫使、副使、土百戶等職, 均從之. 丁未, 增浙江省鄉試中額.

秋七月丙子, 增湖廣省鄉試中額.

八月庚辰朔, 增順天鄉試中額. 丁亥, 以衍潢襲封和碩顯親王. 戊申, 帝奉皇太后還宮.

九月辛亥, 改李正宗鑲黃旗漢軍都統, 以盧崇耀為鑲白旗漢軍都統, 馮國相為正藍旗漢軍都統. 壬子, 定五經中式例. 癸丑, 詔停今年秋決. 甲寅, 御經筵. 辛酉, 改齊世正黃旗滿洲都統, 嵩祝正紅旗滿洲都統, 莽喀正黃旗漢軍都統, 以車納福為鑲紅旗蒙古都統. 甲子, 詔：「南巡閱河, 所過停供張, 禁科斂, 官吏無相餽遺, 百姓各守本業. 督撫布告, 使明知朕意.」丙寅, 以管源忠為廣州將軍. 己巳, 以席哈納為文淵閣大學士. 改席爾達禮部尚書, 以敦拜為吏部尚書, 溫達為左都御史. 辛未, 鎮筸諸生李豐等叩閽言：「紅苗殺人, 有司不問.」詔侍郎傅繼祖、甘國樞, 巡撫趙申喬馳驛按問. 癸酉, 帝南巡, 啟鑾. 是月, 免沛縣水災額賦十之三.

冬十月庚辰, 皇太后聖壽節, 免朝賀. 壬午, 帝以皇太子胤礽疾, 駐蹕德州. 乙酉, 京師地微震. 戊戌, 帝以皇太子胤礽疾, 自德州回鑾. 癸卯, 帝還宮. 丙午, 改郭世隆總督廣東廣西, 以金世榮總督浙江福建.

十一月丙辰, 詔免被災之山東、河南、陝西、安徽明年額賦. 甲子, 帝幸南苑行圍. 丙寅, 皇太子胤礽疾愈, 還京. 大學士伊桑阿乞休, 命致仕. 壬申, 廣西巡撫蕭永藻疏劾布政使教化新虧空倉穀, 應令賠補. 帝曰：「米穀必有收貯之地, 乃可經久. 若無倉廒, 積於空野, 難免朽爛. 況南方卑溼之地乎？其別定例以聞.」命修禹陵. 是月, 免沔陽州衛被災額賦十之三.

十二月丙戌, 帝幸南苑行圍. 壬辰, 廷臣以明年五旬萬壽, 請上尊號, 不許. 戶部議駁奉天報災, 帝曰：「晴雨原無一定, 始者雨水調和, 其後被災, 亦常事耳. 可准其奏.」乙未, 改趙申喬巡撫偏沅, 以張泰交巡撫浙江. 改趙弘燦廣東提督, 以王世臣為浙江提督. 丙申, 以孫徵灝為鑲白旗漢軍都統. 范承勳奏, 傜人滋事, 副將林芳傷死, 總兵劉虎先行退回, 應擬斬, 提督殷化行應革職. 得旨：「殷化行有戰功, 改原品致仕. 劉虎免死.」壬寅, 厄魯特丹津阿拉布坦來朝, 厚賚之, 封為郡王, 賜地遊牧. 是月, 免河南永城、浙江縉雲、江南亳州等七州縣被災額賦有差.

是歲, 朝鮮、琉球入貢.

四十二年春正月壬子, 大學士、諸臣賀祝五旬萬壽, 恭進「萬壽無疆」屏. 卻之, 收其寫冊. 壬戌, 帝南巡閱河. 丁卯, 以俞益謨為湖廣提督. 庚午, 次濟南, 觀珍珠泉, 賦三渡齊河詩. 辛未, 帝駐蹕長清. 以近村居民火, 遣侍衛海青等賑之. 壬申, 次泰安, 登泰山. 詔免蹕路所經及歉收各屬上年逋賦.

二月丁丑, 運漕米四萬石賑濟寧、泰安. 閱宿遷堤工. 己卯, 帝自桃源縣登舟, 遍視河堤. 甲申, 御舟渡江, 登金山江天寺. 丙戌, 帝臨幸蘇州. 丁亥, 遣官奠大學士宋德宜墓. 庚寅, 帝臨幸杭州. 閱駐防官等射. 癸巳, 帝回鑾. 遣領侍衛內大臣阿靈阿等閱錢塘江堤. 辛丑, 帝臨幸江寧. 壬寅, 遣大學士馬齊祭明太祖陵.

三月戊申, 帝閱高家堰、翟家壩等堤工. 己酉, 帝閱黃河南岸龍窩、煙墩等堤. 庚申, 帝還宮. 癸亥, 萬壽節, 帝朝皇太后宮, 免廷臣朝賀. 頒恩詔, 賜高年, 蠲額賦, 察孝義, 恤困窮, 舉遺逸；罪非常赦所不原者, 咸赦除之. 頒賜親王、郡王以下文武百官有差. 庚午, 以董額襲封多羅信郡王. 辛未, 御經筵. 甲戌, 賜內廷修書舉人汪灝、何焯、蔣廷錫進士, 一體殿試.

夏四月辛巳, 賜王式丹等一百六十三人進士及第出身有差. 丙戌, 貝和諾奏, 四川威州龍溪十八寨生番歸化納糧. 丁亥, 大學士熊賜履乞休, 命解官食俸, 留備顧問. 傅繼祖等察審湖廣紅苗搶掠一案, 得旨：「總督郭琇、提督林本植隱匿不報, 均革職. 巡撫金璽降官.」以莽喀為荊州將軍, 宗室諾羅布為杭州將軍. 癸巳, 致仕大學士王熙卒, 予祭葬, 諡文靖. 以宗室愛音圖為正黃旗漢軍都統. 丙申, 以陳廷敬為文淵閣大學士, 兼吏部尚書. 戊戌, 詔原任侍郎任克溥年逾九十, 洵為耆碩, 加尚書銜. 以李光地為吏部尚書, 仍巡撫直隸. 以喻成龍總督湖廣. 改孫渣齊正黃旗蒙古都統. 己亥, 諭八旗人等：「朕不惜數百萬帑金, 為旗丁償逋贖地, 籌畫生計. 爾等能人人以孝弟為心, 勤儉為事, 則足仰慰朕心矣. 倘不知愛惜, 仍前游蕩飲博, 必以嚴法處之. 親書宣諭, 其尚欽遵！」壬寅, 以翁俄里為正紅旗蒙古都統.

五月壬子, 裕親王福全有疾, 帝連日視之. 癸亥, 內大臣索額圖有罪, 命宗人府拘禁之. 以劉光美巡撫安徽. 己巳, 帝巡幸塞外. 是月, 免徐州、睢寧縣逋賦及邳州前年稅糧.

六月辛巳, 恭親王常寧薨, 命皇子每日齊集, 賜銀一萬兩, 遣官造墳立碑. 壬寅, 裕親王福全薨, 帝聞之, 兼程迴京.

秋七月乙巳朔, 帝臨裕親王喪, 哭之慟. 自蒼震門入居景仁宮. 王大臣請還乾清宮, 帝曰：「居便殿乃祗遵成憲也.」居五日, 命皇長子等持服. 丙午, 帝居景仁宮. 庚戌, 帝巡幸塞外. 己巳, 發帑三十萬兩, 截漕五十萬石, 賑山東饑. 癸酉, 命穆和倫等往山東, 分路監賑. 是月, 免蒲州被災額賦有差.

八月甲戌朔, 山東有司不理荒政, 停其升轉. 丁亥, 以博定為黑龍江將軍. 癸巳, 停今年秋審. 是月, 免河南商丘、山東濟寧、江南邳州、湖廣沔陽等二十一州縣衛被災額賦有差.

九月壬子, 予故侍郎高士奇祭葬. 丙辰, 予故侍郎勵杜訥祭葬. 甲子, 帝還京師. 己巳, 命尚書席爾達督辦紅苗. 壬申, 以高起龍巡撫貴州. 是月, 免直隸永清、浙江遂安、湖廣江陵等十七州縣被災額賦有差.

冬十月甲戌, 命學士常綬往山東招撫海盜, 並遣官察賑. 戊寅, 湖廣紅苗肆掠, 遣尚書席爾達, 副都統圖思海、徐九如率兵討平之. 己卯, 賜曹維城等一百二人武進士及第、出身有差. 壬午, 詔免被災之山東地區逋賦. 癸未, 帝西巡, 啟鑾. 命給事中滿普、御史顧素在後行, 查僕從生事, 即時鎖拿. 庚寅, 喇嘛請廣洮州衛廟, 帝曰：「取民地以廣廟宇, 有礙民生, 其永行禁止.」癸巳, 過井陘, 次柏井驛. 驛向乏泉, 至是井泉湧溢. 丁酉, 駐太原. 戊戌, 詔免山西逋賦. 百姓集行宮前籲留車駕, 帝為再停一日. 庚子, 以保泰襲封和碩裕親王. 辛丑, 帝駐蹕祁縣. 閱太原城守官兵騎射. 是月, 免直隸武清、湖廣耒陽等十二州縣被災額賦有差.

十一月乙巳, 車駕次洪洞, 遣官祭女媧氏陵. 戊申, 車駕次聞喜. 遣官奠大學士衛周祚墓. 壬子, 帝渡河, 次潼關. 遣官祭西嶽. 癸丑, 帝駐蹕分界舖. 賚固原迎駕兵及途次百歲老人. 甲寅, 次渭南. 閱固原標兵射, 賜提督潘育龍以下加一級. 乙卯, 車駕次臨潼. 遣官祭漢文帝陵. 丙辰, 帝臨幸西安. 丁巳, 帝閱西安駐防官兵騎射. 戊午, 免陝、甘逋賦. 遣官祭周文王、武王、成王、康王、漢高祖、宣帝、唐高祖, 太宗、宣宗陵. 遣官奠提督張勇、總兵梁化鳳墓. 賜西安耆老白金. 己未, 帝大閱於西安, 賜將軍博霽御用弓矢, 賜官兵宴. 辛酉, 秦省軍民集行宮前籲留, 帝為留一日. 賜盩厔縣徵士李顒御書「操志清潔」匾額. 癸亥, 帝回鑾, 發西安. 己巳, 車駕次陝州. 命皇三子胤祉及侍衛等往閱三門底柱. 是月, 免直隸南皮、山東武定、河南杞縣等二十二州縣被災額賦有差.

十二月乙亥, 車駕次修武. 以懷慶鎮營伍廢弛, 詔逮總兵官王應統及其將弁入京聽勘. 庚辰, 車駕次磁州. 御書「賢哲遺休」匾額, 懸先賢子貢墓. 庚寅, 帝還宮. 辛卯, 諭外任官在本籍五百里內者令迴避. 封和碩恭親王常寧庶子海善為多羅貝勒. 是月, 免直隸景州、江南徐州、浙江諸暨、湖廣監利等十八州縣衛被災額賦有差.

是歲, 朝鮮、琉球、安南來貢.

四十三年春正月辛酉, 詔曰：「朕諮訪民瘼, 深悉力作艱難. 耕三十畝者, 輸租賦外, 約餘二十石. 衣食丁徭, 取給於此. 幸逢廉吏, 猶可有餘. 若誅求無藝, 則民無以為生. 是故察吏所以安民, 要在大吏實心體恤也.」以西安將軍博霽兼總督四川陝西. 以趙世顯巡撫山東. 壬戌, 命四川、陝西、河南、山西督撫會勘三門底柱. 癸亥, 帝幸南苑大閱. 戊辰, 詔漢軍一家俱外任者, 酌改京員. 己巳, 帝謁陵. 是月, 免直隸開州、武清縣上年水災額賦有差.

二月甲戌, 封淮神為長源佑順大淮之神, 賜御書「靈瀆安瀾」匾額. 辛巳, 以能泰巡撫四川. 癸巳, 帝還京師. 以李基和巡撫江西. 丙申, 詔以京城米貴, 月發通倉米三萬石於五城平糶.

三月辛丑, 御經筵. 壬寅, 以劉殿衡巡撫湖廣, 達佳為正紅旗漢軍都統. 己酉, 詔停熱審. 庚戌, 詔賑山東、河間饑民就食京城者. 改石文晟巡撫廣東. 丁巳, 萬壽節, 免朝賀. 辛酉, 以吳洪署甘肅提督. 命資送京師就食饑民回籍. 壬戌, 帝幸南苑行圍. 乙丑, 帝駐暢春園. 丙寅, 以溫達為工部尚書. 丁卯, 帝還宮. 戊辰, 以佟毓秀巡撫雲南.

夏四月庚午朔, 享太廟. 壬申, 以舒輅為左都御史. 癸酉, 命侍衛拉錫等探視河源. 乙亥, 兵部尚書范承勳罷. 己卯, 帝幸□髻山. 壬午, 帝還宮. 己丑, 帝閱永定河. 壬辰, 閱子牙河. 丙申, 帝還宮.

五月辛酉, 以于準巡撫貴州. 是月, 免濟南等府屬九十四州縣衛上年水災稅糧, 并緩征本年額賦.

六月乙亥, 帝巡幸塞外. 己丑, 以蘇滿為鑲白旗蒙古都統.

秋九月癸卯, 詔督撫調員違例者罪之. 侍郎常綬奏, 招撫廣東海盜阿保位等二百三十七名, 就撫為兵. 辛亥, 帝駐蹕汗特木爾達巴漢昂阿. 戊午, 刑部尚書王士禎以失出, 降官. 癸亥, 帝還宮. 丁卯, 侍衛拉錫等探視河源, 還自星宿海, 繪圖以進. 是月, 免清江等六縣水災額賦有差.

冬十月戊辰朔, 享太廟. 濬楊村舊河. 辛未, 御經筵. 左都御史李柟罷. 甲戌, 詔免順天、河間二府, 及山東、浙江二省明年稅糧. 以傅爾丹為正藍旗蒙古都統. 己卯, 以吳涵為左都御史. 庚辰, 改李振裕禮部尚書, 以徐潮為戶部尚書, 屠粹忠為兵部尚書, 王掞為刑部尚書. 癸未, 頒內製銅斗、銅升於戶部, 命以鐵製頒行. 戊子, 以趙弘燮巡撫河南. 己丑, 命濬汾、渭、賈魯諸河. 辛卯, 帝閱永定河. 壬辰, 以李斯義巡撫福建.

十一月丁酉朔, 日有食之. 帝還宮. 戊戌, 諭大學士等：「明年春間, 正青黃不接之時. 當自正月為始, 發廩於京師通州平糶, 如今年例.」己亥, 帝以儀器測驗與七政曆不符, 欽天監官請罪, 免之. 癸卯, 郎中費仰嘏以貪婪, 棄市. 辛亥, 定吏部行取知縣例, 停督撫保薦. 四川陝西總督博霽疏參涼州總兵官魏勳年老, 帝曰：「魏勳前有軍功, 兵民愛戴, 與師帝賓、麥良璽、潘育龍俱係舊臣, 難得, 何可參耶？」戊午, 湖廣巡撫劉殿衡建御書樓, 帝斥其糜費, 並嚴禁藉修建侵帑累民者. 壬戌, 冬至, 祀天於圜丘, 免朝賀. 諭修明史官, 務覈公論, 明是非, 以成信史. 是月, 免湖廣武陵、廣東南海等七縣衛被災額賦有差.

十二月戊寅, 帝幸南苑行圍. 乙酉, 天津總兵官藍理請沿海屯田, 從之. 丙戌, 以河工告成, 加張鵬翮太子太保, 范承勳等議敘有差. 戊子, 帝還宮. 甲午, 以御製詩集賜群臣.

是歲, 朝鮮來貢.

四十四年春正月辛丑, 祈穀於上帝. 戊午, 頒賜諸王、大臣及官學古文淵鑑. 庚申, 以常舒為理藩院尚書. 癸亥, 帝幸湯泉. 是月, 免京山縣上年水災額賦十之三.

二月乙丑朔, 帝還宮. 癸酉, 帝南巡閱河. 詔曰：「朕留意河防, 屢行閱視, 獲告成功. 茲黃水暢流, 尚須察驗形勢, 循河南下, 所至毋繕行宮, 其有科斂擾民者, 悉以軍法論.」壬午, 次靜海. 遣官奠刑部侍郎勵杜訥墓. 庚寅, 次土橋閘. 壬辰, 命募民墾湖北荒地, 無力者官給牛種. 甲午, 次濟寧州.

三月己亥, 諭山東撫臣曰：「百姓歡迎道中者, 日數十萬人. 計日回鑾, 正當麥秀. 其令各務稼穡, 毋致妨農.」乙巳, 帝駐蹕揚州. 授張鵬翮治河方略. 辛亥, 駐蹕蘇州. 壬子, 萬壽節, 免朝賀. 命選江南、浙江舉貢生監善書者. 賜領侍衛內大臣公福善, 大學士張玉書、陳廷敬, 前大學士張英及都統愛音圖等白金有差. 甲寅, 賜扈從大學士馬齊等皇輿表. 己未, 帝駐蹕松江. 辛酉, 閱射. 壬戌, 御書「聖跡遺徽」匾額, 賜青浦孔氏. 賜故侍郎高士奇諡文恪.

夏四月丙寅, 帝駐蹕杭州. 戊辰, 閱射. 庚午, 詔曰：「浙江、福建死罪以下囚俱減一等, 江南、山東亦如之.」癸酉, 回鑾. 戊寅, 御書「至德無名」匾額, 懸吳泰伯廟. 己卯, 御書匾額, 分頒季札、范仲淹、蘇軾祠. 乙酉, 帝駐蹕江寧. 丙戌, 遣徐潮祭明太祖陵. 己丑, 帝閱射. 以郎廷極署江西巡撫. 庚寅, 帝詣明太祖陵. 辛卯, 駐蹕金山江天寺. 癸巳, 御書匾額, 分頒周敦頤、陸秀夫、米芾、焦先、宗澤祠.

閏四月丙申, 御書匾額, 分頒董仲舒祠、胡安國書院、平山堂. 癸卯, 帝閱高家堰堤工. 丙午, 帝閱河至九里岡. 辛酉, 帝還宮.

五月壬申, 申禁私鹽、盜鑄錢. 戊寅, 帝親鞫吏部郎中陳汝弼一案, 原汝弼死, 左都御史舒輅、刑部尚書安布祿等以失獄, 削奪有差. 庚辰, 以貝和諾總督雲南貴州. 辛巳, 詔直省遇免賦之年, 並緩宿逋, 著為令. 丙戌, 帝巡幸塞外. 是月, 免吳縣臨湖坍地逋賦.

六月甲午, 命行取知縣及中行評博官非再任者, 不得考選科道. 庚戌, 停廣東開礦. 丙辰, 帝駐蹕熱河.

秋七月壬申, 河決古溝、唐埂、清水溝、韓家莊, 命河臣察居民田舍以聞.

八月甲午, 免八旗借支兵餉銀七十萬兩. 丁未, 京師地微震. 丁巳, 駐蹕古爾班庫德爾. 戊午, 以石文晟總督湖廣. 庚申, 帝發博洛和屯, 閱牧群.

九月丁卯, 以河決, 奪張鵬翮職, 任事如故. 戊辰, 駐蹕察罕拖羅海達巴漢. 己巳, 車駕進張家口. 丙子, 帝還京. 癸未, 御經筵. 甲申, 以希福納為左都御史, 范時崇巡撫廣東, 達佳為江寧將軍. 改吳達禪正藍旗滿洲都統, 孫渣齊正黃旗滿洲都統. 是月, 免江南泰州、湖廣沔陽等州縣衛水災額賦有差.

冬十月辛卯朔, 享太廟. 重修華陰西嶽廟成, 御製文勒碑. 甲午, 改愛音圖正黃旗蒙古都統. 以趙玥為正紅旗漢軍都統, 班滴為鑲黃旗蒙古都統. 乙巳, 命停今年秋決. 丙午, 以富寧安為正黃旗漢軍都統. 是月, 免直隸保安、江南壽州、廣東高要、偏沅岳州等州縣衛水災額賦有差.

十一月辛酉朔, 遣散秩大臣公丹濟拉備兵推河, 察視策旺阿喇布坦. 己巳, 以李光地為文淵閣大學士, 宋犖為吏部尚書. 改趙弘燮巡撫直隸. 癸酉, 詔免湖廣明年額賦及以前逋賦. 甲戌, 國子監落成, 賜御書「彝倫堂」額. 庚辰, 以汪灝巡撫河南, 陳詵巡撫貴州. 改于準巡撫江蘇. 御書匾額. 分頒宋儒楊時、羅從彥、李侗、胡安國、蔡元定、蔡沈、真德秀祠. 乙酉, 謁孝陵. 丙戌, 帝巡幸近塞. 戊子, 設廣南、麗江二府學官, 置生員, 許土人應試.

十二月乙未, 帝駐蹕韓家莊. 壬寅, 臨和碩裕親王福全葬. 甲辰, 以阿靈阿兼理藩院尚書. 己酉, 帝還宮. 庚戌, 詔賚宗室貧乏者. 丙辰, 以祖良璧為福建將軍.

是歲, 朝鮮、琉球來貢.

四十五年春正月辛未, 祈穀於上帝. 乙酉, 遣孫渣齊、徐潮等往淮揚, 督濬引河. 己丑, 順天考官戶部侍郎汪霦、贊善姚士藟以取士不公, 褫職. 是月, 免上元等縣上年水災額賦有差.

二月癸巳, 帝巡幸畿甸. 丁未, 次靜海, 閱子牙河堤. 壬子, 還次南苑. 以諸滿為江寧將軍. 甲寅, 以王然巡撫浙江. 丙辰, 京師地微震. 丁巳, 詔群臣言事, 修省缺失. 兩江總督阿山劾江寧知府陳鵬年, 以安奉聖訓不敬, 擬辟, 命奪職, 赴修書處效力. 戊午, 帝還宮. 是月, 免新建等縣上年水災額賦有差.

三月庚申, 御經筵. 丙子, 萬壽節, 免朝賀. 辛巳, 賜施雲錦等二百八十九人進士及第、出身有差. 丙戌, 左都御史吳涵罷. 命直省建育嬰堂. 是月, 免福建臺灣、湖廣華容等縣上年被災額賦有差.

夏四月戊子朔, 日有食之. 辛卯, 加貴州提督李芳述鎮遠將軍. 癸巳, 以郭瑮巡撫雲南. 乙未, 敘克打箭爐功, 土司坦朋吉卜等授職有差. 以梅鋗為左都御史. 甲辰, 裁定八旗進士如舊額.

五月己未, 以金世榮為兵部尚書. 丙寅, 以梁世勳巡撫廣西. 甲戌, 詔免直隸、山東逋賦. 丁丑, 以梁鼐總督浙江福建. 戊寅, 帝巡幸塞外.

六月丁亥朔, 詔修功臣傳. 癸巳, 命左都御史梅鋗、內閣學士二鬲, 按容美土司田舜年獄. 壬寅, 詔戶、工二部, 凡咨取錢糧, 非由奏請者, 月會其數以聞. 以藍理為福建陸路提督. 甲寅, 四川巡撫能泰疏報, 安樂鐵索橋告成, 移化林營千總駐守.

秋七月庚申, 帝駐蹕熱河. 甲子, 以鄂札子德昭襲封多羅信郡王. 庚辰, 皇子胤禕生.

八月壬辰, 高家堰等河堤成. 癸巳, 幸和碩溫恪公主第.

九月己卯, 帝還京師. 是月, 免清江等縣水災額賦有差.

冬十月乙酉朔, 吏部尚書敦拜罷, 改溫達吏部尚書. 己丑, 以希福納為工部尚書. 庚寅, 武殿試, 諭曰：「今天下承平日久, 曾經戰陣大臣已少, 知海上用兵者益少, 他日臺灣不無可慮. 朕甲子南巡, 由江寧登舟, 至黃天蕩, 江風大作, 朕獨立船頭, 射江豚, 了不為意. 迨後渡江, 漸覺心動. 去歲渡江, 則心悸矣. 皆年為之也. 問之宿將亦然. 今使高年奮勇效命, 何可得耶？」辛卯, 賜楊謙等九十四人武進士及第、出身有差. 戊戌, 以耿額為左都御史. 辛丑, 詔河工奏水汛毋過三日. 壬寅, 遣大學士席哈納, 侍郎張廷樞、蕭永藻覆按土司田舜年獄. 丁未, 改迓圖鑲黃旗滿洲都統. 己酉, 詔免山西、陝西、甘肅、江蘇、安徽、浙江、江西、湖北、湖南、福建、廣東逋賦. 甲寅, 以席柱為正白旗蒙古都統. 是月, 免海州、淮安等州縣衛水災額賦有差.

十一月癸酉, 命尚書金世榮, 侍郎巴錫、范承烈督濬清河. 免八旗所貸官銀三百九十五萬六千有奇. 甲戌, 刑部尚書安布祿罷, 以阿山為刑部尚書. 漢水溢, 免南鄭等縣賦. 開鮑家營引河. 庚辰, 帝謁孝陵. 辛巳, 以邵穆布總督江南江西. 癸未, 以山東多私鑄, 聽以小錢銅器折輸正賦, 責有司運京鼓鑄. 甲申, 帝巡幸塞外. 是月, 免徐州水災額賦有差.

十二月丁亥, 先是, 西藏達賴喇嘛卒, 其下第巴匿之, 又立偽達賴喇嘛, 拉藏汗殺第巴而獻其偽喇嘛. 至是, 西寧喇嘛商南多爾濟以聞. 壬寅, 帝還宮. 乙巳, 改凱音布禮部尚書. 詔刑部, 罪囚緩決至三、四年者減死一等, 直省亦如之. 辛亥, 以趙弘燦總督廣東廣西. 是月, 免直隸武清、江南潁州等州縣衛水災額賦有差.

是歲, 朝鮮來貢.

新清史卷九　本紀九

聖祖四

四十六年春正月丁卯, 詔：「南巡閱河, 往返舟楫, 不御室廬. 所過勿得供億.」庚午, 改希福納戶部尚書, 以赫碩咨為工部尚書, 乙亥, 左都御史梅鋗免. 丙子, 帝南巡閱河. 辛巳, 以蕭永藻為左都御史.

二月乙未, 設廣西永寧、義寧等二十三州縣及思明土府學官. 戊戌, 次臺莊, 百姓奏獻食物. 命耆老前, 詢以農事生計, 良久乃發. 壬寅, 次清河, 閱武家墩. 癸卯, 帝閱溜淮套. 由清口登陸, 如曹家廟, 見地勢毗連山嶺, 不可疏鑿, 而河道所經, 直民廬舍、墳墓, 悉當壞墮, 因詰責張鵬翮等, 遂罷其役, 道旁居民驩呼萬歲. 甲辰, 帝還清口, 江南百姓籲請臨幸, 允之. 乙巳, 命張鵬翮相視天然壩以下河流故道.

三月己未, 帝駐蹕江寧. 庚申, 遣馬齊祭明太祖陵. 辛酉, 閱射. 壬戌, 帝詣明太祖陵. 乙巳, 帝駐蹕蘇州. 辛未, 萬壽節, 免朝賀. 丙子, 帝駐蹕松江. 丁丑, 閱射. 戊寅, 以張伯行巡撫福建.

夏四月甲申, 帝駐蹕杭州. 丁亥, 閱射. 癸巳, 詔曰：「朕頃因視河, 駐蹕淮上, 江、浙二省官民籲請臨幸, 朕勉徇群情, 涉江而南. 方今二麥垂熟, 百姓沿河擁觀, 不無踐踏. 其令停迎送, 示朕重農愛民至意.」甲午, 車駕發杭州. 戊申, 以鄂克遜為江寧將軍, 莽喀為正黃旗蒙古都統. 庚戌, 以殷泰為甘肅提督.

五月壬子朔, 御舟次山陽. 癸丑, 授河臣方略. 癸酉, 帝還京. 丙子, 解阿山刑部尚書任, 削張鵬翮宮保. 戊寅, 贈建昌死事知府高大爵官, 予諡. 加福建提督吳英威略將軍. 贈故河道總督靳輔太子太保, 予世職. 以達爾占為荊州將軍.

六月癸未, 以耿額為刑部尚書. 丁亥, 帝巡幸塞外. 以巢可托為左都御史, 起郭世隆總督湖廣. 辛卯, 詔停今年各省錄囚, 直隸如故.

秋七月壬子, 帝駐蹕熱河. 丁卯, 車駕發喀喇和屯, 巡幸諸蒙古地, 沿途諸藩來朝, 各賜衣幣. 乙亥, 幸和碩恪靖公主第.

八月辛巳, 幸和碩榮憲公主第. 丙申, 普安州三江苗人侵略菴章寨, 官兵討平之. 甲辰, 次洮爾畢喇, 賜索倫總管賽音察克、杜拉圖及打牲人銀幣.

九月丙辰, 帝回鑾. 戊午, 次烏闌輝海喇蘇台. 己未, 次阿喇達爾畢喇. 庚申, 兵部尚書金榮免. 癸亥, 駐蹕和爾博圖噶岔. 甲子, 閱察哈爾、巴爾虎蒙古兵丁射. 戊寅, 帝駐蹕宜納哈布拉克.

冬十月辛巳, 皇太后聖壽節, 免朝賀. 以江蘇旱, 發帑市米平糶. 壬午, 幸端靜公主第. 外藩獻馬駝, 諭還之. 戊戌, 帝還宮. 己亥, 戶部議覆雲南礦稅, 請令督臣核實加增, 命仍如舊額. 庚子, 以蕭永藻為兵部尚書. 辛丑, 命九卿考察部院司員. 壬寅, 截浙江漕米, 賑被災郡縣. 是月, 免浙江錢塘、山東章丘等縣所被災額賦有差.

十一月己酉朔, 詔曰：「頃以江、浙旱災, 隨命減稅蠲逋, 截漕散賑. 江、浙兩省明年丁錢悉與蠲免；其被災之州縣, 明年正賦亦俱免徵, 所有舊逋並停追取. 務使一歲之內, 小民絕跡公庭, 優游作息, 以副朕惠愛黎元至意.」己未, 詔臺灣客民乏食, 願歸者, 聽附公使船回籍. 壬戌, 以汪悟禮為正黃旗漢軍都統. 乙亥, 詔江、浙諸州郡興水利, 備旱澇. 丁丑, 冬至, 祀天於圜丘, 免朝賀. 是月, 免直隸文安、江南太倉、浙江安吉等州縣衛被災額賦有差.

十二月丙戌, 以溫達為文華殿大學士, 改馬爾漢吏部尚書, 耿額兵部尚書. 以巢可托為刑部尚書, 富寧安為左都御史. 辛卯, 帝幸南苑行圍. 己亥, 以王九齡為左都御史. 辛丑, 帝還宮. 丙午, 賜親王以下及內大臣、侍衛等白金. 是月, 免直隸霸州、江南滁州、浙江新城、江西新喻等州縣衛所被災額賦有差.

是歲, 朝鮮、琉球來貢.

四十七年春正月辛酉, 祈穀於上帝. 庚午, 浙江大嵐山賊張念一等劫慈谿等縣, 官兵先後捕斬之. 辛未, 重修南嶽廟成, 御製文勒碑. 癸酉, 大學士席哈納罷. 以覺羅孟俄洛為奉天將軍. 乙亥, 詔留湖廣、江西漕米四十萬石, 於江寧、蘇州、松江、常州、鎮江、揚州平糶.

二月庚寅, 御經筵. 辛卯, 遣官巡江浙海口, 察禁私糶. 壬辰, 遣戶部侍郎穆丹按浙江大嵐山賊獄. 癸巳, 遣內閣學士二鬲按湖南紅苗獄. 甲午, 帝巡幸畿甸. 丙午, 命暹羅使臣所帶貨物, 聽其隨便貿易, 並免徵稅. 是月, 免臺灣等縣上年旱災額賦有差.

三月丙辰, 帝還駐暢春園. 戊午, 以希思哈為正紅旗漢軍都統. 乙丑, 萬壽節, 免朝賀.

閏三月戊寅朔, 重修北鎮祠成, 御製文勒碑. 以李繩宗為鑲黃旗漢軍都統. 乙未, 以施世驃為廣東提督. 庚子, 吏部尚書宋犖罷. 甲辰, 以席柱為西安將軍.

夏四月己酉, 改徐潮吏部尚書, 以齊世武總督四川陝西. 戊午, 山東巡撫趙世顯奏報, 捕獲朱三父子, 解往浙江. 帝曰：「朱三父子游行教書, 寄食人家, 若因此捕拿, 株連太多, 可傳諭知之.」辛酉, 改傅爾丹正白旗蒙古都統, 以阿喇納為正藍旗蒙古都統. 內大臣明珠卒, 命皇三子胤祉奠茶酒, 賜馬四匹. 湖廣提督俞益謨密奏, 請於來秋發兵剿除紅苗. 帝以苗人無大罪, 不許. 乙丑, 以李林盛為鑲紅旗漢軍都統. 乙亥, 禮部尚書凱音布罷.

五月甲申, 改王鴻緒戶部尚書, 以舒圖巡撫甘肅. 乙酉, 以富寧安為禮部尚書. 丙戌, 帝巡幸塞外. 辛卯, 以穆和倫為左都御史. 乙未, 增雲南解額. 詔免大嵐山賊黨王昭駿嫡伯叔兄弟連坐罪.

六月丁未, 帝駐蹕熱河. 丁巳, 九卿議覆大嵐山獄上, 得旨：「誅其首惡者, 朱三父子不可留, 緣坐可改流徙. 巡撫王然、提督王世臣俱留任, 受傷官兵俱議敘.」乙丑, 以江蘇久雨米貴, 命發截存漕米平糶, 敕江西、湖廣毋遏糴. 丁卯, 清文鑑成, 帝製序文.

秋七月丁丑, 諭刑部, 免死流人逃回復犯罪者, 即按誅之. 癸未, 平定朔漠方略成, 帝親製序文. 壬辰, 帝行圍, 發熱河. 戊戌, 二鬲奏按紅苗殺人之廖老宰等斬梟, 擅自遣兵前往苗寨之守備王應瑞遣戍, 從之.

八月甲辰朔, 日有食之. 是月, 免仁和等縣水災額賦有差.

九月乙亥, 帝駐布爾哈蘇臺. 丁丑, 皇子胤祄薨. 召集廷臣行宮, 宣示皇太子胤礽罪狀, 命拘執之, 送京幽禁. 己丑, 帝還京. 丁酉, 廢皇太子胤礽, 頒示天下. 是月, 免江夏等州縣衛水災額賦有差.

冬十月甲辰, 貝勒胤□以罪削爵. 己酉, 以圖思海為正紅旗漢軍都統. 癸丑, 改車納福鑲藍旗滿洲都統. 乙卯, 改王掞工部尚書, 以張鵬翮為刑部尚書. 戊午, 詔免江南、浙江明年地丁額賦, 並停徵舊欠. 辛酉, 帝幸南苑行圍. 甲子, 以辛泰為鑲紅旗蒙古都統. 乙丑, 帝還宮. 庚午, 賑杭州、湖州二府. 是月, 免湖廣益陽、山東濟寧等州縣衛被災額賦有差.

十一月癸酉朔, 削直郡王胤禔爵, 幽於其府. 丁丑, 清文鑑成, 頒賜諸王、內外大臣. 己卯, 致仕大學士張英卒, 予祭葬, 諡文端. 辛巳, 副都御史勞之辨疏保廢皇太子, 奪職, 杖之. 癸未, 以趙世顯總督河道. 丙戌, 詔集滿、漢大臣；議建儲貳, 阿靈阿、鄂倫岱、揆敘、王鴻緒等及諸大臣以皇子胤□請, 帝不可. 戊子, 釋廢太子胤礽. 令八旗漢軍應武科. 己丑, 諸王、大臣請復立胤礽為皇太子, 疏入, 留中. 丙申, 以宗室發度為黑龍江將軍. 庚子, 復胤□貝勒爵. 是月, 免德平等州縣旱災額賦有差.

十二月甲辰, 贈死節生員嵇永仁、王龍光為助教, 儒士沈天成、范承譜為學正, 附祀范承謨祠. 丁巳, 改陳詵巡撫湖廣, 以黃秉中巡撫浙江, 蔣陳錫巡撫山東, 劉蔭樞巡撫貴州. 壬戌, 賑蘇、松、常、淮、徐等府州, 并免蘇、松、常三府白糧耗米.

是歲, 朝鮮、暹羅入貢.

四十八年春正月癸巳, 召領侍衛內大臣、滿漢大學士、尚書等, 詰倡議請立胤□為皇太子者, 諸臣惶恐莫敢對；復問大學士張玉書, 玉書奏云：「先聞之馬齊.」帝切責之. 甲午, 列馬齊罪狀, 宥死, 拘禁. 乙未, 戶部尚書王鴻緒、禮部尚書李振裕免. 吏部尚書馬爾漢罷. 丙申, 帝幸南苑. 己亥, 命侍郎赫壽駐藏, 協辦藏事. 初, 拉藏汗與青海爭立達賴喇嘛, 不決, 特命大臣往, 監臨之.

二月己酉, 帝巡幸畿甸. 改宗室楊福為黑龍江將軍, 覺羅孟俄洛為寧古塔將軍, 以王文雄提督貴州. 戊午, 以嵩祝署奉天將軍. 戊辰, 帝還暢春園. 庚午, 改張鵬翮戶部尚書. 以許汝霖為禮部尚書, 張廷樞為刑部尚書. 是月, 免蘄州、鄖西等州縣上年旱災額賦有差.

三月辛巳, 復立胤礽為皇太子, 昭告宗廟, 頒詔天下. 命封皇三子貝勒胤祉、皇四子貝勒胤禛、皇五子貝勒胤祺為親王, 皇七子貝勒胤祐、皇九子胤□為郡王, 皇十子胤□、皇十二子胤祹、皇十四子胤□為貝子. 己丑, 萬壽節, 免朝賀. 甲午, 賜趙熊詔等二百九十二人進士及第、出身有差. 己亥, 改富寧安吏部尚書.

夏四月甲辰, 以穆和倫為禮部尚書. 丙午, 以朱麻喇為正白旗蒙古都統. 庚戌, 以穆丹為左都御史. 丙辰, 以蘇克濟巡撫山西. 庚申, 移禁胤禔於公所, 遣官率兵監守. 丁卯, 帝巡幸塞外. 頒平定朔漠方略. 是月, 免和州、潛山等州縣衛上年水災額賦有差.

五月甲戌, 帝駐蹕熱河.

六月戊午, 和碩康親王椿泰薨, 諡曰悼.

秋七月庚寅, 以齊世武為刑部尚書, 殷泰總督四川陝西, 江琦為甘肅提督. 辛卯, 以噶禮總督江南江西, 師懿德為江南提督. 戊戌, 帝行圍, 發熱河. 是月, 免虞城等縣水災額賦有差.

八月己亥朔, 日有食之. 乙巳, 以葉九思巡撫四川. 授潘育龍為鎮綏將軍, 仍理陝西提督事. 是月, 免荊門等州縣衛水災額賦有差.

九月丙子, 帝駐蹕博洛和屯. 丁丑, 改葉九思巡撫安徽. 戊寅, 帝還熱河. 以鹿祐巡撫河南. 甲申, 帝回鑾, 發熱河. 以年羹堯巡撫四川. 庚寅, 帝還京. 是月, 免高郵等州縣水災額賦有差.

冬十月壬寅, 令八旗漢軍應武科. 癸卯, 詔福建、廣東督撫保舉深諳水性、熟知水師者. 甲辰, 賜田畯等一百一人武進士及第、出身有差. 壬子, 詔停江、浙兩省今年決囚. 癸丑, 以崇安襲封和碩康親王. 戊午, 冊封皇三子多羅貝勒胤祉為和碩誠親王, 皇四子多羅貝勒胤禛為和碩雍親王, 皇五子多羅貝勒胤祺為和碩恆親王, 皇七子多羅貝勒胤祐為多羅淳郡王, 皇十子胤□為多羅敦郡王, 皇九子胤□、皇十二子胤祹、皇十四子胤□為固山貝子. 壬戌, 詔免江蘇被災之淮、揚、徐, 山東之兗州, 河南之歸德明年地丁額賦. 是月, 免直隸武清、山東東平等州縣衛被災額賦有差.

十一月丁卯朔, 賑浙江餘杭、湖廣漢陽等州縣衛饑. 丙子, 詔各省解部之款過多, 可酌量截留, 以備急需. 丁丑, 安郡王馬爾渾薨, 諡曰愨. 己卯, 加漕運總督桑額太子太保. 壬午, 改張伯行巡撫江蘇. 乙酉, 以許嗣興巡撫福建. 庚寅, 遣戶部尚書張鵬翮、學士噶敏圖往江南, 按宜思恭虧帑獄. 帝與大學士李光地論山脈水源, 泰、岱諸山自長白山來. 泲水伏流, 黃河未到積石亦是伏流, 蒙古人有書, 言之甚詳. 江源亦自崑崙來, 至於岷山乃不伏流耳. 是月, 免靜海、永清二縣水災額賦有差.

十二月己亥, 謁孝陵. 乙巳, 遣吏部尚書蕭永藻、副都御史王度昭按湖廣提督俞益謨等冒饟獄. 壬子, 釋馬齊, 命理鄂羅斯貿易事. 甲寅, 刑部尚書巢可托免. 己未, 帝還宮.

是歲, 朝鮮、琉球來貢.

四十九年春正月辛未, 祈穀於上帝. 庚辰, 封喀爾喀札薩克多羅貝勒額林陳為多羅郡王. 庚寅, 命修滿洲蒙古合璧清文鑑. 壬辰, 以王度昭署偏沅巡撫, 張谷貞署湖廣提督. 癸巳, 以徐元正為左都御史.

二月丁酉, 帝幸五臺山. 吏部尚書徐潮罷.

三月己巳, 帝還京. 乙亥, 命編纂康熙字典. 詔以故大學士李霨嫡孫主事李敏啟擢補太常寺少卿. 丁丑, 遣都統蘇滿、尚書耿額等, 蒞四十九旗及喀爾喀會盟. 戊寅, 敕封西藏胡畢勒罕波克塔為六世達賴喇嘛. 辛巳, 詔免浙江杭、湖二府未完漕米九萬二千餘石. 癸未, 萬壽節, 免朝賀. 丁亥, 以鄂奇巡撫甘肅.

夏四月乙巳, 改蕭永藻吏部尚書. 庚戌, 改王掞兵部尚書.

五月乙丑朔, 帝巡幸塞外. 癸酉, 次花峪溝, 閱吉林烏喇、黑龍江官兵射. 丁丑, 帝駐蹕熱河.

六月己亥, 帝迎皇太后至熱河. 辛丑, 詔停今年秋決, 矜疑者減釋. 戊午, 刑部尚書張廷樞免.

秋七月辛未, 予峰崖山死事守備韓國元, 千總洪章、高仲元官廕. 壬午, 按事湖南尚書蕭永藻等疏報巡撫、提督互訐案, 查審俱實, 得旨：「俞益謨休致, 趙申喬革職留任.」庚寅, 增陝西武鄉試中額.

閏七月甲寅, 帝行圍, 發熱河. 庚申, 予大嵐山死事都司張朝臣官廕.

八月乙亥, 福建泉、漳旱, 詔以江南、浙江漕糧三十萬石賑之, 停本年未徵賦. 甲申, 帝駐蹕博洛和屯. 丙戌, 還熱河. 庚寅, 以范時崇總督福建浙江, 滿丕巡撫廣東, 俄倫特為湖廣提督.

九月丙申, 諭直省抽分官, 毋許展限. 辛丑, 帝奉皇太后還京. 壬寅, 改黃秉中巡撫福建. 丙午, 以王度昭巡撫浙江. 辛亥, 希福納免. 時戶部虧空草豆銀兩, 事覺, 積十餘年, 尚書以下凡百十二人坐贓至四十餘萬. 帝悉免逮問, 令立限以償, 以希福納現領戶部, 故斥之. 辛酉, 改穆和倫戶部尚書, 以貝和諾為禮部尚書.

冬十月壬戌朔, 享太廟. 甲子, 詔曰：「朕臨御天下垂五十年, 誠念民為邦本, 政在養民, 迭次蠲租數萬萬, 以節儉之所餘, 為渙解之宏澤. 惟體察民生, 未盡康阜, 良由生齒日繁, 地不加益. 宜沛鴻施, 藉培民力. 自康熙五十年始, 普免天下錢糧, 三年而遍. 直隸、奉天、浙江、福建、廣東、廣西、四川、雲南、貴州九省地丁錢糧, 察明全免. 歷年逋賦, 一體豁除. 其五十一年、五十二年應蠲省分, 屆時候旨. 地方大吏以及守令, 當體朕保乂之懷, 實心愛養, 庶幾昇平樂利, 有可徵矣. 文到, 其刊刻頒布, 咸使聞知.」丁卯, 諭外藩已朝行在, 勿庸朝正. 丙子, 以郭世隆為刑部尚書, 伊爾拜為鑲藍旗漢軍都統, 鄂海總督湖廣, 郭瑮總督雲南貴州, 吳存禮巡撫雲南. 癸未, 以雍泰巡撫陝西, 樂拜巡撫甘肅. 諭大學士曰：「江南虧空錢糧, 多至數十萬兩, 此或朕數次南巡, 地方挪用. 張鵬翮謂俸工可以抵補. 牧令無俸, 仍以累民, 莫若免之為善. 其會議以聞.」

十一月辛卯朔, 詔凡遇蠲賦之年, 免業主七分, 佃戶三分, 著為令. 癸巳, 冬至, 祀天於圜丘, 免朝賀. 丙申, 禮部尚書許汝霖罷. 庚子, 大學士陳廷敬以老乞休, 溫旨慰諭, 命致仕. 四川瓦都月落口生番內附. 癸卯, 改王掞禮部尚書, 以徐元正為工部尚書. 乙巳, 帝謁陵. 以蕭永藻為文華殿大學士. 丁未, 以孫徵灝為兵部尚書. 辛亥, 以鄂繕為鑲白旗漢軍都統. 乙卯, 以桑格為吏部尚書.

十二月庚午, 帝駐蹕熱河. 癸酉, 以赫壽總督漕運. 戊寅, 帝還京. 辛巳, 詔曰：「朕因朝列舊臣, 漸次衰謝, 順治年進士罷職在籍者, 已無多人, 王士正、江皋、周敏政、葉矯然、徐淑嘉、宋慶遠, 皆以公事詿誤, 屏廢里居, 俱復還原官.」以趙申喬為左都御史. 是月, 免直隸霸州、大城等州縣, 江南舒城縣被災額賦有差.

是歲, 朝鮮、安南入貢.

五十年春正月庚子, 皇子胤禧生. 辛丑, 祈穀於上帝. 辛亥, 以潘宗洛巡撫偏沅. 癸丑, 帝巡視通州河堤, 發京師.

二月辛酉, 改班滴正藍旗滿洲都統. 以善丹為鑲黃旗蒙古都統. 丁卯, 閱匡兒港減水壩. 戊辰, 詔於三里淺加建挑水壩, 預立樁識之. 帝至河西務, 登岸步行二里許, 親視儀器, 指授方略, 因諭諸皇子、大臣等曰：「用此可以測量天地、日月交食. 夫算法原於易經. 凡推算七九之奇數, 不能盡悉, 十二、二十四之偶數方能盡之, 此皆體象十二時、二十四氣也.」復取矢畫地作數圈, 示之曰：「此即定位之理, 雖千萬品類, 皆不出此.」庚午, 帝還京師. 辛巳, 御經筵. 是月, 免慶雲縣上年水災額賦有差.

三月庚寅朔, 諸王、大臣以萬壽節, 請上尊號. 自平滇以來, 至是凡四請矣. 帝謙挹有素, 終不之許. 庚子, 群臣請帝萬壽節御殿受賀, 從之. 壬寅, 以殷特布為左都御史. 丁未, 萬壽節, 帝朝皇太后, 御殿受朝賀, 停止筵宴. 乙卯, 工部尚書徐元正以終養回籍.

夏四月庚申, 以節候漸炎, 諭刑部察絞罪繫獄者, 並議減等. 以陳詵為工部尚書. 戊辰, 增直省解額. 甲戌, 以劉殿衡巡撫湖廣. 庚辰, 帝奉皇太后避暑塞外, 發京師. 是月, 旱.

五月己丑朔, 帝駐蹕熱河. 乙未, 命禮部祈雨. 己亥, 雨. 庚子, 大雨. 丙午, 大學士張玉書卒, 帝作詩輓之. 己酉, 詔免江蘇府州縣無著錢糧十萬餘兩. 丙辰, 起致仕大學士陳廷敬辦理閣務. 增鄉試五經中額.

六月己未朔, 遣戶部侍郎張世爵招撫泉州山賊, 未幾賊平, 召世爵還. 戊辰, 設廣西西隆州儒學訓導.

秋七月丙辰, 帝行圍, 發熱河.

八月辛酉, 改梁世勳巡撫安徽, 以陳元龍巡撫廣西. 庚午, 高宗純皇帝生. 癸酉, 以王原祁為掌院學士. 乙酉, 予先賢言偃後裔世襲五經博士.

九月辛卯, 帝還熱河. 壬辰, 藍理有罪免. 辛丑, 帝奉皇太后回鑾, 發熱河. 以楊琳為福建陸路提督, 馬際伯為四川提督. 丙午, 詔停今年秋決. 諭外藩, 今年行圍來朝者, 免朝正京師. 戊申, 帝奉皇太后還京師.

冬十月丙辰朔, 詔免臺灣五十一年應徵稻穀. 禮部尚書貝和諾、刑部尚書郭世隆免；刑部尚書齊世武、工部尚書陳詵、左都御史趙申喬鐫秩有差. 皆以前任督撫時玩盜也. 丁巳, 以嵩祝為禮部尚書. 戊午, 詔前旨普免天下錢糧, 五十一年輪及山西、河南、陝西、甘肅、湖北、湖南六省, 地丁錢糧及逋欠俱行蠲免. 辛酉, 以瑚世巴為正紅旗蒙古都統. 丁卯, 趙申喬疏劾新科編修戴名世恃才放蕩, 語多悖逆, 下部嚴審. 庚午, 改碩鼐正紅旗滿洲都統. 丙子, 以馬爾賽為鑲藍旗蒙古都統. 戊寅, 免朝鮮白金、豹皮歲貢. 庚辰, 諭八旗及部院大臣, 各舉篤行孝義者以聞. 壬午, 帝召諸王、大臣, 親訊都統鄂繕, 尚書耿額、齊世武, 副都統悟禮援結朋黨, 皆奪職治罪.

十一月丙戌朔, 以殷特布為兵部尚書, 哈山為刑部尚書. 戊子, 以覺羅滿保巡撫福建. 壬辰, 以吳一蜚為刑部尚書, 滿篤為左都御史. 改阿喇納鑲黃旗滿洲都統, 朱麻喇鑲白旗滿洲都統. 以偏圖為鑲白旗漢軍都統, 隆科多為步軍統領. 戊戌, 冬至, 祀天於圜丘, 免朝賀. 辛丑, 以趙山為正白旗蒙古都統, 覺羅阿臘納為正藍旗蒙古都統, 張谷貞為雲南提督. 丁未, 帝詣暫安奉殿, 謁孝陵.

十二月戊辰, 以和禮為鑲白旗蒙古都統. 癸酉, 帝還京師. 癸未, 祫祭太廟. 是月, 免六安、壽州、鳳陽等八州縣衛旱災額賦有差.

是歲, 朝鮮、琉球來貢. 丁戶二千四百六十二萬一千三百二十四, 田地六百九十三萬三百四十四頃三十四畝, 徵銀二千九百九十萬四千六百五十二兩八錢. 鹽課銀三百七十二萬九千二百二十八兩. 鑄錢三萬七千四百九十三萬三千四百有奇.

五十一年春正月丙午, 諭張玉書子逸少現為編修, 可優擢侍讀學士. 辛亥, 祈穀於上帝. 壬子, 命大學士、尚書、侍郎、都御史、內大臣、都統、副都統, 及在外將軍、督、撫、提、鎮, 具摺奏事, 著為例. 癸丑, 帝巡幸畿甸. 詔右衛將軍宗室費揚固辦事誠實, 供職年久, 且係王子, 可封為輔國公.

二月丁巳, 詔宋儒朱子升配孔廟十哲之次. 江蘇巡撫張伯行與總督噶禮互訐, 俱解任, 交張鵬翮、赫壽查審. 福建浙江總督范時崇疏陳：「沿海漁船, 只許雙桅, 不許越省行走, 交地方文武鈐束.」帝曰：「此事不可行. 漁戶併入水師營, 則兵弁侵欺之矣. 盜賊豈能盡除, 竊發何地無之？只視有益於民者行之, 不當以文法為捕具也.」戊寅, 命卓異武官照文職例引見. 庚辰, 帝還京師. 壬午, 諭大學士等曰：「今承平已久, 生齒日繁, 嗣後滋生人民, 免其增賦, 皆登於版, 歲一奏聞.」

三月辛卯, 諭大學士曰：「繙譯本章, 甚有關繫. 昨見本內『假官』二字, 竟譯作『偽官』, 舛錯殊甚. 其嚴飭之.」丁酉, 御經筵. 辛丑, 萬壽節, 免朝賀. 戊申, 增雲南、貴州、廣西會試中額.

夏四月丁巳, 賜王世琛等百七十七人進士及第、出身有差. 甲子, 以康泰為四川提督. 丁卯, 更定會試分省取士例. 壬申, 諭曰：「前大學士熊賜履, 夙學老臣, 身歿以後, 屢加賜恤, 至今猶軫於懷. 聞其子已長成, 可令來京, 酌量錄用.」致仕大學士陳廷敬卒, 察例議恤. 乙亥, 詔明年六旬萬壽, 二月特行鄉試, 八月特行會試. 以嵩祝為文華殿大學士, 王掞為文淵閣大學士. 改赫碩咨、陳詵禮部尚書, 以滿篤為工部尚書, 起張廷樞工部尚書. 丙子, 帝奉皇太后避暑塞外, 發京師. 改吳一蜚吏部尚書, 以胡會恩為刑部尚書. 壬午, 帝駐蹕熱河.

五月壬寅, 命有司稽察人民種地邊外者. 戊申, 命自今布政使、按察使缺出, 俱候親選補用. 以穆丹為左都御史. 壬子, 以鄂代為鑲紅旗蒙古都統.

六月癸丑朔, 日有食之. 丁巳, 命穆和倫、張廷樞往江南, 覆訊張伯行、噶禮獄. 以張鵬翮還奏瞻徇不公故也. 湖廣鎮筸邊外紅苗吳老化率毛都塘等五十二寨內附. 辛酉, 以張朝午為廣西提督.

秋七月壬辰, 諭吏部：「七、八、九月所選月官, 若俟回鑾引見, 缺必久懸, 著即行奏聞.」

八月癸丑, 帝行圍, 發熱河. 戊寅, 申禁海洋漁船不得至朝鮮邊界.

九月庚寅, 帝駐蹕納木生札色. 癸巳, 帝還熱河. 丁酉, 改施世驃福建水師提督. 庚子, 以湖廣總督題報鎮筸邊外盤塘窩等紅苗八十三寨內附, 令妥籌教化. 庚戌, 帝奉皇太后還京師. 皇太子胤礽復以罪廢.

冬十月癸丑, 免江蘇、安徽、山東、江西明年地丁銀及積年逋賦. 丁巳, 遣官往浙江、福建、廣東搜捕海賊鄭盡心. 壬戌, 穆和倫、張廷樞按奏江南獄, 復坐巡撫張伯行罪. 帝稔知伯行廉, 下廷議, 復召群臣入諭之, 留伯行任事如故, 奪噶禮職. 甲子, 賜李顯光等九十九人武進士及第、出身有差. 乙丑, 貝勒海善以罪削爵. 丙寅, 以揆敘為左都御史. 改赫壽總督江南江西, 以郎廷極總督漕運. 改王文雄廣東提督, 以張文煥為貴州提督. 乙巳, 禁錮胤礽於咸安宮. 庚午, 以佟國勷巡撫江西. 辛未, 以普奇為正紅旗滿洲都統. 丙子, 命廷臣察月官出身不正、行止劣者, 罷之. 是月, 免山東魚臺, 江南山陽、淮安等十八州縣衛水災額賦有差.

十一月甲申, 禁武職守備以上官於任所入籍置產者. 乙酉, 前任福建提督藍理有罪, 應論死, 帝以其征臺灣時有戰功, 特原之. 甲午, 免陝西潼關衛、山西大同府明年米豆芻槁. 己亥, 群臣以萬壽六旬, 請上尊號, 不許. 癸卯, 冬至, 祀天於圜丘, 免朝賀. 甲辰, 飭直省督撫提鎮核實營伍. 丁未, 以復廢皇太子胤礽告廟, 宣示天下. 己酉, 帝詣暫安奉殿, 謁孝陵. 是日, 帝駐蹕湯泉. 是月, 免江南沛縣、浙江安吉等四州縣水災額賦有差.

十二月庚申, 遣官察鄂爾多斯饑民人口鬻於四十九旗及喀爾喀諸部者, 令送還之. 辛酉, 增建通州中、南、大西倉. 丙寅, 帝駐蹕熱河. 海賊陳尚義等就撫. 甲戌, 帝還宮. 是月, 免井陘縣旱災額賦有差.

是歲, 朝鮮來貢.

五十二年春正月辛卯, 祈穀於上帝. 甲辰, 江南考官趙晉等以科場受賄, 論死. 戊申, 封班禪胡土克圖為班禪額爾得尼.

二月庚戌, 趙申喬奏：「皇太子國本, 應行冊立.」帝以建儲大事, 未可輕定, 召內大臣、大學士、九卿等宣諭, 以所奏摺還之. 辛亥, 福建巡撫滿保請於九仙山建立萬壽碑亭, 帝不允. 原步軍統領託合齊死於獄, 戮其屍. 乙卯, 帝巡幸畿甸. 編修戴名世以著書狂悖, 伏誅；進士方苞以作序干連, 免死入旗, 旋赦出之. 乙亥, 帝還駐暢春園.

三月戊寅朔, 諭諸王、大臣等曰：「昨見為朕六十慶賀者甚多, 朕若豫知, 必令止之；今已成矣, 難違眾志. 夜來思之達旦, 朕為天下蒼生主, 萬姓安, 即朕之安, 天下福, 即朕之福. 若雨暘時若, 家給人足, 則朕安寢飽食, 可以卻病延年, 此朕之求福, 非有妄想也. 傳敕諸為朕祝釐者, 以是為先. 朕老矣, 夙夜匪懈、履薄臨深之念, 與日俱增, 敢自滿假乎？」戊子, 又諭：「各省祝壽老人極多, 倘有一二有恙者, 可令太醫看治. 朕於十七日進宮經棚, 老人已得從容瞻覲. 十八日正陽門行禮, 不必再至龍棚. 各省漢官, 傳諭知悉.」甲午, 帝自暢春園還宮, 諸王、大臣及各省臣民夾道羅拜歡迎, 帝駐輦慰勞之, 賜以食品. 乙未, 萬壽節, 帝朝寧壽宮, 御太和殿受賀. 詔曰：「中外臣民, 俱加覃賜. 養高年, 舉遺逸, 旌孝義, 蠲逋負, 鰥寡孤獨無告者, 官為養之. 罪非常所不原者, 咸赦除焉.」壬寅, 賜直省官民年六十五以上者宴, 遣諸皇子視食品, 宗室子執爵授飲. 扶掖八十以上老人至前, 親視飲酒. 諭之曰：「帝王治天下, 必以養老尊賢為首務, 使人知孝弟, 則移風易俗之治成矣. 爾等歸語鄉人, 勉敦孝弟, 以副朕望. 昨日甘雨及時, 田埜霑足, 朕心忻悅, 爾等速還鄉井, 無誤農時.」是日, 九十以上者三十三人, 八十以上者五百三十八人, 各賜白金. 加致仕尚書宋犖太子少師, 侍郎田種玉尚書太子少傅. 甲辰, 賜八旗官員、兵丁、閒散人等年六十五以上者於暢春園宴, 並賚白金有差. 是日, 九十以上者七人, 八十以上者一百九十二人. 乙巳, 召八旗大臣命婦年老者, 詣皇太后宮門內, 賜坐. 七十以上婦人亦集宮門前, 以次頒賜茶果食物.

夏四月辛亥, 命趙申喬往廣東平糶. 甲寅, 改鄂海總督陝西四川. 四川提督岳昇龍請入籍四川, 許之. 戊午, 以阿爾西為鑲紅旗蒙古都統. 癸亥, 以額倫特總督湖廣. 丁卯, 遣官祭告長白山、醫無閭山、五嶽、四瀆、歷代帝王陵寢、孔子闕里. 癸酉, 以馬雲霄為鑲紅旗漢軍都統, 高其位為湖廣提督.

五月丙戌, 帝奉皇太后避暑塞外, 發京師. 改張廷樞刑部尚書, 以王頊齡為工部尚書. 壬辰, 帝駐蹕熱河. 戊戌, 遣官分賚喀爾喀等蒙古老人. 辛丑, 詔停今年秋決.

閏五月乙卯, 賚熱河老人白金.

六月丁丑, 命修律呂算法諸書.

秋七月壬子, 詔宗人削屬籍者子孫, 分別繫紅帶、紫帶, 載名玉牒. 庚申, 茂州及平番營地震, 賑之. 丙寅, 帝行圍, 發熱河.

八月丁丑, 蒙古鄂爾多斯部眾游牧察罕托灰, 漸至賀蘭山下, 寧夏總兵官范時捷以聞, 帝命申明舊制, 以黃河為界. 是月, 免侯官縣水災額賦.

九月辛亥, 帝還次熱河. 甲子, 帝奉皇太后還京師. 丁卯, 以李發甲巡撫湖南. 庚午, 頒行朱子全書、四書註解. 命廷臣各舉潛心性理、講求實學者. 辛未, 以江南漕米十萬石分運福建、廣東平糶. 得麟以罪伏誅. 甲戌, 定錦州水師營經制. 是月, 免浙江臨海等七縣衛旱災、廣東三水等五縣水災額賦有差.

冬十月丙子, 改張鵬翮吏部尚書, 以趙申喬為戶部尚書, 劉謙為左都御史, 改覺羅阿臘納鑲白旗滿洲都統. 乙酉, 賜王敬銘等一百四十三人進士及第、出身有差. 庚寅, 詔九卿等議免福建、廣東沿海州縣賦. 辛丑, 以穆賽為正藍旗蒙古都統. 癸卯, 命甄別翰林官.

十一月乙巳朔, 世祖章皇帝淑惠妃薨, 輟朝三日. 己酉, 冬至, 祀天於圜丘, 免朝賀. 詔曰：「今廣東、福建、甘肅共有二十一州縣衛夏秋被災, 被災各縣衛明年稅糧, 悉與蠲免.」癸丑, 更定會試武舉例, 令兵部先以騎射合格人數奏聞, 分省定中額. 丙辰, 賜宋如柏等九十六人武進士及第、出身有差. 癸亥, 帝詣暫安奉殿, 謁孝陵. 己巳, 四川建昌苗人阿木咱率三千一百二十五戶內附. 壬申, 皇子胤祁生.

十二月己卯, 以赫奕為工部尚書. 甲申, 帝還, 次熱河. 辛卯, 始令文武科目願兼應者, 聽改試一科. 刑部尚書哈山免. 壬辰, 帝還京師. 免會寧等四縣衛旱災額賦, 發粟賑之. 甲午, 以五鬲為正白旗蒙古都統. 辛丑, 祫祭太廟. 是月, 免寧海等三縣旱災額賦有差.

是歲, 朝鮮、琉球來貢.

五十三年春正月辛亥, 祈穀於上帝. 己未, 命修壇廟宮殿樂器. 癸亥, 戶部請展禁用小錢之限, 帝曰：「錢法必期便民. 若不計便民, 而但期法之必行, 即厲禁何益？」甲子, 大學士溫達罷. 戊辰, 帝巡幸畿甸. 丁卯, 以賴都為刑部尚書, 何天培為京口將軍, 李錫巡撫偏沅.

二月甲戌, 詔今年獄囚罪應死者, 停其處決；情可矜疑者, 審錄以聞；配流以下, 遞減一等. 乙酉, 帝還京師. 洮岷邊外生番歸順, 命隸洮州土司.

三月乙巳, 賑甘肅所屬災, 給牛種, 流移者所在送還. 癸丑, 命工部右侍郎常泰、大理寺少卿陳汝咸赴甘肅撫輯災民. 丁巳, 前戶部尚書王鴻緒進明史列傳二百八十卷, 命付史館. 己未, 萬壽節, 免朝賀.

夏四月戊子, 改師懿德甘肅提督, 穆廷栻江南提督. 庚寅, 噶禮以罪賜死. 辛卯, 帝奉皇太后避暑塞外, 發京師.

五月辛丑朔, 帝駐蹕熱河.

六月乙亥, 詔曰：「拉藏汗年近六十, 二子在外, 宜防外患, 善自為謀.」己卯, 以綽奇巡撫甘肅. 壬午, 始榷呼努呼河木稅. 癸未, 以炎暑, 免從臣晚朝. 諭刑部寬恤獄囚.

秋七月辛亥, 諭江南暵旱, 浙江米昂, 山東、河南歉收, 截漕糧三十萬石, 分貯江寧、蘇州、淮安、揚州、杭州、開封諸府, 以備平糶. 是月, 免鄭州、祥符等二十六州縣旱災額賦有差.

八月乙亥, 帝行圍, 發熱河. 是月, 免建德、嚴州等五縣所水災額賦有差.

九月壬子, 帝還熱河. 乙丑, 罷臨清關監督, 命巡撫兼理之. 丙寅, 帝奉皇太后還京師. 是月, 免浙江山陰、江南蒙城等六縣被災額賦有差.

冬十月己巳朔, 命吏部尚書張鵬翮、左副都御史阿錫鼐往江南, 按牟欽元匿海賊獄. 乙亥, 命九卿察翰林為考官者優劣以聞. 丁亥, 命直省命盜案牽連杖以下罪即決遣, 以免羈候. 己丑, 命大學士及翰林官考定中和樂章. 免盛京旗人上年稅糧及逋欠. 是月, 免靖寧等八州縣衛旱災額賦有差.

十一月丁未, 以馬爾賽為領侍衛內大臣. 戊申, 命賑寧夏災民, 其流移者, 所在發廩賑之. 庚戌, 詔甘肅靖邊二十八州縣衛所明年額徵銀糧芻□悉予蠲免. 辛未, 分遣修理曆法何國棟等, 於廣東、雲南、四川、陝西、河南、江南、浙江, 測量北極高度及日景. 甲寅, 冬至, 祀天於圜丘, 奏新樂, 免朝賀. 乙卯, 敕戶部截漕三十餘萬石, 於江南、浙江備賑. 誠親王胤祉等以御製律呂正義進呈, 得旨：「律呂、曆法、算法三書共為一部, 名曰律曆淵源.」丙辰, 帝巡幸塞外, 發京師. 命纂修玉牒. 甲子, 以胤□罪宣示諸皇子. 乙丑, 雅齊布等伏誅. 是月, 免錢塘、衢州等十四縣所旱災額賦有差.

十二月癸酉, 帝駐蹕特布克, 賜喀喇沁隨圍蒙古官兵銀幣. 甲戌, 命溫達仍為大學士. 以拜音佈為正紅旗蒙古都統, 瑯圖為正黃旗蒙古都統, 騰額特為鑲藍旗蒙古都統, 改瑚世巴鑲藍旗滿洲都統. 乙亥, 以施世綸巡撫雲南. 辛巳, 帝駐蹕熱河. 癸未, 以徐元夢巡撫浙江. 乙酉, 改李錫巡撫河南. 戊子, 詔縣丞以下官革職及身故不能回籍者, 量行資遣. 己丑, 帝還京師. 辛卯, 兵部議覆, 洮、岷邊外生番喇子等一十九族內附. 壬辰, 以楊琳巡撫廣東, 陳璸巡撫偏沅. 是月, 免江南、湖廣、浙江等被災地方額賦有差.

是歲, 朝鮮來貢.

五十四年春正月辛酉, 祈穀於上帝. 以杜呈泗為福建陸路提督. 甲子, 以從征嚮導功, 封阿霸垓台吉德木楚克為達爾漢輔國公. 停五經中式例. 丙寅, 詔貝勒胤□、延壽溺職, 停食俸.

二月己巳, 以施世綸總督漕運, 甘國璧巡撫雲南. 辛未, 帝巡幸畿甸. 庚辰, 諭直隸巡撫趙弘燮曰：「朕讀無逸篇, 留心稼穡. 去年臘雪豐盈, 今春細雨霑灑, 布種及時, 輿情怡悅. 所慮麥苗起發太盛, 則收穫時或有二疸之虞. 可遍示農民, 芸鋤者令苗稍疏, 以防風霾.」己丑, 詔曰：「朕每年行幸水淀, 見民生差勝於前, 但村莊之中, 誦讀尚少. 朕思移風易俗, 莫過讀書, 況畿輔為王化所先. 宜於窮鄉僻壤, 皆設義學, 以副朕崇文好學之深意.」辛卯, 帝至河西務, 閱新堤. 癸巳, 帝還次南苑. 甲午, 改杜呈泗江南提督, 穆廷栻福建陸路提督. 乙未, 帝還駐暢春園. 是月, 免江浦縣上年旱災額賦有差.

三月己亥, 初, 蒙古諸部大雪, 牲畜多斃, 帝遣官察賑, 以其地瀕水, 教之漁. 庚子, 以趙弘燮為直隸總督, 仍任巡撫事. 辛丑, 以睦森署寧古塔將軍. 壬子, 命戶部尚書穆和倫運米賑吳喇忒等十四旗及察哈爾八旗. 甲寅, 萬壽節, 免朝賀.

夏四月庚午, 賜徐陶璋等一百九十人進士及第、出身有差. 壬申, 賑阿霸垓、阿巴哈納爾二旗. 己卯, 甘肅提督師懿德奏, 厄魯特策妄阿喇布坦入犯哈密, 駐防遊擊潘至善等擊敗之. 命吏部尚書富寧安、西安將軍席柱等帥師援勦, 命散秩大臣祁里德赴推河, 諭喀爾喀等備兵. 庚辰, 徵外藩兵集歸化城, 以右衛將軍費揚固總理軍務. 丁亥, 命費揚固帥師駐推河, 調黑龍江、打牲、索倫、打虎兒、喀喇沁兵赴之. 己丑, 諭議政大臣曰：「朕曾親統大兵, 出塞征討, 於塞外山川形勢, 行師要害, 靡不周知. 今討策妄阿喇布坦, 進兵之路有三：一軍由噶斯直抵伊里河源, 趨其巢穴；一軍越哈密、吐魯番, 深略敵境；一軍取道喀爾喀, 至博克達額倫哈必爾漢, 度嶺扼險. 三方犄角, 我得勝算, 大功必成.」辛卯, 帝奉皇太后避暑塞外. 甲午, 策妄阿喇布坦兵遁去. 乙未, 次遙亭. 皇四子和碩雍親王胤禛入見, 帝籌及西邊用兵之計. 命富寧安分兵戍噶斯口.

五月己亥, 帝駐蹕熱河. 辛丑, 賑蘇尼特旗. 甲辰, 賑哈密. 丙午, 黑龍江將軍楊福卒, 命其子三官保署父任. 己酉, 命肅州總兵官路振聲駐防哈密. 庚戌, 大學士溫達卒. 乙卯, 遣使敕諭策妄阿喇布坦. 戊午, 諭鄂羅斯防守邊界. 辛酉, 以諾羅布襲封多羅順承郡王. 壬戌, 江蘇巡撫張伯行以參揭失實免, 尋起為倉場總督.

六月壬申, 命都統圖斯海、侍郎艾芳曾等如湖灘河朔運糧. 癸酉, 以達拜為杭州將軍. 甲戌, 調甘肅兵駐防哈密. 戊寅, 命富寧安、席柱帥師駐巴爾庫爾. 丁亥, 以噶什圖巡撫西安. 兵部尚書孫徵灝卒, 察例議恤. 壬辰, 遣副都御史明安往賑蘭州等十八州縣衛所饑.

秋七月甲午朔, 命和托輝特公博貝招撫烏梁海. 甲辰, 建昌鎮屬涼山彝目祿應麟率眾內附. 辛酉, 以拜音佈為荊州將軍. 命公傅爾丹等往蘇勒圖哈拉、烏蘇拜達拉克河等處屯田.

八月辛未, 大學士李光地乞假歸, 帝製詩賜之. 癸酉, 帝行圍, 發熱河. 己卯, 費揚固以病求解軍務, 命還右衛, 以都統穆賽代之. 壬辰, 撤噶斯口戍兵, 還肅州.

九月癸巳朔, 命富寧安還肅州經理軍務. 戊申, 帝駐蹕博洛和屯. 己酉, 博貝招撫烏梁海率屬來降. 庚戌, 帝還熱河. 辛酉, 特木爾、白克木忒等來降. 是月, 免安鄉等五縣衛水災額賦有差.

冬十月丙寅, 帝諭大學士曰：「朕右手病不能寫字, 用左手執筆批答奏摺, 期於不洩漏也.」戊辰, 戶部尚書穆和倫罷. 以吳陞為浙江提督. 辛巳, 帝奉皇太后還京師. 丁亥, 左都御史劉謙以罪免. 壬辰, 諭滿漢大臣曰：「身任國家之事, 應協心贊理, 毋以意見相齟齬. 自今一事而滿漢兩議者, 罪之.」詔順天、保定、河間、永平、宣化今歲雨水泛溢, 穀耗不登, 五府州縣明年稅糧, 其悉除之.

十一月甲午, 以范時崇為左都御史. 乙未, 賑延安府、龍州堡等屬饑. 以宗室巴賽為正紅旗蒙古都統. 庚子, 詔停京師決囚. 辛丑, 以宋儒范仲淹從祀孔廟. 癸卯, 以覺羅滿保總督浙江福建. 丁未, 禁奉天、錦州二府人民典賣子女, 清旗民居址. 戊申, 賜塞都等一百七人武進士及第、出身有差. 己未, 冬至, 祀天於圜丘, 始用御定雅樂, 免朝賀.

十二月丁卯, 改陳璸巡撫福建, 起李發甲巡撫偏沅. 戊辰, 改圖思海正紅旗滿洲都統. 己巳, 起吳存禮巡撫江蘇. 以塔拜為杭州將軍. 壬午, 命護軍統領晏布等帥師駐西寧. 甲申, 以噶敏圖為正紅旗漢軍都統. 張伯行以疑贓誣參, 論罪應死, 帝原之, 起為倉場侍郎. 乙酉, 詔除寧州、隴西、渭源、狄道、臨洮五州縣衛明年稅糧. 已經蠲免外, 其甘肅被災州縣衛所明年稅糧, 亦盡除之. 是月, 免邳州等十八州縣水災額賦有差.

是歲, 朝鮮、琉球來貢.

五十五年春正月壬子, 帝幸湯泉.

二月乙丑, 命副都統蘇爾德經理圖呼魯克等處屯田. 癸酉, 帝還駐暢春園. 乙亥, 賑蘭州等屬饑, 給籽種. 丙子, 詔免安南歲貢犀角、象牙. 己卯, 帝巡幸畿甸. 庚寅, 定丁隨地出例.

三月戊戌, 予廣西新太營陣歿參將王啟雲官廕. 庚子, 帝還駐暢春園. 辛丑, 再遣使諭策妄阿喇布坦. 乙巳, 召西安將軍席柱還, 以護軍統領晏布代之, 總兵路振聲參贊軍事. 己酉, 萬壽節, 免朝賀. 癸丑, 土爾扈特貝子阿拉布珠爾奏請效力軍前, 命協同青海台吉達顏、貝勒盆蘇克汪札爾等率兵戍噶斯口. 戊午, 貴州巡撫劉蔭樞疏請緩圖北征, 諭乘驛赴軍前, 盡心周閱議奏.

閏三月癸亥, 命額倫特署西安將軍, 以滿丕署湖廣總督. 戊辰, 以白潢署貴州巡撫. 甲戌, 以雍吉納為鑲藍旗蒙古都統. 丁丑, 以左世永提督廣西. 壬午, 發京通倉米二十萬石, 遣官賑順天、永平兩府. 甲申, 命五城粥廠展期, 於秋後停止.

夏四月癸卯, 帝奉皇太后避暑塞外. 戊申, 次遙亭. 以順天、永平二府災歉, 開山海關米禁. 乙卯, 帝駐蹕熱河.

五月庚申朔, 帝駐熱河, 齋居祈雨. 起馬齊為武英殿大學士, 穆和倫為戶部尚書. 壬戌, 帝憂旱, 每日止進一膳. 發倉米平糶, 豫給八旗官兵秋糧. 甲子, 京師雨. 帝曰：「宋儒云：『求雨得雨, 旱豈無因. 』此言可味. 今聞得雨, 朕未敢遽以為喜也.」丁卯, 馬齊赴熱河, 命嵩祝留京師. 己巳, 京師遠近雨既足, 帝始復常膳. 甲戌, 召皇四子和碩雍親王胤禛赴熱河. 乙亥, 皇子胤祕生. 丙子, 臺灣南北生番四千七百餘人內附. 丁丑, 工部尚書赫奕免. 乙酉, 以孫渣齊為工部尚書.

六月己丑朔, 議諸大臣祈雨怠緩罪, 削禮部尚書赫碩咨職, 大學士蕭永藻、吏部尚書張鵬翮以下, 鐫秩有差. 嵩祝以劾奏遲, 削職任事. 壬辰, 以大暑, 詔寬恤獄囚. 丁酉, 以荊山為禮部尚書. 丙辰, 帝幸湯泉.

秋七月辛酉, 帝還熱河. 辛未, 命侍衛阿齊圖戍察罕烏蘇, 護軍參領欽第由戍噶順, 皆噶斯口要害也. 癸未, 帝行圍, 發熱河. 是月, 免蘭谿、嚴州等八縣所水災額賦有差.

八月乙卯, 前奉天府尹董弘毅坐將承德等九州縣米豆改徵銀兩, 致倉儲闕乏, 黜官. 免湖廣、江西等地方水災額賦有差.

九月己未, 帝駐蹕博洛和屯. 壬戌, 帝還熱河. 庚午, 以蔣陳錫總督雲南貴州, 李樹德巡撫山東. 甲申, 帝奉皇太后還京師. 是月, 免江南、山東、湖廣等州縣衛水災額賦有差.

冬十月丁亥朔, 諭曰：「積歲緩決人犯, 長繫囹圄, 殊為可憫. 其分別減釋之.」戊子, 以托留為黑龍江將軍. 壬辰, 以趙弘燦為兵部尚書. 癸巳, 詔曰：「近以策妄阿喇布坦侵我哈密, 徵兵備邊, 一切飛芻輓粟, 取之國帑, 不以擾民. 然驛遞轉輸, 皆由邊境. 今年山、陝二省雖獲有秋, 而行齎居送, 勞費良多, 深用軫恤. 其山西、陝西、甘肅四十八州縣衛所堡明年額賦, 及積年逋欠, 悉除之.」丁酉, 命西吉木、達里圖、金塔寺等處招民墾種. 戊戌, 停本年秋決. 以楊琳總督廣東廣西, 李成龍巡撫安徽. 改宗室巴賽正黃旗滿洲都統, 以睦森為鑲黃旗蒙古都統, 額爾錦為鑲白旗漢軍都統. 乙巳, 以晏布為正紅旗蒙古都統. 丙午, 阿齊圖疏報, 策妄阿喇布坦兵執青海台吉羅卜藏丹濟布, 潛犯噶斯口馬廠, 官兵擊走之. 丁未, 命署理西安將軍額倫特駐師西寧, 協守噶斯口. 壬子, 以法海巡撫廣東. 乙卯, 命散秩大臣阿喇衲赴巴爾庫爾, 參贊軍務. 是月, 免隆平等六縣水災額賦有差.

十一月甲子, 冬至, 祀天於圜丘, 免朝賀. 乙丑, 以傅爾丹、額爾錦為領侍衛內大臣. 丁卯, 改和禮為正白旗滿洲都統, 瑯圖為鑲藍旗滿洲都統. 戊辰, 帝詣暫安奉殿, 謁孝陵. 甲申, 帝駐蹕雅圖溝. 以四格為正黃旗蒙古都統, 覺羅阿爾圖為鑲白旗蒙古都統, 馬三奇為鑲白旗漢軍都統. 乙酉, 帝駐蹕多輝昂阿. 盜發明代陵寢, 刑部論如律, 帝命立置之法. 是月, 免邳州等十一州縣水災額賦有差.

十二月乙未, 帝駐蹕八溝. 以張聖佐巡撫河南. 戊戌, 帝駐蹕二溝. 遣兵戍布隆吉爾. 庚子, 帝駐蹕熱河. 己酉, 帝還京師. 乙卯, 封青海羅卜藏丹津為親王, 台吉達顏以下進爵有差.

是歲, 朝鮮、安南來貢.

五十六年春正月丁卯, 修周易折中成, 頒行學宮. 壬申, 增兵戍噶斯路. 甲戌, 帝幸湯泉. 庚辰, 定洋船偷越禁地, 及多帶食糧、私賣船隻罪. 辛巳, 帝還駐暢春園. 壬午, 以徐元夢為左都御史.

二月丙戌朔, 帝巡幸畿甸. 庚寅, 順承郡王諾羅布薨, 諡曰忠, 子錫保襲封. 辛卯, 以朱軾巡撫浙江. 左都御史揆敘卒, 予祭葬, 諡文端. 乙未, 命副都統丁壽、圖拉率盛京船廠兵, 赴祁里德軍. 癸卯, 帝還駐暢春園. 丁未, 詔寬盜案不分首從律, 以法無可貸, 情有可原, 分別具奏.

三月丁巳, 御經筵. 癸酉, 萬壽節, 免朝賀. 戊寅, 以富寧安為靖逆將軍, 傅爾丹為振武將軍, 祁里德協理將軍, 分統大軍, 進勦策妄阿喇布坦. 壬午, 帝閱視河西務堤. 甲申, 帝還次南苑.

夏四月乙酉朔, 帝還駐暢春園. 乙未, 發通州倉米, 分貯直隸州縣備賑. 丙申, 改殷特布禮部尚書, 以孫柱、范時崇為兵部尚書, 赫壽為理藩院尚書. 戊戌, 廣東碣石總兵陳昴奏：「天主教堂各省林立, 宜行禁止.」從之. 辛丑, 帝奉皇太后巡幸塞外. 甲辰, 以長鼐總督江南江西. 壬子, 帝駐蹕熱河.

五月庚申, 九卿議王、貝勒差人出外, 查無勘合, 即行參究. 己未, 帝幸湯泉. 甲子, 還熱河.

六月癸巳, 諭刑部寬恤獄囚. 乙未, 以禮部報雨後期, 奪尚書殷特布職, 尚書陳詵以下削職任事. 己酉, 兵部尚書趙弘燦卒, 予祭葬, 諡清端. 壬子, 傅爾丹等襲擊厄魯特於博羅布爾哈蘇, 斬俘而還.

秋七月丙辰, 策妄阿喇布坦遣策零敦多布等侵掠拉藏. 癸亥, 富寧安等襲擊厄魯特於通俄巴錫, 俘獲甚眾, 并毀烏魯木齊等處田禾；還軍至畢留圖, 遇賊眾, 復敗之. 癸酉, 恤贈畢留圖陣歿輝特台吉札穆畢為輔國公. 丙子, 以白潢巡撫江西.

八月壬午朔, 帝行圍, 發熱河.

九月癸亥, 帝駐蹕西爾哈烏里雅蘇台. 己巳, 還熱河. 辛未, 以路振揚署四川提督. 癸酉, 宜陽縣奸民亢珽滋事, 官兵捕之, 珽走死澠池山中, 命刑部尚書張廷樞、內閣學士勒什布往河南鞫之；以前撫臣李錫貪虐激變奏聞, 李錫褫職論死, 賊黨伏誅. 己卯, 以黃國材巡撫貴州.

冬十月乙酉, 命侍郎梁世勳、海壽往督巴爾庫爾屯田. 丙申, 帝駐蹕密雲縣, 閱新城及河堤. 庚子, 帝奉皇太后還京師. 乙巳, 以策零敦多布等擾西藏, 命內大臣公策旺諾爾布、將軍額倫特、侍衛阿齊圖等率師戍青海. 丁未, 以錫保襲封多羅順承郡王. 以吞珠為禮部尚書, 蔡升元為左都御史, 塞勒為鑲白旗滿洲都統, 法喇為鑲白旗蒙古都統, 胡錫圖為鑲紅旗蒙古都統.

十一月壬子, 命停決. 癸丑, 以王之樞巡撫偏沅. 己未, 蘭陽民李雪臣等以白蓮教聚眾, 伏誅. 丙寅, 皇太后不豫, 自是日帝詣寧壽宮省疾無間. 辛未, 帝省皇太后疾. 還御乾清宮東煖閣, 召諸皇子、大學士、學士、九卿、詹事、科道等入, 諭曰：「帝王之治, 必以敬天法祖為本, 合天下之心以為心, 公四海之利以為利, 制治於未亂, 保邦於未危, 夙夜兢兢, 所以圖久遠也. 朕八齡踐祚, 在位五十餘年, 今年近七旬矣. 當二十年時, 不敢逆計至三十. 三十年時, 不敢逆計至四十. 賴宗社之靈, 今已五十七年矣, 非涼德所能致也. 齒登耆壽, 子孫眾多. 天下和樂, 四海乂安. 雖未敢謂家給人足, 俗易風移, 而欲使民安物阜之心, 始終如一. 殫竭思慮, 耗敝精力, 殆非勞苦二字所能盡也. 古帝王享年不永, 書生每致譏評. 不知天下事煩, 不勝其勞慮也. 人臣可仕則仕, 可止則止, 年老致仕而歸, 猶得抱子弄孫, 優游自適. 帝王仔肩無可旁委, 舜歿蒼梧, 禹殂會稽, 不遑寧處, 終鮮止息. 洪範五福, 終於考終命, 以壽考之難得也. 易遯六爻, 不及君主, 人君無退藏之地也. 豈當與臣民較安逸哉！朕自幼讀書, 尋求治理. 年力勝時, 挽強決拾. 削平三藩, 綏輯漠北, 悉由一心運籌, 未嘗妄殺一人. 府庫帑金, 非出師賑饑, 未敢妄費. 巡狩行宮, 不施采繢. 少時即知聲色之當戒, 佞倖之宜遠, 幸得粗致謐安. 今春頗苦頭暈, 形漸羸瘦. 行圍塞外, 水土較佳, 體氣稍健, 每日騎射, 亦不疲乏. 復以皇太后違和, 頭暈復作, 步履艱難. 倘一時不諱, 不得悉朕衷曲. 死者人之常理, 要當於明爽之時, 舉平生心事, 一為吐露, 方為快耳. 昔人每云帝王當舉大綱, 不必兼綜細務. 朕不謂然. 一事不謹, 即貽四海之憂；一念不謹, 即貽百年之患. 朕從來蒞事, 無論鉅細, 莫不慎之又慎. 惟年既衰暮, 祗懼五十七年憂勤惕勵之心, 隳於末路耳. 立儲大事, 豈不在念. 但天下大權, 當統於一, 神器至重, 為天下得人至難, 是以朕垂老而惓惓不息也. 大小臣工, 能體朕心, 則朕考終之事畢矣. 茲特召諸子、諸卿士詳切言之. 他日遺詔, 備於此矣.」甲戌, 免八旗借支公庫銀二百萬兩. 丙子, 詔免直隸、安徽、江蘇、浙江、江西、湖廣、陝西、甘肅逋賦, 並豁除之, 安徽、江蘇並免漕項銀米十之五.

十二月甲申, 皇太后病益篤, 帝力疾詣寧壽宮. 丙戌, 皇太后崩, 帝服衰割辮, 移居別宮. 丁亥, 以大行皇太后遺誥頒天下. 己酉, 帝還宮.

是歲, 朝鮮來貢.

五十七年春正月乙卯, 帝有疾, 幸湯泉. 己巳, 翰林院檢討朱天保請復立胤礽為皇太子, 帝於行宮親訊之曰：「爾何知而違旨上奏？」朱天保曰：「臣聞之臣父, 臣父令臣言之.」戊寅, 賜巴爾庫爾、阿爾泰從征軍士衣二萬襲.

二月丁亥, 碣石鎮總兵陳昴疏請洋船入港, 先行查取大砲, 方許進口貿易, 部議不行. 己丑, 設赤斤衛、靖逆衛、柳溝所, 增置官弁, 安插民戶. 庚寅, 策妄阿喇布坦發兵侵土伯特, 拉藏來乞師, 帝命侍衛色楞會青海兵往援, 西安將軍額倫特率師繼之. 劉蔭樞以罪削職, 發阿爾泰種地. 壬寅, 以姚堂為廣東提督. 癸卯, 以路振聲為甘肅提督. 乙巳, 朱天保及戴保棄市. 丙午, 以張連登巡撫湖廣. 丁未, 帝還宮. 是月, 免臺灣等三縣上年旱災額賦有差.

三月癸丑, 減大興、宛平門廠房稅. 辛酉, 上大行皇太后諡曰孝惠仁憲端懿純德順天翊聖章皇后. 丙寅, 以顏壽為右衛將軍, 黃秉鉞為福州將軍. 丁卯, 萬壽節, 免朝賀. 戊辰, 裁起居注官. 黜不職學臣叢澍等七人, 侍郎廖騰煃等坐舉非其人, 免.

夏四月乙酉, 孝惠章皇后葬孝東陵. 丁亥, 賜汪應銓等一百七十一人進士及第、出身有差. 庚寅, 河南巡撫張聖佐以匿奏賊情免. 辛卯, 帝幸熱河. 戶部尚書穆和倫免. 甲午, 改孫渣齊戶部尚書.

五月己酉朔, 帝駐蹕熱河. 庚戌, 以楊宗義巡撫河南. 癸丑, 以徐元夢為工部尚書. 丁巳, 額倫特奏：「拉藏汗被陷身亡, 二子被殺, 達賴、班禪均被拘.」己未, 浙江福建總督滿保疏：「臺灣一郡, 有極衝口岸九處, 次衝口岸十五處, 派人修築, 酌移員弁, 設淡水營守備.」從之. 乙丑, 增置開封府駐防滿洲兵. 戊辰, 以黨阿賴為左都御史.

六月庚辰, 遣使冊封故琉球國王曾孫尚敬為中山王. 己丑, 大學士李光地卒, 命皇五子恆親王胤祺往奠茶酒, 賜銀一千兩；又命徐元夢還京, 護其喪事. 癸巳, 命刑部減釋獄囚. 甲辰, 除漳河衝決田賦. 丁未, 賜哈密軍士衣四百襲.

秋七月甲寅, 平涼、鞏昌府屬地震, 遣刑部侍郎李華之等賑之. 己未, 打箭爐外墨裡喇嘛鄂穆布年札卜內附. 壬戌, 築和卜多烏闌古木城, 發罪人往屯田. 癸亥, 將軍額倫特帥師至齊諾郭爾. 丁卯, 侍衛色楞師至喀喇烏蘇, 唐古特台吉博音馬松、丹津綽音達克等, 率其屬先後迎降. 戊辰, 擊厄魯特賊眾, 敗之. 甲戌, 命纂修省方盛典. 是月, 免江蘇沛縣上年水災額賦有差.

八月壬午, 索倫水災, 遣官賑之. 癸未, 孟光祖伏誅. 戊子, 帝行圍. 庚寅, 增置成都府駐防滿洲兵. 甲午, 禮部尚書吞珠卒, 予祭葬. 乙未, 詔督撫提鎮清兵餉, 實軍伍, 弁丁擾民抗官者, 置重典. 總兵官仇機有罪, 伏誅.

閏八月戊辰, 詔曰：「夷賊跳梁, 大兵屯駐西邊, 一切征繕, 秦民甚屬勞苦, 所有陝西、甘肅明年地丁糧稅, 俱行蠲免, 歷年逋賦, 亦盡除之.」

九月己卯, 命都統阿爾納、總兵李耀等帥師往噶斯、柴旦木駐防. 癸未, 以杜爾伯特被災, 遣官賑濟；其逃亡自鬻者, 發帑贖還之. 丙戌, 以王頊齡為武英殿大學士, 陳元龍為工部尚書, 雍吉納為江寧將軍. 己丑, 封察罕丹津為多羅郡王. 戊戌, 以趙珀為江南提督. 甲辰, 帝還京. 將軍額倫特、侍衛色楞會師喀喇烏蘇, 屢敗賊眾；額倫特乘勝進戰, 歿於陣. 是月, 免甘肅涼州、古浪等五衛所旱災額賦有差.

冬十月丙午, 以貝和諾為禮部尚書, 托賴為鑲藍旗蒙古都統. 甲寅, 停今年決囚. 丙辰, 以皇十四子貝子胤□為撫遠大將軍, 視師青海. 壬戌, 命殉難總督甘文焜、知府黃廷柏建祠列祀. 癸亥, 賜封榮九等一百十人武進士及第、出身有差. 甲子, 以年羹堯為四川總督, 仍任巡撫事. 命翰林科道官, 於聽政日輪班入直. 乙丑, 發盛京粟, 賑札賚特固山貝子特固斯旗. 丁卯, 改鄂海總督陝西. 戊辰, 帝幸湯泉. 庚午, 申飭八旗都統等官, 命皇七子胤祐、皇十子胤□、皇十二子胤祹分理正藍、正白、正黃三旗事.

十一月丙子, 帝還駐暢春園. 戊寅, 以昌鼐為正紅旗漢軍都統. 乙酉, 以楊宗仁巡撫廣東, 宜思恭巡撫廣西. 福建巡撫陳璸卒, 察例議恤. 戊子, 以宜兆熊為正藍旗漢軍都統. 己丑, 帝以西征大軍起行, 謁堂子, 祭旗纛. 命直省清理繫囚. 壬寅, 以呂猶龍巡撫福建. 是月, 免湖北鍾祥等州縣衛旱災額賦有差.

十二月乙卯, 撫遠大將軍胤□師行. 丙辰, 帝謁孝東陵. 己未, 孝惠章皇后升祔太廟, 位孝康章皇后之左, 頒詔天下. 壬戌, 帝謁孝東陵、暫安奉殿、孝陵. 癸亥, 撒甸苗人歸順. 己巳, 帝還宮.

是歲, 朝鮮、琉球、安南來貢.

五十八年春正月甲戌朔, 日有食之, 免朝賀. 詔曰：「日食三始, 垂象維昭, 宜修人事, 以儆天戒, 廷臣其議政事闕失以聞.」乙酉, 以馬見伯協理固原提督事. 癸巳, 命刑部尚書張廷樞等往南陽, 按總兵官高成不戢鎮兵獄. 乙未, 帝幸湯泉. 庚子, 還駐暢春園. 辛丑, 諭曰：「功臣以老病退閒, 世職准子弟承襲；若無應襲之人, 仍給俸終其身.」壬寅, 命截留漕米四十三萬石, 分貯江蘇、安徽備荒.

二月乙巳, 帝巡幸畿甸. 壬子, 冊封黎維祹為安南國王. 乙卯, 皇輿全覽圖成, 頒賜九卿. 庚申, 帝還駐暢春園. 辛未, 命都統法喇招撫裡塘、巴塘, 護軍統領噶爾弼同理軍事.

三月辛卯, 萬壽節, 免朝賀. 乙未, 侍郎色爾圖以運餉遲延罷, 命巡撫噶什圖接管.

夏四月乙巳, 命撫遠大將軍胤□駐師西寧. 庚戌, 免甘肅所屬歷年逋賦. 癸丑, 帝巡幸塞外. 戊辰, 撫遠大將軍胤□自西寧遣師分駐索落木、波羅和邵.

五月戊寅, 以麥大稔, 命民間及時收貯. 庚辰, 以楊都為鑲紅旗蒙古都統. 丙戌, 浙江正考官索泰賄賣關節, 在籍學士陳恂說合, 陳鳳墀寅緣中式, 均論死. 壬辰, 以南陽鎮標兵聚眾辱知府沈淵, 奪總兵官高成職, 游擊以下並坐罪.

六月甲辰, 以多羅貝勒滿篤祜為正白旗滿洲都統. 乙卯, 停今年秋決. 壬戌, 年羹堯、噶爾弼奏, 副將岳鍾琪招撫裏塘、巴塘就撫, 命法喇仍駐巴塘. 丙寅, 以馬見伯為固原提督.

秋七月癸未, 以宗查布為西安將軍.

八月乙巳, 賑鎮遠、施秉二縣饑. 庚戌, 帝行圍, 發熱河. 庚申, 築城於莫代察罕搜爾及鄂爾齋圖杲爾, 駐兵屯田, 置驛站, 命兵部尚書范時崇往督其事.

九月乙亥, 帝駐蹕克勒色欽. 癸未, 還熱河. 乙未, 諭西寧見有新胡畢勒罕, 實係達賴後身, 令大將軍遣官帶兵前往西藏安禪. 戊戌, 安郡王華□薨, 察例賜恤. 是月, 免安徽無為等州縣水災額賦有差.

冬十月丁未, 帝還京. 壬子, 命蒙養齋舉人王蘭生修正音韻圖. 甲寅, 固原提督潘育龍卒, 贈官, 賜恤有差. 丙辰, 以花鄯署甘肅巡撫. 丙寅, 予漢關羽後裔世襲五經博士. 戊辰, 以金世揚巡撫貴州.

十一月丙子, 禮部尚書陳詵致仕. 庚寅, 增江西解額. 是月, 免湖北高郵等州縣水災額賦有差.

十二月壬寅, 以蔡升元為禮部尚書. 戊申, 前西安將軍額倫特之喪還京, 命皇五子恆親王胤祺、皇十二子貝子胤祹迎奠之. 己酉, 以田從典為左都御史. 乙卯, 以阿布蘭為鑲藍旗滿洲都統. 庚申, 命截留湖廣漕糧十萬石, 留於本省備荒. 辛酉, 詔曰：「比年興兵西討, 遠歷邊陲, 居送行齎, 民力勞瘁. 朕所有沿邊六十六州縣衛所明年額徵地丁銀盡行蠲免.」是月, 免江南清河、淮安等五縣衛水災額賦有差.

是歲, 朝鮮、琉球來貢.

五十九年春正月己卯, 廷臣請行六十年慶賀禮, 帝不允. 丁酉, 命撫遠大將軍胤□移駐穆魯斯烏蘇, 管理進藏軍務糧餉. 以宗室延信為平逆將軍, 領兵進藏, 以公策旺諾爾布等參贊軍務. 命西安將軍宗查布駐防西寧, 平郡王訥爾素駐防古木等處.

二月甲辰, 帝巡幸畿甸. 癸丑, 以噶爾弼為定西將軍, 帥雲南、四川兵進藏, 命都統法喇移駐打箭爐. 冊封新胡畢勒汗為弘法覺眾第六世達賴喇嘛. 辛酉, 帝還駐暢春園. 甲子, 以陳太為黑龍江將軍.

三月乙酉, 萬壽節, 免朝賀. 己丑, 命雲南提督張谷貞駐防麗江中甸. 丙申, 命靖逆將軍富寧安將兵三千出烏魯木齊, 散秩大臣阿喇衲將兵四千出吐魯番, 征西將軍祁里德將兵七千出布婁爾, 將軍傅爾丹將兵八千出布喇罕, 襲擊準噶爾.

夏四月戊申, 帝巡幸塞外. 是月, 免江南高郵、江都等八州縣上年水災額賦有差.

五月壬申, 命副都統覺羅圖拉參贊傅爾丹軍務. 辛巳, 以旱, 詔九卿陳時政得失. 壬午, 雨.

六月己亥, 陝西饑, 命發廩, 并運河南開封等府積穀賑之. 癸卯, 京師地微震. 丙辰, 保安、懷來地震, 遣官賑之. 戊午, 禁商船以火砲軍器出洋.

秋七月丙寅朔, 日有食之. 丁卯, 免保安等州縣額賦二年. 庚午, 命修浙江海塘. 癸酉, 靖逆將軍富寧安擊賊於阿克塔斯、伊爾布爾和韶, 敗之, 擒杜爾伯特台吉垂木拍爾. 阿喇衲師至齊克塔木, 遇賊, 擊破之, 盡降其眾. 乙亥, 阿喇衲進擊皮禪城, 降之. 命漕運總督施世綸勘河南府至西安河道, 核陝西貯穀. 戊寅, 阿喇衲師至吐魯番, 阿克蘇爾坦率眾迎降. 丙戌, 傅爾丹擊敗厄魯特於格爾厄爾格, 斬獲六百餘人, 擒其宰桑貝肯；進師烏闌呼集爾, 焚其積聚而還. 戊子, 以王企靖巡撫江西. 甲午, 征西將軍祁里德敗賊於鏗額爾河, 降其宰桑色布騰等二千餘人. 是月, 免錢塘等二十一縣上年旱災額賦有差.

八月戊戌, 帝行圍. 庚子, 琉球國中山王尚敬請令其陪臣子弟入國子監讀書, 許之. 癸丑, 以高其倬巡撫廣西. 平逆將軍延信等連敗賊眾於卜克河、齊嫩郭爾. 丁巳, 又敗賊眾於綽馬喇, 策零敦多布遁走. 定西將軍噶爾弼率副將岳鍾琪自拉里進兵. 戊午, 克西藏, 執附賊喇嘛一百餘人, 戮其渠五人, 撫諭唐古特、土伯特部眾, 遂定西藏. 是月, 免浙江會稽、上虞二縣上年風災額賦有差.

九月壬申, 平逆將軍延信以兵送達賴喇嘛進西藏. 富寧安疏言, 兵入烏魯木齊, 哈西哈回人迎降, 軍迴至烏蘭烏蘇. 丙子, 帝駐蹕博洛和屯. 雲貴總督蔣陳錫、巡撫甘國璧以饋餉後期奪職, 以張文煥署雲貴總督, 楊名時署雲南巡撫, 張致署貴州提督. 戊子, 翁牛特、喀喇沁、土默特旱, 賑之. 辛卯, 施世綸察勘河陝運道舊跡, 繪圖以進. 是月, 免陝西、甘肅所屬會寧等一十七州縣衛所上年旱災額賦有差.

冬十月癸卯, 帝還京. 甲辰, 朝鮮國王李焞薨, 世子李昀使來告哀, 兼貢方物, 帝以焞奉藩忠謹, 深悼惜之, 還其貢物. 庚戌, 詔陝西、甘肅兩省康熙六十年地丁銀一百八十八萬兩零, 通行蠲免；沿邊歉收, 米價昂貴, 兵力拮据, 並豫發半年兵餉, 賚進藏官兵. 甲寅, 戶部尚書趙申喬卒, 予祭葬. 兵部尚書范時崇罷. 戊午, 賑陝西、甘肅, 令發所在倉穀一百三十餘萬石, 復遣官齎內帑金五十萬散給之, 運河南漕米二十萬石貯西安. 癸亥, 以白潢為兵部尚書.

十一月辛未, 遣官致祭朝鮮國王李焞, 特諡僖順, 冊封世子李昀為朝鮮國王. 戊寅, 以田從典為戶部尚書, 朱軾為左都御史, 屠沂巡撫浙江. 辛巳, 詔曰：「大兵入藏, 其地俱入版圖, 山川名號, 番、漢異同, 應即考訂明覈, 傳信後世.」帝因與大學士講論河源、江源, 及於禹貢三危. 壬午, 以楊名時巡撫雲南. 庚寅, 以隆科多為理藩院尚書, 仍管步軍統領. 是月, 免陝西涇州雹災, 江南泰州等州縣水災額賦有差.

十二月甲辰, 群臣再請行六十年慶賀禮, 不允. 己酉, 察翰林六部官, 不稱者黜之. 壬子, 予先賢子夏後裔五經博士. 甲寅, 封和碩誠親王胤祉子弘晟、和碩恆親王胤祺子弘昇為世子. 辛酉, 祫祭太廟. 是月, 免直隸延慶、宣化等五州縣地震額賦.

是歲, 朝鮮、琉球來貢.

六十年春正月乙亥, 命皇四子雍親王胤禛、皇十二子貝子胤祹、世子弘晟以御極六十年, 告祭永陵、福陵、昭陵.

二月壬辰朔, 山東鹽徒王美公等偽稱將軍, 聚眾行劫, 捕獲之；命都統托賴、侍郎張廷玉、學士登德往訊, 誅其魁七人, 餘戍和布多烏闌古木. 乙未, 帝以御極六十年, 遣官告祭郊廟、社稷. 乙巳, 帝謁孝莊山陵、孝陵、孝東陵. 乙卯, 帝還京. 己未, 命公策旺諾爾布駐防西藏. 以取藏功, 封第巴阿爾布巴、第巴康濟鼐為貝子, 第巴隆布奈為輔國公. 是月, 免湖廣沔陽、陝西宜川等州縣衛所上年被災額賦有差.

三月乙丑, 群臣因萬壽節, 請上尊號, 帝不允, 曰：「從來加上尊號, 乃相沿陃習, 不過將字面上下轉換, 以欺不學之君耳. 本朝家法, 惟以愛民為事, 不以景星、慶雲、芝草、甘露為瑞, 亦無封禪改元之舉. 現今西陲用兵, 兵久暴露, 民苦轉輸, 朕方修省經營之不暇, 何賀之有？」己巳, 命磨勘會試中式原卷. 甲戌, 先是, 大學士王掞密奏請建儲, 至是監察御史陶彝、任坪、范長發、鄒圖雲、陳嘉猷、王允晉、李允符、范允□、高玢、高怡、趙成穮、孫紹曾疏請建儲, 帝不悅, 並掞切責之. 己卯, 萬壽節, 免朝賀. 丙戌, 諸王、大臣奏請治大學士王掞罪, 帝赦不治, 遣其子詹事王奕清及御史陶彝等, 俱以額外旗員例, 軍前效力. 己丑, 命平逆將軍延信、都統武格、副都統吳納哈帥師駐西藏.

夏四月甲午, 以李麟為固原提督. 乙未, 賜鄧鍾岳等一百六十三人進士及第、出身有差. 丙申, 詔釐定歷代帝王廟崇祀祀典. 丁酉, 命張鵬翮、陳鵬年赴山東閱河. 改賴都禮部尚書, 以托賴為刑部尚書. 丙午, 帝巡幸塞外. 己酉, 命給甘肅貧民穀種. 丙辰, 以京師米貴, 命平糶. 庚申, 平逆將軍延信以疾還, 命定西將軍噶爾弼將兵駐西藏, 都統武格參贊軍務. 是月, 免江南高郵、寶應上年水災額賦有差.

五月壬戌, 命撫遠大將軍胤□移駐甘州. 丙寅, 臺灣奸民朱一貴等叛, 總兵歐陽凱被害. 癸酉, 以岳鍾琪為四川提督. 乙亥, 改思明土州歸廣西太平府. 戊寅, 命停今年進勦策妄阿喇布坦大兵. 辛巳, 發倉賑直隸、山東貧民, 停徵新舊賦. 運河南、湖廣漕米各十萬石, 貯陝西備賑. 甲申, 以常授為理藩院額外侍郎, 駐防西寧. 命宗查布赴大將軍胤□軍. 乙酉, 以年羹堯總督四川陝西, 色爾圖署四川巡撫. 發帑金五十萬, 賑山西、陝西, 命朱軾、盧詢董其事.

六月壬辰, 改高其位江南提督, 以魏經國為湖廣提督. 丙申, 詔曰：「平逆將軍延信, 朕之姪也. 統兵歷從古未到之煙瘴絕域, 殲滅巨虜, 平定藏地, 允稱不辱宗支, 可封為輔國公.」甲辰, 禁商人販米出海. 發帑於浙江乍浦糴米三萬石, 由海運貯廈門及漳、泉諸府. 丁未, 命截留漕糧二十萬石, 分貯大名、廣平二府備荒. 壬子, 以覺羅伊禮布署西安將軍. 乙卯, 吐魯番回人拖克拖麻穆忒等來降, 命散秩大臣阿喇衲將兵二千駐其地.

閏六月庚申朔, 日有食之. 丙寅, 以天暑, 命刑部出輕繫. 戊辰, 以噶爾弼為鑲藍旗蒙古都統.

秋七月癸巳, 命截留河南漕米二十萬石, 分貯開封諸府備荒. 己亥, 福建水師提督施世驃疏報平臺灣, 擒獲朱一貴. 詔獎淡水營守備陳策固守功, 超擢臺灣總兵. 辛丑, 命副都統穆克登將黑龍江兵, 貝勒丹津多爾濟將喀爾喀兵, 俱赴巴爾庫爾, 參贊軍務. 己酉, 帝行圍. 是月, 免河南鄭州、祥符等四十五州縣旱災額賦有差.

八月甲戌, 遣副都統莊圖將兵二千赴吐魯番, 益阿喇衲軍. 丙戌, 河決武陟, 入沁水. 戊子, 帝次博洛和屯. 是月, 免江南沛縣旱災, 甘肅靜寧州雹災額賦有差.

九月辛卯, 遣副都統穆克登將兵二千赴吐魯番. 甲午, 以噶爾弼疾, 命公策旺諾爾布署定西將軍, 駐藏, 以阿寶、武格參贊軍務. 丙申, 策妄阿喇布坦犯吐魯番, 阿喇衲等擊敗之. 丙午, 賑直隸、山東、河南水災. 乙卯, 帝還京. 丙辰, 遣副都御史牛鈕、侍講齊蘇勒、員外郎馬泰築黃河決口, 引沁水入運河. 丁巳, 以阿喇衲為協理將軍. 帝製平定西藏碑文.

冬十月壬戌, 置巡察臺灣御史. 詔曰：「本年秋審, 俱已詳覽. 其直省具題緩決之案, 九卿已加核定, 朕不忍覆閱, 恐審求之, 或致改重也.」丙寅, 召撫遠大將軍胤□至京師. 命賑臺灣風災. 辛未, 詔曰：「大學士熊賜履服官清正, 學問優贍, 朕眷念舊勞, 不忘於心, 常令周恤其家. 今其二子來京, 觀其氣質, 尚可讀書, 宜加造就.」以盧詢署甘肅巡撫. 壬申, 以鍾世臣為浙江提督. 丙子, 賜林德鏞等一百十人武進士及第、出身有差. 壬午, 改姚堂福建水師提督, 以馮毅署廣東提督. 是月, 免臺灣等三縣風災額賦.

十一月辛卯, 以陳鵬年署河道總督. 壬辰, 詔將軍額倫特、侍衛色楞、副都統查禮渾、提督康泰等殺敵殉國, 俱賜恤. 戊戌, 以馬武為鑲白旗蒙古都統, 伊爾哈岱為正紅旗蒙古都統. 辛丑, 左都御史黨阿賴罷. 己酉, 帝幸南苑. 癸丑, 撫遠大將軍胤□至京師. 是月, 免浙江錢塘、衢、嚴等縣所旱災額賦有差.

十二月丁卯, 命截留浙江漕米二十萬石, 分貯杭州諸府備荒. 壬申, 岳鍾琪征郭羅克番人, 平之, 諭獎敘有差. 丙子, 以德音署山西巡撫. 丁丑, 帝還駐暢春園. 改陳元龍禮部尚書, 以安鮐為左都御史. 癸未, 遣總督鄂海及按察使永泰往吐魯番屯田. 是月, 免浙江安吉、於潛等州縣旱災額賦有差.

是歲, 免江南、河南、陝西、甘肅、福建、浙江、湖廣等省一百二十三州縣災賦有差. 朝鮮、琉球、安南入貢. 丁戶二千九百一十四萬八千三百五十九, 又永不加賦後滋生人丁四十六萬七千八百五十, 徵銀二千八百七十九萬零. 鹽課銀三百七十七萬二千三百六十三兩零. 鑄錢四萬三千七百三十二萬五千八百有奇.

六十一年春正月戊子, 召八旗文武大臣官員年六十五以上者六百八十人, 已退者咸與賜宴, 宗室授爵勸飲. 越三日, 宴漢官年六十五以上者三百四十人, 亦如之. 帝賦詩, 諸臣屬和, 題曰千叟宴詩. 庚子, 命富寧安分兵駐吐魯番, 築城屯田. 命哲布尊丹巴胡土克圖招諭策妄阿喇布坦. 乙巳, 以李先復為工部尚書. 戊申, 帝巡幸畿甸. 己酉, 河決長垣.

二月戊午, 命副都御史牛鈕視長垣決河. 庚午, 以高其倬署雲南貴州總督. 丙子, 帝還駐暢春園. 乙酉, 以孔毓珣巡撫廣西.

三月丙戌朔, 以蘇爾法為正紅旗漢軍都統, 阿魯為荊州將軍. 乙未, 令八旗分兵駐鄭家莊. 癸卯, 萬壽節, 免朝賀.

夏四月庚申, 封翁牛特一等台吉鄂器爾為輔國公. 甲子, 遣使冊封朝鮮國王李昀弟昑為世弟. 丁卯, 帝巡幸塞外. 己巳, 命撫遠大將軍胤□復往軍前. 癸未, 福州駐防兵譁, 將軍黃秉鉞不能輯, 褫職, 誅為首者. 以宗室西倫圖為正紅旗漢軍都統.

五月壬辰, 禮部尚書賴都免. 戊戌, 施世綸卒, 以張大有署漕運總督. 辛丑, 封青海故多羅貝勒罔楚克阿拉卜坦弟達錫策零為固山貝子.

六月壬戌, 以盛京比歲豐收, 弛海禁. 又以暹羅穀賤, 令運三十萬石, 入市內地, 免徵稅. 辛未, 截留漕糧二十萬石, 分貯天津、霸州諸處備荒. 丙子, 趙弘燮卒, 以其兄子郎中趙之垣加僉都御史銜, 署直隸巡撫. 辛巳, 改呂猶龍巡撫浙江, 以石文焯署福建巡撫. 是月, 免江南休寧等州縣衛上年旱災額賦有差.

秋七月丁酉, 征西將軍祁里德上言烏闌古木屯田事宜, 請益兵防守, 命都統圖拉率兵赴之. 壬寅, 命色爾圖往西藏, 統轄駐藏四川綠旗兵. 戊申, 以蔡珽巡撫四川. 壬子, 予故直隸總督趙弘燮祭葬. 是月, 免陝西固原州衛旱災額賦有差.

八月丙寅, 停今年決囚. 故提督藍理妻子先以有罪入旗, 至是帝念平台灣功, 貰還原籍, 交款免追. 己卯, 帝駐蹕汗特木爾達巴漢昂阿. 是月, 免浙江蘭溪等五縣旱災額賦有差.

九月甲申, 帝還熱河. 乙酉, 諭議政大臣等曰：「有人謂朕塞外行圍, 勞苦軍士. 不知承平日久, 豈可遂忘武備？軍旅數興, 師武臣力, 克底有功, 此皆勤於訓練之所致也.」甲午, 年羹堯、噶什圖請加徵陝西火耗, 以補有司虧帑. 帝曰：「火耗只可議減, 豈可加增？此次虧空, 多由用兵. 官兵過境, 或有餽助, 其始挪用公款, 久之遂成虧空. 昔年曾有寬免之旨. 現在軍需正急, 即將戶部庫帑撥送西安備用.」戊戌, 帝回鑾. 丁未, 帝駐蹕密雲縣, 閱河堤. 庚戌, 帝還京師.

冬十月辛酉, 命雍親王胤禛率弘昇、延信、孫渣齊、隆科多、查弼納、吳爾台察閱京師通州倉廒. 壬戌, 以覺羅德爾金為鑲藍旗蒙古都統. 戊辰, 以安鮐為杭州將軍. 辛未, 以查弼納總督江南江西. 癸酉, 帝幸南苑行圍. 以李樹德為福州將軍, 黃國材巡撫福建, 李馥巡撫浙江, 謝賜履巡撫山東. 戊寅, 廷臣請於明年行慶賀萬壽典禮, 帝不允.

十一月戊子, 帝不豫, 駐蹕暢春園. 以皇十二子貝子胤祹為鑲黃旗滿洲都統, 鎮國公吳爾占為鑲白旗滿洲都統. 己丑, 免平陽、汾州二府, 澤、沁二州所屬州縣衛所上年旱災額賦有差. 庚寅, 命皇四子胤禛恭代祀天. 甲午, 帝疾大漸. 是日戌刻, 帝崩, 年六十有九. 即夕移入大內發喪. 雍正元年二月己巳, 上尊諡曰合天弘運文武睿哲恭儉寬裕孝敬誠信功德大成仁皇帝, 廟號聖祖. 九月丁丑朔, 葬景陵.

新清史卷十　本紀十

世宗一

世宗敬天昌運建中表正文武英明寬仁信毅睿聖大孝至誠憲皇帝, 諱胤禛, 聖祖第四子也. 母孝恭仁皇后烏雅氏. 康熙十七年十月丁酉寅時誕生. 生有異徵, 天表魁偉, 舉止端凝. 幼耽書史, 籌度事理, 評騭人材, 燭照如神. 性尤純孝. 偶遇聖祖違和, 必躬親湯藥, 晝夜無懈, 聖祖常稱為誠孝焉. 奉命隨征, 軍紀肅然. 三十七年封多羅貝勒. 四十八年封和碩雍親王. 六十一年十一月戊子, 聖祖不豫, 還駐暢春園. 庚寅, 命代祀南郊. 甲午, 聖祖大漸, 召於齋所, 宣詔嗣位. 是日戌刻, 聖祖崩. 恭奉大行皇帝還大內, 安於乾清宮. 乙未, 命貝勒允□、皇十三弟允祥、大學士馬齊、尚書隆科多總理事務. 召撫遠大將軍允□來京. 大將軍事務, 著公延信前往管理, 總督年羹堯協辦. 丁酉, 頒大行皇帝遺詔. 修景山壽皇殿. 以京師米貴, 命口外有運米入口者聽, 禁燒酒. 戊戌, 封貝子蘇努為多羅貝勒. 命兵部尚書白潢協理大學士事. 以楊宗仁為湖廣總督, 年希堯署廣東巡撫. 贈故大學士張英為太子太傅, 刑部侍郎勵杜訥為禮部尚書, 以內廷舊勞故也. 庚子, 帝以登極, 遣官告祭天、地、太廟、社稷. 辛丑, 即帝位於太和殿, 頒詔天下, 以明年為雍正元年, 加恩中外, 罪非常赦所不原者, 咸赦除之. 壬寅, 晉封故大學士三等公圖海為一等公, 以其孫馬爾賽襲. 癸卯, 鑄雍正錢, 命雲南、四川設爐鼓鑄. 丙午, 以刑部尚書陶賴兼鑲紅旗漢軍都統. 己酉, 命皇十七弟允禮、戶部尚書孫渣齊等繕修山陵. 庚戌, 晉封翁牛特公鄂器爾為貝子. 以覺羅蘇庫為禮部尚書, 敦拜為左都御史. 停常州府解送薦新秈米. 辛亥, 遣御史巡查陵寢道路, 嚴禁騷擾科派.

十二月癸丑, 蠲免宛平、順義、懷柔、密雲、平谷、大興、三河七縣, 昌平、通、薊、遵化四州, 雍正元年正項錢糧. 甲寅, 諸王、大臣等奏懇節哀. 命八旗舉孝行. 戊午, 停止直省官貢獻方物. 己未, 以馬武為鑲黃旗領侍衛內大臣, 宗室勒什亨為正黃旗領侍衛內大臣, 覺羅舒魯為正白旗領侍衛內大臣. 改宜兆熊為鑲白旗漢軍都統. 庚申, 帝釋服. 以鄂倫岱為正藍旗漢軍都統. 辛酉, 以黃炳為山東巡撫. 壬戌, 實授宗室巴賽為寧古塔將軍, 唐保住為奉天將軍, 高其倬為雲貴總督, 陳鵬年為河道總督, 德音為山西巡撫, 馮毅為廣東提督. 諭八旗禁酗飲. 晉封貝勒允□為和碩廉親王, 皇十三弟允祥為和碩怡親王, 貝子允祹為多羅履郡王, 二阿哥子弘□為多羅理郡王. 更定歷代帝王廟祀典. 詔古今圖書集成一書尚未竣事, 宜速舉淵通之士, 編輯成書. 癸亥, 諭刑部, 赦罪一事, 徒開惡人徼幸之門, 於政治甚無裨益. 如既赦之後, 仍不悛改, 必將伊等加等治罪. 加蕭永藻太子太傅. 改武格為鑲白旗蒙古都統. 以輔國公延信為西安將軍, 仍署撫遠大將軍事. 命雍正元年開鄉會恩科. 晉封阿霸垓輔國公達爾漢德木楚克為鎮國公. 甲子, 詔直省倉庫虧空, 限三年補足, 逾限治罪. 命富寧安為武英殿大學士, 隆科多為吏部尚書, 仍兼步軍統領, 廉親王允□管理藩院尚書事. 丙寅, 命怡親王允祥總理戶部三庫事. 實授馬爾薩為正黃旗滿洲都統, 以拉錫為正白旗蒙古都統, 公音德為正藍旗滿洲都統. 丁卯, 以觀音保為正白旗漢軍都統. 戊辰, 以趙坤為貴州提督. 己巳, 以白潢為文華殿大學士, 兼兵部尚書. 庚午, 命纂修大行皇帝實錄. 壬申, 以張廷玉為禮部尚書. 封馬齊二等伯, 世襲. 癸酉, 加大學士馬齊、嵩祝, 吏部尚書張鵬翮俱為太子太傅. 丙子, 命八旗在京武職及各省駐防者, 俱五年一考選軍政. 是月, 免黎城縣康熙六十年雹災額賦.

雍正元年春正月辛巳朔, 帝詣壽皇殿行禮, 免朝賀. 頒詔訓飭督、撫、提、鎮, 文吏至於守、令, 武將至於參、游, 凡十一道. 癸未, 河南河隄成, 戒敕巡撫楊宗義加謹防守. 丙戌, 享太廟. 辛卯, 祈穀於上帝. 和碩莊親王博果鐸薨. 壬辰, 封青海台吉策零敦多布為貝勒. 追封輔國將軍巴爾堪為輔國公, 以其子巴賽襲爵. 癸巳, 以裴□度為江西巡撫, 納齊喀為湖北巡撫. 甲午, 設會考府, 稽核錢糧奏銷. 丙申, 帝臨莊親王博果鐸喪. 命八旗舉人生員, 免充護軍執事, 仍給膏火, 令讀書. 以衛輝、彰德、懷慶三府, 自前歲河決被災, 命發帑二萬兩賑之. 庚子, 諭吏部, 開列各省試官, 部院人員不比翰林, 恐文章或致荒疏, 不能閱校, 著加考試錄用. 辛丑, 以魏廷珍為湖南巡撫. 壬寅, 頒賜提、鎮、副將大行遺念弓矢橐鞬. 刑部尚書陶賴、張廷樞以失獄免. 癸卯, 停止新科進士在部學習. 甲辰, 封多羅淳郡王允祐子弘曙為長子, 貝子允□子弘春為固山貝子. 乙巳, 大學士王掞乞休, 允之.

二月辛亥朔, 以宗室佛格、勵廷儀為刑部尚書, 吉當阿為鑲紅旗漢軍都統. 壬子, 命張鵬翮為文華殿大學士, 仍兼吏部尚書. 癸丑, 追封皇太后曾祖額布根、祖額參、父衛武, 俱為一等公, 命衛武子白啟世襲罔替. 乙卯, 甄別翰林、詹事官. 以皇十六弟允祿承莊親王博果鐸嗣, 襲其封. 封惠郡王博翁果諾之孫球琳為多羅貝勒. 丙辰, 命將軍宗查布赴大將軍延信軍營效力, 都統宗室西倫圖往噶斯, 辦理撤兵事務. 戊午, 祭大社、大稷. 庚申, 實授齊蘇勒為河道總督. 訓飭貝子允□. 癸亥, 以山東泗水等十一縣連年旱災, 發帑賑之；其鄰省就食窮民, 一體贍給；并緩徵康熙六十一年逋賦. 乙丑, 封延信為貝子. 丙寅, 命六部司員毋兼攝, 定部院書吏考滿回籍聽選例. 諭科道官每日一人具摺奏事. 丁卯, 命廉親王允□管工部, 裕親王保泰管理藩院. 戊辰, 改古北口總兵官為提督, 以董象緯充之, 己巳, 恭上大行皇帝尊諡, 曰合天弘運文武睿哲恭儉寬裕孝敬誠信功德大成仁皇帝, 廟號聖祖, 頒詔天下, 覃恩有差. 辛未, 實授宜兆熊為福州將軍, 以李維鈞為直隸巡撫. 壬申, 命在京部院復行三年考察例. 乙亥, 以西陲用兵, 青海王台吉等效力有年, 加親王羅卜藏丹津、貝勒阿爾布坦溫布、公諾爾布彭蘇克俸, 封郡王戴青和碩齊察罕丹津為親王, 貝勒額爾得尼厄爾克托克托奈為郡王, 貝子巴爾珠爾阿喇布坦、墨爾根戴青拉查布及吹拉克諾木齊為貝勒, 輔國公噶爾旦達錫、敦多卜達錫為鎮國公. 戊寅, 晉封喀爾喀多羅郡王額駙敦多卜多爾濟為和碩親王, 和碩額駙台吉策淩、貝勒丹津多爾濟俱為多羅郡王, 輔國公博貝為多羅貝勒. 己卯, 副將軍阿喇衲奏, 羅卜腦兒回人投順. 是月, 免荊州鍾祥等州縣衛上年旱災額賦有差.

三月甲申, 撤西藏駐防官兵, 設戍於叉木多. 加隆科多、馬齊、年羹堯太保. 乙酉, 命督撫慎擇幕僚, 勤謹者疏薦議敘. 戊子, 追封皇后之父費揚古為一等公, 其子孫襲封一等侯. 封年羹堯為三等公. 庚寅, 以傅德署甘肅巡撫. 辛卯, 以石文焯為河南巡撫. 壬辰, 經希之子及吳爾占、色亨圖父子, 俱以怨望悖傲, 不安本分, 發往盛京閑住. 甲午, 以弘昇為鑲白旗滿洲都統. 以淳郡王允祐管左翼四旗都統, 公阿布蘭管右翼四旗都統. 丁酉, 資送直隸、山東、河南流民回籍. 戊戌, 聖壽節, 免朝賀. 己亥, 復輔國公普照爵. 辛丑, 蠲免陝西康熙六十年以前逋賦. 甲辰, 豁免江蘇積欠蘆課學租. 乙巳, 晉封輔國公阿布蘭為多羅貝勒, 多爾濟色布騰為固山貝子. 封厄魯特和碩額駙色卜騰旺布為多羅貝勒. 是月, 免山東上年被災州縣額賦有差.

夏四月辛亥, 大行梓宮奉安饗殿, 命貝子允□留護. 壬子, 行奉安享殿禮, 帝哀慕依戀, 欲留駐山陵數日, 諸王、大臣懇請, 乃回鑾. 是日, 帝駐蹕豪門村南. 乙卯, 還宮. 禁差員騷擾蒙古. 丙辰, 命怡親王允祥總理戶部. 辛酉, 封怡親王允祥子弘昌為固山貝子. 設繙譯科. 壬戌, 命黑龍江船廠, 歲派科道部院官往理其事. 以范時捷署西安巡撫, 楊起元署甘州提督. 癸亥, 平定、壽陽等四州縣旱饑, 遣侍讀學士田文鏡賑之, 議巡撫等玩災不奏罪. 乙丑, 復置起居注官. 封皇十七弟允禮為多羅果郡王. 丙寅, 命國子監丞、助教等官停用捐納. 丁卯, 帝初御乾清門聽政. 制詔訓飭大學士、領侍衛內大臣、文武大臣, 凡三道. 戊辰, 除山西、陝西教坊樂籍. 癸酉, 以諾岷為山西巡撫. 乙亥, 諭開墾陞科, 水田以六年, 旱田寬以十年, 著為例. 丙子, 晉封淳郡王允祐為親王. 丁丑, 命各省總兵官具摺言事. 戊寅, 發內帑九十萬, 給八旗及內務府三旗經理生息, 以備護軍校及馬步兵等喜喪之用. 是月, 免山東康熙六十年, 江南康熙六十一年旱災額賦有差.

五月庚辰, 命西倫圖率師駐察罕托羅海. 詔免雲南入藏兵丁應補倒斃馬匹. 壬午, 加大學士王頊齡太子太傅. 敘追捕羅卜藏錫拉布等并收撫餘眾功, 封喀爾喀貝勒旺札爾為多羅郡王, 公策布登策木楚克納木札爾為多羅貝勒. 癸未, 御太和殿視朝, 不作樂. 甲申, 命服飾各按品級, 毋許僭越. 李維鈞奏：「直隸歷年虧空, 積州縣歲入所餘償補.」帝曰：「州縣官不慮窘乏, 方可盡心撫字, 少有餘資, 亦可自為地方興利之舉, 何可勒令為人補苴虧缺耶？」乙酉, 命理郡王弘□移居鄭家莊. 己丑, 命大學士等檢閱鄉試落卷, 士子有迴避未應試者, 特加考試取中. 命都統楚宗赴甘州效力. 頒定滿漢職官軍民吉凶禮儀. 丙申, 以裕親王保泰管鑲黃旗滿洲都統. 丁酉, 命工部尚書徐元夢署大學士, 孫渣齊辦理工部事. 以貝勒阿布蘭協辦總理事務. 戊戌, 截留江西漕糧二十萬石, 貯山東備賑. 命山東諸湖蓄水以濟漕運. 以河南懷慶等三府缺雨, 命撫臣勸富戶糶儲粟以備賑. 己亥, 以張聖佐為鑲白旗漢軍都統. 庚子, 諭總理事務王、大臣等, 青海台吉兄弟不睦, 延信駐劄甘州, 相隔遙遠, 倘邊境有事, 俱交年羹堯辦理. 凡遇調兵動饟, 著防邊辦饟大臣及川陝雲南督撫提鎮等即為應付, 不可貽誤；并傳諭大將軍延信知之. 辛丑, 仁壽皇太后崩, 帝之生母也, 奉安梓宮於寧壽宮. 封貝子允□為恂郡王. 是月, 免安徽上年被旱州縣額賦有差.

六月己酉, 諭刑部寬恤繫囚, 復熱審減等例. 命太僕寺少卿須洲等往山東, 發帑賑濟南、兗州、東昌、青州、萊州等府旱饑. 庚戌, 命副將李如柏、總兵官韓良輔、前都統噶爾弼、前鋒統領蘇丹往年羹堯軍前效用, 各賜內帑一千兩. 乙卯, 發戶部帑三萬兩、白都納米二萬石, 遣官賑郭爾羅斯饑. 丁巳, 以左世永為正黃旗漢軍都統, 韓良輔為廣西提督. 己未, 加封孔子先世五代王爵. 免江蘇地丁蘆課積逋. 庚申, 諭曰：「聞陝西、甘肅二屬各州縣衛所地丁銀, 每錢額外徵收三釐, 米每斗額外徵收三合, 以為備荒之用. 徒有加賦之名, 究無賑濟之實. 著自雍正元年始, 將額外徵收銀米永行停止；如有舊欠, 亦悉蠲除.」辛酉, 命京師八旗兵無恆產者移駐熱河、喀喇和屯、樺榆溝墾田. 壬戌, 青海郡王額爾得尼厄爾克托克托奈為羅卜藏丹津所破, 率妻子來求援, 居之於蘇油口內, 遣官慰撫之. 甲子, 河決中牟, 命僉都御史嵇曾筠往同巡撫、總河塞之, 並察賑被水州縣. 延信奏報, 青海公噶爾丹達錫為阿爾布坦溫布等擊敗來投, 命與其叔額爾得尼厄爾克托克托奈同居. 壬申, 諭李維鈞曰：「畿甸之內, 旗民雜處. 向日旗人暴橫, 小民受累, 地方官莫敢誰何, 朕所稔悉. 爾當奮勉整飭, 不必避忌旗漢水炭之形跡, 畏懼王公勳戚之評論；即皇莊內有擾害地方者, 皆密奏以聞.」乙亥, 命大計軍政不入舉劾各官, 俱註考語送部. 丙子, 敕八旗人員有為本旗都統、本管王公刁難苛索者, 許其控訴. 是月, 免東明、長垣二縣康熙六十年水災額賦有差.

秋七月己卯, 命侍郎常壽諭和羅卜藏丹津、額爾得尼厄爾克托克托奈等. 壬午, 實授年希堯為廣東巡撫. 癸未, 以果郡王允禮管正黃旗蒙古都統. 乙酉, 遣官赴盛京、江西、湖廣糴米, 運京師. 築城於布隆吉爾, 屯兵駐守. 戊子, 命西藏、臺灣有功員弁身故者, 均予議敘, 著為例. 己丑, 給江西漕糧腳耗運費, 其歷年追賠積欠, 並予豁免. 辛卯, 減朝鮮貢物, 召其使臣入見, 慰勉之, 停筵宴, 頒賞有差. 壬辰, 改國語固山額真為固山昂邦, 伊都額真為伊都章京. 癸巳, 諭下五旗諸王, 毋許私派所屬旗人, 多供差役, 擅自苛虐治罪. 派滿洲御史稽察八旗事務. 己亥, 以楊盡信為固原提督管涼州總兵官事, 以都統噶爾弼署固原提督. 辛丑, 頒聖祖欽定孝經衍義. 壬寅, 命隆科多、王頊齡監修明史, 以徐元夢、張廷玉等為總裁官. 甲辰, 改汪悟禮正黃旗蒙古都統. 以果郡王允禮管鑲藍旗漢軍都統. 乙巳, 免江蘇等衛康熙四十六、七、九年屯折逋賦. 是月, 免陝西康熙六十年、直隸被災額賦有差.

八月丙辰, 免山西霍州靈石等九州縣借賑銀. 戊午, 改楊琳為廣東總督, 以孔毓珣為廣西總督兼巡撫. 甲子, 召王、大臣、九卿, 面諭之曰：「建儲一事, 理宜夙定. 去年十一月之事, 倉卒之間, 一言而定. 聖祖神聖, 非朕所及. 今朕親寫密封, 緘置錦匣, 藏於正大光明匾額之後, 諸卿其識之.」論平西藏功, 封延信為貝勒, 兩路將軍、參贊大臣、副都統等各予世職, 其餘將弁議敘有加. 丙寅, 論平臺灣功, 加總督滿保兵部尚書, 提督施世驃、總兵官藍廷珍及陣亡副將許雲等各予世職. 己巳, 發帑遣官賑喀喇沁等處饑. 庚午, 常壽疏報行抵青海, 諭和羅卜藏丹津, 不從. 詔年羹堯備兵. 辛未, 帝謁陵. 甲戌, 戴青和碩齊察罕丹津與羅卜藏丹津相持不能敵, 率妻子、屬人來至河州老鴉關, 令其進邊居住, 餘眾分布邊外防守. 尋以羅卜藏丹津欲行劫擄, 移察罕丹津居蘭州.

九月丁丑朔, 葬聖祖仁皇帝於景陵, 孝恭仁皇后祔. 是日, 五色雲見. 己卯, 帝還京師. 改董象緯廣東提督, 以何祥書為古北口提督. 辛巳, 以郝玉麟為雲南提督. 壬午, 改田從典吏部尚書, 張廷玉戶部尚書, 以張伯行為禮部尚書, 盧詢為兵部尚書. 甲申, 準噶爾策妄阿喇布坦屬下明嘎忒人博羅忒、達什札卜、巴圖蒙克、多爾濟、哈拉嘛克、達巴什六人來降. 丁亥, 裴□度請捐俸工銀助賑, 帝曰：「祿以養廉, 原不可少, 通省官俸數亦無幾. 至若胥役工食, 亦盡捐出, 何以令其應差？捐助俸工之處, 永行停止.」發帑賑札魯特貝勒阿諦沙、畢魯瓦、額爾德卜鄂齊爾等三旗饑. 以田畯為涼州總兵官, 赴軍營, 協理提督路振聲軍事. 己丑, 常壽奏, 羅卜藏丹津攻察罕丹津, 已渡黃河, 命年羹堯備兵擒勦. 庚寅, 禮部尚書覺羅蘇庫乞休, 允之. 壬辰, 免江蘇太倉等衛逋賦. 癸巳, 以裕親王保泰管鑲黃旗三旗事, 蘇克肫為鑲黃旗滿洲都統. 命纂修律例. 乙未, 詔停今年秋決. 以藍廷珍為福建水師提督. 丙申, 以阿喇衲為鑲紅旗蒙古都統. 除紹興府惰民丐籍. 戊戌, 命直隸丁銀攤入田賦徵收. 癸卯, 實授范時捷為西安巡撫. 乙巳, 禁私建生祠. 丙午, 命史館編輯功臣列傳. 增廣東省文武鄉試中額. 是月, 免江南上年被旱州縣額賦有差.

冬十月丁未朔, 享太廟. 聖祖仁皇帝御製律曆淵源鏤板成. 戊申, 敕授年羹堯為撫遠大將軍, 率師征勦羅卜藏丹津. 改延信為平逆將軍. 以翰林院侍讀學士綽爾岱辦理北路軍營糧餉. 庚戌, 諭兵部清理驛站. 甲寅, 命八旗病廢兵丁無子弟可倚者, 給半分錢糧, 終其身. 敘平郭羅克功, 封年羹堯為二等公, 賜岳鍾琪世職, 弁兵賞賚有差. 庚申, 以公德普為正紅旗滿洲都統. 壬戌, 諭內閣曰：「親王、郡王俱賜封號, 以便稱謂. 如無封號之王、貝勒, 在諸臣章奏內, 自應直稱其名. 乃有稱之為貝勒、王, 並將閒散宗室亦稱為王者, 俱著禁止.」諭楊宗仁曰：「近聞湖廣鹽觔涌貴, 良由減價太過, 商運不前, 是欲利民而民轉受困矣. 至如楚地本產米之鄉, 素為東南所仰給, 因爾禁米出境, 以致川米亦不到楚, 鄰省價昂, 而本省價亦漸長. 其速行改圖, 務令販運流通, 民食有賴.」調西倫圖赴軍營效用, 以副都統覺羅伊禮布率西安滿洲兵赴西寧, 命蘇丹、岳鍾琪為參贊大臣, 常壽、達鼐為參議. 癸亥, 羅卜藏丹津執侍郎常壽於堪布廟, 筆帖式多爾濟死之. 丁卯, 命總兵周瑛由叉木多, 副將軍阿喇衲由噶斯, 邀擊羅卜藏丹津. 調都統睦森駐防吐魯番, 參將孫繼宗防守布隆吉爾. 辛未, 改觀音保鑲黃旗漢軍都統, 以希爾根為正白旗漢軍都統. 壬申, 諭戶部曰：「今年夏月, 朕以北省二麥歉收, 差員到南省買米備賑. 今聞各省因欽差買米, 禁止商販出境, 大負朕恫瘝一體之意. 江、浙地窄人稠, 仰食於湖廣、江西, 若商販不通, 必致米價騰貴. 該部速行各省, 凡有米商出境, 毋得阻撓.」癸酉, 改徐元夢戶部尚書, 仍署大學士, 孫渣齊工部尚書, 以公阿爾松阿為禮部尚書, 尹泰為左都御史. 以貝勒滿都護管正白旗三旗事務, 改拉錫正白旗滿洲都統, 以巴爾米特為正白旗蒙古都統. 年羹堯奏, 厄魯特番賊圍鎮海堡, 都統武格等率師救之, 內外合擊, 殺傷甚眾, 擒多巴之囊素阿旺丹津. 丙子, 萬壽節, 免朝賀.

十一月丁丑朔, 賜于振等二百四十六人進士及第、出身有差. 戊寅, 年羹堯奏, 羅卜藏丹津入寇西寧南川口, 我兵據守申中堡, 賊圍之. 堡內囊素欲鑿牆納賊, 守備馬有仁悉力抵禦. 參將宋可進等援兵至, 內外夾攻, 賊敗遁. 甘州兵少, 請益兵. 命副都統花色等率鄂爾多斯兵, 副都統查克旦率歸化城土默特兵, 總兵官馬覿伯率大同鎮兵赴之. 乙酉, 賑富陽、台州、嚴州等三十一縣衛所旱災饑民. 丙戌, 年羹堯奏, 厄魯特逆賊踞北川新城, 官兵擊走之. 遣總兵楊盡信等, 勦莊浪東西兩山賊番謝爾蘇、厄爾布等, 破之於碁子山、茨爾溝, 斬俘甚眾, 戮其渠八人, 餘黨悉平. 丁亥, 以浙省秋旱, 折徵杭、嘉、湖三府漕米之半, 應徵米色並令紅白兼收. 年羹堯奏, 西寧北川下北塔蒙古回子就撫, 上北塔回目伏誅, 餘黨平. 庚寅, 以溧陽等十三州縣旱, 命漕米紅白秈□各色兼收. 辛卯, 青海台吉索諾木達什來歸, 封為貝子. 癸巳, 年羹堯奏, 厄魯特番賊劫掠兵民, 殺傷守備李國強等, 總兵黃喜林率師討之, 擒其渠七人, 斬馘一千五百餘名, 獲軍器牲畜無算. 丁酉, 以毛文銓為貴州巡撫. 辛丑, 冬至, 祀天於圜丘, 恭奉聖祖仁皇帝配享. 癸卯, 命八旗蒙古建官學. 甲辰, 策妄阿喇布坦使臣根頓等朝見. 是月, 免浙江被旱州縣額賦有差.

十二月丙午朔, 以吳爾占等怨望, 不准承襲安郡王, 並撤所屬佐領. 戊申, 命旗員因公奪職者, 免當差. 以軍前效力, 晉封厄魯特多羅貝勒額駙阿寶為多羅郡王, 台吉沙畢多爾濟為固山貝子. 己酉, 命九卿舉新科進士孝友端方者. 命湖北、湖南分闈鄉試. 癸丑, 年羹堯奏, 察罕丹津屬下厄爾克札爾固齊、阿爾塔爾和碩齊、拉布木三人, 率戶口千餘, 貝勒色卜騰札爾率青海左翼公冊零之弟台吉巴爾珠爾等妻子, 并屬下二千餘人來歸, 居之於西川口外. 甲寅, 刑部尚書佛格罷, 改阿爾松阿刑部尚書. 丙辰, 年羹堯奏, 察罕丹津之婿喇卜坦寨桑巴圖等屬下, 及丹忠屬下共二千一百餘戶來歸, 仍令原處居住. 辛酉, 年羹堯奏, 賊人來犯布隆吉爾, 參將孫繼宗等逆擊敗之. 壬戌, 履郡王允祹以辦事推諉, 降為固山貝子. 安插西洋人於澳門, 改天主堂為公所, 嚴禁民入其教. 乙丑, 賜李倓等一百三十六人武進士及第、出身有差. 丁卯, 冊立嫡妃那拉氏為皇后, 封年氏為貴妃, 李氏為齊妃, 鈕祜魯氏為□妃, 宋氏為懋嬪, 耿氏為裕嬪. 戊辰, 頒詔天下, 覃恩有差, 免慶賀. 甲戌, 祫祭太廟. 是月, 免直隸開州等地康熙六十年旱災, 江南、河南被災額賦有差.

是歲, 朝鮮、琉球來貢.

二年春正月丙子朔, 停止筵宴. 丁丑, 羅卜藏丹津送常壽還, 帝以其輕出被獲, 偷生溺職, 命監禁西安. 庚辰, 以故大學士圖海配享太廟. 辛巳, 祈穀於上帝, 恭奉聖祖仁皇帝配享. 丁亥, 授岳鍾琪為奮威將軍. 壬辰, 命果郡王允禮管鑲藍旗漢軍都統, 以巴拜為鑲白旗蒙古都統. 甲午, 以盧詢為正黃旗漢軍都統. 丁酉, 以高其佩為正紅旗漢軍都統. 己亥, 以宗室佛格為鑲白旗漢軍都統. 庚子, 建孔子廟於歸化城. 癸卯, 封佛保為固山貝子. 以壽州、定遠等州縣歉收, 命發前截漕米四萬石平糶.

二月丙午, 御製聖諭廣訓, 頒行天下. 丁未, 以哈達為寧古塔將軍. 滿保奏, 臺灣加走山土官加率雷等率八社生番內附. 己酉, 以彰德、衛輝、懷慶等三府及陽武等四縣二麥歉收, 發倉賑之. 戊午, 年羹堯奏, 岳鍾琪等師至伊克哈爾吉, 擒阿爾布坦溫布、巴爾珠爾阿喇布坦、伊克喇布坦, 遂進師追勦羅卜藏丹津, 以三俘從, 併收撫逃散部落. 詔以青海軍事將竣, 策妄阿喇布坦恭順, 罷阿爾泰及烏闌古木兵. 以黃叔琳為浙江巡撫. 辛酉, 詔臨雍大典, 改幸學為詣學. 癸亥, 帝耕耤田, 三推畢, 復加一推. 甲子, 令州縣歲舉老農, 給頂帶, 以示鼓勵. 年羹堯奏, 阿岡部落附逆, 涼莊道蔣泂等率兵勦平之. 加蔣泂按察使銜. 丙寅, 高其倬奏, 中甸番夷就撫. 庚午, 帝詣黑龍潭祈雨. 是月, 賑靖江、淮安等四縣衛旱饑.

三月乙亥朔, 帝詣太學釋奠, 御彝倫堂, 命講大學、尚書, 廣太學鄉試中額. 丁丑, 祭歷代帝王廟. 己卯, 以常在署正白旗滿洲都統, 張致署鑲藍旗漢軍都統. 封科爾沁協理旗務台吉烏爾呼滿爾、和托輝特台吉沙克札, 俱為輔國公. 庚辰, 帝謁陵. 癸未, 年羹堯奏, 岳鍾琪率師直抵賊巢, 分兵追勦, 擒羅卜藏丹津之母阿爾太喀屯及其妹夫克勒克濟農藏巴吉查等, 羅卜藏丹津以二百人遁；遂進師至烏蘭白克, 擒吹拉克諾木齊、札錫敦多卜, 並助亂之八台吉等. 前後俘獲人畜無算, 青海部落悉平. 甲申, 以平定青海, 封年羹堯為一等公, 加一子爵, 岳鍾琪為三等公, 發帑金二十萬犒軍. 乙酉, 清明節, 帝詣景陵行禮. 丁亥, 帝還宮. 庚寅, 封裕親王保泰子廣華為輔國公. 癸巳, 以多賽署正藍旗蒙古都統. 是月, 免廣東海康、遂溪二縣上年水災額賦.

夏四月丁未, 以孔毓珣為兩廣總督, 李紱為廣西巡撫. 庚戌, 召王、大臣訓飭廉親王允□, 令其改行；並令大臣察其善惡, 據實以聞. 甲寅, 以丁壽為鑲藍旗蒙古都統. 丙辰, 以查克旦署鑲藍旗蒙古都統. 己巳, 多羅敦郡王允□有罪, 削爵拘禁. 庚午, 以常在那敏署鑲白旗滿洲都統.

閏四月甲戌朔, 以納秦署四川提督. 丁丑, 敕修大清會典. 戊寅, 以李柱署鑲白旗蒙古都統, 田象坤署正藍旗漢軍都統. 庚辰, 以覺羅佛倫署正白旗滿洲都統. 癸未, 青海叛囚吹拉克諾木齊、阿爾布坦溫布、藏巴札布械繫至京, 遣官告祭太廟、社稷. 丙戌, 帝御午門受俘. 以嵇曾筠為河南河道副總督. 以陳世倌為山東巡撫. 丁酉, 以蘇丹為正黃旗蒙古都統. 庚子, 以塞爾圖為禮部尚書.

五月癸卯朔, 夏至, 祭地於方澤, 恭奉聖祖仁皇帝配享. 丙午, 以塞爾圖署四川巡撫. 己酉, 貝勒阿布蘭有罪, 降為輔國公. 庚戌, 命果郡王允禮兼管鑲紅旗滿洲都統, 以伯四格為鑲藍旗滿洲都統. 丙辰, 貝勒蘇努有罪削爵, 並其諸子俱發往右衛閑住. 辛酉, 諭川陝、湖廣、雲貴、兩廣督撫提鎮等曰：「朕聞各處土司, 鮮知法紀, 每於所屬土民, 多端苛派, 甚至奪其子女, 生殺任情. 孰非朕之赤子？方今天下共享樂利, 而土民獨切向隅, 朕心深為不忍. 然土司之敢於恣肆者, 大率皆由漢姦指使, 助虐逞強, 無所不至. 宜嚴飭土司, 毋得肆為殘暴, 以副朕子惠元元、遐邇一體之至意.」以噶爾弼署布隆吉爾副將軍, 蘇丹署固原提督, 覺羅伊禮布署西安將軍. 壬戌, 以那敏為鑲黃旗滿洲都統. 戊辰, 貝子弘春削爵. 分別青海功罪, 封色卜騰札爾為郡王, 噶爾丹戴青為固山貝子, 阿喇布坦為輔國公, 奪輔國公羅卜藏察罕台吉濟濟克札布爵, 降貝勒策凌敦多布為固山貝子, 貝子拉查布為鎮國公, 並定善後各事宜.

六月丙子, 以裕親王保泰管禮部, 隆科多兼理理藩院. 戊寅, 免江南、浙江、福建、陝西康熙五十年以前逋賦九十四萬一千六百餘兩. 癸未, 諭八旗毋擅毆死家人. 甲申, 以蘇丹署西安將軍, 岳鍾琪兼甘州提督, 楊啟元為固原提督. 乙酉, 以青海平定, 勒石太學. 戊子, 以吳禮布為右衛將軍. 庚寅, 以王朝恩為湖南巡撫. 丙申, 工部尚書李先復乞休, 允之. 丁酉, 降貝子允祹為鎮國公. 戊戌, 帝以闕里廟災, 致祭先師, 遣官監修. 己亥, 封科爾沁固山額駙拉錫、台吉噶爾弼, 俱為輔國公. 庚子, 以王景灝為四川巡撫.

秋七月乙巳, 以李永紹為工部尚書. 癸丑, 以巴爾呼達署鑲白旗漢軍都統. 乙卯, 以楊宗義為鑲白旗漢軍都統. 丁巳, 御製朋黨論, 頒示諸臣. 壬戌, 以丁壽為阿爾泰駐防將軍, 改伯四格鑲藍旗蒙古都統, 以公普照為鑲藍旗滿洲都統. 癸亥, 副將軍阿喇衲卒於軍, 帝憫其效力年久, 予世職. 戊辰, 以楊長春為浙江提督.

八月壬申, 以袞泰為鑲紅旗蒙古都統. 甲戌, 命鄉會試簾官子弟一體考試, 別派大臣閱卷. 壬午, 諭停今年秋決. 癸未, 封喀爾喀札薩克台吉策凌旺布為輔國公. 庚寅, 以石文焯署浙江巡撫, 田文鏡署河南巡撫.

九月辛丑朔, 以阿爾泰軍功, 予丁壽世職. 癸卯, 停戶部捐納事例. 甲寅, 命山西丁銀攤入地糧徵收, 其後各省以漸行之. 壬戌, 以江、浙沿海州縣颶災, 命湖廣、江西、山東、河南、安徽發帑買米, 運往平糶. 甲子, 以馬爾賽為鑲藍旗滿洲都統.

冬十月乙亥, 陳德華等二百九十九人進士及第、出身有差. 戊寅, 封明代後裔朱之璉為一等侯, 世襲. 癸未, 詔京師建忠義祠. 丙戌, 以阿齊圖署鑲黃旗蒙古都統. 己丑, 工部尚書孫渣齊革職, 以綽奇為工部尚書, 仍留辦肅州軍需. 庚寅, 以颶災, 發帑賑兩淮沿海灶丁, 并免逋課. 辛卯, 以胡期恆為甘肅巡撫. 乙未, 詔厄魯特郡王額駙阿寶賜往青海遊牧. 設寧夏駐防. 丙申, 刑部尚書阿爾松阿有罪, 革職, 改塞爾圖為刑部尚書. 丁酉, 封厄魯特協理台吉功額喇卜坦為輔國公. 戊戌, 阿爾松阿削爵, 由其伯音德襲爵. 己亥, 暹羅國貢稻種、果樹. 設直隸布政司、按察司, 以巡撫李維鈞為總督. 庚子, 萬壽節, 免朝賀. 以音德、夸岱俱為正白旗領侍衛內大臣.

十一月丙午, 冬至, 祀天於圜丘, 免朝賀. 以額爾錦為鑲黃旗滿洲都統. 丁未, 以蘇丹為寧夏將軍. 戊申, 以李柱署正藍旗漢軍都統. 庚戌, 世子弘晟有罪削爵. 浙閩總督滿保奏, 臺灣生番蘭郎等四社歸順. 辛亥, 以功授巴林二等台吉桑里達為輔國公. 免陝西康熙五十七年至六十年積逋糧草, 及地丁銀二十二萬有奇. 癸丑, 以綽奇署步軍統領. 甲寅, 以法海為浙江巡撫, 改石文焯西安巡撫. 乙卯, 改吉當阿為鑲紅旗蒙古都統, 以綽奇為正黃旗蒙古都統, 噶爾弼為鑲紅旗漢軍都統, 秦布署鑲紅旗蒙古都統. 丁巳, 高其倬奏, 官兵進勦仲苗, 擒賊渠阿近、阿臥及其孥. 辛酉, 尊暫安奉殿為昭西陵. 壬戌, 裕親王保泰有罪削爵. 丙寅, 以查克旦為鑲藍旗蒙古都統. 是月, 免浙江仁和、湖南臨湘、湖北沔陽、江陵、荊州等十九州縣衛被災額賦有差.

十二月辛未, 賜苗國琮等一百三十六人武進士及第、出身有差. 實授田文鏡為河南巡撫. 癸酉, 命太學立進士題名碑. 辛巳, 議進藏功, 加鄂賴、明保、滿色等世職. 癸未, 二阿哥允礽薨, 追封為和碩理親王. 以綽奇為奉天將軍, 阿齊圖署步軍統領. 庚寅, 以廣寧襲封和碩裕親王. 以宗室申穆德為正黃旗蒙古都統. 辛卯, 復以賴都為禮部尚書. 設湖南提督學政. 壬辰, 以穆克登為鎮守茂岱察罕叟爾將軍, 丁壽為參贊. 戊戌, 祫祭太廟. 是月, 免江南太倉、長洲等三十八州縣水災額賦有差.

是歲, 朝鮮、安南、暹羅入貢.

三年春正月癸丑, 遣官於直隸固安縣, 擇官地二百頃為井田, 命八旗無產之人受耕. 丙辰, 命貝勒延信赴西安將軍任, 寧夏副都統阿林往統甘州兵. 以常雲為正黃旗滿洲都統, 阿魯為鑲藍旗滿洲都統, 吳納哈為湖廣荊州將軍. 庚申, 封和托輝特協理台吉圖巴為輔國公. 壬戌, 以蔡珽為左都御史. 癸亥, 實授阿齊圖為步軍統領. 甲子, 以伊都立署山西巡撫. 丁卯, 滿保奏, 臺灣陳阿難、益難等六社生番歸化.

二月庚午, 卯刻, 欽天監奏, 日月合璧, 五星聯珠, 王、大臣等請陞殿受賀, 帝不允. 庚辰, 帝以聖祖仁皇帝三年服闋, 親詣太廟行祫祭禮. 乙酉, 以蘇丹為正紅旗滿洲都統, 席伯為陝西寧夏將軍. 己丑, 詔責年羹堯未能撫恤青海殘部, 倘有一、二人逃入準噶爾者, 必重罪之. 乙未, 鄂倫岱坐廉親王黨, 奪職, 削爵, 發往盛京, 以其弟夸岱襲一等公. 丁酉, 召廷臣宣示允□罪狀, 並及允□、允□、允□. 以李周望為禮部尚書. 是月, 免吳江等四縣上年水災額賦. 賑雲南嵩明、宜良等五州縣地震災民.

三月庚子, 以希爾根為正藍旗漢軍都統, 公夸岱為正白旗漢軍都統, 仍兼管領侍衛內大臣事. 以范時捷為鑲白旗漢軍都統. 丁未, 以馬會伯為貴州提督. 準噶爾厄魯特台吉策妄阿喇布坦遣使臣博洛胡爾哈進貢方物. 戊申, 設安徽提督學政. 癸丑, 大學士張鵬翮卒, 命吏部遵聖祖優恤李光地之例, 俟一月後開缺. 丁巳, 蠲蘇松浮糧四十五萬兩. 封喀爾喀札薩克台吉通摩克為輔國公. 覺羅滿保奏, 臺灣山後七十四社生番歸化. 辛酉, 年羹堯表賀日月合璧, 五星聯珠, 將「朝乾夕惕」寫作「夕惕朝乾」. 詔切責之, 曰：「年羹堯非粗心者, 是直不以朝乾夕惕許朕耳. 則年羹堯青海之功, 亦在朕許與不許之間, 未可知也. 顯係不敬, 其明白迴奏.」甲子, 以趙坤署四川提督. 乙丑, 敘總理王、大臣, 怡親王允祥予一子郡王, 隆科多、馬齊加予世職. 廉親王允□不與, 並嚴詔訓責之. 丙寅, 命何天培仍回江南京口將軍任, 以張楷為江蘇巡撫. 以李杕為廣州將軍.

夏四月戊辰朔, 享太廟. 辛未, 以賴都兼理鑲藍旗滿洲都統. 丁丑, 怡親王允祥再辭議敘, 允之. 己卯, 調年羹堯為杭州將軍, 以岳鍾琪為川陝總督. 改石文焯為甘肅巡撫, 以圖理琛署西安巡撫, 以楊文乾為廣東巡撫. 以王嵩署甘州提督. 遣學士眾佛保、副都統查史往準噶爾定界. 庚辰, 以董吉那為江寧將軍. 乙酉, 恩佑寺告成, 帝親詣行禮. 丁亥, 以石禮哈署貴州巡撫. 以金以坦署正紅旗漢軍都統. 戊子, 命於喀爾喀及鄂爾昆、圖拉一帶開墾屯田. 以常色禮署鑲白旗蒙古都統. 己丑, 以蔡珽兼理正白旗漢軍都統. 辛卯, 以田從典為文華殿大學士, 兼吏部尚書. 以順承郡王錫保管正黃旗漢軍都統. 以濟星署正藍旗滿洲都統. 壬辰, 免直隸霸州、東安等六州縣、梁城一所水災額賦有差.

五月戊申, 夏至, 祭地於方澤. 辛亥, 以馬煥署固原提督. 壬子, 滿保奏, 臺灣生番巴荖遠等四社、貓仔等十九社內附. 丙辰, 以蘇穆爾濟署正藍旗蒙古都統. 以法敏為湖北巡撫, 托時為倉場總督. 癸亥, 以左都御史尹泰為盛京禮部侍郎, 兼理奉天府尹. 乙丑, 以能泰為左都御史.

六月己巳, 命果郡王允禮管理鑲藍旗漢軍都統事務. 以甘國奎署浙江巡撫. 壬申, 加岳鍾琪、高其倬、楊宗仁、吳陞、魏經國太子少傅銜, 孔毓珣、齊蘇勒兵部尚書銜. 癸酉, 詔年羹堯之子年富、年興, 隆科多之子玉柱俱褫職. 以盛暑, 命清理刑獄. 乙亥, 命上三旗世職及登城巴圖魯之子, 二十以下, 十四以上, 揀選引見錄用. 癸未, 以覺羅佛倫為鑲黃旗滿洲都統. 己丑, 以阿魯為鑲藍旗漢軍都統. 壬辰, 以京師久雨, 發帑銀九萬兩, 賚八旗及內務府披甲人等, 修葺牆屋. 甲午, 以年羹堯妄參金南瑛, 削太保銜. 是月, 免浙江蘭溪等二縣上年, 及河南陽武等三縣本年水災額賦有差.

秋七月丙申朔, 享太廟. 壬寅, 以宜兆熊署福建總督. 丁未, 以隆科多曲護年羹堯, 削太保銜. 壬子, 大學士白潢乞休, 允之. 以高其位為文淵閣大學士, 兼禮部尚書, 張廷玉署理大學士事. 命隆科多往修阿蘭善山等處城池, 並開墾地畝. 實授岳鍾琪為川陝總督, 圖理琛為西安巡撫. 改魏經國為江南提督, 以趙坤為湖廣提督, 周瑛為四川提督, 萬際瑞為廣東提督. 癸丑, 以孫柱兼理吏部尚書. 乙卯, 降年羹堯為二等公. 丙辰, 以蔡珽為兵部尚書, 兼理左都御史事. 庚申, 降年羹堯為三等公. 辛酉, 封青海札薩克台吉阿拉布坦為輔國公. 壬戌, 降年羹堯為閒散旗員. 以鄂彌達署杭州將軍. 癸亥, 貝子允□有罪, 削爵. 乙丑, 改毛文銓為福建巡撫.

八月丙寅朔, 以福敏署浙江巡撫. 戊辰, 祭大社、大稷. 命截留漕糧二十萬石, 貯天津新倉. 己巳, 以雍吉納為鑲紅旗蒙古都統. 辛未, 李維鈞以黨年羹堯, 逮鞫. 以法海署兵部尚書. 癸酉, 以隆科多沽恩市惠, 奪恩賜世職. 甲戌, 以李成龍為湖廣總督, 以魏廷珍為安徽巡撫. 乙亥, 降年羹堯世職為一等子. 大學士王頊齡卒, 贈官, 予祭葬. 丙子, 以石文□、顧儼同署正白旗漢軍都統. 丁丑, 以本錫署鑲黃旗蒙古都統. 戊寅, 以張謙為貴州巡撫. 辛巳, 以米價騰貴, 命發倉減價平糶. 乙酉, 以蔡珽署直隸總督. 己丑, 降年羹堯為一等男. 庚寅, 御經筵. 以李紱為直隸總督, 鄂爾泰為廣西巡撫. 辛卯, 帝即吉, 御太和殿, 群臣朝賀. 命運天津漕米三萬石, 往保定及沿途被水之處平糶；仍撥通倉米十萬石, 運天津備用. 以宋可進署甘州提督. 實授馬煥為陝西固原提督. 降年羹堯為一等輕車都尉. 壬辰, 帝幸圓明園駐蹕. 加怡親王允祥俸, 果郡王允禮護衛.

九月丙申, 岳鍾琪奏請陛見, 允之, 命圖理琛署理總督事. 丁酉, 命截留河南小米二十萬石, 又採買奉天高粱十萬石, 貯天津各州縣備賑；其應賑災民, 加賑三月. 甲辰, 高其位以衰老乞休, 溫旨慰留之. 丙午, 祭歷代帝王廟. 己酉, 以年羹堯查拏郃陽私鹽, 致無辜死者七百餘人, 命督撫加意撫綏, 其應徵錢糧, 盡行豁免. 庚戌, 裁會考府, 其從前任事之大臣隆科多、朱軾、白潢、盧詢議敘有差. 癸丑, 以阿齊圖署正白旗滿洲都統. 甲寅, 以朱軾為文華殿大學士, 仍管吏部尚書事, 改蔡珽為吏部尚書, 仍管兵部尚書、左都御史事. 丙辰, 予先賢顓孫師後裔世襲五經博士. 盡削年羹堯在身官職, 械繫入京. 甲子, 欽定律例告成. 改賴都為鑲紅旗漢軍都統, 噶爾弼為鑲藍旗滿洲都統.

冬十月乙丑朔, 享太廟. 戊辰, 命巡撫不與總督同城者, 參劾屬員, 自行審結. 改高其倬為浙閩總督, 以伊都立為雲貴總督, 布蘭泰為山西巡撫, 李衛為浙江巡撫. 庚午, 帝御太和殿, 補行慶賀冊立皇后禮. 癸酉, 玉牒成. 以宗室額騰吉為鑲黃旗領侍衛內大臣. 丙子, 封簡親王雅爾江阿子永謙為鎮國公, 恆親王允祺子弘晊、順承郡王錫保子熙良俱為輔國公. 庚寅, 改伊都立為山西總督, 管巡撫事；以楊名時為雲貴總督, 仍管雲南巡撫事；改鄂爾泰為雲南巡撫, 管雲貴總督事；以布蘭泰為湖南巡撫, 汪□為廣西巡撫. 壬辰, 設稽察盛京御史. 甲午, 萬壽節, 免朝賀. 是月, 免廣東海康、遂溪二縣上年水災額賦有差, 賑直隸霸州、保定等處水災饑民.

十一月戊戌, 以宗室諾穆珠署正藍旗漢軍都統. 庚子, 以姚文玉署固原提督. 丙午, 帝謁陵. 丁未, 帝謁景陵, 旋詣昭西陵, 先期行安奉地宮告祭禮. 戊申, 帝回宮. 己酉, 封貴妃年氏為皇貴妃. 壬子, 冬至, 祀天於圜丘, 免朝賀. 丙辰, 皇貴妃年氏薨. 己未, 以滿色署鑲白旗蒙古都統. 癸亥, 以何世□為貴州巡撫. 以綽奇為鑲藍旗滿洲都統, 改噶爾弼為奉天將軍. 是月, 免江南山陽等四縣、雲南南寧等四州縣被災額賦有差.

十二月甲子朔, 以法海為左都御史, 兼管兵部尚書事. 乙丑, 改法敏為四川巡撫, 以李成龍兼管湖北巡撫事. 丁卯, 降多羅郡王允□為固山貝子. 癸酉, 奉安孝莊文皇后梓宮於昭西陵. 甲戌, 廷臣議上年羹堯罪九十二款, 得旨：「年羹堯賜死, 其子年富立斬, 餘子充軍, 免其父兄緣坐.」乙亥, 追贈敦肅皇貴妃年氏諡號. 辛巳, 汪景祺以著書悖逆, 伏誅. 壬午, 以孫繼宗署甘州提督. 甲申, 以覺羅巴延德為天津水師營都統. 丙戌, 命怡親王允祥、朱軾查勘直隸水利. 丁亥, 命直隸被水州縣加賑一月. 戊子, 以左僉都御史王廷揚、安徽按察使段如蕙經理直隸水利事務. 庚寅, 命避孔子聖諱. 壬辰, 祫祭太廟. 是月, 免河南西華等四縣、雲南鄧川等二州、江南太平等三州縣被災額賦有差. 賑河南祥符、睢州等州縣饑民.

是歲, 朝鮮、琉球、西洋國入貢.

四年春正月甲午朔, 帝御太和殿受朝賀. 朝正外藩依先朝例, 賚予銀幣. 丙申, 命再發通倉米十萬石運天津, 加賑直隸霸州、保定等七十五州縣水災饑民. 丁酉, 宣詔皇九弟允□罪狀. 戊戌, 集廷臣宣詔皇八弟允□罪狀, 禠黃帶, 絕屬籍. 辛丑, 祈穀於上帝. 甲辰, 以病假正藍旗滿洲都統音德仍管原任事務. 丙午, 享太廟. 甲寅, 削隆科多職, 仍令赴鄂羅斯議界. 以希爾根署鑲白旗滿洲都統, 董象緯署正藍旗漢軍都統. 乙卯, 贈故尚書顧八代太傅, 諡文端, 帝之授讀師也. 己未, 禁用黃銅. 庚申, 命清理刑獄. 辛酉, 革允□婦烏雅氏福晉, 逐回母家. 是月, 賑河南汝州、延津等十八州縣水災饑民.

二月甲子朔, 改孫柱為吏部尚書, 仍兼理兵部事. 以法海為兵部尚書, 福敏為左都御史. 召富寧安來京, 以查克旦署靖逆將軍. 召陳太來京, 以傅爾丹署黑龍江將軍. 戊辰, 祭大社、大稷. 己巳, 革允□宗室, 授為民王. 加魏經國尚書銜, 並予世職. 庚午, 以世子弘昇總理鑲白旗三旗事務. 癸酉, 貝子魯賓有罪, 削爵, 監禁高牆. 削允□王爵, 監禁高牆. 甲戌, 大學士朱軾有母喪, 賜白金四千兩, 命喪事畢來京. 以秦布署鑲藍旗蒙古都統. 乙亥, 改覺羅佛倫為鑲白旗滿洲都統, 以鄂善為鑲黃旗滿洲都統. 以鄭任鑰為湖北巡撫. 丙子, 再發通倉米二萬五千石, 運保定平糶. 戊寅, 以直隸所屬七十四州縣水災, 停徵通省額賦. 辛巳, 春分, 朝日於東郊. 甲申, 御經筵. 乙酉, 簡親王雅爾江阿削爵, 以其弟神保住襲封. 鎮國公永謙有罪, 削爵. 丁亥, 帝親耕耤田. 戊子, 以塞爾臣為鑲紅旗蒙古都統. 庚寅, 命截留山東漕米五千石, 以備兵糈. 辛卯, 祭歷代帝王廟. 以張廷玉為文淵閣大學士, 蔣廷錫為戶部尚書. 以申穆德為右衛將軍, 吳禮布為正黃旗蒙古都統. 是月, 免直隸薊州、清苑等七十四州縣, 及湖廣沔陽州、沔陽衛上年水災額賦有差.

三月戊戌, 以馬蘭泰署正黃旗蒙古都統. 己亥, 以路振揚為固原提督. 辛丑, 命丁壽屯兵特斯, 備策妄阿喇布坦. 封皇后弟五格為一等侯. 壬寅, 安奉聖祖仁皇帝御容於恩佑寺. 癸卯, 以伊爾哈岱為鑲藍旗漢軍都統, 特古忒為正紅旗蒙古都統. 甲辰, 改允□名為阿其那, 名其子弘旺曰菩薩保. 丙午, 以高成齡署山西巡撫. 戊申, 赦魯賓罪, 降封為輔國公. 以覺羅伊禮布為江寧將軍. 己酉, 封和碩簡親王雅布庶子神保住為和碩簡親王. 以馬會伯為甘州提督, 楊天縱為貴州提督. 辛亥, 以鄂彌達為杭州將軍. 癸丑, 以宋可進為古北口提督. 乙卯, 以潘之善署四川提督. 己未, 以果郡王允禮兼管鑲藍旗滿洲都統事. 壬戌, 侍講錢名世投詩年羹堯事發, 革去職銜, 帝親書「名教罪人」四字懸其門, 並令文臣作詩為文刺惡之. 以奇爾薩為鑲白旗蒙古都統. 是月, 賑河南汝州、襄城等二十三州縣水災饑民.

夏四月癸亥朔, 享太廟. 乙亥, 命再運奉天米十萬石至天津；又截南漕米十萬石, 分貯河間、保定二府備用. 己卯, 以范時繹署兩江總督. 是月, 免直隸霸州、玉田等州縣上年水災額賦有差.

五月癸巳, 禁錮允□並其子白起於壽皇殿側, 封其子白敦為鎮國公. 誅鄂倫岱、阿爾松阿於戍所. 丁酉, 以裴□度為左都御史, 改汪□為江西巡撫, 以甘汝來為廣西巡撫. 以石文□署正白旗漢軍都統, 石禮哈為廣州將軍. 癸卯, 以阿克敦署廣州將軍. 乙巳, 改允□名為塞思黑, 拘於保定. 命撥江西米十五萬石, 運閩備賑. 己酉, 命予順承郡王錫保親王俸. 封皇十五弟允□為貝勒, 皇二十弟允禕為貝子. 以哈岱署正白旗蒙古都統. 庚申, 發京倉米五萬石平糶. 是月, 免直隸香河等三縣, 山東德州、禹城等十六州縣衛上年被災額賦有差.

六月癸亥, 以輔國公巴賽為振武將軍, 備邊. 乙丑, 以伊爾哈岱為正黃旗蒙古都統, 盧詢為鑲藍旗漢軍都統, 覺羅塞德為正黃旗漢軍都統. 以查弼納署鑲紅旗漢軍都統. 庚辰, 以圖納、佛保俱協辦正白旗滿洲都統事. 是月, 賑江南泗州水災饑民.

秋七月壬辰, 以李淑德署正藍旗漢軍都統. 癸巳, 釋回軍前御史陶彝等十三人. 甲午, 以希爾根為鑲白旗滿洲都統, 范時繹為正藍旗漢軍都統, 仍留總督任. 己亥, 發浙江倉穀七萬石, 運閩平糶. 甲辰, 以石雲倬為浙江提督. 辛亥, 命孫柱、蔡珽俱專管兵部事, 以查弼納、楊名時為吏部尚書, 楊名時仍留巡撫任, 法海協辦禮部尚書. 多羅平郡王訥爾素有罪, 削爵, 命其子福彭襲.

八月丙寅, 諭停今年秋決. 丁卯, 祭先師孔子. 己巳, 御經筵. 乙亥, 以伍格為正白旗滿洲都統. 命信郡王德昭管正白旗事. 丙子, 以李淑德署正白旗漢軍都統, 黃國材署正藍旗漢軍都統. 己卯, 命截留浙江漕米十萬石, 運閩備賑. 辛巳, 以丁士傑為福建陸路提督. 丁亥, 李紱奏, 塞思黑卒於保定. 戊子, 祭大社、大稷. 以金以坦署鑲藍旗漢軍都統. 是月, 免泗州水災額賦有差. 賑湖南、廣東、湖廣等屬水災饑民.

九月壬辰, 以李成龍為正白旗漢軍都統, 宜兆熊為湖廣總督, 蔡良為福州將軍. 癸巳, 以馬會伯署四川提督. 固山貝子滿都護有罪, 降為鎮國公, 撤出佐領. 丁酉, 輔國公阿布蘭以違例謝恩, 削爵, 撤出佐領. 戊戌, 重九節, 帝御乾清宮, 賜宴廷臣, 賦柏梁體詩. 己亥, 以順承郡王錫保管鑲藍旗滿洲都統事. 錫保奏, 阿其那卒於禁所. 庚子, 以塞楞額署山東巡撫. 丙午, 以福敏署湖廣總督. 命康親王崇安管鑲紅旗漢軍都統事. 癸丑, 起復大學士朱軾, 仍在內閣兼吏部都察院行走. 以查郎阿署左都御史. 乙卯, 侍郎查嗣庭以謗訕下獄. 是月, 免山東德州、歷城、濟南、東平等四十九州縣衛所上年水災額賦有差.

冬十月己未朔, 享太廟. 庚申, 以查弼納協理兵部尚書事. 壬戌, 以是歲停決, 命刑部分別遣釋獄囚. 甲子, 設浙江觀風整俗使. 丙寅, 以伯四格為正白旗領侍衛內大臣. 丁卯, 以宗室鄂齊為鑲紅旗漢軍都統. 以馮允中為湖廣提督. 戊辰, 詔廷臣曰：「皇考臨御六十餘年, 躬節行儉. 宮廷地毯用至三、四十年, 猶然整潔. 服御之物, 一惟質樸, 絕少珍奇. 昨檢點舊器, 及取回避暑山莊陳設, 思慕盛德, 實無終已. 用特書此, 以詔我子孫.」以湖廣沔陽等州縣水災, 發常平倉穀六萬石賑之. 甲戌, 命鄉試五經取中之副榜, 及兩次取中副榜, 准作舉人. 丁丑, 改法敏為西安巡撫, 以馬會伯為四川巡撫. 辛巳, 裕親王廣寧有罪, 削爵, 逮縏宗人府. 壬午, 以蔣廷錫兼管兵部尚書事. 癸未, 以黃國材為正黃旗漢軍都統. 甲申, 以普雄苗地, 界連川、滇, 命川陝總督移駐成都. 實授鄂爾泰為雲貴總督. 乙酉, 以邁柱署江西巡撫, 憲德為湖北巡撫. 丙戌, 琉球國謝賜匾額, 貢方物. 戊子, 萬壽節, 免朝賀. 是月, 免湖北沔陽、武昌等州縣衛, 湖南臨湘、岳州等縣衛水災額賦有差.

十一月辛卯, 改伊都立為江西巡撫. 以德明為山西巡撫. 己亥, 大學士高其位罷. 壬子, 封富寧安為三等侯, 世襲. 乙卯, 詔浙江士習敝壞, 工為懷挾, 停其鄉、會試. 丁巳, 冬至, 祀天於圜丘, 免朝賀. 是月, 免江南宿松、無為、望江、銅陵等州縣, 江西南昌等縣, 湖南巴陵等縣水災額賦有差. 賑福建連江等五縣, 廣東歸善、博羅等縣水災饑民.

十二月己未, 以王紹緒為廣東提督. 庚申, 王、大臣請將阿其那、塞思黑妻子正法, 諭曰：「阿其那、塞思黑雖大逆不道, 而反叛事蹟未彰, 免其緣坐. 塞思黑之妻逐回母家禁錮. 其餘眷屬, 交內務府養贍.」普雄番苗執其渠金格、阿租等, 詣軍前降. 辛酉, 命河南丁銀攤入地糧內徵收. 癸亥, 命陝甘丁銀攤入地畝內徵收；其四川所屬州縣內, 有以人載丁者, 改令畫一. 乙丑, 御史謝濟世疏劾田文鏡十罪, 詔褫職遣戍. 丁卯, 改宋可進為甘州提督, 以郭成功署古北口提督. 戊辰, 實授陳時夏為江蘇巡撫. 壬申, 鄂爾泰奏, 勦辦仲苗, 就撫者二十一寨, 查出熟地、荒地三萬餘畝. 乙亥, 晉封富寧安為一等侯. 丙子, 黃河清. 己卯, 晉封拉錫為固山貝子. 辛巳, 晉封盆蘇克汪札爾為多羅郡王. 壬午, 以何天培為兵部尚書, 以李紱為工部右侍郎, 改宜兆熊署直隸總督, 劉師恕協辦直隸總督事. 以毛文銓為京口將軍, 常賚為福建巡撫. 丙戌, 祫祭太廟. 加齊蘇勒為太子太傅. 丁亥, 以章柱署正藍旗漢軍都統. 是月, 免湖南澧州, 江南江寧、宣城、南陵、邳州、宿遷、睢寧等縣衛被災額賦有差.

是歲, 朝鮮、琉球、蘇祿入貢.

五年春正月戊子朔, 時享太廟, 停止筵宴. 癸巳, 敕八旗交納銅器, 三年限滿, 隱匿者罪之. 丙申, 以伍格為鑲黃旗領侍衛內大臣, 改睦森為正白旗滿洲都統, 以常色禮為鑲黃旗蒙古都統, 查克旦為正黃旗滿洲都統, 仍兼理鑲藍旗蒙古都統事. 丁酉, 享太廟. 戊戌, 以克什圖署鑲黃旗蒙古都統. 辛丑, 祈穀於上帝. 壬寅, 赦年羹堯之子之戍邊者. 甲辰, 王、大臣奏黃河清, 請朝賀, 帝不許. 加文武官一級. 乙巳, 以孫柱署大學士事. 丙午, 諭江蘇巡撫運米十萬石赴閩平糶. 庚戌, 以圖納署正藍旗滿洲都統. 乙卯, 命副都統李淑德、原任山東巡撫陳世倌往江南會勘水利. 大學士高其位卒, 遣官往奠茶酒. 丙辰, 以沈近思為左都御史, 兼吏部侍郎.

二月癸亥, 改常賚署廣東巡撫. 丙寅, 以浙江杭、嘉、湖三府水災, 發帑金四萬兩, 命所屬修城濬河, 以工代賑. 哈密札薩克達爾漢白克額敏以開墾功, 封為鎮國公, 其下賞賚有差. 丁卯, 帝謁陵. 己巳, 以黃廷桂為四川提督. 甲戌, 帝還京. 乙亥, 以朱綱為雲南巡撫. 戊寅, 實授韓良輔為廣西巡撫. 以田畯為廣東提督. 甲申, 御經筵. 丙戌, 命甘汝來、李紱往廣西捕逸犯羅文剛, 文剛自投來歸. 是月, 賑江南、浙江被水州縣饑民. 免浙江安吉、仁和等州縣, 江西新喻等縣, 福建連江等縣上年水災額賦有差.

三月庚寅, 敕本年會試於三月舉行, 給與薑湯、木炭. 諭有司勸民務農重穀. 以廣寧弟廣祿襲封裕親王. 丁酉, 祭歷代帝王廟. 戊戌, 帝宣示蔡珽罪狀, 下刑部拘訊. 己亥, 帝親耕耤田. 辛丑, 開閩省洋禁. 丙午, 鄂羅斯察罕汗遣使臣薩瓦表賀登極, 進貢方物, 賞賚如例. 己酉, 內大臣馬武卒, 予祭葬.

閏三月乙丑, 揀選下第舉人分發直省, 以州縣試用. 戊辰, 以宜兆熊為吏部尚書, 邁柱為湖廣總督. 癸酉, 以豐盛額為鑲黃旗領侍衛內大臣, 拉歆署正白旗領侍衛內大臣. 烏蒙、鎮雄兩土府改設流官. 己卯, 改覺羅伊禮布為奉天將軍, 以常壽為江寧將軍. 丙戌, 世子弘昇有罪削爵. 是月, 免廣東東莞等縣上年水災額賦有差.

夏四月丁亥朔, 加富寧安太子太傅. 戊子, 吐魯番回目白斤白克奏請照前每年差人請安進貢, 不允. 為已撤兵, 恐策妄阿喇布坦尋隙生事也. 以福敏為吏部尚書, 查郎阿為左都御史. 以黃國材署兵部尚書. 辛卯, 賜彭啟豐等二百二十六人進士及第、出身有差. 癸巳, 命州縣會學官舉優行生. 以何天培署江寧將軍. 己亥, 實授塞楞額為山東巡撫. 辛丑, 添設宗人府宗室御史二員. 壬寅, 以石文□署正藍旗漢軍都統, 改希爾根為正藍旗滿洲都統. 丙午, 以克什圖為正白旗領侍衛內大臣.

五月戊午, 改拉錫為鑲白旗滿洲都統, 以多賽署鑲黃旗蒙古都統. 庚申, 贈原任河道總督靳輔工部尚書. 壬戌, 查嗣庭以著書悖逆, 下獄死, 戮其屍. 癸酉, 改布蘭泰為江西巡撫, 憲德為四川巡撫, 馬會伯為湖北巡撫, 以王國棟為湖南巡撫. 乙亥, 以博第署正藍旗蒙古都統. 以金以坦為京口將軍. 以楊鯤為古北口提督. 議勦撫烏蒙、鎮雄土府功, 予鄂爾泰世職. 壬午, 以安西新設重鎮, 發帑銀六萬兩貯庫備用.

六月庚子, 移盛京副都統一員駐錦州, 設熊岳副都統. 封誠親王允祉子弘景為鎮國公. 癸卯, 阿爾布巴以私釁殺康濟鼐, 遂發兵反, 西藏噶隆札薩克台吉頗羅鼐等討之. 乙巳, 以德明為刑部尚書, 覺羅石麟為山西巡撫. 丁未, 以玉田縣河決, 損民田廬, 發帑金二萬兩賑之. 隆科多以罪削爵, 以其弟慶復襲一等公. 癸丑, 改范時繹為鑲白旗漢軍都統, 仍留總督任, 以朱之璉為正藍旗漢軍都統.

秋七月乙卯, 以李淑德署鑲白旗漢軍都統. 以富寧安總理鑲白旗漢軍都統. 戊午, 工部尚書李永紹罷. 己未, 改黃國材為工部尚書. 甲子, 加田文鏡兵部尚書銜, 授為河南總督. 丙寅, 發帑銀六萬兩, 賑直隸濱河州縣水災饑民. 戊辰, 發帑銀二萬兩, 賑湖南水災饑民. 己巳, 以夸岱為工部尚書. 癸酉, 以阿克敦署廣東巡撫. 丙子, 晉封輔國公弘晊、鄂齊、熙良, 俱為鎮國公. 己卯, 已革貝勒蘇努塗抹聖祖硃諭, 經王、大臣、刑部參奏, 得旨：「蘇努怙惡不悛, 竟令其子蘇爾金、庫爾陳、烏爾陳信從西洋之教. 諭令悛改, 伊竟抗稱：『願甘正法, 不能改教. 』今又查出昔年聖祖硃批奏摺, 敢於狂書塗抹, 見者髮指. 即應照大逆律, 概行正法. 但伊子孫多至四十人, 悉行正法, 則有所不忍. 倘分別去留, 又何從分別. 暫免其死, 仍照前禁錮.」是月, 賑陝西固原、江南無為等州縣水災饑民. 免湖北咸寧等州縣衛本年水災, 江南太倉等州縣衛上年水災額賦有差.

八月己丑, 御經筵. 庚寅, 命江南附近商灶地方設倉六所, 貯穀備賑. 癸巳, 賴都休致, 以常壽為禮部尚書. 癸卯, 諭因常泰獲罪削爵, 今可著常海之子倫布襲封. 追封故平南大將軍賴塔為一等公, 令其孫博爾屯襲. 乙巳, 喀爾喀郡王額駙策淩與鄂羅斯使臣薩瓦定界, 以恰克圖為貿易之所, 理藩院派員管理. 丁未, 札薩克郡王和碩額駙蒼津有罪削爵. 是月, 免江南常熟、山東鄒平等州縣衛上年水災額賦.

九月丙辰, 召延信來京, 以富寧安署西安將軍. 丁巳, 以順承郡王錫保管正紅旗漢軍都統事. 乙丑, 發帑銀二萬兩, 分賑上、下兩江及浙江被水州縣. 丙寅, 定官員頂戴之制. 以孫柱為文淵閣大學士, 兼兵部尚書, 實授查弼納為兵部尚書. 改阿克敦署廣西巡撫. 己巳, 鄂爾泰奏, 花苗內附. 庚午, 鄂爾泰奏, 進勦蒗蕖及腊汝窩等處, 平之. 辛未, 鄂爾泰奏, 威遠□苗內附. 壬申, 以石禮哈署廣東巡撫. 戊寅, 刑部議上蔡珽獄, 大罪十八, 應立斬, 妻子入辛者庫. 得旨, 改監候. 是月, 賑福建永定縣水災饑民. 免江南溧陽等縣上年水災額賦有差.

冬十月甲申, 以拉錫署江寧將軍. 乙酉, 命科道及吏部司官不必專用科目. 丁亥, 王、大臣會審隆科多獄, 上大罪五十, 應斬立決, 妻子入辛者庫, 財產入官. 得旨, 隆科多著禁錮. 己丑, 以博爾屯署鑲黃旗蒙古都統. 以祖秉圭署貴州巡撫. 癸巳, 以博爾屯為駐防阿爾泰將軍, 查克旦為參贊大臣. 發帑恤索倫窮民及效力兵. 戊戌, 改張廷玉為文華殿大學士, 仍兼管戶部尚書、翰林院掌院學士事. 己酉, 命減浙江嘉興、湖州二府額賦十分之一；撥杭州等九府額徵銀十萬兩, 增給通省文武官養廉. 以莽鵠立署甘肅巡撫.

十一月癸丑朔, 命四川、陝西、雲南各遣兵進藏, 以查郎阿、邁祿備邊. 丁巳, 以西琳為西安巡撫. 以李衛為浙江總督, 管巡撫事. 以科爾沁、敖漢等處秋收歉薄, 發帑九千兩賑之. 敕修執中成憲. 以常色禮為西安將軍, 仍留軍前, 其原缺仍著富寧安署理. 丁卯, 追復鰲拜公爵, 命其孫達福襲封. 戊辰, 以拉歆為鑲黃旗蒙古都統. 鄂爾泰奏, 長寨後路克猛等一百八十四寨生苗內附. 辛未, 謬沖花苗平, 敘福敏等功. 甲戌, 賜王元浩等一百十六人武進士及第、出身有差. 乙亥, 大學士蕭永藻有罪革職, 仍在陵寢效力. 庚辰, 遣官清丈四川田畝. 以沈廷正為貴州巡撫, 改祖秉圭為廣西巡撫. 實授莽鵠立為甘肅巡撫. 順承郡王錫保以徇庇延信, 奪親王俸, 仍停郡王俸三年. 是月, 免湖北蘄州、浙江安吉等州縣衛水災額賦有差.

十二月壬午朔, 以那蘇圖為黑龍江將軍. 乙酉, 命各省學臣選拔優生, 每六年一次. 丁亥, 令京官自翰林科道郎中以上, 外官自知府以上, 武官自副將以上, 旗員自參領以上, 各舉一人, 各具密摺, 赴奏事人員處轉奏. 王、大臣審擬貝勒延信大罪二十, 應斬決. 得旨, 延信免死, 與隆科多一處禁錮. 庚寅, 以郝弘勳為鑲藍旗漢軍都統. 丙申, 以柏之蕃為江南提督. 辛丑, 命江蘇、安徽各州縣丁銀攤入地畝內徵收. 范時繹奏, 太倉州之七浦士民願自行開濬, 帝不許, 曰：「民間之生計, 即國計也. 國用不敷之時, 勢不得不資藉於民力. 今國用充足, 仍發帑銀給之.」戊戌, 左都御史沈近思卒, 諭察例賜恤. 壬寅, 以唐執玉為左都御史. 改石雲倬為福建陸路提督. 丙午, 以陳天培為浙江提督. 庚戌, 祫祭太廟. 是月, 賑江南泰興等州縣水災饑民. 免直隸雄縣等四縣水災額賦有差.

六年春正月甲寅, 以西柱為江南河道副總河. 以戴豪署正白旗漢軍都統. 丁巳, 封青海厄魯特札薩克台吉羅卜藏察罕為輔國公. 己未, 高其倬疏陳閩省械鬥情形, 得旨：「此等處須鼓舞屬員, 實心盡力, 方能有濟. 設遇一二有為者, 甫欲整理, 輒目為多事. 屬員窺見其隱, 誰肯任怨向前. 須知其難而終任之, 二三年後始有成效也.」壬戌, 改朱綱為福建巡撫, 常賚為雲南巡撫. 乙丑, 晉封貝勒球琳為多羅惠郡王, 鎮國公弘春為貝子. 己卯, 命內閣學士任蘭枝、副都御史杭奕祿使安南, 以該國於故明時所侵滇省內地四十里畀之.

二月甲申, 命減朝鮮米貢. 喀爾喀札薩克多羅郡王多爾濟喇布坦乞休, 以其子敏珠爾多爾濟襲封. 乙酉, 憲德奏, 越巂衛官馬廠等處番民內附. 丙戌, 晉封果郡王允禮為親王. 癸巳, 御經筵. 丁酉, 祭先師孔子. 戊戌, 以烏蒙為烏蒙府, 附郭縣曰永善, 鎮雄為鎮雄州, 俱隸雲南省. 己亥, 帝親耕耤田. 庚子, 以來文為江寧將軍. 壬寅, 以永順土司彭肇槐情願改流, 授世職, 並白金萬兩. 庚戌, 以嵇曾筠為兵部尚書, 仍辦河工事. 是月, 免直隸薊州等州縣上年水災額賦有差.

三月壬子, 以湖北、湖南歲修堤塍, 業戶踴躍加工, 發帑銀六萬兩助之. 癸丑, 增歉歲免賦分數. 乙卯, 免趙申喬巡撫任內, 應行代賠帑銀. 丁巳, 大學士田從典乞休, 允之, 加太子太師, 賜白金五千兩. 戊午, 以蔣廷錫為文淵閣大學士, 范時繹為戶部尚書, 仍留總督任. 庚申, 以侯陳泰署正白旗領侍衛內大臣. 癸亥, 改張廷玉為保和殿大學士, 仍兼戶部尚書、翰林院掌院學士. 以何天培為正白旗漢軍都統, 魏經國為鑲紅旗漢軍都統. 庚午, 以進藏官兵駐劄西寧, 命巡撫莽鵠立往經理之. 是月, 免直隸東安等州縣上年水災額賦有差.

夏四月甲申, 以鄂善為鑲白旗漢軍都統, 侯陳泰為鑲黃旗滿洲都統. 庚子, 以薩齊庫署鑲黃旗蒙古都統. 予告大學士田從典至良鄉縣卒, 察例議恤. 壬寅, 詔曰：「地方官私徵耗羨, 難以裁革. 惟在督撫審慎用之, 不可以歸公. 若歸公, 則地方官又重複取民矣.」癸卯, 以查郎阿為吏部尚書, 三泰為左都御史. 乙巳, 改嵇曾筠為吏部尚書, 仍辦副總河事. 是月, 免直隸永清等縣所上年水災額賦有差.

五月癸丑, 以郭□為廣西巡撫. 戊午, 鄂爾泰奏, 勦平東川逆苗祿天佑、祿世豪, 命議敘賞賚有差. 壬戌, 詔曰：「八法內年老一條, 義未有盡. 凡年老而能辦事者, 勿入八法.」丙寅, 以何世□署直隸總督. 丁卯, 削富寧安侯爵, 為大學士. 己巳, 諭文武卓異官有貪贓不法者, 將濫薦之上司議處. 命馬爾賽在大學士內辦事. 辛未, 以石文焯為兵部尚書. 壬申, 以張坦麟署江蘇巡撫. 甲戌, 以戴豪署鑲白旗滿洲都統. 乙亥, 授田文鏡為河東總督, 兼轄山東. 以太原總兵袁立相為山西提督. 丙子, 以李國權為正白旗漢軍都統. 丁丑, 以耿化祚為鑲藍旗漢軍都統. 是月, 免江南無為等五州縣、直隸天津上年水災額賦有差.

六月庚辰朔, 詔六部員外郎主事作為公缺, 勿庸按旗升轉. 癸未, 授先賢冉雍後裔世襲五經博士. 丙戌, 改蔡良為廣州將軍, 石禮哈為福州將軍. 己丑, 以岳濬署山東巡撫. 癸巳, 以沈廷正為雲南巡撫, 張廣泗為貴州巡撫. 己亥, 誠親王允祉有罪, 降為郡王, 其子弘晟逮繫宗人府. 戊申, 封理密親王子弘曣為輔國公.

秋七月辛亥, 命李衛督理江蘇所屬盜案. 免浙江上虞海潮淹沒民田正供銀兩. 戊午, 鄂爾泰奏, 遣兵勦平米貼逆苗, 擒其渠, 命議敘賞賚有差. 己未, 以西琳署西安將軍. 庚申, 以山西榮河黃河水漲, 民田被淹, 命發倉散賑. 辛酉, 岳鍾琪奏, 頗羅鼐兵至西藏, 各廟喇嘛將阿爾布巴、隆布奈、札爾鼐等執獻, 西藏平. 戊辰, 以紀成斌為固原提督. 壬申, 大學士富寧安卒, 予祭葬, 賜諡. 乙亥, 賜故大學士寧完我三世孫寧蘭驍騎校, 房一所、銀五百, 四世孫寧邦璽拜唐阿. 戊寅, 賑甘肅蘭州雹災饑民.

八月甲申, 御經筵. 改張坦麟署江西巡撫, 以尹繼善署江蘇巡撫. 乙酉, 湖廣桑植、保靖二土司俱改設流官. 以馬爾賽為武英殿大學士. 以傅泰署廣東巡撫. 甲午, 以祖秉衡為京口將軍. 乙未, 以劉世明為甘肅巡撫, 岳超龍署湖廣提督. 己亥, 減川陝駐藏兵數, 以藏地秋收歉薄故也. 以石文□為鑲黃旗漢軍都統. 壬寅, 以伊爾登為正黃旗蒙古都統. 丁未, 詔復浙江鄉、會試. 是月, 免江南高郵等州縣上年水災額賦有差.

九月庚戌, 兵部奏, 軍需虧空, 其未經寬免者, 請定限勒追. 壬子, 以金以坦為正黃旗漢軍都統. 癸丑, 命八旗勳舊子孫有犯法虧帑者, 據實具奏；漢人中有陣亡盡節, 及居官清正之子孫, 同此察報. 以張溥署正黃旗漢軍都統. 乙卯, 命截留浙江、江南漕糧各十萬石, 運閩省平糶. 以夸岱署鑲白旗滿洲都統. 己未, 西固、岷州二土司改設流官. 天津水師營都統公鄂齊以失察兵丁傷官, 削爵, 降三等侍衛. 是月, 免山西榮河縣本年, 及江南懷寧、江西上高等縣衛上年水災額賦有差.

冬十月丁亥, 以鄂爾泰勦平廣西八達寨叛苗, 命兼督雲、貴、廣西三省. 發帑銀十萬犒滇、黔兵. 辛卯, 命免直隸明年額賦四十餘萬兩, 以示加恩首善之意. 發內帑九十四萬, 代西征軍士賠償追款. 詔曰：「湖廣土司甚多, 供職輸將, 與流官無異, 該督撫勿得輕議改流.」壬辰, 以蔡仕舢為浙江觀風整俗使, 改劉世明為福建巡撫, 以許容為甘肅巡撫. 癸巳, 改石文焯禮部尚書, 以路振揚為兵部尚書. 諭停諸王管理旗務. 乙未, 岳鍾琪奏, 遣兵進勦四川建昌鎮屬喇汝窩賊番, 平之, 擒其渠. 丙申, 以覺羅伊禮布署正黃旗滿洲都統. 庚子, 詔內外官舉賢才可備任使者各一人. 以雅親為正黃旗蒙古都統, 噶爾薩為鑲紅旗蒙古都統. 是月, 賑福建侯官等縣旱災饑民, 江南宿州、靈璧雹災饑民.

十一月庚戌, 免福建歷年逋賦三十餘萬. 丙辰, 設咸安宮官學, 包衣子弟肄業. 戊午, 以川陝漢土官兵勦捕番苗, 勤勞可嘉, 命發帑銀十萬兩賞之. 庚申, 停今年決囚. 癸亥, 截留江西漕糧十萬石, 貯本省備用, 甲子, 實授拉歆為正白旗領侍衛內大臣. 戊辰, 江西巡撫布蘭泰以不職, 免. 添設欽天監西洋人監副一. 庚午, 以廣西梧潯二廠稅課羨銀三萬一千餘兩, 分給府州縣及佐貳官, 為養廉之項. 癸酉, 免滇省無著虧空二萬六千餘兩. 甲戌, 以張溥署廣西提督. 乙亥, 加滇省提鎮等官養廉銀一萬三千餘兩.

十二月己卯, 改希爾根為鑲黃旗蒙古都統, 以查爾泰為正藍旗滿洲都統. 鄂爾泰奏, 貴州生苗一百四十五寨內附. 辛卯, 以拉錫署直隸天津都統. 甲午, 免四川崇慶州七年額賦. 乙未, 以阿爾賽為福州將軍. 丙申, 大清律集解附例告成. 丁酉, 以定藏功, 封頗羅鼐為貝子, 理後藏事, 揀選噶隆二人, 理前藏事, 賞其兵丁銀三萬兩. 庚子, 命戶部侍郎王璣、刑部侍郎彭維新往江南清查逋賦. 以張廷棟署西安巡撫. 甲辰, 祫祭太廟.

是歲, 朝鮮入貢.

新清史卷十一 本紀十一

世宗二

七年春正月丙午朔, 命加蒙古王及一等台吉等俸. 辛亥, 祈穀於上帝. 鄂爾泰奏, 萬壽節, 滇南省城卿雲現. 命宣付史館, 鄂爾泰、郝玉麟加授世職, 文武官晉秩有差. 乙卯, 享太廟. 丁巳, 命陳元龍、尹泰為額外大學士. 己未, 命臺灣戍卒, 家在內地者, 歲發帑金四萬兩, 養贍之. 己巳, 以石禮哈為鑲白旗漢軍都統. 壬申, 追復恩格德爾三等公爵, 命其曾孫噶爾薩襲. 都統伯四格有罪, 監禁；帝念其祖莽古爾岱之功, 釋之. 以李永陞為鑲紅旗漢軍都統. 癸酉, 以陳元龍為文淵閣大學士, 尹泰為東閣大學士. 命侍郎法保等察修直隸至江南大道.

二月丁丑, 命官兵出征者, 於行糧外, 仍給坐糧, 俾免內顧之慮. 實授尹繼善為江蘇巡撫, 以王璣仍兼管清查錢糧事. 戊寅, 祭大社、大稷. 以武格為西安巡撫, 多索禮為奉天將軍. 壬午, 祭歷代帝王廟. 設福建觀風整俗使. 甲申, 帝躬謁陵寢, 是日啟行. 丁亥, 帝謁昭西陵、孝陵、孝東陵、景陵. 是日, 帝回鑾. 庚寅, 帝回宮. 甲午, 設直隸巡農御史. 乙未, 御經筵. 設湖南觀風整俗使. 戊戌, 以性貴為漕運總督. 封土爾扈特固山貝子丹中為多羅貝勒. 己亥, 帝親耕耤田. 追封已故二等伯明安為一等侯, 命其孫馬蘭泰襲. 命怡親王等查八旗世職有以絕嗣除爵者, 許以族人紹封. 辛丑, 蠲浙江本年額賦六十萬兩. 以李杕為正紅旗漢軍都統. 癸卯, 以四川瀘州士民慕義急公, 命毋納本年額賦. 是月, 免江西、甘肅被災逋賦.

三月乙巳朔, 改孔毓珣為江南河道總督, 以郝玉麟為廣東總督, 張耀祖為雲南提督. 丙午, 以豫省風俗醇樸, 命免本年額賦四十萬兩, 以示旌賞善良之意. 岳鍾琪奏, 勦平雷波、拉密等叛苗一百餘寨, 命議敘賞賚有差. 戊申, 鄂爾泰奏, 遣兵進勦丹江雞講, 及上下九股等處生苗, 以次平定, 命議敘賞賚有差. 辛亥, 以嵇曾筠為河南山東河道總督. 丙辰, 帝以準噶爾噶爾丹策零稔惡藏奸, 終為邊患, 命傅爾丹為靖邊大將軍, 岳鍾琪為寧遠大將軍, 率師分西、北兩路往討之. 辛酉, 詔公巴賽為副將軍, 順承郡王錫保為振武將軍, 陳泰、袞泰、石禮哈、戴豪、達福、海蘭為參贊, 旗兵六千, 三省兵八千, 蒙古兵八百, 歸北路, 駐紮阿爾泰；總兵官魏麟、閔文繡等統領車騎營兵俱往北路軍營. 甲子, 以鄂善為鑲黃旗蒙古都統, 莽鵠立為正藍旗蒙古都統. 壬申, 命莊親王允祿管正紅旗漢軍都統事. 甲戌, 命京官有父母在籍抱病, 或年逾七十者, 不必六年俸滿, 准其歸省, 著為令. 是月, 免福建、甘肅被災逋賦.

夏四月乙亥朔, 享太廟. 庚辰, 敕建雲、雨、風、雷壇廟. 辛巳, 四川天全土司改流設州. 甲申, 實授張溥為廣西提督. 甲午, 以查郎阿署川陝總督. 戊戌, 以李永陞為工部尚書, 仍兼理鑲紅旗漢軍都統事. 己亥, 以史貽直署福建總督. 壬寅, 帝以征討準噶爾噶爾丹策零, 祭告太廟. 甲辰, 高其倬劾海澄公黃應纘行賄承襲, 應革職銜, 詔寬免之. 是月, 免江南、甘肅被災額賦.

五月辛亥, 命日進本章內, 有罪應立決之犯, 奏請正法者, 亦依三覆奏例, 三次進呈. 憲德奏, 雷波阿照等處苗民七百餘戶內附. 戊午, 湖南保靖、桑植、永順三土司改流設府縣. 甲子, 令漕船順帶商貨, 於舊例六十石外, 許至百石. 乙丑, 先是, 岳鍾琪疏言：「有湖南人張熙投遞逆書, 訊由其師曾靜所使.」命提曾靜、張熙至京, 九卿會訊. 曾靜供因讀已故呂留良所著書, 陷溺狂悖. 至是, 明詔斥責呂留良, 並令中外臣工議罪.

六月乙亥, 封土默特塔布囊沙津達賴為輔國公. 丁丑, 封達賴喇嘛之父索諾木達爾札為輔國公. 己卯, 以唐執玉暫署直隸總督. 乙酉, 以西藏用兵, 甘肅、四川、雲、貴、廣西五省轉輸勞勩, 命免明年額賦；西安亦經承辦軍需, 免十分之三. 甲午, 賑江西大庾、南康二縣水災饑民. 丙申, 以河西務堤決, 居民田廬被淹, 發帑銀二千兩賑之. 是月, 免甘肅被災逋賦.

秋七月甲辰, 以張善署固原提督. 丙午, 以彭維新署江蘇巡撫. 鄂爾泰奏, 貴州高耀等寨生苗、儂、仲等內附. 辛亥, 命張大有仍管理總漕印務. 甲寅, 以果親王允禮管工部事, 以莊親王允祿管鑲白旗滿洲都統事. 乙卯, 以性桂署杭州將軍. 戊午, 鄂爾泰奏, 都勻各寨苗民內附. 己未, 以陳良弼署鑲白旗漢軍都統. 己巳, 命減暹羅國貢額.

閏七月甲戌, 以謝旻署江西巡撫. 己卯, 賑江西大庾縣水災饑民. 癸未, 設覺羅官學. 乙酉, 改鄂彌達為江寧將軍, 以阿里袞為杭州將軍. 戊子, 以尚瀠為浙江提督. 癸巳, 以特古忒署鑲黃旗蒙古都統. 是月, 免江南、甘肅被災逋賦. 賑雲南水災饑民.

八月癸卯朔, 以祖秉衡為正白旗漢軍都統, 王釴為京口將軍. 戊申, 祭大社、大稷. 己酉, 御經筵. 庚戌, 以馬蘭泰署鑲藍旗蒙古都統. 癸丑, 免山東、廣東、直隸、陝西、山西、安徽等六省明年額賦各四十萬兩. 甲寅, 以萬際瑞為浙江提督. 辛酉, 以德成為正紅旗滿洲都統.

九月癸酉, 命試俸御史一年期滿者, 若奉差在外, 與在京之員一體題請實授. 以趙弘恩為湖南巡撫. 甲戌, 以靖逆衛屯民慕義奉公, 命將明年應徵糧草全行蠲免. 乙酉, 恭纂聖祖仁皇帝治河方略告成. 戊子, 改廣西鎮安土府為流官. 庚寅, 設漢軍清字義學. 是月, 賑浙江、湖南被災饑民.

冬十月壬寅朔, 享太廟. 庚戌, 賜滿、漢大臣子蔣溥等十三人舉人. 甲寅, 設滿洲蒙古清字義學. 丙辰, 喀爾喀札薩克多羅郡王達瑪林多爾濟以誤軍需削爵. 甲子, 詔曰：「江南清查逋賦一案, 歷降諭旨甚明, 重在分別官侵民欠. 乃派往之員, 辦理不善, 有以紳衿帶徵之項指為官侵者, 有吏書侵蝕之項議令富戶攤賠者, 又有將帶徵錢糧加增火耗者, 甚且以停徵之項概令徵收者. 惠民之政, 轉而擾民, 豈非司其事者之咎乎？其恪遵前旨妥辦. 倘再犯諸弊, 從重治罪.」戊辰, 加怡親王儀仗, 張廷玉加少保, 蔣廷錫加太子太傅, 勵廷儀加太子少傅, 傅爾丹、岳鍾琪、鄂爾泰俱加少保, 田文鏡加太子太保, 李衛、查郎阿、席伯俱加太子少保. 庚午, 萬壽節, 免朝賀. 是月, 免雲南水災額賦有差.

十一月癸酉, 冬至, 祀天於圜丘, 免朝賀. 甲戌, 發帑銀百萬兩, 命加修高家堰石工. 丙子, 以山西備辦軍需鞍屜, 命免雍正九年額賦二十萬兩. 以馬會伯為兵部尚書, 仍辦理軍需. 以費金吾為湖北巡撫. 戊寅, 免功臣子孫施世驊等應追贓銀五十餘萬兩, 以內庫銀代為撥補, 其擬以遣戍、監候及籍沒妻子入官等罪, 咸赦除之. 戊子, 諭停今年決囚. 己亥, 以常色禮病, 命秦布管理西安將軍印務. 是月, 免浙江水災額賦.

十二月辛丑朔, 封哈密鎮國公額敏為固山貝子. 戊申, 設廣東觀風整俗使及肇高學政. 癸丑, 督修孔廟工程通政使留保等奏, 孔廟上梁之前二日, 慶雲見, 命廣明年會試, 及壬子科鄉試中額. 甲寅, 實授岳濬為山東巡撫. 辛酉, 帝以闕里文廟告成, 恭詣國子監, 祭先師孔子. 戊辰, 祫祭太廟.

是歲, 琉球、朝鮮國入貢.

八年春正月丁丑, 以總理陵寢事務領侍衛內大臣尚崇廙為盛京五部尚書, 以哈達為荊州將軍, 常德為寧古塔將軍, 那蘇圖為奉天將軍, 卓爾海為黑龍江將軍. 己卯, 享太廟. 辛巳, 封和托輝特札薩克多羅貝勒博貝子班第為輔國公. 以慶復為正藍旗漢軍都統. 甲午, 景陵瑞芝生. 戊戌, 唐執玉奏：「正月二十日, 鳳凰見於房山.」得旨：「此事已據府尹孫嘉淦奏報. 又據尚崇廙報稱, 天臺山中見一神鳥, 高五、六尺, 毛羽如錦, 群鳥環繞, 向北飛去. 朕躬德薄, 未足致此上瑞.」己亥, 命歲給國子監生膏火之資六千兩, 其六堂助教等官, 命九卿各舉所知.

二月庚子朔, 定外戚賜爵曰承恩公. 壬寅, 春分, 朝日於東郊. 甲辰, 御經筵. 戊申, 祭大社、大稷. 己酉, 復賴士輔國公爵. 辛亥, 帝親耕耤田. 壬子, 恭刊聖祖仁皇帝御纂書經傳說告成. 丁巳, 晉封誠郡王允祉為和碩誠親王, 貝勒允□為多羅愉郡王, 貝子允禕為多羅貝勒, 封皇二十一弟允禧、皇二十二弟允祜俱為固山貝子, 皇二十三弟允祁為鎮國公. 戊辰, 加高其倬太子太保. 以秦布為西安將軍. 南掌國遣使來貢, 以前此未通中國, 請定貢期, 帝優詔答之, 命五年一貢, 著為令. 是月, 賑湖南、江南被災饑民. 免直隸、湖南被災逋賦.

三月甲戌, 命西藏辦事內閣學士僧格率兵千五百, 駐防騰格里腦兒. 丁丑, 以袞泰為鑲藍旗蒙古都統, 仍留軍營. 乙酉, 免陝甘各標及松潘鎮出征兵所借帑銀. 丁亥, 命張廷玉、蔣廷錫暫理三庫事務. 甲午, 以史貽直署兩江總督. 是月, 免天津靜海、寶坻等被災州縣上年額賦有差.

夏四月己亥朔, 享太廟. 庚子, 淳親王允祐薨, 諡曰度, 以子弘暻襲郡王. 癸卯, 賜周□等三百九十九人進士及第、出身有差. 丁未, 晉大學士、尚書秩, 大學士正一品, 尚書、左都御史從一品. 癸亥, 以嵇曾筠署江南河道總督, 田文鏡兼理河南山東河道總督事. 是月, 賑雲南被災饑民.

五月戊辰, 改魏廷珍為湖北巡撫, 以程元章為安徽巡撫. 辛未, 和碩怡親王允祥薨, 諡曰賢. 壬申, 帝臨怡賢親王喪. 癸酉, 改德明為戶部尚書, 以海壽為刑部尚書. 改高其倬為兩江總督, 以劉世明為福建總督, 趙國麟為福建巡撫. 丙子, 命怡賢親王配享太廟. 丁丑, 以準噶爾噶爾丹策零遣使通問, 命暫緩師期, 召傅爾丹、岳鍾琪來京. 命大學士朱軾總理水利營田事務. 壬午, 帝再臨怡賢親王喪. 詔曰：「朕諸兄弟之名, 皆皇考所賜. 即位之初, 允祉援例陳請更改上一字, 奏明母后, 勉強行之. 今怡親王薨逝, 王名仍書原字, 誌朕思念.」辛卯, 先是, 誠親王允祉會怡賢親王之喪, 遲到早散, 面無戚容, 交宗人府議處. 至是, 議上, 請削爵正法. 得旨, 削爵拘禁. 癸巳, 以鄂彌達為廣東巡撫. 實授岳超龍為湖廣提督. 乙未, 晉封貝子允禧為貝勒, 理郡王弘□為親王, 公弘景為貝子, 允祹仍封為郡王.

六月戊戌朔, 日食. 己亥, 李永陞革職, 以張大有為工部尚書. 壬寅, 賜怡親王「忠敬誠直、勤慎廉明」八字, 加於諡上. 戊申, 鄂爾泰奏, 黎平、都勻等寨生苗內附. 己未, 免河州等廳衛, 及西寧涼州府屬番糧一萬二千有奇. 癸亥, 石文焯革任, 馬會伯革職；以錢以塏為禮部尚書, 唐執玉為兵部尚書, 史貽直為左都御史.

秋七月癸酉, 巴林札薩克多羅郡王林穆布有罪削爵. 憲德奏, 建昌所屬木里喇嘛內附. 戊寅, 命建賢良祠. 己卯, 賑江南邳州、宿遷等處水災, 免其應徵額賦. 庚辰, 改王紹緒為江南提督, 張溥為廣東提督, 以張應宗為廣西提督. 癸巳, 命巡撫班次在副都統之上. 是月, 賑江南、湖南、直隸、山東等處被災饑民.

八月丙午, 諭戶部曰：「向例漕米不在蠲免之內. 今年山東被水稍重, 著將漕糧, 全行蠲免；其直隸、江南、河南三省被水州縣之漕糧, 亦按其成災分數蠲免.」辛亥, 命怡賢親王子弘曉襲封怡親王, 弘皎封郡王, 均世襲. 乙卯, 京師地震. 戊午, 發帑銀二萬兩, 命鴻臚寺少卿顧祖鎮、內務府郎中鄂善、戶部郎中阿蘭泰等, 往勘近京地震情形, 加恩賑給. 己未, 康親王崇安停管宗人府事, 以裕親王廣祿管宗人府. 丙寅, 以沈廷正為河東河道總督, 張允隨為雲南巡撫.

九月丁卯朔, 以京師地震, 命賜滿、漢大小官半年俸, 再賜八旗帑銀, 每旗三萬兩, 命該旗大臣等分別賞給. 辛未, 封故淳親王允祐子弘暻為多羅淳郡王. 甲申, 免江西、湖北、湖南、直隸、山東等省明年額賦各四十萬兩. 乙酉, 以高其倬相視太平峪吉地, 予世職. 辛卯, 鄂爾泰奏, 猛弄寨長白氏內附. 壬辰, 鄂爾泰奏, 孟連土司□子內附. 是月, 賑江南被災饑民.

冬十月庚子, 再定百官帽頂, 一品官珊瑚頂, 二品官起花珊瑚頂, 三品官藍色明玻璃頂, 四品官青金石頂, 五品官水晶頂, 六品官硨磲頂, 七品官素金頂, 八品官起花金頂, 九品、未入流起花銀頂. 壬寅, 實授許良彬為福建水師提督. 癸卯, 召查弼納來京. 命秦布回西安將軍任, 宗室哈爾吉往統駐劄涼州兵. 丁未, 實授謝旻為江西巡撫. 庚戌, 憲德奏, 會鹽營所屬木里喇嘛六藏塗都內附. 辛亥, 命查弼納為副將軍, 往北路, 與傅爾丹等辦理軍務. 壬子, 鄂爾泰奏, 恢復烏蒙郡治, 苗黨悉平. 甲寅, 以馬爾賽、張廷玉、蔣廷錫久贊機務, 各予一世職. 丁巳, 命奉天近海州縣運米二十萬石至山東平糶. 戊午, 以闕里文廟工竣, 命皇五子弘晝、淳郡王弘暻前往告祭. 乙丑, 萬壽節, 免朝賀. 是月, 免江南等被災逋賦.

十一月己巳, 設孔廟執事官. 庚午, 以哈達為正白旗領侍衛內大臣. 癸酉, 免貴州新墾及改隸各地畝本年額徵銀三萬三千餘兩. 乙亥, 命各省落地稅及稅契銀兩毋許恣意苛索, 以致盈餘之數倍於正額, 違者著督撫參革. 丙子, 明詔申飭漢軍勳裔獲咎大員范時繹、尚崇廙、李永陞等. 丁亥, 晉封喀爾喀札薩克郡王丹津多爾濟為札薩克和碩親王. 戊子, 命各省解部銀兩, 留餘平之半, 充本省公用. 己丑, 賜齊大勇等一百十八人武進士及第、出身有差. 辛卯, 封巴林輔國公桑里達為多羅郡王. 是月, 免山西旱災額賦.

十二月丁酉, 傅爾丹回北路軍營. 己亥, 設直隸河道總督. 壬寅, 岳鍾琪回西路軍營. 癸丑, 以劉於義為直隸河道水利總督. 乙卯, 紀成斌奏, 準噶爾賊眾犯闊舍圖卡倫, 官兵擊敗之, 追獲駝馬無算. 丁巳, 命東省被水不成災之州縣, 漕糧暫停徵收. 己未, 憲德奏, 建昌鎮所屬番民里五呷等內附. 是月, 賑江南被災饑民. 免直隸被災額賦.

是歲, 朝鮮、安南、南掌入貢.

九年春正月戊辰, 免西安所屬本年額賦十分之三, 其甘肅所屬額賦, 全行蠲免. 甲戌, 享太廟. 乙亥, 敘闊舍圖敗賊功, 封台吉袞布公, 予樊廷、張朝良、冶大雄等世職, 授三等台吉定匝拉錫為一等台吉, 賞銀有差. 辛巳, 以哈元生為雲南提督. 甲申, 命莊親王允祿管正紅旗滿洲都統事. 戊子, 封喀喇沁塔布囊羅布藏策布登為輔國公. 庚寅, 詔撥揚州鹽義倉積縠二十萬石, 加賑上年邳、宿被水災民.

二月乙未, 命撥奉天米二十萬石、通倉米十五萬石, 又採買五萬石, 運赴山東備用；其東昌以下近水州縣, 命截江西、湖廣漕糧三十萬石存貯. 多羅愉郡王允□薨, 諡曰恪, 子弘慶襲郡王. 戊戌, 祭大社、大稷. 以傅泰署寧夏將軍, 其肅甘涼等處兵, 命常賚統之, 給鎮安將軍印, 仍聽岳鍾琪調遣. 庚子, 晉封貝子頗羅鼐為貝勒, 其子一等台吉珠爾嘛特冊登封為輔國公. 辛亥, 帝親耕耤田. 丙辰, 改直隸天津州為府. 戊午, 再免西安所屬本年額賦四十萬兩. 己未, 以田文鏡年老多病, 命侍郎王國棟前往河南, 賑濟被水災民. 壬戌, 設四川總督, 以黃廷桂補授, 以紀成斌為四川提督, 樊廷為固原提督. 是月, 免直隸、兩淮被災逋賦.

三月癸酉, 以魏臘為正白旗蒙古都統. 乙亥, 免沔陽州逋賦三萬二千兩. 戊寅, 免直隸霸州、文安等七州縣逋糧二萬一千六百餘石. 癸未, 免四川所屬明正冷邊各土司上年地丁額賦有差. 乙酉, 以三泰為禮部尚書. 戊子, 命揀選八旗家人二千, 以伊禮布為副將軍統之, 赴西路軍營備用. 壬辰, 以鄂爾奇為左都御史. 是月, 免直隸霸、蔚二州故城、清河、交河、西寧四縣, 江南建平縣, 黑龍江墨爾根城等處官莊上年被災額賦有差.

夏四月癸巳, 免廣西歸順土州上年苗賦. 甲午, 以王士俊為湖北巡撫. 庚子, 命史貽直、杭奕祿等往陝西, 宣諭化導. 丙辰, 鄂彌達奏, 瓊山、儋州、歸化等州縣生黎內附. 庚申, 免江南高郵、山陽等州縣、徐州一衛河堤所占民田額徵銀七千七百兩, 米四百二十餘石.

五月甲子, 以石雲倬為西路副將軍. 辛未, 命趙之垣、馬龍往西路軍營, 轉運糧餉. 戊子, 鄂爾泰奏, 遣兵進勦廣西思明土府所屬之鄧橫寨, 平之.

六月甲午, 岳鍾琪奏, 準噶爾攻圍吐魯番, 番兵擊敗之. 丙申, 封故愉郡王允□子弘慶為多羅愉郡王. 癸卯, 以京師亢旱, 命清理刑獄. 丁未, 傅爾丹奏, 準噶爾入寇札克賽河, 率兵迎擊. 副都統格默爾奏, 騰格里卡倫札薩克諾爾布叛, 遣兵追獲之. 戊申, 副都統達鼐奏, 青海札薩克公墨爾根戴青拉查布等叛, 遣兵追擊之, 拉查布降. 辛亥, 岳鍾琪奏, 準噶爾犯吐魯番, 率兵赴援, 賊遁, 留兵屯戍. 甲寅, 帝以雨澤愆期, 齋心祈禱, 是日雨. 丁巳, 命刑部右侍郎王國棟、工部右侍郎趙殿最分往河南、山東辦理賑務. 己未, 以公博爾屯為鑲黃旗滿洲都統, 留軍營. 是月, 免江南宣城等縣上年水災額賦有差.

秋七月丁卯, 召鄂爾泰來京, 以高其倬署雲貴廣西總督, 尹繼善署兩江總督, 王國棟署江蘇巡撫. 己巳, 黃廷桂奏, 瞻對番賊作亂, 遣兵勦平之. 辛未, 以公伊爾登署鑲藍旗蒙古都統. 癸酉, 傅爾丹奏, 官兵進擊準噶爾不利, 退至科布多. 是役也, 輕進中伏, 傅爾丹棄大軍先退, 至於大敗. 副將軍查弼納、公巴遜、參贊公達福等均死之. 甲戌, 命馬爾賽為撫遠大將軍, 實授傅泰為寧夏將軍. 乙亥, 岳鍾琪奏, 督兵進烏魯木齊. 丙子, 敕錫保固守察罕叟爾. 庚寅, 以四川倉穀僅四十餘萬石, 命買足百萬石, 存倉備用.

八月癸巳, 命馬蘭泰、博爾屯、武格等參贊馬爾賽軍務. 以貝子弘春署正紅旗漢軍都統, 倭星額署正白旗漢軍都統. 丁酉, 免雲南東川、烏蒙二府上年逋賦. 己亥, 改鄂彌達為青州將軍. 辛丑, 晉封喀喇沁固山貝子僧滾札布為多羅貝勒. 甲辰, 以拉錫為正白旗領侍衛內大臣, 卓鼐為寧夏將軍, 常賚為西路副將軍, 覺羅伊禮布為撫遠大將軍參贊. 丙午, 命撤科布多及庫布可爾兵駐察罕叟爾. 青海札薩克一等台吉恭格以追擒諾爾布功, 命封為公. 己酉, 晉封順承郡王錫保為親王. 庚戌, 以袞泰為荊州將軍. 是月, 免江南無為、寧國等州縣、鳳陽、長淮二衛上年被災額賦有差.

九月乙丑, 以鼐格為鑲藍旗蒙古都統. 丁卯, 以鄂爾奇為兵部尚書, 福敏為左都御史. 改哈元生為貴州提督, 以蔡成貴為雲南提督. 乙亥, 命康親王崇安前往軍營, 在漢軍營內辦事. 戊寅, 改勵廷儀為吏部尚書, 以劉於義為刑部尚書. 辛巳, 以薩穆哈為鑲白旗滿洲都統. 丙戌, 禮部尚書錢以塏乞休, 允之. 戊子, 以劉於義署直隸總督, 改沈廷正為直隸河道總督, 以朱藻為河東河道總督. 己丑, 皇后那拉氏崩.

冬十月乙未, 賑江南滁州、潛山等州縣水災饑民. 庚子, 以散秩大臣伯欽拜、理藩院左侍郎納延泰、副都統阿岱為撫遠大將軍參贊. 丙午, 遣官賑札薩克旱饑. 戊申, 以魏廷珍為禮部尚書. 乙卯, 以色爾璧為鑲黃旗蒙古都統. 順承親王錫保奏, 準噶爾賊兵分路入寇, 遣王丹津多爾濟、額駙策淩等合兵擊敗之, 擒斬無算, 命晉封策淩為和碩親王, 賜丹津多爾濟、策淩白金各一萬兩, 其餘賞賚有差. 賑山東濱州、新城等州縣水災饑民. 丙辰, 晉封弘春為多羅貝勒. 己未, 萬壽節, 免朝賀是月, 免江南邳州、山陽等州縣、潼安一衛上年水災額賦有差.

十一月癸亥, 命順承親王錫保為靖邊大將軍, 降傅爾丹為振武將軍. 乙丑, 以史貽直為兵部尚書. 降馬爾賽為綏遠將軍. 命康親王崇安攝撫遠大將軍. 庚午, 以浙江杭、嘉二府屬蟲災, 命減價折徵漕米. 戊寅, 免福建鳳山縣水衝田地額賦二百八十餘兩. 己卯, 以彭維新為左都御史. 庚辰, 復封汪札爾為貝勒, 命與策淩旺布率兵前往軍營. 癸未, 冬至, 祀天於圜丘, 免朝賀. 戊子, 追封一等塔布囊丹巴為輔國公, 世襲.

十二月庚寅朔, 日食. 辛卯, 以馬喇為工部尚書. 封科爾沁台吉鄂齊爾為輔國公. 己亥, 冊諡大行皇后曰孝敬皇后. 丁未, 以顏清如為四川提督. 己酉, 聖祖仁皇帝實錄聖訓告成. 壬子, 復貝勒阿寶王爵. 以馬士傑署廣州將軍. 甲寅, 以準泰署福州將軍, 王郡署福建陸路提督. 丁巳, 祫祭太廟.

是歲, 免直隸、江南、河南、福建、陝西、湖南、廣西、甘肅等省九十三州縣衛災賦有差. 朝鮮、琉球入貢.

十年春正月癸亥, 享太廟, 命皇四子弘曆行禮. 乙亥, 命平郡王福彭管鑲藍旗滿洲都統事. 辛巳, 封順承親王錫保子熙良為世子. 壬午, 命鄂爾泰為保和殿大學士, 兼兵部尚書. 甲申, 以護軍統領達爾濟為建勳將軍. 丁亥, 晉封厄魯特郡王額駙阿寶之子公袞布為固山貝子. 戊子, 復以郝玉麟為廣東總督.

二月庚寅, 以柏之蕃為廣州將軍. 辛卯, 以王朝恩為直隸河道總督. 命達爾濟率兵一萬, 駐劄白格爾. 乙未, 魏廷珍為漕運總督. 己亥, 封鄂爾泰一等伯, 世襲. 庚子, 岳鍾琪奏, 準噶爾寇哈密, 遣總兵官曹勷等往援, 大敗之, 賊遁. 辛亥, 副將軍石雲倬縱賊不擊, 命交部議罪. 癸丑, 命劉世明往西路參贊軍務, 以張廣泗為西路副將軍. 是月, 免直隸邢臺等縣上年雹災額賦有差.

三月庚申, 實授王郡為福建陸路提督. 癸亥, 帝親耕耤田. 壬申, 免福建建軍、漳平等廳縣無產額賦. 丁丑, 大學士等疏劾岳鍾琪奏報不實, 情詞互異, 下部嚴議. 己卯, 封喀喇沁塔布囊厄爾德尼為輔國公. 是月, 免山東濱州、新城等州縣上年水災額賦有差.

夏四月辛卯, 置貴州古州鎮、清江鎮總兵各一員. 乙巳, 改海壽為戶部尚書, 實授性桂為刑部尚書. 降岳鍾琪為三等侯, 仍以總督銜護大將軍印務. 丙午, 改張大有為禮部尚書, 以范時繹為工部尚書. 壬子, 賑永吉州被火居民. 乙卯, 詔修雲南嵩明州、尋甸州水利. 是月, 免直隸赤城縣上年雹災額賦有差.

五月丁巳朔, 以山東濟南等府少雨, 命截南漕米四十萬石備平糶. 戊辰, 以武格為揚武將軍, 劉世明副之. 甲戌, 以福建彰化縣經兇番擾害之後, 所有雍正八年、九年逋穀六千五百石, 悉予寬免. 乙亥, 免江南吳江、震澤二縣坍沒湖田額賦一千一百餘兩.

閏五月甲辰, 恆親王允祺薨, 諡曰溫, 子弘晊襲恆親王. 原誠親王允祉卒於景山禁所, 賜銀五千兩, 照郡王例殯葬. 戊申, 以薩穆哈為鑲黃旗領侍衛內大臣. 庚戌, 趙國麟奏, 臺灣北路西番滋事, 官兵討平之. 癸丑, 以李衛署刑部尚書. 乙卯, 免湖南湘陰縣流沙地畝額賦.

六月丙辰朔, 改莽鵠立為鑲白旗滿洲都統. 己未, 以南天祥為江南提督. 壬申, 高其倬奏, 雲南思茅土夷勾結元江夷人, 寇普洱郡城, 遣總兵董芳率兵勦之. 甲戌, 以青保為正藍旗蒙古都統, 仍留西藏；其都統印務, 以莽鵠立兼理. 己卯, 以張正興署湖廣提督. 辛巳, 以喀爾喀札薩克一等台吉策勒克死事, 追封輔國公, 命其子密什克襲.

秋七月乙酉朔, 以傅泰為正紅旗滿洲都統, 馬喇免. 丙戌, 以武格為工部尚書. 己丑, 賜顧八代子孫白金一萬兩. 壬辰, 免河東、河西各屬應徵銀米草束；其已經完納者, 准作明年正賦. 丙申, 命海壽專理刑部尚書事, 改鄂爾奇為戶部尚書, 性桂為兵部尚書. 丁酉, 命鄂爾泰經略陝甘軍務. 戊戌, 召岳鍾琪來京, 命查郎阿署寧遠大將軍, 以劉於義署陝西總督. 以李衛署直隸總督. 庚子, 命護軍統領永福前往北路, 參贊順承親王軍務. 辛丑, 準噶爾入犯烏孫珠爾, 傅爾丹迎擊失利, 下大將軍錫保覈敗狀以聞. 壬寅, 以吳納哈為江寧將軍. 命散秩大臣穆克登參贊西路軍務. 乙巳, 大學士蔣廷錫卒, 贈官, 察例議恤. 己酉, 命福敏協理大學士事. 癸丑, 以范時繹兼理兵部尚書事, 唐執玉兼理刑部尚書事.

八月丙辰, 復恭親王之子海善貝勒原銜. 免雲南昭通、東川二府所有上年逋賦. 己巳, 以覺和託協辦步軍統領事. 庚午, 巴爾布國雅木布、葉楞、庫庫穆三汗遣使貢方物, 優旨慰勞之. 壬申, 北路副將軍親王丹津多爾濟、額駙親王策淩奏, 追擊準夷至額爾得尼昭, 殺賊萬餘, 賊向推河遁去. 癸酉, 馬蘭泰奏, 賊犯西爾哈招, 率師擊敗之. 戊寅, 以訥親署鑲黃旗領侍衛內大臣. 己卯, 復以岳爾岱為倉場總督. 命莊親王允祿管正黃旗滿洲都統事. 癸未, 實授李衛為直隸總督, 郝玉麟為福建總督, 程元章為浙江總督, 鄂彌達為廣東總督, 徐本為安徽巡撫, 楊永斌為廣東巡撫. 甲申, 撥帑銀二百萬兩, 解赴北路軍營. 是月, 免江南滁州、寧國等州縣上年水災額賦有差.

九月乙酉朔, 論擊準夷功, 加丹津多爾濟智勇名號, 加策淩超勇名號, 封其子車布登札布為輔國公, 餘升授有差. 馬爾賽以縱賊失機, 盡削官爵, 以馬蘭泰為領侍衛內大臣. 以趙弘濟為正黃旗漢軍都統. 丙戌, 趙弘恩奏, 乾州所屬甕流溪等九寨內附. 壬辰, 以康親王崇安母妃有疾, 召回京. 江浙沿海民田廬被淹, 命督撫加意撫綏, 其灶戶、鹽丁被水者, 發商捐義倉及嘉興倉穀賑之. 甲午, 命常德往北路軍營, 以杜賚署寧古塔將軍. 丁未, 以彭維新為戶部尚書. 己酉, 削傅爾丹官爵. 封故恆親王允祺子弘晊為和碩恆親王. 以僧格為鑲紅旗蒙古都統. 庚戌, 改青保為鑲黃旗滿洲都統.

冬十月乙卯朔, 享太廟. 戊午, 以吳士玉為左都御史. 壬戌, 以劉世明署甘州提督. 癸亥, 封丹津多爾濟之長子多爾濟色布騰為世子, 晉封貝子羅卜藏為貝勒, 札薩克台吉齊旺為輔國公. 命查克旦參贊靖邊大將軍軍務. 諭停今年決囚. 壬申, 朝鮮國以孝敬皇后冊諡禮成, 遣使表賀. 庚辰, 岳鍾琪有罪革職, 逮問. 癸未, 萬壽節, 免朝賀.

十一月丙戌, 以常德為靖邊副將軍. 戊子, 冬至, 祀天於圜丘, 免朝賀. 辛卯, 以哈達哈為正藍旗蒙古都統. 乙未, 封土魯番頭目額敏和卓為札薩克輔國公. 賜七世同居湖南沅江縣生員譙衿御書匾額. 庚子, 加尹繼善兵部尚書銜, 以王士俊為河東河道總督, 實授喬世臣為江蘇巡撫, 以德齡為湖北巡撫. 乙巳, 以甘國璧為正黃旗漢軍都統. 庚戌, 以韓光基為鑲藍旗漢軍都統.

十二月乙卯, 賜恤北路陣亡諸臣查弼納、馬爾薩、海蘭、達福等有差. 侍郎孫嘉淦有罪論死, 命在銀庫處行走. 丁巳, 以阿魯為鑲藍旗滿洲都統. 乙丑, 治呂留良罪, 與呂葆中、嚴鴻逵俱戮屍, 斬呂毅中、沈在寬, 其孫發邊遠為奴, 朱羽采等釋放. 丙寅, 武格以造言撤兵, 逮問. 以張廣泗為正紅旗漢軍都統. 實授元展成為貴州巡撫. 丁卯, 以兆華為倉場總督. 戊辰, 以江南蘇松等屬潮溢為災, 命截留漕糧四十萬石, 於明年平糶. 癸酉, 以諾爾渾為鑲紅旗漢軍都統. 郝玉麟奏, 臺灣北路大甲西等社兇苗不法, 官兵勦平之. 庚辰, 封額駙策淩子策布登札卜為輔國公. 辛巳, 祫祭太廟. 是月, 免山東泰安、滋陽等州縣旱災額賦有差.

是歲, 免直隸、江南、山東、湖南等省七十五州縣災賦有差. 丁戶二千五百四十四萬二千六百六十四, 永不加賦後滋生人丁九十二萬二千一百九十一. 田地八百八十一萬三千七百八十頃八十六畝. 徵銀三千八萬九千四兩. 茶三十三萬二千二百九十一引. 鹽課銀四百一萬五百六十七兩. 鑄錢九萬一千一十七萬一千一百二十有奇. 朝鮮、巴布爾國入貢.

十一年春正月癸未朔, 停止筵宴. 丁亥, 享太廟. 戊子, 命海望、李衛察勘浙江海塘. 庚寅, 命加賑江南沿海被水饑民四十日, 其鹽場灶戶, 亦照例加賑. 敕修江南范公堤. 辛卯, 祈穀於上帝. 壬辰, 給直省書院膏火銀. 改高其倬為兩江總督, 尹繼善為雲貴廣西總督. 庚子, 命鄂爾泰經略北路軍務. 甲辰, 遣官賑札賚特貧民. 丁未, 帝謁陵. 庚戌, 帝詣昭西陵、孝陵、孝東陵、景陵行禮. 是日, 帝回鑾. 壬子, 帝見沿道安設水缸, 蓄水灑道, 諭之曰：「蹕路所經, 雖有微塵, 何礙？地方官當以牧養生民為重. 若移奉上之心以撫百姓, 豈不善乎？」

二月癸丑朔, 帝回宮. 賑杜爾伯特饑民. 丙辰, 以保明署鑲黃旗滿洲都統, 改查爾泰為正白旗滿洲都統, 以伊勒慎為正藍旗滿洲都統. 丁巳, 祭先師孔子. 戊午, 祭大社、大稷. 己未, 御經筵. 封皇二十四弟允祕為和碩諴親王, 皇四子弘曆為和碩寶親王, 皇五子弘晝為和碩和親王. 以慶復為工部尚書. 庚申, 以吳士玉為禮部尚書, 涂天相為左都御史. 辛酉, 晉封貝勒弘春為多羅泰郡王. 甲子, 和碩親王喇嘛札卜有罪, 削爵繫獄. 壬申, 清明節, 命皇四子寶親王弘曆祭景陵. 是月, 免江南徐州、豐縣等州縣雍正九年, 江西清江等縣雍正十年水災額賦有差.

三月丁亥, 帝親耕耤田. 癸巳, 改江南徐州為府. 丁酉, 改廣東程鄉縣為嘉應州. 是月, 免直隸薊州蠡縣等州縣、江南通泰淮三分司所屬豐利等場上年水災賦課有差.

夏四月壬子朔, 享太廟. 特賜任啟運翰林, 在阿哥書房行走. 帝閱殿試卷, 諭改張廷玉子若靄為二甲一名, 以表大臣謙謹之誠, 令天下士子共知之. 癸丑, 賜陳倓等三百二十八人進士及第、出身有差. 甲寅, 以遲誤軍期, 降鄂爾多斯郡王查木陽為貝勒, 貝子齊旺班珠爾羅卜藏為輔國公. 乙卯, 命嵇曾筠為文華殿大學士, 仍理江南河道總督事. 改劉於義為吏部尚書, 以涂天相為刑部尚書, 吳襄為禮部尚書, 張照為左都御史. 己未, 命內外大臣薦舉博學鴻詞.

五月甲申, 高其倬奏, 普思叛苗刀興國等叛, 遣軍討平之. 命編修張若靄, 庶吉士鄂容安、鄂倫俱在辦理軍機處行走. 乙未, 命額駙策淩為靖邊左副將軍, 常德副之, 塔爾岱為靖邊右副將軍, 永福副之, 同戍科布多. 丁酉, 以伊勒慎署正黃旗領侍衛內大臣. 大清會典告成. 壬寅, 黑龍江將軍杜賚奏, 海島特門、奇圖山等處綽敏六姓內附, 歲貢貂皮. 丁未, 免甘肅所屬本年應徵額賦二十七萬餘兩.

六月甲寅, 命鄂爾泰兼理兵部尚書事. 戊午, 蘇祿國王臣母漢末母拉律林奏, 伊遠祖東王於明永樂年間來朝, 歸至山東德州病歿, 長子歸國嗣王, 次子安都祿、三子溫哈喇留守墳墓. 其子孫分為安、溫二姓, 歲領額設祭祀銀八兩, 請以其後裔為奉祀生. 從之. 己未, 免河南本年額賦四十萬兩, 即以存公羨銀照數撥補. 庚申, 皇子弘□生. 丁丑, 命性桂及內閣學士雙喜往北路軍營. 戊寅, 哈元生奏, 九股苗叛, 遣兵勦平之.

秋七月庚辰朔, 賑科爾沁貧民. 癸未, 李徽以越職言事, 褫職. 裁湖南觀風整俗使. 乙酉, 大學士陳元龍以年逾八旬乞休, 加太子太傅, 致仕. 戊子, 命多羅平郡王福彭、代順承親王錫保為定邊大將軍. 己丑, 恤副都統海薩爾圖, 予世職. 庚寅, 順承親王錫保以畏懦失機罪, 與其子世子熙良俱削爵. 親王丹津多爾濟、郡王冊卜登以冒額爾德尼昭戰功罪, 降爵, 并革去巴圖魯號. 丁未, 以豐盛額署鑲藍旗滿洲都統. 賑江西大庾等縣被水饑民.

八月甲寅, 免山東本年額賦四十萬兩, 即以存公羨銀照數撥補. 辛酉, 加賑直隸武強、武邑二縣被水饑民. 丁卯, 命皇四子寶親王弘曆祭先師孔子. 以顧琮為直隸河道總督. 己巳, 置順天府四路捕盜同知. 是月, 免江南六安、舒城、宿州等縣衛上年水災額賦有差.

九月己卯朔, 以趙弘恩署兩江總督, 高其倬以總督銜管江蘇巡撫事. 甲午, 議廣西平蠻功, 紀錄賞恤有差. 戊戌, 戶部尚書鄂爾奇革職.

冬十月己酉朔, 享太廟. 甲寅, 以慶復為戶部尚書. 辛酉, 以扣婁為正黃旗蒙古都統, 仍留軍營. 己巳, 賑山東德州、恩縣等十州縣水災饑民. 庚午, 復鄂爾多斯札薩克公齊旺班珠爾羅卜藏貝子職. 辛未, 賑浙江新城等四縣旱災饑民. 癸酉, 賑江南宿州、靈璧等四州縣水災饑民. 丁丑, 萬壽節, 免朝賀.

十一月丁亥, 賜孫宗夏等一百一人武進士及第、出身有差. 辛卯, 命薩穆哈參贊烏里雅蘇臺軍務. 甲午, 冬至, 祀天於圜丘, 免朝賀. 己亥, 改諾爾渾為鑲黃旗漢軍都統, 仍留軍營. 以董象緯為鑲紅旗漢軍都統. 甲辰, 命果毅公訥親在辦理軍機處行走. 是月, 免江南太倉、華亭、大河等州縣衛上年水災額賦有差.

十二月庚戌, 以直隸近河窪地積潦未消, 命李衛確查加賑, 再勘修工程, 俾窮民得傭工餬口. 壬子, 命熙良襲多羅順承郡王. 戊午, 詔曰：「前鄂彌達條奏臺灣建城. 郝玉麟奏稱臺灣茨竹, 栽植可以成城. 臺灣變亂, 率自內生, 賊匪無城可踞, 乃易盪平. 惟鹿耳門為臺郡門戶, 於此建築砲臺, 足資備禦. 栽植茨竹, 相為藩籬. 其淡水等處砲臺, 並應建造, 以時增修.」己未, 改史貽直為戶部尚書, 仍署西安巡撫, 涂天相為兵部尚書. 以張照為刑部尚書, 徐本為左都御史. 以王紘為安徽巡撫. 庚申, 以憲德為工部尚書. 以常安為江西巡撫, 碩色為西安巡撫, 鄂昌為四川巡撫. 甲子, 設江南安徽寧池太廣道. 丙寅, 實授愛音圖為鑲紅旗滿洲都統. 戊辰, 以邁祿為正白旗蒙古都統. 癸酉, 以雲南元江、普洱兩府夫役頻煩, 蠲免本年額賦. 丙子, 祫祭太廟. 命皇四子寶親王弘曆祭太歲之神. 是月, 免山東、江西及江南等被災地方額賦有差.

十二年春正月辛巳, 祈穀於上帝. 壬午, 享太廟, 命皇四子寶親王弘曆行禮. 辛丑, 以查爾泰署鑲黃旗漢軍都統, 佛標為正白旗滿洲都統. 平郡王福彭進馬五百匹, 解軍備用. 壬寅, 以查克旦辦理喀爾喀、車臣汗部落諸務得宜, 予尚書銜, 賜銀五千兩. 以慶復為正白旗領侍衛內大臣, 仍兼戶部尚書；哈達哈為正黃旗領侍衛內大臣, 仍留軍營.

二月壬子, 以江南濱海州縣上年秋收稍歉, 鹽場灶戶, 謀食維艱, 命撥鹽義倉穀, 散賑平糶. 癸丑, 御經筵. 戊午, 祭大社、大稷. 己未, 晉封貝子允祜為多羅貝勒. 以高其倬為江蘇巡撫. 庚申, 旌廣東興寧縣老民幸登運年一百二歲, 其子五人, 各七、八十歲, 一門眉壽, 加賜上用緞一匹. 壬戌, 張廷玉回京, 遣內大臣海望宴勞於盧溝橋. 癸亥, 春分, 朝日於東郊. 乙丑, 遣翰林院侍讀春山、兵科給事中李學裕, 冊封安南國世子黎維祜為安南國王. 己巳, 以宗室色貝為正藍旗蒙古都統, 那穆圖為正藍旗漢軍都統. 壬申, 命額駙策淩總理前敵軍務. 癸酉, 元展成奏, 坡東、坡西苗民一百六十寨內附. 甲戌, 以宗室塞爾赫為倉場總督. 是月, 免直隸、浙江、江南等地方上年被災額賦有差.

三月丁丑朔, 工部尚書范時繹革職. 丁亥, 帝親耕耤田. 丙申, 賑江西新淦等五縣水災饑民. 戊戌, 以徐本為工部尚書. 河南學政俞鴻圖以婪贓伏誅, 其父侍郎俞兆晟褫職. 己亥, 尹繼善奏, 普思夷叛, 遣兵勦平之, 招撫投誠人眾. 得旨：「凡事懈於垂成, 忽於既定. 勉之.」辛丑, 以阿魯為寧夏將軍, 往統西安寧夏滿洲兵, 駐劄巴爾庫爾. 是月, 免直隸滄洲、興國等十四州縣鹽場灶地上年水災額課有差.

夏四月丙午朔, 享太廟, 命皇四子寶親王弘曆行禮. 丁未, 命恤臺灣南路陣亡受傷弁兵, 恩廕、賞賚有差. 湖廣容美土司田民如有罪, 革退, 改土歸流. 癸亥, 改查克旦為鑲藍旗滿洲都統, 仍留軍營. 以法喀為正黃旗滿洲都統. 乙丑, 封故康親王崇安子永恩為多羅貝勒；其和碩康親王爵, 命康良親王傑書子巴爾圖襲封. 丁卯, 以孔毓璞為左都御史, 涂天相兼理左都御史事. 庚午, 禁廣東進象牙蓆, 以其過於華麗也. 有自海洋來者, 並禁勿售. 甲戌, 賑吳喇忒鎮國公達爾瑪機里第等所屬游牧地方貧窮蒙古.

五月己卯, 施南宣撫司改設流官. 壬辰, 實授趙弘恩為兩江總督. 命德齡協同劉於義辦西路軍需事. 乙未, 以準噶爾使來, 停止進兵. 命大軍擇科布多相近形勢之地, 分駐游牧, 一應汛哨卡倫, 嚴行防備. 丙申, 夏至, 祭地於方澤, 命皇四子寶親王弘曆行禮. 丁酉, 召額駙策淩、查郎阿等回京, 命平郡王率傅爾丹暫往科布多辦理軍事, 其西路軍營事交張廣泗辦理. 己亥, 命內務府總管來保、原任侍郎塞楞額, 自恰克圖地方前往喀爾喀車臣汗部落, 協同查克旦辦事. 庚子, 議恢復烏蒙功, 四川文武官弁土司, 各加銜級有差.

六月丁未, 湖廣忠□等十五土司改設流官. 庚申, 命達里剛愛、統兵之札薩克王等, 分年更換. 丙寅, 以宗室章格為正黃旗滿洲都統. 己巳, 命薩穆哈辦理烏里雅蘇臺軍務, 以威遠將軍印給之. 免貴州遵義等縣山場小稅. 是月, 免直隸薊州、文安等州縣上年水災額賦有差.

秋七月丙戌, 改海壽為工部尚書, 憲德為刑部尚書, 福敏仍回左都御史任. 以張正興為廣州將軍, 董芳為湖廣提督. 癸巳, 命果親王允禮往泰寧, 經理達賴喇嘛住藏, 因閱直隸、山西、陝西、四川四省兵. 詔西北二路用兵年久, 或乘此兵力, 直進賊境, 或遣使往彼, 諭以利害, 廷臣集議以聞. 諭額駙策淩、署大將軍查郎阿回至軍營, 令其將兵丁酌留防邊外. 戊戌, 改邁祿為鑲黃旗滿洲都統, 仍留署天津都統. 康親王巴爾圖等一議進兵, 大學士張廷玉等一議遣使, 帝乃宣示用兵始末, 從後議遣使. 辛丑, 以青海蒙古生計艱窘, 命馬爾泰等加意賑恤.

八月丙午, 遣侍郎傅鼐、額外內閣學士阿克敦等往準噶爾, 宣諭噶爾丹策零. 己酉, 命原任尚書特古忒往達里剛愛, 協同散秩大臣四格辦理軍務. 癸丑, 以李禧為鑲藍旗漢軍都統, 仍署正紅旗漢軍都統. 辛酉, 改河南陳州、許州俱為府. 壬戌, 降貝勒允禕為公, 郡王弘春為貝子. 命眾佛保仍回北路軍營辦理軍務. 乙丑, 尹繼善奏, 官兵進勦元江、臨安、普思一帶叛夷, 悉平. 丙寅, 命德齡辦理西寧軍務, 其肅州軍需仍著副都御史二格協辦. 己巳, 以博第為正白旗蒙古都統, 仍留軍前.

九月己卯, 以補熙為江南提督. 甲申, 遣吏部侍郎呂耀曾、大理寺卿德福往貴州, 宣諭苗蠻. 戊子, 以李燦為浙江提督. 辛卯, 以鄂善為正藍旗滿洲都統. 壬辰, 張廣泗奏, 賊夷潛聚吳爾圖水, 遣兵進勦, 遇賊於喀桃, 擊敗之. 追至鄂龍吉大阪, 斬獲無算. 甲午, 以兵部右侍郎通智協理歸化城都統事. 郝玉麟奏, 沙里興社生番內附. 乙未, 命雲南廣西府開爐鼓鑄. 己亥, 賑安徽宣城、鳳陽等十五州縣衛水災饑民.

冬十月癸卯朔, 享太廟. 丙午, 果親王允禮疏言：「臣工條奏, 宜據實敷陳, 不當摭拾塞責.」得旨：「所言甚是, 曉諭輪班條奏官知之.」丁未, 命陝西督撫確查州縣歉收之處, 奏請蠲賑. 以鄂彌達署天津都統, 阿里袞為青州將軍, 覺羅傅森為杭州將軍. 己酉, 命三泰、徐本俱協辦內閣大學士事. 壬子, 賑直隸霸州、固安等十七州縣被水饑民. 戊午, 以郝玉麟為浙閩總督, 程元章以總督銜專管浙江巡撫, 並兩浙鹽政事. 己未, 以巴泰為工部尚書. 改趙國麟為安徽巡撫, 以盧焯為福建巡撫. 丙寅, 敕續修皇清文穎. 己巳, 景陵寶城山瑞芝生. 辛未, 萬壽節, 免朝賀.

十一月壬申朔, 前直郡王允禔薨, 命照貝子例辦理喪事. 癸酉, 封允禔之子弘昉為鎮國公. 以霍昇為廣西提督. 丁丑, 命海壽往統烏爾輝音查漢之駐劄蒙古兵. 壬午, 以阿嚕科爾沁札薩克多羅貝勒達克丹旗分歉收, 命副都統阿蘭泰往賑之. 特詔福建漳、泉二府, 化其強悍, 勿再聚族械鬥. 戊子, 命額駙興德往達里剛愛軍營, 協同散秩大臣四格等, 操演蒙古兵. 封理密親王允礽子弘□為輔國公. 甲午, 免陝西階州等三州縣本年逋賦. 己亥, 冬至, 祀天於圜丘, 免朝賀.

十二月壬寅朔, 議喀桃敗賊功, 查郎阿等加級陞銜有差. 癸丑, 命廣西省仍歸廣東總督統轄. 丙辰, 命徐本、福敏協辦刑部尚書事. 丁巳, 以魏廷珍為兵部尚書, 改顧琮為漕運總督, 朱藻為直隸河道總督, 以白鍾山為河東河道總督. 命岱奇往肅州, 協同劉於義辦理軍需事. 辛酉, 免陝西下馬關、花馬池等處本年額賦, 並貧民所借口糧. 庚午, 祫祭太廟. 是月, 免安徽及直隸等地方被災額賦有差.

是歲, 朝鮮、琉球國入貢.

十三年春正月乙亥, 享太廟, 命皇四子寶親王弘曆祭太歲之神. 辛卯, 祈穀於上帝. 壬辰, 改楊馝為四川巡撫. 癸巳, 以福敏協理兵部尚書事.

二月乙巳, 辦理屯田事務, 左都御史孔毓璞革職. 戊申, 祭大社、大稷. 己酉, 御經筵. 庚戌, 改魏廷珍為禮部尚書, 以高起為兵部尚書. 辛亥, 命河官裝運物料, 毋得封奪客船. 癸丑, 帝謁陵, 是日啟行. 丙辰, 帝謁昭西陵、孝陵、孝東陵、景陵. 是日, 帝回鑾. 己未, 帝回宮. 改阿揚阿為正紅旗滿洲都統, 以佟時茂為正白旗漢軍都統. 甲子, 命巴泰協辦大學士事. 丁卯, 以高起協辦鑲黃旗漢軍都統事.

三月己卯, 改湖廣夷陵州為宜昌府, 容美土司為鶴峰州. 辛巳, 以塔爾岱在軍年久被傷, 命回黑龍江將軍任, 給假一年；其將軍印務, 仍以那蘇圖署理. 癸未, 清明節, 命皇四子寶親王弘曆祭景陵. 丙戌, 以王常為正紅旗蒙古都統, 仍留軍營. 丁亥, 帝親耕耤田. 戊子, 諭趙弘恩曰：「編立保甲, 必俯順輿情, 徐徐勸導, 相機酌宜而為之, 方能奏效. 毋得一味嚴急, 勉強從事. 蓋立法之初, 嚴固勝寬, 然過於嚴急, 雖姦宄無所容身, 而善良亦不免擾累矣. 總之, 為政以得人為要. 用得其人, 自能因地制宜, 順時敷教；若不得人, 縱奇策神術, 徒美聽聞耳, 於事何濟？」

夏四月辛丑朔, 享太廟, 命皇四子寶親王弘曆行禮. 乙巳, 聖祖文集刊成, 頒賜廷臣. 丙午, 遣使賑鄂爾多斯饑；並陝西神木、榆林等處, 亦著地方官查賑. 辛亥, 予北路陣亡官北京珠理等世職有差. 丁巳, 停止廣東開採. 戊午, 改陝西同州為府.

閏四月丁酉, 準噶爾遣使垂納木喀齎表進貢, 帝降旨諭定疆界, 使之齎回. 戊戌, 命常賚統留駐巴爾庫爾兵, 以鎮安將軍印給之, 顏清如、馬會伯協同辦事. 己亥, 建先蠶壇於北郊.

五月辛丑, 夏至, 祭地於方澤, 命皇四子寶親王弘曆行禮. 癸卯, 以貴州台拱叛苗不法, 命多備楚兵, 以資調遣. 恐賊苗敗遁之後, 或攻圍古州等處, 著金□、霍昇遣兵分路防範. 以羅密為鑲紅旗蒙古都統. 甲辰, 免甘肅全省本年額賦. 丁未, 賞三姓、八姓、渾春等處兵丁餉銀. 戊申, 實授阿揚阿為天津都統. 丁巳, 以哈元生為揚威將軍, 進勦台拱叛苗. 甲子, 命果親王允禮、皇四子寶親王弘曆、皇五子和親王弘晝, 及鄂爾泰、張廷玉、慶復、魏廷珍、憲德、張照、徐本、李禧、甘國璧、呂耀曾等, 俱辦理苗疆軍務. 以台拱叛苗不法, 黃平、施秉等處居民逃散, 命張照及副都御史德希壽往撫之. 工部尚書巴泰有罪, 革職. 丁卯, 哈元生奏, 遣兵進勦叛苗, 黃平、施秉等處悉平. 戊辰, 改王常為正紅旗滿洲都統.

六月乙亥, 敕戶部清查各省耗羨. 癸未, 以渣克旦為工部尚書. 甲申, 准土司由生員出身者一體應試. 辛卯, 命減督撫貢物之數, 其採備時, 無得短價滋擾. 呂宋國饑, 請於內地糴麥, 許之, 命有司照時價交易, 毋欺遠人. 丙申, 以苗疆地方遼闊, 命董芳為副將軍, 協辦勦撫事宜.

秋七月戊戌, 改查克旦為正紅旗蒙古都統. 甲辰, 改山東曹州、泰安州俱為府. 丙午, 改納穆圖為鑲黃旗漢軍都統, 以朱震為正藍旗漢軍都統. 己酉, 改江南穎州為府. 署甘州提督劉世明以失察兵丁搶劫, 論斬. 庚戌, 以李禧兼管正黃旗漢軍都統事. 辛亥, 命侍郎雙喜辦理烏里雅蘇臺軍糧事, 性桂辦理鄂爾昆軍糧事, 學士富德協辦. 乙卯, 鄂爾泰以古州苗叛皆由從前經理失宜, 懇解機務, 並削伯爵, 允之. 丙辰, 以浙江風潮為災, 命朱軾往勘海塘工程. 丁巳, 史貽直奏, 鎮臣米國正倡買蒙古子女, 以致該將弁軍民效尤. 帝諭：「米國正等因蒙古乏食, 用價收買, 俾得存養, 與尋常典買蒙古人口者有間, 不必參處.」己未, 南稱族番民貢馬, 為郭羅克賊番劫奪, 例應補交馬價, 免之. 庚申, 許容奏, 甘肅全省本年額賦蒙恩蠲免, 其未奉旨之先已經完納者一十二萬餘兩, 請照例充餉. 帝諭爭先完課者, 尤為善良之民, 著將已完若干, 准作來年正賦. 辛酉, 以邁柱為武英殿大學士, 兼吏部尚書, 查郎阿為文華殿大學士, 兼兵部尚書, 以張廣泗為湖廣總督, 查郎阿仍管陝西總督. 召史貽直來京, 劉於義仍留肅州, 以欽差大臣關防給之, 俟軍需告竣, 請旨回京. 是月, 免江南沛縣上年水災額賦有差.

八月戊辰, 祭大社、大稷, 命皇四子寶親王弘曆行禮. 己巳, 詔曰：「從前經理苗疆, 本為乂安民生. 乃經理不善, 以致逆苗肆出, 勾結熟苗, 搶劫居民. 是以安民之心, 成虐民之政, 返之初心, 能勿愧乎？所有貴州本年錢糧, 通行蠲免. 其被賊州縣, 蠲免三年, 以示撫綏捄恤之意.」免江南泰州、上元等二十州縣上年水災額賦有差. 癸未, 授先賢冉耕後裔世襲五經博士. 乙酉, 改性桂為吏部尚書, 仍留軍營, 以通智為兵部尚書. 丁亥, 帝不豫, 仍照常辦事. 戊子, 帝疾大漸, 召莊親王允祿、果親王允禮、大學士鄂爾泰、張廷玉、領侍衛內大臣豐盛額、訥親、內大臣戶部侍郎海望至寢宮前, 大學士鄂爾泰、張廷玉恭捧帝御筆親書密旨, 命皇四子寶親王弘曆為皇太子, 即皇帝位. 少頃, 皇太子傳旨, 著莊親王允祿、果親王允禮、大學士鄂爾泰、張廷玉輔政. 己丑, 子刻, 帝崩, 年五十八. 是歲十一月丁未, 恭上尊諡曰敬天昌運建中表正文武英明寬仁信毅大孝至誠憲皇帝, 廟號世宗. 乾隆二年三月庚寅辰時, 葬泰陵.

新清史卷十二 本紀十二

高宗一

高宗法天隆運至誠先覺體元立極敷文奮武欽明孝慈神聖純皇帝, 諱弘曆, 世宗第四子. 母孝聖憲皇后. 康熙五十年八月庚午, 誕生於雍親王府邸. 隆準頎身, 聖祖見而鍾愛, 令讀書宮中, 受學於庶吉士福敏, 過目成誦. 復學射於貝勒允禧, 學火器於莊親王允祿. 木蘭從獮, 命侍衛引射熊. 甫上馬, 熊突起, 帝控轡自若. 聖祖御鎗殪熊. 入武帳, 顧語溫惠皇太妃曰：「是命貴重, 福將過予.」雍正元年八月, 世宗御乾清宮, 密書帝名, 緘藏世祖所書「正大光明」匾額上. 五年, 娶孝賢皇后富察氏. 十一年, 封和碩寶親王. 時準噶爾役未竟, 又有黔苗兵事, 命帝綜理軍機, 諮決大計. 十三年八月丁亥, 世宗不豫. 時駐蹕圓明園, 帝與和親王弘晝朝夕謹侍. 戊子, 世宗疾大漸, 召莊親王允祿、果親王允禮, 大學士鄂爾泰、張廷玉, 領侍衛內大臣豐盛額、訥親, 內大臣戶部侍郎海望入受顧命. 己丑, 崩. 王、大臣請奉大行皇帝還宮. 莊親王允祿等啟雍正元年立皇太子密封, 宣詔即皇帝位. 尋諭奉大行皇帝遺命, 莊親王允祿、果親王允禮、鄂爾泰、張廷玉輔政；並令鄂爾泰復任, 以鄂爾泰因病請假也. 以遺命尊奉妃母為皇太后, 復奉懿旨以帝元妃為皇后. 召大學士朱軾回京. 命大學士嵇曾筠總理浙江海塘工, 趙弘恩署江南河道總督. 大行皇帝大殮, 命以乾清宮南廡為倚廬. 庚寅, 命總理事務王、大臣議行三年喪. 命履郡王允祹暫管禮部事務. 召刑部尚書張照回京, 以張廣泗總理苗疆事務, 命大學士邁柱署湖廣總督. 辛卯, 諭內監等, 國家政事, 毋許妄行傳說, 外言亦無得入內廷, 犯者正法. 壬辰, 諭大將軍查郎阿駐肅州, 與劉於義同掌軍務, 北路大將軍平郡王福彭堅固防守. 飭揚威將軍哈元生等勦撫苗疆. 癸巳, 頒大行皇帝遺詔.

九月丁酉朔, 日有食之. 高起、憲德以不職解任, 命鄂爾泰總理兵部, 以甘汝來為兵部尚書, 命果親王總理刑部, 莊親王總理工部, 以弘昇管理正黃旗滿洲都統. 己亥, 帝即位於太和殿, 以明年為乾隆元年. 庚子, 命議行三年喪制, 卻群臣以日易月之請. 命朱軾協同王、大臣總理事務. 辛丑, 召西安巡撫史貽直回京. 壬寅, 止進獻方物. 總理事務王、大臣奏, 孟冬頒朔, 請易時憲下一字為「書」字. 禁內廷行走僧人招搖. 鑄乾隆錢. 遣官頒詔朝鮮. 甲辰, 諭陝甘督撫, 蘭州、平涼諸府州縣收成歉薄, 加意賑恤. 以查爾泰為鑲黃旗滿洲都統. 丁未, 大行皇帝梓宮, 安奉雍和宮. 戊申, 帝詣雍和宮獻食, 自是日至乙卯以為常. 己酉, 賜莊親王允祿、果親王允禮永遠食雙俸, 鄂爾泰、張廷玉世襲一等輕車都尉, 朱軾世襲騎都尉. 庚戌, 召原任尚書楊名時來京. 辛亥, 以修理山陵, 免自京師至易州七州縣明年額賦. 加贈原任大學士張英太傅, 侍郎勵杜訥太子太傅, 尚書顧八代太師, 侍衛海青太子太保. 以海望署戶部尚書, 傅鼐署刑部尚書. 癸丑, 始定三年喪制, 皇太后懿旨允行. 乙卯, 詣雍和宮行大祭禮, 奉皇太后還宮, 居景仁宮. 是日, 帝移居養心殿. 命廷臣輪班奏事, 各舉所知. 以公訥親為鑲白旗滿洲都統. 丁巳, 定侵盜錢糧罪. 戊午, 命五城煮賑. 賞李紱侍郎銜, 命管戶部三庫事. 己未, 帝詣雍和宮梓宮前, 行月祭禮, 自是迄奉移, 每月如之. 再免民欠丁賦, 並諭官吏侵蝕者亦免之. 命僧眾仍給度牒, 禁擅造寺觀神祠. 逮傅爾丹下獄. 庚申, 晉封公允禕為貝勒, 守護大行皇帝山陵. 詔開鄉會恩科, 命於乾隆元年八月舉行鄉試, 乾隆二年二月舉行會試. 免貴州叛苗擾害州縣本年應徵糧米, 未擾者停徵. 辛酉, 帝詣田村孝敬皇后梓宮前, 致祭. 壬戌, 以本年鄉試弊多, 逮治考官顧祖鎮、戴瀚. 大學士馬齊乞休, 允之. 癸亥, 召署河東鹽政孫嘉淦來京, 以侍郎用. 乙丑, 命清查叢林古剎齋田, 編入冊籍. 是月, 賑廣東、甘肅被災州縣.

冬十月丙寅朔, 享太廟, 遣裕親王廣祿代行. 頒乾隆元年時憲書. 免四川裡塘、巴塘土司及西寧番眾土貢一年. 湖廣添平等所土司改設流官. 命副將軍常德赴北路軍營. 丁卯, 申禁各省貢獻. 禁官員在任守制. 以張廣泗為征苗經略, 揚威將軍哈元生、副將軍董芳以下俱聽節制. 授大學士張廷玉三等子, 以長子張若靄襲. 己巳, 命果親王允禮總理宗人府, 履郡王允祹協同管理. 庚午, 查丈江南坍漲蘆洲地畝. 命履郡王允祹管理禮部. 召原任尚書涂天相等來京. 辛未, 朝鮮國王李昑以國人擅入內地搶劫, 審擬具奏, 並進方物, 准作年貢. 以任蘭枝為禮部尚書. 壬申, 免江南等省漕項蘆課及學租雜稅舊欠. 建鄂爾坤城. 癸酉, 命治曾靜、張熙罪. 加左都御史福敏太子太保, 贈侍郎蔡世遠禮部尚書. 甲戌, 以王、大臣辦事遲延疏縱, 申諭嚴明振作, 毋與用寬之意相左. 調徐本為刑部尚書, 起涂天相為工部尚書. 乙亥, 命宗室覺羅因罪革退者, 子孫分賜紅帶、紫帶, 附載玉牒. 命豫籌準噶爾邊備. 丙子, 以劉勷為直隸河道總督. 以貝勒永禧為正黃旗漢軍都統, 岱林布為正紅旗漢軍都統. 戊寅, 增武闈鄉試中額. 召原任尚書彭維新、原任侍郎張楷、原任巡撫俞兆晟赴部引見. 孔毓璞以侵帑奪職, 起彭維新署左都御史. 己卯, 命暫停科道內陞外轉一次. 命江蘇開鑪鑄錢. 辛巳, 命裁落地稅. 停止丈量首報民田. 命刑部尚書徐本軍機處行走. 壬午, 撤八旗內務府高牆, 均歸刑部審理. 癸未, 停諸王兼管部院事務. 命設張家口至鄂爾坤臺站, 接運軍米. 甲申, 停候選舉人進士分部學習例. 以海望為戶部尚書. 乙酉, 禁旗民喪葬火化, 並諭愚民毋惑風水, 累年停柩. 授鄂爾泰一等子, 世襲罔替. 以策楞為鑲黃旗漢軍都統, 馬元熙為正白旗漢軍都統, 索拜為正藍旗漢軍都統. 丙戌, 鑿福建灘河. 己丑, 晉封公允祁為貝勒. 以來保署工部尚書, 兼管內務府. 辛卯, 免雍正十二年以前旗退地畝及入官地畝民欠. 以莽鵠立為正藍旗滿洲都統, 豐盛額為鑲藍旗滿洲都統. 壬辰, 命知縣行取, 准以主事用. 停舉人充鄰省鄉試同考官. 癸巳, 諭各部院奏事, 仍兼清漢文. 傅爾丹、岳鍾琪、石雲倬、馬蘭泰論斬. 甲午, 裁各旗委參領、副佐領等官, 停部院司員協辦旗務. 改易州泰寧協為鎮. 改訥親、海望、徐本為協辦總理事務, 納延泰行走如班第等例, 豐盛額、莽鵠立不必辦理軍機事務, 各在本任行走. 是月, 賑安徽、江蘇被災州縣.

十一月丙申朔, 命纂修大行皇帝實錄. 調岱林布為鑲紅旗漢軍都統, 以伊禮布為正紅旗漢軍都統, 貝勒弘瑚為鑲白旗漢軍都統. 庚子, 命張照來京時下獄鞫治. 辛丑, 命甄別僧道. 以葉楚為正白旗蒙古都統. 壬寅, 湖北忠□十五土司公懇歸流, 命分一府五縣, 賜名施南府, 以四川建始縣隸之. 乙巳, 申諭速保博學鴻詞. 除江南蕪湖縣江夫河篷錢糧. 禁居喪嫁娶. 丁未, 恭上大行皇帝尊諡曰敬天昌運建中表正文武英明寬仁信毅大孝至誠憲皇帝, 廟號世宗. 次日, 頒詔天下, 覃恩有差. 免四川巴縣等旱災額賦. 戊申, 召大學士邁柱來京, 以史貽直署湖廣總督. 庚戌, 以孫嘉淦為左都御史. 辛亥, 賜公凌柱世襲佐領. 壬子, 命慶復為定邊大將軍, 赴北路軍營. 免雍正十二年以前兩淮灶戶舊欠. 癸丑, 嚴禁銷毀制錢. 甲寅, 命孫嘉淦兼管吏部事務. 諭曰, 貴州古州、台拱等, 若能聞詔輸誠, 當悉貰其罪. 免貴州三年內耗羨銀兩. 丙辰, 帝詣田村, 恭上孝敬憲皇后尊諡曰孝敬恭和懿順昭惠佐天翊聖憲皇后, 禮成, 回宮. 次日, 頒詔天下, 覃恩有差. 王士俊以苛察解任, 詔改河東總督仍為河南巡撫, 以傅德為之. 丁巳, 實授鍾保湖南巡撫, 召常安來京, 以俞兆岳為江西巡撫. 命岱林布為右衛將軍, 石禮哈為鑲紅旗漢軍都統. 己未, 以平郡王福彭協辦總理事務. 張照、董芳、元展成、德希壽以貽誤苗疆軍務, 奪職逮問. 奪哈元生揚威將軍, 命經略張廣泗兼管貴州巡撫印務. 庚申, 皇太后聖壽節, 帝詣皇太后宮行禮. 癸亥, 賞已革宗室阿其那、塞思黑紅帶, 收入玉牒. 甲子, 定道府分別請旨部選例. 命審訊大臣, 宜存國體. 乙丑, 以楊愷為湖廣提督. 是月, 免四川巴縣等八州縣及永川九姓土司本年額賦.

十二月丙寅朔, 命纂八旗氏族通譜. 以博第為吉林將軍, 吳禮布為黑龍江將軍. 丁卯, 諭總理事務王、大臣, 前令滿、漢文武大臣、官員、科道等輪班條奏, 自後不必拘定班次, 隨時陳奏. 復設川陝總督, 裁四川總督, 以黃廷桂為四川提督. 戊辰, 賑安徽泗州、潛山水災. 庚午, 更定四川鹽茶引目. 嚴飭臣工, 滿洲、漢人毋得歧視. 禁契紙契根積弊. 癸酉, 免浙江、山東、福建、廣東場課舊欠. 戊寅, 上皇太后徽號曰崇慶皇太后. 次日, 頒詔天下, 覃恩有差. 以準噶爾遣使乞和, 命喀爾喀札薩克等詳議定界防守事宜. 己卯, 改總管內務府大臣、內閣學士俱為從二品. 庚辰, 調傅鼐為刑部尚書, 仍兼管兵部. 辛巳, 減陝西耗羨. 定臺灣水師陞銜留任例. 壬午, 以恩詔免糧, 命地方官勸業戶酌減佃租. 禁河運工程捐派累民. 甲申, 曾靜、張熙伏法. 諭審案不許株連婦女. 都統李禧以贓, 尚書高起以欺罔, 俱論斬. 丙戌, 程元章以不職解任, 命嵇曾筠兼管巡撫印務, 以高斌為江南河道總督. 命歸化城設駐防將軍, 副都統二員協理. 辛卯, 以上崇慶皇太后徽號, 頒詔朝鮮. 晉封訥親一等公, 予世襲. 禁各鈔關例外苛取. 壬辰, 纂修明史告成, 議敘總裁官以下有差.

是歲, 朝鮮來貢.

乾隆元年春正月丙申朔, 帝詣堂子行禮, 至觀德殿更素服, 詣雍和門行禮畢, 率諸王、大臣詣慈寧宮行禮. 御太和殿受朝, 不作樂, 不宣表. 己亥, 命北路參贊大臣薩木哈回京. 辛丑, 祈穀於上帝. 癸卯, 建先蠶祠於京師. 丙午, 享太廟. 定哈密永遠駐防例. 準噶爾噶爾丹策零遣使奉表貢方物. 丁未, 命纂修玉牒. 命繕修太廟. 命續修八旗通志. 壬子, 準噶爾貢使垂納木喀入覲. 癸丑, 免甘肅官吏扣捐俸銀工食完補借動銀糧. 免徵甘肅上年歉收州縣口糧籽種. 復喀爾喀郡王丹津多爾濟親王封. 西北兩路大兵凱撤, 命酌留鄂爾坤及烏里雅蘇臺駐防兵丁, 召大將軍慶復回京, 派參贊大臣二員協同策淩辦事. 甲寅, 命伊勒慎、阿成阿、哈岱為參贊大臣, 協同額駙策淩辦事. 命都統王常、侍郎柏修往鄂爾坤履勘屯田. 乙卯, 諭直省嚴禁鹽梟. 丙辰, 停止捐例. 召路振揚來京, 以宗室璋格署古北口提督. 高其倬因病解任, 以顧琮署江蘇巡撫. 己未, 署湖南永州鎮總兵崔起潛妄劾鄂爾泰、張廣泗, 褫職逮治. 南掌入貢. 庚申, 帝啟鑾謁陵. 癸亥, 帝謁昭西陵、孝陵、孝東陵、景陵. 是月, 賑臺灣、甘肅、四川等被災州縣.

二月丙寅, 帝還京師. 戊辰, 祭大社、大稷. 免紳衿雜項差徭. 令內務府三旗照滿洲、蒙古、漢軍例, 各立米局備糶. 定科場迴避例. 己巳, 以顧琮署江蘇巡撫, 補熙署漕運總督. 庚午, 免宣化府門稅, 以口鹽歸張家口徵收. 壬申, 詔直省生員, 監生年七十以上者優免一丁, 八十以上者給與八品頂帶. 甲戌, 賞江南佐雜官養廉. 遣準噶爾來使歸, 詔以遵皇考諭旨, 酌定疆界, 齎示噶爾丹策零. 丁丑, 命福建額徵屯糧, 歸州縣徵收. 己卯, 賜準噶爾台吉噶爾丹策零敕書, 斥所請以哲爾格西喇呼魯蘇為界, 及專令喀爾喀內徙. 庚辰, 命大學士邁柱兼管工部事務. 申飭陳奏謬妄之謝濟世、李徽、陳世倌等. 加原任吏部尚書楊名時禮部尚書銜, 管國子監祭酒事. 辛巳, 朝鮮國王李昑遣使進香, 賞賚如例. 命翰林官擬進詔敕. 甲申, 諭大學士嵇曾筠現為浙江巡撫, 著照李衛例, 改為浙江總督, 兼管兩浙鹽政；郝玉麟著以浙閩總督銜, 專管福建事務. 免河南祥符等四州縣雍正十二年以前民欠. 戊子, 尊世宗陵曰泰陵. 己丑, 達賴喇嘛遣使貢方物, 優賚之. 命山東肥城等十九縣應徵德米折銀, 併入大糧徵收. 辛卯, 以程元章為漕運總督. 是月, 免江蘇宿遷等縣涸復改科地糧, 及上年被水淤地未完額賦. 尹繼善奏, 克空稗、台雄等寨. 張廣泗奏, 克大小丹江等處.

三月庚子, 赦汪景祺、查嗣庭兄弟族屬回籍. 乙巳, 加上太祖高皇帝尊諡曰太祖承天廣運聖德神功肇紀立極仁孝睿武端毅欽安弘文定業高皇帝, 孝慈高皇后尊諡曰孝慈昭憲敬順仁徽懿德慶顯承天輔聖高皇后；太宗文皇帝尊諡曰太宗應天興國弘德彰武寬溫仁聖睿孝敬敏昭定隆道顯功文皇帝, 孝端文皇后尊諡曰孝端正敬仁懿哲順慈僖莊敏輔天協聖文皇后, 孝莊文皇后尊諡曰孝莊仁宣誠憲恭懿至德純徽翊天啟聖文皇后；世祖章皇帝尊諡曰世祖體天隆運定統建極英睿欽文顯武大德弘功至仁純孝章皇帝, 孝惠章皇后尊諡曰孝惠仁憲端懿慈淑恭安純德順天翼聖章皇后, 孝康章皇后尊諡曰孝康慈和莊懿恭惠溫穆端靖崇天育聖章皇后；聖祖仁皇帝尊諡曰聖祖合天弘運文武睿哲恭儉寬裕孝敬誠信中和功德大成仁皇帝, 孝誠仁皇后尊諡曰孝誠恭肅正惠安和淑懿儷天襄聖仁皇后, 孝昭仁皇后尊諡曰孝昭靜淑明惠正和安裕欽天順聖仁皇后, 孝懿仁皇后尊諡曰孝懿溫誠端仁憲穆和恪奉天佐聖仁皇后, 孝恭仁皇后尊諡曰孝恭宣惠溫肅定裕慈純贊天承聖仁皇后. 命張廷玉、鄂爾泰等舉翰林科道部屬內品學兼優者, 考擢試差. 戊申, 免四川涼山、普安等處番民額賦. 設盛京宗學、覺羅學. 己酉, 免肅州威虜堡回民舊欠. 辛亥, 以固原提督樊廷為駐防哈密總統. 癸丑, 命續修國史. 乙卯, 免廣東歸善等四縣加增漁稅及通省埠租. 癸亥, 命福建撥臺灣協弁員, 輪防鹿耳門. 甲子, 張廣泗奏報, 合攻牛皮箐苗寨, 首逆就獲, 搜勦餘黨無算.

夏四月丙寅, 免江南阜寧等州縣緩徵漕糧. 壬申, 授王常、海瀾為參贊大臣, 協同額駙策淩辦事. 召吳應棻來京, 以高其倬為湖北巡撫, 暫署湖南巡撫. 甲戌, 以公奇通阿為正紅旗滿洲都統. 戊寅, 召楊馝來京, 以王士俊署四川巡撫. 辛巳, 以貴州提督哈元生遲誤軍機, 命拏解來京. 裁直隸副總河, 以總督兼管河務. 以王無黨署貴州提督. 戊子, 賜金德瑛等三百四十四人進士及第、出身有差. 壬辰, 布魯克巴部諾顏林沁齊壘喇卜濟親至西藏, 恭請聖安, 並貢方物, 恩賞有加. 是月, 免江南阜寧等州縣上年逋賦, 河南鄭州上年額賦.

五月辛亥, 免曾靜、張熙親屬緣坐. 乙卯, 朝鮮國王李昑慶賀登極, 並尊崇崇慶皇太后, 恭進方物, 賞賚有加. 丁巳, 暹羅國王參立拍照廣拍馬呼六坤司尤提雅菩挨表謝欽賜扁額, 並貢方物, 賞賚有差. 己未, 召二格來京, 調李繩武為甘肅提督, 以柏之蕃署固原提督. 是月, 免四川南溪等六州縣雹災本年額賦有差. 免甘肅伏羌等州縣地震傷亡缺額丁銀. 賑河南永城縣水災.

六月戊辰, 定八旗條例. 己巳, 以慶復署吏部尚書, 仍兼管戶部事務. 癸酉, 授張廣泗貴州總督, 兼管巡撫事務, 以尹繼善為雲南總督, 專辦雲南事務. 己卯, 命纂三禮義疏. 丙戌, 命纂修禮書. 實授補熙漕運總督. 丁亥, 以南天祥為松江提督. 是月, 賑江南蕭縣水災.

秋七月癸巳朔, 以黔苗擾害, 民多就食沅州, 諭免沅州本年額賦及耗羨. 甲午, 召總理事務王、大臣、九卿等, 宣諭密書建儲諭旨, 收藏於乾清宮「正大光明」匾額上. 辛丑, 除古州等處苗賦. 癸卯, 宗室璋格卒, 以宗室德沛為古北口提督. 甲辰, 免崔起潛罪. 戊申, 定五等世職漢文, 以精奇尼哈番為子, 阿思哈尼哈番為男, 阿達哈哈番為輕車都尉, 仍各分等, 拜他喇布勒哈番為騎都尉, 拖沙喇哈番為雲騎尉. 辛亥, 追諡明建文皇帝為恭閔惠皇帝. 戊午, 調高其倬為湖南巡撫, 鍾保為湖北巡撫. 辛酉, 以王士俊陳奏悖妄, 逮問. 是月, 免貴州通省本年額賦. 賑江西安福縣、江南宿州等州縣衛水災, 甘肅隴西等州縣水災、雹災, 湖北漢川等縣衛水災, 廣東南海、潮陽等縣水災.

八月甲子, 召金□來京, 命楊超曾署廣西巡撫. 戊辰, 祭大社、大稷. 己巳, 準噶爾部人孟克來降. 庚午, 傅鼐以狡詐奪職. 壬申, 除山東章丘縣缺額糧銀. 甲戌, 萬壽節, 免朝賀. 丁亥, 通智免, 以那蘇圖為兵部尚書. 調博第為奉天將軍, 以吉黨阿為寧古塔將軍. 辛卯, 玉牒告成. 是月, 賑浙江蘭谿等六縣、河南新野等五縣水災, 陝西府谷、神木二縣雹災, 江南江寧、蘇松等二十四州縣、湖北潛江等五州縣、沔陽等四衛水災. 免河南永城縣水災本年漕糧.

九月丙申, 王、大臣等奏劾, 張照、哈元生、董芳、元展成、德希壽貽誤苗疆罪, 特旨寬免. 丁酉, 禮部尚書楊名時卒, 加贈太子太傅, 入祀賢良祠. 戊戌, 以慶復為刑部尚書, 仍兼管吏部事務；起傅鼐署兵部尚書. 庚子, 詔停今年秋決. 癸卯, 調訥親為鑲黃旗滿洲都統, 塞布肯為鑲白旗滿洲都統, 傅鼐為正藍旗滿洲都統. 丙午, 帝臨大學士朱軾第, 視疾. 柏之蕃鐫級, 以楊□署固原提督. 戊申, 命董芳發往雲南, 以副將用, 張照在武英殿行走. 庚戌, 大學士朱軾卒, 輟朝一日, 帝親臨喪次, 加贈太傅, 入祀賢良祠. 壬子, 起元展成為山西按察使. 癸丑, 致仕大學士陳元龍卒, 諭察例議恤. 丙辰, 阿里袞鐫級, 以阿斯海為青州將軍, 以公奇通阿署領侍衛內大臣. 己未, 御試博學鴻詞一百七十六員於保和殿. 以烏赫圖為涼州將軍. 是月, 免江西安福縣水災本年額賦. 賑浙江安吉等三州縣一所、安徽宿州等二十州縣、江蘇六合等十三州縣、兩淮板浦等場、安徽泗州衛屯田水災. 準噶爾台吉車林等來降.

冬十月壬戌, 召楊愷來京, 以顏清如署湖廣提督. 顧琮丁憂, 以邵基為江蘇巡撫. 乙丑, 授劉綸為編修. 丙寅, 國史館恭進太祖高皇帝本紀. 命纂修世宗憲皇帝本紀. 庚午, 召俞兆岳來京, 調岳濬為江西巡撫, 以法敏為山東巡撫. 辛未, 世宗憲皇帝梓宮發引, 帝奉皇太后恭送至泰陵, 啟鑾. 庚辰, 帝恭奉皇太后還宮. 是月, 免浙江仁和等四州縣、江蘇阜寧等四州縣本年水旱災額賦. 賑江南淮安、揚州各州縣、浙江德清等二縣及湖州所水災, 山西朔州等四州縣雹災.

十一月甲午, 帝御乾清門聽政. 加大學士嵇曾筠太子太傅. 命徐本為東閣大學士, 兼禮部尚書, 仍兼管刑部事務；以孫嘉淦為刑部尚書, 楊汝穀為左都御史. 召劉永澄來京, 以德爾敏為南河副總河. 黑龍江將軍吳禮布卒, 以額爾圖代之. 丙申, 召黃廷桂來京, 以王進昌為四川提督. 己酉, 冬至, 祀天於圜丘. 庚戌, 免朝賀. 甲寅, 聖壽節, 免朝賀. 乙卯, 賜馬負書等九十八人武進士及第、出身有差. 是月, 賑陝西定邊縣雹災, 安徽霍丘等三縣衛、湖北漢川等十三州縣衛、江南長洲等十二州縣衛、甘肅寧夏所屬三縣水災. 免雲南楚雄等四府州縣本年歉收額賦.

十二月壬戌, 楊愷以躁妄奪職. 乙丑, 實授王無黨貴州提督. 丙寅, 改壽春協為鎮, 設總兵. 丙子, 減雲南鹽課. 丁丑, 實授顏清如湖廣提督. 丁亥, 吳納哈卒, 以岱林布為江寧將軍, 以王常為建威將軍, 雅爾圖為參贊大臣. 是月, 免陝西府谷、神木二縣雹災本年額賦, 又免兩淮莞瀆等三場水災灶戶上年額賦有差. 賑江蘇婁縣等十三州縣水災, 巴林郡王等四旗旱災, 江蘇婁、溧水等十三州縣水災.

是歲, 朝鮮、南掌、暹羅、安南來貢.

二年春正月庚寅朔, 免朝賀. 甲午, 減臺灣番餉及澎湖、淡水兩廳丁銀. 免雍正十二年以前各省截漕應追行糧漕贈. 庚子, 召趙弘恩來京, 以公慶復為兩江總督. 調那蘇圖為刑部尚書, 以訥親為兵部尚書. 乙巳, 以楊超曾為廣西巡撫. 丙午, 釋王士俊回籍. 庚戌, 召辦理海塘之大理寺卿汪□、內閣學士張坦麟回京. 癸丑, 免京師至易州七州縣本年額賦. 是月, 李衛劾治諴親王府護衛囑託, 帝嘉之, 賞四團龍褂.

二月丙寅, 安南國王黎維祜卒, 嗣子黎維禕遣使告哀, 附貢方物. 丙子, 廣東提督張溥卒, 以張天駿署理. 戊寅, 遣翰林院侍讀嵩壽、修撰陳倓冊封黎維禕為安南國王. 庚辰, 孝敬憲皇后梓宮發引, 帝恭送往泰陵, 啟鑾. 辛巳, 召劉於義來京, 以德沛為甘肅巡撫, 瞻岱為古北口提督. 是月, 賑江蘇高淳縣水災.

三月庚寅, 葬世宗於泰陵, 孝敬憲皇后祔. 壬辰, 帝還京師. 癸巳, 世宗憲皇后、孝敬憲皇后升祔太廟. 甲午, 以升祔太廟禮成, 頒詔天下, 覃恩有差. 戊戌, 更定旗人命案例. 甲辰, 涂天相以年老罷, 以趙弘恩為工部尚書. 以原任江蘇巡撫顧琮協辦吏部尚書事. 以瑚林為鑲白旗滿洲都統, 以都賚為鑲藍旗滿洲都統. 乙巳, 金□以廣西巡撫任內侵帑奪職. 戊申, 命翰林、科道輪進經史奏議. 己酉, 調張正興為福州將軍, 以阿爾賽為廣州將軍. 庚戌, 移歸化城右衛將軍駐新城, 增副都統二員. 辛亥, 楊馝以挾私奪職, 調碩色為四川巡撫, 以崔紀署陝西巡撫. 壬子, 召鍾保來京, 調楊永斌為湖北巡撫. 甲寅, 以王□署廣東巡撫. 是月, 免陝西定邊縣本年雹災額賦.

夏四月甲子, 以旱, 命刑部清理庶獄. 乙丑, 申命求言. 甲戌, 祀天於圜丘, 奉世宗配饗. 丙子, 以畿輔缺雨, 免直隸今年額賦. 釋傅爾丹、陳泰、岳鍾琪於獄. 己卯, 召尹繼善來京. 以張允隨署雲南總督. 甲申, 富德以濫刑奪職, 以尹會一署河南巡撫. 乙酉, 南掌入貢. 是月, 免湖北漢川等二縣、武左等三衛水災, 及江南蕭縣等二縣並徐州衛水災上年額賦有差.

五月庚寅, 命四川春秋致祭江瀆. 壬辰, 賜于敏中等三百二十四年進士及第、出身有差. 癸巳, 命京城四鄉設廠平糶. 戊戌, 御試翰林、詹事等官, 擢陳大受等三員為一等, 餘各陞黜留館有差. 准本年新進士條奏地方利弊. 庚子, 命武英殿敬刊五朝聖訓. 著南書房武英殿翰林編纂農書進御. 甲辰, 張正興緣事鐫級, 以隆昇為福州將軍. 戊申, 免山東正項錢糧一百萬兩. 辛亥, 祭地於方澤, 奉世宗配饗. 除廣東開建、恩平二縣米稅. 癸丑, 嵇曾筠條奏海塘事宜, 從之. 乙卯, 除湖南永州等處額外稅. 是月, 免湖北安陸、荊州府屬各州縣衛水災, 及安徽宿州水災上年額賦. 賑河南南陽縣水災.

六月壬戌, 裁廣西雜稅. 甲子, 命恆親王弘晊管鑲紅旗漢軍都統事. 己巳, 裁湖北雜稅. 命江西開鑪鑄錢. 辛未, 京師雨. 甲戌, 以御門聽政, 澍雨優渥, 賜執事諸臣紗疋有差. 辛巳, 命直隸試行區田法. 是月, 免浙江仁和等四州縣水災上年額賦有差. 賑陝西商南、膚施等縣雹災, 安徽石埭等六州縣水災.

秋七月丁亥朔, 享太廟. 以畿輔連日大雨, 命總督李衛查勘. 戊子, 以永定河決, 遣侍衛策楞等分赴盧溝橋、良鄉撫恤災民. 癸巳, 命侍衛松福等往文安、霸州等處撫恤災民. 以布蘭泰署鑲紅旗蒙古都統. 乙未, 命顧琮勘永定河衝決各工. 丙申, 命再撥庫銀三千兩, 撫恤良鄉. 丁酉, 直隸總督李衛奏, 直屬春夏少雨, 蒙截留南漕三十萬石備賑, 入秋又被水災, 請再留二十萬石, 從之. 壬寅, 御試續到博學鴻詞於體仁閣, 授萬松齡等官. 癸卯, 諭各省督撫籌備水旱事宜. 癸丑, 劉勷以疏防奪職. 丙辰, 命直省特恩蠲免錢糧, 已輸者准作次年正賦, 著為令. 是月, 賑山東德平、陽穀等州縣旱雹各災, 順、直宛平、清苑等八十一州縣衛旱災, 安徽黟縣等十四州縣水災.

八月丁巳朔, 命陝西修葺朝邑縣被水民居. 戊午, 祭大社、大稷. 己未, 湖南巡撫高其倬奏, 擒獲城步等縣兇傜, 在事官弁賞恤有差. 壬戌, 命巡漕御史四員分駐淮安、濟寧、天津、通州. 己巳, 萬壽節, 免朝賀. 甲戌, 命大學士鄂爾泰詳勘直隸河道水利. 乙亥, 定遏糴處分. 丙子, 以顧琮署直隸河道總督. 丁丑, 恭奉世宗神御於雍和宮. 壬午, 復設貴州威寧鎮總兵官. 築浙江魚鱗大石海塘. 是月, 免江蘇碭山水災未完額賦十分之七, 山東歷城等二十八州縣衛本年旱災額賦. 賑陝西、甘肅、福建等被災災民.

九月辛卯, 調準噶爾軍營參贊哈岱回京, 以瑪尼代之. 癸巳, 準噶爾回民米爾哈書爾來降, 命賞給安插如例. 禮部尚書徐元夢乞休, 溫諭慰留之. 乙未, 以楊永斌為江蘇巡撫, 以張楷署湖北巡撫. 丁酉, 頒聖祖御製文集、世宗硃批上諭、御製樂善堂集於官學. 甲辰, 申飭言官毋挾私言事. 召史貽直回部辦事. 以德沛為湖廣總督, 元展成為甘肅巡撫. 丁未, 定八旗承襲世管佐領年幼揀員署理之例. 戊申, 命直隸籌補倉糧. 庚戌, 定滿洲郎中保送道員例. 癸丑, 詔停今年秋決. 臺灣社番巴老等內附. 乙卯, 以那蘇圖署兵部尚書. 是月, 免雲南安寧州上年夏稅. 賑福建閩縣等沿海風災、山西興縣等十三州縣旱災、甘肅寧夏縣水災.

閏九月戊午, 濬直隸淶水縣拒馬河. 丁卯, 以尹繼善為刑部尚書, 兼辦兵部事. 調慶復為雲南總督. 以那蘇圖為兩江總督. 命還臺灣番地, 禁民私娶番婦. 己巳, 免各省役食扣荒. 命培築直隸清河堤岸. 壬申, 命覺和托總管阿爾泰軍臺. 乙亥, 除江西袁州、饒州二府雜稅. 丙子, 馬蘭峪陵寢工程告竣. 壬午, 賜哈攀龍等一百七人武進士及第、出身有差. 甲申, 以雲南布政使陳弘謀瀆奏本省墾務, 下部嚴議. 是月, 免河南西華等四縣本年水災額賦, 賑直隸、福建、奉天、江蘇、貴州等被災災民.

冬十月乙酉朔, 享太廟. 丁亥, 盛京三陵工程告竣. 戊子, 帝詣東陵. 辛卯, 帝謁昭西陵、孝陵、孝東陵、景陵. 壬辰, 祭景陵, 是日回鑾. 乙未, 帝還宮. 丙申, 安西鎮總兵張嘉翰坐剝削軍需, 論斬. 實授崔紀為陝西巡撫, 尹會一為河南巡撫, 張楷為湖北巡撫, 蘇明良為福建陸路提督, 張天駿為廣東提督. 己亥, 大學士尹泰乞休, 溫諭慰留之. 戊申, 修奉先殿工竣, 帝恭詣致祭. 是月, 免甘肅平番等二縣旱災、江南高淳縣蟲災本年額賦, 及桃源等三縣逋賦. 賑山西、山東、黑龍江等被災災民.

十一月乙卯, 冬至, 祀天於圜丘. 丙辰, 免朝賀. 丁巳, 朝鮮國王李昑請封世子李愃, 禮部言年未及歲, 帝特允之. 己未, 撥通倉米六萬石, 備近京東北州縣冬賑. 壬戌, 命額駙策淩護送準噶爾夷使來京, 以海蘭署理副將軍. 乙丑, 除山西河津被水額賦. 戊辰, 帝以三年服闋, 躬謁泰陵, 啟鑾. 辛未, 帝詣泰陵. 改總管為副都統. 壬申, 祭告泰陵, 帝釋服. 是日回鑾. 乙亥, 帝還宮. 丁丑, 帝以釋服, 詣太廟行祫祭禮. 恭奉皇太后幸重華宮. 戊寅, 皇太后聖壽節, 帝詣壽康宮, 行慶賀皇太后禮, 王、大臣於慈寧門, 眾官於午門行禮. 自是每年如之. 庚辰, 命增修七政時憲書. 莊親王允祿等辭免總理事務. 辛巳, 命仍設軍機處, 以大學士鄂爾泰、張廷玉, 尚書訥親、海望, 侍郎納延泰、班第為軍機大臣. 是月, 免陝西靖邊等八州縣本年水災額賦、山西興縣等四州縣旱災丁銀. 賑安徽、貴州、甘肅、廣東等被災災民.

十二月甲申朔, 補熙丁憂, 以渣克旦為漕運總督. 實授來保為工部尚書. 丁亥, 帝御太和殿, 冊立嫡妃富察氏為皇后. 戊子, 奉皇太后御慈寧宮, 帝率諸王、大臣行慶賀禮畢, 帝御太和殿, 群臣慶賀, 頒詔覃恩有差. 甲午, 以冊立皇后禮成, 加上皇太后徽號曰崇慶慈宣皇太后. 壬寅, 以莊親王姪寧赫襲封鎮國公, 平郡王弟福靖襲封奉國將軍. 鄂爾泰封三等伯. 大學士邁柱乞病, 許之. 癸卯, 張廷玉封三等伯, 以張廷玉子張若靄襲伯爵. 壬子, 祫祭太廟. 是月, 免江南、江蘇、甘肅、直隸等被災州縣額賦、灶課. 賑陝西、福建、廣東、直隸等被災災民.

是歲, 朝鮮、琉球、安南、南掌來貢.

三年春正月甲寅朔, 帝初舉元正朝賀, 率王以下文武大臣詣壽康宮, 慶賀皇太后. 禮成, 御太和殿受賀, 自是每年元正如之. 乙卯, 命福敏為武英殿大學士, 兼工部尚書. 以馬爾泰為左都御史. 戊午, 享太廟. 辛酉, 祈穀於上帝, 奉世宗配享. 癸亥, 命舉行經筵. 甲子, 帝初幸圓明園, 奉皇太后居暢春園. 戊辰, 御正大光明殿, 賜朝正外藩及內大臣、大學士宴. 己巳, 賜大學士、九卿及內廷、翰林筵宴. 癸酉, 以朱藻為直隸河道總督, 顧琮協理河道事. 丁丑, 準噶爾噶爾丹策零遣使奉表至京, 並進貂皮. 遣侍郎阿克敦充正使, 御前侍衛旺札勒、乾清門台吉額默根充副使, 齎敕往準噶爾議定界. 傅鼐以徇庇奪職. 遣散秩大臣祥泰、內閣學士岱奇冊封朝鮮國王李昑子愃為世子. 己卯, 帝自圓明園還宮. 辛巳, 以謁泰陵, 命鄂爾泰在京總理事務.

二月甲申, 春分, 朝日於東郊. 果親王允禮薨, 帝親臨其喪. 乙酉, 奉皇太后懿旨, 以皇六弟弘□承果親王嗣, 襲其封. 丙戌, 命莊親王允祿管理藩院事. 丁亥, 釋奠先師孔子. 戊子, 祭大社、大稷. 幸圓明園. 辛卯, 命修盛京大政殿. 壬辰, 帝御勤政殿聽政. 甲午, 準噶爾使入覲, 賞銀幣有差. 定各省常平倉納粟捐監例. 乙未, 帝啟鑾謁泰陵. 戊戌, 帝謁泰陵. 己亥, 祭泰陵. 是日回鑾. 辛丑, 帝幸南苑行圍. 壬寅, 帝還京師. 甲辰, 樊廷以病乞解任, 召回固原. 命甘肅提督李繩武赴哈密駐防, 賞銀五千兩. 乙巳, 諭各省常平社倉, 歉收借領免息, 著為令. 丙午, 舉行經筵, 自是每季仲月舉行一次, 歲以為常. 丁未, 濬江南運河工竣. 己酉, 設臺灣北路義勝、永勝二寨. 辛亥, 帝親耕耤田, 三推畢, 加一推, 自是以為常. 壬子, 以馬爾泰兼正藍旗滿洲都統. 趙弘恩以納賄奪職, 以高其倬為工部尚書, 張渠為湖南巡撫. 是月, 免山東齊河等三十二州縣衛水災額賦.

三月甲寅, 帝詣太學釋奠, 御彝倫堂, 命講中庸、尚書. 乙卯, 以釋奠禮成, 御太和殿受朝賀. 調崔紀為湖北巡撫, 張楷為西安巡撫. 命京師四門設廠平糶. 丁卯, 帝詣黑龍潭祈雨. 戊辰, 固原提督樊廷卒, 賞銀治喪. 賜噶爾丹策零敕書, 命侍郎阿克敦等同夷使前往定界. 調李繩武為固原提督, 瞻岱為甘肅提督. 濬東便門護城河. 壬申, 以旱, 命刑部清理庶獄. 丁丑, 恭奉世宗御容於安佑宮. 辛巳, 以直隸旱, 截留北倉米二十萬石備賑. 設貴州苗疆屯兵. 是月, 免江蘇、廣東、甘肅、安徽、湖北被災地區額賦、逋賦. 賑福建、江蘇被災災民.

夏四月癸未朔, 享太廟. 增京師各廠平糶米石. 甲申, 以旱, 申命求言. 申禁督撫貢獻. 僧格免, 以納延泰為理藩院尚書. 丙戌, 川陝總督查郎阿疏參承辦軍需道沈青崖, 詞連前任陝西總督劉於義, 遣左都御史馬爾泰往鞫, 解劉於義吏部尚書任. 戊子, 撥山東德州臨清倉穀於直隸備賑. 己丑, 調孫嘉淦為吏部尚書, 以趙國麟為刑部尚書, 孫國璽為安徽巡撫. 壬辰, 命顧琮往直隸, 會同朱藻辦理河工. 丙申, 以永常為古北口提督. 是月, 免長蘆、蘆臺等場、衡水等州縣水災額賦. 賑恤四川松潘等處地震災民.

五月丁巳, 夏至, 祭地於方澤. 壬戌, 張廣泗等奏, 貴州定番州苗阿沙等作亂, 討平之, 諭以自始即應奏聞. 丙寅, 定各省水旱災五分即准蠲免例. 辛未, 召楊永斌來京, 以許容署江蘇巡撫. 調額爾圖為奉天將軍, 博第為黑龍江將軍. 壬申, 命江西、湖南運穀接濟福建. 乙亥, 除江南松江府屬挑廢灶地額賦. 是月, 賑陝西、山東等被災災民.

六月癸未, 帝憂旱虔禱, 自是日至甲申大雨. 甲申, 命八旗平糶局錢, 易銀平價. 丁酉, 命內閣中書能繕清書者用滿本房, 能繙譯者用漢本房. 戊戌, 准江蘇買洋銅. 己亥, 頒鐵斛. 癸卯, 命湖南撫恤貴州難民. 丙午, 左都御史楊汝穀乞休, 允之. 丁未, 以恭修太廟後殿工竣, 帝親詣告祭. 是月, 賑陝西、山東、江蘇等州縣雹災災民.

秋七月辛亥朔, 享太廟. 壬子, 堵直隸楊家莊漫工. 起前左都御史彭維新為原官. 戊午, 定滿洲科道內陞外轉例. 賑恤鄂爾多斯蒙古. 甲子, 復設稽察內務府御史. 趙弘恩以贓奪職. 乙丑, 調史貽直為工部尚書, 高其倬為戶部尚書. 丁卯, 命查郎阿入閣辦事. 調鄂彌達為川陝總督, 以馬爾泰為兩廣總督, 渣克旦為左都御史, 托時為漕運總督. 丁丑, 大學士尹泰乞休, 允之. 庚辰, 劉於義以徇庇奪職. 是月, 免福建詔安縣旱災額賦、浙江溫州等衛漕欠. 賑陝西咸寧等二縣水災.

八月癸未, 御經筵. 丙戌, 江蘇海州、山東郯城等州縣蝗. 戊子, 祭大社、大稷. 己丑, 海望丁憂, 以訥親署戶部尚書. 調都賚為鑲黃旗滿洲都統, 以貝子弘普管鑲藍旗滿洲都統. 庚寅, 秋分, 夕月於西郊. 癸巳, 萬壽節, 停止筵宴. 己亥, 奉皇太后謁泰陵, 啟鑾. 癸卯, 帝謁泰陵, 行三週年祭奠禮. 奉皇太后回鑾. 甲辰, 召阿斯海來京, 以欽拜為青州將軍. 乙巳, 以奉天、山東豐收, 准海運至天津平糶. 丙午, 奉皇太后駐蹕南苑. 帝行圍. 是月, 賑湖南石門縣、甘肅武威等三縣水災, 安徽望江等四十八州衛旱災.

九月庚戌朔, 帝奉皇太后還宮. 濬江南甘泉泰州支河. 甲寅, 命副都統紀山駐藏. 乙卯, 祭歷代帝王廟. 癸亥, 命大學士嵇曾筠入閣辦事, 兼理永定河務. 裁浙江總督, 復設巡撫, 仍歸閩浙總督管轄. 以郝玉麟為閩浙總督, 調盧焯為浙江巡撫, 王仕任署福建巡撫. 截留安徽漕米備本省賑糶. 甲子, 朱藻以貪殘解任, 遣訥親、孫嘉淦往鞫. 以顧琮管總河印務. 丙寅, 採買口外米豆, 交八旗平糶. 己巳, 大學士尹泰卒, 令其子尹繼善刑部尚書一職交來保署理. 壬申, 編修彭樹葵進十思箴, 帝嘉賚之. 癸酉, 以恭修太廟中殿工竣, 帝親詣告祭. 是月, 免陝西、福建、江蘇各被災州縣額賦. 賑山東、甘肅、江蘇、臺灣等被災災民.

冬十月庚辰朔, 享太廟. 癸未, 諭聖祖實錄內增入恭加尊諡. 辛卯, 皇次子永璉薨, 輟朝五日. 以御極後, 親書永璉為皇太子密旨, 一切典禮加皇太子儀. 甲午, 托時奏, 戶部尚書高其倬卒. 乙未, 皇太子金棺發引, 帝幸擷芳殿賜奠. 丙申, 調任蘭枝為戶部尚書, 趙國麟為禮部尚書, 史貽直為刑部尚書, 以趙殿最為工部尚書. 丁酉, 諡皇太子永璉為端慧皇太子. 直隸總督李衛以病免, 命孫嘉淦署之. 庚子, 朝鮮國王李昑表賀上皇太后徽號, 並冊封皇后, 又表謝恩封世子, 附進方物. 壬寅, 帝幸田村, 賜奠端慧皇太子. 甲辰, 授孫嘉淦直隸總督, 以甘汝來為吏部尚書兼兵部, 楊超曾為兵部尚書. 乙巳, 直隸總督李衛卒, 察例議恤. 丙午, 實授顧琮為直隸河道總督. 是月, 免山東、直隸、江蘇、安徽、江南、江西、河南等屬額賦、逋賦、漕欠. 賑陝西、安徽、浙江等被災災民.

十一月己酉朔, 復廣東海南道為雷瓊道, 改高雷廉道為高廉道. 庚戌, 以孫嘉淦劾貝勒允祜, 帝嘉之, 予議敘. 允祜下宗人府嚴議. 乙卯, 帝幸田村, 賜奠端慧皇太子. 庚申, 冬至, 祀天於圜丘. 癸亥, 命八旗包衣歸漢軍考試. 乙丑, 免江南淮安、徐州二府湖灘額租民欠. 戊辰, 設福建福鼎縣. 截河南、山東漕糧十萬石, 留貯天津. 庚午, 大學士嵇曾筠以病乞回籍, 允之. 改甘肅臨洮府為蘭州府. 乙亥, 吏部尚書性桂乞休, 允之. 朝鮮國王李昑請頒明史朝鮮列傅, 允之. 丁丑, 免直隸宣化各府州屬逋賦. 戊寅, 立算學. 是月, 免奉天復州等州縣蟲災本年額賦. 賑湖南、浙江、陝西、四川、湖北等州縣災.

十二月己卯朔, 調訥親為吏部尚書, 以鄂善為兵部尚書. 庚辰, 除四川射洪等縣衝坍地畝額賦. 癸未, 改築江蘇劉河舊城於茜涇. 丙戌, 彭維新以不請終制, 奪職, 以魏廷珍為左都御史. 戊子, 除湖北房縣、保康二縣及河南省雍正十二、三年虛報地畝額賦. 己丑, 免瓜州回民舊欠. 除貴州鎮遠、清溪二縣衝刷地畝額賦. 壬辰, 撥兩淮鹽課銀六十萬兩於江南備賑. 甲午, 八旗通志成. 除貴州思南等府縣虛報地畝額賦. 丙申, 奪朱藻職. 除湖北鄖西等四縣虛報地畝額賦. 發帑銀一百萬兩, 修濬江南水利. 戊戌, 命大理寺卿汪□往江南總辦河工. 琉球國王尚敬遣使表賀登極, 入貢. 準噶爾台吉噶爾丹策零遣哈柳等, 從侍郎阿克敦等至京師, 進表. 丙午, 準噶爾使哈柳等入覲, 諭曰：「所奏游牧不越阿爾泰, 朕甚嘉之. 托爾和、布延圖卡倫內移, 不可行.」祫祭太廟. 是月, 免貴州鎮遠等縣上年水災額賦, 甘肅寧夏水災本年額賦. 賑兩淮灶戶、甘肅平番等縣旱災.

是歲, 朝鮮、琉球、安南來貢.

四年春正月己酉, 帝御乾清宮西暖閣, 召王、大臣、翰林、科道及督撫、學政在京者九十九人賜宴, 賦柏梁體詩. 壬子, 截留江蘇漕糧二十萬石備賑. 乙卯, 享太廟. 己未, 重建寧夏鎮城. 辛酉, 祈穀於上帝. 皇四子永□生. 甲子, 免雲南勳莊變價民欠. 己巳, 命大學士鄂爾泰仍管兵部事. 壬申, 大學士嵇曾筠卒, 贈官, 察例議恤. 命趙國麟為大學士, 調任蘭枝為禮部尚書, 以陳德華為戶部尚書. 丁丑, 改建寧夏滿洲城. 減浙江嘉興等縣額賦. 是月, 免甘肅寧朔等縣地震本年額賦.

二月戊寅朔, 祭大社、大稷. 己卯, 御經筵. 調張渠為江蘇巡撫, 以馮光裕為湖南巡撫. 壬午, 予烏遜珠勒陣亡前鋒統領龍保等世職. 己丑, 御史程盛修輪進詠史樂府, 指事寓規, 帝嘉賞之. 庚寅, 總管內務府大臣丁皁保以老乞休, 特賞一品銜致仕. 丙申, 準噶爾部人孟克特穆爾等來降. 戊戌, 免湖廣永順、永綏新闢苗疆鹽課. 免浙江上虞等縣積欠. 庚子, 準噶爾台吉噶爾丹策零奏以阿爾泰山為界, 許之. 是月, 免直隸滄州等州縣、興國等場上年水災, 貴州郎岱、湖北鍾祥等縣衛上年旱災額賦.

三月己酉, 召雅爾圖來京. 以阿蘭泰為北路參贊大臣. 辛亥, 帝詣先農壇行禮, 親耕耤田. 壬子, 裁甘肅新渠、寶豐二縣. 鑲紅旗蒙古都統申穆德乞休, 允之. 丙辰, 命鄉、會試內簾頒發御纂經書. 除四川漢州等州縣水衝地畝額賦. 丁巳, 除江南沛縣衝沒地畝額賦. 戊午, 吏部奏行取屆期, 帝命尚書、都御史、侍郎保舉如陸隴其、彭鵬者. 丁卯, 設熱河兵備道, 駐承德州. 命吏部尚書公訥親協辦大學士. 戊辰, 特免直隸、江蘇、安徽三省額賦, 共二百五十萬兩. 大學士福敏乞休, 慰留之. 壬申, 以魏廷珍為工部尚書. 乙亥, 正殿試對策體裁. 除直隸南皮等州縣、興國等場迷沒灶地額賦. 是月, 免湖北應山縣上年旱災額賦.

夏四月辛巳, 賜莊有恭等三百二十八人進士及第、出身有差. 壬午, 以綽爾多為鑲紅旗蒙古都統. 丙戌, 以旱申命求言. 戊子, 命刑部清理庶獄, 減徒以下罪. 乙未, 以陳世倌為左都御史. 辛丑, 命培築北運河堤壩. 甲辰, 截留南漕十萬石, 貯天津北倉. 乙巳, 西藏巴勒布部三汗入貢. 是月, 免四川忠州等州縣上年旱災額賦十分之一, 又免江南丹陽等縣旱災、南匯縣潮災、安徽壽州旱災上年額賦.

五月壬戌, 夏至, 祭地於方澤. 以哈達哈為鑲白旗漢軍都統. 甲子, 朝鮮國王李昑謝賜本國列傳, 恭進方物, 命作年貢. 戊辰, 命浙江海寧縣改築石塘. 己巳, 內大臣都統查克旦乞休, 慰留之. 朱震鐫級, 以永興為正藍旗漢軍都統. 辛未, 致仕大學士伯馬齊卒, 加贈太傅. 癸酉, 加大學士伯鄂爾泰、張廷玉、大學士福敏太保, 大學士徐本、查郎阿、協辦大學士吏部尚書公訥親太子太保, 吏部尚書甘汝來、戶部尚書海望、兵部尚書鄂善、刑部尚書尹繼善、尚書銜徐元夢、直隸總督孫嘉淦、雲南總督公慶復太子少保.

六月庚辰, 調碩色為山東巡撫, 以方顯署四川巡撫. 癸未, 調塔爾瑪善為鄂爾坤軍營參贊大臣, 以瑪尼為歸化城都統. 壬辰, 四川提督王進昌卒, 以鄭文煥代之. 甲午, 都統葉楚乞休, 慰留之. 除安徽潛山等州縣沈沒地畝額賦. 是月, 賑山東歷城等州縣旱災.

秋七月戊申, 額駙策淩奏, 率兵駐鄂爾海西拉烏蘇, 並分兵駐鄂爾坤河、齊齊爾里克、額爾德尼昭、塔密爾、烏里雅蘇臺附近, 防範準噶爾. 庚戌, 以甘肅秦安等十五州縣雹災, 命無論已未成災, 悉免本年額賦. 吏部尚書甘汝來卒, 察例議恤. 以郝玉麟為吏部尚書. 調德沛為閩浙總督, 以班第為湖廣總督. 己巳, 工部尚書來保乞休, 慰留之. 是月, 賑江南泰州、湖北房縣、河南祥符等州縣水、旱災.

八月乙亥朔, 予克爾森齊老陣亡參領巴忒馬拉什布彥圖等世職. 丙子, 御史張湄劾諸大臣阻塞言路, 帝斥為漸染方苞惡習, 召見滿、漢奏事大臣諭之. 戊寅, 祭大社、大稷. 庚辰, 御經筵. 辛巳, 命纂明紀綱目. 壬午, 敘張廣泗經理苗疆功, 授三等輕車都尉, 黃廷桂等加銜、加級有差. 甲申, 命河南瀕河州縣修堤. 丁亥, 萬壽節, 停止筵宴. 庚寅, 江南金壇縣貢生蔣振生進手鈔十三經, 賜國子監學正銜. 辛卯, 命本科繙繹進士俱賜進士出身. 甲午, 正黃旗蒙古都統扣婁致仕. 調公阿英圖為正黃旗蒙古都統, 弘昇為鑲紅旗滿洲都統, 命和親王弘晝管正白旗滿洲都統事. 乙未, 秋分, 夕月於西郊. 壬寅, 除浙江鄞縣等縣衝坍地畝額賦. 甲辰, 雷波衛土民何咱等七十二戶內附. 是月, 賑山東單縣等州縣衛水災.

九月乙巳朔, 署廣西提督譚行義以安南鄭氏專柄, 清化鎮邵郡公及黎鷟起兵與鄭氏內鬨, 奏聞. 丙午, 免江蘇海州、贛榆二州被水漕糧. 丁巳, 帝奉皇太后謁陵. 庚申, 帝謁昭西陵、孝陵、孝東陵、景陵. 奉皇太后回鑾. 辛酉, 帝幸盤山. 癸亥, 帝奉皇太后還宮. 乙丑, 弘昇以無恥奪職. 調哈達哈為鑲紅旗滿洲都統, 以西特庫為鑲白旗漢軍都統. 庚午, 帝以疾, 命和親王弘晝代行孟冬時饗禮. 免甘肅秦安等州縣雹災應徵糧草三分之一. 壬申, 帝詣太廟, 恭進冊寶, 奉安於中殿. 是月, 免江蘇淮安、安徽鳳陽等府州屬水災本年額賦. 賑山東臨邑、甘肅張掖、河南商丘、浙江金華等州縣水災, 山西榆次等縣旱災.

冬十月甲戌朔, 享太廟. 丁丑, 準噶爾回人伊斯拉木定來降. 庚辰, 免江南海州等四州縣積欠. 壬午, 除安徽潛山等縣衝沒田畝額賦. 甲申, 端慧皇太子週年, 帝幸田村賜奠. 乙酉, 免福建建陽縣民欠, 並除勻丁銀米. 己丑, 莊親王允祿、理親王弘□等緣事, 宗人府議削爵圈禁. 帝曰：「莊親王寬免. 理親王弘□、貝勒弘昌、貝子弘普俱削爵. 弘昇永遠圈禁. 弘皎王爵, 係奉皇考特旨, 從寬留王號, 停俸.」辛卯, 免江蘇安東等縣及山東海豐等縣被災起存銀兩. 癸巳, 給事中倪國璉奏進浙江錢塘縣監生陸曾禹救饑譜四卷, 命交武英殿刊刻. 甲午, 內大臣都統查克旦致仕. 丙申, 釋馬蘭泰. 丁酉, 以口外豐收, 命發庫銀二萬兩採買候撥. 己亥, 厄魯特札薩克多羅郡王、和碩額駙阿寶之妻和碩格格進顧實汗所傳玉璽, 諭還之. 壬寅, 封弘□為郡王, 襲理親王爵. 莊親王允祿請仍以寧和襲封鎮國公, 允之. 癸卯, 帝幸南苑行圍. 是月, 免陝西興平等州縣雹災本年額賦. 賑山東歷城等州縣衛所水災.

十一月甲辰朔, 實授保祝為廣東提督, 譚行義為廣西提督. 丙午, 帝行大閱禮, 連發五矢, 皆中的, 賜在事王、大臣銀幣有加. 戊申, 以郝玉麟署江南總督. 己酉, 以韓良卿署固原提督. 庚戌, 召尹會一來京. 以雅爾圖為河南巡撫. 壬子, 以陳大受為安徽巡撫. 癸丑, 除浙江仁和、錢塘二縣虛額丁銀. 戊午, 賜朱秋魁等一百一十一人武進士及第、出身有差. 己未, 命怡親王弘曉管理藩院事. 辛酉, 湖廣提督顏清如致仕. 癸亥, 以杜愷為湖廣提督. 乙丑, 冬至, 祀天於圜丘. 戊辰, 皇太后聖壽節, 奉懿旨停止筵宴. 壬申, 免寧夏地方次年額徵銀糧草束.

十二月癸酉朔, 封額駙策淩長子成袞札布為世子. 除江南武進、陽湖兩縣役租. 丙子, 免浙江安吉等州縣上年漕糧. 戊寅, 弘□坐問安泰：「準噶爾能否到京, 上壽算如何？」擬立絞. 諭免死, 永遠圈禁, 安泰論絞. 己卯, 以哈岱為正紅旗蒙古都統, 海蘭為鑲黃旗蒙古都統. 庚辰, 免陝西榆林等州縣逋賦. 乙酉, 封西藏貝勒頗羅鼐為郡王. 己丑, 頒聖祖仁皇帝御製文集、世宗憲皇帝御製文集, 並御纂諸經於宗學. 壬辰, 哈柳等入覲. 癸巳, 特授原任大學士朱軾子翰林院庶吉士朱□為檢討. 甲午, 召車臣汗達瑪林等賜茶. 丙申, 準噶爾台吉噶爾丹策零奏, 遵旨定界, 並貢方物, 賞賚有加. 辛丑, 祫祭太廟. 是月, 免山東金鄉、河南祥符等州縣水災本年額賦有差.

是歲, 朝鮮來貢.

五年春正月癸卯朔, 遵皇太后懿旨, 免朝賀. 辛亥, 纂八旗佐領世職則例. 丁卯, 朝鮮入貢. 辛未, 命烏赫圖、巴靈阿護準噶爾人赴藏熬茶. 是月, 湖南綏寧等處苗匪滋事, 敕巡撫馮光裕調兵勦撫. 賑安徽懷寧等縣衛旱災.

二月壬申朔, 琉球入貢. 丙子, 命額駙策淩等定各部落接準噶爾游牧邊界. 戊寅, 祭大社、大稷. 隆昇以不職解任, 命策楞署福州將軍. 己卯, 賜準噶爾台吉噶爾丹策零敕書. 哈柳歸, 召入, 賜茶, 以和議成, 嘉獎之. 辛巳, 以伊勒慎為綏遠城將軍, 補熙為正藍旗滿洲都統. 以都賚為寧夏將軍. 以和親王弘晝為鑲黃旗滿洲都統, 慎郡王允禧為正白旗滿洲都統. 癸未, 工部尚書魏廷珍罷. 申諭九卿, 毋蹈模稜覆轍. 乙酉, 致仕都察院左都御史楊汝穀卒, 察例議恤. 戊子, 命臺灣調補人員, 毋限年分, 併准隨時揀發. 戊戌, 以韓光基為工部尚書. 是月, 免山東章丘等州縣衛上年水災, 安徽宿州上年雹災額賦十分之七, 又免湖北襄陽等縣衛上年旱災額賦有差.

三月甲辰, 以諴親王允祕為鑲白旗蒙古都統, 淳郡王弘暻為正黃旗漢軍都統. 丁未, 除安徽太湖縣虛報水田額賦. 庚戌, 以尹繼善為川陝總督, 鄂善署刑部尚書. 癸丑, 挑南運河. 丙辰, 以綽爾多為西安將軍. 丁巳, 定國子監南學學規. 辛酉, 渣克旦以妄奏奪職. 己巳, 以杭奕祿為左都御史. 是月, 免直隸雄縣及山東霑化縣乾隆三年水災額賦有差, 又免浙江麗水及山西榆次等縣上年旱災額賦有差. 湖南栗林、鬼沖各寨叛苗平.

夏四月癸酉, 命貝勒弘明為鑲紅旗蒙古都統. 乙亥, 除廣東南海等縣虛缺地畝額賦. 乙酉, 鄂彌達以兩廣總督任內縱庇家人, 奪職. 己丑, 御史褚泰坐受賄, 論斬. 庚寅, 以那蘇圖為刑部尚書. 甲午, 以旱, 召九卿, 面諭直陳政事闕失. 改山東河道為運河道, 兗沂曹道為分巡兗、沂、曹三府, 管河工. 戊戌, 任蘭枝及太常寺卿陶正靖坐朋比, 下部嚴議. 是月, 免長蘆興國等場、滄州等州縣及江蘇廟灣等場上年水災, 陝西葭州等州縣上年旱災額賦有差.

五月壬寅, 額駙策淩奏, 喀爾喀、準噶爾以鄂爾海分界, 從之. 辛亥, 命蒙古王等源流檔冊家譜五年進呈一次. 甲寅, 帝詣黑龍潭祈雨. 丙辰, 命刑部清理庶獄. 庚申, 王士任以贓奪職, 以王恕署福建巡撫. 癸亥, 除江蘇吳江、震澤二縣坍沒地畝額賦. 甲子, 郝玉麟以保舉劣員解任, 以楊超曾署兩江總督. 丁卯, 諭馮光裕及湖廣提督杜愷勦捕城步、綏寧叛傜.

六月癸酉, 命阿里袞、朱必□查勘山東沂州等處水旱災. 戊寅, 命山東、江蘇、安徽捕除蝻子. 庚辰, 召張廣泗來京. 癸未, 以裴鉽為浙江提督. 丁亥, 予故湖廣總督署西安將軍額倫特騎都尉兼一雲騎尉世職, 世襲. 辛卯, 移江南太通道駐通州. 丙申, 湖廣提督杜愷奏, 連破綏寧三寨頑苗.

閏六月甲辰, 命兩廣總督馬爾泰會勦楚、粵苗傜. 辛亥, 以喀爾吉善為山西巡撫. 壬子, 諭湖北、湖南會勦將弁, 聽提督杜愷節制. 甲寅, 隆昇奪職. 乙卯, 命張廣泗至湖南, 與馮光裕等會商苗疆軍務. 庚申, 停雲南鑄錢運京. 壬戌, 浙江海寧尖山壩海塘工竣. 甲子, 準噶爾台吉噶爾丹策零遣使進表. 是月, 賑甘肅永昌等縣旱災.

秋七月己巳朔, 享太廟. 庚午, 命停萬壽節貢獻. 癸酉, 調張渠為湖北巡撫, 以徐士林為江蘇巡撫, 調方顯為廣西巡撫, 碩色為四川巡撫, 以朱定元為山東巡撫. 乙亥, 賜噶爾丹策零敕書, 諭準噶爾使以阿爾泰山為界, 山南游牧之人, 仍居舊地. 除浙江錢塘等縣荒廢地畝額賦. 丁丑, 以補熙為綏遠城將軍. 給浙江仁和、海寧二縣挑廢民地價銀. 辛巳, 詔停今年秋決. 甲申, 命張廣泗留辦湖南軍務. 除雲南嵩明等縣虛報田地額賦. 戊子, 頒日講四書解義、御纂四經性理精義、御選古文、御註孝經於奉天各義學. 丙申, 除湖北松滋縣挑廢地畝額賦. 丁酉, 命雲南開金沙江. 是月, 免安徽宿州等州縣衛上年水災, 及無為等州縣旱災額賦有差. 賑山西徐溝等縣水災、甘肅武威等縣旱災、羅平縣水災. 班第奏, 總兵劉策名等連克長坪各苗寨, 獲首倡妖言黎阿蘭等.

八月己亥朔, 廣西宜山縣土蠻滋事, 兩廣總督馬爾泰討平之, 議敘官弁有差. 庚子, 諭曰：「朕閱江省歲額錢糧雜辦款目, 沿自前明, 賦役全書亦未編定, 官民交受其累, 著悉予豁免.」戊申, 祭大社、大稷. 庚戌, 班第奏, 勦平鹽井口叛苗各寨. 甲寅, 御經筵. 丁巳, 祭先師孔子. 戊午, 調永興為正藍旗滿洲都統. 己未, 命殺虎口臺站隸綏遠城將軍, 古北口、獨石口臺站隸提督, 喜峰口臺站隸熱河副都統. 庚申, 以伊勒慎為正藍旗漢軍都統. 壬戌, 帝奉皇太后幸南苑, 行圍. 丙寅, 除河南中牟等州縣衛坍塌地畝額賦. 戊辰, 免直隸房山縣挑佔民地額賦, 並給地價. 是月, 賑福建永定縣水災. 譚行義奏, 安南人立龍彪為王, 僭元景興.

九月癸酉, 調楊超曾為吏部尚書, 仍署兩江總督, 調史貽直為兵部尚書, 韓光基為刑部尚書, 以陳世倌為工部尚書. 丙子, 命張廣泗總理楚粵軍務, 提督以下俱受節制. 辛巳, 協辦大學士禮部尚書三泰乞休, 慰留之. 佟時茂以溺職奪職, 以怡親王弘曉為正白旗漢軍都統. 甘肅提督瞻岱卒, 調韓良卿代之. 甲申, 永定河復歸故道. 丙戌, 江南宿遷縣朱家閘河決, 命築挑水壩. 丁亥, 築江蘇寶山縣吳家濱海塘石壩. 己丑, 命詹事府恭貯聖祖仁皇帝御書, 敬謹勒石. 甲午, 以王安國為左都御史. 丁酉, 給臺灣換班兵丁盤費. 是月, 賑福建上杭、浙江餘杭、湖北鍾祥等州縣衛水災, 陝西葭州等州縣雹災.

冬十月戊戌朔, 享太廟. 以常安為漕運總督. 壬寅, 謁泰陵. 乙巳, 帝還京師. 除四川安縣等縣衝廢地畝錢糧. 丙辰, 僉都御史劉藻奏請停減圓明園營造, 帝嘉納之. 己未, 除江南松江府屬潮衝地蕩額賦. 是月, 賑四川安縣、福建臺灣、甘肅平羅、直隸霸州等州縣水災. 張廣泗奏, 獲叛苗栗賢宇等, 及附叛傜之戴名揚等, 克平溪等寨.

十一月己巳, 以那蘇圖署湖廣總督. 庚午, 冬至, 祀天於圜丘. 奉皇太后懿旨, 免朝賀. 調來保為刑部尚書, 以哈達哈為工部尚書. 辛未, 以永常為鑲紅旗滿洲都統. 以黃廷桂為古北口提督. 丙子, 楊超曾劾江西巡撫岳濬, 命高斌往, 會鞫之. 己卯, 召王□來京, 命王安國以左都御史銜管廣東巡撫事. 壬午, 命阿里袞同高斌勘鞫岳濬, 以劉吳龍為左都御史. 癸未, 重輯大清律例成, 御製序文. 乙酉, 命廷臣各舉所知, 如湯斌、陸隴其、陳璸、彭鵬諸人. 丙戌, 除雲南霑益等州縣瘠薄地畝額賦. 甲午, 纂修大清一統志成, 御製序文. 是月, 賑江南銅山等縣水災, 高淳等縣蟲災, 淮安臨洪等場潮災, 陝西葭州等州縣旱災.

十二月戊戌, 湖北巡撫張渠卒, 以范璨代之. 壬寅, 張廣泗奏, 進勦楚粵苗傜, 悉平. 癸卯, 甘肅提督韓良卿卒, 以李繩武代之. 免托克托城等處雹災本年額賦有差. 丙午, 以哈達哈署鑲紅旗滿洲都統. 辛亥, 命修築江南松江、泰州等海塘. 壬子, 免山東蒲臺縣民欠. 丙辰, 實授周開捷固原提督. 乙丑, 祫祭太廟. 是月, 免安徽宣城等縣衛雹災本年額賦.

是歲, 朝鮮、琉球來貢.

六年春正月戊辰, 免陝西兵欠. 甲戌, 裁安西總兵, 改設提督. 丙子, 免福建閩縣等五縣乾隆二年逋賦. 甲申, 命鄂爾泰、訥親會同孫嘉淦、顧琮查勘永定河工. 以永常為安西提督. 以參贊大臣阿岱駐防烏里雅蘇臺. 以慶泰為北路軍營參贊大臣. 戊子, 帝以永定河決, 命免徵霸州、雄縣本年錢糧, 毋俟查奏. 甲午, 命班第仍在軍機處行走. 朝鮮國王李昑失察邊民越境, 得旨免議, 奏謝, 恭進方物, 准作年貢.

二月戊戌, 祭大社、大稷. 以蒙古貝子彥楚布多爾濟為喀爾喀副將軍. 癸卯, 御史叢洞請暫息行圍, 帝以飭兵懷遠之意訓之. 諭滿洲進士, 准選用知縣. 賞恤湖北荊州駐防兵丁火災. 丁未, 御經筵. 以完顏偉為南河副總河. 己酉, 免金川土司例貢. 庚戌, 頒欽定四書文於各官學. 辛亥, 免湖北征苗兵欠. 辛酉, 增設山西歸化城分巡道. 癸亥, 帝詣先農壇行禮, 親耕耤田. 是月, 免湖北、陝西被災州縣逋賦.

三月癸酉, 命侍郎楊嗣璟往山西, 會鞫山西學政喀爾欽賄賣生員之獄. 戊寅, 調王無黨為湖廣提督, 以韓勳為貴州提督. 壬午, 定京察濫舉處分. 甲申, 以御史仲永檀劾鄂善受賄, 命怡親王等鞫之. 庚寅, 鄂善以贓奪職逮問. 以舒赫德管步軍統領事, 班第為兵部尚書. 辛卯, 以御史仲永檀劾鄂善得實, 特擢僉都御史.

夏四月乙未朔, 享太廟. 續刊雍正八年以後帝諭頒賜臣工. 大學士趙國麟乞休, 不允. 戊戌, 飭張廣泗等籌辦黔苗. 癸卯, 命墾地不成邱畝者, 悉免升科. 戊申, 以慶復署兩廣總督, 張允隨署雲南總督. 己酉, 賜鄂善自裁. 癸丑, 諭本年皇太后五旬聖壽節, 奉懿旨, 停止進獻. 是月, 免江蘇被災蘆課、直隸被災逋賦.

五月甲子朔, 予臺灣遭風弁兵恤廕. 壬申, 夏至, 祭地於方澤. 丙子, 頒淵鑑齋古文唐宋文醇, 於陝西、甘肅刊布學宮. 戊寅, 免臺灣逋賦. 丙戌, 禁私鑄砂殼錢. 是月, 賑江西、貴州水災.

六月丙申, 徐士林以病解任, 調陳大受署江蘇巡撫, 張楷署安徽巡撫, 岱奇署陜西巡撫. 庚子, 命王安國勘廣東徵糧積弊. 辛丑, 賑恤貴州黎平等處叛苗侵擾難民. 乙巳, 以御史李□劾甘肅匿災, 命會同尹繼善勘之. 己酉, 浙江巡撫盧焯解任, 命德沛及副都統旺札勒鞫之. 丙辰, 大學士趙國麟以薦舉劣員, 鐫級. 以潘紹周為雲南提督. 戊午, 增建安徽常平倉. 是月, 賑安徽、江蘇水災. 免陝西被災逋賦.

秋七月癸亥朔, 免江蘇蘇州等府屬逋賦. 甲子, 喀爾欽處斬. 己巳, 定順天鄉試迴避南北中皿例. 癸酉, 以吳進義為江南提督. 命陳世倌為文淵閣大學士. 丙子, 薩哈諒論斬. 戊寅, 甘肅巡撫元展成以御史胡定劾, 解任, 命副都統新柱往會尹繼善鞫之. 壬午, 增定八旗則例. 癸未, 詔停今年秋決. 乙酉, 改雲南南籠廳為南籠府, 設永豐州. 戊子, 帝初舉秋獮, 奉皇太后幸避暑山莊, 啟鑾. 己丑, 免經過地方本年額賦十分之三. 自是每年皆如之, 減行圍所過州縣額賦. 壬辰, 帝至古北口閱兵, 賞賚弁兵有差. 是月, 賑江西水災、廣東饑.

八月丙申, 涼州將軍烏赫圖奏, 準噶爾夷使齊默特貿易事畢, 不願進藏熬茶, 帝以其言詞反覆, 降旨嗣後不准進藏. 庚子, 帝駐蹕張三營. 壬寅, 帝行圍. 丙午, 裁江蘇鹽務道、太通道. 己酉, 召楊超曾回京, 調那蘇圖為兩江總督, 孫嘉淦為湖廣總督, 以高斌為直隸總督, 完顏偉為江南河道總督. 召顧琮回京, 裁直隸河道總督, 命高斌兼理直隸河務. 召吉黨阿來京, 以鄂彌達為寧古塔將軍. 丙辰, 設山西歸綏道, 駐歸化城. 盧焯以贓奪職. 是月, 賑安徽、江蘇、福建被災州縣.

九月癸亥朔, 元展成以不職罷, 以陳弘謀為甘肅巡撫. 乙丑, 帝奉皇太后駐蹕避暑山莊. 庚午, 帝奉皇太后自避暑山莊回鑾. 癸酉, 實授王恕為福建巡撫, 楊錫紱為廣西巡撫, 許容為湖南巡撫. 乙亥, 調陳弘謀為江西巡撫, 以黃廷桂為甘肅巡撫, 塞楞額為古北口提督. 己卯, 遣安南、蘇祿、巫來由等國, 難番歸國. 調韓光基為工部尚書, 以劉吳龍為刑部尚書. 辛巳, 原任江蘇巡撫徐士林卒, 察例議恤. 壬午, 帝奉皇太后還京師. 遣朝鮮難民歸國. 乙酉, 召辦理江南水利之大理寺卿汪□、副都御史德爾敏回京. 實授陳大受為江蘇巡撫, 張楷為安徽巡撫. 丙戌, 命大學士陳世倌、尚書韓光基, 及總管盛安, 監刻世宗憲皇帝聖德神功碑文. 丁亥, 以劉統勳為左都御史. 辛卯, 召紀山回京, 命副都統索拜駐藏. 是月, 賑廣東、湖南、福建被災州縣.

冬十月壬辰朔, 享太廟. 己亥, 免直隸雄縣災民口糧耔種. 庚子, 賑廣東颶災. 丁未, 減浙江錢塘倉潮淹稅蕩則課. 賑安徽水災, 並免安徽被災額賦漕糧. 賑甘肅饑. 甲寅, 命漢軍御史歸漢缺. 是月, 免江南、山東被災漕糧漕項. 賑湖北、熱河被災州縣旗廳.

十一月乙丑, 南掌國王島孫遣使入貢. 戊辰, 命疏通舉人選法. 己巳, 御史李□陳奏甘肅饑饉情形不實, 部議革職, 帝曰：「與其懲言官而開諱災之端, 寧從寬假以廣耳目, 命革職留任.」丙子, 冬至, 祀天於圜丘. 丁丑, 免朝賀. 戊寅, 免江蘇山陽等州縣衛河租. 賑句容饑. 丙戌, 皇太后五旬聖壽節, 御壽康宮, 帝率諸王、大臣等行慶賀禮. 辛卯, 賜河南賈魯河之北新開引河, 名惠濟. 是月, 賑兩淮、甘肅被災州縣.

十二月乙未, 致仕太子太保尚書銜徐元夢卒, 贈官, 察例議恤. 劉統勳請停張廷玉近屬陞轉, 減訥親所管事物, 帝嘉之. 丙申, 大學士張廷玉請解部務, 不允. 貸黑龍江、坤阿林、拖爾莫、武克薩里等處水災八旗官兵口糧. 壬寅, 世宗憲皇帝實錄聖訓告成, 帝於保和殿恭受行禮. 御太和殿, 諸王、大臣表賀. 賑江蘇被災州縣. 甲辰, 增殺虎口至綏遠城兵額. 乙巳, 免浙江仁和等九州縣本年漕糧. 丙午, 蒙古律例成. 丁未, 改河南許州府仍為直隸州, 裁石梁縣. 辛亥, 禁武職干預民事. 命左都御史劉統勳查勘浙江海塘. 以常安為浙江巡撫, 顧琮為漕運總督. 減免浙江杭州漁課十分之三. 己未, 袷祭太廟. 是月, 免直隸、甘肅、湖南、山東被災州縣額賦. 賑浙江被災州縣.

是歲, 朝鮮、琉球、南掌來貢.

七年春正月壬戌, 調史貽直為吏部尚書, 任蘭枝為兵部尚書, 以趙國麟為禮部尚書. 庚午, 定綏遠城、右衛、歸化城土默特、察哈爾共挑兵四千名, 內札薩克首隊兵四千五百名、二隊兵六千五百名, 援應北路軍營, 並於額爾德尼昭沿途置駝馬備用. 辛未, 祈榖於上帝. 考正樂章律呂, 定萬壽節樂, 以黃鍾為宮；皇太后聖壽節樂, 皇后千秋節樂, 均以南呂為宮. 癸酉, 定丹陛樂章句. 戊寅, 以那克素三十九部落豫備準噶爾使人進藏牲畜, 免今年錢糧. 癸未, 命續修玉牒. 甲申, 賑安徽鳳陽、潁州二府、泗州一州屬饑民. 丙戌, 彗星見, 命福建整飭吏治. 是月, 準噶爾入貢.

二月壬辰, 帝啟鑾, 謁泰陵. 乙未, 帝謁泰陵. 是日回鑾. 丁酉, 朝鮮入貢. 戊戌, 帝幸南苑行圍. 己亥, 琉球入貢. 壬寅, 命各省選拔貢生十二年舉行一次. 丙午, 免甘肅承辦軍需州縣雍正六年至十三年民欠. 丁未, 御經筵. 己酉, 禮部尚書趙國麟乞休, 不允. 乙卯, 以吉當阿為歸化城都統. 丙辰, 兵部則例成. 是月, 免廿肅逋欠.

三月庚申朔, 帝憂旱, 申命求言, 並飭九卿、大臣體國盡職. 癸亥, 帝詣先農壇行禮, 親耕耤田. 丙寅, 八旗則例成. 丁卯, 命大學士、九卿、督撫舉如馬周、陽城者為言官. 庚午, 王恕緣事解任, 以劉於義為福建巡撫. 癸酉, 免湖北兵欠. 乙亥, 以旱, 命刑部清理庶獄, 各直省如之. 丙子, 定勝水峪為萬年吉地. 戊寅, 朱定元丁憂, 以晏斯盛為山東巡撫. 辛巳, 諭直省歲歉平糶, 毋拘成例. 準噶爾台吉噶爾丹策零遣使垂納木喀等奉表貢方物, 乞勿限年貿易. 壬午, 以噶爾丹策零表奏狡詐, 諭西北兩路軍營大臣加意防之. 戊子, 帝詣黑龍潭祈雨. 是月, 免江南水災、福建被災州縣額賦.

夏四月庚寅朔, 噶爾丹策零請由噶斯進藏熬茶, 不允. 壬辰, 調西特庫為鑲藍旗蒙古都統, 福興為鑲白旗漢軍都統, 盛安為正藍旗滿洲都統, 馬爾泰為鑲黃旗漢軍都統. 癸巳, 裁八溝、獨石口副都統各一, 增天津副都統一. 以古北口提督管獨石口外臺站. 甲午, 賜金甡等三百二十三人進士及第、出身有差. 調德沛為兩江總督, 那蘇圖為閩浙總督. 乙未, 撥安徽賑銀三十萬兩有奇, 並准採買湖廣米備糶. 丙申, 停鄉會試文武互試例. 辛丑, 命各省水次地方, 秋收榖價, 互相咨報. 賑安徽水災. 命修造萬年吉地. 壬寅, 准漢軍出旗. 刑部尚書劉吳龍乞休, 溫旨慰留之. 甲辰, 賜準噶爾台吉噶爾丹策零敕書, 申誡以追論舊事, 屢違定約, 並諭將此次奏請貿易、改道噶斯等事停止, 仍賞賚如例. 丙午, 定皇太后宮樂、皇后宮樂為中和韶樂. 癸丑, 截漕糧十萬石, 酌留臨清、德州備用. 甲寅, 除直隸蔚州及河南洧川等十一縣衝塌地畝額賦. 丙辰, 刑部尚書劉吳龍卒, 察例議恤. 丁巳, 以張照為刑部尚書. 是月, 免河南被災逋賦.

五月己未朔, 日有食之. 以順天、保定等八府, 易州等五州缺雨, 命停徵新舊錢糧. 庚申, 免安徽桐城等十二州縣乾隆三年旱災學租. 乙丑, 定移駐滿洲單戶一千名屯墾拉林、阿勒楚喀事宜, 設副都統, 以巴靈阿為之. 丁卯, 免福建閩縣逋賦. 壬申, 以御史胡定劾, 寢趙弘恩補刑部侍郎之命. 癸酉, 特舉雩祭, 御製樂章. 甲戌, 定天神樂, 從圜丘, 以黃鍾為宮；地祇樂, 從方澤, 以林鍾為宮. 戊寅, 夏至, 祭地於方澤. 辛巳, 增甘肅兵丁折色例價, 著為令. 乙酉, 免甘肅屯民逋賦. 丙戌, 禁奏章稱蒙古為「夷人」. 丁亥, 琉球送歸被風商民, 傳旨嘉獎. 是月, 免江蘇被災逋賦. 張允隨奏, 猛遮界外孟艮酋長召賀罕被逐, 遁入緬甸.

六月戊子, 更定樂部官制, 改撰樂章. 壬辰, 命莊親王允祿、尚書三泰、張照管理樂部. 是日, 以御太和殿遇雨, 賞官員正俸之半. 乙巳, 更定圜丘壇、方澤壇、祈榖壇進俎儀注. 戊申, 訓飭地方官, 實心經理平糶. 己酉, 諭莊親王允祿、履親王允祹約束閒散宗室. 庚戌, 召阿爾賽來京. 辛亥, 免甘肅官員自康熙三十年至雍正六年應追款項. 癸丑, 定內廷丹陛樂章名, 曰雝平. 甲寅, 諭督撫董率州縣經畫地利.

秋七月戊午朔, 享太廟. 己未, 命資送日本遭風難民歸國. 免廣西梧州等三府州屬逋賦. 甲子, 增定繙譯會試殿試科場例. 乙丑, 禮部尚書趙國麟復乞休, 帝以其矯飾希恩, 特旨奪職. 調任蘭枝為禮部尚書, 陳德華為兵部尚書, 命大學士徐本兼管戶部事. 丙寅, 領侍衛內大臣常明卒, 贈官, 察例議敘. 命賑江蘇山陽等州縣水災. 命撫恤江蘇阜寧等州縣水災. 命大學士鄂爾泰兼領侍衛內大臣, 以業楚為內大臣, 阿斯海為正白旗蒙古都統. 免福建閩海關麥稅. 癸未, 命直隸總督高斌、刑部侍郎周學健往江南查辦災賑水利. 以史貽直署直隸總督. 甲申, 禁江南販米出洋. 乙酉, 飭福建疆吏整頓漳州、泉州二府風俗. 賑湖北被災州縣額賦. 是月, 賑江蘇、安徽、江西、浙江、湖南、山東、甘肅被災州縣.

八月戊子, 江南淮黃交漲, 命疆吏拯救災黎, 毋拘常例. 命江南截留漕項銀十九萬兩備賑. 訓飭慎重軍政. 撥江蘇、安徽賑銀二百五十萬兩有奇. 己丑, 免截留漕船扣追銀兩, 仍准給費. 庚寅, 免江蘇、安徽被災額賦. 辛卯, 奉皇太后懿旨, 親蠶典禮. 壬辰, 准各省官生赴江南河工投效. 癸巳, 命八旗軍政照外省駐防例自陳. 甲午, 御經筵. 是日甚雨, 禮臣請改期, 不允. 丁酉, 設廣東崖州等七州縣黎人學十三所. 戊戌, 免直隸、江蘇、安徽、福建、甘肅、廣東等省雍正十三年逋賦, 並免江南、浙江未完雍正十三年漕項. 己亥, 萬壽節, 停止筵宴. 辛丑, 諭河南、山東、江西、湖廣等省, 撫恤江南流民. 壬寅, 帝奉皇太后幸南苑, 行圍. 甲辰, 賑江西興國水災. 乙巳, 帝奉皇太后幸晾鷹臺, 閱圍. 是月, 賑湖廣、江西被災府州.

九月丁巳朔, 撥江蘇運山東截留漕米十萬石, 備淮、徐、鳳、潁各屬賑糶. 戊午, 增直隸天津滄州滿洲駐防兵額. 庚申, 定正乙真人入覲, 不入九卿班次. 賑湖北等州縣水災. 辛酉, 免廣東等州縣風災額賦. 甲子, 免安徽鳳、潁、泗三府州本年水災地方漕賦, 不成災者折徵之. 賑湖南水災. 丁卯, 帝啟鑾, 謁東陵. 庚午, 帝謁昭西陵、孝陵、孝東陵、景陵. 是日, 回鑾. 命河南、山東豫備陵糈四萬石, 改撥江南備賬. 辛未, 免江蘇本年被災州縣漕賦. 壬申, 帝幸盤山. 賑恤江蘇、安徽災銀二百九十萬兩、米榖二百二十萬石各有奇. 命再撥鄰省銀一百萬兩, 備明春接濟. 乙亥, 帝幸□髻山. 戊寅, 帝回蹕. 壬午, 帝還宮. 古溝壩合龍. 是月, 免廣東被災逋賦. 賑安徽被災州縣.

冬十月丙戌朔, 享太廟. 丁亥, 撥山東、河南明年運漕米各五萬石, 備江南賑, 仍由直隸赴古北口外, 如數採買補運. 庚寅, 命江南截留明年漕糧八十萬石；仍撥山東漕糧二十萬石, 河南倉米二十萬石, 運江南備賑. 命撥河南、浙江帑銀四十萬兩, 解江南河工. 辛卯, 裴鉽以侵欺奪職. 壬辰, 賑江蘇州縣衛饑. 甲午, 命清理滯獄. 乙未, 命撥山東沿河倉榖十萬石, 運江南備賑. 丁酉, 改定文廟樂章. 以陳倫炯為浙江提督. 庚子, 賑安徽被災州縣. 甲辰, 朝鮮國王李昑表謝國民越境犯法, 屢荷寬典, 帝曰：「此朕柔遠之恩. 若恃有寬典, 犯法滋多, 非朕保全外藩之本意矣. 王其嚴加約束, 毋俾干紀.」陝西巡撫岱奇卒, 以塞楞額代之. 調保祝為直隸提督, 以武進陞為廣東提督. 丙午, 諭八旗閱兵, 該管大臣入隊督操. 調蘇明良為廣東提督, 武進陞為福建提督. 己酉, 賑河南饑. 庚戌, 賜賈廷詔等一百十人武進士及第、出身有差. 辛亥, 帝詣順懿密太妃宮問疾. 癸丑, 定南漕耗贈永免停支例. 是月, 免江南、山東被災州縣額賦. 賑江南、直隸被災州縣.

十一月丙辰朔, 大學士等奏, 纂輯明史體例, 帝曰：「諸卿所見, 與朕意同. 繼春秋之翼道, 昭來茲之鑒觀, 我君臣其共勉之.」賑湖北等州縣水災饑. 庚申, 福建漳浦縣會黨戕殺知縣, 命嚴治之. 辛酉, 增定中和韶樂樂器. 乙丑, 增定丹陛大樂音節. 乙亥, 命持法寬嚴, 務歸平允. 命大學士陳世倌會同高斌查勘江南水利. 丁丑, 命撥江西倉榖八萬石, 於江南備賑. 戊寅, 諭明春奉皇太后詣盛京謁陵. 庚辰, 皇太后聖壽節, 奉懿旨, 停止筵宴. 以初定齋宮齋宿禮, 是日, 帝詣齋宮. 辛巳, 冬至, 祀天於圜丘. 禮成, 帝以齋宮一切整齊, 樂奏亦頗盡善, 加賞執事人等有差. 是月, 賑浙江、山東、甘肅被災州縣.

十二月丙戌朔, 賑山東饑. 丁亥, 命左副都御史仲永檀會同周學健查賑. 命考試薦舉科道人才, 周學健舉三人皆同鄉, 諭飭之. 戊子, 仍准準噶爾夷人由多倫鄂羅木入藏熬茶. 己丑, 免福建雍正十一、二年逋賦. 辛卯, 命寧古塔將軍嚴查□稅. 壬辰, 帝奉皇太后幸瀛臺. 丙申, 諭大學士張廷玉, 伯爵係格外恩封, 伊子張若靄不必承襲. 丙申, 仲永檀、鄂容安以漏洩機密, 逮交內務府慎刑司, 命莊親王等鞫治. 免福建尤溪等四縣荒田溢額銀. 己亥, 召張楷來京, 以喀爾吉善為安徽巡撫. 癸卯, 寬鄂爾泰黨庇仲永檀罪. 丙午, 廣東提督蘇明良卒, 以林君陞代之. 丁未, 撥運吉林烏喇倉糧, 接濟齊齊哈爾等處旱災. 庚戌, 賑奉天饑. 辛亥, 命嚴查臺灣汛口私載. 調完顏偉為河東河道總督, 白鍾山為江南河道總督. 甲寅, 袷祭太廟. 諭曰：「江南水災地畝涸出, 耕種刻不容緩. 疆吏其勸諭災民, 愛護牛隻, 或給值餵養, 毋得以細事置之.」是月, 免直隸、江西、山東本年被災州縣額賦有差.

八年春正月丁巳, 免鄂容安發軍臺, 命仍在上書房行走. 仲永檀死于獄. 召孫嘉淦來京. 以阿爾賽為湖廣總督, 調策楞為廣州將軍, 以新柱為福州將軍. 己未, 命安插準噶爾夷人於寧古塔. 甲子, 陳世倌等奏修江蘇淮、徐、揚、海, 安徽鳳、潁、泗各屬河道水利, 下大學士鄂爾泰等大臣議行之. 己卯, 命軍機大臣徐本、班第、那彥泰隨往盛京. 辛巳, 召參贊大臣阿岱、塔爾瑪善回京, 以拉布敦、烏爾登代之. 甲申, 以旺札勒為鑲白旗滿洲都統.

二月戊子, 祭大社、大稷. 庚寅, 御經筵. 壬辰, 內閣學士李紱致仕, 陛辭, 以慎終如始對, 賜詩嘉之. 癸巳, 考試御史, 帝以編修杭世駿條奏分別滿、漢臣工, 所見紕謬, 命奪職. 甲午, 調劉於義為山西巡撫, 以孫嘉淦署福建巡撫. 庚子, 召宗室德沛來京. 以尹繼善署兩江總督, 協同白鍾山料理河務. 辛丑, 命青海馬貢寬免五年. 癸卯, 命侍講鄧時敏、給事中倪國璉為鳳、潁、泗宣諭化導使, 編修涂逢震、御史徐以升為淮、徐、揚、海宣諭化導使. 乙巳, 命永常回安西, 以豆斌為固原提督. 丁未, 免湖北被災州縣衛額賦. 辛亥, 准趙國麟回籍. 癸丑, 遣和親王弘晝代祀先農壇, 用中和韶樂, 與帝親祭同, 著為例.

三月丙辰, 取宗學生玉鼎柱、達麟圖、福喜為進士, 入乙丑科殿試, 著為令. 戊午, 賑山東饑. 丙寅, 伊里布、佛表俱以年老休致, 調納穆圖為正黃旗漢軍都統, 以弘暟為鑲藍旗漢軍都統, 紀山為鑲黃旗漢軍都統. 庚午, 調喀爾吉善為山東巡撫, 晏斯盛為湖北巡撫, 范璨為安徽巡撫. 庚辰, 帝詣壽祺皇貴太妃宮問疾. 辛巳, 命沿江駐防大員, 兩年出巡一次. 是月, 免江蘇被災逋賦.

夏四月甲申朔, 壽祺皇貴太妃薨, 輟朝十日, 帝欲持服, 莊親王允祿等祈免. 申命各督撫陳奏屬員賢否. 鑲藍旗滿洲都統公弘普卒, 以紀山代之, 以裕親王廣祿為鑲黃旗漢軍都統. 乙酉, 帝詣壽祺皇貴太妃宮致奠. 丁亥, 賑安徽水災饑. 辛卯, 命於奉宸苑試行區田法. 癸巳, 免湖北被災州縣額賦. 定軍流人犯僉妻例. 乙未, 定私鑄鉛錢罪. 庚子, 改江南海防道為淮徐海巡道, 駐徐州府；以蘇松巡道兼管塘工, 揚州府隸常鎮道, 原設淮徐、淮揚二道專管河工. 壬寅, 准武職遊擊以下, 患病回籍調理. 甲辰, 免浙江烏程縣逋賦. 戊申, 諭漢軍同知守備以上, 毋庸改歸民籍. 是月, 免安徽、湖北被災州縣逋賦.

閏四月丙辰, 琉球入貢. 丁巳, 御試翰林、詹事等官, 擢王會汾等三員為一等, 餘各陞黜留館有差. 辛酉, 補試由部院改入翰林、詹事人員, 學士孔泰等陞黜有差, 著為例. 丁卯, 申命各直省宣講聖諭廣訓. 甲戌, 除江蘇吳江等二縣坍沒田蕩額賦. 是月, 免河南被災州縣額賦.

五月癸未朔, 夏至, 祭地於方澤. 諭鑾輿巡幸, 令扈從、護軍等加意約束, 不得踐踏田禾. 乙酉, 御史沈懋華以進呈經史講義, 召見已去, 下部嚴議. 丁亥, 命河南停徵上年被水地方錢糧. 給臺灣換班兵丁路費. 己亥, 免江蘇山陽等二十三州縣牙稅. 定守陵官員考覈法. 免臨清商民運徵米船料及銅補、商補. 丙午, 命恭繕歷朝實錄, 送盛京尊藏. 召雅爾圖來京, 調碩色為河南巡撫, 以紀山為四川巡撫. 戊申, 免江蘇兵驛漕項積欠. 調慶復為川陝總督, 馬爾泰為兩廣總督, 實授張允隨雲南總督, 兼管巡撫事. 譚行義鐫級, 以李質粹為廣西提督. 辛亥, 蘇祿國王麻喊末阿稟□寧表請三年一修職貢, 命仍遵五年舊例. 是月, 賑山東州縣衛水災.

六月壬子朔, 御史陳仁請以經史考試翰詹, 不宜用詩賦, 帝嘉之. 禁民種煙草. 甲寅, 定南掌國貢象十年一次. 乙卯, 除江蘇沛縣水沈地賦. 丙辰, 以旱, 申命求言. 丁巳, 調李質粹為固原提督, 豆斌為廣西提督. 戊午, 命阿里袞暫署河南巡撫. 庚申, 命史貽直兼管刑部事. 壬戌, 以阿克敦為鑲藍旗滿洲都統, 韓光基為正白旗漢軍都統. 丁卯, 諭山東、山西、河南、陝西恤病暍者. 以御史胡定劾湖南巡撫許容一案, 究出督撫誣陷扶同, 予敘. 辛未, 淮水驟漲, 總河白鍾山請放天然壩, 帝慮為下游害, 不許. 壬申, 諭督撫率屬重農. 乙亥, 定武職迴避本省例.

秋七月丙戌, 以安南不靖, 擾及雲南開化都龍廠, 命張允隨等嚴防之. 開化鎮總兵賽都請討安南, 不許. 戊子, 帝奉皇太后恭詣盛京謁陵, 免經過之直隸、奉天地方錢糧. 撥直隸通州倉米四十萬石, 運天津備賑. 改直隸遵化州為直隸州. 命截留江蘇、安徽、浙江、江西、湖北、湖南漕糧六十萬石, 各補倉儲. 乙未, 帝奉皇太后駐蹕熱河. 丙申, 除福建連江等二縣水衝地賦. 詔停今年秋決. 己亥, 帝奉皇太后詣盛京. 癸卯, 帝行圍於永安莽喀. 乙巳, 帝行圍於愛里. 丙午, 帝行圍於錫拉諾海. 命嚴除州縣徵漕坐倉之弊. 帝奉皇太后駐蹕嗎嗎塔喇. 己酉, 帝行圍, 至乙卯皆如之. 嚴督撫等漏洩密奏之禁. 庚戌, 封蒙古頭等台吉璘沁、頭等塔布囊敏珠爾拉布坦為公. 是月, 免山東歷城等州縣衛、直隸滄洲等屬灶戶本年雹災額賦. 賑江南淮安等屬灶戶, 銅山等州縣衛旱災.

八月癸亥, 萬壽節, 帝詣皇太后行幄行禮. 御行幄, 扈從諸王以下大臣官員暨蒙古王以下各官慶賀, 賜諸王、大臣、蒙古王等宴. 甲子, 帝駐蹕巴雅爾圖塔剌. 乙丑, 帝行圍. 封蒙古色布騰巴爾珠爾為公. 壬申, 帝駐蹕伊克諾爾. 甲戌, 定直隸被旱州縣賑恤事宜. 帝行圍, 至丙子如之. 己卯, 帝行圍於巴彥, 射殪虎. 張允隨奏, 拏獲安南國偽官二、夷匪千, 邊境肅清. 是月, 免雲南南寧州縣水災額賦十分之七. 賑雲南霑益、湖北興國、湖南沅江、廣東始興、四川西昌等州縣水災.

九月庚辰朔, 帝行圍於烏什杭阿, 射殪虎. 辛巳, 帝行圍威準. 壬午, 帝行圍黃科. 設綏遠城官學. 癸未, 帝行圍阿蘭. 以哲布尊丹巴胡土克圖未奏往額爾德尼昭禮拜, 土謝圖汗敦丹多爾濟均下理藩院議處. 乙酉, 帝行圍舍里. 丙戌, 帝行圍善顏倭赫. 丁亥, 帝行圍巴彥. 召袞泰來京, 調鄂彌達為荊州將軍, 博第為吉林將軍, 傅森為黑龍江將軍, 以薩爾哈岱為杭州將軍. 戊子, 帝行圍尼雅滿珠. 己丑, 帝行圍珠敦. 庚寅, 帝行圍英莪邊門外. 是日, 駐蹕烏蘇河. 甲午, 許容以劾謝濟世貪縱各款皆虛, 孫嘉淦以扶同定案, 均褫職. 署糧道倉德以通揭鞫實, 予敘. 帝駐蹕穆奇村. 乙未, 帝奉皇太后謁永陵. 丙申, 行大饗禮. 命停顧琮議限民田. 辛丑, 帝謁福陵. 壬寅, 行大饗禮. 謁昭陵. 癸卯, 行大饗禮. 帝奉皇太后駐蹕盛京. 朝鮮國王李昑遣陪臣至盛京, 表貢方物. 甲辰, 帝率群臣詣皇太后宮, 行慶賀禮. 御崇政殿受賀, 賜群臣及朝鮮使臣宴. 御大政殿, 賜酺, 頒詔覃恩有差. 乙巳, 帝詣文廟釋奠, 幸講武臺大閱. 諭王公、宗室、大臣等, 潔蠲祀典, 訓導兵民, 毋忘淳樸舊俗. 丙午, 帝親奠克勤郡王岳託及武勳王揚古利墓. 遣官望祭長白山、北鎮醫巫閭山及遼太祖陵. 裁盛京五部漢員. 戊申, 帝親奠弘毅公額宜都、直義公費英東墓. 免河南帶徵上年以前民欠. 浙江海塘工竣. 是月, 賑陝西商州、四川冕寧等縣水災, 河南祥符、山東齊河、安徽桐城、直隸天津、福建漳州、山西聞喜等府州縣旱災.

冬十月庚戌朔, 帝御大政殿, 賜扈從王、大臣等宴於鳳凰樓前, 諭王公、宗室等革除陋習, 恪守舊章. 免盛京、興京等十五處旗地本年額賦及上年逋賦. 御製盛京賦. 辛亥, 帝奉皇太后回鑾. 丁巳, 韓勳卒, 以丁士傑為貴州提督. 乙丑, 寬奉天海運米禁. 是日, 帝登望海樓, 駐文殊菴. 丁卯, 命直隸被災各屬減價不糶. 己巳, 命部院大臣京察自陳, 各舉賢自代. 以劉於義為戶部尚書, 阿里袞為山西巡撫, 實授蔣溥為湖南巡撫, 周學健為福建巡撫. 命大學士徐本兼管戶部事. 調陳宏謀為陝西巡撫, 塞楞額為江西巡撫. 癸酉, 命山東巡撫兼提督銜. 甲戌, 帝奉皇太后還京師. 命留山東漕糧八萬石備糶. 丁丑, 帝以謁陵禮成, 率群臣詣皇太后宮行慶賀禮. 御太和殿, 王、大臣各官進表朝賀. 是月, 賑直隸興國場、滄州等州縣灶戶旱災, 并免本年額賦. 賑廣東清遠、河南祥符、安徽太平等州縣衛水旱災.

十一月辛巳, 改定陝西咸寧等二十三州縣糧額. 庚寅, 安南國王黎維禕表謝賜祭及襲封恩, 進貢方物. 己亥, 彗星見. 壬寅, 貸黑龍江被旱、被霜兵丁等倉糧. 甲辰, 皇太后聖壽節, 奉懿旨, 停止筵宴. 乙巳, 命桑乾河南北岸酌開河渠. 丙午, 免謁陵經過州縣額賦十分之三. 撥四川灌縣倉榖六千石, 於松潘鎮平糶. 是月, 賑安徽無為水災並免額賦. 賑甘肅狄道、廣東萬州、福建臺灣、山西曲沃、直隸天津、安徽壽州等被災州縣.

十二月辛亥, 命吏部尚書史貽直協辦大學士. 乙卯, 葬端慧皇太子於朱華山寢園. 癸亥, 大學士福敏乞休, 溫諭慰留之. 甲子, 準噶爾遣貢使圖爾都等至京, 謝進藏人由噶斯路行走, 賜助牲畜恩, 並貢方物. 乙丑, 以陳德華隱匿其弟陝西按察使陳德正申辯參案密奏, 下部嚴議. 丁卯, 以星變示儆, 特詔修省. 調烏赫圖為西安將軍, 綽爾多為涼州將軍. 是月, 賑廣東吳川縣、山東陵縣等州縣旱災.

是歲, 朝鮮、琉球、安南、蘇祿來貢.

九年春正月辛巳, 以徐本病, 命史貽直為文淵閣大學士, 兼管吏部事. 以劉於義為吏部尚書、協辦大學士, 張楷為戶部尚書. 陳德華以作偽罷, 以王安國為兵部尚書. 以策楞署廣東巡撫. 壬午, 幸瀛臺. 御大幄次, 賜準噶爾使圖爾都宴, 命立首班大臣末. 以噶爾丹策零恭順, 圖爾都誠敬可嘉, 召圖爾都近前, 賜飲三爵, 錫賚有加. 訓飭各省州縣, 教養兼施. 以星變, 停王、大臣等筵宴. 戊戌, 命尚書公訥親查閱河南、山東、江南營伍, 並勘驗河工海塘. 庚子, 王安國丁憂, 以彭維新為兵部尚書. 以許容署湖北巡撫. 壬寅, 遣準噶爾夷使歸, 賜噶爾丹策零敕. 朝鮮入貢. 給尚書公訥親欽差大臣關防. 癸卯, 帝奉皇太后謁泰陵. 丙午, 帝謁泰陵. 是日, 奉皇太后回鑾.

二月庚戌, 帝奉皇太后幸南苑. 丙辰, 給事中陳大玠疏參許容不應復任封疆, 命留晏斯盛任, 仍申誡言官扶同糾論. 丁巳, 祭先師孔子. 庚申, 封蒙古喀爾喀郡王功額薩木丕爾之子丹津為貝勒. 甲子, 陳德華降調. 乙丑, 御經筵. 己巳, 祭歷代帝王廟. 壬申, 截留山東漕糧五萬石, 貯臨清、德州二倉備用. 癸酉, 准各省納粟捐監. 乙亥, 帝詣先農壇行禮, 親耕耤田. 丁丑, 戶部尚書張楷卒, 以阿爾賽代之. 以鄂彌達為湖廣總督. 是月, 免安徽桐城、江蘇溧陽、直隸滄州等被災州縣上年水旱災額賦有差. 賑雲南霑、益二州縣, 福建臺灣等縣水旱災.

三月癸未, 以汪由敦為工部尚書. 戊子, 禁臺灣武職任所置產. 癸巳, 改廣西泗城府隸左江道, 潯州府隸右江道. 丁酉, 調博第為西安將軍. 以巴靈阿為寧古塔將軍. 己亥, 以德敏為正白旗漢軍都統. 是月, 以訥親奏, 查閱河南、江南營伍廢弛, 帝曰：「可見外省大吏, 無一不欺朕者, 不可不懲一儆百.」免江蘇沛縣、河南中牟等縣上年水旱災額賦. 賑山東德平等州縣旱災.

夏四月戊申朔, 先蠶壇工竣. 乙卯, 帝詣圜丘, 行大雩禮, 特詔貶損儀節, 以示虔禱. 壬戌, 截留湖廣、江西漕糧五十萬石, 貯天津北倉. 乙丑, 撥部庫銀三十五萬兩, 於直隸備餉. 己巳, 以旱, 命刑部清理庶獄, 直隸如之. 庚午, 命撥山東、山西、河南三省耗羨銀八十萬兩於直隸備賑. 保祝病免, 以傅清署直隸提督. 丙子, 設熱河兵丁子弟官學. 是月, 免廣東吳川縣風旱災本年額賦有差. 賑山東德平等州縣衛旱災.

五月己卯, 諭曰：「一春以來, 雨澤稀少. 皇太后以天時久旱, 憂形於色, 今日從寢宮步行至園內龍神廟虔禱. 朕惶恐戰慄, 即刻前往請安, 諄懇謝罪. 特諭內外臣工知之.」戊子, 祭地於方澤, 不乘輦, 不設鹵簿. 庚寅, 雨. 壬辰, 阿斯海以不職奪職, 以烏赫圖為正白旗蒙古都統. 甲午, 撥江蘇、安徽庫銀四十萬兩, 於河庫備用. 壬寅, 御史柴潮生奏, 請興修直隸水利, 命協辦大學士劉於義往保定, 會同高斌籌畫. 癸卯, 以德敏署荊州將軍, 李元亮署正白旗漢軍都統.

六月己酉, 大學士徐本以病乞休, 允之, 加太子太傅. 庚戌, 修直隸靜海等州縣城垣代賑. 癸丑, 以準泰署安徽巡撫. 駐藏副都統索拜期滿, 以副都統傅清代之. 是月, 賑山東歷城等州縣衛水雹災, 免江蘇山陽等縣衛七年被災蠲餘銀米.

秋七月丙子朔, 諭直隸災重之天津等十六州縣, 本年停徵新舊錢糧. 戊寅, 調馬爾泰為閩浙總督, 那蘇圖為兩廣總督. 甲申, 命廣東開鑪鑄錢. 丙戌, 免江蘇、安徽雍正十三年逋賦. 壬辰, 額爾圖以不職免, 以達勒當阿為奉天將軍. 戊戌, 以段起賢署固原提督. 是月, 免浙江蕭山、福建臺灣等縣上年旱災額賦, 賑長蘆永利等場灶戶水災.

八月丙午, 定會試後揀選舉人例. 丁未, 定臺灣新開田畝科則. 戊申, 免江南鳳陽、淮安二府雍正十三年逋賦. 庚申, 帝以順天鄉試, 士子懷挾多人, 科場朦混, 命乾隆元年以後監試御史悉交部議處, 並減各省中額示警. 乙丑, 御經筵. 予告大學士徐本回籍, 帝賜詩寵行, 賞賚有加, 並諭行幸南苑之日, 親臨慰問. 命各省鄉試榜後覆試. 丁卯, 以班第為正黃旗蒙古都統. 己巳, 帝奉皇太后幸南苑. 行圍. 是月, 免直隸天津等三十一州縣上年逋賦. 賑安徽歙縣、四川成都、江西新建等州縣水災、旱災.

九月乙亥朔, 以翰林院編修黃明懿進呈講章, 牽及搜檢太嚴, 隱含諷刺, 下部嚴議, 褫職. 庚子, 詔以甲子再周, 照康熙二十三年例, 停止本年秋決. 命浙江截留漕糧十萬石備賑. 是月, 免山西清水河本年災額賦. 賑浙江仁和等州縣衛場水災, 山東博興等縣旱災.

冬十月丁未, 改明年會試於三月舉行. 己酉, 以陳世倌假滿, 命入閣辦事. 庚戌, 以四川學政蔣蔚實心教士, 命留任. 壬子, 大學士鄂爾泰等奏, 疏通錢法, 從之. 乙卯, 帝奉皇太后幸湯山. 江南、河南、山東蝗, 捕治不力, 諭下部議處. 癸亥, 帝幸盤山. 丁卯, 帝奉皇太后還宮. 庚午, 重修翰林院工竣. 帝幸翰林院, 賜宴, 分韻賦詩, 復御製柏梁體詩首句, 群臣以次賡續, 賜掌院大學士鄂爾泰、張廷玉御書扁額, 及翰林、詹事諸臣書幣有差. 是日, 幸貢院, 賜御書聯額；復幸紫微殿、觀象臺還宮. 是月, 賑山西文水、直隸保定等州縣水旱災.

十一月庚辰, 起孫嘉淦為宗人府府丞. 辛巳, 除直隸涿州等三州縣水衝地賦. 丙戌, 山東登州鎮總兵馬世龍以科派兵丁, 鞫實, 論絞. 辛卯, 以江西學政金德瑛取士公明, 命留任. 癸巳, 準噶爾部人察罕庫克新率屬內附, 授為七品官, 恩賚緞布. 辛丑, 以貴州學政佟保守潔士服, 命留任. 是月, 免甘肅寧朔衛霜災本年額賦. 賑江蘇靖江、廣東瓊山、甘肅河州廳州縣衛水、雹災, 廣東惠來等州縣蟲災.

十二月甲辰朔, 命各省錢榖刑名, 年終彙冊報部. 乙巳, 撥湖北米十萬石, 於浙江備賑. 丙午, 鄂爾泰議覆劉於義奏勘直隸水利, 命撥銀五十萬兩興修. 乙卯, 玉牒告成, 帝御中和殿恭覽, 送皇史宬尊藏. 壬子, 允準噶爾貢使哈柳等隨帶牛羊等物, 在肅州貿易. 丙寅, 賞雷鋐額外諭德, 食俸. 戊辰, 張照丁憂, 調汪由敦為刑部尚書, 以趙弘恩為工部尚書. 辛未, 以福建閩縣等縣火災, 諭責疆吏不嚴火備. 羅布藏丹怎就獲. 是月, 免山東歷城、直隸保定、安徽歙縣、浙江仁和等廳州縣水、旱災本年額賦有差. 賑廣西永寧、四川成都等州縣水災.

是歲, 朝鮮、琉球來貢.

十年春正月丙子, 召大學士、內廷翰林於重華宮聯句. 改會試於三月, 著為令. 辛巳, 命各省清釐錢法. 甲申, 復哈密公玉素布貝子封. 戊子, 命江南疆吏分年輪閱海防, 著為令. 辛卯, 丁憂刑部尚書張照卒, 加贈太子太保、吏部尚書. 乙未, 大學士鄂爾泰以病乞解任, 溫諭慰留之. 己亥, 準噶爾遣使哈柳貢方物. 庚子, 召高斌來京, 以劉於義署直隸總督.

二月乙巳, 添設廣東駐防水師營. 辛亥, 帝幸內右門直廬, 視鄂爾泰疾. 己未, 帝謁昭西陵、孝陵、孝東陵、景陵. 丁卯, 帝還京師. 庚午, 高斌回直隸總督. 是月, 賑浙江淳安等縣上年水災. 免江蘇丹徒、廣東海陽、山東博興等州縣衛上年水、旱災額賦.

三月癸酉朔, 日有食之. 乙亥, 改殿試於四月, 著為令. 庚辰, 帝幸大學士鄂爾泰第, 視疾. 辛巳, 加鄂爾泰太傅. 皇后行躬桑禮, 祭先蠶之神. 甲申, 帝御文華殿, 補行仲春經筳. 丁亥, 帝詣先農壇行禮, 親耕耤田. 己丑, 協辦大學士、禮部尚書三泰休致, 加太子太保. 庚寅, 命訥親協辦大學士, 調來保為禮部尚書, 以盛安為刑部尚書. 甲午, 以安南莫康武作亂, 攻陷太平、高原等處, 命那蘇圖等嚴防邊隘. 乙未, 加大學士史貽直、陳世倌, 禮部尚書來保, 直隸總督高斌太子太保；協辦大學士、吏部尚書劉於義, 雲南總督張允隨, 貴州總督張廣泗太子少保. 庚子, 命會試落卷內, 照雍正五年例, 另取明通榜, 年八十以上者, 帶領引見. 是月, 免直隸慶雲等縣灶地、浙江仁和等州縣上年水災額賦. 賑直隸大城等縣上年雹災, 及雲南白鹽井灶戶水災.

夏四月癸卯朔, 命江南發帑銀五十六萬兩, 挑濬河道. 乙卯, 大學士鄂爾泰卒, 帝臨奠, 輟朝二日, 命遵世宗遺詔, 配享太廟. 召那蘇圖來京, 以策楞為兩廣總督. 調準泰為廣東巡撫, 以魏定國為安徽巡撫. 庚申, 命開貴州畢節縣赤水河. 召蔣溥來京, 以楊錫紱為湖南巡撫. 壬戌, 飭沿海省分訓練水師. 癸亥, 以旱, 命刑部清理庶獄. 以來保、馬爾泰為領侍衛內大臣. 戊辰, 策試貢士, 詔能深悉時政, 直言極諫者聽. 己巳, 川陝總督慶復、四川巡撫紀山、提督李質粹會奏進勦瞻對逆番. 是月, 免山東海豐等縣被旱額徵灶課, 甘肅平羅乾隆五年民欠, 寧夏縣乾隆三年被災地糧.

五月壬申朔, 賜錢維城等三百十三人進士及第、出身有差. 戊寅, 調李繩武為安西提督, 永常為甘肅提督. 以西特庫為廣州將軍. 丁亥, 除江蘇蘇州等九府坍沒蘆課. 頒御製太學訓飭士子文於天下學宮, 同世祖臥碑文、聖祖聖諭廣訓、世宗朋黨論朔望宣講. 戊子, 命訥親為保和殿大學士. 辛卯, 調高斌為吏部尚書, 以那蘇圖為直隸總督. 命高斌、劉於義仍辦直隸河道. 戶部尚書阿爾賽為家奴所害, 磔家奴於市, 以梁詩正代之. 丙申, 調納穆圖為正白旗蒙古都統, 以趙弘恩署正紅旗漢軍都統. 戊戌, 以阿蘭泰為鑲藍旗蒙古都統. 己亥, 命劉於義兼管戶部事.

六月丁未, 普免全國錢糧, 諭曰：「朕臨御天下, 十年於茲. 撫育蒸黎, 躬行儉約, 薄賦輕徭, 孜孜保治, 不敢稍有暇逸. 今寰宇敉寧, 左藏有餘, 持盈保泰, 莫先足民. 天下之財, 止有此數, 不聚于上, 即散于下. 我皇祖在位六十一年, 蠲租賜復之詔, 史不絕書, 普免天下錢糧一次. 我皇考無日不下減賦寬徵之令, 如甘肅一省, 正賦全行豁免者十有餘年. 朕以繼志述事之心, 際重熙累治之後, 欲使海澨山陬, 俱沾大澤, 為是特頒諭旨, 丙寅年直省應徵錢糧, 其通蠲之.」庚戌, 免安徽鳳陽等府州連年被災地方耗羨. 命戶部侍郎傅恆在軍機處行走. 丙辰, 以四川提督李質粹進攻瞻對遲延, 切責之. 丁巳, 命直隸截留漕糧三十萬石, 於天津備用. 壬戌, 御史赫泰請收回普免錢糧成命, 帝斥其悖謬, 降二級調用. 癸亥, 帝詣黑龍潭祈雨.

秋七月丁丑, 復翰林官教習庶吉士例. 癸酉, 以順、直、宛平等六十四廳州縣缺雨, 命停徵錢糧. 乙酉, 命高斌仍兼管直隸河道總督事. 壬辰, 帝奉皇太后巡幸多倫諾爾, 免經過州縣額賦十分之四. 戊戌, 帝奉皇太后駐蹕避暑山莊. 江南阜寧縣陳家浦河溢. 是月, 免甘肅寧夏等三縣逋賦. 賑直隸慶雲縣旱災, 安徽壽州等州縣衛水、雹災.

八月癸卯, 帝自避暑山莊奉皇太后啟鑾. 甲辰, 帝駐波羅河屯. 賜青海蒙古王公宴, 並賚之. 丁未, 帝行圍永安莽喀. 戊申, 帝行圍畢雅喀拉. 庚戌, 帝行圍溫都里華. 辛亥, 帝行圍額爾袞郭. 賜蒙古王、額駙、台吉等宴. 癸丑, 帝行圍布爾噶蘇臺. 甲寅, 帝行圍巴彥溝. 乙卯, 帝行圍烏里雅蘇臺. 賜王、大臣、蒙古王、額駙、台吉等宴. 丙辰, 帝行圍畢圖舍哩. 丁巳, 帝行圍阿濟洛鳩和洛. 戊午, 帝行圍僧機圖. 己未, 帝行圍永安湃. 庚申, 帝行圍英圖和洛. 辛酉, 帝行圍薩達克圖口. 癸亥, 帝行圍池老圖博勒齊爾. 甲子, 帝行圍庫爾奇特. 丙寅, 帝駐蹕多倫諾爾. 丁卯, 賜王、大臣、蒙古王、額駙、台吉等宴. 是月, 停徵湖北漢川等州縣水災, 光化等縣雹災額賦, 並賑之. 賑江南莞瀆等場、湖北宜城、山西曲沃等州縣水災, 直隸宣化、甘肅安定、廣東電白等府縣旱災, 海豐蟲災, 南澳風災.

九月庚午朔, 帝行圍額爾托昂色欽. 辛未, 帝行圍多倫鄂博圖. 壬申, 遣官祭明陵. 行圍古哲諾爾. 癸酉, 張允隨以猛緬土司奉廷徵等通緬莽, 請改土歸流, 命詳議. 帝行圍塔奔陀羅海. 乙亥, 帝行圍札瑪克圖. 丙子, 帝行圍□爾呼. 癸未, 帝駐蹕宣化府. 甲申, 帝閱宣化鎮兵. 丙戌, 濬河南濉河. 己丑, 命臺灣府屬編徵本色, 照內地正供一體普蠲. 癸巳, 帝奉皇太后還京師. 甲午, 實授鄂彌達為湖廣總督, 德敏為荊州將軍. 丁酉, 以普免錢糧, 命查各省歷年存餘銀, 以扺歲需. 戊戌, 實授尹繼善為兩江總督. 撥江蘇司庫銀十萬兩、揚州屬倉榖十萬石, 於淮安、徐州二府備賑. 是月, 命修明愍帝陵. 慶復奏, 收撫上瞻對, 進勦下瞻對班滾, 克加社丫等卡及南路各寨. 賑直隸故城、河南永城、山東濟寧、兩淮廟灣、江蘇淮徐海、陝西長安等州縣衛場水災.

冬十月辛丑, 免瓜州安插回民逋賦. 壬寅, 命吏部尚書高斌查勘直隸水利. 癸卯, 命截留江蘇、安徽明年漕糧十五萬石, 備本省賑糶. 丁未, 以甘肅甘山道歸併肅州道. 庚戌, 命撥通州倉米五萬石, 於宣化備用. 辛亥, 裁通政使漢缺一. 丙辰, 命堵陳家浦決口. 丁巳, 以保祝為正紅旗蒙古都統, 瑪爾拜為古北口提督. 戊午, 命四川嚴查嘓匪. 禮部尚書任蘭枝乞休, 允之. 癸亥, 賜董孟等八十五人武進士及第、出身有差. 免江蘇海州等七州縣漕糧. 甲子, 給江南災民葺屋銀兩. 丙寅, 除湖北當陽等二縣衛水衝地賦. 是月, 免江西玉山縣上年旱災額賦. 賬湖南湘陰等縣旱災, 湖北漢川、河南商丘、江蘇江浦等州縣衛水災.

十一月壬申, 以王安國為禮部尚書. 乙亥, 傅清奏, 準噶爾台吉噶爾丹策零與阿卜都爾噶里木汗搆兵. 丁丑, 晏斯盛乞養, 允之, 以開泰為湖北巡撫. 壬午, 帝以準噶爾噶爾丹策零死, 命西北兩路邊卡慎固防守. 甲申, 以額爾圖為青州將軍. 己丑, 免安徽宿州等州縣衛漕糧積欠. 庚寅, 陳家浦決口合龍. 是月, 賑直隸香河、陝西興平、河南商丘、山西大同、甘肅靖遠、廣西思恩、廣東南海、山東滕縣、江蘇江浦、湖南湘陰、湖北漢川等州縣衛水、旱災.

十二月辛丑, 命開雲南金沙江上游十五灘. 辛亥, 大學士福敏乞休, 優詔允之, 加太傅. 壬子, 命慶復為文華殿大學士, 仍留川陝總督任, 命高斌協辦大學士. 癸丑, 飭官員冒籍大興、宛平者, 改歸原籍, 嗣後嚴禁冒考. 乙卯, 命協辦大學士高斌、侍郎蔣溥軍機處行走. 己未, 命增培江南黃河南北兩大堤月堤. 辛酉, 定朝會燕饗樂名. 是月, 賑甘肅隴西等州縣旱災, 淮北板浦等場水災.

是歲, 朝鮮來貢.

新清史卷十三 本紀十三

高宗二

十一年春正月庚午, 以紀年開□, 命減刑. 定祭祀中和樂章名. 辛未, 命緩徵蠲賦年分耗羨. 乙亥, 享太廟. 辛巳, 祈穀於上帝. 癸未, 命慶復進勦瞻對, 為李質粹聲援. 辛卯, 除福建長樂縣湖田冒升額賦. 賑江蘇銅山、安徽宿州等州縣饑. 丙申, 恭繕尊藏盛京實錄告成. 是月, 李質粹進攻靈達, 班滾之母赴營乞命, 仍縱令歸巢. 帝飭其失機, 諭慶復親督兵前進.

二月戊戌, 賑山西大同等十二州縣饑. 辛丑, 召北路軍營參贊大臣拉布敦、烏勒登來京, 以塔爾瑪善、努三代之. 癸卯, 帝幸南苑行圍. 乙巳, 除福建閩縣等八屬漁課. 丙午, 增建陝西各州縣倉廒. 辛亥, 以三月朔日食, 申命求言. 定皇后不行親蠶之年, 遣妃恭代禮. 癸丑, 御經筵. 甲寅, 諭嗣後月朔遇日食, 穿常服. 予故大學士伊桑阿大學士, 贈太傅伯馬齊. 乙卯, 命大學士等密舉堪勝尚書、侍郎、督撫人員. 戊午, 祭大社、大稷. 庚申, 西藏台吉冷宗鼐以攻瞻對擅撤兵, 論斬, 諭宥其死. 丙寅, 春分, 朝日於東郊. 以翌日日食, 停鹵簿及還宮樂. 是月, 免河南永城、廣東新寧等州縣、雲南鶴慶府水災額賦.

三月丁卯朔, 日有食之. 命省釋軍流年久人犯. 甲戌, 賑雲南白鹽井災民. 乙亥, 準噶爾台吉策妄多爾濟那木札爾以新嗣立, 遣使貢方物, 請派人往藏熬茶. 戊寅, 慶復至打箭爐口外, 劾李質粹等老師翫寇, 請續調官兵三千名進勦, 允之. 定直隸水利章程. 己卯, 命浙江玉環山田及海口沙地, 同正供一體普蠲. 辛巳, 免雲南官莊義田等項租息銀十分之三. 遣內大臣班第等赴瞻對軍營. 飭各省清釐積案. 壬午, 賜哈柳等宴, 召見, 允其往藏熬茶, 頒如意賚之. 甲申, 賜準噶爾台吉策妄多爾濟那木札爾敕書, 予故台吉噶爾丹策零布施. 丁亥, 帝詣先農壇行禮, 親耕耤田. 戊子, 尹繼善奏疏濬江南河道事宜, 如其請. 甲午, 申禁民人出山海關. 是月, 慶復奏, 進駐靈雀. 免直隸鹽山等八州縣上年水災額賦有差.

閏三月丁酉朔, 飭陝西修護列代陵墓. 律呂正義後編書成, 御製序. 戊戌, 直隸河道總督劉於義奏勘慶雲、鹽山二縣疏濬事宜, 如其請. 己亥, 賑直隸宣化府饑. 庚子, 召白鍾山來京. 命顧琮署江南河道總督, 高斌暫管之. 以劉統勳署漕運總督. 丙午, 命汪由敦署左都御史. 壬子, 福建提督王郡乞休, 允之, 加太子太保, 賞給全俸. 以張天駿為福建水師提督. 癸丑, 杭奕祿罷, 以阿克敦為左都御史. 丁巳, 重修明通鑑綱目書成, 御製序. 是月, 免宣化府屬本年屯糧三分之一. 賑甘肅隴西等十二州縣水、旱、霜、雹災.

夏四月丙寅朔, 享太廟. 庚午, 命慶復約束四川三齊等三十六寨新附番民. 癸酉, 皇七子永琮生. 丙子, 常雩, 祀天於圜丘. 丁丑, 白鍾山褫職, 發南河效力. 戒軍機處宣洩機務. 己卯, 託庸以溺職罷, 以鄂昌署廣西巡撫. 免四川資州等州縣應賠淹浸倉穀. 庚辰, 改湖南永順、辰州兩協, 仍歸提督管轄. 丙戌, 改雲南猛緬土司為流官. 戊子, 奉恩輔國公麟魁緣事革退, 以閒散宗室興受子九如襲爵. 癸巳, 雨. 是月, 免湖南湘陰、廣東新寧等州縣上年水災額賦有差.

五月丙申朔, 以阿克敦為刑部尚書, 盛安為左都御史. 丁酉, 定淮、黃二水水誌丈尺及各閘壩開閉準則. 諭顧琮查明南河虛糜之款, 令白鍾山賠補. 免臺灣官莊租息銀十分之三. 己亥, 夏至, 祭地於方澤. 甲辰, 召魏定國來京, 以潘思□為安徽巡撫. 丙午, 慶復奏, 進搗瞻對賊巢, 逆酋班滾計日授首. 加慶復太子太保, 紀山等增秩有差. 己酉, 免直隸慶雲縣每年地丁十分之三, 著為令. 丙辰, 傅清代達賴喇嘛等奏, 請宥班滾, 嚴飭之. 是月, 免山西大同、甘肅靖遠等地方上年旱災額賦.

六月丙寅, 慶復、班第等會奏, 進攻丫魯尼日寨, 克之, 班滾自焚死, 報聞. 丁卯, 以打箭爐口內外番眾從征效力, 再免貢賦二年. 辛未, 飭四川、雲南嚴拏邪教, 務絕根株. 丁丑, 京師地微震, 申命求言. 辛卯, 命送還俄羅斯逃人於恰克圖. 是月, 賑江南淮安等三府水災.

秋七月丙申, 加那蘇圖、策楞太子少傅, 陳大受、周學健太子少保. 丁酉, 命高斌赴江蘇察看黃、運工程. 劉於義署直隸河道總督. 己酉, 皇八子永璇生. 庚戌, 周學健奏, 拏獲天主教匪二千餘人, 請繩以法. 帝以失綏遠之義, 不許. 戊午, 陳倫炯以事解任, 調吳進義為浙江提督, 以譚行義為江南提督. 辛酉, 定刑部每五年修纂則例. 癸亥, 黃、淮二水盛漲, 命河臣妥籌善後事宜. 以雲南張保太傳邪教, 蔓延數省, 諭限被誘之人自首, 其仍立教堂者捕治之. 是月, 賑湖北漢川、廣東南海、山東東平等州縣水災.

八月丁卯, 召吉林將軍巴靈阿來京, 命阿蘭泰代之. 賑直隸慶雲等七縣場旱災. 戊辰, 祭大社、大稷. 己巳, 李質粹以欺飾解任, 以武繩謨為四川提督. 癸酉, 加賞江蘇、安徽被水災民修葺房屋銀. 癸未, 御經筵. 庚寅, 帝御瀛臺, 賜宗室、王公等宴, 賦柏梁體詩, 改崇雅殿為惇敘殿. 辛卯, 帝御瀛臺, 賜大學士、九卿、翰林、科道等宴, 宣示七言律詩四章. 壬辰, 命廣東墾荒地, 永免升科. 福建上杭縣民羅日光等糾眾請均佃租滋事, 捕治之. 癸巳, 允朝鮮國王請, 停奉天設□牛哨汛兵. 是月, 免奉天廣寧等三州縣水災額賦. 賑直隸青縣、湖南益陽、山東金鄉等州縣衛水、旱災.

九月乙未, 飭宗室命名不得僭用內廷擬定字. 除浙江歸安等三縣衝坍地畝額賦. 禁喀爾喀越界游牧. 戊戌, 訓督撫實心行政. 己亥, 命高斌往奉天疏濬河道. 設綏遠城滿漢官學. 辛丑, 詔停今年秋決. 以周學健為江南河道總督, 調陳大受為福建巡撫, 以安寧署江蘇巡撫. 定欽差大臣巡閱各省營伍例. 壬寅, 命大學士訥親兼管戶部事. 免甘肅隴西等九州縣水災額賦. 癸卯, 帝奉皇太后啟鑾謁泰陵, 並西巡五臺山. 丁未, 帝奉皇太后謁泰陵. 減直隸、山西軍流以下罪. 己酉, 阿里袞患病, 以班第署山西巡撫. 庚戌, 賚經過直隸州縣耆民. 甲寅, 賑江蘇豐縣等三州縣雹災. 乙卯, 帝駐蹕射虎川, 詔曰：「山西風俗, 淳樸敦龐, 撫臣等其力行實政, 小民亦應崇習禮讓, 共為良民, 朕實有厚望焉.」丙辰, 帝奉皇太后駐蹕五臺山. 免山西五臺縣明年額賦十分之三. 丁巳, 召馬爾泰來京, 調喀爾吉善為閩浙總督, 塞楞額為山東巡撫, 陳弘謀為江西巡撫, 以徐杞為陝西巡撫. 庚申, 帝奉皇太后自五臺山回鑾. 壬戌, 召鄂彌達來京, 以塞楞額為湖廣總督, 調阿里袞為山東巡撫, 以愛必達為山西巡撫. 是月, 賑山東滕縣、河南鄢陵、安徽鳳陽等州縣水災.

冬十月丁卯, 帝閱滹沱河堤工. 辛未, 免經過地方官降罰處分. 壬申, 帝奉皇太后駐蹕保定府. 恤黑龍江被水災民. 甲戌, 以張廣泗發摘逆犯魏王氏、劉奇等, 予敘. 定加山西歸綏道兵備銜, 稽查靖遠營. 戊寅, 帝奉皇太后還京師. 調開泰為江西巡撫, 陳弘謀為湖北巡撫. 庚辰, 以張廷玉年老, 不必每日入朝, 並免帶領月官引見. 壬午, 命刑部尚書汪由敦軍機處行走. 癸未, 諭道府以下因公降調人員, 送部引見, 著為令. 御史萬年茂以劾學士陳邦彥等獻媚傅恆不實, 褫職. 丙戌, 復考選御史舊例. 戊子, 免浙江松江等場逋賦, 及安徽壽州等二十三州縣水災額賦. 辛卯, 撥賑江蘇淮、揚、徐、海各屬災民銀糧二百二十萬兩石有奇. 是月, 賑湖北漢川、湖南臨武等地方水災, 山西文水等州縣雹災.

十一月癸巳, 寢甄別科道之命. 御史李兆鈺下部議處. 乙未, 以河南學政汪士鍠考試瞻徇, 褫職. 丙申, 免江蘇山陽等二十四州縣衛本年漕糧. 壬寅, 冬至, 祀天於圜丘. 乙巳, 除奉天錦縣等二縣衝壓地畝額賦. 己酉, 予故內閣學士張若靄治喪銀, 並諭張廷玉節哀自愛. 辛亥, 奪李質粹職, 發軍前效力. 丁巳, 慶復奏：「大金川土司莎羅奔擾小金川, 倘不遵剖斷, 惟有用番力以收功.」帝是之. 是月, 賑直隸宣化等府州縣、奉天錦縣等二縣雹災.

十二月癸亥, 召班第來京, 以陶正中護山西巡撫. 甲子, 賑湖北潛江等七州縣衛水災. 乙丑, 以傅清奏達賴喇嘛看茶之綏□喇嘛鎮壓郡王頗羅鼐, 賜手敕慰解之, 並諭以與達賴喇嘛同心協力, 保安地方. 戊辰, 以瑚寶為駐防哈密總兵. 癸酉, 賞喀爾喀被災人戶銀一萬兩. 以索拜為古北口提督. 甲戌, 免直隸靜海蟲災額賦, 並賑之. 乙亥, 陳大受奏：「蘇祿國遣番官齎謝恩表番字、漢字二道, 與例不符, 卻之, 仍優給番官, 令回國.」帝嘉為得體. 丙子, 調盛安為正黃旗漢軍都統, 以班第兼管正藍旗滿洲都統. 丁丑, 以大學士張廷玉年老, 命其子庶吉士張若澄在南書房行走, 俾資扶掖. 庚辰, 除廣西永福水衝地賦. 乙酉, 準噶爾台吉策妄多爾濟那木札爾遣使瑪木特等入覲, 召見於大和齋. 己丑, 袷祭太廟. 賑蘇尼特、阿巴噶等旗災. 是月, 免山東金鄉等八州縣衛水災額賦. 賑湖北潛江縣水災, 甘肅安定等二十六州縣廳衛雹災.

是歲, 朝鮮來貢.

十二年春正月壬辰, 命玉保辦理準噶爾使赴藏事務. 甲午, 諭山西太原等府州應徵本色, 普蠲十分之三, 大同、朔平二府著全行蠲免. 乙未, 賜瑪木特宴於豐澤園. 丙申, 命修大清會典. 丁酉, 特授庶吉士張若澄為編修. 戊戌, 免江南海州等三州縣及板浦等六場民灶舊欠. 辛丑, 祈穀於上帝. 癸卯, 准福建商民赴臺灣販運米穀. 乙卯, 賜準噶爾台吉策妄多爾濟那木札爾敕書, 允所遣西藏念經人在哈集爾得卜特爾過冬及貿易. 是月, 賑山東壽光等九州縣水災.

二月辛酉朔, 免吉林上年旱災額賦. 癸亥, 御經筵. 戊辰, 祭大社、大稷. 是日, 帝謁陵, 啟鑾. 召許仕盛來京, 以瑚寶為固原提督. 壬申, 帝謁昭西陵、孝陵、孝東陵、景陵. 是日回鑾. 紀山奏：「大金川土司侵革布什咱土司, 誘奪小金川土司澤□印信.」諭飭修守禦, 毋輕舉動. 甲戌, 帝幸盤山. 壬午, 除河南孟縣衝坍衛地額賦. 癸未, 帝還京師. 丁亥, 帝詣先農壇行禮, 親耕耤田. 戊子, 原任內務府大臣丁皁保年屆百齡, 賜御書扁額, 並朝服、銀幣. 是月, 免湖北棗陽縣上年水災額賦. 賑山東蘭山縣旱災.

三月癸巳, 皇后行躬桑禮, 祭先蠶之神. 丙申, 重刊十三經、二十一史告成, 御製序. 庚子, 授蒙古科爾沁輔國公色布騰巴爾珠爾為固倫額駙. 辛丑, 召大學士慶復入閣辦事, 調張廣泗為川陝總督. 復設雲貴總督, 以張允隨補授；以圖爾炳阿為雲南巡撫, 孫紹武為貴州巡撫. 壬寅, 以大金川土司掠革布什咱、明正各土司, 擾及汛地, 命慶復留四川, 同張廣泗商進勦；並飭張廣泗撫馭郭羅克、曲曲鳥、瞻對、巴塘諸番. 大學士查郎阿乞休, 允之. 乙巳, 以拉布敦署古北口提督. 西藏郡王頗羅鼐卒, 以珠爾默特那木札爾襲封郡王. 丙午, 以高斌為文淵閣大學士, 兼吏部尚書, 來保為吏部尚書、協辦大學士, 調海望為禮部尚書, 以傅恆為戶部尚書. 命索拜駐藏, 協同副都統傅清辦事. 命副都統羅山以原銜管阿爾泰軍臺, 並商都達布遜諾爾馬廠事務. 己酉, 四川巡撫紀山奏, 大金川土司莎羅奔侵擾毛牛汛地, 命軍前進勦機宜, 悉聽總督張廣泗調度. 以那蘭保為西路軍營參贊大臣. 是月, 免江蘇、山西、安徽、直隸、山東被災地區額賦. 賑奉天錦縣等二縣水災.

夏四月庚申朔, 享太廟. 乙丑, 常雩, 祀天於圜丘. 戊辰, 命大學士高斌往江南, 會同江南總河周學健查勘河工. 命清理江蘇錢糧侵蝕積弊. 己巳, 以那蘇圖署直隸河道總督. 壬午, 山西安邑等二縣刁民滋事, 命大學士訥親往山西, 會同巡撫愛必達查辦. 甲申, 召雅爾圖回京. 是月, 賑山東東平等三州縣水災.

五月庚寅朔, 正紅旗蒙古都統保祝卒, 以固倫額駙色布騰巴爾珠爾代之. 辛卯, 召準泰來京, 以策楞兼管廣東巡撫. 甲辰, 夏至, 祭地於方澤. 以望雨, 停設鹵簿. 乙巳, 命刑部清理庶獄, 減徒杖以下罪. 己酉, 帝詣黑龍潭祈雨. 辛亥, 愛必達解任, 調準泰為山西巡撫, 以岳濬為廣東巡撫. 癸丑, 以福建、山東、江南、廣東、山西迭出挾制官長之獄, 諭：「頑民聚眾, 干犯刑章, 不得不引為己過. 各督撫其諄切化導, 使愚民知敬畏官長, 服從教令.」

六月庚申朔, 諭來春奉慈輿東巡, 親奠孔林, 命各衙門豫備事宜. 癸亥, 封輔國公品級允□為貝勒. 庚午, 命校看通典、通志、文獻通考. 馬爾泰以病罷, 以伊勒慎為領侍衛內大臣. 辛未, 命貴州巡撫兼提督銜. 霍備以不查劾州縣虧空, 褫職, 發軍臺效力. 甲戌, 命纂續文獻通考. 丙子, 慶復、張廣泗奏, 小金川土司澤旺率眾投誠, 並歸沃日三寨；官兵進勦大金川, 攻毛牛及馬桑地方, 克之. 戊子, 移甘肅肅州回民分駐哈密. 是月, 免廣東崖州上年水災額賦. 賑山東益都等七州縣水旱災.

秋七月己丑朔, 日有食之. 撫恤山東歷城等二十州縣衛水雹各災. 命高斌等疏濬江蘇六塘等河. 辛卯, 戶部主事楊可鏡緣事奪職, 帝以可鏡係明臣楊漣後, 特原之. 乙未, 皇長孫綿德生. 丙申, 禁商人販苗民子女. 丁酉, 命纂滿洲祭神祭天典禮. 己亥, 賑錫林郭勒等六旗蒙古旱災. 癸卯, 命大學士訥親兼管戶部事. 丙午, 命校正金史國語解音義. 戊申, 帝奉皇太后啟鑾, 秋獮木蘭. 癸丑, 張廣泗進駐小金川美諾寨, 分路攻勦, 受小金川降, 報聞. 乙卯, 帝奉皇太后駐蹕避暑山莊. 是月, 賑廣西義寧縣水災, 直隸固安等七十五州縣廳水、旱、雹災, 長蘆、永利等三場旱災.

八月辛酉, 帝奉皇太后自避暑山莊巡幸木蘭, 行圍. 戊辰, 帝行圍溫都爾華. 賜蒙古王、公、台吉等宴. 丙子, 命賑蘇尼特六旗銀, 均用庫帑, 免扣王、貝勒等俸. 以烏珠穆沁親王阿拉布坦納穆札勒等養贍被災蒙古, 加恩賞賚有差. 辛巳, 慶復等奏, 進攻刮耳崖賊巢, 連戰克捷. 諭：「小小破碉克寨, 何以慰朕.」壬午, 賑浙江壽昌等三縣水災. 丙戌, 命撰祭泰山樂章. 是月, 賑江蘇、直隸、湖南、陝西、廣東等被災地區.

九月戊子朔, 免經過州縣地方本年額賦十分之三. 庚寅, 皇清文穎告成, 御製序. 壬辰, 帝奉皇太后駐蹕避暑山莊. 癸巳, 以水災, 免江蘇崇明縣明年應徵額賦. 丁酉, 帝奉皇太后自避暑山莊回鑾. 丙午, 帝奉皇太后還京師. 丁未, 致仕太子太保、大學士查郎阿卒. 戊申, 諭江蘇清查積欠. 彭維新以規避奪職. 甲寅, 常安以婪贓解任, 以蘊著為閩浙總督, 顧琮為浙江巡撫. 丁巳, 以陳大受為兵部尚書. 調潘思□為福建巡撫, 以納敏為安徽巡撫. 是月, 賑甘肅、雲南、安徽、河南、山東、山西、兩淮等被災地區.

冬十月戊午朔, 享太廟. 辛酉, 以蘇祿復遣番人至福建, 申理呂宋番目劫奪貢使事, 諭：「島夷互爭, 可聽其自辦, 不必有所袒護.」乙丑, 帝以皇太后聖躬違和, 詣皇太后宮問安視藥. 是日宿慈寧宮, 每日視藥三次, 至辛未皆如之. 己卯, 以準噶爾赴藏熬茶, 宰桑巴雅斯瑚朗等至得卜特爾交易, 召慶復回京. 辛巳, 飭藏歷代帝后圖像並明代帝后冊寶於南薰殿. 壬午, 命江蘇復截明歲漕糧四十萬石備賑. 癸未, 諭張廣泗勿受莎羅奔降. 是月, 賑江蘇、浙江等被災地區. 免吉林被水地方額賦.

十一月丁亥朔, 帝詣皇太后宮視藥三次, 至己丑皆如之. 戊子, 命各部院滿洲司員照漢官例分司定額. 庚寅, 帝詣皇太后宮視藥二次, 至乙未皆如之. 召阿里袞來京, 以赫赫護山東巡撫. 丁未, 冬至, 祀天於圜丘. 戊申, 禁民間聚眾賽神. 己酉, 額駙策淩陛見, 以塔爾瑪善暫署定邊左副將軍. 壬子, 定郊壇大祀誓戒百官禮. 是月, 免浙江壽昌等三縣水災額賦. 賑江蘇崇明、山東東平等州縣衛災民.

十二月己巳, 召徐杞來京, 調陳弘謀為陝西巡撫, 彭樹葵署湖北巡撫. 庚午, 飭各直省清釐驛站. 辛未, 予告大學士徐本卒, 加贈少傅. 乙亥, 以張廣泗進勦大金川, 命黃廷桂署陝甘總督. 張廣泗奏：「莎羅奔請降, 告以此次用兵, 不滅不已.」帝以「用卿得人」勉之. 己卯, 以大學士慶復進勦瞻對, 奏報逆首班滾燒斃不實, 命奪職待罪. 庚辰, 定郊壇大祀省視神位上香及省視牲器禮. 以吏部尚書協辦大學士來保為武英殿大學士, 德沛為吏部尚書. 甲申, 袷祭太廟. 乙酉, 皇七子永琮薨, 命喪儀視皇子從優, 送入朱華山園寢. 是月, 賑直隸天津、山東齊河、安徽歙縣等州縣衛水災.

是歲, 朝鮮來貢.

十三年春正月丁亥, 敕重造祀典祭器, 悉復古制. 辛卯, 祈穀於上帝. 賜皇七子永琮諡曰悼敏. 壬辰, 賑江蘇阜寧等縣、安徽宿州等五州縣水災. 癸巳, 晉封貝勒允□為郡王. 丙申, 林君陞丁憂, 以黃有才為廣東提督. 庚子, 命傅恆兼管兵部尚書事. 辛丑, 命大學士公訥親往浙江, 同高斌會鞫解任浙江巡撫常安. 乙巳, 命阿克敦協辦大學士. 丁未, 准張廣泗奏調各省司道總兵等官赴大金川軍營聽用. 甲寅, 大學士伯張廷玉乞休, 溫諭慰留之, 停兼理吏部, 以來保代之.

二月丙辰, 王無黨以徇隱奪職, 以史載賢為湖廣提督. 戊午, 帝東巡, 奉皇太后率皇后啟鑾. 癸亥, 帝駐蹕趙北口, 奉皇太后閱水圍. 甲子, 起原任總兵哈攀龍赴大金川軍營. 丙寅, 奪常安職. 丁卯, 復原任工部尚書魏廷珍銜. 己巳, 起原任湖南辰沅靖道王柔赴大金川軍營. 壬申, 福建提督武進陞奏, 甌寧縣老官齋會黨滋事, 署總兵劉啟宗率兵討平之. 癸酉, 加經過山東被災州縣賑一月. 奇通阿以不稱奪職, 以阿里袞為領侍衛內大臣. 甲戌, 帝駐蹕東阿舊縣. 乙亥, 免經過直隸、山東州縣本年額賦十分之三. 戊寅, 帝駐蹕曲阜縣. 免駐蹕之山東曲阜、泰安、歷城三縣明年額賦. 己卯, 帝釋奠禮成. 帝謁孔林. 詣少昊陵、元聖周公廟致祭. 命留曲柄黃繖供大成殿, 賜衍聖公孔昭煥及博士等宴. 庚辰, 廣山東本年學額. 壬午, 帝駐蹕泰安府. 癸未, 帝詣岱嶽廟致祭, 奉皇太后鑾輿登岱. 是月, 賑直隸天津等十五州縣水災.

三月乙酉, 減直隸、山東二省監候緩決及軍流以下罪. 丁亥, 命班第赴金川軍營, 協商軍務. 諭張廣泗、班第調岳鍾琪赴軍營, 以總兵用. 戊子, 幸趵突泉. 己丑, 奉皇太后閱兵, 帝親御弓矢, 連發皆中的. 謁帝舜廟. 庚寅, 帝閱濟南府城, 幸歷下亭. 雲貴總督張允隨奏, 雲龍、騰越兩州境外, □僳族滋事, 副將謝光宗等率兵討平之. 免浙江餘姚等五縣潮災本年漕糧漕項. 壬辰, 帝奉皇太后率皇后自濟南回鑾. 乙未, 駕至德州, 登舟. 亥刻, 皇后崩, 帝奉皇太后臨視, 命莊親王允祿、和親王弘晝奉皇太后御舟緩程回京. 帝駐蹕德州水次. 召完顏偉回京, 以顧琮為河東河道總督, 愛必達為浙江巡撫. 協辦大學士、吏部尚書劉於義卒, 察例議恤. 免浙江淳安等三縣上年水災漕項月糧. 辛丑, 帝還京師. 大行皇后梓宮至京, 奉安於長春宮, 帝親臨視, 命履親王允祹等總禮喪儀, 輟朝九日. 壬寅, 四川成都等二十三州縣廳地震, 報聞. 甲辰, 皇太后駕至京, 帝出東華門, 迎皇太后還壽康宮. 飭查緝羅教會黨. 乙巳, 帝至長春宮大行皇后梓宮前致奠. 起原任貴州按察使宋厚赴大金川軍營. 丙午, 帝親定大行皇后諡曰孝賢皇后. 以皇長子屆喪未能盡禮, 罰師傅、諳達等俸有差. 丁未, 帝至長春宮大行皇后梓宮前行啟奠禮. 命大學士高斌、左都御史劉統勳率科道四員, 往山東查辦賑務. 己酉, 奉移大行皇后梓宮於觀德殿, 帝親臨送舉哀. 頒大行皇后崩逝敕諭於直省, 遣官齎敕諭訃聞於朝鮮國及內札薩克眾喀爾喀、哈密、青海等處. 辛亥, 貴州巡撫孫紹武卒, 調愛必達代之, 以方觀承為浙江巡撫. 癸丑, 初祭大行皇后. 是日, 帝除服. 是月, 免安徽歙縣等七州縣衛上年水災額賦.

夏四月乙卯, 調陳大受為吏部尚書. 丁巳, 加傅恆、那蘇圖、張廣泗太子太保, 班第、喀爾吉善太子少保. 戊午, 免山東滋陽等三縣上年未完漕糧. 庚申, 召傅清來京, 以拉布敦為駐藏大臣. 領侍衛內大臣伯伊勒慎卒, 賞銀治喪. 以那蘇圖為領侍衛內大臣. 來保免兼領侍衛內大臣, 以豐安代之. 以舒赫德為正藍旗漢軍都統. 壬戌, 帝至觀德殿, 祭大行皇后. 甲子, 致祭大行皇后, 行周月禮. 命大學士公訥親總理四川軍務. 解退阿克敦協辦大學士, 命傅恆協辦大學士, 兼管吏部尚書事. 以哈達哈署兵部尚書. 乙丑, 調梁詩正為兵部尚書, 以蔣溥為戶部尚書. 丁卯, 命吏部尚書陳大受軍機處行走. 癸酉, 阿克敦以怨望奪職治罪. 命陳大受協辦大學士. 以達勒當阿為刑部尚書. 乙亥, 起原任川陝總督岳鍾琪, 賞提督銜, 赴大金川軍營. 以達勒當阿為鑲藍旗滿洲都統. 調阿蘭泰為盛京將軍, 以索拜為寧古塔將軍, 滿福為古北口提督. 丙子, 免江蘇崇明縣本年耗羨蘆課. 丁丑, 起原任領侍衛內大臣傅爾丹為內大臣, 赴大金川軍營. 加賑福建臺灣等二縣旱災. 戊寅, 晉封一等侯富文為一等公. 庚辰, 裁都察院僉都御史、通政司右通政、大理寺少卿、詹事府少詹事漢缺各一, 太僕寺少卿、國子監司業滿缺各一, 改通政司滿參議一缺為右, 改滿漢左通政為通政副使. 是月, 免江蘇常熟等州縣衛上年水、旱災額賦.

五月甲申朔, 賜梁國治等二百六十四人進士及第、出身有差. 丙戌, 以那克樹番民辦理準夷進藏, 免明年額賦. 命傅恆署戶部三庫事. 庚寅, 阿克敦論斬, 命監候. 巴林郡王桑里達卒, 賞銀治喪. 壬辰, 張廣泗奏克戎布寨之捷. 乙未, 召武繩謨來京, 以岳鍾琪為四川提督. 丙申, 定繙譯生員舉人取中額. 戊戌, 申禁各直省遏糴. 壬寅, 禁福建商民從呂宋國天主教. 甲辰, 帝至觀德殿, 冊諡大行皇后曰孝賢皇后, 頒詔天下. 丙午, 釋阿克敦於獄, 命署工部侍郎. 是月, 免直隸霸州、河南通許、安徽旌德、山西永濟、山東永利等被災地方上年額賦. 除甘肅靈州等二州縣衝沒地畝額賦.

六月甲寅朔, 江寧將軍岱林布卒, 以保德代之. 丙辰, 李坦以祭祀久不到班, 奪伯爵. 申誡旗員. 庚申, 御試翰林、詹事等官, 擢齊召南等三員為一等, 餘陞黜留館有差. 試由部院入翰林、詹事等官, 擢少詹事世貴記名陞用, 餘陞黜留館有差. 癸亥, 命四川建昌鎮總兵官莽阿納赴大金川軍營. 戊辰, 四川汶川縣典史謝應龍駐沃日土司, 阻鎮將移營. 帝嘉之, 予州同銜. 己巳, 命兆惠兼管戶部事. 庚午, 裁歸化城左右翼副都統各一員. 甲戌, 諭禁廷臣請立皇太子, 並責皇長子於皇后大事無哀慕之誠. 帝至觀德殿孝賢皇后梓宮前奠酒, 行百日致祭禮. 是月, 除廣東清遠等三縣衝沒地畝額賦. 賬陝西耀州等二十二州縣旱災.

秋七月癸未朔, 享太廟. 皇太后懿旨：「嫻貴妃納喇氏繼體坤寧, 先冊立為皇貴妃, 攝行六宮事.」甲申, 調永常為安西提督, 李繩武為甘肅提督. 戊子, 諭訥親等速奏進兵方略. 壬辰, 貸山東農民籽種銀. 甲午, 命高斌會周學健勘河、湖疏洩事宜. 乙未, 以山西永濟等五縣歉收, 撫恤之. 戊戌, 德沛以疾免, 調達勒當阿為吏部尚書, 以盛安為刑部尚書. 癸卯, 阿里袞請減饑民掠奪罪, 諭斥為寬縱養奸, 不許. 甲辰, 命恂郡王允□為正黃旗漢軍都統. 丁未, 常安論絞. 辛亥, 盛安以徇私奪職下獄, 論斬. 是月, 免福建長樂等二縣、江蘇宿遷縣上年水、旱災額賦. 賑直隸青縣、山東歷城、江蘇山陽等被災地方.

閏七月癸丑朔, 以阿克敦署刑部尚書, 德通為左都御史. 戊午, 實授彭樹葵為湖北巡撫. 戊辰, 周學健違制薙髮, 命逮下刑部. 命大學士高斌管南河總督事. 尹繼善以瞻徇, 褫職留任. 己巳, 帝啟鑾幸盤山. 召塞楞額來京, 以新柱署湖廣總督. 召安寧來京, 命尹繼善兼理江蘇巡撫事. 以索拜為古北口提督, 馬爾拜為福州將軍, 永興為寧古塔將軍, 阿克敦為鑲白旗漢軍都統. 辛未, 以訥親奏金川進勦持兩議, 諭斥之, 並申飭傅爾丹、岳鍾琪、班第等. 壬申, 帝駐蹕盤山. 癸酉, 調準泰為山東巡撫, 阿里袞為山西巡撫, 鄂昌為江蘇巡撫, 以舒輅為廣西巡撫. 塞楞額以違制薙髮, 逮下刑部, 奪周學健職, 免其交部, 發直隸修城, 效力贖罪. 甲戌, 帝回鑾. 乙亥, 召潘紹周來京, 以武繩謨為雲南提督. 丁丑, 厄魯特郡王色卜騰旺布卒, 賞銀治喪. 戊寅, 召阿里袞來京, 以唐綏祖護山東巡撫. 庚辰, 帝還宮. 辛巳, 貸哈密回民旱災口糧籽種. 是月, 免直隸霸州、江蘇元和等被災地方本年額賦. 賑湖南益陽、雲南昆明等州縣水災. 除浙江仁和等五縣衝荒地畝額賦.

八月甲申, 紀山以剛愎奪職, 發軍營效力. 以班第署四川巡撫. 乙酉, 以謁泰陵, 命莊親王允祿等總理在京事務. 癸巳, 追議進勦瞻對誑奏罪, 下慶復於獄, 許應虎論斬. 乙未, 萬壽節, 停止筵宴. 庚子, 諭撫恤四川打箭爐地震災民. 命來保兼管工部尚書. 辛丑, 帝啟鑾謁泰陵, 停蹕盧溝橋, 閱演砲. 乙巳, 帝謁泰陵. 是日回鑾. 丁未, 命戶部侍郎兆惠赴大金川軍營督運. 訥親請調兵三萬進勦, 不許. 戊申, 命倉場侍郎張師載往江南, 隨大學士高斌學習河務. 己酉, 帝還宮. 庚戌, 停大臣自陳、舉人自代例. 是月, 賑福建沿海州縣、山西陽曲、陝西西安等被災地方. 免直隸慶雲等二縣九年逋賦.

九月壬子朔, 調鄂昌為四川巡撫. 癸丑, 命策楞、高斌會鞫周學健. 戊午, 賜塞楞額自裁. 己未, 召烏里雅蘇臺參贊大臣塔爾瑪善、侍衛努三來京請訓, 赴大金川軍營. 訥親等奏, 克申札、申達諸城. 調策楞為兩江總督, 尹繼善為兩廣總督. 辛酉, 召訥親、張廣泗回京, 命傅爾丹護理川陝總督事, 同提督岳鍾琪相機進討. 甲子, 起董邦達在內廷行走. 命尚書班第赴軍營, 同傅爾丹、岳鍾琪辦理軍務. 命軍營內大臣以下聽傅爾丹節制. 丙寅, 召索拜來京, 以傅清為古北口提督. 丁卯, 召黃廷桂來京, 以瑚寶署甘肅巡撫, 兼辦總督事. 己巳, 帝幸靜宜園, 閱兵. 調李繩武為固原提督, 以海亮為甘肅提督. 壬申, 簡親王神保住以罪削爵. 癸酉, 命德沛襲封簡親王. 丁丑, 諭責訥親、張廣泗老師糜餉, 飭訥親繳還經略印. 戊寅, 命張師載協辦南河總督事. 己卯, 命協辦大學士傅恆暫管川陝總督事, 赴大金川軍營. 命戶部侍郎舒赫德軍機處行走. 調舒赫德為鑲紅旗漢軍都統, 命恆親王弘晊為正藍旗漢軍都統. 庚辰, 訥親、張廣泗以貽誤軍機奪職, 逮張廣泗來京, 發訥親於北路軍營效力. 以傅恆為經略, 統領大金川軍務. 辛巳, 命大學士來保軍機處行走. 是月, 除江蘇沛縣沉沒地畝額賦.

冬十月壬午朔, 享太廟. 命尚書達勒當阿赴大金川軍營. 調滿洲兵五千名赴大金川軍營. 諸王、大臣請治訥親罪, 諭責訥親負國負恩, 候回奏再行降旨. 乙酉, 召尹繼善來京, 以碩色為兩廣總督, 鄂容安署河南巡撫. 丙戌, 班第以不職鐫級, 以舒赫德為兵部尚書. 戊子, 移孝賢皇后梓宮於靜安莊, 帝至靜安莊奠酒. 己丑, 命傅恆為保和殿大學士, 兼管戶部事. 庚寅, 命貝勒羅卜藏兼鑲藍旗滿洲都統. 以尹繼善為戶部尚書. 辛卯, 帝幸豐澤園, 賜經略大學士傅恆及從征將士宴. 岳鍾琪奏克跟雜之捷. 壬辰, 楊錫紱丁憂, 調開泰為湖南巡撫, 以唐綏祖為江西巡撫. 甲午, 詔定大駕鹵簿. 乙未, 削訥親一等公爵, 其世襲二等公命策楞承襲. 削慶復公爵. 戊戌, 帝幸寶諦寺, 閱八旗演習雲梯兵. 丙午, 賜張兆璠等九十三人武進士及第、出身有差. 己酉, 命尹繼善協辦大學士. 是月, 免江蘇泰州等二州縣水災本年額賦. 賑湖南新寧縣、直隸西寧、山西陽曲、山東鄒平、安徽阜陽、陝西耀州等被災地方.

十一月壬子, 冬至, 祀天於圜丘. 帝幸重華宮, 賜經略大臣傅恆宴. 癸丑, 帝詣堂子行祭告禮及祭吉爾丹纛. 丙辰, 命各直省巡撫皆兼都察院右副都御史銜. 以公札拉豐阿為鑲黃旗蒙古都統. 丁巳, 帝幸南苑行圍. 戊午, 帝閱兵. 癸亥, 命莊親王允祿為正黃旗滿洲都統. 戊辰, 以周學健納賄徇私訊實, 賜自裁. 平郡王福彭薨, 輟朝二日. 己巳, 命協辦大學士、戶部尚書尹繼善兼正藍旗滿洲都統、軍機處行走. 癸酉, 帝幸豐澤園, 賜東三省兵隊宴, 並賞賚有差. 以策楞為川陝總督, 雅爾哈善署兩江總督. 以傅恆日馳二百餘里, 嘉勞之. 甲戌, 給尹繼善欽差大臣關防, 署川陝總督. 乙亥, 聖壽節, 停止筵宴. 丁丑, 岳鍾琪奏, 調雜谷土司兵二千名, 赴軍營聽用. 戊寅, 以訥親請命張廣泗、岳鍾琪分路進兵, 責以前後矛盾, 逮治之. 己卯, 以用兵金川勞費, 密諭傅恆息事寧人. 庚辰, 分設陝甘、四川總督, 以尹繼善為陝甘總督, 策楞為四川總督, 管巡撫事. 調舒赫德為戶部尚書, 以瑚寶為兵部尚書, 鄂昌為甘肅巡撫. 是月, 免直隸文安等三縣水災本年額賦. 賑江蘇銅山縣、湖北漢川、福建晉江等被災地方.

十二月甲申, 定內閣大學士滿、漢各二員, 協辦大學士滿、漢或一員, 或二員, 改所兼四殿二閣為三殿三閣. 乙酉, 加傅恆太保. 命阿克敦協辦大學士. 丁亥, 以黃廷桂為兩江總督. 帝御瀛臺, 親鞫張廣泗罪. 戊子, 遣戶部尚書舒赫德逮訥親至大金川軍營, 會同傅恆嚴鞫之. 等訊明後, 用伊祖遏必隆刀於營門正法. 己丑, 以海望署戶部尚書, 哈達哈署兵部尚書、步軍統領. 庚寅, 免江蘇崇明縣被風潮灶地本年鹽課等項銀兩. 辛卯, 慶復、李質粹皆論斬, 命監候. 陳世倌以不職罷. 壬辰, 張廣泗伏法. 丙申, 貸黑龍江齊齊哈爾霜災兵丁口糧. 密諭傅恆, 明年三月不能奏功, 應受降撤兵. 丁酉, 命川、陝督撫皆聽傅恆節制, 班第專辦巡撫事務, 兆惠專辦糧運. 解退高斌大學士, 仍留南河總督任. 命裕親王廣祿為正藍旗滿洲都統. 己亥, 以瑚寶為鑲黃旗漢軍都統. 戊申, 袷祭太廟. 是月, 賑甘肅渭源、陝西耀州被災地方.

是歲, 朝鮮、琉球來貢.

十四年春正月庚戌朔, 停止筵宴. 辛亥, 諭傅恆、岳鍾琪由黨壩進勦, 傅爾丹辦理卡撒一路. 癸丑, 以大學士伯張廷玉年老, 特賜休沐, 命五日一進內, 備顧問. 甲寅, 給察哈爾八旗總管等坐甲養廉. 丁巳, 命內大臣傅爾丹, 尚書達勒當阿、舒赫德, 總督尹繼善、策楞參贊大金川軍務. 戊午, 命瑚寶署陝甘總督. 奪班第侍郎職, 仍署四川巡撫. 辛酉, 祈穀於上帝. 甲子, 禁私翦制錢. 召傅恆還京. 命尚書達勒當阿、舒赫德、尹繼善均回任, 策楞、岳鍾琪辦理大金川軍務. 丙寅, 以傅爾丹請深入, 嚴飭之. 丁卯, 以大金川莎羅奔、郎卡乞降, 命經略大學士傅恆班師, 特封忠勇公. 丙子, 諭傅恆受莎羅奔等降. 丁丑, 南掌國王島孫奏進牙象. 是月, 賑山東金鄉等州縣災.

二月乙酉, 江西巡撫唐綏祖奏請率屬捐廉助餉, 帝以其不知政體, 嚴飭之. 丙戌, 加來保太子太傅, 陳大受、舒赫德、策楞、尹繼善太子太保, 汪由敦、梁詩正太子少師, 達勒當阿、納延泰、阿克敦、哈達哈太子少保. 命舒赫德、策楞、兆惠清查糧運. 戊子, 祭大社、大稷. 庚寅, 調李繩武為古北口提督, 傅清為固原提督. 訥親伏法. 辛卯, 御經筵. 壬辰, 經略大學士公傅恆奏, 大金川土司莎羅奔、土舍郎卡於二月癸未設壇除道, 宣詔受降. 賜傅恆四團龍補服, 加賜豹尾槍二、親軍二, 岳鍾琪加太子少保. 癸巳, 以岳鍾琪親至勒烏圍招莎羅奔等來降, 諭特嘉之. 甲午, 命纂修平定金川方略. 御製平定金川碑文, 勒石太學. 乙未, 雲南提督武繩謨卒, 以冶大雄代之. 丙申, 召拉布敦、眾佛保來京. 庚子, 命舒赫德查閱雲南等省營伍, 會同湖廣總督新柱履勘雲南金沙江工程. 以瑚寶署湖廣總督. 壬寅, 莎羅奔縛獻首禍頭人阿郎多凌, 詔誅之. 乙巳, 命四川清查漢奸. 幸豐澤園演耕. 丁未, 莎羅奔進番童、番女各十人, 詔卻之. 是月, 除廣東肇慶等二府、山東棲霞縣衝壓田地額賦. 免江蘇崑山等二縣乾隆元年、二年逋賦, 墨爾根官莊旱、霜等災應補額賦.

三月庚戌, 申命湖南嚴禁派累苗民. 辛亥, 詣先農壇行禮, 親耕耤田. 癸丑, 經略大學士忠勇公傅恆凱旋, 命皇長子及裕親王等郊迎. 乙卯, 奉皇太后至靜安莊孝賢皇后梓宮前臨奠. 丁巳, 帝親率經略大學士忠勇公傅恆詣皇太后宮問安. 封岳鍾琪為三等公, 加兵部尚書銜. 戊午, 帝以大金川平定, 御太和殿受朝賀. 命大學士公傅恆仍兼管吏、戶二部事. 己未, 命大學士公傅恆兼管理藩院事, 大學士來保兼管兵部事. 庚申, 命納木札勒、德保仍為總管內務府大臣. 辛酉, 帝以平定大金川謁陵, 啟鑾. 甲子, 帝謁昭西陵、孝陵、孝東陵、景陵. 丁卯, 帝至南苑行圍. 癸酉, 帝謁泰陵. 是日回鑾. 丙子, 帝還宮. 丁丑, 裁直隸河道總督, 以總督兼理河道. 調那穆圖為正紅旗漢軍都統, 以博第為正白旗蒙古都統, 傅森為西安將軍, 傅爾丹為黑龍江將軍. 是月, 免直隸保安等廳州縣水災額賦. 賑湖北漢川等州縣衛上年水災.

夏四月壬午, 帝御太和殿, 奉皇太后慈命, 冊封嫻貴妃納喇氏為皇貴妃, 攝六宮事. 甲申, 召蘊著來京, 以顧琮署漕運總督. 命納延泰等勘察哈爾災. 命大學士來保兼管刑部事. 乙酉, 加上皇太后徽號曰崇慶慈宣康惠皇太后. 次日頒詔, 覃恩有差. 辛卯, 禁各海口銅器出洋. 除山東樂安等二縣水衝地畝額賦. 壬辰, 調唐綏祖為湖北巡撫, 以阿思哈為江西巡撫, 原任倉場侍郎張師載以原銜協辦江南河務. 戊戌, 蘊著以挾私奪職, 以瑚寶為漕運總督, 調哈達哈為兵部尚書, 以三和為工部尚書. 除雲南景東府衛衝沒地畝額賦. 己亥, 武進陞以瞻徇鐫級, 調李繩武為福建提督, 以潘紹周為古北口提督. 命江西巡撫兼提督銜. 庚子, 召納敏來京, 以衛哲治為安徽巡撫. 壬寅, 以八十五為歸化城都統. 是月, 免甘肅河州等廳州縣十二年雹災, 山東鄒平、雲南昆明、湖南新寧縣等被災地方上年額賦. 賑福建臺灣等三縣災.

五月甲寅, 夏至, 祭地於方澤. 丙辰, 命四川茂州等一百三十二州縣, 分別兵差繁簡, 蠲免額賦有差. 己未, 命大學士史貽直兼管工部事. 辛酉, 帝詣黑龍潭祈雨. 是月, 免甘肅皋蘭等廳州縣十二年旱災, 安徽阜陽等州縣衛上年水、旱災額賦.

六月辛卯, 御製詩初集成. 己亥, 廣西學政胡中藻以裁缺怨望, 命來京候補, 仍下部嚴議. 庚子, 潘紹周以病解任, 調海亮為古北口提督, 永常為甘肅提督, 以王能愛為安西提督. 丙午, 史載賢以規避鐫級, 以齊大勇為湖廣提督. 是月, 賑甘肅渭源等廳州縣上年水災.

秋七月辛亥, 直隸總督那蘇圖卒, 贈官, 賞銀治喪. 壬子, 以方觀承為直隸總督, 永貴署浙江巡撫. 命來保兼管吏、戶二部, 阿克敦兼署步軍統領. 癸丑, 帝奉皇太后啟鑾, 秋獮木蘭. 免所過州縣額賦十分之三. 戊午, 以旺札勒為領侍衛內大臣. 己未, 以阿岱為正黃旗蒙古都統. 庚申, 帝奉皇太后駐蹕避暑山莊. 丁卯, 帝奉皇太后巡幸木蘭, 行圍. 是月, 免福建晉江、山西永濟等被災地方上年額賦, 湖北漢川等州縣衛上年水災舊欠應徵銀糧. 賑福建光澤、河南延津等被災地方.

八月庚辰, 帝行圍於巴顏溝, 蒙古諸王等恭進筵宴. 戊戌, 命各督撫保舉堪勝總兵人員. 是月, 賑廣東吳川、河南延津、湖北潛江等被災地方.

九月丙午朔, 帝奉皇太后駐蹕避暑山莊. 丁未, 禁蒙古私典游牧地. 乙卯, 帝奉皇太后回鑾. 乙丑, 實授鄂容安河南巡撫. 丙寅, 以瞻對逆番班滾投誠, 賜慶復自裁. 戊辰, 調吳進義為福建提督, 李繩武為浙江提督. 庚午, 帝奉皇太后還京師. 辛未, 調德敏為福州將軍, 馬爾拜為荊州將軍. 乙亥, 命揀選翰林院編修、檢討堪勝道府人員. 是月, 除浙江海寧等二縣、雲南鄧川州衝壓田地額賦.

冬十月丙子朔, 享太廟. 庚辰, 命更定中樞政考. 乙酉, 免岳鍾琪應賠銀七十五萬兩有奇. 癸巳, 特授岳鍾琪子岳沺、岳淓藍翎侍衛. 丙申, 命各省藩臬兩司三年奏請陛見. 賞固原提督傅清都統銜, 同紀山駐藏. 丁酉, 召八十五來京, 以卓鼐為歸化城都統. 戊戌, 飭四川嚴緝嘓匪. 以珠爾默特那木札爾縱恣, 諭策楞、岳鍾琪、傅清、紀山防之. 喀爾喀台吉額林沁之子旺布多爾濟獲厄魯特逃人, 帝嘉賚之. 庚子, 調李繩武為固原提督, 譚行義為浙江提督, 武進陞為江南提督. 甲辰, 召原任左副都御史孫嘉淦來京. 海亮鐫級, 以布蘭泰為古北口提督. 是月, 賑浙江錢塘、直隸薊州等被水地方. 免江蘇阜寧等州縣漕糧有差.

十一月丁未, 命梁詩正兼管吏部尚書. 己酉, 命保舉淹通經學人員. 壬子, 諭直省州縣要缺, 准督撫專摺奏請. 丁巳, 冬至, 祀天於圜丘. 戊午, 免朝賀. 定告養官員坐補原缺例. 庚申, 定關稅盈餘額. 癸亥, 命刑部尚書汪由敦署協辦大學士. 乙丑, 諭滿洲、蒙古官員外任丁憂回京, 百日後, 著在該旗及各衙門行走. 戊辰, 大學士勤宣伯張廷玉乞休, 允之. 庚午, 王能愛以病解任, 調永常為安西提督, 以成元震為甘肅提督. 是月, 除江蘇濱江各屬坍沒地畝額賦.

十二月庚辰, 以趙弘恩為京口將軍, 劉統勳為工部尚書. 辛巳, 以彭維新為左都御史. 癸未, 賜張廷玉詩, 申配饗之命. 丁亥, 汪由敦以洩漏諭旨, 解退協辦大學士, 留尚書任；命梁詩正協辦大學士. 辛卯, 削致仕大學士張廷玉勤宣伯爵, 以大學士原銜休致, 仍准配享太廟. 三和以遲誤鐫級, 調哈達哈為工部尚書, 舒赫德為兵部尚書, 海望為戶部尚書, 以木和林為禮部尚書. 以永興為湖廣總督, 新柱為吉林將軍. 壬辰, 五朝本紀告成. 乙未, 召衛哲治來京, 調圖爾炳阿為安徽巡撫, 岳濬為雲南巡撫, 以蘇昌為廣東巡撫. 額爾圖以不職奪職, 以錫勒璊為青州將軍, 羅山為天津都統. 癸卯, 袷祭太廟.

是歲, 朝鮮、暹羅來貢.

十五年春正月丙午, 免直隸、山西、河南、浙江未完耗羨銀兩；免江蘇、安徽、山東耗羨十分之六. 丁未, 命張允隨為東閣大學士, 調碩色為雲貴總督, 以陳大受為兩廣總督, 梁詩正為吏部尚書、協辦大學士, 李元亮為兵部尚書. 辛亥, 祈穀於上帝. 壬子, 準噶爾台吉策妄多爾濟那木札爾以准增貿易人數, 謝恩, 貢方物. 甲寅, 帝幸瀛臺紫光閣, 賜準噶爾使尼瑪宴. 乙卯, 封貝子銜公爵達爾瑪達都為貝子. 召紀山回京, 命拉布敦同傅清駐藏辦事. 准寧古塔流民入籍. 壬戌, 命工部侍郎劉綸軍機處行走. 己巳, 命正月上辛在立春前, 改次辛祈穀, 載入祀典. 癸酉, 李質粹伏法, 王世泰、羅于朝論斬.

二月乙亥, 帝奉皇太后巡幸五臺山, 啟鑾. 丙戌, 帝奉皇太后駐蹕五臺山. 己丑, 帝奉皇太后回鑾. 定邊左副將軍固倫額駙蒙古喀爾喀超勇親王策淩卒, 賞銀治喪, 命配享太廟. 命貝勒羅卜藏暫署左副將軍事. 丁酉, 再免山西蒲縣等二縣上年被災額賦十分之三. 戊戌, 帝駐蹕趙北口, 行圍. 辛丑, 採訪經學遺書. 癸卯, 帝閱永定河堤工. 是月, 免福建邵武、江蘇江浦水災額賦有差.

三月乙巳, 帝駐蹕南苑, 行圍. 丙午, 加大學士張允隨、南河總督高斌太子太保, 戶部尚書蔣溥、直隸總督方觀承、兩江總督黃廷桂太子少保. 再免直隸薊州等十七州縣額賦十分之三. 己酉, 帝奉皇太后還京師. 辛亥, 帝詣先農壇行禮, 親耕耤田. 甲寅, 孝賢皇后二週年, 帝至靜安莊致奠. 乙卯, 致仕大學士張廷玉回籍, 御製詩篇寵行, 優賚有加, 令散秩大臣領侍衛十員往送. 戊午, 皇長子永璜薨, 帝親臨賜奠, 追封和碩定親王, 命皇長孫綿德承襲. 己未, 帝奉皇太后至定親王殯前賜奠. 癸亥, 履親王允祹子殤, 帝幸履親王邸第, 慰安定太妃. 丙寅, 定四五品京堂京察例. 己巳, 喀爾喀副將軍公巴蘇卒, 賞銀治喪. 予定親王永璜諡曰安. 是月, 免安徽貴池、湖北潛江、山東鄒平等州縣衛所上年水災額賦.

夏四月丙子, 常雩, 祀天於圜丘. 雲南省城火藥局災, 飭圖爾炳阿並著查明具奏. 丁丑, 命繪壇廟祭器圖式. 己卯, 以明春巡幸江浙, 命各截留漕糧十萬石備糶. 丙戌, 諭本年朕四十壽辰, 各省文武大臣不必奏請來京祝嘏. 庚寅, 琉球國護送遭風福建商船回籍, 優賚之. 撫恤呂宋國遭風難夷回國. 壬辰, 起阿桂在吏部員外郎上行走. 甲午, 超勇襄親王額駙策淩柩至清河, 帝親臨賜奠. 乙未, 罷致仕大學士張廷玉配享. 戊戌, 召拉布敦來京, 命副都統銜班第駐西藏, 紀山駐青海. 是月, 免安徽貴池等三十州縣衛上年水災額賦.

五月丁未, 復予原任宗人府府丞劉藻內閣學士, 兼禮部侍郎銜. 庚戌, 帝詣黑龍潭祈雨. 辛亥, 命刑部清理庶獄, 減徒杖以下罪, 直隸亦如之. 命各督撫參劾屬員改用題本, 即飭令離任, 著為令. 召保德來京, 調錫勒璊為江寧將軍, 以羅山為青州將軍, 馬爾拜為天津都統. 癸丑, 諭九卿、科道直陳闕失. 甲寅, 召新柱來京, 以卓鼐為吉林將軍. 以眾佛保為歸化城都統. 丙辰, 命宗室額爾德蒙額署荊州將軍. 己未, 夏至, 祭地於方澤. 辛酉, 命重定國書十二字頭音訓. 癸亥, 諭宗人府每十年纂修玉牒, 扣準年月, 不必接算上屆年分. 戊辰, 帝詣黑龍潭祈雨.

六月壬申朔, 帝幸靜宜園, 閱健銳營兵. 甲戌, 命驅逐多倫諾爾攜眷流民, 禁蒙古與民人為婚. 丙子, 以蒙古喀爾喀親王成袞札布為定邊左副將軍. 己丑, 調德敏為荊州將軍, 新柱為福州將軍. 丁酉, 以副都統保德為北路軍營參贊大臣. 是月, 賑直隸永清等六州縣水災.

秋七月壬寅, 定臺灣府屬生番地界. 丙午, 岳濬以瞻徇奪職, 命圖爾炳阿仍留雲南巡撫任, 衛哲治仍留安徽巡撫任. 己酉, 命尚書劉統勳赴廣東, 查辦折收倉糧積弊. 庚申, 命追繳原任大學士張廷玉御賜物件, 降汪由敦為侍郎, 調劉統勳為刑部尚書, 以孫嘉淦為工部尚書. 是月, 賑江蘇邳州等六州縣、浙江淳安縣水災.

八月壬申, 帝御太和殿, 奉皇太后懿旨, 冊立皇貴妃納喇氏為皇后. 癸酉, 以冊立皇后, 帝率王、大臣奉皇太后御慈寧宮行慶賀禮, 帝御太和殿, 受朝賀. 加上皇太后徽號曰崇慶慈宣康惠敦和皇太后. 戊寅, 祭大社、大稷. 庚辰, 趙弘恩罷. 癸未, 萬壽節, 御太和殿, 受朝賀, 停止筵宴. 丙戌, 追封皇后父訥爾布為一等公, 以其孫納蘇肯襲一等侯. 丁亥, 帝奉皇太后率皇后謁陵, 並巡幸嵩洛, 啟鑾. 戊子, 命紀山赴西寧辦事, 班第赴藏辦事, 代拉布敦回京. 庚寅, 帝奉皇太后率皇后謁昭西陵、孝陵、孝東陵、景陵. 甲午, 左都御史德通、彭維新, 左副都御史馬靈阿以瞻徇傅恆議處, 降革有差. 乙未, 帝駐蹕南苑, 行圍. 是月, 賑山東蘭山等七州縣水災.

九月庚子朔, 以梅□成為左都御史. 壬寅, 帝奉皇太后率皇后謁泰陵. 癸卯, 御史索祿等以劾蔣炳矯飾, 諭斥其有心亂政, 褫職. 乙巳, 以李繩武為京口將軍, 哈攀龍署固原提督. 丙午, 吏部議奏, 原任大學士張廷玉黨援門生及與朱荃聯姻, 應革職治罪, 帝特免之. 己酉, 帝駐蹕正定府, 閱兵. 辛亥, 以拉布敦為左都御史. 丁巳, 帝駐蹕彰德府, 謁文廟, 幸精忠廟. 辛酉, 帝駐蹕百泉, 奉皇太后幸白露園. 壬戌, 準噶爾宰桑薩喇勒率屬來降, 授為散秩大臣, 命安插於察哈爾. 癸亥, 再免河南歉收地方額賦十分之五. 丙寅, 帝奉皇太后率皇后渡河. 己巳, 諭免河南祥符等二縣明年額賦. 賚直隸、河南耆民. 是月, 賑福建侯官等九縣水災, 雲南河陽地震.

冬十月庚午朔, 帝幸嵩陽書院. 辛未, 帝詣中嶽廟致祭, 登嵩山. 癸酉, 帝奉皇太后率皇后回鑾. 青州將軍羅山卒, 賞銀治喪. 甲戌, 以那彥泰為青州將軍. 丙子, 帝奉皇太后駐蹕開封府. 丁丑, 帝閱兵. 戊寅, 帝幸古吹臺. 加河南巡撫鄂容安內大臣銜. 喀爾喀車臣汗達瑪林卒, 賞銀治喪. 甲申, 圖爾炳阿以欺隱奪職逮問, 調愛必達為雲南巡撫. 調開泰為貴州巡撫, 以楊錫紱為湖南巡撫. 丁酉, 以蒙古喀爾喀郡王德木楚克為克嚕倫巴爾城盟長, 巴雅爾什第為副盟長, 輔國公格勒克巴木丕勒為喀爾喀副將軍, 鎮國公札木產為參贊大臣. 是月, 免江蘇清河等九州縣水災額賦. 賑直隸、山東、浙江、山西、直隸、江蘇等州縣衛水災.

十一月壬寅, 帝奉皇太后率皇后還京師. 癸卯, 恭送列聖御容、五朝實錄尊藏盛京. 癸丑, 四川總督策楞、提督岳鍾琪奏, 珠爾默特那木札爾潛謀不軌, 駐藏都統傅清、左都御史拉布敦誘誅之. 逆黨卓呢羅卜藏札什等率眾叛, 傅清、拉布敦遇害, 達賴喇嘛令公班第達暫理藏事. 甲寅, 命四川總督策楞、提督岳鍾琪統兵進藏, 調陝甘總督尹繼善赴四川經理糧餉. 命侍郎納木札勒同班第駐藏, 逮紀山來京, 命右衛副都統舒明駐防青海. 乙卯, 追贈傅清、拉布敦為一等伯. 封傅清子明仁、拉布敦子根敦為一等子, 世襲罔替. 命侍郎兆惠赴藏, 同策楞辦理善後事宜. 丙辰, 命舒赫德仍在軍機處行走. 調木和林為左都御史, 以伍齡安為禮部尚書. 召雅爾哈善來京, 以王師為江蘇巡撫. 丁巳, 命策楞帶四川總督印信統兵進藏, 尹繼善帶陝甘總督印信往成都, 行川陝總督事, 陝甘總督事務著鄂昌護理. 命拉布敦之子及一族人眾, 均入正黃旗滿洲. 命四川總督策楞擇西藏頭目, 與公班第達協辦格隆事務. 復蒙古珠爾默特車布登之子公爵, 管轄阿里克地方. 庚申, 賞協辦大學士、吏部尚書梁詩正、工部尚書孫嘉淦、兵部尚書汪由敦、四川總督策楞、閩浙總督喀爾吉善等恩廕. 辛酉, 大學士張允隨以年老解退鑲黃旗漢軍都統, 調公嵩椿代之, 以札拉豐阿為鑲黃旗蒙古都統. 癸亥, 冬至, 祀天於圜丘. 甲子, 免朝賀. 乙丑, 永興丁憂, 以阿里袞為湖廣總督, 調阿思哈為山西巡撫, 衛哲治為廣西巡撫, 以定長為安徽巡撫. 丁卯, 四川總督策楞等奏, 逆黨卓呢羅卜藏札什就擒, 西藏平. 散秩大臣公五格卒, 賞銀治喪. 戊辰, 命岳鍾琪駐兵打箭爐, 子岳濬恩免治罪. 己巳, 命八旗米局減價平糶. 是月, 賑甘肅平涼等三州縣旱災, 並免額賦.

十二月庚午朔, 賑恤盛京高麗堡等處水災. 壬申, 命梁詩正、孫嘉淦、汪由敦之子, 加恩分部學習. 戊寅, 命尚書舒赫德往江南, 同總督黃廷桂鞫訊巡撫衛哲治. 賑兩淮莞瀆等三場水災. 庚辰, 命舒赫德查勘浙江海塘. 壬午, 薩布喀沙罷, 以保德為烏里雅蘇臺參贊大臣. 戊子, 賑盛京遼陽等七城水災. 癸巳, 唐綏祖以婪贓解任, 以嚴瑞龍護湖北巡撫. 丁酉, 袷祭太廟. 諭承襲王公坐次仍照原封, 特恩賞封者, 具奏請旨, 著為例. 卓呢羅卜藏札什等伏誅.

是歲, 朝鮮、琉球、緬甸來貢.

十六年春正月庚子, 以初次南巡, 免江蘇、安徽元年至十三年逋賦, 浙江本年額賦三十萬兩. 減直省緩決三次以上人犯罪. 以上年巡幸嵩洛, 免河南十四年以前逋賦. 癸卯, 享太廟. 以江蘇逋賦積至二百二十餘萬, 諭江蘇釐革催征積弊. 調齊大勇為固原提督, 哈攀龍署湖廣提督. 乙巳, 帝臨和敬公主第. 丙午, 免甘肅元年至十年逋賦. 唐綏祖以貪婪奪職, 以嚴瑞龍署湖北巡撫. 辛亥, 祈穀於上帝. 是日, 帝奉皇太后南巡, 啟鑾. 癸丑, 免經過直隸、山東地方本年錢糧十分之三, 自是南巡皆如之. 壬戌, 成元震以不職鐫級, 調齊大勇為甘肅提督. 調豆斌為固原提督, 黃有才為廣西提督, 以林君陞為廣東提督. 癸亥, 賑安徽歙縣等十五州縣旱災. 甲子, 免山東鄒平等屬逋賦.

二月己巳朔, 廣江蘇、安徽、浙江本年歲試學額. 辛未, 賑山東蘭山等七州縣旱災. 乙亥, 命喀爾喀親王德沁札布為喀爾喀副將軍, 公車布登札布為參贊大臣. 丙子, 帝奉皇太后渡河, 閱天妃閘. 丁丑, 祭清河神廟, 閱高家堰. 癸未, 以京師米貴, 命附京分設四廠, 各發米二千石平糶. 起革職提督楊凱為總兵. 甲申, 予革職廣東巡撫王□三品銜. 乙酉, 帝幸焦山. 以伍齡安為正藍旗蒙古都統. 丙戌, 以衛哲治親老, 仍留安徽巡撫任, 調定長為廣西巡撫. 庚寅, 帝駐蹕蘇州. 諭三吳士庶, 各敦本業, 力屏浮華. 辛卯, 宣布珠爾默特那木札爾叛逆罪狀, 懲辦如律. 嚴瑞龍以貪詐奪職, 命阿里袞兼攝湖北巡撫. 壬辰, 除江蘇武進等二縣開抵役田新舊租銀. 免江蘇興化縣元年至八年逋賦. 加駐藏副都統班第都統銜. 癸巳, 帝奉皇太后臨幸蘇州府, 準噶爾使額爾欽等覲於蘇州行宮. 乙未, 調譚行義為福建提督, 吳進義為浙江提督. 是月, 免山東嶧縣等七州縣水災本年額賦. 賑長蘆慶雲等八場水災.

三月戊戌朔, 帝奉皇太后臨幸杭州府. 貸黑龍江呼蘭地方水災旗民, 免官莊壯丁本年額賦. 除寧古塔吉林衝壓地畝額賦. 免浙江淳安縣水災本年漕項月糧. 己亥, 衛哲治丁憂, 命倉場侍郎張師載以原銜管安徽巡撫事. 庚子, 帝幸敷文書院；幸觀潮樓, 閱兵. 辛丑, 召張天駿來京, 調林君陞為福建提督, 黃有才為廣東提督, 岳鍾璜為廣西提督. 癸卯, 祭錢塘江. 帝奉皇太后渡江. 甲辰, 裁杭州漢軍副都統一. 乙巳, 祭禹陵. 丙午, 帝奉皇太后還駐杭州府. 諭各省督撫, 本年恭逢皇太后六旬聖壽, 祝嘏外毋許進獻. 丁未, 閱兵. 戊申, 命高斌仍以大學士銜管河道總督事. 賜浙江召試諸生謝墉等三人舉人, 授內閣中書. 庚戌, 帝奉皇太后自杭州回鑾. 諭浙江士庶, 崇實敦讓, 子弟力田. 禁喀爾喀蒙古人與準噶爾私通貿易. 命班第掌駐藏欽差大臣關防. 辛亥, 東閣大學士張允隨卒. 命附京四廠各加撥倉米四千石平糶. 癸丑, 帝奉皇太后駐蹕蘇州府. 甲寅, 賑廣東海康等縣水災. 乙卯, 幸宋臣范仲淹祠, 賜園名曰高義, 賞後裔范宏興等貂幣. 庚申, 命致仕侍郎沈德潛在籍食俸. 辛酉, 帝奉皇太后臨幸江寧府. 壬戌, 祭明太祖陵. 帝奉皇太后臨視織造機房. 閱兵. 癸亥, 以王進泰為京口將軍. 乙丑, 賜紀山自裁. 四川總督策楞奏定西藏善後事宜, 從之. 丙寅, 祭江神. 帝奉皇太后渡江. 丁卯, 起陳世倌為文淵閣大學士. 賜江南召試諸生蔣雍植等五人舉人, 並進士孫夢逵同授內閣中書. 是月, 免江蘇江浦等十五州縣衛水災本年額賦有差.

夏四月戊辰朔, 停本年會試五經中額. 辛未, 降王進泰為壽春鎮總兵, 調薩爾哈岱為京口將軍, 卓鼐為杭州將軍, 以永興為吉林將軍. 癸酉, 帝閱蔣家壩. 免江南沛縣九年以前逋賦. 甲戌, 祭黃河神. 帝奉皇太后渡河. 以玉保為正黃旗蒙古都統. 丁丑, 定洪澤湖五壩水誌. 己卯, 以恆文為湖北巡撫. 乙酉, 永興以湖廣總督任內婪贓奪職. 調傅森為吉林將軍, 杜賚為西安將軍, 以巴海為寧夏將軍, 降卓鼐為乍浦副都統, 以額爾登為杭州將軍. 丙戌, 帝駐蹕泰安府, 祀東嶽. 丁亥, 定各省駐防城守尉總管等輪班引見例. 予易州守陵遇水淹斃千總劉度瀛恤廕. 除山西永濟縣荒□地畝額賦. 戊子, 詔以五月朔日食, 行在徹懸齋戒. 命建傅清、拉布敦祠於西藏. 己丑, 遣履親王允祹代行常雩禮. 予致仕尚書魏廷珍之子魏錫齡一品廕生. 癸巳, 改築直隸永定河水窖草壩河口. 除山東金鄉等十八州縣衝壓地畝額賦. 是月, 免甘肅、河南、山東等被災地區額賦有差. 賑浙江永嘉、廣東龍川、江蘇山陽等地方上年水災.

五月丁酉朔, 日有食之. 庚子, 帝奉皇太后還京師. 命再撥京倉米十萬石, 於四鄉平糶. 丁未, 帝臨奠駐藏大臣原任都統傅清、左都御史拉布敦. 戊申, 以永興等誣劾唐綏祖, 給還籍產, 召來京. 辛亥, 賜吳鴻等二百四十三人進士及第、出身有差. 乙卯, 皇十子生. 撥福建、江南倉米, 於浙江溫州、台州二府平糶. 己未, 嚴瑞龍以誣告唐綏祖, 論斬. 庚申, 命總管內務府大臣輪年修理紫禁城內地方, 著為令. 壬戌, 停州縣官行取例. 命科道官內陞外轉三年舉行一次. 乙丑, 夏至, 祭地於方澤. 是月, 免廣東海康等十一州縣上年風災額賦. 賑山東掖縣等六州縣潮災.

閏五月己巳, 裁山西、雲南、浙江布政司庫副使. 庚午, 以鄂彌達為鑲藍旗漢軍都統. 癸酉, 撥呼蘭倉米一萬石, 於船廠平糶. 戊寅, 調黃廷桂為陝甘總督, 尹繼善為兩江總督. 撥山東、山西、河南耗羨銀二十五萬兩, 於直隸修理城工. 戊子, 實授永貴為浙江巡撫. 辛卯, 命壬申年皇太后六旬聖壽, 特開鄉會恩科. 壬辰, 命保舉經學之陳祖范、吳鼎、梁錫璵、顧棟高進呈著述, 願赴部引見者聽. 癸巳, 直隸河間等州縣蝗. 是月, 免山西太原等十九州縣上年水、雹等災額賦有差. 賑山東壽光、福建寧化、雲南劍川等地方災民.

六月己亥, 疏濬京城內外水道. 起唐綏祖為山西按察使. 癸卯, 奉皇太后懿旨, 冊封貴人巴林氏為穎嬪, 貴人陸佳氏為慶嬪. 丙午, 追賞廣西殉節巡撫馬雄鎮等世職. 授保舉經學之吳鼎、梁錫璵為國子監司業. 戊申, 以官兵進藏, 免沿途番民本年夷賦之半. 庚申, 緬甸國遣使來貢, 帝御太和殿, 受朝. 辛酉, 江西巡撫舒輅疏請地方偶遇偏災, 仍照舊例, 有貸無賑, 帝以其不恤民瘼, 嚴飭之. 壬戌, 命暫弛浙江海禁, 仍免各關米稅. 甲子, 廣東提督黃有才卒, 調林君陞代之, 以李有用為福建提督. 是月, 免浙江永嘉、安徽壽州等地方上年水災額賦. 賑山西鳳臺、廣東英德、福建清流、江蘇靖江等被災地區.

秋七月乙丑朔, 命改祈穀壇大饗殿為祈年殿, 門為祈年門. 丙寅, 命修纂尚書孫嘉淦詩經補註. 己巳, 革蘇巴什禮公爵, 以其弟吹濟多爾濟襲. 庚午, 召豆斌來京, 調齊大勇為固原提督, 以李繩武為甘肅提督. 壬申, 帝奉皇太后啟鑾, 秋獮木蘭. 戊寅, 帝奉皇太后駐蹕避暑山莊. 己卯, 河南陽武十三堡河決. 以疏忽河防, 交部議處河東河道總督顧琮. 庚辰, 帝奉皇太后自避暑山莊巡幸木蘭, 行圍. 乙酉, 免山西清水河廳雹災額賦. 免奉天寧遠州八年、九年民欠. 丁亥, 免八旗病故人員紅事借俸銀兩, 著為例. 是月, 免甘肅高臺縣平川等屯旱災額賦. 賑山西鳳臺、福建歸化、陝西朝邑、山東平度等州縣水災.

八月丙申, 賜保舉經學之陳祖范、顧棟高國子監司業銜. 撥湖南倉米十萬石, 於浙江備賑. 戊戌, 以碩色舉發偽撰孫嘉淦奏稿, 假造硃批, 諭方觀承等密緝之. 命安徽截漕六萬石, 備明年平糶；浙江截漕五十萬石備賑. 辛丑, 命江蘇截漕三十五萬石, 備明年平糶. 己酉, 帝奉皇太后自避暑山莊回鑾. 命再截留江蘇漕糧三十萬石, 於浙江備賑. 辛亥, 命修房山縣金太祖、世宗陵. 乙卯, 總管內務府大臣丁皁保卒, 賞銀治喪. 丁巳, 帝奉皇太后還京師. 庚申, 準泰以徇隱偽奏, 奪職逮問. 調鄂容安為山東巡撫, 舒輅為河南巡撫, 鄂昌為江西巡撫, 以楊應琚為甘肅巡撫. 命高斌赴河南辦陽午河工. 辛酉, 王師卒, 以莊有恭為江蘇巡撫. 癸亥, 分京師八旗米局為左、右二翼, 總理大臣三年更代. 是月, 免甘肅平涼等上年被災額賦. 賑浙江海寧、江西上饒、湖北天門、河南商丘等廳州縣衛水災.

九月乙丑, 定明年二月各省舉行恩科鄉試. 丙寅, 詔停今年秋決. 併肇高、廣韶學政為廣東學政. 丙子, 帝奉皇太后謁泰陵. 丁丑, 命撥江西倉米三十萬石, 於浙江備賑, 仍截留漕糧十五萬石撥補. 庚辰, 帝奉皇太后謁泰陵. 是日回鑾. 甲申, 命舒赫德赴江南, 查辦偽造孫嘉淦奏稿事. 庚寅, 命大學士陳世倌兼管禮部事. 兩廣總督陳大受卒, 調阿里袞代之. 以永常為湖廣總督, 李繩武為安西提督, 豆斌為甘肅提督. 是月, 免山東壽光等州縣水災額賦. 賑河南上蔡、山東鄒平等州縣水旱災, 福建霞浦等四縣風、潮災.

冬十月戊戌, 賜張大經等八十七人武進士及第、出身有差. 楊錫紱丁憂, 以范時綬署湖南巡撫. 甲辰, 諭江蘇、安徽被災州縣, 每石折賑例價外, 加給銀二錢. 定圓明園水操事宜. 乙卯, 額爾登以贓奪職, 調薩爾哈岱為杭州將軍, 以王進泰為京口將軍. 丙辰, 調陳弘謀為河南巡撫, 舒輅為陝西巡撫. 丁巳, 命撥京倉米二萬石, 分給五城平糶. 是月, 免山東平度、官臺等州縣場本年潮災額賦. 賑山東齊東、榮成, 直隸武清, 江蘇銅山等州縣衛水災, 績溪等州縣衛旱災.

十一月庚辰, 陽武決口合龍. 甲申, 免河南辦運堵築工料民田額賦. 乙酉, 以皇太后六旬聖壽, 加上徽號曰崇慶慈宣康惠敦和裕壽皇太后, 頒詔天下, 覃恩有差. 丙戌, 命大學士高斌、侍郎汪由敦會勘天津河工. 戊子, 皇太后聖壽節, 帝奉皇太后御慈寧宮, 率王、大臣行慶賀禮. 壬辰, 截留河南漕糧五萬石, 於天津北倉備糶. 是月, 賑甘肅狄道州縣衛水旱災, 河南祥符、直隸東明等州縣水災.

十二月癸巳朔, 保德以疾罷, 以烏勒登為北路軍營參贊大臣. 丁酉, 命挑永定河下口引河. 戊戌, 貸船廠琿春地方本年水災旗戶. 壬寅, 永貴以諱災奪職, 以雅爾哈善為浙江巡撫. 甲辰, 命修濬南、北兩運減河. 命副都統多爾濟代班第駐藏. 甲寅, 更定親王、郡王及貝勒以下襲封例. 是月, 免河南祥符、陝西大荔等縣本年水災額賦. 賑浙江鄞縣等廳州縣衛等場旱、蟲災, 山東鄒平等縣水災.

是歲, 朝鮮、琉球來貢.

十七年春正月甲子, 撥倉米四萬石, 給左、右翼米局平糶. 壬申, 諭各省每年完欠錢糧, 俱著奏銷時核奏. 乙亥, 賜準噶爾使圖卜濟爾哈朗等宴. 庚辰, 設盛京總管內務府大臣, 以將軍兼管. 甲申, 以準噶爾達瓦齊、阿睦爾撒納內訌, 增兵阿爾台邊隘. 命舒赫德、玉保查閱北路軍營. 丙戌, 以阿巴齊、達清阿為北路參贊大臣. 諭河南、山東修築黃河太行堤. 丁亥, 賑江蘇銅山、安徽歙縣等州縣被災貧民. 辛卯, 修直隸永定河下口及鳳堤.

二月乙未, 舒輅卒, 以鐘音為陝西巡撫. 己亥, 御經筵. 釋準泰. 辛丑, 吳進義以徇庇解任, 以史宏蘊為浙江提督. 以定邊左副將軍成袞札布之弟公車布登札布為札薩克, 另編佐領. 甲辰, 諭專駐巡撫省分鄉試, 委藩、臬一員入闈監臨. 丙辰, 布魯克巴之額爾德尼第巴博羅特色勒都卜投誠, 表貢方物. 丁巳, 帝謁昭西陵、孝陵、孝東陵、景陵. 是月, 命修房山縣金太祖、世宗陵寢享殿. 脤山西山陰、虞鄉等二縣災民.

三月乙丑, 科爾沁達爾汗親王羅布藏袞布卒, 賞銀治喪. 戊辰, 以浙東災重, 諭雅爾哈善加賑, 毋令流移. 庚午, 帝還宮. 壬申, 命莫爾歡為歸化城都統. 乙亥, 帝詣先農壇行禮, 親耕耤田. 丙子, 命莊親王允祿管兵部事. 戊寅, 福建巡撫潘思□卒, 察例議恤. 調陳弘謀為福建巡撫, 以蔣炳為河南巡撫.

夏四月丙申, 命宗室、王公年至七十, 免常朝. 甲辰, 命截留浙江漕糧四十萬石、江西漕糧二十萬石、湖廣漕糧十萬石, 抵補動撥倉儲. 己酉, 湖北羅田縣匪徒馬朝柱滋事, 總督永常率兵勦之, 馬朝柱脫逃, 命各省通緝. 是月, 免直隸武清、福建福安、山西山陰、山東齊東等廳州縣衛、山東永利等場上年水災, 浙江海寧等廳州縣衛、大嵩等場上年旱災, 廣東文昌縣上年風災額賦.

五月辛未, 直隸東光、武清等四十三州縣蝗. 戊寅, 冶大雄以巧詐鐫級, 以呂瀚為雲南提督. 戊子, 撥帑修武陟等五縣堤工. 是月, 山東濟南等八府蝗, 江南上元等十二州縣生蝻. 免湖南善化等三縣上年水災額賦. 賑河南祥符、甘肅狄道等州縣上年水災.

六月癸巳, 命巡察臺灣御史, 三年一次, 事竣即回, 著為例. 癸卯, 李繩武以取巧奪職, 以綽爾多為安西提督, 七十五為涼州將軍. 癸丑, 御試翰林、詹事等官, 擢汪廷璵等三員為一等, 餘各留館陞黜有差. 試滿洲由部院改入翰林、詹事等官, 擢德爾泰為一等, 餘各降用有差. 丙辰, 楊應琚丁憂, 以鄂樂舜為甘肅巡撫. 是月, 免河南濬縣等三縣、江蘇沛縣上年水災額賦.

秋七月乙丑, 和碩簡親王德沛薨. 丁丑, 帝奉皇太后秋獮木蘭. 己卯, 免所過州縣錢糧十分之三. 癸未, 帝奉皇太后駐蹕避暑山莊. 甲申, 命江蘇、浙江禁用東洋寬永錢文. 是月, 賑江蘇銅山等縣水災.

八月辛卯, 免長蘆乾隆二年至六年商欠. 丙申, 內簾監試御史蔡時田、舉人曹詠祖關節事露, 伏法. 甲辰, 帝奉皇太后巡幸木蘭, 行圍. 乙卯, 以舉行恩科, 揀選下第舉人, 分別等第錄用. 丙午, 命黃廷桂查辦陝西賑恤. 是月, 賑福建晉江等廳縣風災, 陝西咸寧等州縣旱災.

九月辛酉, 西洋博爾都噶里雅國遣使入貢. 四川雜谷土司蒼旺作亂, 命岳鍾琪率兵勦之. 庚午, 蘇祿番目所齎入貢國書不合, 飭喀爾吉善等遣回國. 甲戌, 四川總督策楞、提督岳鍾琪奏, 率兵進勦雜谷土司蒼旺, 克獲雜谷腦, 降土番一百六寨, 命從優議敘. 戊寅, 減甘肅張掖等五縣偏重地畝額賦. 賑河南被災饑民. 己卯, 帝奉皇太后還京師. 協辦大學士、吏部尚書梁詩正奏請終養, 許之. 以孫嘉淦為吏部尚書、協辦大學士, 汪由敦為工部尚書. 壬午, 以班第為正紅旗漢軍都統. 乙酉, 直隸古北口提督布蘭泰卒, 以馬負書署理. 是月, 召尹繼善來京, 以莊有恭署兩江總督. 四川總督策楞、提督岳鍾琪奏, 雜谷土司蒼旺就擒, 命即軍前正法.

冬十月戊子朔, 賜秦大士等二百三十一人進士及第、出身有差. 召鄂昌來京, 以鄂容安署江西巡撫, 楊應琚署山東巡撫. 庚寅, 命四川雜谷腦增設理番同知一員、副將一員. 壬寅, 阿思哈奏, 平陽紳民捐賑災銀, 諭不忍令災地富民出貲, 飭還之. 調定長為山西巡撫, 以李錫秦為廣西巡撫. 命四川松岡設土司一員, 乙巳, 敖漢貝勒羅卜藏卒, 賞銀治喪. 丁未, 賜哈廷樑等六十五人武進士及第、出身有差. 己酉, 帝謁東陵, 並送孝賢皇后梓宮安地宮. 壬子, 帝謁昭西陵、孝陵、孝東陵、景陵. 是月, 四川雜谷、黑水後番上下寨來降. 賑安徽壽州、江蘇上元、山西永濟、湖北鍾祥等州縣衛旱災.

十一月己未, 調諴親王允秘為正白旗滿洲都統, 以保德為鑲白旗蒙古都統. 庚申, 帝還宮. 甲子, 命刑部尚書劉統勳軍機處行走. 庚辰, 實授鄂容安江西巡撫. 是月, 賑山西聞喜等五縣旱災.

十二月己丑, 修陝西永壽等九縣城, 以工代賑. 戊戌, 傅爾丹卒, 以綽爾多為黑龍江將軍. 以王進泰為安西提督. 乙巳, 御史書成請釋傳鈔偽奏稿人犯忤旨, 褫職. 諭陳弘謀毋究捕天主教民. 庚子, 以海常為京口將軍. 壬寅, 命欽天監時憲書二十八宿值日, 依古觜前參後, 毋用西法. 辛亥, 命刑部速清沈案. 是月, 賑甘肅皋蘭等廳州縣衛水災、雹災, 河南武陟縣水災.

是歲, 朝鮮、琉球、暹羅、博爾都噶里雅國來貢.

十八年春正月丙寅, 廣東東莞縣匪莫信豐等、福建平和縣匪蔡榮祖等作亂, 捕治之. 戊寅, 策楞丁憂, 調黃廷桂署四川總督, 尹繼善署陝甘總督. 以鄂容安兼署兩江總督. 阿里袞丁憂, 以班第署兩廣總督. 辛巳, 鄂昌以飾偽奪職逮問. 壬午, 命莊親王允祿、履親王允祹、和親王弘晝為議政大臣. 是月, 免山東章丘等三十一州縣衛積年逋賦. 賑陝西耀州等三十七州縣、山西永濟等十一州縣旱災.

二月丁亥朔, 以岳鍾琪請用兵郭羅克, 諭黃廷桂議奏. 甲午, 命富勒赫以布政使銜往江南, 隨大學士高斌學習河務. 丙申, 帝謁泰陵. 戊戌, 江南千總盧魯生坐偽撰孫嘉淦奏稿, 磔於市. 己亥, 帝詣金太祖、世宗陵行禮. 皇太后駕至涿州, 帝詣皇太后行宮問安, 駐蹕涿州. 壬寅, 帝奉皇太后御舟至蓮花淀, 閱水圍. 癸卯, 命各省疆吏於州縣內保舉堪勝知府人員. 丁未, 命戶部侍郎兆惠赴藏. 戊申, 帝御舟閱永定河工. 定三品京堂京察例. 己酉, 帝閱新夏口堤工. 庚戌, 帝幸南苑, 行圍. 癸丑, 命八旗都統等官軍政, 兵部具奏請旨. 乙卯, 帝還宮, 詣暢春園皇太后宮問安. 是月, 免河南永城縣十六年水災、江蘇上元等州縣上年水災額賦.

三月己未, 申定藩、臬三年陛見例. 癸亥, 康親王巴爾圖薨. 以雅爾哈善查辦偽奏稿不加詳鞫, 下部嚴議. 庚午, 原封科爾沁貝子達爾瑪達都卒, 賞銀治喪. 乙亥, 帝詣先農壇行禮, 親耕耤田. 丙子, 增八旗滿洲、蒙古馬甲一千名, 再增滿洲、蒙古、漢軍養育兵一萬八十八名. 己卯, 召永常來京, 以開泰署湖廣總督, 定長署貴州巡撫. 是月, 免河南武陟縣上年水災額賦. 賑安徽壽州等十一州縣衛、湖北鍾祥等十九州縣衛上年旱災.

夏四月丁亥, 錢陳群諫查辦偽奏稿, 帝斥以沽名, 並飭勿存稿, 以「爾子孫將不保首領」諭之. 己丑, 西洋博爾都噶里雅遣使臣巴哲格伯里多瑪諾貢方物, 優詔答之. 以恆文署湖廣總督. 甲午, 賜西洋博爾都噶里雅貢使宴. 辛丑, 賜西洋博爾都噶里雅國王敕, 加賚文綺、珍物. 壬寅, 以額駙色布騰巴爾珠爾為哲哩木副盟長. 丙午, 以旱, 命刑部清理庶獄, 減徒以下罪, 直隸亦如之. 丁未, 帝詣黑龍潭祈雨. 辛亥, 免賠福建歷年臺灣遭風船隻兵米. 壬子, 命永常、努三往安西, 給欽差大臣關防. 甲寅, 定太歲壇祈雨樂章. 是月, 免雲南鶴慶州十六、十七兩年地震、水災額賦.

五月丙辰朔, 裁欽天監滿、漢監副各一, 增西洋監副一. 癸亥, 減秋審、朝審各犯緩決三次以上人犯罪. 丁卯, 山東濟寧、汶上等州縣蝻, 諭嚴捕之. 戊辰, 命督撫參劾人員, 摘印後即訊. 癸酉, 准法司讞獄, 兩議具題. 癸未, 準噶爾台吉喇嘛達爾札與達瓦齊相攻被執, 達瓦齊自為台吉. 諭嚴加防範. 是月, 免廣東豐順等三縣、浙江仁和等六縣上年水災額賦.

六月辛卯, 定各省新設地方憑限. 癸巳, 以策楞署兵部尚書. 乙未, 浙江上虞人丁文彬以衍聖公孔昭煥發其造作逆書, 鞫實, 磔之. 丙申, 天津等州縣蝗, 諭撲捕淨盡. 壬子, 禁滿洲官員居住外城.

秋七月己未, 諭宗室奇通阿襲封簡親王, 應襲公爵著該衙門存案. 乙丑, 順天宛平等三十二州縣衛蝗, 諭撲捕淨盡. 壬申, 以江南邵伯湖減水二閘及高郵車邏壩決, 命策楞、劉統勳往江南, 會同高斌查辦水災. 賑安徽歙、太湖等縣水災. 庚辰, 命莊有恭賑高郵、寶應水災. 壬午, 停各省分巡道兼布政使司參政、參議, 按察使司副使、僉事等銜, 及陞用鴻臚寺少卿.

八月甲申, 御經筵. 以納延泰署鑲白旗蒙古都統. 命貴州改設那貢塘驛路. 丁亥, 釋奠先師孔子. 戊子, 命履親王允祹祭大社、大稷. 己丑, 命江南截留漕糧四十萬石, 及戶部秋撥銀兩備賑. 戊戌, 奉皇太后秋獮木蘭. 庚子, 富勒赫參奏江南河工侵虧積弊, 解高斌任, 以策楞署南河河道總督, 同劉統勳查辦. 辛丑, 命湖廣總督永常、貴州巡撫開泰各回任. 壬寅, 命四川總督黃廷桂酌撥倉穀二、三十萬石, 運往江南備賑. 甲辰, 奉皇太后駐蹕避暑山莊. 乙巳, 撥江西、湖南米各十萬石, 賑江南災. 丁未, 奉皇太后巡幸木蘭行圍. 己酉, 授喀爾喀親王成袞札布第四子占楚布多爾濟公爵, 三子敏珠爾多爾濟賞給公銜. 庚戌, 高斌、張師載褫職, 留河工效力贖罪. 以衛哲治為安徽巡撫. 是月, 賑江蘇銅山、山東蘭山等縣水災.

九月壬戌, 河南陽武十三堡河決, 諭疏防官員交部察議具奏. 丁卯, 以扈從行圍, 畏葸不前, 褫豐安公爵、田國恩侯爵. 己巳, 阿里袞罷領侍衛內大臣. 以簡親王奇通阿、貝勒弘昇為領侍衛內大臣. 庚午, 以皇后至盤山, 命舒赫德為領侍衛內大臣、管理內務府大臣隨往. 命江南災賑每石例價外, 增給銀二錢. 江南銅山縣張家馬路堤決, 諭勒限堵塞. 命運湖北米十萬石、江西碾米穀二十萬石, 於江蘇備賑. 壬申, 以尹繼善為江南河道總督, 調永常為陝甘總督, 以開泰為湖廣總督, 實授黃廷桂四川總督, 以定長為貴州巡撫, 實授胡寶瑔山西巡撫, 鄂容安兩江總督, 調范時綬為江西巡撫, 以楊錫紱為湖南巡撫. 召班第來京, 以策楞為兩廣總督. 命舒赫德帶同白鍾山往江南協辦河工. 以阿里袞署領侍衛內大臣, 隨扈盤山. 癸酉, 帝奉皇太后駐蹕避暑山莊. 甲戌, 左都御史梅□成休致. 丙子, 論策楞等, 將遺誤河工之同知李焞、守備張璸即行正法, 高斌、張師載綁赴銅山決口, 令目睹行刑訖宣旨釋放. 庚辰, 帝奉皇太后自避暑山莊回鑾. 是月, 賑湖北潛江、山東利津等縣及西繇等場水災.

冬十月壬午朔, 撥浙江帑銀一百萬兩, 於南河備用. 癸未, 命河南、山東、湖南各撥米十萬石, 浙江撥米五萬石, 於江蘇備賑. 甲申, 命江蘇再截留漕糧二十萬石備賑. 庚寅, 譚行義休致, 調馬負書署福建陸路提督, 以吳進義為古北口提督. 蘇祿國遣使臣嘮獨萬喳喇請內附, 帝以遠隔重洋, 下部議. 辛卯, 召劉統勳來京. 甲午, 帝奉皇太后還京師. 戊戌, 撥江南長淮等二衛漕糧五萬石, 並截留江西米十萬石, 於安徽備賑. 庚子, 命白鍾山以按察使銜協辦南河事. 辛丑, 以楊錫紱為左都御史. 調胡寶瑔為湖南巡撫, 恆文為山西巡撫, 以張若震為湖北巡撫. 壬寅, 命侍郎嵇璜、德爾敏往江南會辦洪澤湖堤工. 是月, 免浙江錢塘、江南阜寧、山西清水河等州縣廳衛所被災額賦. 賑山東海豐、永阜等潮災, 安徽太湖、湖北潛江等州縣衛水災.

十一月丁巳, 改直隸文安等三營遊擊為守備. 己未, 召蘇昌來京, 以鶴年為廣東巡撫. 壬戌, 停五經中額. 甲子, 除福建臺灣等三縣衝塌地畝額賦. 甲戌, 實授楊應琚山東巡撫. 準噶爾杜爾伯特台吉車凌、車凌烏巴什等率所部來降, 命侍郎玉保馳驛慰諭. 庚辰, 安徽池州府知府王岱因虧空褫職, 潛逃拒捕, 處斬. 是月, 賑山東昌邑縣潮災, 甘肅皋蘭等二十九州縣衛水、雹災, 浙江玉環廳旱災.

十二月丙戌, 命歸降杜爾伯特台吉車凌等移居呼倫貝爾. 丁亥, 協辦大學士、吏部尚書孫嘉淦卒, 察例議恤. 以侍郎玉保、前鋒統領努三、散秩大臣薩喇勒為北路參贊大臣. 命兵部尚書舒赫德往鄂爾坤軍營. 庚寅, 命戶部尚書蔣溥協辦大學士, 以黃廷桂為吏部尚書, 仍管四川總督, 鄂彌達署之. 辛卯, 召丁士傑來京, 以宋愛為貴州提督. 丙申, 江南張家馬路及邵伯湖二閘決口同日合龍, 議敘在工員弁有差. 庚子, 以準噶爾台吉達瓦齊未遣使來京, 諭永常暫停貿易. 是月, 賑福建鳳山等縣、兩淮富安等場旱災.

是歲, 朝鮮來貢.

十九年春正月癸丑, 准安徽捐監於本地交收本色. 壬戌, 命薩喇勒等討入卡之準噶爾烏梁海. 乙亥, 命楊錫紱署吏部尚書, 罷鄂彌達兼管. 丁丑, 琉球入貢. 己卯, 以新降準噶爾台吉等入覲, 賞給沿途札薩克等備用牲畜價值. 是月, 賑安徽、江蘇等被災州縣衛逋賦.

二月壬午, 諭南巡閱視高堰, 毋增建行宮. 癸未, 七十五以病召來京, 以保德為涼州將軍. 甲申, 召達清阿來京, 以努三為北路參贊大臣. 以納延泰為鑲白旗蒙古都統. 戊子, 祭大社、大稷. 己丑, 授薩喇勒為內大臣. 壬辰, 帝啟鑾, 謁東陵. 乙未, 帝謁昭西陵、孝陵、孝東陵、景陵, 至孝賢皇后陵奠酒. 是日回鑾. 丙申, 賑山東上年水災. 丁酉, 命軍營領兵大臣專摺奏事. 戊戌, 蘇祿入貢, 命廣東督、撫檄國王, 毋以內地商人充使. 賑山東昌邑等四縣、永豐等五場潮災. 癸卯, 召公策楞來京. 甲辰, 帝還京師. 己酉, 命公策楞赴軍營.

三月辛亥朔, 召顧琮來京, 以白鍾山為河東河道總督. 壬子, 著白鍾山未到任前, 以山東巡撫楊應琚暫行署理. 準噶爾台吉阿睦爾撒納等與達瓦齊內鬨, 命薩喇勒妥為處理阿睦爾撒納來降事. 丙辰, 免黑龍江莊丁雍正十三年、乾隆十八年舊欠穀石. 以侍郎兆惠協辦軍營事務, 命舒赫德、成袞札布、薩喇勒來京. 喀爾喀親王額琳沁多爾濟管理喀爾喀兵事. 庚申, 四川提督岳鍾琪卒, 加恩賞恤. 調岳鍾璜為四川提督, 豆斌為廣西提督, 以武進陞為甘肅提督. 戊辰, 命北路軍營仍駐烏里雅蘇臺. 乙亥, 帝詣先農壇行禮, 親耕耤田. 丁丑, 命各省駐防漢軍准出旗為民, 遺缺以京城滿洲兵派往頂補. 是月, 免浙江、直隸、安徽、江蘇上年被災州縣額賦. 賑湖北等州縣衛水災.

夏四月庚辰朔, 加尚書劉統勳、汪由敦太子太傅, 總督方觀承、喀爾吉善、黃廷桂太子太保, 鄂容安、開泰太子少傅, 永常、碩色太子少保. 命準噶爾台吉車凌等赴熱河瞻覲, 色布騰率兵招服烏梁海人戶. 壬午, 調王進泰為甘肅提督, 豆斌為安西提督, 史宏蘊為廣西提督, 武進陞為浙江提督. 乙酉, 常雩, 祀天於圜丘. 庚寅, 命釐正文體. 降成袞札布為喀爾喀副將軍, 以公策楞為定邊左副將軍. 辛卯, 召班第回京. 以楊應琚署兩廣總督, 郭一裕署山東巡撫. 庚子, 丁士傑以徇隱鐫級. 壬寅, 命國子監學正、學錄等官, 照內閣中書例考試. 丙午, 以都統德寧為北路參贊大臣. 己酉, 改江南蘇松鎮右營等五營遊擊為都司. 是月, 免長蘆滄州二場上年被災灶戶, 直隸、山東、甘肅上年被災州縣額賦. 賑安徽、江蘇上年水災.

閏四月庚戌朔, 賜莊培因等二百三十三人進士及第、出身有差. 甲子, 以準噶爾台吉車凌為正盟長, 車凌烏巴什為副盟長. 己巳, 高堰堤成. 京師雨. 辛未, 厄魯特台吉色布騰入覲, 命大學士公傅恆至張家口傳旨迎勞, 加封貝勒. 是月, 免湖北上年被災州縣額賦.

五月庚辰, 夏至, 祭地於方澤. 辛巳, 調清保為黑龍江將軍. 壬午, 以準噶爾內亂, 諭兩路進兵取伊犁. 召永常、策楞來京, 面授機宜. 甲申, 帝奉皇太后率皇后恭詣盛京, 展謁祖陵, 啟鑾. 己丑, 免安徽上年被災州縣額賦. 庚寅, 帝奉皇太后駐蹕避暑山莊. 封準噶爾台吉車凌為親王, 車凌烏巴什為郡王, 車凌孟克為貝勒, 餘各封授有差. 壬辰, 以準噶爾公巴圖孟克為北路參贊大臣, 瑪什巴圖為西路參贊大臣. 癸巳, 達瓦齊遣夷使敦多克請通貿易, 帝以其狡飾具奏, 不許. 免浙江廟灣等十一場上年被水灶戶額賦, 災重者賑之. 丁酉, 免長蘆屬永阜等三場上年水災灶戶額賦. 戊戌, 命刑部尚書劉統勳馳駐肅州, 協辦陝甘總督事. 調陳弘謀為西安巡撫, 鐘音為福建巡撫. 己亥, 召雅爾哈善來京, 調鄂樂舜為浙江巡撫, 以鄂昌為甘肅巡撫.

六月壬子, 賑福建龍溪等州縣水災. 戊午, 賑甘肅等州縣旱災. 己未, 阿睦爾撒納等為達瓦齊所敗, 奔額爾齊斯夔博和碩之地, 諭策楞等接應歸附. 戊辰, 車凌孟克子巴朗逃竄, 命將軍策楞率兵追擒. 壬申, 命雅爾哈善署戶部侍郎, 在軍機處行走.

秋七月辛巳, 賑直隸州縣水災. 壬午, 帝奉皇太后率皇后自避暑山莊啟鑾, 詣盛京. 癸未, 以塔爾瑪善、札勒杭阿為北路參贊大臣. 丙戌, 安崇阿、德寧以貽誤軍機, 伏法；降車布登為貝子, 效力贖罪. 丁亥, 命公車布登札布馳赴軍營. 丙申, 晉封鄂爾多斯貝子齊旺班珠爾為貝勒. 丁酉, 封喀爾喀札薩克台吉達什丕勒公爵. 輝特台吉阿睦爾撒納率屬戶來降, 命薩喇勒迎勞頒賞, 玉保照管游牧. 己亥, 帝駐蹕彰武臺河東大營, 奉皇太后御行幄, 額駙色布騰巴爾珠爾等進宴. 實授馬負書福建陸路提督. 庚子, 以喀爾喀台吉丹巴札布違誤軍機, 命在軍營正法. 召策楞、舒赫德、色布騰、薩喇勒來京. 以額琳沁多爾濟署將軍事, 兆惠為參贊大臣. 壬寅, 命阿睦爾撒納於十一月至熱河瞻覲. 丙午, 策楞、舒赫德以乖戾僨事奪職, 以閑散在參贊上效力贖罪. 以班第為兵部尚書, 署定邊左副將軍. 丁未, 賑江蘇等州縣水災.

八月辛亥, 實授楊應琚兩廣總督. 癸丑, 命盛京將軍阿蘭泰赴軍營, 調清保署將軍事, 以達勒當阿為黑龍江將軍, 亦令帶兵往軍營. 輝特台吉阿睦爾撒納、杜爾伯特台吉訥默庫等, 請率兵隨征, 允之. 甲寅, 帝駐蹕吉林. 乙卯, 帝詣溫德亨山, 望祭長白山神、祭松花江神. 丙辰, 帝奉皇太后渡松花江, 幸龍潭. 丁巳, 召鄂容安赴行在, 以尹繼善兼署兩江總督. 癸亥, 以噶爾錫為天津都統. 丙寅, 帝閱輝發城. 丁卯, 命阿睦爾撒納游牧移至鄂爾坤、塔密爾居住. 癸酉, 以車凌孟克及車凌烏巴什、訥默庫為西路參贊大臣. 乙亥, 命軍營參贊大臣除蒙古王公外, 北路以達勒當阿、烏勒登、努三、兆惠為參贊大臣；西路以薩喇勒、阿蘭泰、玉保為參贊大臣. 是月, 賑甘肅旱災, 齊齊哈爾、黑龍江、墨爾根等處水災.

九月丁丑朔, 賑兩淮角斜等場纛潮災. 削德保公爵. 以平郡王慶恆為鑲紅旗漢軍都統. 戊寅, 命尚書達勒當阿承襲策楞公爵, 郎中德祿承襲德保公爵. 己卯, 命奉天水災地方恩旨蠲免外, 仍分別優恤. 辛巳, 帝奉皇太后率皇后謁永陵. 閱興京城. 薩喇勒等征烏梁海. 壬午, 行大饗禮. 乙酉, 令台吉訥默庫用車凌烏巴什旗分旗纛, 阿睦爾撒納賞用鑲黃旗旗纛, 班珠爾賞用正黃旗旗纛. 丙戌, 謁福陵、昭陵. 丁亥, 行大饗禮. 帝奉皇太后駐蹕盛京. 戊子, 帝率群臣詣皇太后宮行慶賀禮. 御崇政殿受賀, 賜群臣及朝鮮使臣、準噶爾輸誠之宰桑等宴. 御大政殿, 賜宗室覺羅等宴. 諭免奉天府屬本年地丁錢糧, 其經過地方已免十分之三, 及被水應蠲額賦, 准於明年補免. 自山海關以外及寧古塔等處, 已結未結死罪均減等, 軍流以下, 悉予寬免. 朝鮮國王李昑遣陪臣詣盛京貢獻, 優賚之. 己丑, 停本年秋決. 辛卯, 帝謁文廟. 壬辰, 賜阿睦爾撒納之盟號輝特額爾德尼諾顏部落, 班珠爾之盟號和碩特清伊札固爾圖部落, 訥默庫賜號賽音濟雅哈圖部落. 癸巳, 帝御大政殿, 盛京宗室、覺羅、將軍等恭進御膳. 甲午, 帝奉皇太后率皇后自盛京回鑾. 己亥, 減直隸武清等四縣額賦. 辛丑, 以班第為定邊左副將軍, 鄂容安為參贊大臣. 壬寅, 班第等奏, 拏獲烏梁海之宰桑車根等及屬戶駝馬, 議敘在事王公、台吉等有差. 癸卯, 命瑪什巴圖、巴圖孟克赴西路軍營. 命車凌烏巴什、訥默庫、車凌孟克等赴西路, 在參贊大臣上行走, 喀爾喀王巴雅爾什第等在北路軍營領隊上行走. 是月, 免甘肅上年被災州縣額賦.

冬十月壬子, 貴州提督宋愛卒, 以董芳代之. 甲寅, 調衛哲治為廣西巡撫, 鄂樂舜為安徽巡撫, 以周人驥為浙江巡撫. 乙卯, 命薩喇勒於十一月到京, 隨往避暑山莊. 丙辰, 帝奉皇太后還宮. 戊午, 帝以恭謁祖陵禮成, 詣慈寧宮行慶賀禮. 御太和殿, 王以下文武百官進表朝賀. 以進勦準噶爾事宜宣諭臣工. 己未, 以工部尚書汪由敦管刑部尚書. 庚申, 賜顧麟等五十九人武進士及第、出身有差. 戊辰, 正黃旗漢軍都統恂郡王允□因病解任, 以順承郡王台費英阿代之. 辛未, 命阿勒楚喀駐防兵丁增設副都統一、協領一, 每年加賞農具銀兩, 俟二十年後停止. 以鄂彌達署吏部尚書. 癸酉, 以班第、薩喇勒擒獲庫克新瑪木特、通瑪木特有功, 命為領侍衛內大臣, 均賞給子爵, 世襲罔替. 是月, 免直隸十六年被災州縣額賦. 賑江蘇、山東、安徽、山西被災州縣.

十一月戊寅, 帝幸南苑. 己卯, 蘇祿國王蘇老丹嘛喊味麻安柔律□遣使表貢方物, 並請入附版圖, 降旨嘉獎, 並以該國久在薄海臣服之內, 令無庸齎送圖籍. 準噶爾克爾努特台吉阿布達什來降. 庚辰, 加陝甘總督永常內大臣銜. 甲申, 冬至, 祀天於圜丘. 乙酉, 免朝賀. 帝啟鑾, 幸避暑山莊. 丁亥, 輝特台吉阿睦爾撒納、杜爾伯特台吉訥默庫等於廣仁嶺迎駕. 是日, 帝召見阿睦爾撒納等, 賜宴, 賞賚有差. 帝駐蹕避暑山莊. 戊子, 封輝特台吉阿睦爾撒納為親王, 杜爾伯特台吉訥默庫班珠爾為郡王. 杜爾伯特台吉剛多爾濟、巴圖博羅特, 輝特台吉札木參、齊木庫爾為貝勒；杜爾伯特台吉布圖克森、額爾德尼、羅壘雲端, 輝特台吉德濟特、普爾普、克什克為貝子；輝特台吉根敦札布等, 杜爾伯特台吉布顏特古斯等為公；杜爾伯特台吉烏巴什等, 輝特台吉伊什等為一等台吉. 命杜爾伯特部落, 以親王車凌為左翼盟長, 貝勒色布騰為副盟長, 貝勒車凌孟克為協理盟長, 郡王車凌烏巴什為右翼盟長, 郡王訥默庫為副盟長. 以輝特親王阿睦爾撒納為北路參贊大臣, 杜爾伯特郡王訥默庫為西路參贊大臣. 庚寅, 准阿睦爾撒納出兵仍用舊纛. 壬辰, 召班第來京陛見, 以阿睦爾撒納暫署將軍, 額駙色布騰巴爾珠爾協辦. 命車凌同車凌烏巴什往西路軍營, 訥默庫同阿睦爾撒納、班珠爾往北路軍營. 甲午, 以進勦達瓦齊事宜, 宣諭準部. 乙未, 以喀爾喀副將軍額琳沁多爾濟為西路參贊大臣. 戊戌, 帝還京師. 庚子, 皇太后聖壽節, 奉懿旨, 停止筵宴. 辛丑, 命兆惠、富德總理臺站. 壬寅, 命出征兵丁跟役, 中路逃回即行正法. 是月, 賑福建諸羅、順天、直隸被災州縣額賦有差.

十二月戊申, 以班第為定北將軍, 阿睦爾撒納為定邊左副將軍, 永常為定西將軍, 薩喇勒為定邊右副將軍. 辛亥, 帝幸大學士來保、予告大學士福敏第視疾. 以親王固倫額駙色布騰巴爾珠爾、親王銜琳沁、郡王訥默庫、班珠爾、郡王銜青滾雜卜、尚書公達勒當阿、總督伯鄂容安、護軍統領烏勒登為北路參贊大臣；親王額琳沁多爾濟、車凌、郡王車凌烏巴什、貝勒車凌孟克、色布騰、貝子札拉豐阿、公巴圖孟克、瑪什巴圖、將軍阿蘭泰為西路參贊大臣. 甲寅, 以庫克新瑪木特為內大臣, 在御前行走. 癸亥, 安南國王黎維禕進方物. 甲子, 命鄂容安赴西路協理臺站. 命浙江杭嘉湖道、寧紹台道兼管海防. 丙寅, 以阿蘭泰為北路參贊大臣, 調鄂容安為西路參贊大臣. 以內大臣瑪木特為北路參贊大臣. 癸酉, 袷祭太廟. 是月, 賑長蘆海豐場、甘肅等廳州縣水災.

是歲, 朝鮮、琉球、安南、蘇祿來貢.

二十年春正月丁丑, 命定邊左副將軍阿睦爾撒納率參贊大臣額駙色布騰巴爾珠爾、郡王品級青滾雜卜、內大臣瑪木特、奉天將軍阿蘭泰帶哨探兵由北路進勦, 定邊右副將軍薩喇勒率參贊大臣郡王班珠爾、貝勒品級札拉豐阿、內大臣鄂容安帶哨探兵由西路進勦. 恂郡王允□薨. 癸未, 帝臨恂郡王允□喪次賜奠. 甲申, 以阿里袞署刑部尚書. 己丑, 革貝勒車登札布任, 以郡王品級貝勒青滾雜卜為喀爾喀副將軍. 辛卯, 色爾圖以年老召來京. 以噶爾錫為青州將軍, 巴海為天津都統, 和起為寧夏將軍. 乙未, 命喀爾喀親王成袞札布往額爾齊斯屯田. 丙申, 停本年經筵. 癸卯, 免烏梁海、札哈沁、包沁等貢賦一年.

二月乙巳朔, 日有食之. 以兆惠為領隊大臣, 留駐烏里雅蘇臺. 丙午, 諭諸臣方貢外, 毋有所獻. 朝鮮貢方物. 戊申, 祭大社、大稷. 庚戌, 予故四川提督威信公岳鍾琪一等輕車都尉世職. 甲寅, 停東三省新滿洲烏拉齊等考試漢文. 乙卯, 帝啟鑾, 謁東陵. 分編新降烏梁海人戶為七佐領. 戊午, 帝謁昭西陵、孝陵、孝東陵、景陵, 至孝賢皇后陵奠酒. 是日回鑾. 己未, 召范時綬來京. 調胡寶瑔為江西巡撫, 以楊錫紱署湖南巡撫, 蔣溥署吏部尚書. 庚申, 準噶爾噶勒雜特部人齊倫來降, 命賞給安插如例. 癸亥, 命貴州貴陽一府二廳七州縣, 平越石阡二府六州縣, 改隸糧道轄. 丙寅, 帝還京師. 丁卯, 諭雲南易門等二州縣上年地震塌壓民戶, 加倍賑給. 己巳, 以喀爾喀札薩克輔國公多爾濟車登為扎薩克圖汗部落副將軍參贊大臣. 是月, 賑山東、江蘇等屬被災災民.

三月甲戌朔, 召保德來京. 以伍彌泰為涼州將軍. 乙亥, 帝詣先農壇行禮, 親耕耤田. 丙子, 永常等奏, 厄魯特業克明安巴雅爾來降於二月, 報聞. 戊寅, 定旗員揀發豫送引見例. 己卯, 帝啟鑾, 謁泰陵. 召鄂昌來京. 調陳弘謀為甘肅巡撫, 以台柱署陝西巡撫. 壬午, 帝謁泰陵. 是日回鑾. 乙酉, 帝駐蹕吳家莊, 閱永定河堤. 丙戌, 帝幸晾鷹臺行圍, 射熊一、槍殪虎二. 召大學士、九卿、翰詹、科道, 諭胡中藻詩悖逆, 張泰開刊刻、鄂昌唱和諸罪, 命嚴鞫定擬. 庚寅, 帝還京師. 鄂昌以負恩黨逆, 奪職逮問. 壬辰, 原任江南河道總督高斌卒, 贈官察例議恤. 命直省甄別俸滿教職. 釋張師載回籍. 乙未, 薩喇勒等奏稱, 札哈沁得木齊巴哈曼集、宰桑敦多克等, 率屬戶來降. 壬寅, 準噶爾台吉噶勒藏多爾濟率屬來降, 賞薩喇勒戴用雙眼翎. 癸卯, 詔曰：「西師報捷, 諸部願入版圖, 日出入晝夜時刻, 應載入時憲書, 頒賜正朔, 以昭遠裔向化之盛. 侍郎何國宗著加尚書銜, 往該處測度, 繪圖呈覽.」是月, 免江蘇等州縣衛上年水災、直隸本年被災州廳縣額賦.

夏四月甲辰朔, 享太廟. 丙午, 阿睦爾撒納奏, 額林哈畢爾噶宰桑阿巴噶斯等率屬來降. 己酉, 常雩, 祀天於圜丘. 庚戌, 封和托庫特郡王銜青滾雜卜為郡王. 壬子, 致仕大學士張廷玉卒, 命遵世宗憲皇帝遺詔, 配享太廟, 仍加優恤. 甲寅, 原任少詹事胡中藻以所作堅磨生詩鈔, 詞多悖逆, 伏法, 免家屬緣坐. 呼爾璊台吉納木奇等屬來降, 願率兵進勦, 優賚有加. 乙丑, 永常等奏, 吐魯番伯克莽噶里克來降. 丁卯, 定邊右副將軍薩喇勒等奏, 綽羅斯台吉袞布扎卜等, 並和卓木率屬來降. 戊辰, 琉球國世子尚穆遣陪臣入貢請封, 允之. 己巳, 賜琉球國王改鑄清篆印. 庚午, 良玉、德保以不稱奪職, 仍留牧場效力贖罪. 辛未, 林君陞以病免, 以陳鳴夏為江南提督. 壬申, 定邊左副將軍阿睦爾撒納等奏, 集賽宰桑齊巴汗率屬來降. 是月, 免長蘆永利等場, 並海豐縣灶地、山東惠民等州縣本年水災額賦.

五月乙亥, 以阿睦爾撒納駐兵集賽不進, 命班第密加防範. 公格勒克巴木丕勒以罪奪爵, 以札薩克郡王德木楚克為喀爾喀車臣汗部落副將軍. 庚辰, 命翰林院侍講全魁、編修周煌冊封琉球. 辛巳, 班第奏稱, 和通額默根宰桑鄂哲特等率眾來降. 壬午, 班第奏, 庫圖齊納爾宰桑索薩賚來降. 甲申, 班第奏, 準噶爾宰桑烏魯木等率眾來降. 丙戌, 夏至, 祭地於方澤. 戊子, 班第等奏, 阿勒闥沁鄂拓克宰桑塔爾巴來降. 己丑, 舒赫德等奏, 達瓦齊遁特克斯. 庚寅, 史貽直免. 賜鄂昌自裁. 辛卯, 班第奏, 拏獲羅卜藏丹津、巴朗、巴布勒等, 命羅卜藏丹津、巴朗解京, 巴布勒交車凌孟克游牧處居住. 命黃廷桂為武英殿大學士, 兼吏部尚書, 仍留四川總督任. 調王安國為吏部尚書, 以楊錫紱為禮部尚書, 何國宗為左都御史. 調陳弘謀為湖南巡撫, 以吳達善為甘肅巡撫, 圖爾炳阿為河南巡撫. 壬辰, 定邊左副將軍阿睦爾撒納奏, 克定伊犁, 即渡河擒獲達瓦齊獻俘, 加賞阿睦爾撒納親王雙俸, 封其子為世子, 晉封班第、薩喇勒為一等公, 瑪木特為三等公, 加賞色布騰巴爾珠爾親王雙俸, 封札拉豐阿為郡王, 車布登札布、普爾普為貝勒, 加賞車凌親王雙俸. 封車凌烏巴什、班珠爾、訥默庫為親王, 策凌孟克為郡王, 再授傅恆一等公爵, 軍機大臣等俱優敘有差. 癸巳, 召達勒當阿來京協辦大學士, 以綽爾多署黑龍江將軍. 大學士傅恆奏辭加授公爵, 允之. 封班第為誠勇公, 薩喇勒為超勇公, 瑪木特為信勇公. 是月, 免安徽被災州縣衛額賦. 賑江蘇、奉天州縣水災.

六月癸卯朔, 以平定準部, 告祭太廟. 遣官告祭天、地、社稷、先師孔子. 命四衛拉特照喀爾喀例, 每部落設盟長及副將軍一人. 丙午, 阿睦爾撒納奏, 兵至格登山, 遇達瓦齊, 大敗其眾, 收降四千餘人. 封喀喇巴圖魯阿玉錫、巴圖濟爾噶勒察哈什等男爵, 並授散秩大臣, 餘賞賚有差. 己酉, 恭上皇太后徽號曰崇慶慈宣康惠敦和裕壽純禧皇太后. 帝御太和殿受賀, 頒詔天下, 覃恩有差. 庚戌, 賜準噶爾全部宰桑、台吉敕書. 癸丑, 阿克敦以老疾免, 以鄂彌達為刑部尚書, 仍署吏部尚書, 阿里袞署工部尚書, 降永常為侍郎, 仍帶革職留任. 調開泰為四川總督, 大學士黃廷桂為陝甘總督. 召劉統勳來京, 以碩色署湖廣總督, 愛必達署雲貴總督, 郭一裕署雲南巡撫. 賞策楞都統銜, 駐巴里坤. 命廣東廣州府歸糧道轄. 甲寅, 免福建諸羅縣民遠年墾荒罰項. 己未, 以逆犯羅卜藏丹津、巴朗、孟克特穆爾等解送至京, 遣官告祭太廟、社稷, 行獻俘禮. 庚申, 帝御午門樓受俘, 巴朗、孟克特穆爾正法, 宥羅卜藏丹津罪. 辛酉, 定武職封階. 壬戌, 命薩喇勒仍留副將軍印, 赴布魯特追擒達瓦齊, 以哈達哈、額爾登額為參贊大臣. 甲子, 以班第等奏, 阿睦爾撒納與各頭目往來詭祕, 擅殺達瓦齊眾宰桑, 圖據伊犁. 召阿睦爾撒納入覲. 戊辰, 定北將軍班第等奏報擒獲達瓦齊, 準部悉平. 以阿里袞為鑲白旗漢軍都統. 庚午, 命定北將軍班第等, 以阿睦爾撒納圖占準噶爾罪狀, 宣諭準部, 即行擒治.

秋七月甲戌, 命纂平定準噶爾方略. 戊寅, 班第奏, 杜爾伯特台吉伯什阿噶什等來降. 庚辰, 定北將軍班第奏準部善後事宜, 從之. 丁亥, 阿蘭泰以獲達瓦齊封男爵. 錫勒璊罷, 調德敏為江寧將軍, 綽爾多為荊州將軍, 以達色為黑龍江將軍. 己亥, 命江蘇截留漕糧十五萬石備賑.

八月丙午, 定解餉官員回任違限議處例. 丁未, 帝奉皇太后啟鑾, 秋獮木蘭. 壬子, 帝奉皇太后駐蹕避暑山莊. 甲寅, 封準噶爾台吉伯什阿噶什為親王. 丁巳, 帝奉皇太后自避暑山莊啟鑾, 巡幸木蘭, 行圍. 庚申, 召尹繼善來熱河. 命準部二十一昂吉分立八旗, 仍准存舊日名號. 是月, 賑江蘇、山東等州縣衛水災、雹災.

九月癸酉, 免福建臺灣等三縣上年被水額賦. 甲戌, 帝御行殿, 綽囉斯噶勒藏多爾濟等入覲, 賜宴. 阿睦爾撒納叛, 掠額爾齊斯臺站, 命定北將軍班第率兵討之. 丙子, 命江蘇再截留漕糧二十萬石, 並撥運河南粟麥二十萬石備賑. 起永常為內大臣, 仍辦定西將軍事, 以策楞、玉保、札拉豐阿為參贊大臣. 命哈達哈留烏里雅蘇臺, 會同阿蘭泰辦事. 以進勦阿睦爾撒納宣諭準部. 丁丑, 永常奏, 阿睦爾撒納犯伊犁. 庚辰, 頒招撫阿睦爾撒納諭. 壬午, 帝奉皇太后駐蹕避暑山莊. 癸未, 賜噶勒藏多爾濟等冠服. 封噶勒藏多爾濟為綽囉斯汗, 車凌為杜爾伯特汗, 沙克都爾曼濟為和碩特汗, 巴雅爾為輝特汗, 並封喀爾喀郡王桑寨多爾濟為親王. 命哈達哈等討阿睦爾撒納. 准臺灣彰化縣水沙連、淡防廳拳頭母山開墾陞科. 丁亥, 永常以怯懦奪內大臣、將軍職, 以副都統銜參贊效力, 以策楞為定西將軍. 戊子, 封喀爾喀郡王巴雅爾什第為親王, 貝子沙克都爾札布為貝勒, 公達爾札諾爾布札布為貝子, 協理台吉達瑪林為公. 己丑, 賑浙江山陰等十五州縣、曹娥等五場、湖州一所, 雲南劍川一州本年被水災民. 賑湖北江陵等八州縣衛本年被水災民. 庚寅, 永常以畏葸乖張奪職, 逮來京, 降策楞為參贊大臣, 以札拉豐阿為定西將軍. 劉統勳舍巴里坤退駐哈密, 切責之. 丙申, 劉統勳以貽誤軍務奪職, 逮來京. 命方覲承馳往軍營辦理糧務, 以鄂彌達署直隸總督. 阿巴噶斯掠西路臺站, 噶勒藏多爾濟之子諾爾布琳沁率兵敗之, 擒得木齊班咱, 命加封郡王. 丁酉, 命賞給喀爾喀喇嘛諾顏綽爾濟清蘇朱克圖諾門汗號. 封厄魯特貝勒齊木庫爾為郡王. 以阿里袞署刑部尚書, 調汪由敦為刑部尚書. 戊戌, 以巴海為正紅旗蒙古都統. 己亥, 命截留湖廣漕糧二十萬石、江西漕糧十萬石, 於江南備賑. 戶部尚書海望卒, 賞銀二千兩治喪.

冬十月辛丑朔, 策楞以怯懦奪職, 逮來京. 命副都統莽阿納、哈寧阿為西路領隊大臣. 甲辰, 以阿里袞為戶部尚書. 以衛哲治為工部尚書, 鄂寶署廣西巡撫. 丙午, 命浙江再截留漕糧五萬石備賑. 以車凌、車凌烏巴什、訥默庫為杜爾伯特盟長, 色布騰車凌孟克、噶勒藏多爾濟為副盟長, 齊木庫爾為輝特部落盟長, 沙克都爾曼濟為和碩特部落盟長. 戊申, 賑浙江會稽等州縣場所水災. 庚戌, 以噶爾錫為天津都統, 免克慎為青州將軍. 辛亥, 命富德為參贊大臣, 兼理西路臺站. 壬子, 宥劉統勳、策楞罪, 發往軍營, 以司員效力. 賑山東鄒縣等十九州縣衛、官臺等四場水災. 甲寅, 帝奉皇太后還京師. 丁巳, 以達瓦齊等解送至京, 遣官告祭太廟、社稷, 行獻俘禮. 賑安徽無為等三十二州縣被水饑民. 戊午, 帝御午門樓受俘, 釋達瓦齊等, 交理藩院. 己未, 命李元亮署工部尚書. 辛酉, 起策楞為參贊大臣, 署定西將軍. 癸亥, 撥運湖南倉米十萬石, 於江蘇備賑. 甲子, 參贊大臣策楞奏, 阿睦爾撒納逆黨阿什木等搶臺站, 將軍班第、尚書鄂容安於烏蘭庫圖勒被圍不屈, 死之, 副將軍薩喇勒被執. 丙寅, 命哈達哈為定邊左副將軍, 雅爾哈善為參贊大臣, 達勒當阿為定邊右副將軍, 阿蘭泰為烏里雅蘇臺大臣. 是月, 賑山東、安徽、山西、江蘇、黑龍江等災.

十一月辛未, 以杜爾伯特貝勒色布騰為北路參贊大臣. 癸酉, 以策楞為內大臣, 兼定西將軍, 札拉豐阿為定邊右副將軍, 達勒當阿為參贊大臣. 宥青滾雜卜罪. 甲戌, 以鄂勒哲依、哈薩克錫喇為參贊大臣, 尼瑪為內大臣, 兼參贊大臣. 免賠雲南劍川州地震陷折常平倉米. 壬午, 調鄂樂舜為山東巡撫, 以高晉為安徽巡撫. 調錫特庫為巴里坤都統, 以李侍堯署廣州將軍. 癸未, 宥達瓦齊罪, 封親王, 賜第京師. 己丑, 冬至, 祀天於圜丘. 庚寅, 免朝賀. 甲午, 哈達哈奏, 噶勒雜特得木齊丹畢率屬來降.

十二月癸卯, 起烏勒登為領隊大臣. 甲辰, 命部屬改補御史, 仍兼部行走. 申禁遏糴. 召台柱來京, 以盧焯署陝西巡撫. 丙午, 命策楞即進兵伊犁, 准喇嘛及宰桑烏克圖、錫克錫爾格、巴顏巴桑等擒賊自效. 丁未, 命侍郎劉綸往浙江, 查辦前任巡撫鄂樂舜勒派商銀案, 並查閱江南、浙江賑務. 戊申, 命伊犁本年貢賦加恩寬免, 自明年為始, 永免原納貢賦之半. 庚戌, 命伍彌泰以將軍銜駐藏辦事, 代舒泰. 以傅森為兵部尚書兼鑲白旗蒙古都統, 巴祿為鑲紅旗蒙古都統. 辛亥, 以伍齡安為正紅旗漢軍都統, 多爾濟為正藍旗蒙古都統. 以額勒登為吉林將軍, 綽爾多為涼州將軍. 甲寅, 定旗奴告主擬徒不准折枷例. 戊午, 輝特郡王齊木庫爾卒, 命其子車布登多爾濟承襲, 仍管盟長事, 以普爾普為副盟長. 命盛京民間典買田畝, 永遠免稅. 己未, 賑索倫、達呼爾水災、霜災. 賑湖北潛江等六州縣衛水災, 兩淮徐瀆等十二場、山西岢嵐州本年霜災各有差.

是歲, 朝鮮、琉球來貢.

新清史卷十四 本紀十四

高宗三

二十一年春正月庚午, 以額駙科爾沁親王色布騰巴爾珠爾貽誤軍機, 褫爵, 禁錮. 喀爾喀親王額琳沁多爾濟以疏縱阿睦爾撒納, 處斬. 辛未, 免齊齊哈爾、黑龍江、墨爾根、呼蘭等八旗兵民借欠糧石. 己卯, 郡王品級貝勒色布騰卒, 賞銀治喪, 命其子巴桑襲貝勒. 以準噶爾故總台吉達什達瓦之妻率眾來降, 封為車臣默爾根哈屯. 庚辰, 命兩江總督尹繼善往浙江, 會審鄂樂舜. 辛巳, 祈穀於上帝. 丁亥, 策楞等奏, 阿巴噶斯得木齊哈丹等來降. 乙未, 命哈達哈由阿爾臺進兵協勦. 原任副將軍薩喇勒由珠勒都斯來歸, 命與鄂勒哲依同掌副將軍印. 授札拉豐阿為參贊大臣, 隨同策楞進兵, 命協辦大學士公達勒當阿由珠勒都斯進兵協勦. 丁酉, 致仕協辦大學士阿克敦卒, 察例議恤.

二月庚子, 定八旗記檔另戶, 准出旗為民例. 癸卯, 授巴里坤辦事大臣和起欽差大臣關防. 甲辰, 御經筵. 丁未, 釋奠先師孔子. 戊申, 祭大社、大稷. 授兆惠為參贊大臣. 庚戌, 周人驥以失察奪職, 發軍臺效力, 以楊廷璋為浙江巡撫. 辛亥, 帝啟鑾, 謁孔林. 以定西將軍策楞奏報擒獲阿睦爾撒納, 命改程謁泰陵. 甲寅, 帝謁泰陵. 免直隸、山東經過州縣錢糧十分之三, 歉收地方免十分之五. 乙卯, 除山東利津等三縣□廢田畝額賦. 甲子, 工部尚書衛哲治病, 准回籍調理, 以趙弘恩代之. 定西將軍策楞以誤傳獲阿睦爾撒納奏聞. 丁卯, 命薩喇勒以副將軍駐特訥格爾. 戊辰, 實授碩色湖廣總督, 以郭一裕為雲南巡撫. 是月, 免陝西靖邊等州縣上年旱災民借口糧. 賑江南板浦等場水災灶戶, 浙江仁和等十五州縣場水災.

三月己巳朔, 帝至曲阜, 謁先師孔子廟. 實授清保盛京將軍. 庚午, 釋奠禮成, 謁孔林、少昊陵、元聖周公廟. 命曲阜縣明年地丁全行蠲免. 辛未, 帝回鑾. 乙亥, 除直隸圍場地畝額賦. 丁亥, 命哈達哈進兵烏梁海布延圖, 以青滾雜卜、車布登札布為參贊大臣, 隨哈達哈進勦. 策楞等奏復伊犁. 辛卯, 免浙江仁和縣十六、十七兩年民欠耔種. 壬辰, 帝謁昭西陵、孝陵、孝東陵、景陵, 至孝賢皇后陵奠酒. 是日回鑾. 丙申, 賜鄂樂舜自盡. 丁酉, 帝還京師. 是月, 免江蘇阜寧等州縣衛水災額賦, 宿遷縣被災河租, 湖北潛江等州縣上年被災銀米, 安徽宿州等州縣水災舊欠漕項. 賑山東鄒縣等州縣衛水災.

夏四月辛丑, 常雩, 祀天於圜丘. 戊申, 定山東曲阜縣為題缺, 改世職知縣為世襲六品官. 壬子, 命達勒當阿由西路、哈達哈由北路赴哈薩克進勦. 以哈寧阿、鄂實為參贊大臣. 癸丑, 命大學士公傅恆馳赴額林哈畢爾噶, 督理軍務. 策楞、玉保以乖謬逮問. 以烏勒登疏縱阿睦爾撒納, 令處斬. 甲寅, 命戶部尚書阿里袞在軍機處行走. 丁巳, 召大學士公傅恆回京. 富德奏, 敗哈薩克于塞伯蘇台. 辛酉, 實授哈攀龍湖廣提督. 癸亥, 軍機大臣雅爾哈善、劉綸罷, 命裘曰修在軍機處行走. 乙丑, 召劉統勳回京. 是月, 免山東王家岡等場、鄔縣等州縣衛、山西岢嵐州上年被災額賦.

五月戊辰朔, 玉保降領隊大臣. 以達勒當阿為定邊右副將軍, 巴祿為參贊大臣. 癸酉, 命尚書阿里袞往軍營. 甲戌, 以達勒當阿為定西將軍, 兆惠為定邊右副將軍, 永貴以副都統銜為參贊大臣. 庚辰, 帝詣黑龍潭祈雨. 乙酉, 命富德赴哈薩克軍營, 以莽阿納、達什車凌為參贊大臣. 丁亥, 免甘肅甘州等三府民屯額賦, 已完者扣抵來年正供. 辛卯, 夏至, 祭地於方澤. 丙申, 准西北兩路軍營通商貿易. 免綏遠城屬助馬口莊頭積欠. 是月, 免浙江仁和等州縣所上年水災, 及上虞沙漲田畝額賦, 湖北沔陽州上年水災民欠耔種口糧. 賑甘肅皋蘭等廳州縣上年霜、雹災.

六月辛丑, 舒明等奏, 噶勒雜特宰桑根敦、得木齊巴圖孟克率屬戶來降. 甲辰, 命各省慎選鄉試同考官. 壬子, 莫爾渾罷, 以莽阿納為歸化城都統. 癸丑, 何國宗緣事鐫級, 以趙弘恩為左都御史, 調汪由敦為工部尚書, 劉統勳為刑部尚書. 定直省支放兵餉例. 甲寅, 以勒爾森為鑲黃旗蒙古都統. 丙辰, 舒明等奏, 伯什阿噶什屬下宰桑賽音伯勒克來降. 庚申, 諭裕親王、履親王、慎郡王俱不必管宗人府事, 以簡親王、莊親王、公弘晥代之. 癸亥, 命逮問青滾雜卜. 杜爾伯特台吉伯什阿噶什遣使率屬戶來降, 命封親王. 乙丑, 封杜爾伯特台吉烏巴什為貝子.

秋七月丁卯朔, 命哈達哈、達勒當阿均由北路撤兵. 庚午, 以趙弘恩為正黃旗漢軍都統. 壬申, 特楞古特宰桑敦多克等率屬戶於濟爾瑪台詐降, 左副將軍哈達哈等率兵盡殲之. 授哈達哈為領侍衛內大臣, 車布登札布晉封郡王, 餘各陞賞有差. 庚辰, 漕運總督瑚寶卒, 令察例議恤. 以張師載為漕運總督. 甲申, 定伊犁兵額. 丁亥, 帝幸清河, 至將軍班第、參贊大臣鄂容安喪次賜奠. 己丑, 命逮問車登札布, 內閣學士阿桂赴軍營接辦臺站. 壬辰, 以青滾雜卜叛跡已著, 諭舒明、成袞札布等捕勦之. 癸巳, 雅爾哈善奏, 庫車伯克鄂對等來降. 是月, 免安徽無為等州縣衛上年水災額賦有差.

八月壬寅, 以達色為正紅旗蒙古都統, 調綽爾多為黑龍江將軍, 保德為涼州將軍. 癸卯, 命理藩院尚書納延泰赴北路軍營. 乙巳, 命喀爾喀親王成袞札布為定邊左副將軍, 舒明、阿蘭泰、桑寨多爾濟、德沁札布、塔爾瑪善為參贊大臣, 勦擒青滾雜卜. 辛亥, 以保德署綏遠城建威將軍, 命納木札勒、德木楚克為參贊大臣. 癸丑, 帝奉皇太后啟鑾, 秋獮木蘭. 免經過州縣錢糧十分之三. 阿巴噶斯、庫什、克什木伏法. 戊午, 賑給喀爾喀車臣汗部落札薩克輔國公成袞等六旗牲價. 命安插厄魯特達瑪琳等. 庚申, 帝奉皇太后巡幸木蘭, 行圍. 授瑚圖靈阿、富昌、保德、哲庫訥、阿爾賓、納木札勒為參贊大臣, 隨成袞札布辦事. 以副都統保雲署綏遠城建威將軍. 壬戌, 杜爾伯特台吉伯什阿噶什來覲, 召見行殿, 賜宴. 癸亥, 予成袞札布等議敘. 甲子, 封喀爾喀貝勒品級車木楚克札布為貝勒. 乙丑, 哈達哈奏, 進勦哈薩克, 連獲大勝. 授札拉豐阿為貝子, 明瑞為副都統. 是月, 賑陝西長安等廳州縣水、雹災.

九月辛未, 達瓦齊近族台吉巴里率人戶來降, 命附牧札哈沁地方. 乙亥, 授厄魯特宰桑巴桑為內大臣. 丙子, 授札木禪、察達克為內大臣. 丁丑, 土爾扈特台吉敦多布達什遣使臣吹札布入貢, 帝召見於行幄, 賜宴. 戊子, 免甘肅乾隆元年至十五年積年欠賦, 及寧夏、安西等二十二州縣衛本年額賦有差. 庚寅, 帝奉皇太后駐蹕避暑山莊. 授杜爾伯特親王伯什阿噶什為盟長, 貝子烏巴什為副盟長. 乙未, 賜暹羅國王清篆印. 是月, 賑山東魚台等縣水災.

閏九月癸卯, 封貝子羅卜藏車楞之子塔木楚克札布為貝勒. 戊申, 帝奉皇太后回鑾. 庚戌, 以巴祿為歸化城都統, 那親為鑲紅旗蒙古都統. 以阿桂為參贊大臣. 准借給黑龍江被水人戶耔種口糧. 甲寅, 帝奉皇太后還京師. 乙卯, 命尚書劉統勳、帶河標副將朱一智, 督辦東河疏築事宜. 丁巳, 以準部用兵始末, 宣諭中外. 鎮海將軍海常卒, 調李繩武代之. 以豆斌為安西提督. 是月, 免江蘇清河等十二州縣衛被災漕項. 賑安徽宿州等州縣衛水災.

冬十月乙丑朔, 享太廟. 戊辰, 命哈達哈以參贊大臣隨同成袞札布辦事, 阿里袞、富德回京. 壬申, 命富勒赫來京候旨, 以愛必達為河道總督, 鶴年為山東巡撫. 實授尹繼善兩江總督, 兼管河務. 癸酉, 以滿福為巴里坤都統, 駐劄瓜州. 丙子, 兆惠以回部霍集占叛狀聞, 遣阿敏道等進兵. 戊寅, 輝特台吉巴雅爾叛, 掠洪霍爾拜、札哈沁, 命寧夏將軍和起率兵討之. 乙酉, 致仕大學士福敏卒, 賞銀治喪. 辛卯, 以舍圖肯為青州將軍. 是月, 賑直隸延慶等州縣衛水、旱、雹災.

十一月甲午朔, 冬至, 祀天於圜丘. 辛亥, 調陳弘謀為陝西巡撫, 圖爾炳阿為湖南巡撫. 甲寅, 命策楞、玉保仍逮問, 降封札拉豐阿公爵, 以達勒當阿為定西將軍, 兆惠為定邊右副將軍. 戊午, 聖壽節, 停止筵宴. 庚申, 寧夏將軍和起兵至闢展, 尼瑪、哈薩克錫喇及回人莽噶里克率眾叛, 和起力戰死之. 命照傅清、拉布敦例贈恤. 命陝甘總督黃廷桂抽調馬二萬匹, 解赴巴里坤軍營. 辛酉, 帝嘉黃廷桂「明決擔當」, 賞雙眼花翎、騎都尉世職. 壬戌, 王安國以病解任, 汪由敦署吏部尚書, 趙弘恩署工部尚書, 何國宗署左都御史. 是月, 賑甘肅皋蘭等州縣水、雹災.

十二月己巳, 雅爾哈善奏, 策楞、玉保拏解入京, 途遇厄魯特賊眾, 被害. 辛未, 諭哲卜尊丹巴呼圖克圖加號敷教安眾喇嘛. 壬申, 實授盧焯湖北巡撫. 癸酉, 調舍圖肯為寧夏將軍, 以達色為青州將軍. 戊寅, 定邊左副將軍親王成袞札布奏, 青滾雜卜就擒. 賞黃帶, 封子一人為世子, 封納木札勒一等伯. 己卯, 召瑚圖靈阿等回京. 辛巳, 以獲青滾雜卜功, 晉貝勒車木楚克札布郡王品級, 賞貝勒旺布多爾濟等雙眼花翎. 癸未, 命參贊大臣唐喀祿、阿桂同郡王品級車木楚克札布駐科布多, 參贊大臣舒明、阿蘭泰同親王成袞札布駐烏里雅蘇臺. 丙戌, 達勒當阿罷協辦大學士, 以刑部尚書鄂彌達代之. 辛卯, 祫祭太廟. 是月, 免陝西盩厔等縣水災民屯額賦. 馬廠地免額賦之半. 賑山西汾陽等縣水災, 山東金鄉等州縣衛水災.

是歲, 朝鮮、琉球、暹羅來貢.

二十二年春正月甲午, 以南巡, 免江蘇、安徽、浙江累年逋賦. 以成袞札布為定邊將軍, 由巴里坤進勦. 車布登札布署北路定邊左副將軍, 舒赫德、富德、鄂實為參贊大臣. 色布騰巴爾珠爾、阿里袞、明瑞等為領隊大臣. 戊戌, 以公如松、傅森為領侍衛內大臣, 公嵩椿為荊州將軍, 舒赫德為鑲黃旗漢軍都統. 以莽古賚為參贊大臣, 赴北路軍營. 免甘肅乾隆十六年至二十年未完地丁錢糧, 甘州等五府縣衛本年額賦. 己亥, 命哈達哈駐科布多. 庚子, 以哈寧阿、永貴為北路參贊大臣. 辛丑, 祈穀於上帝. 癸卯, 帝奉皇太后啟鑾南巡. 甲辰, 實授汪由敦吏部尚書. 調何國宗為禮部尚書, 秦蕙田為工部尚書, 趙弘恩仍回左都御史之任. 調白鍾山為江南河道總督, 張師載為河東河道總督, 楊錫紱為漕運總督, 實授愛必達江蘇巡撫. 丙午, 免直隸靜海等三州縣未完銀米. 丁未, 免經過直隸、山東地方本年錢糧十分之三, 被災地方十分之五. 癸丑, 以阿思哈為北路參贊大臣. 己未, 以嵇璜為江南副總河. 命阿桂留烏里雅蘇臺辦事. 庚申, 以輔國公如松為宗人府右宗人. 壬戌, 噶勒藏多爾濟、達什車凌等叛, 諭成袞札布等擒勦之. 是月, 賑江蘇清河、山東濟寧等州縣衛水災.

二月癸亥朔, 免經過江南、浙江地方本年錢糧十分之三, 被災地方十分之五. 丙寅, 副將軍兆惠由烏魯木齊全師至巴里坤, 封一等伯, 世襲罔替. 丁卯, 帝奉皇太后渡河, 至天妃閘閱木龍. 免江南乾隆十年以前漕項積欠. 免兩淮灶戶乾隆十七年至十九年未完折價銀兩. 己巳, 增江蘇等三省歲試學額. 乙亥, 帝奉皇太后渡江. 癸未, 幸宋臣范仲淹高義園. 甲申, 帝奉皇太后臨幸蘇州府. 乙酉, 帝奉皇太后臨視織造機房. 削達勒當阿、哈達哈爵, 調傅森為吏部尚書, 納木札勒為工部尚書, 降阿里袞為侍郎, 兆惠為戶部尚書、領侍衛內大臣, 舒赫德為兵部尚書. 命成袞札布、兆惠分路捕勦厄魯特叛眾. 丙戌, 帝閱兵於嘉興府後教場. 丁亥, 帝閱兵於石門鎮. 己丑, 帝奉皇太后臨幸杭州府. 庚寅, 帝閱兵. 辛卯, 免山東齊東等州縣民欠. 是月, 免山西汾陽、江蘇清河等州縣衛水災額賦.

三月壬辰朔, 免浙江杭州等四府屬乾隆十八年至二十年民欠. 甲午, 帝至觀潮樓閱水師. 乙未, 福建水師提督李有用卒, 調胡貴代之. 以陳鳴夏為廣東提督, 黃仕簡為江南提督. 丁酉, 噶勒藏多爾濟陷伊犁, 命成袞札布討之. 庚子, 帝奉皇太后駐蹕蘇州府. 己酉, 帝奉皇太后臨幸江寧府. 免江南之江寧、蘇州, 浙江之杭州附郭諸縣本年地丁錢糧. 庚戌, 帝奠明太祖陵. 輝特台吉車布登多爾濟叛, 哈達哈討獲之, 命盡誅丁壯, 以女口賞喀爾喀. 辛亥, 以哈達哈為兵部尚書. 癸丑, 帝奉皇太后渡江. 甲寅, 召原任大學士史貽直入閣辦事, 黃廷桂仍以大學士兼管陝甘總督. 丙辰, 召刑部尚書劉統勳赴行在, 籌辦徐州石工. 戊午, 命桑寨多爾濟會辦俄羅斯邊界事. 己未, 帝奉皇太后渡河. 閱洪澤湖. 是月, 免陝西潼關等廳州縣上年雹災額賦.

夏四月壬戌朔, 直隸總督方觀承參奏巡檢張若瀛擅責內監僧人, 帝斥為不識大體, 仍諭內監在外生事者, 聽人責懲. 乙丑, 免江南淮安等三府州水災積年民欠. 命尚書劉統勳督修徐州石工, 侍郎夢麟督修六塘河以下各工, 副總河嵇璜督修昭關滾壩支河, 均會同督撫、總河一體籌辦. 召成袞札布、兆惠、舒赫德等來京, 以雅爾哈善為參贊大臣, 掌定邊右副將軍印, 命阿里袞駐巴里坤辦事. 丙寅, 帝至孫家集閱堤. 唐喀祿獲車布登多爾濟, 交部議敘. 諭以普爾普部人賞烏梁海. 恆文緣事解任, 命尚書劉統勳往鞫之, 以德爾敏接辦徐州石工. 丁卯, 帝至荊山橋韓莊閘, 閱工. 庚午, 減山東海豐縣屬黎敬等五莊糧額則, 并免十一年至二十年逋賦. 富昌以年老召來京, 以松阿里為綏遠城將軍. 辛未, 帝至闕里, 釋奠先師孔子. 癸酉, 帝奉皇太后駐蹕靈巖. 命史貽直仍以文淵閣大學士兼吏部尚書. 丙子, 調保德為綏遠城將軍, 松阿里為涼州將軍. 戊寅, 免山東濟寧等五州縣逋賦. 己卯, 調蔣炳為河南巡撫, 以阿思哈為湖南巡撫. 庚辰, 免河南夏邑等四縣逋賦. 辛巳, 以夏邑生員段昌緒藏吳三桂偽檄, 命方觀承赴河南, 會同圖爾炳阿嚴鞫之. 乙酉, 何國宗罷. 丁亥, 帝還京師. 命秦蕙田署刑部尚書. 戊子, 以前布政使彭家屏藏明末野史, 褫職逮問. 己丑, 何國宗以徇庇奪職, 以歸宣光為禮部尚書. 庚寅, 命成袞札布、兆惠合兵進勦阿睦爾撒納, 毋令竄入哈薩克、俄羅斯. 是月, 免直隸延慶等州縣衛上年雹、水災額賦有差.

五月丙申, 夏至, 祭地於方澤. 丁酉, 帝詣藍靛廠, 迎皇太后居暢春園. 癸卯, 諭左右哈薩克擒獻阿逆. 乙巳, 賜蔡以臺等二百四十二人進士及第、出身有差. 丁未, 成袞札布等奏, 霍集占叛, 副都統阿敏死之. 庚戌, 賞何國宗為編修, 在尚書房行走. 辛亥, 停止車凌、車凌烏巴什本年入覲. 丁巳, 定俄羅斯學教習章程, 歸內閣理藩院管理. 是月, 免安徽鳳陽等府州屬上年水災額賦.

六月辛酉朔, 召圖爾炳阿來京, 以胡寶瑔為河南巡撫, 阿思哈署江西巡撫. 壬戌, 免甘肅通省及河南夏邑等四縣乾隆二十三年額賦. 癸亥, 以愛必達為雲貴總督, 調陳弘謀為江蘇巡撫, 明德為陝西巡撫, 定長為山西巡撫, 以周琬為貴州巡撫. 丁卯, 彭家屏論斬. 戊辰, 准刑部侍郎蔡新回籍終養. 庚午, 以莊有恭為湖北巡撫. 癸酉, 調胡貴為浙江提督, 以馬大用為福建水師提督. 丁丑, 加賞達什達瓦部落兩月口糧. 癸未, 喀爾喀達瑪林叛, 命桑寨多爾濟討之. 是月, 賑江蘇沛縣、河南夏邑、直隸元城、安徽宿州、甘肅碾伯等府州廳水、雹災.

秋七月辛卯朔, 停河南本年漕運. 壬辰, 以劉藻為雲南巡撫. 乙未, 免徵河南被災地方本年漕項. 丁酉, 命河南各關免徵米稅. 戊戌, 奪圖爾炳阿職, 發軍臺效力. 癸卯, 賜彭家屏自盡. 命史貽直仍兼工部. 丙午, 以擒叛賊巴雅爾功, 授富德為內大臣, 予世職, 封貝勒羅卜藏多爾濟為郡王, 餘各陞賞有差. 丁未, 哈薩克汗阿布賚奉表投誠, 命宣布中外. 皇十四子永璐生. 閩浙總督喀爾吉善卒, 調楊應琚代之. 以鶴年為兩廣總督, 蔣洲為山東巡撫, 塔永寧為山西巡撫. 戊申, 帝奉皇太后啟鑾, 秋獮木蘭, 免經過地方錢糧十分之三. 辛亥, 以擒尼瑪功, 賜貝勒旺布多爾濟郡王品級, 餘各議敘有差. 甲寅, 皇十三子永璟薨. 乙卯, 厄魯特台吉琿齊等殺札那噶爾布, 以其首來降. 諭賞還琿齊原職, 來京朝覲. 是月, 賑山東濟寧、安徽宿州、福建龍巖等州縣衛水災.

八月庚申朔, 俄羅斯請由黑龍江挽運本國口糧, 帝以其違約, 不許. 丙寅, 兆惠等奏, 七月丙申, 哈薩克霍集伯爾根等降. 丁卯, 以薩喇善為吉林將軍, 傅森署之. 辛未, 授回人額敏和卓為領隊大臣. 乙亥, 帝奉皇太后巡幸木蘭, 行圍. 辛巳, 叛賊巴雅爾、達什車凌伏誅. 丁亥, 奪達勒當阿、哈達哈職, 發熱河披甲. 是月, 賑甘肅柳溝等三衛旱災, 山西汾陽縣水災.

九月癸巳, 成袞札布等奏, 克埒特、烏魯特各部俱平. 甲午, 帝御行殿, 哈薩克阿布賚及弟阿布勒比斯使臣齎表入覲, 賜宴. 戊戌, 以富勒渾為湖南巡撫. 雅爾哈善等奏, 琿齊等復叛. 庚子, 沙喇斯瑪呼斯叛, 搶阿勒輝臺站, 命都統滿福率兵討之. 以雅爾哈善為兵部尚書. 辛丑, 帝奉皇太后駐蹕避暑山莊. 壬寅, 磔尼瑪等於故將軍和起墓前. 乙巳, 帝奉皇太后回鑾. 丁未, 命劉統勳赴山東、江南辦理河工. 辛亥, 帝奉皇太后還京師. 甲寅, 免山東臨清衛水災屯戶上年逋賦及濟寧等五州縣耗羨. 戊午, 裁京口將軍缺. 是月, 賑山西介休縣水災.

冬十月庚申朔, 享太廟. 辛酉, 命喀爾喀接壤俄羅斯地方嚴設卡座. 壬戌, 帝幸南苑, 行圍. 准河東買運蒙古鹽觔. 癸亥, 命尚書劉統勳往山東督修運河. 甲子, 鶴年以總督銜仍留山東巡撫任, 督修運河. 丙寅, 以雅爾哈善署定邊右副將軍. 丁卯, 以莽古賚為北路參贊大臣. 戊辰, 召車布登札布來京, 以納木札勒署定邊左副將軍. 阿桂赴科布多. 辛未, 以兆惠為定邊將軍, 車布登札布為定邊右副將軍. 甲戌, 賜李國梁等六十人武進士及第、出身有差. 庚辰, 命廣東官收偽號錢文. 丙戌, 以永貴為陝西巡撫. 戊子, 侍郎裘曰修奏山東、江南疏濬河道事宜, 從之.

十一月甲午, 定高郵石壩水則. 乙未, 以成袞札布仍為北路將軍, 辦喀爾喀事. 丙申, 以納木札勒署定邊左副將軍, 親王德沁札布為北路參贊大臣. 己亥, 冬至, 祀天於圜丘. 壬子, 木和林年老休致, 以吳拜為左都御史. 癸丑, 聖壽節, 停止筵宴. 是月, 賑江蘇清河等州縣衛水災, 甘肅皋蘭等廳州縣雹災.

十二月癸亥, 以陳弘謀為兩廣總督, 李侍堯署之, 託恩多為江蘇巡撫, 阿爾泰為山東巡撫. 己巳, 大學士陳世倌乞休. 允之. 甲戌, 准直隸收麴稅. 乙亥, 貴州提督董芳卒, 以哈攀龍代之. 調齊大勇為湖廣提督, 馬得勝為固原提督. 准呂宋番船於廈門貿易. 封車木楚克札布為郡王. 丁丑, 賑札魯特、阿嚕、科爾沁等三旗災. 庚辰, 舒赫德以失機文過奪職. 癸未, 召劉統勳回京. 甲申, 加史貽直、陳世倌太子太傅, 鄂彌達、劉統勳太子太保. 丙戌, 祫祭太廟. 定直隸天津等十三州縣墾荒地賦額. 是月, 賑山西介休縣、福建臺灣縣旱災, 直隸青縣灶地水災.

是歲, 朝鮮、暹羅、琉球來貢.

二十三年春正月己丑, 賑河南衛輝等府屬災民一月. 免甘肅乾隆十六年至二十二年逋賦. 庚寅, 命兆惠、車布登札布留勦沙喇伯勒, 雅爾哈善、額敏和卓進征回部. 辛卯, 賑江蘇清河等十八州縣、安徽宿州等十州縣災民有差. 癸巳, 賑直隸大名等州縣災民. 辛丑, 祈穀于上帝. 丙午, 以俄羅斯呈驗逆賊阿睦爾撒納尸及哈薩克稱臣納貢, 宣諭中外. 己酉, 吏部尚書汪由敦卒, 帝親臨賜奠. 壬子, 以劉統勳為吏部尚書, 調秦蕙田為刑部尚書, 以嵇璜為工部尚書. 命吏部侍郎三泰、戶部侍郎劉綸軍機處行走. 調鐘音為廣東巡撫, 周琬為福建巡撫, 周人驥署貴州巡撫. 癸丑, 命雅爾哈善為靖逆將軍, 額敏和卓、哈寧阿為參贊大臣, 順德訥、愛隆阿、玉素布為領隊大臣, 進兵回部. 命永貴、定長以欽差大臣關防辦理屯田事務.

二月戊午, 祭大社、大稷. 癸亥, 賑陝西葭州等八州縣旱災. 戊辰, 春分, 朝日於東郊. 庚午, 以額爾格圖為雲南提督. 甲申, 恩賑土謝圖汗部落銀一萬兩. 乙酉, 以福祿為喀爾喀參贊大臣, 駐烏里雅蘇臺. 丙戌, 賜致仕大學士陳世倌御製詩章寵行, 錫宴、賞銀. 是月, 免山西介休縣上年水災額賦. 賑德州等州縣衛所災民.

三月庚寅, 帝啟鑾謁陵. 癸巳, 帝謁昭西陵、孝陵、孝東陵、景陵. 丙申, 帝幸南苑, 行圍. 戊戌, 申嚴私鑄制錢例. 庚子, 帝謁泰陵. 是日回鑾. 辛丑, 兆惠等奏, 進兵沙喇伯勒, 陣擒札哈沁哈勒拜, 盡殲其眾, 逆賊舍楞脫逃, 命和碩齊、唐喀祿往追. 癸卯, 帝還京師. 丁未, 以吳士功為福建巡撫, 調鐘音為陝西巡撫, 託恩多為廣東巡撫, 莊有恭署江蘇巡撫, 以馮鈐為湖北巡撫. 戊申, 御試翰林、詹事等官, 擢王鳴盛等三員為一等, 餘陞黜有差. 試由部院改入翰林等官, 擢德爾泰為一等, 餘陞黜有差. 是月, 免江蘇山陽等州縣衛額賦有差.

夏四月丙辰朔, 享太廟. 辛酉, 常雩, 祀天於圜丘. 杜爾伯特汗車凌卒, 賞銀治喪. 壬戌, 免甘肅蘭州等六府屬州縣乾隆三年至十年逋賦. 戊辰, 復封額駙色布騰巴爾珠爾為親王. 免直隸霸州等三十三州縣廳乾隆十年至二十年逋賦. 庚午, 致仕大學士陳世倌卒, 賞銀治喪. 丙子, 命陳弘謀仍回江蘇, 以總督銜管巡撫事. 湖南巡撫富勒渾卒, 調馮鈐代之, 莊有恭署湖北巡撫, 李侍堯署兩廣總督. 丁丑, 禁築沿河私□. 庚辰, 帝詣黑龍潭祈雨. 壬午, 以旱, 命刑部清理庶獄, 減徒以下罪, 直隸如之. 是月, 免直隸魏縣等州縣廳、福建臺灣縣上年水旱災額賦.

五月戊子, 免甘肅通省乾隆二十四年額賦. 丙申, 調王進泰為江南提督, 以劉順為甘肅提督. 辛丑, 夏至, 祭地於方澤. 甲辰, 調胡貴為廣東提督, 以倪鴻範為浙江提督. 丁未, 慎郡王允禧薨, 賞銀治喪. 是月, 免河南祥符等四十九州縣上年水災額賦. 賑陝西延安等府州旱災.

六月丁巳, 雅爾哈善奏, 進兵至庫車, 圍其城. 辛未, 免陝西榆林、延安二府屬州縣逋賦. 甲戌, 裁直隸魏縣. 是月, 免陝西靖邊等八州縣上年旱災額賦.

秋七月丙戌, 命京師五城設廠平糶. 戊子, 免甘肅省積年民欠耗羨銀米. 己丑, 毛城鋪河決, 命高晉詳速奏報實情及處置辦法. 庚寅, 逆賊霍集占親援庫車, 將軍雅爾哈善率兵擊敗之, 獲其纛, 霍集占退入庫車城, 尋遁. 壬辰, 布魯特部落薩喇巴哈什頭目車哩克齊圖、魯起尼沙等內附. 甲午, 賽哩木回人阿瓜斯伯凱率眾內附. 丙申, 加黃廷桂少保, 楊應琚、開泰太子太保, 楊錫紱太子少師, 陳弘謀、高晉、胡寶瑔太子少傅, 白鍾山、愛必達、吳達善太子少保. 庚子, 帝奉皇太后啟鑾, 秋獮木蘭. 壬寅, 召阿桂還. 癸卯, 右翼布魯特瑪木特呼里比內附, 遣其弟舍爾伯克入覲. 諭縛獻哈薩克錫喇. 甲辰, 順德訥以疏縱霍集占奪職, 以兵丁效力, 命兆惠速赴回部. 沙雅爾城舊伯克瑪哈默第遣其子阿三和卓歸誠. 乙巳, 雅爾哈善、哈寧阿以疏縱霍集占奪職, 以兵丁效力. 以納木札勒為靖逆將軍, 三泰為參贊大臣. 諭兆惠赴庫車. 丙午, 帝奉皇太后駐蹕避暑山莊. 左翼布魯特霍索楚鄂拓克頭目邁塔克、啟台鄂拓克頭目喀喇博托遣其弟姪等內附. 戊申, 加吳進義太子少保. 庚戌, 安南國解回內地匪犯張甫能等聽候國法, 帝以其恭順可嘉, 命將首犯面同使臣於邊界正法. 以獲逆犯布庫察罕、和碩齊功, 晉封車布登札布為親王. 是月, 免甘肅安西廳及安西等二衛風災、福建臺灣縣旱災上年額賦. 賑山西靜樂、陝西延川、雲南麗江府等地區水旱雹災.

八月庚申, 命京師設壇祈雨. 癸亥, 逮雅爾哈善、哈寧阿、順德訥來京. 丙寅, 雨. 丁卯, 春秋直解書成, 御製序. 己巳, 帝奉皇太后自避暑山莊巡幸木蘭, 行圍. 庚午, 賞原封貝勒車布登公品級. 辛未, 布庫察罕、和碩齊伏誅. 甲戌, 以額駙色布騰巴爾珠爾為鑲藍旗蒙古都統. 以都賚為兵部尚書, 調松阿里為西安將軍, 以蘊著為涼州將軍. 乙亥, 調兆德為鑲黃旗漢軍都統, 以都賚兼正紅旗蒙古都統. 丁丑, 馬得勝以貽誤軍機奪職, 以董孟為陝西固原提督. 賑甘肅皋蘭等二十四州縣廳旱災. 己卯, 庫車城降, 賊首阿布都克哷木夜遁.

九月丙戌, 帝行圍於布呼圖口, 賜其地名曰伊綿峪. 己丑, 賜布魯特使臣舍爾伯克宴. 馬得勝伏法. 庚寅, 右部哈薩克圖里拜及塔什干回人圖爾占等內附. 壬辰, 以杜爾伯特貝子巴桑、瑪什巴圖為副盟長, 同索諾木袞布辦事. 丙申, 帝奉皇太后駐蹕避暑山莊. 阿克蘇城降. 左都御史趙弘恩卒, 賞銀治喪. 戊戌, 調歸宣光為左都御史, 嵇璜為禮部尚書, 以梁詩正署工部尚書. 命駐防伊犁大臣兼理回部事務. 己亥, 帝奉皇太后自避暑山莊回鑾. 賑浙江仁和等縣水災. 甲辰, 哈喇哈勒巴克回部內附. 乙巳, 帝奉皇太后還京師. 以輔國公如松為正黃旗漢軍都統. 丙午, 順德訥伏法. 庚戌, 和闐城伯克霍集斯等內附.

冬十月甲寅朔, 享太廟. 甲戌, 吳拜以年老罷, 以德敏為左都御史, 福增格為江寧將軍. 戊寅, 帝啟鑾, 幸盤山. 辛巳, 帝駐蹕盤山. 癸未, 授福隆安為和碩額駙. 是月免山西綏遠城及朔平府本年霜災額賦. 賑浙江錢塘、直隸滄州、陝西靖遠等地區水、旱、霜災.

十一月甲申朔, 右部哈薩克使臣卓蘭來朝, 賜宴. 乙酉, 帝回鑾. 丙戌, 帝幸南苑, 行圍. 戊子, 帝大閱, 連發七矢皆中的. 己丑, 帝還宮. 命阿里袞選馬三千匹, 親送兆惠軍營. 乙未, 帝幸豐澤園射. 丁酉, 舒赫德奏, 將軍兆惠率兵至葉爾羌城外渡河進勦, 不克, 旋即被圍. 授富德為定邊右副將軍, 阿里袞、愛隆阿、福祿、舒赫德為參贊大臣, 往葉爾羌策應. 己亥, 以季冬朔望日月並蝕, 諭廷臣直言闕失無隱. 命阿里袞承襲達勒當阿公爵. 命都賚署西安將軍, 松阿里帶兵赴兆惠軍營. 甲辰, 封兆惠為一等武毅謀勇公, 加額敏和卓郡王品級, 霍集斯晉封貝子, 加貝勒品級. 乙巳, 冬至, 祀天於圜丘. 丙午, 免朝賀. 丁未, 靖逆將軍納木札勒、參贊大臣三泰, 並侍衛奎瑪岱, 率兵策應兆惠軍營, 途次遇賊陣亡. 加贈納木札勒公爵、三泰子爵、奎瑪岱賞給世職, 仍照例賜恤. 以舒赫德為工部尚書, 兼鑲紅旗滿洲都統. 戊申, 皇太后聖壽節, 奉懿旨, 停止筵宴. 授三泰之兄祥泰為散秩大臣. 庚戌, 富德赴葉爾羌. 是月, 免江蘇海州等五州縣本年水、旱、潮災額賦.

十二月癸丑朔, 日有食之. 副都御史孫灝奏, 請停止明年巡幸索約勒濟, 帝以其識見舛謬, 命以三品京堂改用, 降旨宣諭中外. 甲寅, 晉封黃廷桂為三等伯, 仍准其子承襲騎都尉. 除江蘇山陽縣挖廢田畝額賦. 乙卯, 和闐城回眾投誠. 授鄂對為內大臣. 丁巳, 都賚以侵帑奪職. 戊午, 以阿里袞為兵部尚書, 兼正紅旗蒙古都統. 命松阿里仍留西安將軍任, 以達勒當阿、哈達哈分領官兵赴兆惠軍營. 丁卯, 授霍集斯之子呼岱巴爾氐為內大臣. 戊辰, 晉封喀爾喀札薩克郡王齊巴克雅喇木丕勒為親王. 乙亥, 免和托輝特屬下烏梁海未完額貢. 辛巳, 祫祭太廟. 是月, 免浙江錢塘等七縣本年水災額賦. 賑福建臺灣等四縣風災.

是歲, 朝鮮來貢.

二十四年春正月甲申, 免甘肅通省明年額賦及歷年各項積欠. 丙戌, 命甘肅安西等五衛粟麥減價平糶. 辛卯, 祈穀於上帝. 癸巳, 雅爾哈善伏法. 丁酉, 侍衛齊凌札布等安撫和闐等六城, 擊敗霍集占賊黨, 賞恤在事員弁有差. 己亥, 大學士伯陝甘總督黃廷桂卒, 賞銀治喪. 以吳達善為陝甘總督, 明德為甘肅巡撫. 實授李侍堯兩廣總督. 調舍圖肯為廣州將軍, 達色為寧夏將軍, 額爾德蒙額為青州將軍. 癸卯, 命蔣溥為東閣大學士, 仍管戶部尚書事, 吏部尚書劉統勳協辦大學士, 調李元亮為戶部尚書, 梁詩正為兵部尚書, 以歸宣光為工部尚書, 陳德華為左都御史. 己酉, 致仕太子太保、協辦大學士、禮部尚書三泰卒. 辛亥, 命籌辦運河宣洩事宜. 命山西撥大同府倉穀, 於朔平府備糶.

二月乙卯, 禁親王、郡王將格格私許京師旗人. 戊午, 祭大社、大稷. 己未, 御經筵. 癸亥, 賑和托輝特郡王品級車都布等三旗. 甲子, 副將軍富德奏, 正月戊子, 兵至呼爾璊, 逆賊霍集占率兵拒戰, 適參贊阿里袞聞警協勦, 轉戰五晝夜, 陣戮大伯克數十名, 餘賊千餘, 將軍兆惠信息已通. 封富德為三等伯, 予舒赫德、阿里袞、豆斌等世職. 己巳, 富德奏, 整兵至葉爾羌河岸, 將軍兆惠聞聲夾擊, 會合進攻. 諭將軍兆惠, 毋固辭封爵章服, 富德晉封一等成勇伯, 予明瑞、由屯、溫布、端濟布、努三、鄂博什、瑪□、永慶等世職. 授朗袞札布、袞楚克鎮國公、溫福內閣學士, 餘俱陞賞有差. 安西提督豆斌以受傷卒, 加賞世職. 以閻相師為安西提督. 命車布登札布為副將軍, 福祿、車木楚克札布為參贊大臣, 越阿爾臺行, 巡查額爾齊斯等處, 搜捕瑪哈沁. 辛未, 定考察內外大員例. 戊寅, 諭科道宜屏去私心, 隨時獻納, 以資實用. 庚辰, 以兆惠、富德回阿克蘇, 嚴責之.

三月甲申, 諭將軍兆惠、富德等進兵速援和闐. 丁亥, 帝詣先農壇行禮, 親耕耤田. 己丑, 以頭等侍衛烏勒登、副都統齊努渾為北路參贊大臣. 庚寅, 命河南運麥十萬石至京師平糶. 壬辰, 召楊應琚來京, 以楊廷璋署閩浙總督, 明山署浙江巡撫. 甲午, 彗星見. 丁酉, 甘肅永昌、古浪等州縣牛疫, 命以應解軍營牛隻分給農民. 己亥, 晉封明瑞為承恩毅勇公, 仍命馳赴軍營. 壬寅, 命撥京倉米五萬石, 於五城平糶. 丁未, 准軍機處章京、筆帖式用朝珠.

夏四月丁巳, 常雩, 祀天於圜丘. 帝以農田望澤, 特申虔禱, 命停止鹵簿, 步詣行禮. 以楊應琚為陝甘總督, 吳達善以總督銜管巡撫事. 戊午, 實授楊廷璋閩浙總督, 調莊有恭為浙江巡撫, 周琬署湖北巡撫. 己未, 科爾沁親王阿喇布坦卒, 賞銀治喪. 庚申, 命安河橋之豐益倉、清河之本裕倉現存米石, 酌量平糶. 辛酉, 以旱, 命刑部清理庶獄, 甘肅亦如之. 丁卯, 帝臨原任大學士伯兼陝甘總督黃廷桂喪次賜奠. 甲戌, 命順天通州照京師五城平糶. 丁丑, 禁織造貢精巧絺繡. 命舒赫德仍回駐阿克蘇. 是月, 免山西陽曲等五州縣上年水災、雹災額賦. 賑浙江錢塘、甘肅狄道等地區風災、水災、旱災、雹災.

五月庚辰朔, 命明安圖、傅作霖繪回部輿圖. 辛巳, 以平定回部, 免陝西潼關等六十五廳州縣本年額賦有差. 辛卯, 帝詣黑龍潭祈雨. 丙申, 以山西旱, 命常平倉外量撥社穀平糶. 己亥, 諭社稷壇祭祀, 飭所司敬謹用玉將事, 並載入會典. 詔諸臣修省, 仍極言得失. 辛丑, 帝素服步詣社稷壇祈雨. 丁未, 夏至, 祭地於方澤. 帝以雨澤未沛, 不乘輦, 不設鹵簿, 由景運門前往致祭. 戊申, 命近京州縣減價平糶. 己酉, 齊大勇以保舉失當鐫級, 發巴里坤效力, 以黃仕簡署湖廣提督. 諭熱河安插達什達瓦屬人, 分編三旗.

六月庚戌朔, 緩常犯奏請處決. 甲寅, 保德以婪贓奪職. 以伍彌泰為正藍旗蒙古都統. 以恆祿為綏遠城將軍. 庚申, 帝自齋宮步詣圜丘, 行大雩禮. 是日大雨竟日. 命將軍兆惠、富德等由葉爾羌、喀什噶爾兩路分勦. 己巳, 以果親王弘□署鑲白旗蒙古都統. 辛未, 宗室斗保以罪削爵. 癸酉, 增給陝西解送甘肅糧石運價. 乙亥, 江蘇海州等州縣、山東蘭山等縣蝗, 諭裘曰修、海明捕蝗. 丙子, 英吉利商船赴寧波貿易, 莊有恭奏卻之. 諭李侍堯傳集外商, 示以禁約.

閏六月壬午, 保德伏法. 庚寅, 命安泰、赫爾景額馳視永定河漫口. 馬大用以病乞休, 以馬龍圖為福建水師提督. 丁酉, 增甘肅涇州等州縣協濟糧石運價. 己亥, 銷僧道印. 修浙江東西海塘. 癸卯, 禁浙絲出洋. 乙巳, 禮部尚書嵇璜乞終養, 允之, 以陳德華為禮部尚書. 命各省運布匹至甘肅備用. 丁未, 以劉綸為左都御史. 戊申, 以甘肅旱, 停發本年巴里坤等處遣犯. 是月, 免福建臺灣等三縣上年風災額賦. 賑浙江江山等二縣水災.

秋七月己酉朔, 兆惠奏, 喀什噶爾、葉爾羌兩城回眾迎降, 遣額敏和卓之子茂薩安撫, 命加賞公品級. 命阿里袞等率兵攻巴爾楚克. 布拉呢敦、霍集占遁巴達克山. 庚戌, 諭兆惠等追捕布拉呢敦、霍集占. 命車布登札布駐伊犁, 防霍集占等入俄羅斯. 辛亥, 授車布登為輔國公. 以捕蝗不力, 奪陳弘謀總督銜. 壬子, 帝奉皇太后啟鑾, 秋獮木蘭. 丙辰, 諭各旗停襲都統, 以散秩大臣男爵世襲. 調劉順為安西提督, 閻相師為甘肅提督. 己未, 帝奉皇太后駐蹕避暑山莊. 庚午, 將軍兆惠等奏喀什噶爾、葉爾羌駐防各事宜, 從之. 辛未, 永定河漫口合龍. 厄魯特親王達瓦齊卒, 賞銀治喪, 以其子羅布札襲封郡王. 杭州將軍薩勒哈岱卒, 以福祿代之. 癸酉, 除甘肅武威縣滿兵塋地額賦. 丁丑, 改西安總督為川陝總督, 四川總督為四川巡撫, 甘肅巡撫為甘肅總督管巡撫事, 并移駐提督以下官. 以開泰為川陝總督, 楊應琚為甘肅總督.

八月乙酉, 免清滾雜卜屬下宰桑鄂諾木及鄂拓克等本年貢獻. 己丑, 申禁英吉利商船逗遛寧波. 壬辰, 富德等奏, 追勦霍集占於阿勒楚爾, 大敗之. 癸巳, 帝奉皇太后自避暑山莊巡幸木蘭, 行圍. 庚子, 副將軍富德奏, 兵至葉什勒庫勒諾爾, 降賊黨一萬有餘, 逆賊霍集占兄弟率零匪竄入巴達克山. 是月, 免綏遠城屬渾津等莊頭本年旱災額賦. 賑甘肅皋蘭等四十廳州縣衛旱災.

九月辛亥, 晉封回人鄂對為貝子, 阿什默特、噶岱默特為公. 賞還敏珠爾多爾濟公爵. 癸丑, 定西域祀典. 調舍圖肯為福州將軍, 福增格為廣州將軍, 以伍彌泰為江寧將軍, 新柱為正藍旗蒙古都統. 庚申, 帝奉皇太后駐蹕避暑山莊. 命阿桂赴阿克蘇辦事. 晉封回人玉素布為貝勒. 賜額德格訥阿濟畢、霍罕額爾德尼伯克敕書. 癸亥, 帝奉皇太后自避暑山莊回鑾. 甲子, 喀爾喀札薩克固山貝子和碩額駙根札布多爾濟卒. 丙寅, 改甘肅安西鎮為安西府, 安西、柳溝二衛為淵泉縣, 靖逆、赤金二衛為玉門縣, 沙州衛為燉煌縣. 己巳, 帝奉皇太后還京師. 庚午, 碩色以病解任, 以蘇昌為湖廣總督. 癸酉, 哈攀龍以病解任, 以馮哲為貴州提督. 甲戌, 除回城霍集占等苛斂. 命參贊大臣阿里袞留駐葉爾羌. 浙江提督倪鴻範卒, 以王無黨代之. 乙亥, 命五城平糶麥豆. 丁丑, 開黃河南岸儀封十三堡引渠. 是月, 賑浙江江山、山東海豐等地區水災.

冬十月戊寅朔, 享太廟. 己卯, 封回人額色尹公爵, 以瑪木特為札薩克頭等台吉, 頒給阿桂欽差大臣關防. 丁亥, 賜哈寧阿自裁. 癸巳, 免助馬口莊頭本年旱災額賦十分之七. 乙未, 山西巡撫塔永寧卒, 以鄂弼代之. 丁酉, 復設甘肅甘山道. 戊戌, 命各省嚴緝改發巴里坤逃犯. 己亥, 帝以來歲八月屆五旬萬壽, 嚴禁貢獻. 庚子, 將軍富德等奏, 巴達克山素勒坦沙呈獻霍集占首級, 全部歸誠, 命宣諭中外, 將軍兆惠加賞宗室公品級鞍轡, 將軍富德晉封侯爵, 並賞戴雙眼翎, 參贊大臣公明瑞、公阿里袞並賞戴雙眼翎, 舒赫德及在事大臣官員均從優議敘. 封回人額敏和卓為郡王, 玉素布郡王品級. 辛丑, 命大學士傅恆以下軍機大臣官員均予優敘. 以平定準、回兩部用兵本末, 製開惑論, 宣示中外. 壬寅, 王、大臣請加上尊號, 不許. 封回人霍集斯郡王品級, 鄂對貝勒品級. 予追勦瑪哈沁陣亡福建布政使德舒世職. 癸卯, 召喀爾喀、杜爾伯特諸部落汗、王、公等赴太平嘉宴. 是月, 免甘肅狄道等二十二廳州縣衛上年旱災額賦. 賑山西陽曲、順天直隸、江蘇上元、浙江嘉興、陝西定邊等被災地區, 並蠲額賦.

十一月庚戌, 冬至, 祀天於圜丘. 辛亥, 以平定回部, 帝率諸王、大臣詣皇太后壽康宮行慶賀禮；御太和殿, 諸王、大臣、官員等朝賀, 頒詔中外, 覃恩有差. 乙卯, 齊努渾多岳特以溺職奪職. 辛酉, 加陝甘總督楊應琚太子太師. 壬戌, 帝以平定回部, 告祭太廟. 癸亥, 命庫車屯田. 乙丑, 除山東濟寧州魚臺縣水淹地畝額賦. 丁卯, 晉封公札拉豐阿為貝子, 薩喇勒為伯. 己巳, 命吏部侍郎海明馳赴葉爾羌, 協同舒赫德辦事. 辛未, 皇太后聖壽節, 奉懿旨, 停止筵宴. 癸酉, 命各回城伯克等輪班入覲. 甲戌, 命京官豫支來年俸米之半, 以平市價.

十二月己卯, 授富德為領侍衛內大臣. 辛巳, 諭各省學政, 釐正文體. 甲申, 封皇六子永瑢為貝勒, 出嗣慎郡王. 乙酉, 以阿蘭泰為歸化城都統. 戊子, 定廣東防範外夷規條. 壬辰, 伊靈阿、劉揚以違例乘輿革職. 甲午, 奉皇太后懿旨, 冊封令妃魏佳氏為貴妃, 慶嬪陸佳氏為慶妃, 穎嬪巴林氏為穎妃, 貴人博爾濟吉特氏為豫嬪. 丁酉, 琉球國王尚穆表謝冊封, 並進方物. 乙巳, 祫祭太廟. 是月, 免浙江江山等三縣本年水災額賦. 賑甘肅皋蘭、山東海豐等地區旱、潮災.

是歲, 朝鮮來貢.

二十五年春正月戊申, 諭來歲恭逢聖母皇太后七旬萬壽, 今年為朕五十誕辰, 仰荷上蒼福祐, 西陲大武告成, 本年八月, 著舉行恩科鄉試, 來歲三月舉行會試. 以西師凱旋, 再免甘肅來年額賦. 庚戌, 命烏魯木齊屯田. 辛亥, 祈穀於上帝. 晉封喀爾喀公品級三都布多爾濟為輔國公. 乙卯, 霍罕額爾德尼伯克等遣使入覲. 丙辰, 巴達克山素勒坦沙等遣使入覲. 定邊將軍兆惠等函送逆回霍集占首級, 並俘酋捫多索丕等至京. 丁巳, 帝御午門樓, 行獻俘禮, 命霍集占首級懸示通衢, 宥捫多索丕等罪. 己未, 布魯特阿濟比遣使入覲.

二月丁丑, 命侍郎裘曰修、伊祿順清查甘肅各州縣辦理軍需. 賑札薩克圖汗等四旗部落饑戶. 更定關帝諡曰「神勇」. 戊寅, 祭大社、大稷. 壬午, 御經筵. 癸未, 帝啟鑾, 謁東陵. 丙戌, 帝謁昭西陵、孝陵、孝東陵、景陵, 至孝賢皇后陵奠酒. 是日回鑾. 癸巳, 帝還京師. 丙申, 帝啟鑾, 謁泰陵. 命車布登札布以副將軍統兵勦捕哈薩克巴魯克巴圖魯, 以瑪□、車木楚克札布為參贊大臣. 己亥, 帝謁泰陵, 是日回鑾. 以兆惠、富德為御前大臣. 庚子, 賞喀爾喀貝子根札布多爾濟之弟格齋多爾濟公品級. 辛丑, 增童生歲科試五言排律詩. 壬寅, 定邊將軍兆惠等振旅凱旋, 帝自黃新莊啟鑾, 至良鄉郊勞. 癸卯, 帝還京師. 甲辰, 賜哈密札薩克郡王品級貝勒玉素布等冠服有差. 是月, 免奉天等十九驛上年旱災額賦, 賑恤有差.

三月丙午朔, 帝御太和殿, 受凱旋將士及王公、百官等朝賀. 丁未, 試辦伊犁海努克等處屯田. 設烏魯木齊至羅克倫屯田村莊. 戊申, 定殿試閱卷日, 派王公、大臣及科道監試, 並將前十名引見例. 定固倫和碩公主下嫁筵宴例. 辛亥, 帝詣先農壇行禮, 親耕耤田. 癸丑, 皇十四子永璐薨. 壬子, 以阿布都拉為烏什阿奇木伯克, 阿什默特為和闐阿奇木伯克, 噶岱默特為喀什噶爾阿奇木伯克, 鄂對為葉爾羌阿奇木伯克. 甲寅, 頒阿桂關防, 駐伊犁辦事, 常亮等協同辦事. 乙卯, 命散秩大臣柏成、內閣學士世貴, 冊封朝鮮國王李昑繼妃金氏. 丁巳, 皇后祭先蠶之神. 庚申, 授回人和什克伯克公爵. 甲子, 帝臨和碩和婉公主喪次賜奠. 丙寅, 帝幸皇六子永瑢第. 皇后行躬桑禮. 戊辰, 命新柱往葉爾羌辦事, 以巴祿為正藍旗蒙古都統. 己巳, 奉皇太后懿旨, 晉封純貴妃為皇貴妃. 以巴圖濟爾噶勒為內大臣. 是月, 賑江蘇上元等五十五州縣衛上年水災, 奉天承德等七州縣旱災.

夏四月乙亥朔, 享太廟. 定皇子封王及貝勒、貝子者冠服. 辛巳, 常雩, 祀天於圜丘. 戊子, 以山東蘭山等縣蝻生, 命直隸豫防之. 辛卯, 玉牒告成. 己亥, 內大臣薩喇勒卒, 賞銀治喪.

五月甲辰朔, 日有食之, 下詔修省, 停止內苑例設競渡龍舟. 辛亥, 諭：「廷試為掄才大典, 對策重於書法, 閱卷時毋抑文重字.」壬子, 夏至, 祭地於方澤. 詔曰：「內地民人往蒙古四十八部種植, 設禁之, 是厲民. 今烏魯木齊各處屯政方興, 客民前往, 各成聚落, 汙萊闢而就食多, 大裨國家牧民本圖. 無識者又疑勞民, 特為宣諭.」癸丑, 賜畢沅等一百六十四人進士及第、出身有差. 乙丑, 裁陝西榆葭道. 庚午, 哈薩克阿布勒巴木比特等遣使入覲, 賜敕書, 賞賚有差. 是月, 免安徽懷寧等十七州縣衛上年水災、蟲傷額賦.

六月癸酉朔, 命直省實力捕蝗. 乙亥, 命甘肅免徵本年及來年耗羨銀兩. 庚辰, 命裁汰無漕衛所缺, 改設州縣. 丙戌, 諭滿洲名字不得分寫. 乙未, 准綏遠城裁馬兵四百名, 改設步兵、養育兵各六百名. 丁酉, 召阿里袞回京. 命海明赴喀什噶爾辦事. 是月, 免山東永利等三場, 並海豐縣灶地上年潮災額課.

秋七月癸卯朔, 諭熱河捕蝗. 甲辰, 命盛京地名均照國語改正. 山西寧遠等廳、直隸廣昌等州縣蝗. 定督撫及道員俸. 辛亥, 帝視皇三子永璋疾. 甲寅, 新降回人邁喇木呢雅斯叛, 參贊大臣阿里袞率兵討平之. 實授阿思哈為江西巡撫. 戊午, 皇三子永璋薨. 戊辰, 以楊寧為喀什噶爾提督. 己巳, 以俄羅斯駐兵和寧嶺、喀屯河、額爾齊斯、阿勒坦諾爾四路, 聲言分界, 諭阿桂、車布登札布等來歲以兵逐之. 是月, 賑江蘇高郵等十一州縣水災.

八月甲申, 萬壽節, 停止筵宴. 丙戌, 定烏魯木齊辦事大臣職掌. 命烏魯木齊駐劄大臣安泰、定長、永德為總辦, 列名奏事. 其大臣、侍衛等, 均如領隊大臣例, 專任一事, 咨安泰等轉奏. 己丑, 帝奉皇太后啟鑾, 秋獮木蘭. 庚寅, 喀喇沁貝子敏珠爾喇布坦卒, 賞銀治喪. 壬辰, 以阿桂總理伊犁事務, 命授為都統. 丙申, 帝奉皇太后駐蹕避暑山莊. 戊戌, 帝奉皇太后自避暑山莊巡幸木蘭, 行圍. 己亥, 增設江寧布政使, 駐江寧府, 分轄江、淮、揚、徐、通、海六府州, 以蘇州布政使分轄蘇、松、常、鎮、太五府州, 安徽布政使回駐安慶, 命託庸調補江寧布政使. 命侍郎于敏中軍機處行走.

九月丁未, 廣東提督胡貴卒, 調黃仕簡代之, 以李勳為湖廣總督. 乙卯, 裁併歸化城七廳為五廳, 改協理通判為通判, 頒給關防. 喀爾喀車臣汗札薩克旺沁札布以不能約束屬人, 革札薩克, 降貝子為鎮國公. 丙辰, 恆祿引見, 以舒明署綏遠城將軍. 丁巳, 三姓副都統巴岱以挖葠人眾滋事, 不能捕治, 反給牌票, 帝以畏懦責之, 命正法. 戊午, 移江蘇清河縣治於清江浦. 辛酉, 命德爾格駐闢展辦事. 癸亥, 哈薩克汗阿布賚使臣都勒特克哷入覲, 命隨圍與觀. 己巳, 帝奉皇太后駐蹕避暑山莊. 辛未, 參贊大臣阿桂奏伊犁駐防事宜, 從之.

冬十月壬申朔, 帝奉皇太后回駐避暑山莊. 丙子, 以蘇州布政使蘇崇阿刑求書吏, 妄奏侵蝕七十餘萬, 劉統勳等鞫治皆虛, 革發伊犁. 丁丑, 嘉慶皇帝生, 帝之第十五子也. 戊寅, 薩喇善以溺職奪職, 以恆祿為吉林將軍, 如松為建威將軍. 乙酉, 帝奉皇太后自避暑山莊回鑾. 辛卯, 帝奉皇太后還京師. 以兵部尚書阿里袞為領侍衛內大臣. 以札拉豐阿為正黃旗漢軍都統. 是月, 免直隸宣化等七州雹災額賦. 賑安徽宿州等十三州縣衛水災、湖南常寧等十二州縣衛旱災.

十一月辛丑朔, 賜馬全等五十三人武進士及第、出身有差. 丁未, 除山東永利等二場, 並海豐縣潮衝灶地額賦. 乙卯, 冬至, 祀天於圜丘. 丙辰, 免朝賀. 以大學士來保、史貽直年俱八旬, 祀典均免陪祭. 乙丑, 皇太后聖壽節, 奉懿旨, 停止筵宴. 丙寅, 阿思哈以贓奪職, 以常鈞署江西巡撫. 是月, 賑甘肅洮州等二十七廳州縣衛水災. 允墾肅州鄰邊荒地, 開渠溉田.

十二月辛巳, 除山東嶧縣等二縣河工廢田額賦. 丙戌, 松阿里以贓奪職, 論絞. 命甘肅總督仍改為陜甘總督, 四川總督不必兼管陜西. 以伊犁、葉爾羌等處均駐大臣, 無須更置道員, 歸總督轄. 調胡寶瑔為江西巡撫, 吳達善為河南巡撫, 以明德為甘肅巡撫. 丁亥, 大學士蔣溥以病乞休, 溫諭慰留之. 己丑, 定駐劄回部厄魯特辦事大臣養廉. 史宏蘊丁憂, 以齊斌為廣西提督. 封吐魯番伯克茂薩為輔國公. 壬辰, 阿思哈下獄論絞. 帝幸瀛臺, 賜入覲葉爾羌諸城伯克薩里等食, 至重華宮賜茶果. 乙未, 以英泰為直隸天津都統. 丙申, 欽天監奏, 來年元日日月合璧, 五星聯珠, 請宣付史館, 帝不許. 調嵩椿為西安將軍, 以德敏為荊州將軍, 永貴為左都御史, 命赴喀什噶爾辦事, 代舒赫德回京. 戊戌, 祫祭太廟.

是歲, 朝鮮、南掌來貢.

二十六年春正月壬寅, 紫光閣落成, 賜畫像功臣並文武大臣、蒙古王公等宴. 甲辰, 賑湖南零陵等七州縣旱災、江蘇清河等六州縣水災. 丁未, 以愛必達、劉藻兩年所出屬員考語相同, 下部嚴議. 戊申, 福建水師提督馬龍圖以任意挪用存營公用銀兩解任, 交總督楊廷璋、巡撫吳士功鞫之. 辛亥, 祈穀於上帝. 甲寅, 尹繼善陛見, 高晉護兩江總督. 令海明赴阿克蘇, 與和其衷同辦事務. 命舒赫德赴喀什噶爾辦事, 永貴赴葉爾羌辦事. 乙卯, 賜哈薩克阿布賚等敕書. 丁巳, 馬龍圖以侵帑奪職, 以甘國寶為福建水師提督. 丁卯, 除直隸延慶州歸併永寧衛協濟學糧額.

二月癸酉, 帝幸大學士蔣溥第視疾. 鄂寶以迴護陸川縣縱賊一案, 下部嚴議. 以託庸為廣西巡撫, 永泰署湖南巡撫. 甲戌, 御經筵. 戊寅, 祭大社、大稷. 庚辰, 帝奉皇太后啟鑾, 謁泰陵, 並西巡五臺山. 調王進泰為廣西提督, 齊斌為江南提督. 甲申, 帝奉皇太后謁泰陵. 乙酉, 命翰林院侍讀德保、大理寺少卿顧汝修, 冊封安南國王黎維□, 並祭故國王黎維禕. 丁亥, 免直隸萬全等八州縣乾隆八年至十八年逋賦. 癸巳, 帝奉皇太后駐臺麓寺. 甲午, 帝奉皇太后駐蹕五臺山. 乙未, 免山西五臺縣乾隆二十四年、二十五年民借倉穀, 石樓等州縣逋賦. 戊戌, 帝奉皇太后回鑾. 是月, 免山東濟寧等三州縣上年水災額賦. 貸甘肅淵泉等三縣農民豌豆籽種, 命試種.

三月壬寅, 命於會試薦卷內挑取中書. 乙巳, 帝幸正定府, 閱兵. 戊申, 江南河道總督白鍾山卒, 加贈太子太保. 以高晉為江南河道總督, 調託庸為安徽巡撫, 以熊學鵬為廣西巡撫. 己酉, 設喀什噶爾駐劄辦事大臣, 命伊勒圖協同永貴辦事. 壬子, 帝幸平陽淀, 行圍. 丙辰, 帝奉皇太后還京師. 丁卯, 改綏遠城建威將軍曰綏遠城將軍. 戊辰, 希布察克布魯特額穆爾比率所部內附. 己巳, 南掌國王蘇嗎喇薩提拉准第駕公滿遣使表賀皇太后聖壽、皇上萬壽, 並貢方物. 是月, 免直隸宣化等二縣上年雹災額賦. 賑安徽宿州等十三州縣衛上年水災.

夏四月庚午朔, 享太廟. 帝幸莊親王允祿第. 幸大學士蔣溥第視疾. 辛未, 莊有恭奏劾參將安廷召, 不以保舉在前, 姑容於後, 諭嘉之. 乙亥, 以本年皇太后七旬萬壽恩科, 揀選下第舉人, 分別錄用. 丙子, 常雩, 祀天於圜丘. 己卯, 大學士蔣溥卒, 加贈太子太保. 命伊勒圖、旌額理、阿思哈、溫敏、鄂寶、達桑阿往西路, 更換伊柱、安泰、定長、五吉、書山、納世通回京. 壬午, 帝臨大學士蔣溥喪次賜奠. 丁亥, 改甘肅大通衛為縣治. 庚寅, 帝閱健銳營兵. 壬辰, 李元亮以病解任, 命李侍堯為戶部尚書, 調蘇昌為兩廣總督, 愛必達為湖廣總督, 以吳達善為雲貴總督, 常鈞為河南巡撫. 癸巳, 命劉藻暫署雲貴總督. 甲午, 賜王杰等二百一十七人進士及第、出身有差.

五月庚子, 命各省秋審俱會撫署辦理, 著為令. 丁未, 以劉統勳為東閣大學士, 兼管禮部事, 梁詩正為吏部尚書、協辦大學士, 劉綸為兵部尚書, 金德瑛為左都御史. 己酉, 以公明瑞為正白旗漢軍都統. 命大學士來保兼管禮部事, 劉統勳兼管兵部事. 丁巳, 夏至, 祭地於方澤. 戊午, 吳士功以欺謾奪職, 發巴里坤效力. 以定長為福建巡撫. 辛酉, 以劉統勳為東閣大學士, 兼管禮部事. 甲子, 原任戶部尚書李元亮卒, 贈太子太保.

六月乙未, 弛貴州民苗結婚禁. 是月, 賑雲南新興等二州縣地震災.

秋七月辛丑, 協辦大學士鄂彌達卒, 賞銀治喪. 命兆惠協辦大學士, 調舒赫德為刑部尚書, 以阿桂為工部尚書. 己酉, 以阿桂為鑲藍旗漢軍都統. 壬子, 命減緩決三次以上人犯罪. 癸丑, 帝啟鑾, 秋獮木蘭. 以雨, 命諴親王允祕恭扈皇太后駕, 俟晴日啟鑾. 丙辰, 諭外藩小部落入貢, 必親身及子弟前來, 若託人附進, 不必收受. 戊午, 定中和樂用鎛鐘、特磬, 御製鎛鐘銘、特磬銘. 庚申, 皇太后啟鑾. 壬戌, 帝駐蹕避暑山莊. 癸亥, 以皇太后巡幸木蘭, 直隸沿途地方文武玩忽規避, 飭下部嚴議. 丙寅, 帝詣廣仁嶺, 恭迎皇太后鑾輿, 駐蹕避暑山莊. 河南祥符等州縣河溢, 命侍郎裘曰修馳往查勘撫恤, 並籌堵濬.

八月己巳, 以河南楊橋黃河漫口奪溜, 命大學士劉統勳、協辦大學士公兆惠馳往督辦. 以河南祥符等縣被水, 命大學士劉統勳會同巡撫常鈞, 嚴飭地方官隨查隨賑, 毋俟彙齊冊報, 輾轉稽延. 戊寅, 周琬以徇庇劣員奪職, 發巴里坤效力. 以湯聘為湖南巡撫, 調胡寶瑔為河南巡撫, 常鈞為江西巡撫. 庚辰, 命江南河道總督高晉赴河南協辦河工. 辛卯, 帝奉皇太后自避暑山莊巡幸木蘭, 行圍. 癸巳, 郭貴人薨, 追冊為嬪. 是月, 賑湖北漢川、直隸冀州、山西汾州、甘肅環縣等地區水、雹災；以乾隆二十五年、二十六年額賦已經全免, 命免二十七年額賦.

九月丁酉, 命停今年勾決. 辛丑, 命明瑞赴伊犁辦事, 代阿桂回京. 癸卯, 山東曹縣二十堡黃河及運河各漫口均合龍, 交部議敘有功人員. 乙卯, 以竇光鼐于會讞大典, 紛呶謾詈, 下部嚴議. 己未, 命鄂津、曹瑛、常岳、素誠、札拉豐阿、雅郎阿、海崇阿往伊犁等處, 換豐安、豐訥亨、富虎、永慶、札隆阿、福祿、楊寧回京. 庚申, 帝奉皇太后駐蹕避暑山莊. 命傅景往西藏, 換集福回京. 以本年十一月己亥日皇太后七旬萬壽, 值齋戒期內, 命丙辰日豫行慶賀. 辛酉, 命汪騰龍、額僧額往葉爾羌等處, 換定柱、永福回京. 乙丑, 帝奉皇太后回鑾. 是月, 賑湖北沔陽、山東齊河、河南祥符等地區本年水災.

冬十月戊辰, 以明春恭奉皇太后聖駕南巡, 命截留江浙兩省漕糧各十萬石, 於駐蹕地方平糶. 除江蘇常熟等二縣坍沒田地、廣西宜山縣墾不成熟地、甘肅皋蘭等三十二廳州縣水衝田畝額賦, 并免山丹等五縣水衝撥運糧米. 己巳, 馬龍圖伏法. 辛未, 帝奉皇太后還京師. 戊子, 命高晉回南河任. 辛卯, 申私渡臺灣禁. 壬辰, 命裘曰修回京. 甲午, 命劉統勳、兆惠回京. 是月, 周人驥奏, 仁懷等處試織繭紬, 各屬倣行. 帝嘉之. 賑長蘆滄州、浙江仁和、江蘇銅山、安徽靈璧縣、湖南武陵等地區本年水災.

十一月乙未朔, 賜段飛龍等六十人武進士及第、出身有差. 丁酉, 以英廉為總管內務府大臣. 己亥, 河南楊橋漫工合龍, 命建河神祠, 在工文武議敘有差. 辛丑, 裁歸化城都統, 綏遠城、右衛、西安副都統, 青州將軍, 移察哈爾都統駐張家口, 左右翼副都統駐遊牧邊界. 調嵩椿為察哈爾都統, 如松為西安將軍, 以舒明為綏遠城將軍. 命裁缺將軍等來京另補, 得項照右衛辦給, 著為例. 丁未, 免河南祥符等四十三州縣漕糧漕項有差. 戊申, 給原任刑部侍郎錢陳群尚書銜. 癸丑, 伍齡安以讀表錯誤奪職. 劉順以病解任, 命五福署安西提督, 並帶兵移駐巴里坤. 甲寅, 帝奉皇太后御慈寧宮, 加上徽號, 曰崇慶慈宣康惠敦和裕壽純禧恭懿皇太后, 頒詔天下, 覃恩有差. 以永貴為禮部尚書. 丙辰, 帝奉皇太后御慈寧宮, 率王、大臣行慶賀禮. 奉皇太后懿旨, 停止進獻. 以勒爾森為左都御史. 庚申, 冬至, 祀天於圜丘. 辛酉, 授玉素布為參贊大臣, 駐葉爾羌. 是月, 免山西陽曲等三十八州縣並大同等十四廳團操乾隆二十四年水災隨徵耗銀.

十二月丁卯, 喀爾喀親王德沁札布卒, 賞銀治喪. 辛未, 安西提督劉順卒, 贈太子少保. 免江蘇吳江縣坍荒公占田地乾隆十八年至二十一年逋糧. 丁丑, 命喀爾喀親王車布登札布為副將軍. 癸未, 改四川石砫土司為石砫直隸同知. 癸巳, 祫祭太廟. 是月, 免江蘇南匯等六州縣乾隆二十三年水、旱災額賦. 賑雲南江川等二縣地震災, 並免備公銀及撥運兵米.

是歲, 朝鮮來貢.

二十七年春正月乙未朔, 奉皇太后懿旨, 停止筵宴. 丙申, 以奉皇太后巡省江、浙, 詔免江蘇、安徽、浙江逋賦. 丁酉, 以科爾沁敏珠爾多爾濟旗災, 貸倉穀濟之. 己亥, 命五城設廠平糶. 庚子, 閻相師以病解任, 以武進陞為甘肅提督. 辛丑, 祈穀於上帝. 丙午, 帝奉皇太后啟鑾南巡. 丁未, 免直隸、山東經過地方本年錢糧十分之三, 並上年被災處十分之五. 戊申, 左都御史金德瑛卒, 以董邦達代之. 甲寅, 召多爾濟回京, 命容保駐西寧辦事. 丁巳, 綏遠城將軍舒明卒, 調蘊著代之, 以額爾德蒙額為涼州將軍. 己未, 以周人驥固執開南明河, 荒農累民, 罷之. 命喬光烈為貴州巡撫. 辛酉, 原任甘肅提督閻相師卒, 贈官, 察例議恤. 癸亥, 命清查俄羅斯疆界. 是月, 免山東惠民等十五州縣衛歷年民欠穀銀, 賑河南、順天、直隸、山東等被災災民.

二月戊辰, 免江南、浙江經過地方本年額賦十分之三, 並去秋被水處十分之五. 以努三為鑲藍旗蒙古都統. 實授五福為安西提督. 庚午, 以尹繼善為御前大臣. 壬申, 祭河神. 帝奉皇太后渡河, 閱清口東壩、惠濟閘. 以阿里袞為御前大臣, 高晉為內大臣. 癸酉, 古北口提督吳進義卒, 贈官, 察例議恤, 調齊斌代之. 以王綏為江南提督. 丁丑, 哈薩克使臣策伯克等入覲行在, 賜冠服有差. 己卯, 封回部札薩克頭等台吉圖爾都為輔國公. 庚辰, 祭江神. 帝奉皇太后渡江, 閱京口兵. 辛巳, 帝幸焦山. 乙酉, 帝奉皇太后臨幸蘇州府. 丙戌, 周人驥以剛愎文過奪職. 戊子, 帝謁文廟. 癸巳, 王無黨以病解任, 以李國柱為浙江提督. 是月, 免河南祥符等四十三州縣上年水災額賦. 賑江蘇高郵等十一州縣、安徽太和等五州縣水災.

三月甲午朔, 帝奉皇太后臨幸杭州府. 乙未, 帝幸海寧, 閱海塘. 丙申, 諭修築柴塘, 御製誌事詩, 勒石工次. 戊戌, 帝閱兵. 壬寅, 帝幸觀潮樓, 閱福建水師. 賜浙江召試貢生沈初等二人舉人, 與進士孫士毅等二人並授內閣中書. 癸卯, 帝奉皇太后臨視織造機房. 丙午, 回蹕. 丁未, 加錢陳群刑部尚書銜. 甲寅, 帝奉皇太后渡江. 乙卯, 命濬築直隸各河堤, 代賑. 丙辰, 命山西歸綏道移駐綏遠城. 戊午, 帝奉皇太后臨幸江寧府. 己未, 帝祭明太祖陵. 閱兵. 幸兩江總督尹繼善署. 命阿思哈駐劄庫爾喀喇烏蘇, 辦理三屯事務. 辛酉, 賜江南召試諸生程晉芳等五人舉人, 與進士吳泰來等三人並授內閣中書. 壬戌, 祭江神. 帝奉皇太后渡江. 是月, 免江、浙歷年未完地丁屯餉、漕項, 並水鄉灶課銀, 江蘇江寧、蘇州、杭州附郭諸縣本年額賦. 賑湖北、山東等水災災民.

夏四月庚午, 祭淮神. 帝閱高家堰, 諭濟運壩至運口接建磚工. 祭河神. 帝奉皇太后渡河. 辛未, 以容保為江寧將軍. 以大理寺少卿顧汝修奉使安南, 擅移書詰責國王, 褫職. 癸酉, 命莊親王允祿等恭奉皇太后由水程回鑾. 帝登陸由徐州閱河. 庚辰, 帝詣孟子廟行禮, 謁先師廟. 辛巳, 帝謁孔林. 壬午, 帝詣岱廟行禮. 戊子, 皇太后登陸, 駐蹕德州行宮. 己丑, 帝恭送皇太后登舟. 庚寅, 命大學士劉統勳等會勘直隸景州疏築事宜. 是月, 免浙江、山東、順天、直隸等屬逋賦. 賑甘肅安定等十州縣上年雹災.

五月甲午朔, 以乾清門行走厄魯特鄂爾奇達遜奮勉勇往, 賞三等伯爵. 乙未, 帝至涿州, 哈薩克陪臣阿塔海等入覲, 賜冠服有差. 丁酉, 帝還京師. 辛丑, 帝詣黃新莊, 恭迎皇太后鑾輿, 居暢春園. 額爾德蒙額鐫級, 以巴祿為涼州將軍. 癸卯, 除安徽虹縣等四州縣衛水占窪地額賦. 戊申, 召鐘音來京, 調鄂弼為陝西巡撫, 明德為山西巡撫, 常均為甘肅巡撫, 以明山署江西巡撫. 以札拉豐阿為正白旗領侍衛內大臣, 調兆惠為鑲白旗滿洲都統, 以納世通為鑲白旗漢軍都統, 多爾濟為正藍旗蒙古都統. 癸丑, 以倭赫為總管內務府大臣. 壬戌, 夏至, 祭地於方澤. 是月, 賑安徽壽州等十州縣衛、直隸滄州等七州縣、嚴鎮等七場、湖南武陵等四州縣上年水災.

閏五月癸亥朔, 以清保年老, 召來京. 調舍圖肯為盛京將軍, 福增格為福州將軍, 以明福為廣州將軍. 癸酉, 解平郡王慶恆鑲紅旗漢軍都統任, 以永貴代之. 戊寅, 安設塔爾巴哈台各卡. 庚辰, 命河南、山東運麥進京備用. 壬午, 降慶恆為貝子, 命出缺時仍襲王爵. 籍沒納延泰財產. 辛卯, 命西安將軍如松襲封信郡王, 以德昭之子修齡襲如松公爵. 以嵩椿為西安將軍, 巴爾品為察哈爾都統. 是月, 免湖北潛江等九州縣衛上年水災額賦.

六月甲午, 命奉天、山東運豆進京備糶. 戊戌, 以愉郡王弘慶為宗人府右宗正. 壬寅, 召此次南巡接駕休致之編修沈齊禮來京, 及因事降革之馮鎬等十三員引見. 乙已, 以庫爾勒伯克等進貢, 諭計直頒賞, 仍通諭各城, 非盛典進方物者皆止之. 丙午, 命直隸截留漕糧二十萬石備用. 己酉, 以原任將軍班第、參贊大臣鄂容安在伊犁竭忠全節, 命於伊犁關帝廟後設位致祭. 乙卯, 命直隸再截留漕糧十萬石備用. 是月, 免直隸固安等七十四州縣廳上年水災額賦有差.

秋七月壬戌, 以朝鮮三水府滋事逃人越境, 命恆祿等赴邊境查勘. 乙丑, 命直隸再截留漕糧二十萬石備用. 丙寅, 命河南運豆進京備用. 戊辰, 帝奉皇太后啟鑾, 秋獮木蘭, 免經過地方本年錢糧十分之五. 甲戌, 帝奉皇太后駐蹕避暑山莊. 乙亥, 霍罕侵據額德格訥阿濟畢布魯特之鄂斯等處, 諭永貴檄霍罕還之. 丙子, 帝奉皇太后自避暑山莊巡幸木蘭, 行圍. 丙戌, 英泰緣事奪職, 以清保為天津都統. 是月, 免安徽壽州等十六州縣衛上年水災額賦.

八月丁酉, 以信郡王如松為正藍旗蒙古都統. 庚子, 建伊犁之固勒札、烏哈爾里克兩城, 賜名綏定、安遠. 帝奉皇太后駐蹕避暑山莊. 甲辰, 託恩多丁憂, 調明山署廣東巡撫, 以湯聘為江西巡撫, 以宋邦綏為湖北巡撫. 乙巳, 蘇昌兼署廣東巡撫, 愛必達兼署湖北巡撫. 丙辰, 賜察哈爾都統敕書. 黑龍江將軍綽爾多卒, 以國多歡代之. 是月, 免直隸文安等十七州縣廳、寧河等五縣水災額賦.

九月庚申朔, 日有食之. 癸亥, 賞自哈薩克來投之塔爾巴哈沁厄魯特巴桑銀緞. 庚午, 帝奉皇太后自避暑山莊回鑾. 辛未, 新柱奏, 巴達克山素勒坦沙遣使入覲. 丙子, 帝奉皇太后還京師. 丁丑, 命乾清門侍衛明仁帶御醫馳視胡寶瑔疾. 辛巳, 江南提督王綏卒, 調齊斌代之. 以色克慎為直隸提督. 甲申, 建烏魯木齊城堡, 賜城名曰寧邊、輯懷, 堡名曰宣仁、懷義、樂全、寶昌、惠徠、屢豐. 戊子, 理藩院尚書、領侍衛內大臣富德以索取蒙古王公馬畜, 褫職逮問. 己丑, 以新柱為理藩院尚書, 明瑞為正白旗領侍衛內大臣. 添設山西歸化城等四廳常平倉. 是月, 賑山東齊河等三十五州縣衛水災.

冬十月庚寅朔, 享太廟. 以廣成為正黃旗蒙古都統. 辛卯, 調莊有恭為江蘇巡撫, 熊學鵬為浙江巡撫, 馮鈐為廣西巡撫, 顧濟美護之, 陳弘謀為湖南巡撫, 宋邦綏署之. 癸巳, 緬目宮裡雁以焚殺孟連土司刀派春全家, 命處斬, 傳首示眾. 癸卯, 以愛烏罕汗愛哈默特沙遣使入貢, 諭沿途督撫預備筵宴, 並命額勒登額護送. 乙已, 設伊犁將軍, 以明瑞為之. 命改築科布多城. 丙辰, 命江西撥米二十萬石, 運浙江備用. 丁巳, 奉天府府尹通福壽以徇縱治中高錦勒索商人, 解任鞫治. 是月, 免江蘇清河等十七州縣衛本年水災額賦. 賑順天、直隸、浙江等被災災民.

十一月己未朔, 濬山東德州運河. 辛酉, 設伊犁參贊、領隊大臣, 以愛隆阿、伊勒圖為參贊大臣, 伍岱為領隊大臣. 命明瑞等率兵驅逐塔爾巴哈台山陰之哈喇巴哈等處越牧哈薩克. 丙寅, 冬至, 祀天於圜丘. 丁卯, 免朝賀. 戊辰, 以薩魯布魯特頭目沙巴圖交還所掠霍罕貿易人等馬匹, 諭永貴等酌賞之. 呼什齊布魯特為霍罕所侵來投, 命移於阿拉克圖呼勒等處游牧. 庚午, 命博斯和勒為杜爾伯特盟長, 設副將軍二員, 以車凌烏巴什為右翼副將軍, 巴桑為左翼副將軍. 辛未, 永貴奏, 建喀什噶爾新城, 命繪圖呈覽. 壬申, 改山西平魯營參將為都司, 隸殺虎口副將轄. 裁原設中軍守備及井坪營都司. 丙子, 明瑞奏, 哈薩克努爾賚、烏爾根齊城哈雅布等遣使入覲. 癸未, 皇太后聖壽節, 奉懿旨, 停止筵宴. 甲申, 諭方觀承倣河南濬道路溝洫. 戊子, 皇十六子生. 山東巡撫阿爾泰奏沙、趙二河疏濬事宜, 帝嘉之. 是月, 賑甘肅狄道等二十廳州縣冰、雹、霜災.

十二月己丑朔, 李國柱丁憂, 調武進陞為浙江提督, 以王澄為甘肅提督. 庚寅, 大學士史貽直以老病乞休, 優詔慰留, 命不必兼攝工部, 以示體恤. 丙申, 克什密爾呢雅斯伯克請入覲, 允之. 戊戌, 霍罕呈書, 以布魯特鄂斯故地為己有, 諭永貴等嚴檄令給還. 辛丑, 以霍罕伯克復永貴等書, 謂前遣使人奉旨稱為汗, 欲以喀什噶爾為界, 諭嚴檄斥駁之. 丁未, 工部尚書歸宣光卒, 察例議恤, 以董邦達代之. 以彭啟豐為左都御史. 壬子, 命納世通往喀什噶爾, 代永貴來京. 癸丑, 巴達克山侵圍博羅爾, 諭新柱等嚴檄責令息兵, 並索獻布拉呢敦妻孥. 丁巳, 袷祭太廟.

是歲, 朝鮮來貢.

二十八年春正月癸亥, 濬直隸河道. 甲子, 帝御紫光閣, 賜愛烏罕、巴達克山、霍罕、哈薩克各部使人宴. 丁卯, 帝大閱於暢春園之西廠, 命各回部使臣從觀. 修盛京句驪河西橋道. 召德敏來京, 以豐安為荊州將軍, 法起為歸化都統. 辛未, 祈穀於上帝. 壬申, 命阿桂在軍機處行走. 降豐安為正藍旗蒙古副都統, 以富僧阿為荊州將軍. 以諾爾布札布為德沁札布副盟長. 戊寅, 命永定河加築月□, 開減河, 以工代賑. 壬午, 河南巡撫胡寶瑔卒, 贈官, 察例議恤. 以葉存仁為河南巡撫. 甲申, 以納世通為參贊大臣, 駐喀什噶爾, 總理回疆事務. 是月, 賑順、直屬之霸州等四十五州縣、山東齊河等三十州縣衛水災有差.

二月己丑朔, 命河南、山東購黑豆五萬石, 運京平糶. 辛卯, 帝幸南苑. 壬辰, 命方觀承、葉存仁會勘漳河水利. 甲午, 御經筵. 戊戌, 祭大社、大稷. 改西安滿洲、漢軍副都統為左右翼副都統, 滿洲、蒙古、漢軍人員一體補放. 壬寅, 裁西寧辦事大臣. 丁未, 帝啟鑾謁東陵. 撥部庫銀八十萬兩於直隸備賑. 庚戌, 帝謁昭西陵、孝陵、孝東陵、景陵, 是日回鑾. 命截留河南、山東漕糧十五萬石, 於直隸備賑. 改烏魯木齊副將為總兵, 歸巴里坤提督轄. 乙卯, 命侍郎裘曰修督辦直隸水利. 是月, 免甘肅鎮番縣上年旱災額賦.

三月己未, 帝還京師. 庚申, 臨漳壩工合龍. 癸亥, 帝詣先農壇行禮, 親耕耤田. 甲子, 帝啟鑾謁泰陵. 命直隸被災五、六分以上州縣, 及車駕經過不及應賑分數通州等三州縣, 均予加賑一月. 丁卯, 帝謁泰陵. 是日回鑾. 賞寧津縣一百三歲壽民李友益及其子姪孫銀牌、緞匹有差. 己巳, 皇后祭先蠶之神. 庚午, 帝還京師. 丁丑, 設伊犁厄魯特總管三員, 副總管以下員額有差. 戊寅, 命福德赴庫倫, 同桑寨多爾濟辦事. 乙酉, 皇后行躬桑禮. 是月, 免山東齊河等三十一州縣衛、江蘇清河等十四州縣衛水災額賦.

夏四月辛卯, 常雩, 祀天於圜丘. 丁酉, 命五城各撥黑豆八千石平糶. 己亥, 命奉天購米四十萬石, 山東、河南各購米二十萬石, 運直隸備用. 癸卯, 帝詣黑龍潭祈雨. 乙巳, 雨. 戊申, 法起以贓奪職, 以傅良為歸化城都統. 壬子, 賜秦大成等一百八十八人進士及第、出身有差. 甲寅, 裁歸化城都統. 是月, 賑浙江錢塘等十七州縣場上年水災.

五月辛酉, 圓明園火. 癸亥, 命阿桂前往霸州、文安等處, 會同裘曰修、方觀承查辦事務. 以舒赫德署工部事務. 甲子, 令直屬勘理水利河渠, 所有一切疏濬修葺事宜, 著阿桂與裘曰修、方觀承妥協相度酌辦. 冊封朝鮮國王孫李□為世孫. 乙丑, 以原任湖北按察使沈作朋縱盜冤良, 命奪職逮問. 戊辰, 夏至, 祭地於方澤. 己巳, 果親王弘□以干與朝政削王爵, 仍賞給貝勒, 永遠停俸；和親王弘晝以儀節僭妄, 罰王俸三年. 庚午, 大學士史貽直卒, 贈官, 察例議恤. 壬申, 御試翰林、詹事等官, 擢王文治等三員為一等, 餘各陞黜留館有差. 甲戌, 帝奉皇太后啟鑾, 秋獮木蘭, 免經過地方額賦十分之五. 愛必達、宋邦綏以辦理盜案迴護瞻徇, 奪職, 按察使高誠等俱奪職逮問. 以李侍堯為湖廣總督, 輔德為湖北巡撫, 陳弘謀兼署之. 調劉綸為戶部尚書, 以陳弘謀為兵部尚書. 調喬光烈為湖南巡撫, 來朝署之. 乙亥, 以劉綸兼署兵部尚書, 以崔應階為貴州巡撫. 丁丑, 命愛必達往伊犁效力, 宋邦綏留辦湖北堤工. 戊寅, 厄魯特內大臣布林卒, 賞銀治喪. 己卯, 湯聘以湖北巡撫任內瞻徇奪職, 命阿永阿等鞫之. 庚辰, 帝奉皇太后駐蹕避暑山莊. 調明德為江西巡撫, 以和其衷為山西巡撫. 辛巳, 周琬以湖北巡撫任內欺罔, 逮下刑部. 癸未, 以新柱為正紅旗漢軍都統. 丙戌, 命福德往庫倫辦事, 仍帶署理藩院侍郎銜. 以額爾景額為參贊大臣, 往葉爾羌辦事.

六月庚寅, 達色奏山東歷城等地蝗災, 命阿爾泰率屬切實捕殺. 戊戌, 開泰以恇怯規避, 免. 以鄂弼為四川總督, 明山為陝西巡撫, 阿里袞署之, 阿思哈為廣東巡撫, 蘇昌兼署. 命阿思哈先署廣西巡撫. 雲南提督額爾格圖卒, 以達啟代之. 壬寅, 四川總督鄂弼卒, 贈官, 察例議恤. 以阿爾泰為四川總督, 崔應階為山東巡撫, 圖爾炳阿為貴州巡撫, 吳達善兼署雲南巡撫. 命梁詩正為大學士, 兼吏部尚書, 戶部尚書劉綸協辦大學士, 調陳弘謀為吏部尚書, 彭啟豐為兵部尚書, 張泰開為左都御史. 甲辰, 帝幸簡親王奇通阿第視疾. 壬子, 簡親王奇通阿卒, 派員往奠茶酒. 是月, 賑甘肅狄道等三十廳州縣上年水、旱、霜、雹災.

秋七月丙辰朔, 命梁詩正為東閣大學士. 庚申, 英廉丁憂, 命舒赫德兼署戶部尚書, 劉綸留部治事. 宗室松年以騷擾驛站奪職, 圈禁肅州. 辛酉, 調阿桂為正紅旗滿洲都統, 以傅良為鑲藍旗漢軍都統. 壬戌, 帝親訊湖北縱盜冤良案, 沈作朋伏法, 周琬、愛必達分別斬絞, 俱監候. 戊辰, 仍設西寧辦事大臣, 以七十五為之. 己巳, 觀音保奏, 順、直大城、滄州等州縣蝗. 命阿桂等查明前係何人查辦, 及起自何處, 並加緊捕殺. 丁丑, 以愉郡王弘慶為宗人府左宗正, 信郡王如松為右宗正. 庚辰, 履親王允祹卒, 派員治喪.

八月庚寅, 命伊犁將軍明瑞等帶兵巡查塔爾巴哈台卡座, 並驅逐越境之哈薩克. 癸巳, 賜烏魯木齊城名曰迪化, 特訥格爾城名曰阜康. 辛丑, 帝奉皇太后自避暑山莊巡幸木蘭, 行圍. 辛亥, 賜庫爾喀喇烏蘇堡名曰綏來, 晶河堡名曰豐潤, 瑪納斯堡名曰遂成.

九月乙卯朔, 日有食之. 乙丑, 帝奉皇太后駐蹕避暑山莊. 庚午, 帝奉皇太后自避暑山莊回鑾. 癸酉, 改甘肅臨洮道為驛傳道, 兼巡蘭州府, 洮岷道為分巡鞏秦階道. 丙子, 帝奉皇太后還京師. 壬午, 御製準噶爾全部紀略文. 四川總督阿爾泰奏, 大金川土司郎卡侵占黨壩, 綽斯甲布等九土司會攻, 報聞.

冬十月甲申朔, 享太廟. 加梁詩正、高晉太子太傅, 兆惠、劉綸、阿里袞、舒赫德、秦蕙田、阿桂、陳弘謀、楊錫紱、楊廷璋、李侍堯、蘇昌、阿爾泰太子太保, 莊有恭、劉藻太子少保. 丙戌, 帝臨奠履親王允祹. 丁亥, 以豐訥亨承襲簡親王爵, 授領侍衛內大臣. 戊戌, 釋愛必達、周琬, 均發伊犁效力. 己亥, 甘國寶丁憂, 調黃仕簡為福建水師提督, 以吳必達為廣東提督. 辛丑, 賞鄂爾多斯賑災銀一千兩. 癸卯, 命蒙古索諾木丹津等帶兵分守五卡游牧, 堵截嘓匪. 丁未, 以許成麟為廣西提督. 戊申, 召王進泰來京, 署鑲白旗漢軍都統. 是月, 免江蘇銅山等九州縣水災額賦.

十一月乙卯, 召成袞札布來京, 以札拉豐阿署烏里雅蘇臺將軍, 雅郎阿留科布多. 戊午, 賜德灝等五十一人武進士及第、出身有差. 辛酉, 崔應階奏, 河東河道總督張師載卒, 以葉存仁代之. 調阿思哈為河南巡撫, 明山為廣東巡撫, 明德為陝西巡撫, 輔德為江西巡撫, 常鈞為湖北巡撫. 以楊應琚兼署甘肅巡撫. 丁卯, 大學士梁詩正卒, 贈官, 察例議恤. 己巳, 命哲卜尊丹巴呼圖克圖呼畢勒罕另給冊封. 辛未, 冬至, 祀天於圜丘. 壬申, 命皇四子永□襲封履郡王, 來年就府. 戊寅, 皇太后聖壽節, 奉懿旨, 停止筵宴. 己卯, 命楊廷璋為大學士, 兼兵部尚書, 仍留閩浙總督任. 壬午, 喀爾喀親王成袞札布之世子占楚布多爾濟卒, 賞銀治喪. 雲南江川等五州縣地震.

十二月辛卯, 命楊廷璋為體仁閣大學士. 乙未, 召國多歡來京, 調富僧阿為黑龍江將軍, 以色克慎為荊州將軍, 永泰為古北口提督. 解福僧格任, 調明福為福州將軍, 以楊寧為廣州將軍, 李時升為固原提督. 庚子, 休致左都御史梅□成卒, 予祭葬, 諡文穆. 壬寅, 停寧郡王弘皎俸. 輔國公德瑾以失誤朝期二十五次, 革爵. 癸卯, 蒙古公丹拜以搆陷朋素克, 奪爵, 逮繫京師. 乙巳, 命巴里坤提督移駐烏魯木齊, 烏魯木齊大臣移駐雅爾, 駐劄巴里坤大臣即行撤回. 丁未, 命綽克托赴烏魯木齊辦事, 代旌額理回京. 辛亥, 祫祭太廟. 是月, 免直隸延慶等十州縣雹、旱災額賦. 賑甘肅皋蘭等十二廳縣旱災饑民, 山東濟寧等八縣衛水災災民.

是歲, 朝鮮來貢.

二十九年春正月辛酉, 祈穀於上帝. 以富當阿為天津都統. 壬午, 封札薩克貝子敦布多爾濟弟佛保為輔國公. 是月, 賑山東濟寧等七州縣衛、甘肅永昌等二十四廳州縣災民；加賑雲南江川等五州縣地震災民, 並免額賦.

二月甲申, 御經筵. 丁亥, 命阿敏爾圖駐藏辦事, 換福鼐回京. 戊子, 祭大社、大稷. 辛卯, 帝啟鑾謁泰陵. 甲午, 帝謁泰陵. 是日回鑾. 乙未, 命觀音保駐伊犁辦事, 換愛隆阿回京. 戊戌, 停止經筵筵宴. 己亥, 帝還京師. 是月, 免直隸蔚州上年雹災、萬全縣旱災, 湖北沔陽等二州縣水災額賦十分之一.

三月癸丑, 祭歷代帝王廟, 御製碑文. 太子太傅、武英殿大學士來保卒, 贈官, 察例議恤. 乙卯, 移陝甘總督駐蘭州, 兼巡撫事, 裁甘肅巡撫. 移固原提督回駐西安, 改河州鎮總兵為固原鎮總兵. 丁已, 皇后祭先蠶之神. 庚申, 帝臨大學士來保喪次賜奠. 壬戌, 命兆惠署工部尚書. 召阿爾泰來京, 以阿桂署四川總督. 命阿桂赴西寧, 會同七十五及章嘉呼圖克圖選派郭羅克頭目. 癸亥, 帝詣先農壇行禮, 親耕耤田. 庚辰, 皇后行躬桑禮. 是月, 免山東濟寧等七州縣衛水災額賦有差, 江蘇銅山等八州縣衛上年水災額賦十分之一.

夏四月壬午朔, 享太廟. 以尹繼善為大學士, 仍留兩江總督任. 戊子, 常雩, 祀天於圜丘. 己酉, 忻妃薨, 命照貴妃典禮辦理. 是月, 賑甘肅金縣等縣旱災.

五月壬子朔, 諭粵海關官貢毋進珍珠等物. 辛酉, 以託恩多署戶部尚書. 丁卯, 命明普往哈喇沙爾, 換達桑阿回京. 癸酉, 夏至, 祭地於方澤.

六月甲申, 命玉柱往北路, 換札拉豐阿回京. 丁亥, 河東河道總督葉存仁卒, 以李宏代之. 辛卯, 舍圖肯等奏, 奉天寧遠等州縣蝗. 甲辰, 解大學士、閩浙總督楊廷璋任, 調蘇昌為閩浙總督, 李侍堯為兩廣總督, 明山署之, 吳達善為湖廣總督, 以劉藻為雲貴總督. 丙午, 調常鈞為雲南巡撫, 以王檢為湖北巡撫. 戊申, 命阿爾泰回四川總督任. 是月, 賑湖南武岡州、廣東英德縣水災.

秋七月辛亥朔, 降大學士楊廷璋為散秩大臣, 以楊應琚為大學士, 仍留陝甘總督任, 命陳弘謀協辦大學士. 壬子, 命常鈞暫兼署湖廣總督, 劉藻兼署雲南巡撫. 辛酉, 頒御纂周易述義、詩義折衷、春秋直解於各省刊行. 丁卯, 帝奉皇太后啟鑾, 秋獮木蘭, 免經過地方錢糧十分之三. 戊辰, 以色克慎為正黃旗蒙古都統, 素玉為荊州將軍. 癸酉, 帝奉皇太后駐蹕避暑山莊. 丙子, 正黃旗蒙古都統廣成卒, 察例議恤. 戊寅, 命伍岱駐塔爾巴哈台辦事. 是月, 賑湖北黃梅等六州縣、湖南湘陰等十州縣、江西德化等六州縣、安徽當塗等州縣水災.

八月癸巳, 諭阿爾泰等曉諭綽斯甲布九土司會攻金川. 戊戌, 帝奉皇太后自避暑山莊巡幸木蘭, 行圍. 秦蕙田以病解任, 命劉綸署刑部尚書. 己亥, 調黃仕簡為廣東提督, 吳必達為福建水師提督. 庚子, 增伊犁、雅爾等處領隊大臣二員, 命伊勒圖、鄂津、觀音保、勒克駐伊犁, 伍岱、訥蘇肯駐雅爾. 以綽克托為參贊大臣, 駐塔爾巴哈台. 命伍彌泰等仍留烏魯木齊辦事. 是月, 免甘肅皋蘭等三十二州縣廳旱災額賦, 並予賑恤. 賑湖南武岡等二州縣水災.

九月己未, 命刑部侍郎阿永阿會同吳達善讞湖南新寧縣民傳帖罷市獄. 丙寅, 原任太子太保、刑部尚書秦蕙田卒, 察例議恤. 以莊有恭為刑部尚書, 暫留江蘇巡撫任. 己巳, 帝奉皇太后駐蹕避暑山莊. 癸酉, 帝奉皇太后回鑾. 甲戌, 諭明春南巡, 著江、浙各截留漕糧十萬石, 於駐蹕地方平糶. 乙亥, 命纂宗室王公表傳. 是月, 賑江西南昌等三縣水災, 並蠲免額賦.

冬十月丙戌, 帝奉皇太后還京師. 癸巳, 喬光烈以新寧罷市獄, 褫職, 調圖爾炳阿為湖南巡撫. 以方世俊為貴州巡撫. 乙未, 嵩椿緣事奪職, 以新柱為西安將軍. 丙申, 以託恩多為理藩院尚書. 丁酉, 以楊廷璋為正紅旗漢軍都統. 辛丑, 命山東停進牡丹. 癸卯, 以巴里坤移駐總兵, 召鐘音回京, 調富明安赴葉爾羌辦事. 命舒泰往雅爾, 換訥蘇肯回京. 是月, 賑湖北漢陽等十二州縣衛、江蘇上元等六州縣、安徽懷寧等十九州縣衛水災.

十一月戊申朔, 命重修大清一統志. 癸丑, 築瑚圖畢城成, 賜名曰景化. 丁巳, 帝幸南苑, 行圍. 戊午, 帝還宮. 乙丑, 協辦大學士、戶部尚書兆惠卒, 帝親臨賜奠. 丁卯, 以阿里袞為戶部尚書、協辦大學士. 調託恩多為兵部尚書, 以五吉為理藩院尚書. 戊辰, 以阿里袞為鑲白旗滿洲都統, 五吉為正紅旗蒙古都統, 兆德為正黃旗領侍衛內大臣. 壬申, 皇太后聖壽節, 奉懿旨, 停止筵宴. 丙子, 冬至, 祀天於圜丘. 是月, 免湖南武岡等二縣水災額賦. 賑江西德化縣水災、甘肅河州等十五廳州縣風、雹、水災、甘肅皋蘭等二十廳縣旱災.

十二月戊寅朔, 以常復為烏里雅蘇臺參贊大臣. 庚辰, 帝幸皇四子永□第. 癸未, 故多羅寧良郡王弘皎子永福襲封貝勒. 甲午, 陳德華以病解任, 調董邦達為禮部尚書, 以楊廷璋為工部尚書. 己亥, 授回部色提巴勒氐公爵. 乙巳, 祫祭太廟. 是月, 賑江西南昌等三縣、湖北黃梅等州縣水災災民.

是歲, 朝鮮來貢.

三十年春正月戊申, 以皇太后四巡江、浙, 免江蘇、安徽、浙江歷年因災未完丁漕. 癸丑, 劉綸丁憂, 命刑部尚書莊有恭協辦大學士. 以于敏中為戶部尚書. 調明德為江蘇巡撫, 和其衷為陝西巡撫, 以彰寶為山西巡撫, 文綬護之. 辛酉, 祈穀於上帝. 壬戌, 帝南巡, 奉皇太后啟鑾. 癸亥, 免直隸、山東經過州縣額賦十分之三. 是月, 免山東、濟南等六府屬未完因災緩徵地丁銀兩及借款. 賑甘肅皋蘭等二十九廳州縣、湖北監利等四縣水、旱災有差.

二月己卯, 封回部台吉色提巴勒氐為輔國公. 癸未, 免江蘇、浙江經過州縣本年額賦十分之三. 乙酉, 免經過之宿遷、桃源、清河、銅山等四縣本年額賦十分之五. 丁亥, 命淮徐道李清時隨總漕楊錫紱往山東, 會辦湖河諸務. 戊子, 祭河神. 帝奉皇太后渡河. 閱清口東壩木龍、惠濟閘. 命阿桂赴伊犁辦事. 壬辰, 免江蘇州縣乾隆二十八年以前熟田地丁雜款舊欠, 並經過州縣本年額賦之半. 丙申, 祭江神. 帝奉皇太后渡江. 丁酉, 閱京口水師. 准多倫回人移屯伊犁. 甲辰, 封弘□為果郡王. 傅森以年老解任, 調札拉豐阿為鑲白旗蒙古都統, 以齊斌為正黃旗漢軍都統, 馬銘勳為江南提督.

閏二月丙午朔, 帝奉皇太后臨幸蘇州府. 帝謁文廟. 戊申, 免浙江歷年未完漕項, 及仁和、袁浦等場未完灶課南米借款、錢塘等處緩徵租穀. 己酉, 免江寧、蘇州、杭州附郭諸縣本年地丁銀. 免浙江經過州縣本年額賦十分之五. 辛亥, 帝閱海塘. 丑達改葉爾羌辦事. 命索琳赴庫倫辦事. 以額爾景額為喀什噶爾參贊大臣. 壬子, 帝奉皇太后臨幸杭州府. 癸丑, 帝閱兵. 甲寅, 帝幸觀潮樓, 閱福建水師. 乙卯, 卞塔海奏, 烏什回人叛, 諭查明確情, 嚴行根究正法. 丁巳, 加沈德潛、錢陳群太子太傅. 命明瑞進勦烏什. 己未, 授浙江進獻詩賦之進士張培、馮應榴, 舉人吳壽昌即用內閣中書, 賜廩貢生陸費墀舉人, 授內閣中書. 庚申, 命阿桂、明亮赴伊犁辦事. 命明瑞、額爾景額總理烏什軍務, 明瑞節制各軍. 辛酉, 舒赫德留京辦事. 以託恩多署工部尚書. 浙江提督武進陞卒, 以黃正綱代之. 甲子, 帝奉皇太后自杭州回鑾. 戊辰, 江西巡撫輔德卒, 調明山代之, 調王檢為廣東巡撫, 李侍堯兼署, 以李因培為湖北巡撫. 己巳, 賜新築伊犁河駐防城名曰惠遠, 哈什回城名曰懷順. 是月, 賑江蘇上元等五縣水、旱災有差.

三月丙子朔, 帝幸焦山. 辛巳, 帝奉皇太后駐蹕江寧府. 壬午, 帝詣明太祖陵奠酒. 臨視織造機房. 幸尹繼善署. 納世通奏, 觀音保勦烏什逆回失利. 命明瑞查參請旨. 癸未, 閱江寧兵. 甲申, 湖南巡撫圖爾炳阿卒, 調馮鈐代之, 以宋邦綏為廣西巡撫. 乙酉, 授江蘇、安徽進獻詩賦之舉人鄭澐、張熙純即用內閣中書, 賜拔貢生鮑之鍾等九人舉人, 授內閣中書. 丙戌, 祭江神. 帝奉皇太后渡江. 丁亥, 果郡王弘□薨, 諭照親王例辦理喪事, 遣皇六子永瑢成服. 甘肅狄道州地震. 甲午, 以京察, 予大學士傅恆等議敘. 命伊勒圖往阿克蘇, 以安泰為參贊大臣, 辦理雅爾屯田事務, 額敏和卓駐劄喀什噶爾, 柏琨赴葉爾羌. 乙未, 祭淮神, 閱高家堰堤, 祭河神. 帝奉皇太后渡河. 召大學士尹繼善入閣辦事, 以高晉為兩江總督. 李宏為江南河道總督, 高晉仍統理南河總河事務, 以李清時為河東河道總督. 壬寅, 追論素誠貪淫激變罪, 籍產, 戍其子於伊犁. 以納世通、卞塔海諱匿敗狀, 籍產治罪. 命永貴赴喀什噶爾辦事. 癸卯, 帝渡河. 命阿里袞兼管禮部事務, 託恩多暫署. 調王進泰署鑲紅旗漢軍都統, 以四格為鑲白旗漢軍都統. 是月, 賑湖北漢陽等七州縣上年水災.

夏四月辛亥, 追諡故刑部尚書王士禎曰文簡. 丁巳, 帝奉皇太后駐蹕德州. 戊午, 命簡親王豐訥亨等恭奉皇太后由水程回鑾, 帝登陸. 庚申, 裁淮徐海道缺. 丙寅, 帝還京師. 庚午, 帝至三間房, 恭迎皇太后鑾輿, 居暢春園. 辛未, 哈薩克使臣鄂托爾齊等入覲. 是月, 免江西南昌等三縣、湖北漢陽等七州縣並屯坐諸衛上年水災額賦. 賑甘肅河州等二十六廳州縣上年雹、水、旱、霜災.

五月乙亥朔, 晉封羅布藏多爾濟為親王. 丁丑, 多倫逆回阿璊伏誅. 戊寅, 祭地於方澤. 乙酉, 帝臨果恭郡王弘■殯所, 及簡勤親王奇通阿園寢賜奠. 丁亥, 和誠以贓私奪職逮問, 命丑達赴和闐辦事. 庚寅, 命伊勒圖赴雅爾辦事, 訥蘇肯赴阿克蘇辦事. 辛卯, 京師地微震. 河南巡撫阿思哈奏, 疏濬安陽縣河道, 帝嘉之. 甲辰, 納世通、卞塔海貽誤軍務, 宣諭其罪狀. 是月, 免安徽懷寧等十六州縣、建陽等三衛上年水災額賦.

六月己酉, 李侍堯丁憂, 以楊廷璋署兩廣總督, 明山暫署, 董邦達署工部尚書. 乙卯, 奉皇太后懿旨, 封令貴妃魏氏為皇貴妃. 丁巳, 以素賚璊、茂薩勦賊有功, 傳旨嘉獎. 以丑達與俄羅斯私通貿易, 命拏解來京. 壬戌, 納世通、卞塔海伏誅. 丙寅, 命永瑹襲封果恭郡王. 己巳, 諭明瑞勿受烏什逆回降.

秋七月辛巳, 帝奉皇太后啟鑾, 秋獮木蘭. 戊子, 都察院左都御史勒爾森卒, 以觀保代之. 辛卯, 甘肅隴西等十二州縣地震. 甲午, 以安泰為鑲黃旗蒙古都統. 乙未, 前和闐辦事大臣和誠以貪婪鞫實, 正法. 丁酉, 削桑寨多爾濟王爵.

八月甲辰朔, 減朝審、秋審緩決三次以上刑. 己未, 帝自避暑山莊巡幸木蘭, 行圍. 是月, 賑甘肅隴西、寧遠、靖遠等被災災民.

九月乙亥, 命貝子那木札勒車凌等討郭羅克. 丁丑, 賞被水衝坍房屋之三姓打牲烏拉額木赫索羅旗丁銀兩, 並免官屯應交糧米. 免浙江湖州等府屬乾隆二十六年水災緩徵糧米. 戊寅, 命尹繼善管理兵部事, 劉統勳管理刑部事. 伊犁將軍明瑞等奏, 克復烏什城. 乙酉, 以高恆為總管內務府大臣. 戊子, 定國史列傳體例. 辛卯, 以明瑞等未將烏什叛人殄誅, 送往伊犁, 下部嚴議. 辛丑, 以李侍堯署工部尚書. 是月, 賑山東章丘等二十一州縣水災.

冬十月己酉, 明瑞、阿桂以辦烏什事務錯繆, 褫職留任. 辛酉, 以土謝圖汗車登多爾濟為喀爾喀右翼副將軍. 己巳, 楊應琚陛見. 命和其衷署陝甘總督, 湯聘暫行護理陝西巡撫事務. 是月, 賑長蘆滄州等三場灶戶水災.

十一月甲戌, 以莊親王允祿年老事繁, 調託恩多為正黃旗滿洲都統, 永瑋為正白旗蒙古都統. 乙酉, 以傅森為內大臣, 調託恩多為吏部尚書, 託庸為兵部尚書, 調馮鈐為安徽巡撫, 李因培為湖南巡撫, 以湯聘為湖北巡撫. 庚寅, 以富虎為領隊大臣, 駐劄伊犁. 丑達以扶同桑寨多爾濟私與俄羅斯貿易, 正法. 明瑞等以盡誅烏什附逆回眾奏聞. 壬辰, 封皇五子永琪為和碩榮親王. 以達色為正藍旗蒙古都統, 署領侍衛內大臣. 癸巳以永泰為寧夏將軍. 甲午, 如松緣事奪右宗正職. 五吉以徇庇奪職, 以新柱為理藩院尚書, 調容保為西安將軍, 以富椿為江寧將軍. 調馮哲為古北口提督, 以譚五格為貴州提督. 丙申, 聖壽節, 停止筵宴. 己亥, 命阿桂赴雅爾辦事, 換安泰來京. 以新柱為正紅旗蒙古都統. 是月, 免江蘇海州、山東章丘、甘肅河州等廳州縣被災額賦.

十二月乙巳, 以輔國公永瑋為宗人府右宗正. 戊申, 以蘊著為工部尚書, 嵩椿為綏遠城將軍. 丙辰, 定巡防海洋章程. 己未, 賜七世同居之陝西涇陽縣貢生張璘御製詩章及幣. 丁卯, 命託恩多兼署兵部尚書. 己巳, 祫祭太廟. 是月, 賑甘肅靖遠、山東齊河等州縣被災災民.

是歲, 朝鮮來貢.

新清史卷十五 本紀十五

高宗四

三十一年春正月壬申, 詔以御宇三十年, 函夏謐寧, 寰宇式闢, 自本年始, 普免各省漕糧一次. 甲戌, 免甘肅靖遠等十四廳州縣、陝西延安等三府州屬積年逋賦. 丙戌, 以進勦莽匪, 調楊應琚為雲貴總督, 吳達善為陝甘總督, 以和其衷護之, 劉藻為湖廣總督, 湯聘署陝西巡撫. 庚寅, 刑部尚書莊有恭, 以江蘇巡撫任內, 於題參重案, 巧為解怨市恩, 革協辦大學士. 甲午, 莊有恭奪職下獄. 乙未, 調李侍堯署刑部尚書, 董邦達為工部尚書, 以張泰開為禮部尚書, 范時綬為左都御史.

二月壬寅, 劉藻以雲南總督任內勦辦莽匪, 調度乖方, 降為湖北巡撫, 仍與雲南提督達啟下部嚴議. 以定長為湖廣總督, 調李因培為福建巡撫, 常鈞為湖南巡撫, 湯聘為雲南巡撫. 庚戌, 帝啟鑾, 謁東陵. 辛亥, 和其衷以彌補段成功虧空, 褫職逮問. 以舒赫德署陝甘總督. 命四達赴陝西, 會彰寶審辦段成功虧空一案. 調明山為陝西巡撫, 吳紹詩為江西巡撫. 庚申, 帝還京師. 辛酉, 莊有恭論斬. 壬戌, 帝啟鑾, 謁泰陵. 癸亥, 劉藻奪職, 留滇效力. 達啟緣事奪職, 調李勳為雲南提督, 以李國柱為湖廣提督. 甲子, 以鄂寧為湖北巡撫. 乙丑, 帝謁泰陵. 是日回鑾. 丁卯, 命范宜忠、達桑阿、溫福、存泰往英吉沙爾等處, 換常岳、雅郎阿、伍彌泰、額僧額回京. 戊辰, 帝還京師.

三月癸未, 命弘晌往庫車辦事, 換鄂寶回京. 乙酉, 命四十六往葉爾羌辦事, 換汪騰龍回京. 丁亥, 帝詣先農壇行禮, 親耕耤田. 常鈞奏, 劉藻畏罪自殺. 己丑, 楊應琚以猛籠等土司內附奏聞. 庚寅, 伊犁參贊大臣愛隆阿卒, 賞銀五百兩治喪. 辛卯, 命吐魯番郡王額敏和卓駐葉爾羌辦事. 以烏勒登為參贊大臣, 駐伊犁辦事.

夏四月辛丑, 楊應琚奏, 大猛養頭人內附, 官軍進取整欠、孟艮. 以莽匪整欠平, 宣諭中外. 甲辰, 和其衷論斬, 段成功處斬. 丁未, 以莽匪平, 免雲南普藤等十三土司地方本年額徵正耗銀米, 及猛籠舊欠銀兩. 辛亥, 命官保赴藏辦事, 換阿敏爾圖回京. 甲子, 賜張書勳等二百一十三人進士及第、出身有差. 丙寅, 賑盛京、開原等城水災, 並蠲額賦.

五月甲戌, 帝詣黑龍潭祈雨. 乙亥, 寧夏將軍永泰卒, 以額僧格代之. 戊寅, 命正一真人視三品秩. 丙戌, 帝詣黑龍潭祈雨. 丁亥, 諭嗣後前往駐藏辦事大臣, 俱著出缺. 癸巳, 命旌額理往葉爾羌, 換額爾景額回京. 甲午, 命阿桂回駐伊犁, 烏勒登往雅爾辦事.

六月甲辰, 命海明赴西寧, 換七十五回京. 丙午, 楊應琚奏, 猛勇頭目召齋及猛龍沙頭目叭護猛等內附. 戊申, 予故三品銜西洋人郎世寧侍郎銜. 乙丑, 諭各省督撫, 毋購珍奇入貢. 是月, 賑湖南益陽等三縣水災.

秋七月己巳朔, 撥戶部銀三百萬兩, 交甘肅備賑. 壬申, 停陝甘省捐監例. 丙子, 帝奉皇太后啟鑾, 秋獮木蘭. 丁丑, 免經過州縣錢糧十分之三. 己卯, 以阿里袞、于敏中從扈, 命舒赫德兼署戶部尚書. 壬午, 皇后崩. 帝奉皇太后駐蹕避暑山莊. 癸未, 諭以皇后上年從幸江、浙, 不能恪盡孝道, 喪儀照皇貴妃例. 壬辰, 御史李玉鳴奏, 皇后喪儀未能如例, 忤旨, 戍伊犁. 丁酉, 定整欠、孟艮地方糧額, 加恩緩至戊子年徵收. 楊應琚奏, 補哈大頭目噶第牙翁、猛撒頭目喇鮓細利內附.

八月己亥, 賑湖南湘陰等十三縣衛水災. 辛亥, 調李時升為雲南提督, 以汪騰龍為陝西提督. 壬子, 雲南提督李勳卒, 贈太子太保. 癸丑, 帝自避暑山莊巡幸木蘭, 行圍. 降李因培為四川按察使, 宥莊有恭罪, 起為福建巡撫. 甲寅, 明瑞奏伊犁蝗, 諭明年西安兵丁不必移駐. 乙卯, 河溢銅山縣韓家堂. 癸亥, 裁察哈爾副都統一員, 留一員駐張家口. 是月, 賑湖南、江西、安徽、甘肅等處災.

九月乙亥, 免直隸宛平等十七州縣乾隆二十三年至二十六年逋賦. 辛巳, 調安泰為察哈爾都統. 戊子, 以烏勒登為鑲黃旗蒙古都統. 乙未, 楊應琚奏, 木邦定期歸附, 現調撥官兵, 親赴永昌受降, 並籌辦緬匪, 帝嘉之. 是月, 免甘肅、山東被災新舊額賦. 賑浙江災.

冬十月己亥, 帝奉皇太后還京師. 壬寅, 命裘曰修等查勘江南淮徐等處支河堤工. 甲辰, 阿爾泰等奏, 金川郎卡畏罪輸誠, 情愿退還土司人口侵地, 業經允其所懇. 帝以蠻性反覆靡常, 不能永無侵軼, 姑從所請. 丁未, 停直隸、安徽、山西、河南等省捐監例. 戊申, 楊應琚奏, 整賣、景線、景海各部頭人內附. 辛亥, 賜白成龍等五十一人武進士及第、出身有差. 韓家堂漫工合龍, 議敘在工人員. 癸丑, 降彭啟豐為兵部侍郎. 甲寅, 以陸宗楷為兵部尚書. 壬戌, 增設雲南迤南道, 裁永北府. 是月, 免直隸懷安縣霜災額賦. 賑江蘇、陝西、安徽、長蘆等災.

十一月乙亥, 楊應琚奏, 緬甸大小猛育、猛答各部頭人內附. 戊寅, 以楊應琚病, 命楊廷璋前往永昌接辦緬匪. 己丑, 召嵩椿來京. 辛卯, 皇太后聖壽節, 奉懿旨, 停止筵宴. 癸巳, 命侍衛福靈安帶御醫往視楊應琚病. 甲午, 裁福建泉州府西倉同知, 改設臺灣府理番同知. 乙未, 命修玉牒. 是月, 賑甘肅災, 並蠲免額賦.

十二月辛丑, 命託雲駐藏辦事, 換瑪□回京. 乙巳, 召常鈞來京, 調鄂寧為湖南巡撫, 以鄂寶為湖北巡撫. 丙辰, 裁綏遠城副都統, 增右衛歸化城副都統各一員. 以巴祿為綏遠城將軍. 辛酉, 大清會典告成, 御製序. 甲子, 祫祭太廟. 是月, 免浙江水災額賦. 賑甘肅、江西、湖南等災.

是歲, 朝鮮、琉球來貢.

三十二年春正月辛未, 祈穀於上帝. 乙亥, 雲南官軍勦緬匪於新街, 失利, 諭楊廷璋回廣東. 壬午, 定督撫歲終彙奏屬員有無虧空例. 庚寅, 以巡幸天津, 免所過州縣及天津府屬本年錢糧十分之三. 癸巳, 李時升以畏葸奪職, 命楊寧為雲南提督.

二月乙未朔, 以楊應琚病, 命其子江蘇按察使楊重英馳赴永昌省視, 並襄理軍務. 丙申, 命續纂通典、通志、文獻通考. 戊戌, 調容保為廣州將軍, 素玉為西安將軍, 以永瑞為荊州將軍. 辛丑, 以三和為內大臣. 壬寅, 兩廣總督楊廷璋奏, 自雲南回任. 丁未, 逮李時升下獄. 己酉, 調鄂寧為雲南巡撫, 湯聘為貴州巡撫, 方世俊為湖南巡撫. 乙卯, 和碩莊親王允祿薨. 丙辰, 帝臨奠. 己未, 帝啟鑾, 幸天津. 癸亥, 帝閱淀河. 賑奉天承德等五州縣及興京鳳凰城災民. 是月, 免江蘇上年水災地丁河租蘆課.

三月乙丑朔, 帝閱子牙河堤. 召楊應琚入閣辦事, 以明瑞為雲貴總督, 專辦軍務. 丙寅, 廣直隸本年科試學額. 宗室蘊著緣事鐫級, 調託庸為工部尚書, 以明瑞為兵部尚書. 己巳, 免直隸通省逋賦. 庚午, 閱天津駐防滿洲兵. 以阿桂為伊犁將軍. 壬申, 閱綠營兵. 乙亥, 命疏濬北運河及子牙河. 丙子, 移江蘇蘇松糧道駐蘇州, 兼巡蘇州府. 庚辰, 帝還京師. 辛巳, 革楊應琚大學士. 以陳弘謀為東閣大學士, 兼理工部事, 劉綸為吏部尚書, 協辦大學士. 壬午, 以緬匪入寇盞達、隴川, 宣示楊應琚貽誤罪狀. 癸未, 命鄂寧赴普洱辦軍務. 李因培以湖南巡撫任內欺罔論斬. 丙戌, 調福祿為西安將軍, 額僧格為杭州將軍, 以穆爾泰為寧夏將軍. 丁亥, 帝詣先農壇行禮, 親耕耤田. 庚寅, 以李侍堯為兩廣總督, 召楊廷璋為刑部尚書. 癸巳, 命將楊應琚解京治罪, 以鄂寧署雲貴總督. 是月, 免山東永阜場、長蘆海豐場上年水災額賦. 賑安徽上年水災, 並免額賦.

夏四月甲午, 裁天津駐防水師營官兵, 移福州等處分駐. 辛丑, 以雲南邊境瘴盛, 命暫停進兵. 己酉, 帝詣黑龍潭祈雨. 甲寅, 命各省大計, 藩、臬兩司均由督撫出考. 庚申, 命張泰開以禮部尚書管左都御史事, 嵇璜署禮部尚書.

五月己巳, 湯聘以瞻徇朦蔽, 奪職下獄. 調鄂寶為貴州巡撫, 定長兼署湖北巡撫. 以伊勒圖為伊犁參贊大臣. 庚午, 以范時綬為湖北巡撫, 命常鈞駐喀喇沙爾辦事. 調嵇璜為禮部尚書, 張泰開為左都御史. 壬申, 命陳弘謀管工部. 丙子, 以觀音保等為領隊大臣, 領健銳等營兵二千名, 赴雲南. 楊寧奏, 官軍失利于木邦, 退師龍陵, 諭嚴緝逃兵. 丁丑, 免雲南大兵經過州縣及永昌等三府州額賦, 並通省額賦十分之五. 己丑, 夏至, 祭地於方澤. 壬辰, 命玉魯斯為領隊大臣, 赴雲南. 是月, 免奉天、陝西上年被災額賦.

六月癸卯, 鑲紅旗蒙古都統那親卒. 甲辰, 以莊親王永□為鑲紅旗蒙古都統. 辛酉, 以額爾景額為參贊大臣, 遣赴雲南. 是月, 賑湖北荊門州本年水災.

秋七月癸亥朔, 改復嘉峪關至哈密軍臺舊站, 命哈密道員回駐安西. 甲子, 命軍前奏事用清字, 行軍以鳴角為號. 福建巡撫莊有恭卒. 壬申, 命秦璜往喀什噶爾, 柏琨往闢展辦事. 辛巳, 調崔應階為福建巡撫, 以李清時為山東巡撫, 嵇璜為河東河道總督, 裘曰修為禮部尚書. 直隸古北口提督馮哲卒, 以王進泰代之. 壬午, 帝奉皇太后啟鑾, 秋獮木蘭. 免經過州縣本年錢糧十分之三. 丁亥, 調譚五格為雲南提督, 楊寧為貴州提督. 戊子, 帝奉皇太后駐蹕避暑山莊. 己丑, 舍圖肯緣事解任, 以新柱為盛京將軍, 官保為正紅旗蒙古都統.

閏七月癸巳, 舍圖肯奪職. 庚戌, 禁河臣內幕用屬員. 甲寅, 以楊應琚欺罔, 賜自裁. 丙辰, 鄂寧奏, 緬匪渡小猛崙江, 入寇雲南茨通. 是月, 免甘肅災地額賦. 賑江蘇、湖北、安徽、江西水災.

八月癸酉, 調裘曰修為工部尚書, 董邦達為禮部尚書. 丙子, 召楊寧為蒙古都統, 以李國柱為貴州提督, 福永為湖廣提督. 以綽克托為領隊大臣, 駐伊犁, 柏琨駐闢展, 伊勒圖駐喀什噶爾辦事. 丁丑, 帝幸木蘭, 行圍. 癸未, 王檢以病解任. 乙酉, 以鐘音為廣東巡撫. 己丑, 諭明瑞以額勒登額代譚五格, 分路進兵. 是月, 賑浙江江山縣水災, 免奉天水災田賦.

九月壬辰朔, 命慶桂往庫倫辦事. 命巴爾品為參贊大臣, 往雅爾換烏勒登回京. 甲午, 命傅景往青海辦事. 戊戌, 設雅爾臺站. 戊申, 命永寧、福僧額往烏魯木齊等處, 換李景高、柏琨回京. 己酉, 命札隆阿往科布多, 換玉柱回京. 癸丑, 帝奉皇太后還京師. 甲寅, 命託恩多署兵部尚書. 乙卯, 福建提督馬負書卒, 調黃仕簡代之, 以甘國寶為廣東提督. 是月, 賑湖北、山東水災.

冬十月辛酉朔, 享太廟. 壬戌, 賜李因培自裁. 庚辰, 諭明瑞以將軍管總督. 是月, 賑直隸水、雹災.

十一月辛卯朔, 四川提督岳鍾璜卒, 調馬銘勳代之, 以黃正綱為江南提督, 段秀林為浙江提督. 壬辰, 冬至, 祀天於圜丘. 癸巳, 免朝賀. 壬子, 召范時綬來京, 調鄂寶為湖北巡撫, 以良卿署貴州巡撫. 乙卯, 皇太后聖壽節, 奉懿旨, 停止筵宴. 戊午, 密諭明瑞, 以阿瓦不能遽下, 退師木邦. 是月, 免江西、安徽水災額賦雜課. 賑甘肅、山東災.

十二月己巳, 命文職一品、武職一品及七品, 一體分別正從, 更定官階. 甲戌, 楊寧以溺職奪職, 發伊犁效力. 戊寅, 明瑞奏, 渡大疊江, 進軍錫箔, 波龍等處土司頭人羅外耀等內附. 己卯, 參贊大臣額爾景額卒於軍, 贈都統銜, 予世職. 以額勒登額為參贊大臣, 伊柱為領隊大臣. 辛巳, 准河員原籍三百里外無庸迴避. 戊子, 祫祭太廟.

是歲, 朝鮮、安南來貢.

三十三年春正月辛卯, 明瑞奏, 克蠻結. 壬辰, 封明瑞一等誠毅嘉勇公, 原襲之承恩公, 命其弟奎林承襲；賞札拉豐阿都統銜, 烏三泰等副都統銜, 各弁兵陞賞有差. 己亥, 御批歷代通鑑輯覽成, 御製序. 庚子, 調彰寶為山東巡撫, 以蘇爾德為山西巡撫. 辛丑, 祈穀於上帝. 丙午, 盛京將軍新柱卒, 察例議恤. 調明福為盛京將軍, 以常在為福州將軍. 丁未, 閩浙總督蘇昌卒, 察例議恤. 以阿里袞為參贊大臣, 馳赴雲南軍營. 以崔應階為閩浙總督, 富尼漢為福建巡撫. 庚戌, 以額勒登額辦理諸事不善, 不勝參贊之任, 命仍在領隊大臣上行走. 辛亥, 命左秀、常保住為領隊大臣.

二月癸亥, 御經筵. 丙寅, 諭用兵緬甸, 輕敵致釁, 引為己過, 令明瑞等班師, 額勒登額、譚五格褫職逮問；以立柱為雲南提督, 阿里袞署雲貴總督；以明亮為參贊大臣, 帶吉林兵赴雲南軍營. 戊辰, 祭大社、大稷. 帝還圓明園. 辛未, 鄂寧奏, 參贊大臣珠魯訥於木邦被圍, 自盡. 甲戌, 帝謁泰陵. 乙亥, 調五福為雲南提督, 立柱為貴州提督, 李國柱為湖廣提督, 福永為烏魯木齊提督. 丙子, 賞鄂寧內大臣銜. 丁丑, 帝詣暢春園, 問皇太后安. 以巴圖濟爾噶勒為雲南軍營參贊大臣. 辛巳, 以路峨為甘肅提督. 丙戌, 將軍公明瑞於小猛育陣亡, 以子惠倫襲公爵. 以傅恆為經略, 阿里袞、阿桂為副將軍, 舒赫德為參贊大臣, 馳赴雲南軍營. 以鄂寧為雲貴總督, 調明德為雲南巡撫. 以散秩大臣富德薦舉額勒登額, 命革職治罪. 命伊勒圖署伊犁將軍. 以福隆安為兵部尚書、軍機處行走. 命託恩多署步軍統領. 以永德為浙江巡撫, 調彰寶為江蘇巡撫, 富尼漢為山東巡撫, 鄂寶為福建巡撫, 程燾為湖北巡撫. 調容保為江寧將軍. 丁亥, 帝詣先農壇行禮, 親耕耤田. 戊子, 予珠魯訥子雲騎尉世職, 並賞還陣亡革職總兵胡大猷原銜. 是月, 免直隸龍門等縣上年水、雹、霜災、安徽懷寧等州縣衛上年水災額賦.

三月己丑朔, 以保寧為領隊大臣, 馳赴雲南軍營. 以原任湖北巡撫范時綬為正白旗漢軍都統. 甲午, 予札拉豐阿世襲男爵, 觀音保等各加給世職有差. 壬寅, 溫惠皇貴太妃薨. 癸卯, 帝親奠溫惠皇貴太妃. 以永泰為西陵總管內務府大臣. 乙巳, 調鄂寶為廣西巡撫, 鐘音為福建巡撫, 良卿為廣東巡撫, 錢度為貴州巡撫, 巴祿為察哈爾都統, 傅良為綏遠城將軍. 丙午, 命都爾嘉以副都統為伊犁領隊大臣. 庚戌, 免賠臺灣遭風漂沒兵米. 辛亥, 以增海為廣州將軍. 除福建彰化縣水衝園地額賦. 甲寅, 召鄂寧來京. 是月, 免山東高苑、江西南昌等縣上年水災額賦. 賑甘肅平涼等州縣上年水災.

夏四月庚申, 常雩, 祀天於圜丘. 甲子, 以富廉為鑲藍旗漢軍都統. 丁卯, 命良卿仍留貴州巡撫任, 調錢度為廣東巡撫. 戊辰, 命兵部尚書陸宗楷兼管國子監事. 壬申, 御試翰林、詹事等官, 擢吳省欽等三人為一等, 餘各陞黜留館有差. 試由部院入翰林等官, 擢覺羅巴彥學為一等, 餘留館陞黜有差. 戊寅, 調託庸為刑部尚書, 福隆安為工部尚書, 阿桂為兵部尚書. 甲申, 額勒登額、譚五格伏誅. 乙酉, 帝臨奠明瑞、札拉豐阿、觀音保. 丁亥, 除四川中江等七州縣坍廢鹽井額賦. 是月, 免安徽安慶等府州上年水災額賦.

五月甲午, 夏至, 祭地於方澤. 乙未, 停止御史兼辦部務. 丙午, 命兵部奏派大員揀選各省請發參將以上人員, 著為令. 戊申, 命廣西、四川、貴州採買馬匹.

六月庚申, 命明德赴永昌. 賞舒赫德都統銜, 赴烏什, 換永貴回京. 乙丑, 色布騰巴爾珠爾病, 以伊勒圖為理藩院尚書. 戊辰, 以託庸為鑲紅旗滿洲都統. 命浙江、山東嚴緝偷割髮辮匪犯. 庚午, 改命官保署理藩院尚書. 癸酉, 玉牒成. 丁丑, 革鄂寧內大臣銜. 戊寅, 張泰開乞休, 允之, 予太子少傅、禮部尚書銜. 辛巳, 以范時綬為左都御史. 壬午, 降鄂寧為福建巡撫, 以阿桂為雲貴總督, 鐘音仍留廣東巡撫任. 召鄂寶來京, 調錢度為廣西巡撫. 尹繼善、高晉以兩淮鹽務積弊, 匿不以聞, 均下部嚴議.

秋七月丁亥, 禁哈薩克等轉販俄羅斯貨物於內地貿易. 癸巳, 帝奉皇太后啟鑾, 秋獮木蘭. 甲午, 調託庸為兵部尚書, 以官保為刑部尚書, 仍署理藩院尚書. 己亥, 帝奉皇太后駐蹕避暑山莊. 辛丑, 實授伊勒圖伊犁將軍, 仍兼理藩院尚書. 己酉, 紀昀以漏洩籍沒前運使盧見曾諭旨, 褫職, 戍烏魯木齊. 辛亥, 革舒赫德雲騎尉世職. 甲寅, 調官保為正紅旗滿洲都統. 是月, 免安徽潛山等州縣學田上年水災額賦.

八月甲子, 以札隆阿為雅爾領隊大臣. 丁卯, 准俄羅斯廓密薩爾於恰克圖通商. 辛未, 帝自避暑山莊幸木蘭, 行圍. 壬申, 直隸總督方觀承卒, 以楊廷璋代之, 調裘曰修為刑部尚書, 以蔡新為工部尚書. 甲戌, 李侍堯奏, 暹羅為緬人所破, 其國王之孫詔萃奔安南河仙鎮, 土官莫士麟留養之, 內地人甘恩敕據暹羅, 乞封敕. 嘉獎莫士麟, 命甘恩敕求其主近支立之, 不得自王乞封號. 己卯, 加託恩多、于敏中、崔應階太子太保, 託庸、楊廷璋太子少保.

九月戊子, 以簡親王豐訥亨無故詬詈喀喇沁郡王喇特納錫第, 奪領侍衛內大臣職. 己丑, 以伊勒圖為領侍衛內大臣, 嵩椿署伊犁將軍. 除浙江錢塘等縣坍沒地畝額賦. 乙未, 帝駐蹕避暑山莊. 戊戌, 高恆、普福論斬. 辛丑, 帝奉皇太后自避暑山莊回鑾. 丁未, 帝奉皇太后還京師. 己酉, 蘇爾德以查拏割辮匪犯不力, 降按察使銜. 以鄂寶為山西巡撫. 達色罷, 以福祿為領侍衛內大臣, 調富僧阿為西安將軍, 以傅玉為黑龍江將軍. 以穆爾泰為杭州將軍, 偉善為寧夏將軍. 辛亥, 調蔡新為刑部尚書, 以嵇璜為工部尚書, 吳嗣爵署河東河道總督.

冬十月乙卯朔, 享太廟. 丁巳, 以嵩椿為正紅旗蒙古都統, 曹瑞為正紅旗漢軍都統. 戊午, 調永慶為伊犁領隊大臣, 以圖桑阿為烏什領隊大臣. 己未, 以哈國興為貴州提督. 庚申, 冊封慶妃、貴妃、容妃. 辛酉, 臺灣竊賊黃教糾眾滋事, 諭鄂寧等嚴飭勦捕. 庚午, 以福永為正藍旗蒙古都統, 馬銘勳為烏魯木齊提督, 董天弼為四川提督. 辛未, 錢度降雲南布政使, 以宮兆麟為廣西巡撫. 調色布騰巴爾珠爾為鑲藍旗蒙古都統, 努三為鑲藍旗滿洲都統. 辛巳, 高恆、普福、達色處斬, 改海明等緩決. 癸未, 撥戶部銀四十萬兩, 於直隸備賑. 以永貴署伊犁將軍. 是月, 免甘肅平涼等州縣上年冰、雹、水、霜災額賦. 賑直隸霸州等州縣水、雹災, 兩淮富安等場旱災.

十一月丁酉, 冬至, 祀天於圜丘. 戊戌, 免朝賀. 以緬人來書不遜, 諭阿里袞籌進勦. 己亥, 重修太學文廟落成, 改殿為大成殿, 門為大成門, 頒御書扁額. 辛丑, 諭吳必達勦捕臺匪黃教, 剋期竣事. 癸卯, 命索琳在軍機處行走. 丁未, 免雲南永昌等府廳上年稅課缺額銀兩. 己酉, 皇太后聖壽節, 遵懿旨, 停止筵宴. 是月, 賑直隸河間等縣水、蟲災, 河南光州等州縣旱災, 雲南鄧州等州縣水災.

十二月己未, 降富尼漢為山西布政使, 以富明安為山東巡撫, 降程燾為江西布政使, 以揆義署湖北巡撫, 以梁鴻翥署漕運總督. 庚申, 託恩多奪職, 調永貴為吏部尚書, 以觀保為禮部尚書, 素爾訥為左都御史. 調託庸為正黃旗滿洲都統, 以札拉豐阿為鑲紅旗滿洲都統. 乙丑, 以吳達善為湖廣總督, 彰寶兼署兩江總督, 明山為陝甘總督. 調阿思哈為陝西巡撫, 以文綬為湖南巡撫. 丁卯, 召明福來京, 以額爾德蒙額署盛京將軍. 甲戌, 賑奉天承德等州縣水災. 壬午, 命阿思哈仍留湖南巡撫, 調文綬為陝西巡撫. 癸未, 祫祭太廟. 是月, 免兩淮富安等場上年旱災額賦. 賑甘肅皋蘭等州縣廳旱、霜災, 湖北孝感等縣衛所旱災.

是歲, 朝鮮、琉球來貢.

三十四年春正月丙戌, 免雲南官兵所過地方及永昌等三府州本年錢糧, 其非經過地方免十分之五, 並免湖北、湖南、貴州三省官兵經過處所本年錢糧十分之三. 戊子, 命河南光州等七州縣平糶. 庚寅, 以緬人書詞桀驁, 命副將軍阿桂與阿里袞, 協助傅恆征勦. 辛卯, 祈穀於上帝. 以明德為雲貴總督, 喀寧阿為雲南巡撫. 明福緣事奪職逮問. 壬辰, 命撥通倉米二十萬石, 備直隸霸州等十二州縣賑糶. 甲午, 右部哈薩克阿布勒比斯子卓勒齊等來朝. 乙未, 調恆祿為盛京將軍, 傅良為吉林將軍, 常在為綏遠城將軍. 辛丑, 以官保署戶部尚書. 裁寧夏右翼副都統、吉林拉林副都統. 調增海為福州將軍, 以特克慎為廣州將軍, 命常青署綏遠城將軍. 壬寅, 以福隆安署總管內務府大臣, 簡親王豐訥亨署領侍衛內大臣, 癸卯, 賜傅恆御用盔甲. 戊申, 命官保協辦大學士. 以福隆安署理藩院尚書. 己酉, 命臺灣鎮總兵葉相德勦捕臺灣賊匪黃教. 癸丑, 以南掌國王之弟召翁遣使請兵復仇, 諭阿桂等預備由南掌分路進兵.

二月甲寅朔, 御製重修太學文廟碑文. 嵇璜緣事降調, 以程景伊為工部尚書. 丁巳, 釋奠先師孔子. 戊午, 祭大社、大稷. 己未, 御經筵. 乙丑, 以富尼漢為安徽巡撫. 丁丑, 馮鈐奪職. 庚辰, 賑盛京承德等州縣上年水災, 並免額賦有差. 辛巳, 命江蘇上年被水各州縣平糶. 癸未, 命傅恆整飭雲南馬政. 以諾倫為綏遠城將軍. 是月, 免河南光州等州縣上年旱災額賦.

三月乙酉, 命伊犁將軍伊勒圖帶索倫兵往雲南軍營. 丁亥, 帝詣先農壇行禮, 親耕耤田. 己丑, 命伊爾圖為烏里雅蘇臺參贊大臣. 庚寅, 帝幸湯山. 癸巳, 幸盤山. 庚子, 帝還京師. 壬寅, 福祿以年老罷, 以阿桂為領侍衛內大臣. 丙午, 明德降補江蘇巡撫, 命阿桂暫署雲貴總督. 丁未, 左部哈薩克阿布賚子斡里蘇勒統等至京瞻覲, 賞賚有差. 是月, 免直隸霸州等縣廳上年水災、安徽合肥等州縣衛上年旱災額賦. 賑甘肅皋蘭等州縣廳水、旱、霜、雹災.

夏四月乙卯, 常雩, 祀天於圜丘. 己未, 鄂寧奪職, 給三等侍衛銜, 發往雲南軍營效力黷罪. 以溫福為福建巡撫. 吳必達補臺灣總兵, 仍督勦黃教, 以葉相德為福建水師提督. 庚申, 除福建彰化縣水衝沙壓田園額賦. 壬戌, 帝閱健銳營兵. 丁卯, 永瑞、五福奪職, 給三等侍衛, 留雲南軍營效力黷罪. 以雅郎阿為荊州將軍, 本進忠為雲南提督. 壬申, 命傅恆進兵老官屯, 阿桂進兵猛密. 癸酉, 臺灣平, 賊匪黃教等伏誅. 丁丑, 賜陳初哲等百五十一人進士及第、出身有差. 己卯, 改華山為正白旗蒙古副都統. 是月, 免湖北孝感等州縣衛所上年旱災額賦有差.

五月壬午朔, 日有食之. 安南夷目黃公纘率屬內附. 己丑, 裁江寧副都統一. 庚寅, 禮部尚書董邦達以病乞休, 帝慰留之. 己亥, 夏至, 祭地於方澤. 己酉, 准各省糧艘旗丁餘米於通州糶賣.

六月丙辰, 以阿思哈為雲貴總督, 喀寧阿為河南巡撫. 禁錢謙益初學集、有學集. 丁巳, 傅恆奏, 猛拱土司內附. 乙丑, 以傅顯為漕運總督. 戊寅, 湖北黃梅縣江堤決, 命湖廣總督吳達善、湖北巡撫揆義勘之. 是月, 免安徽定遠等州縣上年旱災學田額賦. 賑福建省城一帶、湖北江夏、安徽懷寧、江西德化等州縣水災.

秋七月癸未, 以富椿為鑲藍旗漢軍都統. 丁亥, 以明德署雲貴總督, 移駐騰越, 經理軍務. 辛卯, 設伊犁巴彥岱城領隊大臣一. 傅恆奏, 猛密土司內附. 甲午, 帝奉皇太后駐蹕避暑山莊. 李侍堯奏, 暹羅仍為甘恩敕所踞. 己亥, 調陸宗楷為禮部尚書, 蔡新為兵部尚書, 以吳紹詩為刑部尚書, 海明為江西巡撫, 梁國治為湖北巡撫. 丁未, 彗星見. 漕運總督傅顯於軍營病卒, 賜恤. 己酉, 揆義奪職. 是月, 賑浙江仁和等州縣廳水災. 李侍堯檄莫士麟會暹羅土目討甘恩敕.

八月丁巳, 帝以明年八月屆六旬萬壽節, 且越歲辛卯, 即恭遇皇太后八旬聖壽, 一切仍遵二十四年所降諭旨, 不必舉行. 甲子, 賜巴彥岱城名曰惠寧. 乙丑, 帝幸木蘭, 行圍. 己巳, 雲南提督本進忠於軍營病卒, 贈官, 察例議恤. 以蔡琛自縊獄中, 褫福建按察使孫孝愉職, 發軍臺. 是月, 賑甘肅皋蘭等州廳旱災.

九月己丑, 帝詣皇太后行宮問安, 駐蹕避暑山莊. 庚寅, 以綿恩為左翼前鋒統領. 乙未, 帝奉皇太后自避暑山莊回鑾. 丙申, 散秩大臣噶布舒於軍營病卒, 察例議恤. 己亥, 命阿桂、伊勒圖自蠻暮迓傅恆會師. 庚子, 致仕侍郎、太子太傅、尚書銜沈德潛卒, 贈官, 察例議恤. 辛丑, 帝奉皇太后還京師. 壬寅, 命劉統勳會勘山東運河. 癸卯, 傅恆奏, 猛拱土司渾覺率眾來降. 帝嘉之, 特賞三眼孔雀翎. 戊申, 命阿桂據新街勦賊. 是月, 賑江西德化等縣潮災, 浙江仁和等縣衛水災, 陝西定邊縣雹災.

冬十月己酉朔, 享太廟. 癸丑, 以高誠為西陵總管內務府大臣. 彗星復見. 乙卯, 阿思哈奪職, 給副都統銜, 在領隊大臣上行走. 以彰寶署雲貴總督, 明德署雲南巡撫, 調永德為江蘇巡撫, 起熊學鵬署浙江巡撫. 調增海署伊犁將軍, 以溫福署福州將軍. 丁巳, 傅恆奏, 攻克猛養. 癸亥, 賜錢治平等四十七人武進士及第、出身有差. 以富勒渾為領隊大臣, 梁國治兼署湖廣總督. 甲子, 阿桂以畏怯奪職, 在參贊大臣上行走, 以伊勒圖為副將軍. 調喀寧阿為貴州巡撫, 富尼漢為河南巡撫, 以胡文伯為安徽巡撫. 乙丑, 命彰寶往駐老官屯. 戊辰, 以長青為雲南提督. 辛未, 以國子監遺失書籍, 觀保奪職, 陸宗楷鐫級. 壬申, 調永貴為禮部尚書, 託庸為吏部尚書, 伊勒圖為兵部尚書. 調吳紹詩為禮部尚書, 以裘曰修為刑部尚書. 以素爾訥為鑲白旗蒙古都統. 丁丑, 命給海蘭察、鄂呢濟爾噶勒副都統銜. 賜恤雲南軍營病故副都統蒙武爾岱. 是月, 賑直隸長蘆等州縣, 嚴鎮、海豐二場旱災, 安徽懷寧等州縣衛水災.

十一月乙酉, 副將軍戶部尚書果毅公阿里袞在軍營病卒, 賜恤. 命阿桂仍在副將軍上行走, 並以伊勒圖為副將軍, 烏三泰、長青為參贊大臣. 調官保為戶部尚書, 以素爾訥為刑部尚書, 託恩多署左都御史. 以福隆安為步軍統領. 丙戌, 以豐昇額為領侍衛內大臣. 調素爾訥為鑲白旗滿洲都統, 以綽囉斯郡王羅布札為鑲白旗蒙古都統. 庚寅, 以王際華為禮部尚書. 癸巳, 實授黃登賢漕運總督. 贈故革職荊州將軍永瑞、雲南提督五福副都統銜, 賜恤. 乙未, 福建水師提督葉相德病卒, 贈官, 賞銀. 以託恩多為西陵總管內務府大臣. 丙申, 以緬地煙瘴, 官軍損失大半, 命班師屯野牛壩. 召經略傅恆還, 阿桂留辦善後. 己亥, 起觀保署左都御史. 壬寅, 冬至, 祀天於圜丘. 癸卯, 免朝賀. 皇太后聖籌節, 奉懿旨, 停止筵宴. 甲辰, 賜恤故領隊大臣副都統瑚爾起、副都統銜總兵阿第木保. 丁未, 傅恆等攻老官屯不克, 其土官以緬酋猛駮蒲葉書詣軍營乞降, 帝命班師. 是月, 賑甘肅渭寧等州縣廳災.

十二月庚戌, 起吳必達為福建水師提督. 辛亥, 以緬甸平, 班師, 免雲南辦理軍需地方及永昌等三府州明年錢糧十分之五；其直隸、河南、湖北、湖南、貴州等省官兵經過各州縣, 並免十分之三. 命伊勒圖回伊犁將軍任, 增海回福州將軍任. 命兵部尚書蔡新總理國子監事務. 調宮兆麟為湖南巡撫, 以德保為廣東巡撫, 陳輝祖為廣西巡撫. 壬子, 調哈國興為雲南提督, 加太子太保, 長青為貴州提督. 乙卯, 以劉浩為總管內務府大臣. 傅恆等奏, 緬酋猛駮稱臣納貢. 諭俟來京時降旨. 丙辰, 永貴以瞻徇鐫級. 乙丑, 副都統公豐安於撤兵後病卒, 命照軍營病故例議恤. 丁卯, 定緬夷貿易章程. 許成麟以失察兵丁鐫級, 以王濤為廣西提督. 己巳, 帝以來年春月奉皇太后謁東陵, 巡幸天津, 免經過地方及天津府屬明年錢糧十分之三. 以阿桂為禮部尚書, 阿桂在軍營, 以素爾訥署之. 壬申, 吳必達以前往軍營逗留, 仍奪職, 調黃仕簡為福建水師提督, 甘國寶為福建陸路提督, 黃正綱為廣東提督, 以馬全為江南提督. 癸酉, 方世□以贓奪職, 命與良卿一併逮問. 丁丑, 祫祭太廟. 是月, 賑江西德化等十三縣衛水災.

是歲, 朝鮮來貢.

三十五年春正月己卯朔, 以帝六十壽辰, 明歲皇太后八十聖壽, 詔普蠲各省額徵地丁錢糧一次. 庚辰, 諭本年八月舉行恩科鄉試, 來歲三月舉行恩科會試. 加雲貴總督彰寶太子太保. 己丑, 命彰寶嚴防邊口, 毋許緬匪通商. 辛卯, 祈穀於上帝. 以增海為理藩院尚書, 弘晌為福州將軍. 丙午, 平定準噶爾方略成, 御製序. 丁未, 授喀爾喀和碩親王成袞札布世子拉旺多爾濟為固倫額駙.

二月戊申朔, 祭大社、大稷. 己酉, 以阿桂為鑲紅旗漢軍都統. 良卿以贓私欺罔伏法, 方世俊論絞. 庚戌, 御經筵. 癸丑, 命崔應階、黃仕簡實力訓練福建水師. 乙丑, 帝奉皇太后啟鑾, 謁東陵. 己巳, 帝謁昭西陵、孝陵、孝東陵、景陵. 庚午, 帝奉皇太后回鑾, 駐蹕盤山. 壬申, 以緬酋猛駮貢表不至, 諭彰寶備之, 並嚴禁通市. 癸酉, 阿里袞靈柩到京, 命皇四子永□、皇十二子永□、散秩大臣、侍衛等往奠. 乙亥, 命都爾嘉為塔爾巴哈台領隊大臣. 是月, 免直隸靈壽等四縣上年雹災, 山東東平州、東平所上年水災額賦, 並免賠水衝倉穀. 賑陝西定邊縣上年雹災.

三月己卯, 帝奉皇太后還京師. 起吳紹詩為刑部郎中. 辛巳, 召喀寧阿來京, 調宮兆麟為貴州巡撫, 吳達善以湖廣總督兼署湖南巡撫. 壬午, 帝奉皇太后啟鑾, 謁泰陵, 巡幸天津. 癸未, 命明年十月正科武鄉試於恩科武殿試傳臚後舉行. 丙戌, 帝謁泰陵. 戊子, 廣直隸學額. 己丑, 免經過州縣及天津府屬乾隆三十一年至三十三年積久地糧銀及常借、災借穀石, 免直隸乾隆三十一年至三十三年積欠地糧銀及折色銀兩. 庚寅, 減直隸軍流以下罪. 免直隸乾隆三十一年至三十三年因災緩徵銀兩穀石. 甲午, 帝奉皇太后駐蹕天津府. 丙申, 帝閱駐防兵. 經略大學士傅恆還京師, 命與福隆安俱仍為總管內務府大臣. 戊戌, 帝奉皇太后回鑾. 召富尼漢來京, 調永德為河南巡撫, 以薩載署江蘇巡撫. 癸卯, 帝奉皇太后還京師.

夏四月辛亥, 王濤以鄙猥詭譎, 命解任來京. 以緬酋索木邦土司線甕團等, 諭責哈國興粉飾遷就, 召來京, 以長青代為雲南提督. 以李國柱署貴州提督. 癸丑, 常雩, 祀天於圜丘. 以解遜為廣西提督. 己未, 召傅良來京, 以富椿為吉林將軍. 庚申, 副將軍阿桂奏, 遣都司蘇爾相奉檄齎赴老官屯頭目諾爾塔處. 壬戌, 召李國柱來京, 以拜凌阿為貴州提督, 調馬銘勳為湖南提督, 以巴彥弼為烏魯木齊提督. 丙寅, 命楊廷璋督捕天津一帶蝗蝻. 庚午, 帝詣黑龍潭祈雨. 辛未, 四川總督阿爾泰等奏, 小金川土司澤旺攻掠沃克什土司色達克拉寨落, 報聞. 是月, 蠲浙江仁和等八州縣, 杭嚴、嘉湖二衛, 陝西定遠縣三十四年被水、被雹額賦.

五月丁丑朔, 日有食之. 壬午, 以皇八子擅自進城, 褫上書房行走觀保、湯先甲職, 並戒諭之. 癸未, 諭永貴應予革職, 但其平日尚屬勤慎, 加恩補授左都御史, 仍帶革職留任. 乙未, 以祈雨, 命刑部清理庶獄, 減軍流以下罪. 戊戌, 命山東購運麥石, 交五城平糶. 甲辰, 夏至, 祭地於方澤.

閏五月丙午朔, 命吳達善暫署貴州提督. 命裘曰修赴薊州、寶坻一帶捕蝗. 戊申, 京師大雨. 辛亥, 命截留漕糧二十萬石, 於天津北倉備用. 乙卯, 兆德以不稱職解任, 在領侍衛內大臣上行走. 以永貴為鑲黃旗漢軍都統. 己未, 命溫福以吏部侍郎, 在軍機處行走. 鐘音署福建巡撫. 甲子, 裘曰修以捕蝗不力解任, 調程景伊為刑部尚書. 以范時綬為工部尚書, 張若溎為左都御史. 乙丑, 永定河北岸決, 命工部侍郎德成馳往, 會同楊廷璋堵築. 壬申, 以竇光鼐查勘蝗蝻, 所奏俱不明晰, 降四品小京堂. 以裘曰修為順天府尹.

六月丁丑, 命索諾木策凌往密雲捕蝗. 己卯, 哈國興緣事鐫級. 甲申, 諭阿桂等, 調海蘭察、哈國興進兵. 丙戌, 河南永城、江蘇碭山、安徽宿州等州縣蝗. 令高晉、薩載參奏滅蝗不力失職人員, 及覆奏滅蝗情形. 丁亥, 調官保為刑部尚書, 素爾訥為戶部尚書. 戊子, 命英廉、索諾木策凌馳勘熱河水災, 加倍撫恤. 壬辰, 命豐昇額署兵部尚書. 甲午, 貴州古州叛苗香要就獲, 並其親屬皆伏誅, 諭獎敘有差. 命侍郎伍訥璽馳往古北口, 會同提督王進泰查勘水災, 發帑銀二萬兩, 加倍撫恤, 並開倉賑糶. 以貴州需平糶, 命阿爾泰、德福、陳輝祖於四川、湖南、廣西購運米石備糶. 乙未, 命再撥內務府銀二萬兩, 於古北口備賑. 是月, 賑陝西興安州水災.

秋七月乙巳朔, 李侍堯奏, 河仙鎮土官莫士麟請宣諭緬番恢復暹羅, 不許. 丙午, 召傅玉來京, 以增海為黑龍江將軍, 溫福為理藩院尚書. 命和爾精額、伍訥璽馳往古北口籌辦河工. 壬子, 以小金川與沃克什土司搆釁, 命四川總督阿爾泰傳集小金川土司宣諭開導. 癸丑, 帝臨和親王弘晝第視疾. 丁巳, 和親王弘晝薨, 命皇八子、皇十二子穿孝, 賞銀治喪. 太保、大學士、一等忠勇公傅恆卒, 賞銀治喪. 戊午, 帝臨故和親王弘晝、故大學士公傅恆第賜奠. 賞來京祝嘏之百十二歲原任浙江遂昌縣學訓導王世芳國子監司業銜, 並予在籍食俸. 辛酉, 胡文伯以玩視民瘼鐫級, 命裴宗錫為安徽巡撫. 甲子, 截漕糧二十萬石, 賑武清等六縣水災. 丙寅, 命諴親王允祕為鑲黃旗滿洲都統, 調努三為正白旗滿洲都統, 色布騰巴爾珠爾為鑲藍旗滿洲都統, 以豐昇額為鑲藍旗蒙古都統. 庚午, 以豐昇額為總管內務府大臣. 壬申, 明德卒, 命諾穆親署雲南巡撫. 是月, 免安徽宣城等五州縣上年水災學田租銀, 懷寧等二十九州縣衛上年水災額賦有差.

八月戊寅, 以副將軍尚書阿桂辦事取巧, 奪領侍衛內大臣、禮部尚書、鑲紅旗漢軍都統職, 命以內大臣革職留任, 辦副將軍事. 己卯, 以永貴為禮部尚書, 觀保為左都御史, 仍帶革職留任. 命色布騰巴爾珠爾為領侍衛內大臣. 庚辰, 色克慎以目疾罷, 命溫福為正黃旗蒙古都統. 阿爾泰奏, 小金川土司僧格桑親來謝罪, 交出達木巴宗侵地及所搶沃克什之母舅及番民等, 報聞. 辛巳, 命劉統勳兼管吏部事. 甲申, 命撥通倉米二十萬石, 於直隸備賑. 撥帑銀五十萬兩, 於直隸備賑. 諭嗣後賑恤之項, 部庫撥給時, 不准減扣平餘, 著為令. 丙戌, 萬壽節, 帝詣皇太后宮行禮. 御太和殿, 王以下文武各官進表, 行慶賀禮, 奉旨停止筵宴. 命豐昇額在軍機處行走. 己丑, 帝奉皇太后幸熱河. 命再撥通倉米二十萬石, 於直隸備賑. 乙未, 帝奉皇太后駐蹕避暑山莊. 己亥, 帝幸木蘭, 行圍. 是月, 賑直隸武清等六縣及霸州等五州縣水災.

九月丙午, 命阿爾泰為大學士, 仍留辦四川總督事. 壬子, 阿爾泰等奏, 沃克什土司以小金川久圍, 糧盡寨殘, 求暫住達木巴宗, 留土練數百名防守, 並給口糧籽種, 報聞. 乙卯, 札薩克圖汗巴勒達爾卒, 賞銀治喪. 戊午, 帝詣皇太后行宮問安, 駐蹕避暑山莊. 壬戌, 命阿爾泰為武英殿大學士, 兼吏部尚書. 甲子, 命高晉兼署漕運總督. 庚午, 撥熱河四旗、喀喇河屯三廳穀六萬石, 於古北口備用.

冬十月甲戌, 帝奉皇太后回鑾. 庚辰, 帝奉皇太后還京師. 辛巳, 召崔應階來京, 命鐘音署閩浙總督. 壬午, 召大學士阿爾泰來京, 命德福署四川總督, 吳達善兼署湖南巡撫. 召薩載來京, 命李湖護理江蘇巡撫印務. 癸未, 烏勒登以年老有疾解任, 命永璧為鑲黃旗蒙古都統. 癸巳, 命永璧承襲和親王爵. 甲午, 阿桂等奏, 老官屯緬目遣使致書, 請停今歲進兵, 允之. 丁酉, 大學士陳弘謀以衰病乞休, 溫旨慰留. 己亥, 調色布騰巴爾珠爾、豐昇額為領侍衛內大臣, 命嗣後俱按旗分新舊排列. 命再撥部庫銀三十萬兩, 於直隸備賑. 庚子, 雅郎阿以徇庇鐫級. 辛丑, 以傅玉為荊州將軍, 秦璜為鑲紅旗漢軍都統. 是月, 賑浙江蕭山縣錢清場水災.

十一月甲辰, 定雲南裁改各府廳州縣分隸章程. 戊申, 冬至, 祀天於圜丘. 己酉, 免朝賀. 乙丑, 召宮兆麟來京, 命三寶署貴州巡撫. 丁卯, 皇太后聖壽節, 奉懿旨, 停止筵宴. 是月, 賑雲南浪穹縣水災, 甘肅伏羌等二十一廳州縣衛水、旱、雹、霜災, 山東齊河等十七州縣衛水災, 並予章丘等十三州縣葺屋銀兩.

十二月甲戌, 免新疆本年額糧十分之三. 丙子, 黃登賢以昏憒鐫級, 以崔應階為漕運總督. 丙戌, 諭阿桂、彰寶密議進勦緬匪. 庚寅, 以李湖為貴州巡撫. 丁酉, 察哈爾八旗都統巴祿卒, 以常青代之. 辛丑, 祫祭太廟.

是歲, 朝鮮、琉球來貢.

三十六年春正月甲辰, 免福建臺灣府屬本年額徵粟米. 乙巳, 免廣東廣州、韶州等府州屬本年官租十分之一, 廣西桂林等七府州屬本年官租及桂林平樂等府州學租十分之三. 丁未, 免四川寧遠等四府州屬、建昌鎮標各營、雷波等廳民番本年額糧. 戊申, 定雲南銅廠事宜. 辛亥, 祈穀於上帝. 癸丑, 撥庫銀二十萬兩、倉米十七萬石, 於直隸備賑. 己未, 召彰寶來京, 調德福署雲貴總督, 命阿爾泰回四川總督任. 庚申, 以達色為庫車辦事大臣.

二月癸酉, 以旌額理為烏什辦事大臣, 命舒赫德來京. 甲戌, 帝奉皇太后啟鑾, 東巡. 丙子, 免經過直隸州縣本年錢糧十分之三. 庚辰, 命內大臣巴圖濟爾噶勒會同集福, 讞烏梁海副都統莫尼札布等互控之案. 辛巳, 大學士陳弘謀以病乞休, 允之, 加太子太傅. 免直隸滄州等十五州縣民欠借穀, 並武清縣本年錢糧十分之五. 癸未, 命侍郎裘曰修會同楊廷璋、周元理籌辦直隸河工. 丙戌, 免山東經過州縣本年額賦十分之三、災地十分之五. 免山東泰安等二縣本年地丁錢糧. 庚寅, 免山東濟南各屬民欠借穀及東平州、東平所逋賦. 以阿桂請大舉征緬, 申飭之. 辛卯, 免山東濟南等六府屬民欠麥本銀兩. 命伍岱為參贊大臣, 赴雲南軍營. 命劉綸為大學士, 于敏中協辦大學士. 調程景伊為吏部尚書, 范時綬為刑部尚書, 以裘曰修為工部尚書. 乙未, 命劉綸兼管工部. 丙申, 帝奉皇太后謁岱嶽廟. 帝登泰山. 馬銘勳以貪黷奪職, 命李國柱為湖廣提督. 庚子, 賜山東召試諸生初彭齡等二人舉人. 是月, 免浙江海寧等四州縣水災額賦.

三月壬寅朔, 增山東本年學額. 減山東軍流以下人犯罪. 乙巳, 帝至曲阜, 謁先師孔子廟. 丙午, 帝釋奠先師孔子. 丁未, 帝謁孔林, 祭少昊陵、元聖周公廟, 賜衍聖公孔昭煥合族銀幣有差. 戊申, 帝奉皇太后回鑾. 乙卯, 予大學士尹繼善等、尚書官保等、總督楊廷璋等、巡撫鐘音等議敘. 內閣學士陸宗楷等原品休致. 戊午, 以富明安為閩浙總督, 周元理為山東巡撫. 庚申, 以甘肅比歲偏災, 免通省民欠籽種口糧倉穀. 甲子, 帝至捷地閱堤. 乙丑, 土默特和碩額駙納遜特古斯以謀毒親兄伏法. 己巳, 以阿桂奏辯非於本年大舉征緬, 下部嚴議. 庚午, 改定雲南元江等十三州縣學額. 是月, 免長蘆屬滄州等三州縣、嚴鎮等六場上年灶地水災額賦, 雲南浪穹縣上年水災額賦十分之七.

夏四月辛未朔, 以李侍堯為內大臣. 甲戌, 命戶部侍郎桂林在軍機處學習行走. 丁丑, 帝奉皇太后還京師. 戊寅, 命直隸搜捕蝗蝻. 己卯, 命奉恩輔國公修齡襲封多羅信郡王. 庚辰, 諭山東巡撫周元理購麥運京備糶. 乙酉, 以旱, 命刑部清理庶獄, 減軍流以下罪, 直隸亦如之. 丙戌, 帝詣黑龍潭祈雨. 壬辰, 大學士尹繼善卒, 贈官, 察例議恤. 甲午, 馬銘勳伏法. 乙未, 賜黃軒等一百六十一進士及第、出身有差. 丁酉, 命五城開廠平糶. 停止新疆辦事人員期滿保陞例.

五月辛丑朔, 調吳達善為陝甘總督, 文綬署之, 勒爾謹護陝西巡撫. 調富明安為湖廣總督, 永德為湖南巡撫. 以何煟為河南巡撫, 兼管河務, 鐘音為閩浙總督, 余文儀為福建巡撫. 癸卯, 命減秋審往督辦. 甲辰, 諭立決人犯當省刑之際, 暫緩行刑, 著為令. 乙巳, 阿桂以畏葸褫職, 降兵丁效力. 命溫福馳赴雲南, 署副將軍事. 壬戌, 召阿爾泰入閣辦事, 以德福為四川總督.

六月辛未, 直隸北運河決, 派員會同地方大員協同堵築. 甲戌, 以努三為領侍衛內大臣. 戊寅, 以土爾扈特台吉渥巴錫等投誠, 命巴圖濟爾噶勒馳赴伊犁辦理. 己卯, 諭土爾扈特投誠大台吉均令來避暑山莊朝覲, 命額駙色布騰巴爾珠爾馳驛迎之. 壬午, 致仕大學士陳弘謀卒, 命察例議恤. 癸巳, 命土爾扈特部眾暫駐博囉塔拉. 甲午, 以金川土舍索諾木請賞給革布什咱土司人民, 命阿爾泰詳酌機宜, 毋姑息. 是月, 甘肅皋蘭等二十廳州縣旱災, 以是歲輪免錢糧, 命來年補行酌免.

秋七月甲辰, 原任四川總督阿爾泰等奏, 小金川土舍圍攻沃克什, 命率兵勦之. 乙巳, 命侍郎桂林帶庫銀一萬兩赴古北口, 會同提督王進泰撫恤水災, 並開倉平糶. 丙午, 永定河決, 諭令盡速堵築, 並妥籌長久善策. 丁未, 以伊勒圖為烏什參贊大臣. 戊申, 帝啟鑾, 秋獮木蘭. 以小金川復侵擾明正土司, 諭阿爾泰等進勦機宜. 辛亥, 以密雲白河水漲, 橋梁未成, 帝回鑾. 丙辰, 命截留漕糧五十萬石, 於天津北倉備賑. 丁巳, 帝奉皇太后啟鑾. 癸亥, 帝奉皇太后駐蹕避暑山莊. 丙寅, 以此次巡幸木蘭, 沿途武職懈忽, 楊廷璋、王進泰等均下部嚴議. 是月, 賑江蘇清河等四州縣、江西萍鄉等四廳縣、山東東平等三十八州縣水災.

八月庚午, 江南河道總督李宏卒, 調吳嗣爵代之, 以姚立德署河東河道總督. 甲申, 永定河決口合龍. 己丑, 定邊左副將軍喀爾喀札薩克和碩親王成袞札布卒, 賞銀千兩治喪. 以車布登札布為定邊左副將軍, 額駙拉旺多爾濟襲札薩克和碩親王. 庚寅, 召大學士、兩江總督高晉來京, 查勘永定河工. 命薩載署兩江總督. 壬辰, 以車木楚克札布為喀爾喀副將軍. 癸巳, 帝自避暑山莊幸木蘭, 行圍. 丁酉, 命阿爾泰仍管四川總督事, 召德福來京. 是月, 賑直隸宛平等十八州縣水災, 甘肅皋蘭等二十廳州縣旱災.

九月戊戌朔, 命停本年勾決. 癸卯, 命理藩院侍郎慶桂在軍機處學習行走. 乙巳, 土爾扈特台吉渥巴錫等入覲, 賞給頂戴冠服有差. 戊申, 命副將軍溫福、參贊大臣伍岱前赴四川軍營, 會商進勦事宜. 辛亥, 封渥巴錫為烏訥恩素珠克圖舊土爾扈特部卓哩克圖汗, 策伯克多爾濟為烏訥恩素珠克圖舊土爾扈特部布延圖親王, 舍楞為青塞特奇勒圖新土爾扈特部弼哩克圖郡王, 巴木巴爾為畢錫哷勒圖郡王, 餘各錫爵有差. 甲寅, 帝回駐避暑山莊. 丁卯, 德福以妄奏取巧奪職, 降三等侍衛, 發伊犁效力. 以文綬為四川總督, 勒爾謹為陝西巡撫, 調永德為廣西巡撫, 梁國治為湖南巡撫, 陳輝祖為湖北巡撫. 是月, 賑山東歷城等五十七州縣衛、安徽鳳陽等四州縣、兩淮板浦等五場水災.

冬十月戊辰朔, 召鄂寶來京, 以三寶為山西巡撫. 己巳, 帝奉皇太后自避暑山莊回鑾. 以舒赫德為總統伊犁等處將軍, 伊勒圖為塔爾巴哈台參贊大臣, 賞安泰都統銜, 往烏什辦事. 甲戌, 宥紀昀, 賞翰林院編修. 乙亥, 帝奉皇太后還京師. 己卯, 高晉等奏, 桃源廳陳家道口河工合龍, 帝嘉之. 命高晉、裘曰修、楊廷璋查勘南運河. 丁亥, 賜林天彪等五十人武進士及第、出身有差. 召楊廷璋為刑部尚書, 命范時綬專辦正白旗漢軍都統事, 以周元理為直隸總督, 徐績為山東巡撫. 特克慎卒, 以秦璜為廣州將軍. 以五福為鑲紅旗漢軍都統. 甲午, 陝甘總督吳達善卒, 加太子太保, 入祀賢良祠. 調文綬為陝甘總督. 是月, 賑山東館陶縣水災.

十一月戊戌, 命烏魯木齊等處添設參贊及領隊大臣. 庚戌, 董天弼奏, 攻取小金川牛廠, 諭授方略. 甲寅, 免朝賀. 丙辰, 帝奉皇太后御慈寧宮, 恭上徽號曰崇慶慈宣康惠敦和裕壽純禧恭懿安祺皇太后, 頒詔覃恩有差. 阿爾泰以貽誤軍務奪職, 留軍營效力. 以溫福為武英殿大學士, 兼兵部尚書, 桂林為四川總督. 丁巳, 調素爾訥為理藩院尚書, 以舒赫德為戶部尚書. 辛酉, 皇太后萬壽聖節, 帝詣壽康宮, 率王、大臣行慶賀禮. 壬戌, 溫福奏, 董天弼進攻達木巴宗, 失利. 甲子, 董天弼奏, 小金川番復陷牛廠. 乙丑, 諭報銷之案, 承辦之人, 現為本部堂官, 亦行列銜, 非覈實辦公之道. 嗣後似此者俱令迴避, 著為令. 丙寅, 裁廣東、福建教習官音學.

十二月己巳, 以塔尼布為塔爾巴哈台領隊大臣, 命永慶回京. 庚午, 溫福奏, 進駐向陽坪, 攻小金川巴朗拉山碉卡, 不克. 桂林奏, 克小金川約咱寨. 庚午, 董天弼以逗留失機奪職, 降兵丁效力, 命阿桂署四川提督. 壬申, 以伍岱為正黃旗蒙古都統. 甲戌, 除直隸熱河廳水衝及入官地畝額賦. 乙亥, 蠲甘肅隴西等三十三廳州縣上年被水、旱、雹、霜等災額賦. 辛巳, 鄂津以貪污奪職治罪. 丙戌, 以大金川酋僧格桑遣土目赴桂林軍營獻物, 命給賞遣歸. 庚寅, 溫福奏, 克巴朗拉碉卡. 癸巳, 溫福奏, 進駐日隆宗地方, 董天弼收復沃克什土司各寨. 是月, 免甘肅隴西等三十三廳州縣上年雹、水、旱、霜災額賦.

是歲, 朝鮮、南掌來貢.

三十七年春正月辛丑, 免奉天錦州二府額徵米豆. 免浙江玉環、海寧兩廳縣額徵銀穀. 免山西大同等二府額徵兵餉米豆穀麥, 並太原等十四府州及歸化城各屬十分之三. 壬寅, 免和林格爾等處及太僕寺牧廠地畝額徵銀兩, 並清水河廳額徵銀兩, 及太僕寺牧廠地畝額徵米豆十分之三. 癸卯, 刑部尚書楊廷璋卒, 贈太子太保. 以崔應階為刑部尚書, 嘉謨署漕運總督. 乙巳, 命諾穆親來京陛見, 以李湖署雲南巡撫, 圖思德署貴州巡撫. 溫福奏到規畫進奪小金川曾頭溝策略. 戊申, 桂林奏, 克郭松、甲木各碉卡. 庚戌, 以盛京將軍恆祿為內大臣. 癸丑, 建烏魯木齊城, 駐兵屯田. 癸亥, 命尚書裘曰修協同直隸總督周元理修濬永定河、北運河.

二月丁卯, 以阿桂為四川軍營參贊大臣. 甲戌, 帝幸盤山. 丙戌, 帝回鑾, 詣暢春園, 問皇太后安. 丁亥, 以色布騰巴爾珠爾為四川軍營參贊大臣. 甲午, 以拉旺多爾濟為正黃旗蒙古都統. 乙未, 免陝西西安等十二府州上年額徵本色租糧.

三月丙申朔, 免江蘇金壇等十一州縣六年至十年逋賦. 戊戌, 以索諾木策凌為烏魯木齊參贊大臣, 德雲為領隊大臣, 命俱受伊犁將軍節制. 己亥, 詣先農壇行禮, 親耕耤田. 乙巳, 以豐昇額為四川軍營參贊大臣. 己酉, 河南羅山縣在籍知縣查世柱, 以藏匿明史輯要, 論斬. 壬子, 桂林奏, 攻克大金川所據革布什咱土司之木巴拉等處. 癸丑, 逆犯嚴金龍伏誅. 甲寅, 閱健銳營兵. 乙卯, 溫福奏, 攻克小金川資哩碉寨. 丁巳, 桂林奏, 攻克吉地官寨. 溫福奏, 攻克小金川阿喀木雅寨. 甲子, 桂林奏, 攻克革布什咱土司之黨哩等寨, 及小金川札哇窠崖下碉卡.

夏四月丙寅朔, 免甘肅積年民欠. 丁卯, 以集福為鑲黃旗蒙古都統. 壬申, 桂林奏, 盡復革布什咱土司之地, 及攻克小金川格烏等處. 諭溫福、桂林進勦索諾木. 甲戌, 以瓦爾達為東陵總管內務府大臣. 乙亥, 實授李湖雲南巡撫, 圖思德貴州巡撫. 丁丑, 降諾穆親為頭等侍衛, 赴烏什, 代圖桑阿辦理領隊大臣事. 壬午, 改安西道為巴里坤屯田糧務兵備道, 甘肅道為安肅兵備道, 涼莊道為甘涼兵備道, 裁烏魯木齊糧道. 庚寅, 賜金鎊等一百六十二人進士及第、出身有差. 甲午, 桂林攻小金川達烏東岸山梁, 失利, 命優恤陣亡將弁. 是月, 免甘肅河州等二十一廳州縣, 長蘆屬滄州等七州縣, 嚴鎮等六場, 安徽鳳陽等九州縣衛上年水災額賦.

五月乙未朔, 逮伍岱來京, 色布騰巴爾珠爾以貽誤軍務奪職. 丙申, 免直隸滄州等十五州縣廳積年民欠. 丁酉, 以舒赫德為領侍衛內大臣, 顯親王蘊著為鑲藍旗滿洲都統. 辛丑, 以舒常、永平為領隊大臣, 馳赴四川軍營. 命福隆安赴四川, 查辦阿爾泰劾桂林乖張捏飾一案. 命託庸暫兼管兵部尚書, 素爾訥署工部尚書. 壬寅, 命戶部侍郎福康安在軍機處學習行走. 癸卯, 命海蘭察等赴四川西路軍營, 鄂蘭等赴四川南路軍營. 綏遠城將軍諾掄卒, 調容保代之, 調傅玉為江寧將軍, 以綽和諾為荊州將軍. 丙午, 桂林以貽誤軍務奪職, 以阿爾泰署四川總督. 起董天弼為副將. 丁未, 汪騰龍以退怯奪職, 以哈國興為西安提督. 己未, 帝奉皇太后啟鑾, 秋獮木蘭. 甲子, 湖廣總督富明安卒, 贈太子太保. 以海明為湖廣總督, 海成為江西巡撫. 是月, 免直隸大興等十五州縣上年額賦有差.

六月乙丑朔, 帝奉皇太后駐蹕避暑山莊. 溫福等攻克小金川東瑪寨, 命交部議敘有功人員, 賞賚出力兵丁. 諭阿桂督上中下雜谷及綽斯甲布各土司, 進勦金川. 甲戌, 調德雲為巴里坤領隊大臣, 以明山為烏魯木齊領隊大臣. 丁丑, 蠲甘肅皋蘭等二十五廳州縣旱災額賦. 辛巳, 盛京將軍恆祿卒, 賞銀五百兩治喪. 調增海為盛京將軍, 傅玉為黑龍江將軍, 以拜凌阿為江寧將軍, 李煦為貴州提督. 甲申, 調文綬為四川總督, 海明為陝甘總督, 以勒爾謹署之. 以阿爾泰署湖廣總督. 丙戌, 阿爾泰罷, 調海明為湖廣總督, 以勒爾謹署陝甘總督. 調富勒渾為陝西巡撫, 以熊學鵬署浙江巡撫. 命倉場侍郎劉秉恬馳赴四川西路軍營, 督辦糧運. 辛卯, 湖廣總督海明卒, 以富勒渾為湖廣總督, 巴延三為陝西巡撫. 是月, 免甘肅皋蘭等二十五廳州縣上年旱災額賦. 賑貴州施秉縣水災.

秋七月乙未, 命刑部侍郎鄂寶馳赴四川南路軍營督辦糧運. 丁酉, 實授勒爾謹陝甘總督. 丁巳, 阿爾泰以貽誤軍務, 奪職逮問.

八月己巳, 阿桂奏, 攻克小金川甲爾木山梁碉卡. 以阿桂為內大臣. 賞布拉克底土司安多爾恭順名號, 巴旺土婦伽讓恭懿名號, 並加恩賚. 壬申, 溫福等奏, 小金川賊襲瑪爾迪克運路, 海蘭察等敗之. 己丑, 阿桂奏, 小金川犯黨壩官寨, 遣董天弼援之.

九月壬寅, 溫福奏, 進至木蘭壩, 賊燬南北兩山碉卡, 聚守路頂宗山梁. 諭嚴防後路. 甲辰, 帝送皇太后回鑾. 乙巳, 阿桂奏, 綽斯甲布土司分兵進攻勒烏圍. 戊申, 帝自避暑山莊回鑾. 甲寅, 帝奉皇太后還京師.

冬十月戊辰, 晉封皇六子貝勒永瑢為質郡王. 壬申, 董天弼奏, 攻克穆陽岡等卡. 丙子, 賜李威光等五十人武進士及第、出身有差. 壬午, 阿桂奏, 攻克小金川甲爾木山梁. 辛卯, 甘肅提督路峨卒, 調馬全代之, 以邱若龍為江南提督.

十一月丙申, 調拜凌阿為廣州將軍, 以嵩椿為江寧將軍, 海蘭察為正紅旗蒙古都統. 辛丑, 廣州將軍秦璜以納僕婦為妾, 褫職逮訊. 甲辰, 設涼州副都統, 裁西安副都統一. 丙午, 溫福等奏, 克博爾根山等碉寨. 戊申, 阿桂奏, 攻克翁古爾壟等城寨. 己酉, 命富勒渾赴四川, 以陳輝祖兼署湖廣總督. 以輔國公興兆為宗人府右宗人. 癸丑, 阿桂奏, 攻克得里等碉寨. 丁巳, 阿桂奏, 攻克邦甲、拉宗等處, 那約各寨番人降. 是月, 賑甘肅皋蘭等三十一廳州縣本年水、旱、雹災.

十二月癸亥, 阿桂奏, 攻克僧格宗碉寨. 江南提督邱若龍卒, 調段秀林代之. 癸酉, 以溫福為定邊將軍, 阿桂、豐昇額俱為副將軍, 舒常、海蘭察、哈國興俱為參贊大臣, 福康安為領隊大臣, 復興等為溫福一路領隊大臣, 興兆等為阿桂一路領隊大臣, 董天弼等為豐昇額一路領隊大臣. 賞給綽斯甲布土司工噶諾爾布, 尊追歸丹名號. 丙子, 溫福奏, 攻克明郭宗等碉卡. 丁丑, 贈原任刑部侍郎錢維城尚書銜. 阿桂奏, 攻克美諾碉寨. 庚辰, 溫福奏, 彭魯爾等寨番人就撫. 辛巳, 溫福等奏, 克布朗郭宗底木達碉寨, 澤旺降, 僧格桑逃往金川. 乙酉, 秦璜以婪贓, 論斬. 丙戌, 實授薩載江蘇巡撫. 丁亥, 以塘古泰年老, 召來京, 命滿斗為東陵總管內務府大臣. 文綬以袒徇, 褫職, 命劉秉恬為四川總督, 仍督餉, 以富勒渾署之. 己丑, 祫祭太廟.

是歲, 朝鮮、琉球來貢.

三十八年春正月壬辰, 召永德來京, 調熊學鵬為廣西巡撫, 三寶為浙江巡撫, 鄂寶仍授山西巡撫, 現在川省軍營, 命巴延三暫署, 畢沅署陝西巡撫. 以小金川平, 緩四川官兵經過之成都等五十廳州縣三十八年額賦, 及分辦夫糧之溫江等九十廳州縣三十七年蠲剩額賦；番民賦貢, 一體緩之. 癸巳, 溫福等進勦金川, 分由喀爾薩爾、當噶爾拉、綽斯甲布三路進兵. 甲辰, 以阿爾泰貽誤軍務, 婪贓徇私, 賜自裁. 哈薩克博羅特使臣入覲. 丁巳, 以陳杰署江南提督. 戊午, 調永貴署戶部尚書, 以阿桂為禮部尚書.

二月庚申朔, 諭溫福等檄索諾木擒獻僧格桑. 癸亥, 命改安西府為直隸州. 庚午, 命纂四庫全書.

三月庚寅朔, 日有食之. 壬辰, 帝啟鑾, 謁泰陵, 奉皇太后巡幸天津. 免所過地方及天津府屬本年錢糧十分之三. 癸巳, 帝閱永定河堤. 丁酉, 帝謁泰陵. 戊戌, 命簡親王豐訥亨恭奉皇太后自暢春園啟鑾. 免蹕路所經之宛平等二十州縣及天津府屬各州縣三十三年至三十六年逋賦. 己亥, 免直隸三十三年至三十五年逋賦. 庚子, 帝閱淀河. 乙巳, 帝奉皇太后駐蹕天津府. 己酉, 帝奉皇太后自天津回鑾. 壬子, 帝閱永定河堤. 丙辰, 帝奉皇太后還京師. 是月, 賑甘肅皋蘭等二十六廳州縣上年水災. 免通州、寶坻等九州縣三十六年逋賦.

閏三月庚申朔, 以恆親王弘晊病, 命薩哈岱為正藍旗漢軍都統. 己巳, 以札拉豐阿為御前大臣. 庚午, 命劉統勳等充辦理四庫全書總裁. 乙酉, 以素爾訥署工部尚書.

夏四月戊戌, 以綽克托為烏什參贊大臣. 庚戌, 命索琳以署禮部侍郎在軍機處學習行走. 辛亥, 命慶桂以理藩院侍郎、副都統為伊犁參贊大臣. 丙辰, 諭高晉賑清河等州縣, 及大河、淮安二衛被水災民. 丁巳, 以牛天畀署貴州提督, 因在軍營, 命拜凌阿兼署. 戊午, 加大學士溫福、戶部尚書舒赫德、工部尚書福隆安太子太保, 禮部尚書王際華、工部尚書裘曰修太子少傅, 禮部尚書阿桂、署兵部尚書豐昇額、直隸總督周元理、閩浙總督鐘音、四川總督劉秉恬太子少保.

五月己未朔, 命纂四庫全庫薈要. 辛酉, 太子少傅、工部尚書裘曰修卒, 以嵇璜為工部尚書. 壬戌, 瑚圖禮以年老罷, 以都爾嘉為塔爾巴哈台領隊大臣, 德勒克多爾濟為伊犁領隊大臣. 丙寅, 帝奉皇太后啟鑾, 秋獮木蘭. 免經過地方本年錢糧十分之三. 壬申, 帝奉皇太后駐蹕避暑山莊. 乙亥, 盛京將軍增海卒, 贈太子太保. 調弘晌為盛京將軍. 丁丑, 改烏魯木齊參贊大臣為都統, 以索諾木策凌為之, 仍聽伊犁將軍節制. 己卯, 彰寶奏, 猛遮土目叭立齊等內附, 諭詳詢叭立齊緬甸內情. 癸未, 召車布登札布來京, 命拉旺多爾濟署烏里雅蘇臺將軍. 丙戌, 以薩哈岱為福州將軍, 邁拉遜為正藍旗漢軍都統.

六月乙未, 廣東提督黃正綱卒, 以章紳代之. 董天弼以擅離駐防, 奪職逮問. 乙巳, 調馬全為四川提督, 以法靈阿為甘肅提督. 阿桂等奏, 金川番賊陷喇嘛寺糧台, 襲據底木達、布朗郭宗. 己酉, 鄂寶奏, 金川番賊襲據大板昭. 辛亥, 命色布騰巴爾珠爾仍為固倫額駙, 授參贊大臣, 帶兵馳赴四川軍營. 以博清額為四川軍營領隊大臣. 癸丑, 以阿桂為定邊將軍. 贈溫福一等伯世職. 金川逆酋僧格桑父澤旺伏誅. 大學士劉綸卒, 察例議恤. 甲寅, 劉秉恬以失察董天弼玩誤軍務, 降給按察使銜. 以富勒渾為四川總督, 起文綬為湖廣總督. 丁巳, 阿桂奏, 勦洗小金川番賊, 盡燬碉寨, 諭嘉之.

秋七月戊午朔, 以伊勒圖為伊犁將軍, 慶桂為塔爾巴哈台參贊大臣. 己未, 金川番賊陷美諾、明郭宗, 海蘭察退師日隆. 諭阿桂由章谷退師, 豐昇額退駐巴朗拉等處. 壬戌, 調王進泰為四川提督, 命達齊署古北口提督. 癸亥, 命富德為參贊大臣, 赴軍營, 命阿桂撤噶爾拉之師. 甲子, 命舒赫德為大學士, 兼刑部尚書, 調阿桂為戶部尚書, 永貴為禮部尚書. 以固倫額駙色布騰巴爾珠爾為領侍衛內大臣. 乙丑, 調段秀林為古北口提督, 以李杰龍為浙江提督. 丙寅, 傅玉奏齊齊哈爾蝗, 諭令搜除淨盡. 丁卯, 以溫福乖方僨事, 革一等伯爵, 仍予恤典. 革劉秉恬按察使銜. 命議恤木果木陣亡提督馬全、牛天畀, 副都統巴朗、阿爾素納, 總兵張大經及各文武員弁. 丙戌, 諭阿桂先復小金川, 分三路進勦. 是月, 賑江蘇、安徽、綏遠等州縣衛水災災民.

八月戊子, 以阿桂為定西將軍. 命于敏中為大學士, 兼戶部尚書. 己丑, 命程景伊協辦大學士, 調王際華為戶部尚書, 蔡新為禮部尚書, 嵇璜為兵部尚書. 以閻循琦為工部尚書, 舒赫德管刑部, 劉統勳專管吏部. 辛卯, 拜凌阿以病解任, 命竇璸署貴州提督. 癸巳, 以明亮為廣州將軍. 戊戌, 以明亮為定邊右副將軍, 富德為參贊大臣. 壬寅, 帝自避暑山莊幸木蘭, 行圍. 是月, 賑陝西商南等二縣水災.

九月己未, 以莊親王永□署領侍衛內大臣. 壬戌, 降海蘭察為領隊大臣. 癸亥, 科爾沁達爾漢親王色旺諾爾布卒, 賞銀治喪. 甲子, 帝回駐避暑山莊. 戊辰, 帝送皇太后回鑾. 命原任江西布政使顏希深馳赴四川軍營, 幫辦糧務. 己巳, 索諾木挾僧格桑歸大金川, 以其兄岡達克往美諾. 諭阿桂乘機收復. 允戶部請, 開金川軍需捐例. 壬申, 帝自避暑山莊回鑾. 甲戌, 裁多倫諾爾監督. 以福德為伊犁領隊大臣, 多敏為科布多參贊大臣, 車木楚克札布為烏里雅蘇臺參贊大臣. 戊寅, 帝奉皇太后還京. 庚辰, 吏部尚書託庸致仕, 加太子太保. 調官保為吏部尚書, 以英廉為刑部尚書, 仍兼管戶部侍郎事. 辛巳, 以英廉為正黃旗滿洲都統, 永瑋為內大臣. 是月, 賑河南淅川等三縣、雲南浪穹縣水災, 並免雲南浪穹縣、陝西膚施等州縣、江蘇安東等州縣衛新舊額賦有差.

冬十月丙戌朔, 享太廟. 戊子, 偉善以不稱職鐫級, 命傅良為寧夏將軍. 調裕親王廣祿為鑲藍旗漢軍都統, 努三為正藍旗滿洲都統, 以大學士舒赫德管正白旗滿洲都統. 己丑, 曹瑞以年老罷, 以安泰為正紅旗漢軍都統. 丁酉, 命廣西右江鎮總兵敖成赴四川軍營. 甲辰, 太子太保、原任吏部尚書託庸卒, 察例議恤. 乙巳, 和碩諴親王允祕薨, 帝親臨賜奠, 並賞銀治喪. 丙午, 調舒赫德為鑲黃旗滿洲都統, 以福隆安為正白旗滿洲都統. 己酉, 褫車布登札布定邊左副將軍職, 仍留親王銜, 以瑚圖靈阿代之. 是月, 賑安徽壽州等十三州縣衛水災.

十一月癸亥, 冬至, 祀天於圜丘. 甲子, 免朝賀. 丁卯, 阿桂等奏, 進勦小金川, 攻克資哩山梁等處, 收復沃克什官寨. 戊辰, 命福祿往西寧辦事. 召伍彌泰回京. 己巳, 美諾等處奏捷, 命進勦金川. 御製紀事詩賜阿桂, 餘頒賚議敘有差. 辛未, 大學士劉統勳卒, 帝親臨賜奠, 贈太傅, 並賞銀治喪. 壬申, 召梁國治來京, 在軍機處行走. 調巴延三為湖南巡撫, 以畢沅為陝西巡撫. 癸酉, 明亮等奏, 克復僧格宗等碉寨. 以金簡為總管內務府大臣. 庚辰, 聖壽節, 停止筵宴. 是月, 賑甘肅皋蘭等十一廳州縣雹、霜災, 陝西商南縣水災.

十二月癸巳, 實授彰寶雲貴總督. 辛丑, 命李侍堯為大學士, 仍管兩廣總督事. 癸卯, 以弘晌為宗人府左宗人, 仍留盛京將軍任. 乙己, 裁江蘇金山衛學額, 分撥各學. 癸丑, 祫祭太廟.

是歲, 朝鮮、安南來貢.

三十九年春正月辛酉, 祈穀於上帝. 庚午, 以伍岱為四川軍營參贊大臣. 丙子, 實授姚立德為河東河道總督. 丁丑, 大兵攻克贊巴拉克等山梁, 命敘將軍等功. 辛巳, 致仕太子太傅、侍郎加尚書銜錢陳群卒, 贈官, 賞銀治喪. 壬午, 以諴恪親王長子弘暢襲封諴郡王, 並封次子弘□為貝子.

二月甲申朔, 命副將軍尚書公豐昇額助將軍尚書阿桂進攻勒烏圍. 丁亥, 明亮等奏, 克木谿等山梁. 戊子, 祭大社、大稷. 以諴郡王弘暢為內大臣. 己丑, 御經筵. 甲午, 命復經筵賜宴. 戊戌, 豐昇額等奏, 克莫爾敏山梁. 丁未, 帝啟鑾, 謁東陵, 並巡幸盤山. 庚戌, 謁昭西陵、孝陵、孝東陵、景陵. 至孝賢皇后陵奠酒. 臨故大學士公傅恆塋, 賜奠. 辛亥, 帝駐蹕盤山. 是月, 免江蘇山陽等州縣衛, 山西歸化城、薩拉齊二廳上年水災額賦.

三月己未, 帝還京. 庚申, 大兵攻克羅博瓦山, 加將軍阿桂太子太保, 以海蘭察為內大臣, 額森特為散秩大臣. 甲子, 帝幸南苑, 行圍. 辛未, 大兵攻克得斯東寨, 賜將軍阿桂御製詩鏤玉題崖韘. 庚辰, 明亮等克喀咱普等處, 帝嘉賚之.

夏四月癸未朔, 以富景為伊犁領隊大臣. 丙戌, 常雩, 祀天於圜丘. 戊戌, 以御史李漱芳劾福隆安家人滋事, 帝嘉之, 予敘. 辛亥, 以旱, 命刑部清理庶獄, 減軍流以下罪, 直隸如之. 是月, 免雲南浪穹縣上年水災額賦.

五月癸丑朔, 命刑部減秋審朝審緩決一二次以上罪. 庚申, 命直隸平糶. 乙丑, 夏至, 祭地於方澤. 丙寅, 彰寶以病解任, 以圖思德署雲南總督. 戊辰, 帝奉皇太后啟鑾, 秋獮木蘭. 免經過地方本年錢糧十分之三. 甲戌, 帝奉皇太后駐蹕避暑山莊.

六月丁亥, 諭私罪情重人員不准捐復. 癸卯, 阿桂等奏, 克穆爾津岡碉卡. 己酉, 撥河南麥十二萬石, 貯直隸平糶.

秋七月甲寅, 阿桂等奏, 克色淜普山碉卡. 己未, 大兵攻克喇穆喇穆及日則丫口碉卡, 命敘將軍、參贊及各員弁功. 乙丑, 以厄魯特部蝗, 准今歲應完口糧展限. 丙寅, 慶貴妃薨, 輟朝五日. 己巳, 大兵攻克達爾圖山梁, 命敘將軍、參贊以下官及土司等功. 甲戌, 以于敏中未奏太監高雲從囑託公事, 下部嚴議. 以阿思哈為左都御史. 乙亥, 命阿思哈軍機處行走. 戊寅, 高雲從正法. 辛巳, 阿桂等奏, 克格魯瓦覺等處碉寨.

八月壬午朔, 日食. 戊子, 建古城城垣, 並添設領隊大臣一員. 壬辰, 富德等攻克穆當噶爾羊圈等處碉卡, 賞兵一月錢糧. 丁酉, 帝幸木蘭, 行圍. 己酉, 江南老壩口河溢, 命高晉、吳嗣爵堵築, 並賑恤災民. 庚戌, 定圍場馳射誤殺誤傷罪. 阿桂等奏, 金川頭人綽窩斯甲降, 獻賊目僧格桑屍.

九月甲寅, 命莊親王永□總理宗學, 並令宗室王公子弟不能延師者, 入宗學, 學習清語. 乙卯, 山東壽張縣奸民王倫等謀逆, 命山東巡撫徐績帶兵勦捕. 丁巳, 命大學士舒赫德赴江南, 同高晉堵築漫口. 以興兆為荊州將軍. 戊午, 帝駐蹕避暑山莊. 命大學士舒赫德先赴山東, 勦捕逆賊王倫. 庚申, 命額駙拉旺多爾濟、左都御史阿思哈帶侍衛章京及健銳、火器二營兵, 往山東會勦王倫. 壬戌, 帝送皇太后回鑾. 癸亥, 以天津府屬七縣旱, 命撥通倉米十萬石備賑. 乙丑, 以輔國公崇尚為宗人府右宗人. 丙寅, 帝自避暑山莊回鑾. 丁卯, 以山東兗州鎮總兵惟一、德州城守尉格圖肯臨陣退避, 命正法. 庚午, 以江蘇山陽等四縣水災, 命免明年額賦. 壬申, 帝奉皇太后還京師. 丙子, 大學士舒赫德等奏, 殲賊於臨清舊城. 命大學士舒赫德經理善後事宜, 高晉仍回老壩口堵築堤工. 是月, 賑江南東臺等場旱災, 山東壽光縣風、潮災, 甘肅皋蘭等七州縣水、旱、風災. 免江蘇安東等六州縣衛因災積欠.

冬十月辛巳朔, 享太廟. 以楊景素為山東巡撫. 壬午, 江南老壩口堤工合龍. 壬辰, 免臨清新城本年未完額賦, 並舊城未完額賦十分之五. 癸巳, 以山東臨清賊匪悉平, 命敘舒赫德等功. 甲辰, 命江南潘家屯開引河. 定嫡孫眾孫為庶祖母、妾為祖父母服制, 並毆傷庶祖母律. 丙午, 總督銜河南巡撫何煟卒, 贈官, 察例議恤. 以徐績為河南巡撫. 命各督撫行保甲法. 戊申, 以海蘭察、額森特為四川軍營參贊大臣, 伍岱仍為領隊大臣. 是月, 免江蘇山陽等四縣、淮安等二衛本年水災額賦.

十一月癸丑, 大兵攻克日旁碉卡, 命敘將軍、參贊及各員弁功, 授和隆武為都統. 甲寅, 以舒赫德為御前大臣, 予雲騎尉世職. 以德成額為伊犁領隊大臣. 乙卯, 大兵攻克日爾巴當噶碉寨, 授阿桂為御前大臣, 海蘭察為御前侍衛. 丙辰, 以四川成都等一百四十府廳州縣行軍運糧, 免歷年額賦有差. 丙寅, 命安插金川來降頭目阿托等. 丁卯, 彰寶以收受屬員供應, 奪職逮問. 戊辰, 阿桂奏, 克格魯古丫口等處碉寨. 己巳, 冬至, 祀天於圜丘. 甲戌, 聖壽節, 停止筵宴. 戊寅, 禁民間私造鳥鎗、鐵銃等器. 是月, 賑直隸霸州等二十州縣旱災.

十二月甲申, 命纂勦捕臨清逆賊紀略. 庚寅, 穆爾泰以不職降為三姓副都統. 以額爾德蒙額為杭州將軍. 辛卯, 定各省裁缺佐雜人員留本省補用例. 壬辰, 諭各省鹽政關差織造, 除地方公事不許干與外, 遇事有關係者, 隨時入奏. 乙未, 以四川各土司夷民急公效力, 免歷年貢馬夷賦有差. 己亥, 削綽囉斯郡王羅布札爵, 命其次子富塔喜襲貝勒. 癸卯, 命申保往喀什噶爾, 換福森布回京. 以常喜為庫車辦事大臣. 丁未, 祫祭太廟. 命高晉濬淮安河道溝渠.

是歲, 朝鮮、琉球來貢.

四十年春正月己未, 以和隆武為正藍旗蒙古都統. 辛酉, 祈穀於上帝. 甲戌, 大兵攻克康薩爾山梁, 賞給佛倫泰副都統銜, 奇蘭保等巴圖魯名號. 丁丑, 皇貴妃薨, 諭派皇六子永瑢、尚書永貴、總管內務府大臣金簡經理喪儀.

二月己卯朔, 阿桂等奏, 克甲爾納等處碉寨. 甲申, 御經筵. 丙戌, 阿桂奏, 克斯莫思達碉寨. 丁亥, 命綿□襲封和郡王. 戊子, 祭大社、大稷. 己丑, 命贈諡皇貴妃為令懿皇貴妃. 癸巳, 李湖以未經劾奏彰寶奪職, 帶布政使銜辦理四川軍需. 以李瀚為雲南巡撫. 壬寅, 祭歷代帝王廟. 是月, 免安徽合肥、甘肅靜寧等被災地方上年額賦.

三月辛亥, 帝啟鑾, 幸盤山. 諭截留河南、山東漕米十萬石, 撥補直隸天津等府屬倉穀. 甲寅, 帝駐蹕盤山. 丁巳, 西安將軍富僧阿卒, 調傅良為西安將軍, 以三全為寧夏將軍. 癸亥, 帝還京師. 是月, 免江南句容、長蘆屬滄州、河南信陽等被災地方上年額賦.

夏四月甲申, 常雩, 祀天於圜丘. 乙酉, 復額駙色布騰巴爾珠爾親王爵. 丙戌, 參贊大臣、領侍衛內大臣、和碩親王、固倫額駙色布騰巴爾珠爾薨, 賞銀治喪. 以拉旺多爾濟為領侍衛內大臣. 己丑, 以明山為參贊大臣, 往烏里雅蘇臺, 召託雲回京. 壬寅, 賜吳錫齡等一百五十八人進士及第、出身有差. 癸卯, 大兵攻克甲索, 賞總兵敖成巴圖魯名號. 乙巳, 明亮等奏, 克達爾圖等處碉寨. 以明亮、福康安為內大臣. 丙午, 命色布騰巴爾珠爾之子鄂勒哲特穆爾額爾克巴拜襲封達爾漢親王. 是月, 免安徽合肥等州縣衛上年旱災額賦, 並分別賑恤.

五月甲寅, 阿桂等奏, 克巴木通等處碉卡. 丁巳, 明亮奏, 克茹寨、甲索等處碉卡. 己未, 以旱, 命禮部祈雨. 辛酉, 命改纂明紀綱目. 壬戌, 雲南巡撫李瀚卒, 以裴宗錫署之. 李質穎護理安徽巡撫, 召薩哈岱來京, 以永德為福州將軍. 戊辰, 阿桂等奏, 克噶爾丹等碉寨. 辛未, 夏至, 祭地於方澤. 壬申, 帝啟鑾, 秋獮木蘭, 奉皇太后駐蹕湯山行宮. 免經過地方地丁錢糧十分之三. 明亮等奏, 克巴舍什等處碉寨. 乙亥, 大兵攻克遜克爾宗, 命加封定邊右副將軍、尚書果毅公豐昇額為果毅繼勇公. 是月, 免直隸霸州等州廳縣上年旱災額賦.

六月戊寅, 帝駐蹕避暑山莊. 癸未, 帝詣廣仁嶺萬壽亭, 恭迎皇太后駐蹕避暑山莊. 壬辰, 命伊犁將軍無庸兼銜, 以豐訥亨為領侍衛內大臣, 豐昇額為兵部尚書. 丙申, 額爾特以軍前漫無法紀奪職. 庚子, 命全簡以副都統銜為烏魯木齊厄魯特領隊大臣. 甲辰, 禁廣西商民出口貿易. 是月, 免湖北漢陽等州縣衛所上年旱災額賦.

秋七月壬戌, 阿桂等奏, 攻克崑色爾等處山梁碉寨. 丁卯, 大兵攻克章噶等碉寨, 額洛木寨頭人革什甲木參等率眾來降, 命賞翎頂. 庚午, 阿桂等奏, 克直古腦一帶碉寨. 癸酉, 重刊金史成, 御製序. 是月, 免甘肅皋蘭等廳州縣上年水、旱災額賦.

八月丙子朔, 日食. 丁丑, 以攻克隆斯得寨、札烏古山梁, 賞屯土兵丁一月錢糧. 己卯, 以霸州等三十餘州縣被水, 撥直隸藩庫銀五十萬兩賑之. 壬午, 河南武陟縣水災, 賞修房銀兩、一月口糧, 並給籽種. 辛卯, 帝幸木蘭, 行圍. 癸巳, 以弘□為正紅旗漢軍都統. 己亥, 定西將軍阿桂等馳奏紅旗報捷, 攻得勒烏圍賊巢, 命優敘將軍阿桂、副將軍豐昇額、參贊大臣海蘭察、額森特等功. 辛丑, 召舒赫德赴熱河行在. 癸卯, 封羅卜藏錫喇布為貝子. 乙巳, 命侍郎袁守侗等赴貴州, 讞知府蘇□稟揭總督、藩、臬袒護同知席纘一案. 是月, 賑甘肅皋蘭等廳州縣本年旱、雹災.

九月癸丑, 帝回駐避暑山莊. 阿桂等克當噶克底等處碉寨. 丁巳, 帝送皇太后回鑾. 免浙江諸暨縣三十一年民借穀石. 辛酉, 以圖思德劾蘇□浮收勒索, 命袁守侗等嚴鞫之. 帝回鑾. 丁卯, 帝奉皇太后還京師. 戊辰, 以明亮在軍營不甚奮勉, 命永瑋為廣州將軍, 調邁拉遜為正白旗蒙古都統. 廣西提督王進泰以年老, 改正藍旗漢軍都統. 旺保祿以庸碌無能鐫級, 以桂林為四川提督. 是月, 免湖北孝感等州縣衛上年旱災額賦.

冬十月乙亥朔, 享太廟. 己卯, 命留保住以副都統銜駐藏, 以慶麟為伊犁領隊大臣, 副都統舒泰為烏什領隊大臣, 召伍彌泰、福德、諾穆親回京. 己丑, 賜王懋賞等四十八人武進士及第、出身有差. 以霸州等六州縣被災較重, 命即於閏十月放賑. 壬辰, 帝還宮. 丙申, 調裴宗錫為貴州巡撫, 命袁守侗暫署, 圖思德署雲南巡撫, 李質穎為安徽巡撫. 是月, 免甘肅皋蘭等州縣廳上年水、雹、霜災額賦.

閏十月壬子, 蘇■以侵稅誣訐, 處斬. 壬戌, 明亮等奏, 克札烏古山梁. 甲子, 阿桂等奏, 克西里山黃草坪等處碉卡, 總兵曹順死之. 命袁守侗赴四川, 同阿揚阿讞冀國勳一案. 己巳, 命通鑑輯覽附紀明唐、桂二王事蹟. 庚午, 復封慶恆為克勤郡王. 壬申, 明亮等奏, 克耳得谷寨. 是月, 免雲南浪穹等二州縣本年水災額賦.

十一月甲戌朔, 冬至, 祀天於圜丘. 乙亥, 免朝賀. 庚辰, 明亮等奏, 克甲索諸處碉卡. 辛巳, 命永昌以荊州副都統兼署將軍. 乙酉, 福祿以禮塔爾一案未能鞫實, 革, 戍伊犁. 命惠齡以副都統銜為西寧辦事大臣. 己丑, 大兵攻克西里第二山峰, 並進圍雅瑪朋寨落, 敘參贊海蘭察、領隊大臣福康安功. 壬辰, 明亮等奏, 克爾甲爾古等處碉卡. 阿桂等克薩爾歪等寨落. 乙未, 停止廣西邊境互市. 戊戌, 聖壽節, 停止筵宴. 壬寅, 阿桂等奏, 克舍勒固租魯、科思果木、阿爾古等處碉寨.

十二月甲辰朔, 日食. 丁未, 工部尚書閻循琦卒, 贈官, 察例議恤. 調嵇璜為工部尚書, 蔡新為兵部尚書, 以曹秀先為禮部尚書. 乙卯, 以德保為正黃旗漢軍都統. 丙辰, 以阿桂為鑲黃旗領侍衛內大臣. 調熊學鵬為廣東巡撫, 以吳虎炳為廣西巡撫. 甲子, 大兵由達撒谷進兵, 連克三道險要山梁及沿河格爾則寨落, 命敘領隊將弁等功. 丙寅, 阿桂等奏, 克格隆古等處寨落. 庚午, 大兵由索隆古進據噶占山梁, 直擣噶喇依, 其頭人色木里雍中及布籠普阿納木率屬來降, 命賞翎頂. 辛未, 祫祭太廟. 壬申, 大兵攻克甲雜並後路巴布里日益古洛, 進抵獨松隘口, 剋日會擣噶喇依, 其頭人達固拉得爾瓦等率屬來降, 命賞翎頂.

是歲, 朝鮮、琉球來貢.

新清史卷十六 本紀十六

高宗五

四十一年春正月癸酉朔, 富德克噶咱普德爾窩、馬爾邦等碉卡. 明亮等克獨松等碉卡, 諭獎敘有差. 甲戌, 定郡王綿德以交結禮部司員秦雄褒削爵, 命綿恩承襲. 阿桂克喇烏喇等碉卡及舍齊等寺, 諭獎敘有差. 己卯, 命封阿桂一等誠謀英勇公, 加賞果毅繼勇公豐昇額一等子, 俟生子令其承襲；封明亮一等襄勇伯, 海蘭察一等超勇侯, 額森特一等男；加賞承恩公奎林一等男, 令其子承襲；封和隆武三等果勇侯, 福康安、普爾普三等男, 賞于敏中一等輕車都尉, 均世襲罔替. 阿桂奏, 請安插金川降眾於綽斯甲布等十二土司地方, 從之. 壬午, 賞阿桂紫韁. 甲申, 命明善赴科布多, 代多敏回京；以法福里為烏里雅蘇臺參贊大臣. 戊子, 吏部尚書、協辦大學士官保以老乞休, 允之. 以阿桂為吏部尚書、協辦大學士, 調豐昇額為戶部尚書, 福隆安為兵部尚書, 以綽克托為工部尚書. 以阿桂為正紅旗滿洲都統. 庚寅, 嘉謨遷倉場侍郎. 命阿思哈署漕運總督, 永貴署吏部尚書, 英廉署戶部尚書.

二月己酉, 實授文綬四川總督, 調富勒渾為湖廣總督. 庚戌, 命嗣後社稷壇祭時, 或值風雨, 恭請神位於殿內致祭. 辛亥, 帝啟鑾, 謁東陵. 以祗謁兩陵, 並巡幸山東, 免經過州縣本年錢糧十分之三. 甲寅, 帝謁昭西陵、孝陵、孝東陵、景陵, 詣孝賢皇后陵奠酒. 是日回鑾. 阿桂等奏, 索諾木等出降, 檻送京師, 兩金川平. 乙卯, 命永貴回禮部尚書任, 仍兼署吏部事. 丙辰, 命圖平定金川前後五十功臣像於紫光閣, 御製前五十功臣贊. 命新設將軍駐雅州, 四川提督桂林駐金川. 丁巳, 帝還宮. 戊午, 帝啟鑾, 謁泰陵. 己未, 命袁守侗赴四川, 會同阿桂查辦參贊大臣富德. 壬戌, 帝謁泰陵. 丙寅, 改雲南騰越協副將為總兵, 龍陵營遊擊為副將. 丁卯, 帝奉皇太后啟鑾, 巡幸山東. 己巳, 免直隸通州等二十八州縣廳未完地糧倉穀. 庚午, 停湖北勘丈湖地. 免直隸霸州等二十一州縣未完地糧倉穀. 辛未, 減直隸軍流以下人犯罪. 是月, 免江蘇上元等州縣, 鎮江等衛上年旱災額賦. 賑雲南浪穹等二州縣上年水災.

三月己卯, 增設四川成都將軍, 以明亮為之. 辛巳, 減山東軍流以下人犯罪. 癸未, 召吳嗣爵來京, 以薩載為江南河道總督, 楊魁為江蘇巡撫. 甲申, 召勒爾謹來京陛見, 以畢沅署陝甘總督, 富綱署陝西巡撫. 丙戌, 帝駐蹕泰安府, 謁岱廟. 命還督撫貢物, 仍嚴飭之. 加原任兵部侍郎彭啟豐尚書銜. 設金川勒烏圍總兵. 丁亥, 帝登泰山. 以陳杰為江南提督, 竇璸為貴州提督. 李國柱以年老, 令原品休致. 調段秀林為湖南提督, 王進泰為直隸提督. 辛卯, 戶部尚書王際華卒, 加贈太子太保. 以袁守侗為戶部尚書. 乙未, 帝至曲阜, 謁先師孔子廟. 丙申, 釋奠先師孔子, 告平兩金川功. 丁酉, 帝謁孔林. 調李質穎為廣東巡撫, 以閔鶚元為安徽巡撫. 戊戌, 奪參贊大臣富德職. 己亥, 雲南車里逃夷刁維屏等悔罪自歸, 諭免死, 錮之. 庚子, 命戶部侍郎和珅在軍機處行走. 辛丑, 帝奉皇太后自濟寧州登舟. 是月, 免江蘇、安徽、山東額賦有差. 賑甘肅、隴西等州縣被災災民.

夏四月癸卯, 以平定兩金川, 遣官告祭天地、太廟、社稷. 以英廉兼署戶部尚書, 豐昇額署兵部尚書. 命劉墉會同陳輝祖查勘湖北沔陽州衝潰堤工. 甲辰, 予故協辦大學士、吏部尚書官保祭葬如例, 諡文勤. 丁未, 帝閱臨清州舊城. 戊申, 以書麟為廣西提督. 辛亥, 命阿桂仍在軍機處行走. 乙卯, 以平定兩金川, 遣官告祭昭西陵、孝陵、孝東陵、景陵、泰陵、孝賢皇后陵. 丙辰, 遣官告祭孔子闕里. 壬戌, 遺官告祭永陵、福陵、昭陵. 甲子, 以阿思哈為漕運總督, 素爾訥為左都御史, 索琳為理藩院尚書, 仍留庫倫辦事, 命豐昇額署理藩院尚書. 乙丑, 帝恭送皇太后鑾輿, 自寶稼營還京師. 丙寅, 獻金川俘馘於廟社. 丁卯, 定西將軍阿桂等凱旋. 戊辰, 帝幸良鄉城南, 行郊勞禮, 賜將軍及隨征將士等宴, 并賞阿桂等御用鞍馬各一. 帝還京師. 己巳, 受俘, 帝御瀛臺, 親鞫俘囚索諾木等, 皆寸磔梟首, 併僧格桑首懸於市. 帝御紫光閣, 行飲至禮, 賜凱旋將士及王、大臣等宴, 賜將軍阿桂以下銀幣有差. 庚午, 斬逆目布籠普占巴、雅瑪朋阿庫魯及情重番犯於市. 是月, 免直隸霸州等州縣廳上年水災額賦.

五月辛未朔, 帝奉皇太后御慈寧宮, 恭上徽號曰崇慶慈宣康惠敦和裕壽純禧恭懿安祺寧豫皇太后, 頒詔天下, 覃恩有差. 戊寅, 富德以誣訐阿桂悖逆, 處斬. 辛巳, 除山西石樓等三縣缺額丁徭銀兩. 癸未, 帝奉皇太后啟鑾, 秋獮木蘭. 己丑, 帝駐蹕避暑山莊.

六月庚子朔, 定文淵閣官制. 壬子, 以甘肅皋蘭等二十九州縣廳旱災, 命多留市米, 以供民食. 庚申, 黃邦寧論斬, 逮治前護廣西巡撫蘇爾德、署按察使周升桓.

秋七月壬申, 索琳以不職鐫級, 以伍彌泰為理藩院尚書. 丁亥, 實授巴延三山西巡撫, 調鄂寶為湖南巡撫. 是月, 免安徽桐城等州縣上年水災學田租銀.

八月戊申, 以巴林王巴圖為定邊左副將軍, 赴烏里雅蘇臺, 召瑚圖靈阿來京, 以額駙拉旺多爾濟為伊犁參贊大臣. 乙卯, 帝自避暑山莊幸木蘭, 行圍. 是月, 賑甘肅皋蘭等廳州縣本年水、旱、霜、雹災.

九月丙子, 帝駐蹕避暑山莊. 庚辰, 帝恭送皇太后回鑾. 甲申, 帝自避暑山莊回鑾. 庚寅, 帝奉皇太后還京師. 甲午, 顯親王蘊著及素爾訥、四格以年老解都統任. 乙未, 調福康安為鑲白旗滿洲都統, 弘□為鑲藍旗滿洲都統, 以綿恩為鑲白旗蒙古都統, 伍彌泰為鑲白旗漢軍都統, 理郡王弘□管正紅旗漢軍都統. 戊戌, 西津泰緣事鐫級, 以格□額為庫爾喀喇烏蘇辦事大臣. 是月, 賑湖南耒陽等州縣本年水災.

冬十月己亥朔, 命豐昇額為步軍統領, 福隆安仍兼管. 壬寅, 召容保來京, 以伍彌泰為綏遠城將軍, 王進泰為鑲白旗漢軍都統, 調長青為古北口提督, 以海祿為雲南提督. 甲辰, 命高樸往葉爾羌, 換瑪興阿回京. 命英誠公阿克東阿在領侍衛內大臣上行走, 以奎林為理藩院尚書. 戊申, 左都御史張若溎以病乞休, 允之. 辛亥, 調諴郡王弘暢為正藍旗滿洲都統, 豐昇額為正藍旗漢軍都統, 努三為正藍旗蒙古都統. 調崔應階為左都御史, 以余文儀為刑部尚書, 德保署福建巡撫. 壬子, 阿思哈以病解任, 以鄂寶為漕運總督. 癸丑, 以敦福為湖南巡撫. 丙辰, 命三寶查浙江漕糧積弊. 甲子, 以甘肅皋蘭等廳州縣旱災, 豁歷年積欠倉糧四百萬有奇.

十一月甲申, 命四庫全書館詳覈違禁各書, 分別改燬. 諭曰：「明季諸人書集, 詞意牴觸本朝者, 如錢謙益等, 均不能死節, 妄肆狂狺, 自應查明燬棄. 劉宗周、黃道周立朝守正, 熊廷弼材優幹濟, 諸人所言, 若當時採用, 敗亡未必若彼其速, 惟當改易字句, 無庸銷燬. 又直臣如楊漣等, 即有一二語傷觸, 亦止須酌改, 實不忍並從焚棄.」癸巳, 聖壽節, 停止筵宴. 是月, 賑甘肅金縣等州縣本年水、雹、霜災.

十二月乙巳, 命戊戌年八月舉行繙譯鄉試, 次年三月舉行會試. 丙午, 命明亮在御前侍衛上行走, 在京之日兼軍機處行走. 以傅良為散秩大臣, 調伍彌泰為西安將軍. 戊申, 以雅朗阿為綏遠城將軍. 甲寅, 以李國樑為福建陸路提督. 丙辰, 緬目得魯蘊請送還內地官人, 准其入貢. 諭令進京乞恩. 戊午, 帝幸瀛臺. 庫車阿奇木伯克、哈薩克使人, 及四川明正土司等瞻覲, 各賜冠服有差. 辛酉, 以伊里布為塔爾巴哈台領隊大臣. 常福以任意妄為奪職, 以瑪興阿為和闐領隊大臣. 是月, 免山東德州等州縣衛所本年被災額賦.

是歲, 朝鮮來貢.

四十二年春正月己巳, 免甘肅省乾隆二十三年至三十五年民欠銀八十四萬兩有奇. 丙子, 帝御閱武樓閱兵, 命諸王、大臣、外藩蒙古及回部、庫車、哈薩克使臣、金川土司等從觀. 辛巳, 以皇太后聖躬不豫, 詣長春仙館問安, 奉皇太后幸同樂園, 侍晚膳. 自是日始, 每日詣長春仙館問安. 乙酉, 命協辦大學士阿桂往雲南, 調李侍堯為雲貴總督, 以楊景素為兩廣總督, 郝碩為山東巡撫, 圖思德回貴州巡撫任, 裴宗錫回雲南巡撫任. 己丑, 宥熊學鵬罪, 蘇爾德、廣德論斬. 庚寅, 皇太后崩, 奉安於慈寧宮正殿. 帝以含清齋為倚廬, 頒大行皇太后遺詔. 諭穿孝百日, 王、大臣、官員等二十七日除服. 辛卯, 諭尊大行皇太后諡號為孝聖憲皇后, 推恩普免錢糧一次. 壬辰, 定二十七日內郊廟、社稷諸大祀, 遣官致祭朝服用樂之制. 乙未, 尊大行皇太后陵曰泰東陵. 丙申, 恭移大行皇太后梓宮於暢春園, 安奉九經三事殿. 帝居圓明園.

二月丁酉朔, 帝詣安佑宮, 行告哀禮. 戊戌, 帝居無逸齋苫次. 己亥, 帝還居圓明園. 庚子, 帝詣九經三事殿大行皇太后梓宮前供奠, 諸王、大臣懇請間一二日行禮, 不允. 甲辰, 諭二十七月內停止元旦朝賀, 其百日後尋常御殿視朝, 屆期請旨. 楊魁兼署兩江總督. 乙巳, 定百日內與二十七月內御用服色, 及臣下服色制. 丁巳, 帝詣九經三事殿大行皇太后梓宮前, 行月祭禮. 以顏希深為湖南巡撫. 以陶莊引河功成, 予兩江總督薩載騎都尉世職, 議敘在工員弁有差. 是月, 免安徽宿州等州縣, 鳳陽等衛上年水災額賦.

三月戊辰, 段秀林以病免, 調竇璸為湖廣提督, 以敖成為貴州提督. 辛未, 左都御史素爾訥、大理寺卿尹嘉銓休致. 壬申, 以薩載赴京, 命德保兼署江南河道總督. 戊寅, 素爾訥罷, 以邁拉遜為左都御史. 壬午, 上大行皇太后尊諡曰孝聖慈宣康惠敦和敬天光聖憲皇后. 戊子, 以恆山保為烏里雅蘇臺參贊大臣.

夏四月戊戌, 以緬番投誠反覆, 召阿桂回京, 留緬目所遣孟幹等. 戊申, 帝詣九經三事殿孝聖憲皇后梓宮前, 行祖奠禮. 己酉, 孝聖憲皇后梓宮發引, 帝恭送往泰東陵, 啟鑾. 免經過州縣本年額賦十分之五, 易州免十分之七, 賞沿途兵丁一月錢糧. 癸丑, 帝謁泰陵, 詣泰東陵閱視工程. 是日, 孝聖憲皇后梓宮至泰東陵, 奉安於隆恩殿. 丙辰, 帝詣泰東陵隆恩殿孝聖憲皇后梓宮前, 行百日祭禮. 丁巳, 大學士舒赫德卒, 贈太保, 入祀賢良祠. 戊午, 命永貴署大學士, 兼吏部尚書. 壬戌, 命福隆安兼署吏部尚書. 癸亥, 調福隆安為鑲黃旗滿洲都統, 豐昇額為正白旗滿洲都統, 容保為正藍旗漢軍都統. 甲子, 帝還京師. 是月, 免安徽宿州等州縣, 鳳陽等衛上年水災額賦. 賑甘肅循化等廳州縣乾隆四十年旱、雹災.

五月乙丑朔, 孝聖憲皇后神牌升祔太廟. 次日, 頒詔天下, 覃恩有差. 戊辰, 帝臨大學士舒赫德喪次賜奠. 丁丑, 命刑部尚書英廉等重修明史本紀. 戊寅, 以普蠲天下錢糧, 免福建臺灣府屬官莊租息銀兩十分之三. 辛巳, 夏至, 祭地於方澤. 丁亥, 命阿桂為大學士, 兼管吏部事, 刑部尚書英廉協辦大學士. 命尚書果毅繼勇公豐昇額之父阿里袞原襲果毅公爵號, 亦加「繼勇」二字. 調永貴為吏部尚書, 以富勒渾為禮部尚書, 三寶為湖廣總督, 王亶望為浙江巡撫. 戊子, 命阿桂兼管正紅旗滿洲都統. 是月, 蠲免直隸、順天等州縣逋賦、額賦. 賑甘肅皋蘭等廳州縣上年雹、水、霜災.

六月丁酉, 命阿桂為武英殿大學士. 丙辰, 調阿桂為鑲白旗滿洲都統, 以莊親王永□為正紅旗滿洲都統, 額爾德蒙額為鑲紅旗蒙古都統. 乙卯, 以吉林將軍富椿調杭州將軍, 命福康安代之. 己未, 帝詣黑龍潭祈雨.

秋七月丙戌, 命甘肅應徵各屬番糧草束, 隨同戊戌年地丁錢糧一體蠲免, 其河東河西額徵屯糧草束免十分之三. 暹羅頭目鄭昭進貢, 送所獲緬番, 諭楊景素以請封檄諭之. 是月, 免甘肅皋蘭等廳州縣上年旱災額賦.

八月庚子, 命烏魯木齊州縣額徵糧草, 於戊戌年隨同甘肅地丁銀兩免三分之一. 壬子, 輯滿洲源流考. 庚申, 命侍郎金簡赴吉林, 會同福康安查辦事件. 是月, 賑恤甘肅皋蘭等廳州縣衛本年旱災.

九月丙子, 帝謁泰陵、泰東陵. 是日回鑾. 壬午, 帝還京師. 甲申, 以永福為鑲紅旗蒙古都統.

冬十月戊戌, 戶部尚書果毅繼勇公豐昇額卒, 晉贈太子太保. 以特成額為領侍衛內大臣. 以福隆安為正白旗滿洲都統, 調阿桂為鑲黃旗滿洲都統. 調英廉為戶部尚書, 仍管刑部事, 以德福為刑部尚書. 以弘□為鑲白旗滿洲都統, 瑚世泰為正紅旗漢軍都統. 乙巳, 諭陝西民屯租糧草束, 屆輪免錢糧之年, 一體蠲免. 庚申, 設密雲副都統一, 駐防兵二千. 辛酉, 命袁守侗赴浙江, 查審歸安縣知縣劉均被控案. 命侍郎周煌、阿揚阿赴四川, 查審大足縣知縣趙憲高被控案. 是月, 賑江蘇阜寧等三縣衛水災.

十一月丙寅, 廣德處斬. 庚午, 調陳杰為烏魯木齊提督, 俞金鰲為江南提督. 壬申, 刑部尚書余文儀乞休, 允之, 予太子少傅銜. 甲戌, 海成以縱庇王錫侯逆書奪職, 以郝碩為江西巡撫, 國泰為山東巡撫. 調袁守侗為刑部尚書, 以梁國治為戶部尚書. 是月, 免甘肅寧夏等七廳縣雹、水、霜災額賦.

十二月己酉, 命閑散宗室移住盛京大淩河馬廠西北地方. 庚申, 祫祭太廟. 免甘肅皋蘭等十七州縣上年雹、霜災額賦. 賑皋蘭金縣等三十二廳州縣旱災.

是歲, 朝鮮來貢.

四十三年春正月壬戌朔, 免朝賀. 癸亥, 召徐績來京, 以鄭大進為河南巡撫. 辛未, 追復睿親王多爾袞封爵, 及豫親王多鐸、禮親王代善、鄭親王濟爾哈朗、肅親王豪格、克勤郡王岳託原封爵號, 並配享太廟. 己卯, 帝啟鑾, 謁泰陵、泰東陵. 免經過地方本年額賦十分之三. 癸未, 帝謁泰陵、泰東陵. 甲申, 帝謁泰東陵, 行期年禮. 是日回鑾. 丁亥, 帝還京師. 是月, 免河南汲縣等三縣上年旱災額賦十分之四.

二月己酉, 永貴以袒徇主事李漱芳奏陞員外郎, 降三品頂戴, 往烏什辦事. 調綽克托為吏部尚書, 富勒渾為工部尚書, 以特成額為禮部尚書. 庚戌, 以綽克托為鑲黃旗漢軍都統. 壬子, 以特成額為成都將軍, 鐘音為禮部尚書, 調楊景素為閩浙總督, 以桂林為兩廣總督, 明亮為四川提督. 乙卯, 諭國史館分貳臣傳為甲、乙二編. 戊午, 以諴親王弘暢為領侍衛內大臣. 己未, 以喬照為烏魯木齊提督.

三月甲子, 帝啟鑾, 謁泰陵、泰東陵. 戊辰, 帝謁泰陵、泰東陵. 己巳, 以清明節, 帝躬祭泰東陵. 乙亥, 帝閱健銳營兵. 丙子, 帝還京師. 己丑, 召顏希深來京, 以李湖為湖南巡撫. 庚寅, 貝子弘■以私託通永道宋英玉事, 命革貝子及都統職.

夏四月辛卯朔, 以河南旱, 命減開封等五府軍流以下罪. 調邁拉遜為鑲藍旗滿洲都統, 以豫親王修齡為正白旗蒙古都統. 壬寅, 命先免河南四十五年田賦. 癸卯, 肅親王蘊著卒, 察例議恤. 乙巳, 帝詣黑龍潭祈雨. 辛亥, 命減河南全省軍流以下罪. 乙卯, 賜戴衢亨等一百五十七人進士及第、出身有差. 己未, 以和隆武為寧夏將軍, 鐘音為正藍旗蒙古都統.

五月庚申朔, 以山東荒歉, 命預免四十五年錢糧. 丁卯, 命山西巡撫兼理鹽政. 戊辰, 怡親王弘曉卒, 察例議恤.

六月庚寅, 調德保為鑲白旗漢軍都統, 王進泰為正黃旗漢軍都統. 乙未, 以九江關監督全德浮收, 逮治之.

閏六月癸亥, 河南祥符縣河溢, 令姚立德題參疏防官員. 己卯, 調永福為鑲黃旗蒙古都統, 積福為鑲紅旗蒙古都統. 庚辰, 調理郡王弘□為正藍旗滿洲都統, 諴親王弘暢為鑲白旗滿洲都統.

秋七月庚寅, 李國樑丁憂, 調俞金鰲為福建陸路提督, 以陳奎為江南提督. 癸巳, 河南儀封、考城二縣河溢, 令迅即堵築. 乙未, 命尚書袁守侗馳往河南, 會同總河姚立德、巡撫鄭大進查辦漫工. 戊戌, 命兩江總督高晉赴河南堵築漫口. 丁未, 帝啟鑾, 詣盛京謁祖陵. 免經過直隸、奉天各州縣本年額賦十分之三. 是月, 賑甘肅皋蘭等三十七廳州縣旱災.

八月癸酉, 以儀封決河, 下注安徽鳳陽各州縣, 諭薩載等賑災民. 甲戌, 帝謁永陵. 乙亥, 行大饗禮. 己卯, 帝謁福陵. 免奉天所屬府州縣明年地丁錢糧. 庚辰, 行大饗禮. 辛巳, 行大饗禮. 帝謁昭陵. 命奉天、吉林、黑龍江等屬已結未結死罪均減等, 軍流以下悉宥之. 癸未, 帝臨奠克勤郡王岳託墓. 甲申, 帝臨奠武勳王揚古利、弘毅公額宜都、直義公費英東墓. 乙酉, 帝詣文廟行禮.

九月戊戌, 禮部尚書鐘音卒, 贈太子太保. 行在大學士等議奏, 逆犯金從善進遞呈詞, 妄肆詆斥, 實屬罪大惡極, 應照例擬凌遲處死. 得旨, 金從善著從寬改為斬決. 己亥, 以德保為禮部尚書, 黃檢為福建巡撫. 丁未, 申諭立儲流弊, 及宣明歸政之期. 壬子, 帝還京師. 甲寅, 綽克托以總理回疆時, 失察葉爾羌辦事大臣高樸私售玉石事奪職, 以永貴為吏部尚書.

冬十月丁巳朔, 享太廟. 己未, 以庚子年七旬萬壽, 巡幸江浙, 命舉恩科鄉、會試, 並普免天下漕糧. 辛未, 賜邢敦行等四十八人武進士及第、出身有差. 壬申, 貝勒銜原任阿奇木伯克鄂對以扶同高樸私售玉石, 命奪其子鄂斯璊所襲貝勒銜, 授散秩大臣, 仍留喀什噶爾阿奇木伯克任. 甲戌, 江蘇布政使陶易以徇縱徐述夔, 褫職論斬. 丙子, 免甘肅皋蘭等三十二廳州縣上年旱災額賦. 是月, 賑湖南湘陰等十七州縣衛旱災, 河南儀封等十三州縣、湖北漢川等十州縣衛、安徽亳州等二十七州縣水災, 湖北江夏等四十八州縣衛水、旱災.

十一月戊子, 禁貢獻整玉如意及大玉. 庚寅, 冬至, 祀天於圜丘. 壬辰, 定驛務歸巡道分管, 裁甘肅驛傳道. 賑廣西興安等九州縣本年旱災. 己亥, 命再撥部庫銀六十萬兩, 於河南備賑. 庚子, 免甘肅寧夏等七廳州縣上年被災額賦. 乙巳, 李杰龍以條奏錯誤, 復飾詞迴護, 降總兵銜, 往伊犁管屯田事. 以劉鑑為浙江提督. 癸丑, 弘晌以失察錦州協領富保等科斂船戶銀兩解任. 調福康安為盛京將軍, 和隆武為吉林將軍. 甲寅, 以札什札木素為寧夏將軍. 是月, 免甘肅寧夏等廳州縣上年雹、冰、霜災額賦. 賑廣西興安等州縣旱災.

十二月庚申, 河南儀封堤工塌壞, 高晉等下部嚴議. 乙丑, 諭國泰嚴治山東冠縣義和拳教匪. 丁卯, 陳奎以病解任, 以李奉堯為江南提督. 癸酉, 降弘晌為散秩大臣. 甲申, 祫祭太廟. 是月, 賑甘肅寧夏等廳州縣水、旱、蟲、雹、霜災, 兩淮板浦等場潮災, 安徽當塗等州縣衛水、旱災, 湖南湘陰等州縣衛旱災.

是歲, 朝鮮、琉球來貢.

四十四年春正月己丑, 調陳輝祖為河南巡撫, 鄭大進為湖北巡撫. 辛卯, 祈穀於上帝. 乙未, 大學士管兩江總督高晉卒, 察例議恤. 命三寶為東閣大學士, 仍留湖廣總督任. 以薩載為兩江總督, 李奉翰為江南河道總督. 丙申, 以五福為廣西提督. 丁酉, 以喀爾喀副將軍車臣汗車布登札布為烏里雅蘇臺參贊大臣. 癸卯, 帝謁泰陵、泰東陵. 免經過地方本年錢糧十分之三. 裁福建副都統一. 乙巳, 命阿桂赴河南查勘河工. 丁未, 帝謁泰陵、泰東陵. 以申保為烏什參贊大臣. 戊申, 帝詣泰東陵, 行二週年禮. 辛亥, 帝還京師.

二月戊午, 祭大社、大稷. 己未, 御經筵. 癸亥, 邁拉遜以疾罷. 甲子, 以永貴為鑲藍旗滿洲都統. 丙子, 以增福為福建巡撫. 以申保為左都御史. 庚辰, 命輯明臣奏議.

三月丙戌, 黃檢以私刊其祖黃廷桂奏疏奪職. 丁亥, 封皇八子永璇為多羅儀郡王. 丙申, 命英廉署直隸總督. 丁酉, 命德福署協辦大學士. 戊戌, 周元理以袒護奪職, 賞三品銜, 在正定廟工效力. 調楊景素為直隸總督, 三寶為閩浙總督, 以圖思德為湖廣總督, 舒常為貴州巡撫. 甲辰, 以仁和為甘肅提督. 乙巳, 以莽古賚為寧夏將軍. 是月, 賑廣西興安、湖北江夏等州縣衛上年旱災.

夏四月乙卯朔, 帝閱火器營兵. 己未, 改闢展辦事大臣為領隊大臣, 移駐吐魯番. 辛酉, 常雩, 祀天於圜丘. 戊辰, 帝啟鑾, 謁泰陵、泰東陵. 壬申, 帝謁泰陵、泰東陵. 丁丑, 改甘肅驛傳道為分巡蘭州道. 戊寅, 姚立德以貽誤河工奪職, 以袁守侗為河東河道總督. 胡季堂為刑部尚書. 己卯, 帝閱健銳營兵. 庚辰, 帝還京師. 壬午, 以弘□為正紅旗漢軍都統. 是月, 賑甘肅莊浪等廳州縣雹、水、霜災.

五月戊子, 以圖思義為領隊大臣, 往吐魯番辦事. 辛卯, 夏至, 祭地於方澤. 甲午, 封札拉豐阿為貝勒. 乙未, 帝秋獮木蘭. 免經過地方本年錢糧十分之三. 丙申, 以李世傑為廣西巡撫. 辛丑, 帝駐蹕避暑山莊. 丙午, 以富綱為福建巡撫. 丁未, 帝詣新建文廟, 行釋奠禮, 御製熱河文廟碑記. 戊申, 定鳥魯木齊新建奇台縣城名曰靖寧.

六月丁卯, 免甘肅乾隆二十七年至三十七年逋賦銀二十三萬五千兩、糧一百零五萬石各有奇.

秋七月乙未, 以孫士毅為雲南巡撫. 壬寅, 賞革職廣西巡撫熊學鵬三品銜. 是月, 免安徽鳳陽等縣上年水、旱災學田額賦. 賑山西綏遠城雹災.

八月壬子朔, 命輯蒙古王公表傳. 戊辰, 帝幸木蘭, 行圍. 壬申, 命和珅在御前大臣上學習行走. 甲戌, 調宗室永瑋為黑龍江將軍, 以福僧額為廣州將軍. 乙亥, 寧壽宮成. 是月, 賑湖北鍾祥等州縣衛水災, 甘肅皋蘭等廳州縣蟲、雹、水災.

九月癸未, 命輯回部王公表傳. 甲申, 撥部庫銀一百萬兩, 解河南儀封等州縣被水處備用. 戊子, 免陝西延安等府州屬乾隆二十六年至三十七年民欠常平倉穀. 己丑, 帝駐蹕避暑山莊. 庚子, 帝還京師. 是月, 免甘肅皋蘭等廳州縣被災額賦. 賑直隸青縣灶戶水災.

冬十月辛亥朔, 享太廟. 壬戌, 免陝西延安等府州屬乾隆二十年至三十七年民欠社倉穀. 免西藏那克舒三十九家番子等應交馬銀. 庚午, 補行冊封順妃鈕祜祿氏、誠嬪鈕祜祿氏、循嬪伊爾根覺羅氏. 是月, 免甘肅莊浪等廳州縣上年被災額賦. 賑河南儀封等州縣本年水災.

十一月癸未, 富椿以不職罷, 以傅玉為杭州將軍. 乙未, 冬至, 祀天於圜丘. 丙申, 免朝賀. 己亥, 命安徽截留漕米三萬五千石, 於亳州等處備糶. 封奕純為三等輔國將軍. 丙午, 以姚成烈為廣西巡撫. 以伍彌泰護送班禪至熱河, 給欽差大臣關防. 是月, 賑直隸青縣灶戶水災, 甘肅皋蘭等廳州縣雹、水、霜災, 並免本年額賦.

十二月癸丑, 命侍郎德成赴河南商辦河工. 乙卯, 兩廣總督桂林卒, 贈官, 察例議恤. 以巴延三為兩廣總督, 雅德為山西巡撫. 戊午, 大學士于敏中卒, 贈官, 察例議恤. 湖廣總督圖思德卒, 贈官, 察例議恤. 以富勒渾為湖廣總督, 綽克托為工部尚書. 庚申, 以綽克托為鑲黃旗蒙古都統. 己巳, 命程景伊為大學士, 調嵇璜為吏部尚書、協辦大學士. 以周煌為工部尚書. 辛未, 直隸總督楊景素卒, 贈官, 察例議恤. 以袁守侗為直隸總督, 陳輝祖為河東河道總督, 榮柱為河南巡撫. 戊寅, 祫祭太廟. 是月, 賑湖北沔陽等州縣衛水災.

是歲, 朝鮮來貢.

四十五年春正月庚辰朔, 帝以八月七旬萬壽, 頒詔天下, 覃恩有差. 辛卯, 祈穀於上帝. 帝南巡. 免直隸、山東經過地方本年錢糧十分之三. 壬辰, 免直隸順德等府屬逋賦. 己亥, 免山東歷城等州縣積欠錢糧倉穀. 己酉, 朝鮮國王李□表賀萬壽, 優詔答之.

二月癸丑, 命舒常同和珅、喀寧阿查辦海寧劾李侍堯各款. 甲寅, 免江南、浙江經過地方本年錢糧十分之三. 免兩江所屬四十三年以前逋賦. 丙辰, 調李奉翰為河東河道總督, 陳輝祖為江南河道總督. 丁已, 免臺灣府屬本年額穀. 免兩淮灶戶災欠銀. 己未, 帝渡河. 閱清口東壩堤工. 甲子, 免江南、浙江省會附郭諸州縣本年額賦. 丁卯, 帝渡江. 戊辰, 帝幸焦山. 壬申, 帝幸蘇州府. 丁丑, 帝詣文廟行禮. 以烏什哈達為阿克蘇領隊大臣. 己卯, 免浙江仁和等縣未完各款銀米.

三月庚辰朔, 以散秩大臣公觀音保為泰陵總管內務府大臣. 辛巳, 帝幸海寧州觀潮. 壬午, 帝幸尖山. 以奎林為烏魯木齊都統. 癸未, 帝幸杭州府. 甲申, 帝幸秋濤宮, 閱水師. 以申保為鑲紅旗漢軍都統. 乙酉, 帝閱兵. 以博清額為理藩院尚書. 壬辰, 調李質穎為浙江巡撫, 李湖為廣東巡撫, 以劉墉為湖南巡撫. 以京察屆期, 予阿桂等議敘, 左都御史崔應階等原品休致. 癸巳, 以羅源漢為左都御史. 丁酉, 李侍堯以婪贓奪職逮問. 孫士毅以欺隱奪職, 發伊犁效力. 以福康安為雲貴總督. 以索諾木策凌為盛京將軍. 戊戌, 調伊里布為烏魯木齊領隊大臣, 春寧為塔爾巴哈台領隊大臣. 傅景為伊犁領隊大臣. 辛丑, 命英廉為漢大學士, 以和珅為戶部尚書. 壬寅, 帝幸江寧府. 命吏部尚書永貴協辦大學士. 丙午, 帝詣明太祖陵奠酒. 丁未, 帝閱兵.

夏四月己酉朔, 帝渡江. 壬子, 山東壽光人魏塾以書悖妄, 處斬. 丁巳, 帝閱高家堰堤工. 帝渡河. 免山西太原等十六府州並歸化城等廳牧廠地畝應徵額銀十分之三, 大同、朔平及和林格爾等屬全免. 辛酉, 調楊魁為陝西巡撫, 劉秉恬署雲南巡撫, 顏希深為貴州巡撫, 以吳壇為江蘇巡撫. 丁卯, 調楊魁為河南巡撫, 雅德為陝西巡撫, 以喀寧阿為山西巡撫.

五月乙酉, 以大學士、九卿改和珅所擬李侍堯監候為斬決, 諭各督撫各抒所見, 定擬題奏. 丁亥, 帝還京師. 辛卯, 命永貴為鑲藍旗漢軍都統, 和珅為鑲藍旗滿洲都統. 癸巳, 賜汪如洋等一百五十五人進士及第、出身有差. 丁酉, 夏至, 祭地於方澤. 宥孫士毅罪. 己亥, 帝啟鑾, 秋獮木蘭. 免經過地方本年錢糧十分之三. 乙巳, 帝詣熱河文廟行禮. 帝駐蹕避暑山莊.

六月乙卯, 召大學士三寶入閣辦事, 調富勒渾為閩浙總督, 以舒常為湖廣總督. 丁卯, 以和珅為領侍衛內大臣. 辛未, 以傅玉為廣州將軍, 以王進泰為杭州將軍. 壬申, 以博清額為正黃旗漢軍都統. 是月, 免湖北沔陽等州縣本年水災額賦.

秋七月丁丑朔, 賞孫士毅編修. 庚辰, 以竇璸署廣東提督. 丁酉, 班禪額爾德尼自後藏入覲, 帝御清曠殿, 賜坐, 賜茶. 戊戌, 永定河溢. 庚子, 帝御萬樹園大幄次, 賜班禪額爾德尼及扈從王、公、大臣, 蒙古王、貝勒、貝子、公、額駙、台吉等宴, 賞賚冠服、金幣有差. 壬寅, 以李本為貴州巡撫.

八月壬子, 命五城米商買通倉麥, 運京平糶. 乙卯, 大學士程景伊卒, 察例議恤. 永定河決口合龍. 丁巳, 湖北巡撫鄭大進貢金器, 不納, 切責之. 己未, 帝七旬萬壽節, 御澹泊敬誠殿, 扈從王、公、大臣、官員及蒙古王、貝勒、貝子、公、額駙、台吉等行慶賀禮. 庚申, 以直隸偏災, 命截漕十萬石, 存北倉備賑. 丙寅, 命再截漕二十萬石, 存北倉備賑. 癸酉, 調閔鶚元為江蘇巡撫, 以農起為安徽巡撫. 甲戌, 帝自避暑山莊回鑾, 謁東陵、西陵. 免經過地方本年錢糧十分之三. 是月, 賑甘肅皋蘭等廳州縣雹災.

九月戊寅, 命停本年勾決. 命嵇璜為文淵閣大學士, 以蔡新為吏部尚書、協辦大學士, 調周煌為兵部尚書, 以周元理為工部尚書. 壬午, 帝謁昭西陵、孝陵、孝東陵、景陵, 至孝賢皇后陵奠酒. 癸未, 復封允祁為貝子. 甲申, 琉球貢使蔡煥歸國, 歿於途, 命恤之. 辛卯, 帝謁泰陵、泰東陵. 壬辰, 命纂歷代職官表. 乙未, 帝還京師. 乙巳, 賑吉林琿春地方水災. 是月, 賑安徽亳州、長蘆屬滄州等州縣、嚴鎮等場水災.

冬十月丙午朔, 享太廟. 戊申, 定李侍堯罪為斬監候. 己酉, 調雅德為河南巡撫. 命貝勒札拉豐阿兼管札薩克, 世襲鎮國公罔替. 庚申, 賜黃瑞等四十二人武進士及第、出身有差. 甲戌, 命博清額署左都御史, 和珅仍兼署理藩院尚書. 是月, 免河南儀封、直隸霸州等州縣本年水災, 江蘇清河等州縣衛本年水、旱災, 甘肅皋蘭等廳州縣上年水災額賦. 賑浙江諸暨縣水災.

十一月庚辰, 命博清額為欽差大臣, 於明年護送班禪額爾德尼往穆魯烏蘇地方. 辛巳, 以故多羅理恪郡王弘■子永曖襲封多羅貝勒. 壬午, 巴圖、博清額俱奪職, 命慶桂為烏里雅蘇臺將軍, 惠齡為塔爾巴哈台參贊大臣. 甲午, 命再撥通倉米三十萬石、部庫銀三十萬兩, 交直隸備賑. 丙申, 調申保為伊犁參贊大臣, 以綽克托為烏什參贊大臣. 庚子, 冬至, 祀天於圜丘. 辛丑, 免朝賀.

十二月庚戌, 追議鰲拜罪, 停襲公爵. 辛亥, 實授李國梁湖廣提督. 庚申, 以會同四譯館屋壞, 壓斃朝鮮人, 禮部尚書等下部嚴議. 丁卯, 王亶望奪職. 命阿桂會同陳輝祖、富勒渾、李質穎履勘海塘. 壬申, 祫祭太廟. 是月, 賑甘肅皋蘭等廳州縣本年水災.

是歲, 朝鮮、琉球來貢.

四十六年春正月己卯, 定蒙古喀爾喀, 並青海杜爾伯特、土爾扈特、和碩特, 回部王公札薩克台吉等世襲爵秩. 辛巳, 祈穀於上帝. 丙申, 朝鮮國王李■表謝賜緞匹, 仍貢方物, 溫諭受之. 癸卯, 富勒渾、李質穎解任, 召來京. 以陳輝祖為閩浙總督, 兼管浙江巡撫, 李奉翰為江南河道總督, 韓鑅為河東河道總督.

二月戊申, 祭大社、大稷. 己酉, 御經筵. 壬戌, 命阿桂勘視江南、河南河工. 乙丑, 帝啟鑾, 巡幸五臺山. 免經過地方本年錢糧十分之三. 丙寅, 免順天保定等府州屬逋賦. 己巳, 調雅德為山西巡撫. 庚午, 以富勒渾為河南巡撫. 王燧論絞.

三月甲戌朔, 帝幸正定府閱兵. 戊寅, 召慶桂來京, 以巴圖署烏里雅蘇臺將軍. 辛巳, 帝駐蹕五臺山. 甲午, 設喀爾喀、杜爾伯特交界地方鄂博. 以嵩椿為綏遠城將軍, 以覺羅萬福為江寧將軍. 庚子, 帝還京師. 壬寅, 平定兩金川方略成, 御製序. 甘肅循化廳屬撒拉爾回人蘇四十三等為亂, 命西安提督馬彪率兵協同陝甘總督勒爾謹、甘肅提督仁和勦之. 癸卯, 叛回犯蘭州, 命阿桂往甘肅調度勦回機宜. 是月, 免安徽亳州、江蘇清河等州縣衛上年水災, 甘肅皋蘭等廳州縣上年冰、雹災額賦.

夏四月甲辰朔, 命尚書和珅、額駙拉旺多爾濟、領侍衛內大臣海蘭察、護軍統領額森特並巴圖魯侍衛等赴甘肅勦捕叛回. 乙巳, 命安徽巡撫農起馳往甘肅辦理軍需；宥李侍堯罪, 賞三品頂戴, 與副都統黃檢同赴甘肅勦辦. 己酉, 常雩, 祀天於圜丘. 勒爾謹奏稱甘肅官軍收復河州, 仁和進援省城. 戊辰, 賜錢棨等一百六十九人進士及第、出身有差. 庚午, 逮勒爾謹, 以李侍堯管理陝甘總督事, 未至, 以阿桂兼管之. 召和珅回京. 是月, 免直隸霸州、河南儀封、安徽壽州等州縣衛上年水災額賦.

五月己卯, 革甘肅回民總掌教名目. 壬寅, 夏至, 祭地於方澤.

閏五月丙午, 熱河志成, 御製序. 戊申, 命改烏什所屬英阿雜爾為英吉沙爾、哈喇沙爾為喀喇沙爾. 己酉, 免江蘇阜寧等縣衛逋賦. 封多羅貝勒綿惠生母為側室福晉. 庚戌, 帝啟鑾, 秋獮木蘭. 免經過地方本年錢糧十分之三. 丙辰, 帝駐蹕避暑山莊. 劉鑑以失察屬員奪職.

六月甲戌, 調長青為浙江提督, 以剛塔為直隸提督. 庚辰, 以額森特進勦撒拉爾功, 晉封世襲三等子. 己丑, 以甘肅歷年捏災冒賑, 命刑部嚴鞫勒爾謹, 逮王亶望來京. 壬辰, 免陝西西安等府州積欠. 癸巳, 撒拉爾叛回蘇四十三等伏誅, 優敘在事員弁, 恤傷亡官兵有差. 免甘肅蘭州、河州等處額賦.

秋七月乙巳, 甘肅布政使王廷贊以冒賑浮銷, 褫職逮治. 丙午, 以奎林為烏里雅蘇臺將軍, 明亮為烏魯木齊都統, 成德為四川提督. 甲寅, 仁和以謬誤奪職, 調俞金鰲為甘肅提督, 李奉堯為福建陸路提督, 長青為江南提督, 喬照為浙江提督, 以彭廷棟為烏魯木齊提督. 丁巳, 回部郡王品級貝勒霍集斯卒, 命其子哈第爾仍襲原爵. 甲子, 命江蘇截留漕糧十萬石, 於崇明縣備賑. 庚午, 王亶望處斬, 賜勒爾謹自盡, 王廷贊論絞. 是月, 免江蘇崇明縣本年額賦. 賑河南睢寧縣陶河等社、湖北江陵、河南儀封、江蘇崇明等州縣廳水災.

八月己卯, 袁守侗等坐查監糧失實, 下部嚴議. 壬午, 調福康安為四川總督, 以富綱為雲貴總督, 楊魁署福建巡撫. 丙戌, 帝巡幸木蘭, 行圍. 是月, 免甘肅金縣等縣旱、雹災額賦十分之五. 賑江蘇豐縣、甘肅隴西、湖北潛江等縣水災.

九月丙午, 帝駐蹕避暑山莊. 戊申, 王廷贊處絞. 戊午, 命撥奉天海運餘米二萬石, 於天津、靜海二縣備賑. 辛酉, 帝還京師. 是月, 賑山東金鄉、直隸天津等縣水災.

冬十月庚午朔, 享太廟. 甲戌, 封榮親王永琪子綿億為多羅貝勒. 甲申, 賜劉雙等四十五人武進士及第、出身有差. 丙申, 命皇子等編輯明臣奏議. 丁酉, 罷陝甘總督瓜貢、皮貢. 帝以御史劉天成奏, 諭曰：「均田之法, 勢必致貧者未富, 富者先貧. 我君臣惟崇儉尚樸, 知愧知懼, 使四民則傚而已.」是月, 賑山東鄒平等州縣衛、永阜等場、直隸滄州等州縣、嚴鎮等場、河南祥符等縣水災, 湖北江夏、安徽靈璧等州縣水、旱災.

十一月庚子, 周元理以老病乞休, 允之, 予太子少傅銜. 以羅源漢為工部尚書, 劉墉為左都御史. 乙巳, 冬至, 祀天於圜丘. 命撥兩淮鹽課銀五十萬兩, 並截留漕糧五萬石、於徐州府屬備賑. 丙午, 以李世傑署湖南巡撫. 丁巳, 以復興為左都御史. 戊午, 以奎林為鑲紅旗漢軍都統. 戊辰, 以鄭大進為直隸總督. 是月, 賑江蘇廟灣等場、甘肅隴西等縣水災.

十二月己巳朔, 調姚成烈為湖北巡撫, 以朱椿為廣西巡撫. 丁丑, 廣東巡撫李湖卒, 贈官, 察例議恤. 調雅德為廣東巡撫, 以譚尚忠為山西巡撫. 戊子, 大學士等議駁嵇璜請復黃河故道, 帝韙之. 庚寅, 畢沅以御史錢灃劾, 降三品頂戴, 留任. 辛卯, 調農起為山西巡撫, 譚尚忠為安徽巡撫. 乙未, 綽羅斯貝勒富塔喜以惰削爵, 命富爾納降襲貝子. 丙申, 祫祭太廟. 是月, 賑山東鄒平等州縣、濟南等場水災.

是歲, 朝鮮、安南、暹羅、南掌來貢.

四十七年春正月庚子, 陳輝祖、閔鶚元降三品頂戴, 留任. 辛丑, 祈穀於上帝. 乙卯, 建盛京文溯閣. 丙寅, 第一分四庫全書告成, 議敘在事人員有差. 是月, 賑盛京官莊等處上年水災.

二月戊辰朔, 祭大社、大稷. 己巳, 御經筵. 以四庫全書成, 帝御文淵閣賜宴, 並賞賚有差. 庚午, 以雅朗阿為正白旗漢軍都統. 辛未, 帝幸南苑, 行圍. 丙子, 帝還京師. 丁亥, 命乾清門侍衛阿彌達往西寧, 致祭河神.

三月己亥, 帝詣先農壇行禮, 親耕耤田. 庚子, 帝啟鑾, 幸盤山. 壬寅, 帝駐蹕盤山. 乙巳, 停止臺灣捐監例. 戊申, 帝命皇十五子顒琰祭孝賢皇后陵. 癸丑, 楊魁因病乞解任, 允之. 調雅德為福建巡撫, 以尚安為廣東巡撫. 甲寅, 帝還京師. 乙卯, 免甘肅積年逋賦. 己未, 以保寧為江南提督. 是月, 免江蘇常熟、直隸天津等州縣廳上年水災額賦.

夏四月庚午, 命和珅、劉墉同御史錢澧查辦山東虧空. 壬申, 常雩, 祀天於圜丘. 戊寅, 除山東壽光等州縣水淹灶地額賦. 己卯, 國泰以貪縱奪職逮問, 以明興為山東巡撫. 辛巳, 帝閱火器營兵. 改譯遼、金、元三史成, 御製序. 丁亥, 帝閱健銳營兵. 壬辰, 協辦大學士、吏部尚書蔡新乞假, 允之, 以劉墉署吏部尚書. 甲午, 羅源漢以年老罷. 以劉墉為工部尚書, 王杰為都察院左都御史. 丙申, 索諾木策凌奪職逮問. 以慶桂為盛京將軍. 是月, 免奉天鳳凰城等城、山西永濟縣上年水災額賦.

五月丁酉朔, 召阿桂來京, 命韓鑅、富勒渾籌辦河工. 以復興為正黃旗漢軍都統. 庚子, 追晉趙良棟為一等伯, 王進寶為一等子, 世襲罔替. 癸卯, 定哈拉巴爾噶遜新建城名曰嘉德. 丁未, 夏至, 祭地於方澤. 戊申, 帝啟鑾, 秋獮木蘭. 甲寅, 帝駐蹕避暑山莊. 丁巳, 命直隸承德府平糶. 是月, 免河南祥符、安徽懷寧等州縣、安慶等衛上年水災額賦.

六月丙子, 國泰、于易簡論斬. 己卯, 原任福建巡撫楊魁卒, 察例議恤. 壬午, 以富躬為安黴巡撫.

秋七月丙申朔, 命阿桂仍督辦河工. 戊戌, 索諾木策凌論斬. 癸卯, 國泰、于易簡賜自盡. 甲辰, 以李侍堯、國泰所辦貢物過優, 皆致罪戾, 諭督撫惟當潔清自矢, 毋專以進獻為能. 己酉, 命館臣編輯河源紀略, 以御製河源詩文冠於卷端. 癸丑, 以長青署直隸提督, 剛塔以提督銜管馬蘭鎮總兵事. 己未, 以何裕城署河東河道總督. 是月, 免山東鄒縣、甘肅隴西等縣上年水災額賦.

八月丁卯, 以福康安為御前大臣. 癸酉, 以宗室永瑋為吉林將軍, 宗室恆秀為黑龍江將軍. 甲戌, 加英廉、嵇璜、和珅、李侍堯、福康安太子太保, 梁國治、鄭大進太子少傅, 薩載太子少保. 壬午, 諭江蘇淮、徐兩府屬水災. 命截留江西漕糧三十萬石, 於山東備賑. 癸未, 帝巡幸木蘭, 行圍. 乙酉, 賜索諾木策凌自裁. 丁亥, 以貢楚克札布為烏里雅蘇臺參贊大臣. 是月, 免安徽東流等州縣學田上年水災額賦. 賑山東滕縣等縣水災, 利津等縣潮災.

九月丙申, 建浙江文瀾閣. 己亥, 以鄂勒哲特穆爾額爾克巴拜為鑲黃旗蒙古都統. 壬寅, 帝駐蹕避暑山莊. 改陝西興安州為府. 癸卯, 刑部尚書福德卒, 察例議恤. 以喀寧阿為刑部尚書, 以阿克東阿為正藍旗漢軍都統. 乙巳, 調宗室永瑋為盛京將軍, 慶桂為吉林將軍. 庚戌, 帝自避暑山莊回鑾. 辛亥, 陳輝祖奪職逮問, 以富勒渾為閩浙總督, 調李世傑為河南巡撫, 以查禮為湖南巡撫. 丙辰, 帝還京師. 丁巳, 衍聖公孔昭煥以病乞休, 允之, 命其長子憲培襲爵. 辛酉, 免奉天承德等縣並岫巖城上年水災額賦. 是月, 賑山東鄒縣等州縣衛水災.

冬十月甲子朔, 享太廟. 恭奉重刻五朝冊寶, 尊藏太廟. 癸酉, 定庫爾喀喇烏蘇新建城名曰慶綏. 甲戌, 定晶河新建城名曰安阜. 甲申, 直隸總督鄭大進卒, 以袁守侗署理. 以福崧為浙江巡撫. 丁亥, 調長青署福建陸路提督, 以剛塔為直隸提督. 是月, 賑河南汝陽等縣水災, 安徽壽州、江蘇銅山等州縣衛水、旱災.

十一月庚子, 命皇子及軍機大臣訂正通鑑綱目續編. 庚戌, 冬至, 祀天於圜丘. 辛亥, 免朝賀. 丁巳, 晉封允祁為多羅貝勒. 辛酉, 第二分四庫全書告成, 陞授總校王燕緒等有差.

十二月甲子, 陳輝祖及國棟等論斬. 甲戌, 封弘晸為輔國公. 甲申, 王進泰留京供職, 以常青為杭州將軍, 以烏爾圖納遜為察哈爾八旗都統. 辛卯, 祫祭太廟.

是歲, 朝鮮、琉球、暹羅來貢.

四十八年春正月甲午, 以伊星阿為湖南巡撫. 辛丑, 祈穀於上帝. 復江蘇巡撫閔鶚元、陝西巡撫畢沅原品頂戴. 戊申, 實授薩載兩江總督, 畢沅陝西巡撫, 劉秉恬雲南巡撫. 壬子, 以雅滿泰為伊犁領隊大臣.

二月甲子, 御經筵. 賜陳輝祖自盡, 王燧處斬. 乙丑, 以毓奇為漕運總督. 丙寅, 以拉旺多爾濟為御前大臣. 丁卯, 祭先師孔子. 戊辰, 祭大社、大稷. 己巳, 復封札拉豐阿為多羅郡王. 辛未, 帝啟鑾, 謁泰陵、泰東陵. 免經過地方本年錢糧十分之三. 乙亥, 帝謁泰陵、泰東陵. 辛巳, 帝閱健銳營兵. 癸未, 帝還京師. 乙酉, 晉封德勒克為固山貝子. 戊子, 賜明遼東經略熊廷弼五世裔孫泗先為儒學訓導. 以烏大經為廣西提督. 是月, 賑兩淮板浦等場、河南汝陽等州縣上年水災.

三月丁酉, 定熱河移駐官兵事宜. 辛丑, 予大學士阿桂等議敘. 禮部侍郎錢載等原品休致. 予總督袁守侗等、巡撫農起等議敘. 朱椿以年老, 召來京, 以劉峨為廣西巡撫. 己酉, 定三品京堂官京察引見例. 辛亥, 改定武選則例. 乙卯, 復揀選武進士舊例. 是月, 免江蘇銅山等被災州縣衛逋賦.

夏四月乙丑, 喀喇沁郡王札拉豐阿卒, 賞銀治喪. 以拉旺多爾濟為領侍衛內大臣. 丙寅, 調雅朗阿為鑲紅旗滿洲都統, 王進泰為正白旗漢軍都統. 丁卯, 常雩, 祀天於圜丘. 乙亥, 帝閱火器營兵. 辛巳, 召福康安來京. 以李世傑為四川總督, 何裕城為河南巡撫. 丁亥, 諭嗣後漕運河道總督, 止給與兵部侍郎右副都御史銜, 著為令. 是月, 免河南汝陽等州縣被災逋賦.

五月壬辰, 以福康安為正黃旗領侍衛內大臣、鑾儀衛掌衛事, 總管健銳營官兵. 予李奉翰兵部尚書、右都御史銜. 戊戌, 免甘肅乾隆三十六年至四十六年帶徵銀糧. 免賠福建臺灣漂沒撥運兵米. 己亥, 改設雲南營汛. 癸卯, 以丹巴多爾濟為正紅旗蒙古都統. 甲辰, 王杰丁憂, 以朱椿為左都御史. 丙午, 協辦大學士、吏部尚書永貴卒, 察例議恤. 丁未, 直隸總督袁守侗卒, 贈官, 察例議恤. 以劉峨為直隸總督, 孫士毅為廣西巡撫. 以伍彌泰為吏部尚書、協辦大學士, 調傅玉為西安將軍, 以存泰為廣州將軍. 調三寶為鑲藍旗漢軍都統, 以福康安為正藍旗滿洲都統. 己酉, 帝有疾, 命永瑢代祀方澤. 壬子, 夏至, 祭地於方澤, 命皇六子質郡王永瑢恭代行禮. 甲寅, 帝啟鑾, 秋獮木蘭. 庚申, 帝駐蹕避暑山莊. 是月, 免安徽壽州等州縣被災逋賦.

六月辛酉朔, 鄂輝為雲南提督. 癸亥, 體仁閣災. 戊辰, 帝詣熱河文廟行禮. 丙子, 以弘晸之姪延恆令許鳴冒充家人, 私收地畝, 革弘晸奉恩輔國公內大臣, 及延恆四品宗室頂戴, 嚴鞫之. 是月, 免山東等場上年被災額賦. 賑湖北等州縣水災.

秋七月戊戌, 命海祿署伊犁將軍, 圖思義署烏魯木齊都統. 辛丑, 以例應降襲鎮國公之丹巴多爾濟, 加恩襲封札薩克固山貝子. 庚戌, 阿拉善親王羅布藏多爾濟卒, 賞銀治喪. 乙卯, 以大學士英廉病, 命大學士阿桂兼管刑部事. 命蔡新為大學士, 兼吏部尚書, 梁國治協辦大學士, 以劉墉為吏部尚書, 金簡為工部尚書. 調雅朗阿為正黃旗滿洲都統, 綿恩為鑲紅旗滿洲都統, 伍彌泰為鑲白旗蒙古都統. 是月, 免甘肅皋蘭等廳州縣乾隆四十五年水災額賦.

八月庚午, 賜達賴喇嘛冊寶. 甲戌, 明亮、巴林泰以捏參富通、阿林, 奪職逮問, 以海祿為烏魯木齊都統, 陽春保為領隊大臣. 乙亥, 帝自避暑山莊詣盛京, 恭謁祖陵. 免經過地方本年錢糧十分之五. 庚辰, 太子太保、大學士英廉卒, 賞銀治喪. 辛巳, 帝駐蹕哈那哈達大營, 喀喇沁郡王喇特納錫第等迎駕侍宴, 賞賚有差. 丁亥, 帝駐蹕五里屯大營, 科爾沁親王恭格喇布坦、巴林郡王巴圖等迎駕侍宴, 賞賚有差. 是月, 免安徽上年被災州縣額賦. 賑湖北州縣衛水災. 予明遼東經略袁崇煥五世孫炳以八、九品官選補.

九月己丑朔, 帝駐蹕四堡子東大營, 閱射. 命皇十一子永瑆、皇十五子顒琰、皇十七子永璘恭迎冊寶至盛京太廟尊藏. 癸巳, 帝駐蹕老邊大營, 閱射. 朝鮮國王奉表修貢, 遣陪臣在盛京迎駕, 恭祝萬壽, 命照例加賞, 並賜御製詩章. 乙未, 免奉天府屬明年錢糧. 戊戌, 帝謁永陵. 己亥, 行大饗禮. 閱興京城. 免盛京戶部各莊頭本年交倉糧石. 免盛京等處旗地本年應納米豆草束十分之五. 減奉天等處死罪, 免軍流以下罪. 壬寅, 加喇特納錫第、巴圖親王銜, 晉封桑濟札勒貝子. 癸卯, 帝謁福陵. 甲辰, 行大饗禮. 帝謁昭陵, 臨奠武勳王揚古利墓. 乙己, 行大饗禮. 帝詣盛京太廟行禮, 閱奉安五朝冊寶. 廣盛京及奉天學額. 是日, 帝駐蹕盛京. 丙午, 帝臨奠克勤郡王岳託墓. 丁未, 帝臨奠弘毅公額宜都、直義公費英東墓. 戊申, 帝御崇政殿, 受慶賀. 御大政殿, 賜扈從皇子、王公、大臣等宴, 賞賚有差. 己酉, 帝詣清寧宮, 祭神, 賜扈從皇子、王公、大臣等食胙. 庚戌, 帝回鑾. 戊午, 申諭詹事府備詞臣陞轉之階, 及建儲之必不可行.

冬十月癸亥, 帝駐蹕文殊菴行宮. 壬申, 帝詣昭西陵、孝陵、孝東陵、景陵. 乙亥, 帝還京師. 丁丑, 命輯古今儲貳金鑑. 戊寅, 以謁陵禮成, 御太和殿, 受慶賀. 是月, 賑陝西被災州縣.

十一月戊子朔, 增四川成都滿營官學額. 己亥, 釋國棟. 庚子, 以明春南巡, 命截留江南、浙江漕糧各十萬石, 於水陸駐蹕地方分廠平糶. 以福隆安病未痊, 命福康安協同辦理兵部尚書. 辛丑, 命劉峨飭玉田附近州縣, 刨挖蝗蝻遺孽. 壬寅, 命劉峨查辦南宮縣義和拳邪教. 戊申, 賞國棟四品銜, 赴阿克蘇辦理領隊大臣事, 召法靈阿來京. 己酉, 以阿克東阿為烏里雅蘇臺參贊大臣, 那爾瑚善為塔爾巴哈台參贊大臣. 丙辰, 冬至, 祀天於圜丘. 丁巳, 免朝賀.

十二月庚申, 命臺灣總兵道府五年任滿更調, 著為令. 丙寅, 命福康安赴廣東, 會同永德讞鹽商獄. 丁卯, 加伊犁將軍伊勒圖太子太保. 庚午, 命刑部理藩院司員, 不准兼科道官. 戊寅, 封札魯特一等台吉朋素克為輔國公.

是歲, 朝鮮來貢.

四十九年春正月庚子, 晉封皇長孫綿德為固山貝子. 丁未, 帝啟鑾南巡. 免直隸、山東經過地方本年錢糧十分之三. 戊申, 免直隸順天等十二府州屬逋賦. 壬子, 貴州提督敖成卒, 贈官. 以保成為貴州提督. 癸丑, 調李國樑為直隸提督, 馬彪為湖廣提督, 剛塔為陝西固原提督. 甲寅, 尚安丁憂, 調孫士毅為廣東巡撫, 以吳垣為廣西巡撫. 丙辰, 免山東利津等二十一州縣衛逋賦. 召巴延三來京, 調舒常為兩廣總督, 以特成額為湖廣總督. 以保寧為成都將軍.

二月丁巳朔, 以任承恩為江南提督. 壬戌, 帝幸泰安府, 詣岱廟行禮. 丙寅, 帝謁少昊陵. 至曲阜, 謁先師孔子廟. 丁卯, 釋奠先師孔子, 詣孔林酹酒. 詣元聖周公廟行禮. 壬申, 免江寧、蘇州、安徽各屬逋賦. 免江南、浙江經過地方本年錢糧十分之三. 貴州巡撫李本卒, 以永保代之. 癸酉, 賚江南、浙江耆民. 戊寅, 帝祭河神, 渡河. 廣江蘇、安徽、浙江科試學額. 減江蘇、安徽、浙江三省軍流以下罪. 壬午, 免江南江寧、蘇州, 浙江杭州等附郭諸縣額賦. 甲申, 免兩淮灶戶乾隆四十五年、四十六年逋賦.

三月丙戌朔, 帝祭江神. 渡江, 幸金山. 命皇十五子顒琰祭金山神. 調和珅為正白旗滿洲都統, 修齡為鑲藍旗滿洲都統, 以博清額為正白旗蒙古都統. 丁亥, 帝幸焦山. 調周煌為左都御史. 己丑, 以王杰為兵部尚書, 仍令在籍守制, 俟服闋後供職. 辛卯, 帝幸蘇州府. 壬辰, 免湖北江夏等二十四州縣衛乾隆三十年至四十四年逋賦. 乙未, 帝詣文廟行禮. 丁酉, 再免浙江杭州、嘉興、湖州三府屬本年錢糧十分之三. 己亥, 帝幸海寧州, 詣海神廟行禮. 以福建欽賜進士郭鍾岳年屆一百四歲, 來浙迎鑾, 賞國子監司業銜. 庚子, 帝幸尖山觀潮, 閱視塘工. 辛丑, 帝幸杭州府. 癸卯, 帝詣聖因寺, 恭瞻聖祖仁皇帝神御行禮. 閱杭州駐防兵. 戊申, 帝閱福建水師. 庚戌, 帝自杭州回鑾. 土爾扈特親王奇哩布卒, 賞銀治喪, 命其子車凌烏巴什承襲王爵, 以阿克薩哈勒為正盟長, 恭格車凌為副盟長. 辛亥, 調慶桂為福州將軍, 以都爾嘉為吉林將軍. 增設西安副都統一. 甲寅, 帝駐蹕蘇州府. 巴延三以科斂商人奪職.

閏三月丙辰朔, 兵部尚書額駙公福隆安卒, 賞銀治喪. 以福康安為兵部尚書, 復興署工部尚書. 壬戌, 帝幸江寧府. 安南國王黎維□遣陪臣黃仲政等迎駕. 甲子, 帝詣明太祖陵行禮. 賜安南國王黎維□御書扁額. 乙丑, 帝閱江寧駐防兵. 戊辰, 帝至張家樓登舟, 祭江神, 渡江. 辛未, 湖廣提督馬彪卒, 贈官, 賞銀治喪. 彭廷棟以失察瞻徇鐫級, 以劉鑑為烏魯木齊提督. 以閆正祥為湖廣提督. 丙子, 帝祭河神, 渡河. 戊寅, 伊齡阿補授總管內務府大臣. 甲申, 帝祭徐州河神. 是月, 免江蘇、安徽等上年水、旱災額賦.

夏四月庚寅, 帝詣禹王廟、分水龍王廟行禮. 減直隸、山東軍流以下罪. 甲午, 命烏魯木齊行保甲法. 壬寅, 郝碩以不稱職, 召回京, 以李綬為江西巡撫. 甲辰, 以河南衛輝等屬旱, 免汲縣等十六縣逋賦. 乙巳, 免直隸大名等七州縣逋賦. 丙午, 甘肅新教回人田五等聚眾滋事, 命李侍堯、剛塔勦之. 丁未, 帝還京師. 以海祿為烏什參贊大臣. 己酉, 調任承恩為福建陸路提督, 以藍元枚為江南提督. 庚戌, 免陝西、甘肅乾隆三十八年至四十六年逋賦. 辛亥, 調李綬為湖南巡撫, 以伊星阿為江西巡撫. 甲寅, 賜茹棻等一百十二人進士及第、出身有差. 是月, 免湖北、直隸等上年水災額賦.

五月丙辰, 綽克托以總理回疆辦事乖謬, 奪職逮問. 以慶桂為工部尚書. 調常青為福州將軍, 以永鐸為杭州將軍. 丁巳, 叛回田五伏誅. 命工部尚書慶桂軍機處行走. 戊午, 夏至, 祭地於方澤. 辛酉, 晉封阿奇木伯克鄂斯璊為貝子. 壬戌, 帝啟鑾, 秋獮木蘭. 癸亥, 免陝西延安等三府州屬乾隆四十七年、四十八年逋賦. 戊辰, 帝駐蹕避暑山莊. 己巳, 命福康安、海蘭察赴甘肅勦捕叛回田五餘黨. 命旺沁班巴爾率厄魯特兵, 穆塔爾等率四川屯練番兵, 往甘肅協同福康安、李侍堯進勦叛回. 甲戌, 命阿桂領火器、健銳兩營兵, 往甘肅進勦叛回. 以阿桂為將軍, 福康安、海蘭察、伍岱並為參贊大臣. 乙亥, 李侍堯等奏甘肅叛回陷通渭縣, 尋復之. 以舒亮為領隊大臣, 釋明亮、春寧於獄, 賞藍翎侍衛, 命隨往軍營效力. 庚辰, 李侍堯以玩延奪職, 以福康安為陝甘總督, 剛塔以失機奪職逮問, 以哈當阿為固原提督. 以復興為參贊大臣, 善德為領隊大臣, 赴甘肅協勦叛回. 辛巳, 調慶桂為兵部尚書, 復興為工部尚書, 以阿揚阿為左都御史. 以伊勒圖為領侍衛內大臣. 以慶桂為正藍旗滿洲都統. 癸未, 郝碩以貪婪奪職逮問. 是月, 免山東府州屬上年水災額賦.

六月庚寅, 免甘肅全省本年額賦. 辛卯, 調永鐸為西安將軍, 傅玉為杭州將軍. 壬寅, 浙江提督喬照卒, 以陳大用署之. 調閆正祥為甘肅提督, 俞金鰲為湖廣提督. 東閣大學士三寶卒, 察例議恤. 癸卯, 以怡親王永琅為鑲藍旗漢軍都統. 甲辰, 以傅玉年老, 授散秩大臣, 調莽古賚為杭州將軍, 嵩椿為寧夏將軍, 以烏爾圖納遜為綏遠城將軍, 調積福為察哈爾都統. 乙巳, 以喀寧阿為鑲紅旗蒙古都統. 戊申, 富躬以病解任, 以書麟為安徽巡撫. 是月, 免安徽懷寧州縣衛上年水、旱災額賦.

秋七月甲寅朔, 日有食之. 丁巳, 禮部尚書曹秀先卒, 贈太子太傅. 以姚成烈為禮部尚書, 調李綬為湖北巡撫, 以陸燿為湖南巡撫. 己未, 賜郝碩自裁. 甲子, 甘肅石峰堡叛回平, 俘賊首張文慶等, 宣諭中外. 以平叛回功, 予阿桂輕車都尉世職, 晉封福康安為嘉勇侯, 擢海蘭察之子安祿為二等侍衛, 授伍岱為都統, 俱給騎都尉世職, 和珅再給輕車都尉世職, 歸併前職, 照例議襲, 餘各甄敘有差. 予阿拉善親王旺沁班巴爾一等公爵, 令於兄弟中奏請承襲. 丙寅, 以長青為烏魯木齊都統. 河源紀略成. 癸酉, 以伍彌泰為大學士. 調和珅為吏部尚書、協辦大學士, 兼管戶部. 以福康安為戶部尚書, 仍留陝甘總督任. 戊寅, 命頒行軍紀律. 癸未, 李侍堯論斬. 宥剛塔罪, 發往伊犁. 是月, 免陝西榆林等州縣上年旱災額賦.

八月甲申朔, 辟雍成. 乙酉, 河南睢州河決, 命阿桂督治之. 丙戌, 以伍彌泰兼吏部尚書. 癸巳, 免甘肅積年逋賦. 乙未, 以河南偃師縣民任天篤九世同居, 賜御製詩章、御書扁額. 己亥, 帝自避暑山莊幸木蘭, 行圍. 辛丑, 叛回張文慶等伏誅. 甲辰, 孫士毅奏, 暹羅國長鄭華遣陪臣貢方物, 乞封. 是月, 賑湖南茶陵等州縣水災.

九月乙卯, 以叛回平, 論軍機大臣功, 封和珅為一等男, 餘議敘有差. 庚申, 帝駐蹕避暑山莊. 乙丑, 調烏爾圖納遜為察哈爾都統, 積福為綏遠城將軍. 甲戌, 帝還京師. 丙子, 赦綽克托罪. 庚辰, 命內大臣公西明、翰林院侍讀學士阿肅使朝鮮, 冊封世子. 是月, 賑安徽、陝西水災.

冬十月癸未朔, 享太廟. 辛卯, 命重舉千叟宴. 增設陝西、甘肅弁兵. 丁酉, 賜劉榮慶等四十五人武進士及第、出身有差. 戊戌, 諭內札薩克、喀爾喀等因陣亡予世職者, 襲次完時, 仍予恩騎尉世襲罔替, 著為令. 己酉, 減京師朝審情實勾到逾三次人犯罪. 是月, 賑江西南昌等縣水災.

十一月辛酉, 冬至, 祀天於圜丘. 壬戌, 免朝賀. 乙丑, 諭刑部, 本年秋審、朝審各犯, 緩決至三次者, 分別減等. 壬申, 阿桂奏, 睢州漫工合龍, 建河神廟, 御製碑記. 庚辰, 命留保住為駐藏大臣, 以福祿為西寧辦事大臣.

十二月丁酉, 諭綠營員弁因陣亡予世職者, 襲次完時, 酌予恩騎尉世襲罔替. 甲辰, 諭新正舉行千叟宴, 與宴官員、兵民年九十以上者, 許其子孫一人扶掖；文武大臣年逾七十者, 如步履稍艱, 亦許其子孫一人扶掖. 己酉, 祫祭太廟.

是歲, 朝鮮、珫球、暹羅、安南來貢.

五十年春正月辛亥朔, 帝以五十年國慶, 頒詔天下, 覃恩有差. 丙辰, 舉千叟宴禮, 宴親王以下三千人於乾清宮, 賞賚有差. 丁已, 左都御史周煌以疾乞休, 命以兵部尚書致仕, 加太子少傅銜. 以紀昀為左都御史. 召李綬來京. 調吳垣為湖北巡撫, 以孫永清為廣西巡撫. 庚申, 申諭朝鮮國王, 停止尋常奏賀陳謝等事隨表貢物. 辛酉, 祈穀於上帝. 己巳, 以拉旺多爾濟署烏里雅蘇臺將軍, 命奎林來京. 甲戌, 諭喀什噶爾阿奇木伯克阿里木以潛與薩木薩克交通事覺, 處斬, 其家口押解送京. 戊寅, 定盛京刑部侍郎審轉失當處分.

二月丁亥, 帝詣文廟釋奠, 禮成, 臨新建辟雍講學, 御製碑記. 戊子, 免河南汲縣等十四縣積欠. 己丑, 御試翰林院、詹事府官, 擢陸伯焜、吳璥為一等, 餘留館陞黜有差. 試由六部等衙門陞用翰詹等官, 擢慶齡為一等, 餘留館陞黜有差. 庚寅, 裁翰林院侍讀學士、侍講學士及侍讀、侍講滿洲缺各一. 辛卯, 調畢沅為河南巡撫, 何裕城為陝西巡撫. 定八旗官員子弟挑取侍衛拜唐阿例. 甲辰, 免江南江寧等六府州乾隆四十七年以前積欠. 戊申, 山東八閘河工成. 是月, 賑江西、福建水災, 河南旱災.

三月辛亥, 帝詣先農壇行禮, 親耕耤田. 壬子, 帝啟鑾, 幸盤山. 甲寅, 帝詣明長陵奠酒. 諭重葺明諸陵, 並修復明定陵及永陵祭祀. 丁巳, 帝駐蹕盤山. 辛酉, 命截留山東、河南漕糧三十萬石, 於河南衛輝等府備賑. 甲子, 帝回鑾. 免江蘇安東等二縣乾隆四十四年以前積欠. 丙寅, 帝還京師. 戊辰, 以永鐸為伊犁參贊大臣, 長青為西安將軍, 奎林為烏魯木齊都統, 復興為烏里雅蘇臺將軍. 以舒常為工部尚書, 孫士毅兼署兩廣總督. 己巳, 調海祿為鑲紅旗漢軍都統, 以伍岱為鑲藍旗蒙古都統. 乙亥, 定挑取侍衛拜唐阿年限. 免直隸霸州等四十九州縣乾隆四十七年以前積欠. 是月, 免河南商丘等州縣上年水災額賦. 賑湖南茶陵等州縣水災.

夏四月辛巳, 原任左都御史以兵部尚書致仕周煌卒, 贈官. 甲申, 福康安奏, 甘肅肅州及惠回堡等處地震. 丙戌, 常雩, 祀天於圜丘. 丁亥, 免河南祥符等十六州縣積欠. 喀爾喀副將軍郡王品級貝勒車都布卒, 賞銀治喪. 壬辰, 帝閱健銳營兵. 丁酉, 刑部尚書喀寧阿、胡季堂, 侍郎穆精阿、姜晟以檢驗失實, 降四品頂戴. 戊戌, 大學士蔡新以衰疾請解任, 允之, 加太子太師, 並賜御製詩章. 是月, 免河南汲縣等縣本年旱災額賦. 賑祥符等州縣旱災.

五月庚戌, 命劉鑑留京, 以漢軍副都統補用, 授彭廷棟烏魯木齊提督. 壬子, 免河南祥符、鄭州等四十八州縣積欠. 甲寅, 調永保為江西巡撫, 以陳用敷為貴州巡撫. 己未, 撥兩淮運庫銀一百萬兩, 解往河南備賑. 辛酉, 命截留江南漕糧二十萬石, 於山東備賑. 癸亥, 夏至, 祭地於方澤. 丙寅, 帝啟鑾, 秋獮木蘭. 丁卯, 山西平陽等屬饑, 給貧民兩月糧. 壬申, 帝詣熱河文廟行禮. 帝駐蹕避暑山莊. 癸酉, 命江蘇截留漕糧十萬石, 於徐州等處備賑. 甲戌, 定各省因逃兵參處停陞人員捐贖例. 丙子, 命梁國治為大學士, 兼戶部尚書, 劉墉協辦大學士. 以曹文埴為戶部尚書. 丁丑, 命安徽截留漕糧五萬石, 於鳳陽等處備賑. 丁丑, 柘城盜匪平, 諭獎敘有差. 是月, 免河南等屬被災額賦. 賑甘肅、河南、江蘇、山東等屬旱災.

六月壬午, 以漕運遲誤, 薩載等下部嚴議, 分別賠償. 乙酉, 理藩院尚書博清額卒, 賞銀治喪. 丙戌, 以留保住為理藩院尚書. 以舒常為正白旗蒙古都統. 甲午, 伊里布以溺職奪職, 以博厚為古城領隊大臣. 辛丑, 伊勒圖病, 召來京. 以奎林署伊犁將軍, 永鐸署烏魯木齊都統. 乙巳, 命再截留江西漕糧十萬石, 於安徽備賑.

秋七月己酉, 調富勒渾為兩廣總督, 以雅德為閩浙總督, 浦霖為福建巡撫. 庚戌, 以西明為江寧將軍. 陸燿以病解任, 調浦霖為湖南巡撫, 以徐嗣曾為福建巡撫. 辛酉, 陳用敷丁憂, 以李慶棻為貴州巡撫. 乙丑, 撥戶部銀一百萬兩, 解往河南備賑. 辛未, 命截留漕糧十萬石, 於直隸備賑. 賑山西代州等六州縣水災. 壬申, 改定中樞政考. 乙亥, 伊犁將軍伊勒圖卒, 賞銀治喪, 晉封一等伯, 命其子哲臣泰承襲. 以奎林為伊犁將軍, 永鐸為烏魯木齊都統, 阿克東阿為領侍衛內大臣. 丁丑, 多羅貝勒永祁薨, 照郡王例賜恤.

八月戊寅朔, 命於截留江西漕糧內酌撥十萬石, 分給淮安等五府屬平糶. 庚辰, 命劉峨、畢沅刊布陸燿甘薯錄, 以備荒政. 壬午, 免各省四十年以前積欠耗羨. 甲申, 以湖北旱, 命四川、江西發倉穀平糶, 俾商販運楚, 以濟民食. 乙酉, 命阿桂赴河南勘災, 兼赴江南、山東查辦河務. 癸巳, 帝自避暑山莊幸木蘭, 行圍. 壬寅, 以明亮為伊犁參贊大臣, 福寧為伊犁領隊大臣, 召傅景來京. 癸卯, 山西巡撫農起卒, 以伊桑阿代之. 是月, 賑山東、安徽等府州縣旱災, 陝西朝邑縣水災.

九月己酉, 命福康安赴阿克蘇一帶安輯回眾. 以慶桂為烏什參贊大臣, 暫署陝甘總督, 降海祿為伊犁領隊大臣. 命明亮以伊犁參贊大臣署烏什參贊大臣. 庚戌, 正紅旗滿洲副都統圖思義卒, 賞銀治喪. 辛亥, 奪海祿都統銜. 以阿揚阿為鑲紅旗漢軍都統. 甲寅, 帝駐蹕避暑山莊. 戊午, 調永保為陝西巡撫, 何裕城為江西巡撫. 戊辰, 帝還京師. 乙亥, 命鄉、會試二場論題, 以孝經與性理二書按科輪出, 著為令. 是月, 賑江蘇州縣衛旱災.

冬十月丁丑朔, 享太廟. 召勒保、松筠回京, 命佛住駐庫倫, 會同蘊端多爾濟辦事. 辛巳, 裁綏遠城滿洲官學五處, 設繙譯官學五處. 乙酉, 以德勒克札布為伊犁領隊大臣, 換德寧來京. 丙戌, 杭州將軍宗室莽古賚卒, 以寶琳代之. 庚子, 以博興為和闐領隊大臣, 換德文來京. 丙午, 撥湖南倉穀十萬石, 解往湖北平糶. 是月, 免甘肅廳州縣衛本年雹、水災額賦. 賑直隸州縣水、旱災, 湖南巴陵等十州縣衛、河南永城等十二州縣旱災, 安徽亳州五十一州縣並鳳陽等九衛旱災, 兩淮板浦等十六場本年旱災灶戶.

十一月庚戌, 命奉天採買麥二萬石, 運京備糶. 命海祿管理伊犁厄魯特部落領隊大臣事務. 丙寅, 冬至, 祀天於圜丘. 丁卯, 免朝賀. 甲戌, 以河南巡撫畢沅勘明桐柏山淮源, 御製淮源記. 乙亥, 以乾隆六十年乙卯正旦推算日食, 宣諭定次年歸政. 是月, 賑山東州縣旱災, 甘肅州縣水、雹災.

十二月丁丑, 以御史富森阿條陳地丁錢糧請收本色, 諭斥為斷不可行, 罷之. 己卯以李侍堯署正黃旗漢軍都統. 丙戌, 以明亮為烏什參贊大臣, 慶桂為塔爾巴哈台參贊大臣, 換惠齡來京. 乙未, 續修大清一統志, 并遼、金、元三史國語解成. 壬寅, 禁廣東洋商及粵海關監督貢獻. 停止採辦洋貨. 甲辰, 祫祭太廟. 是月, 賑陝西水災.

是歲, 朝鮮來貢.

新清史卷十七 本紀十七

高宗六

五十一年春正月丙午朔, 日有食之, 免朝賀. 戊申, 命戶部撥銀一百萬兩, 解往安徽備賑. 辛亥, 祈穀於上帝. 辛酉, 禮部尚書姚成烈卒, 以彭元瑞代之. 丙寅, 命理藩院侍郎普福往西寧辦事, 換福祿來京. 丁卯, 晉封皇孫綿懿為貝勒. 庚午, 江西巡撫何裕城奏：「糧價日昂, 由江楚販運過多所致.」帝以意存遏糴, 切責之. 命范建中往哈密辦事. 辛未, 定大考改部翰詹, 及小京官等分班補用例. 甲戌, 以故和碩裕親王廣祿子輔國將軍亮煥襲封郡王.

二月戊寅, 祭大社、大稷. 庚辰, 御經筵, 賜宴, 命工歌新譜抑戒詩, 歲為例. 辛巳, 加福建水師提督黃仕簡太子太保. 乙酉, 帝幸南苑, 行圍. 己丑, 帝還宮. 庚寅, 石峰堡紀略告成. 辛卯, 命尚書曹文埴、侍郎姜晟、伊齡阿往浙省盤查倉庫虧缺. 壬辰, 帝啟鑾, 謁泰陵、泰東陵, 巡幸五臺. 免經過地方本年錢糧十分之三. 丙申, 帝謁泰陵、泰東陵. 丁酉, 免直隸順德、廣平、大名三府屬上年災欠銀米. 己亥, 湖北巡撫吳垣卒, 以圖薩布代之. 癸卯, 免山西忻州等六州縣上年逋賦. 諭各省動用錢糧報銷, 經部駮查三次, 尚未題覆者, 俱交部議處, 著為令.

三月丙午, 帝駐蹕五臺山. 辛亥, 帝回鑾. 丙辰, 兩江總督薩載卒, 贈官. 調李世傑為兩江總督, 以保寧為四川總督, 鄂輝為成都將軍, 調烏大經為雲南提督, 以三德為廣西提督. 壬午, 以李世傑於河工素非諳悉, 命安徽巡撫書麟幫辦河務. 己未, 帝至正定府, 詣河神廟行禮. 閱滹沱河. 閱正定鎮兵. 庚申, 豫親王修齡薨, 以怡親王永琅為鑲藍旗滿洲都統, 李侍堯為鑲藍旗漢軍都統. 壬戌, 帝詣堯母陵、帝堯廟行禮. 癸亥, 命李侍堯署戶部尚書. 甲子, 賑陝西朝邑等三縣災民. 戊辰, 以海祿為伊犁參贊大臣, 訥音為伊犁領隊大臣. 庚午, 帝還京師. 辛未, 召福崧來京, 以伊齡阿為浙江巡撫.

夏四月丁丑, 常雩, 祀天於圜丘. 己卯, 命大學士阿桂往江南籌辦河工. 乙酉, 浙江學政竇光鼐奏：「嘉興、海鹽、平陽三縣虧空各逾十萬, 郡縣倉儲歲行採買, 俱折收銀兩, 以便挪移.」命曹文埴等嚴查覆奏. 賑山西代州等六州縣水災. 己丑, 命竇光鼐會同曹文埴等查辦浙江虧空. 壬辰, 命重輯八旗通志. 諭奉天將軍永瑋等籌備糧石, 運往山東備賑. 以睿親王淳穎為宗人府宗令. 乙未, 實授陳大用浙江提督. 己亥, 富勒渾以縱家人婪索解任, 以孫士毅署兩廣總督.

五月丙午, 命阿桂赴浙, 會同曹文埴等查辦虧空, 並履勘海塘. 丙辰, 富勒渾以失察家人婪索奪職, 交阿桂等審訊. 丁巳, 以孫士毅為兩廣總督, 調圖薩布為廣東巡撫, 以李封為湖北巡撫, 召特成額來京. 己未, 以李侍堯署湖廣總督. 戊辰, 夏至, 祭地於方澤. 辛未, 帝啟鑾, 秋獮木蘭. 賑四川打箭爐等地震災. 是月, 免江蘇上元等州縣衛上年旱災額賦.

六月丁丑, 帝詣熱河文廟行禮. 帝駐蹕避暑山莊. 乙酉, 伊桑阿丁憂, 以福崧署山西巡撫. 丁亥, 俞金鰲奏, 湖南常德府沅江溢. 辛丑, 雅德以飾詞保奏富勒渾奪職, 調富綱為閩浙總督, 以特成額為雲貴總督. 以畢沅為湖廣總督, 江蘭為河南巡撫.

秋七月癸卯, 命嗣後固倫公主品秩視親王, 和碩公主品秩視郡王, 著為令. 庚戌, 增定武職官階封典, 及降級處分. 壬子, 李世傑等奏, 南河李家莊等處河溢. 丁巳, 命阿桂由浙赴清口, 會同李世傑等辦理堵築事宜. 己未, 曹錫寶劾和珅家人劉全兒, 不能指實, 加恩革職留任. 壬戌, 命改正谷應泰明史紀事本末. 己巳, 竇璸以失察兵丁私賣火藥鐫級, 以高瑹為廣東提督. 是月, 免河南商丘等州縣上年旱災額賦.

閏七月庚辰, 大學士伯伍彌泰卒, 贈太子太保, 賞銀治喪. 召劉秉恬來京, 以譚尚忠為雲南巡撫. 調阿揚阿為鑲白旗蒙古都統, 以留保住為鑲紅旗漢軍都統. 辛巳, 彭廷棟丁憂, 以興奎為烏魯木齊提督. 己丑, 浙江學政、吏部右侍郎竇光鼐褫職. 庚寅, 富勒渾以先侵後吐論斬. 乙未, 命和珅為文華殿大學士, 管理戶部事. 福康安為吏部尚書、協辦大學士, 仍留陝甘總督任, 福長安為戶部尚書, 綽克托署兵部尚書. 戊戌, 賑湖南武陵、龍陽水災.

八月乙卯, 增給四川督標馬兵夏秋月米. 丙辰, 帝自避暑山莊幸木蘭, 行圍. 己未, 給雅德副都統職銜, 赴烏什辦事, 換留保住回京. 庚申, 調嵩椿為綏遠城將軍, 積福為寧夏將軍. 丁卯, 給伊桑阿副都統銜, 赴哈密辦事, 換巴延三回京. 戊辰, 諭蒙古王, 公子弟, 有雖未及歲已賞戴花翎者, 即予應得職銜, 著為令. 是月, 免安徽寧國等十四州縣上年旱災學田額賦.

九月丙子, 諭嗣後車臣汗、土謝圖汗兩部落, 賽因諾顏、札薩克圖汗兩部落, 一年各帶一部落人入圍；每年輪流值班之四部落王、公、札薩克、台吉等, 仍舊輪班前往駐劄烏里雅蘇臺, 各部落自汗王至公各揀派一人, 台吉各揀派四人, 率領職銜較大者二名, 微末台吉八名, 仍作十名善射, 輪班赴木蘭圍場, 著為令. 戊寅, 帝駐蹕避暑山莊. 丙戌, 帝回鑾. 丁亥, 福崧來京候旨, 以勒保為山西巡撫. 戊子, 以永保為塔爾巴哈台參贊大臣, 換慶桂回京. 以巴延三為陝西巡撫. 以保泰為科布多參贊大臣, 福崧為二等侍衛, 赴和闐辦事, 換海寧、徐績回京. 賞還喀寧阿、胡季堂、穆精阿、姜晟原品頂戴. 壬辰, 帝還京師. 甲午, 調福長安署兵部尚書, 以綽克托為戶部尚書. 諭各省督撫, 除直隸、山東、河南、浙江外, 各保舉堪勝道府人員. 乙未, 召伊齡阿來京, 以琅玕為浙江巡撫. 己亥, 皇長孫貝子綿德薨, 賞銀治喪. 是月, 賑安徽五河等十七州縣, 並鳳陽等五衛水災.

冬十月辛丑朔, 享太廟. 特成額以前在湖廣, 失察活埋多命重案, 奪職逮問. 調富綱為雲貴總督, 以常青為閩浙總督. 以恆瑞為福州將軍. 甲辰, 命阿桂管理兵部事. 丁未, 以畢沅、江蘭督緝要犯不力, 命畢沅仍為河南巡撫, 江蘭仍為河南布政使, 實授李侍堯湖廣總督. 壬子, 以綽克托兼鑲藍旗漢軍都統. 辛酉, 以故和碩豫親王修齡長子裕豐襲爵. 丙寅, 以福康安為內大臣. 是月, 免直隸安州等州縣被災額賦十分之一.

十一月辛未朔, 冬至, 祀天於圜丘. 壬申, 免朝賀. 命皇曾孫奕純襲封貝子. 是月, 賑安徽合肥等十七州縣衛水災.

十二月辛丑, 福建南靖縣匪徒陳薦等作亂, 捕治之, 諭嚴切審訊. 癸卯, 命整飭苗地邊防. 戊申, 給特成額副都統銜, 為烏什領隊大臣, 召保成回京. 壬子, 大學士梁國治卒, 賞銀治喪. 命兵部尚書王杰在軍機處行走. 戊午, 封鄭華為暹羅國王. 庚申, 正白旗漢軍都統王進泰乞休, 允之. 丙寅, 福建彰化縣賊匪林爽文滋事, 陷縣城, 知縣俞峻遇害, 命常青、徐嗣曾等妥協勦辦.

是歲, 朝鮮、琉球、暹羅來貢.

五十二年春正月辛未, 常青奏, 林爽文陷諸羅、竹塹, 諭速勦. 癸酉, 命鄂輝署四川總督. 乙亥, 宥宗室永芝、富勒渾、袞札布多爾濟罪. 己卯, 調李侍堯為閩浙總督, 常青為湖廣總督, 仍留福建督辦軍務, 命舒常署之. 癸未, 柴大紀奏, 林爽文陷鳳山, 知縣湯大奎死之, 諭痛加誅捕. 甲申, 常青以守備陳邦光督義民守鹿仔港, 收復彰化奏聞. 丁亥, 命王杰為大學士, 兼管禮部事, 調彭元瑞為兵部尚書, 以紀昀為禮部尚書. 庚寅, 曹文埴乞終養, 允之. 以董誥為戶部尚書. 辛卯, 命松筠赴庫倫辦事. 復諸羅. 乙未, 召法靈阿來京, 以德勒格楞貴為英吉沙爾領隊大臣. 丁酉, 命常青渡臺勦匪.

二月壬寅, 柴大紀奏, 林爽文復陷鳳山, 犯臺灣府, 督兵民禦之. 甲辰, 以李綬為左都御史. 乙巳, 召明興來京, 以長麟為山東巡撫. 壬子, 免福建臺灣府屬本年額賦. 己未, 復鳳山. 癸亥, 那旺以年老罷, 以那彥為伊犁領隊大臣. 甲子, 帝啟鑾, 謁東陵. 免經過地方本年額賦十分之三. 丁卯, 帝謁昭西陵、孝陵、孝東陵、景陵.

三月癸酉, 帝回鑾. 丙子, 以重修明陵成, 帝親臨閱視, 申禁採樵. 戊寅, 帝還京師. 己卯, 阿克蘇辦事大臣國棟卒, 以福崧代之. 戊子, 召黃仕簡回廈門. 任承恩以貽誤軍機, 奪職逮問. 以郝壯猷署福建水師提督, 調藍元枚為福建陸路提督, 以陳杰為江南提督. 辛卯, 李封以年老, 改補刑部侍郎, 以姜晟為湖北巡撫. 黃仕簡以貽誤軍機奪職, 令其長孫嘉謨承襲公爵. 癸巳, 李國梁卒, 贈銜. 調俞金鰲為直隸提督, 閆正祥為湖廣提督, 以蘇靈為陝甘提督. 乙未, 逮黃仕簡於獄.

夏四月辛丑, 郝壯猷以貽誤軍機伏法, 以常青為將軍, 恆瑞、藍元枚為參贊. 調藍元枚為福建水師提督, 柴大紀署陸路提督. 己酉, 命健銳營副翼長烏什哈達等馳赴臺灣協勦. 戊午, 帝詣黑龍潭祈雨. 壬戌, 賜史致光等一百三十七人進士及第、出身有差. 甲子, 帝閱火器營兵.

五月丁卯朔, 貢楚克札布以病免, 以三丕勒多爾濟為烏里雅蘇臺參贊大臣. 戊辰, 命直隸總督嚴飭各州縣稽查太監家屬及莊頭等, 有滋事者罪之. 實授蘭第錫河東河道總督. 甲戌, 帝啟鑾, 秋獮木蘭. 免經過地方本年錢糧十分之三. 庚辰, 帝駐蹕避暑山莊. 湖南鳳凰廳屬苗人滋事, 總兵尹德禧率兵討平之, 特旨嘉獎. 辛巳, 命俞金鰲仍留湖廣提督, 調閆正祥為直隸提督. 甲午, 江寧將軍西銘卒, 以永慶代之.

六月己酉, 定新疆辦事各員支給養廉例. 庚戌, 免浙江仁和場潮衝蕩地額課. 壬子, 實授柴大紀福建陸路提督, 兼管臺灣總兵事. 丙辰, 召福康安馳赴行在, 以勒保署陝甘總督.

秋七月戊寅, 以柴大紀為參贊. 丁亥, 以明興署山西巡撫. 壬辰, 以海蘭察為參贊大臣, 舒亮、普爾普為領隊大臣, 率侍衛、章京等赴臺灣勦賊, 各賞銀有差. 是月, 賑山西、安徽災.

八月丁酉, 以常青年老, 命福康安為將軍, 馳赴臺灣, 代常青督辦軍務. 辛亥, 帝自避暑山莊幸木蘭, 行圍. 乙卯, 以陸費墀等辦理四庫全書, 訛脫錯繆, 奪職鐫級有差. 是月, 賑甘肅旱、雹災.

九月辛未, 以義民運糧接濟諸羅, 免臺灣府屬明年額賦. 福建水師提督藍元枚卒, 賞銀治喪. 壬申, 帝駐蹕避暑山莊. 庚辰, 帝自避暑山莊回鑾. 壬午, 調柴大紀為福建水師提督, 以蔡攀龍為福建陸路提督, 並授參贊. 丙戌, 帝還京師. 辛卯, 以諸羅仍未解圍, 催福康安徑勦大里杙賊, 並分兵進大甲溪. 是月, 免安徽上年水災學田額賦. 賑河南水災.

冬十月丙申, 伊犁領隊大臣福寧卒, 以承安為領隊大臣. 戊戌, 以鄂輝為臺灣軍營參贊. 丁未, 命福長安署工部尚書. 戊申, 命修福陵. 己酉, 河南睢州十三堡合龍, 議敘有功人員. 庚戌, 諭嗣後鹽務各員, 銓選分發, 俱迴避本省, 著為令. 甲寅, 賜馬兆瑞等三十六人武進士及第、出身有差. 丙辰, 命阿桂赴江南勘高堰等處堤工. 戊午, 免江蘇清和等二十三州縣及淮安等五衛本年水災漕項漕米有差. 辛酉, 以福州將軍恆瑞勦賊怯懦, 召來京, 調鄂輝代之. 壬戌, 命江蘇、浙江撥濟福建軍需. 是月, 賑直隸旱災.

十一月甲子朔, 以勦捕臺匪功, 加李侍堯、孫士毅太子太保, 柴大紀太子少保. 賜臺灣廣東莊、泉州莊義民御書扁額. 丙寅, 以臺灣諸羅縣民人急公向義, 賜改縣名為嘉義. 貸黃仕簡、任承恩罪, 仍逮繫. 壬申, 以柴大紀固守嘉義, 封一等義勇伯, 世襲. 免臺灣嘉義縣五十四年額賦. 以巴延三奏, 達賴喇嘛遣使稱「夷使」, 申飭之. 戊寅, 免朝賀. 乙酉, 奎林以婪贓奪職逮問, 以保寧為伊犁將軍, 調李世傑為四川總督, 以書麟為兩江總督, 陳用敷為安徽巡撫. 是月, 賑江蘇水災.

十二月甲辰, 積福以年老留京, 以旺沁班巴爾為寧夏將軍. 丁未, 嘉義縣圍解, 晉封福康安、海蘭察公爵, 議敘在事員弁有差. 戊申, 免臺灣府屬本年兵穀耗羨等項. 己酉, 召恆瑞來京, 以常青為福州將軍, 舒常為湖廣總督, 福長安為工部尚書. 召存泰來京, 以圖桑阿為廣州將軍. 以福康安劾柴大紀、蔡攀龍戰守之功多不確實, 諭：「柴大紀堅持定見, 竭力固守. 蔡攀龍奮勇殺賊, 竟抵縣城. 或在福康安前禮節不謹, 致為所憎. 豈可轉沒其功, 遽加無名之罪？」以孫士毅調兵運械, 不分畛域, 賞雙眼花翎. 庚戌, 命福建督撫及水陸提督輪年赴臺灣稽查, 停止巡臺御史之例, 並嗣後臺灣道府缺出, 請旨簡放, 著為令. 以積福為正白旗蒙古都統. 戊午, 以德成奏稱柴大紀貪縱廢弛, 命福康安、李侍堯據實參奏. 己未, 雅德以徇隱柴大紀劣蹟, 逮來京. 調博興往喀什噶爾辦事, 格■額往和闐辦事, 盛住以道銜往塔爾巴哈台, 在領隊大臣上行走. 庚申, 盛京將軍、公內大臣永瑋卒, 以永鐸為盛京將軍, 尚安為烏魯木齊都統, 德勒格楞貴為喀喇沙爾辦事大臣, 老格為英吉沙爾領隊大臣. 西安將軍長青卒, 調興肇代之, 命存泰仍留廣州將軍任, 調圖桑阿為荊州將軍. 是月, 賑甘肅旱災.

是歲, 朝鮮來貢.

五十三年春正月丁卯, 免兵差經過之福建晉江等二十縣本年額賦有差. 辛未, 明興奏, 山西永寧州等地方河水澄清可鑑. 丙戌, 柴大紀以貪黷廢弛奪職逮問, 以蔡攀龍為福建水師提督；常青以徇隱柴大紀奪職, 以魁倫為福州將軍.

二月甲午朔, 林爽文就擒, 賞福康安、海蘭察御用佩囊, 議敘將弁有差. 晉封大學士和珅為三等伯, 並議敘大學士阿桂、王杰, 尚書福長安、董誥, 予孫士毅輕車都尉世職. 乙未, 釋黃仕簡、任承恩回籍. 壬寅, 伊犁參贊大臣海祿以劾奎林失實, 褫職, 與奎林俱罰在拜唐阿上效力. 癸卯, 和碩莊親王永■薨, 賞銀治喪. 甲辰, 調福長安為正紅旗滿洲都統, 以舒亮為鑲紅旗蒙古都統. 乙巳, 立先賢有子後裔五經博士. 丁未, 以許世亨為浙江提督. 己酉, 舒亮以不曉事解任, 以明亮為鑲紅旗蒙古都統. 辛亥, 帝啟鑾, 幸天津. 蠲免經過地方及天津府屬本年錢糧十分之三. 庚申, 臺灣莊大田等就擒, 議敘將弁有差. 辛酉, 免天津府屬逋賦. 壬戌, 帝御閱武樓閱兵. 是月, 免山西、河南上年水災額賦, 直隸宣化府屬逋賦.

三月戊辰, 命侍郎穆精阿赴湖北, 會同舒常查案. 壬申, 林爽文伏誅. 癸酉, 御製平定臺灣文三篇, 泐石於臺灣府城、廈門等處. 己卯, 諭臺灣獲盜, 無論首從, 皆按律正法, 俟五年後, 再照舊例分別奏請. 癸未, 再賞福康安、海蘭察紫韁、金黃瓣珊瑚朝珠, 及福康安金黃腰帶. 是月, 免兩淮板浦等場水災額賦, 並賑灶戶.

夏四月辛丑, 以旱, 命刑部減徒以下罪. 丙午, 帝閱健銳營兵. 辛酉, 富勒渾、雅德以失察柴大紀, 論絞. 是月, 免江蘇水災額賦有差.

五月丁卯, 蠲河南商丘等六州縣上年水災額賦有差. 庚辰, 帝啟鑾, 秋獮木蘭. 免經過地方本年錢糧十分之三. 癸未, 宥常青罪. 是月, 免河南、直隸上年水災民田旗地額賦有差. 福康安奏賑臺灣難民.

六月丙申, 富綱奏, 緬甸孟隕差頭目業渺瑞洞等齎金葉表文進貢, 諭護送迅來行在. 戊申, 安南土酋阮惠等叛, 逐其國王黎維祁, 黎氏臣阮輝宿等求援, 命孫士毅馳赴廣西撫諭之. 是月, 免安徽、陝西、山西上年水、旱災額賦. 賑湖南漵浦、湖北長陽水災.

秋七月辛酉朔, 以安南牧馬官阮輝宿奉黎維祁之母及子來奔, 諭孫士毅等撫恤之. 壬戌, 予大學士不兼部務者雙俸雙米. 甲子, 湖北荊州江溢, 府城及滿城均浸沒, 諭舒常等查勘撫恤. 戊辰, 調許世亨為廣西提督. 己巳, 召蔡攀龍來京, 調哈當阿為福建水師提督, 以王彙署陜西固原提督. 辛未, 命阿桂、德成往勘荊州水災, 撥庫銀二百萬兩, 解往備用. 丁丑, 賞還閩浙總督李侍堯原襲伯爵, 予現襲之李奉堯提督銜. 己卯, 實授王彙固原提督, 以觀成為浙江提督. 庚辰, 以湖廣歷任督撫廢弛, 命奪特成額職, 逮問, 舒常、李封赴荊州工次效力自贖. 以畢沅為湖廣總督, 伍拉納為河南巡撫. 辛巳, 柴大紀伏誅. 召姜晟來京, 以惠齡為湖北巡撫. 丁亥, 巴勒布廓爾喀頭目蘇爾巴爾達布等掠東西邊境, 諭前後藏守臣嚴加防範, 並命李世傑、成德調兵豫備堵勦. 戊子, 巴勒布據後藏濟嚨、聶拉木兩處, 命成德與穆克登阿帶兵赴藏堵勦. 是月, 賑湖北、山東、安徽水災.

八月丙午, 帝自避暑山莊巡幸木蘭. 庚戌, 以木蘭水大, 停止行圍. 癸丑, 授鄂輝為將軍, 成德為參贊大臣, 協勦巴勒布賊匪. 丙辰, 安南阮岳等遁, 命孫士毅駐劄關隘, 許世亨督兵進勦, 命富綱統兵進駐蒙咱. 戊午, 帝駐蹕避暑山莊. 是月, 賑江西、湖北水災.

九月己未朔, 諭各省瀕水地畝有害堤工者, 不准開墾. 壬戌, 緬甸使臣細哈覺控等入覲, 諭暹羅、緬甸現均內附, 二國應修好, 不得仍前搆兵. 乙丑, 禁各省府縣私立班館, 私置刑具. 戊寅, 諭王公、大臣及將軍、督撫等, 屆萬壽期, 不准進貢. 乙酉, 以楊重英羈留緬甸, 歸途病故, 賞道銜. 廓爾喀侵後藏薩喀, 命成德等速往進勦. 是月, 免安徽上年水災額賦. 賑湖北水災.

冬十月辛卯, 命孫士毅率兵討阮岳等. 己亥, 慶麟以誤公取巧削爵, 命以頭等侍衛留藏, 效力贖罪. 以黎維祁闇弱, 諭孫士毅選擇黎裔入京朝貢. 壬寅, 命雲南提督烏大經統兵出關, 檄諭阮惠等來歸. 調舒濂為駐藏大臣. 癸卯, 以恆瑞為伊犁參贊大臣. 調都爾嘉為盛京將軍, 恆秀為吉林將軍, 嵩椿為西安將軍, 興兆為綏遠城將軍, 琳寧為黑龍江將軍. 乙巳, 調佟福保為塔爾巴哈台領隊大臣, 盛住為庫爾喀喇烏蘇辦事大臣. 辛亥, 諭文淵閣藏庋四庫全書, 專責提舉閣事管理, 其領閣、直閣、校理、檢閱等官, 俱作兼充虛銜, 乙卯, 李侍堯病, 命福康安署閩浙總督. 是月, 免湖北水災額賦, 並賑災民.

十一月癸亥, 閩浙總督李侍堯卒, 以福康安代之, 以勒保為陝甘總督, 海寧為山西巡撫. 乙丑, 以湖北、福建吏治廢弛, 追論陳輝祖、楊景素罪, 奪其子主事陳山焜、楊炤職, 遣戍伊犁. 戊辰, 命李封回籍. 丙子, 以伊江阿為吐魯番領隊大臣, 博斌為英吉沙爾領隊大臣, 代穆和藺、老格來京. 丁丑, 修湖北江陵、公安各堤. 戊寅, 以李侍政為和闐領隊大臣, 花尚阿為塔爾巴哈台領隊大臣, 愛興阿為葉爾羌協同辦事大臣, 奎舒為庫車辦事大臣, 慶玉、碩雲保為伊犁領隊大臣, 召格■額、伊蘭保、達福、陽春保、布彥達賚、噶塔布來京. 是月, 免安徽、湖北被水額賦有差.

十二月己丑, 宥富勒渾、雅德罪. 孫士毅奏, 敗賊於壽昌江. 癸巳, 孫士毅奏, 敗賊市球江, 賞賚有加. 丙申, 以大兵克復黎城, 復封黎維祁為安南國王, 護遣其母妻等眾歸國, 封孫士毅為一等謀勇公, 許世亨為一等子, 並陞賞將弁有差. 庚子, 以善德為廣州將軍. 戊申, 命孫士毅班師. 癸丑, 奪慶麟、雅滿泰職, 命普福協辦駐藏事務, 奎舒為西寧辦事大臣.

是歲, 朝鮮、琉球來貢.

五十四年春正月己未, 以元旦受賀, 朝班不肅, 褫糾儀御史等職, 尚書德保摘翎頂, 都察院、鴻臚寺堂官均下部嚴議. 庚申, 成德以收復宗喀、濟嚨, 克聶拉木奏聞. 癸酉, 禮部尚書德保卒, 以常青代之. 甲戌, 帝以緬甸孟隕悔罪投誠, 諭令睦鄰修好, 並賜暹羅國王鄭華綵幣, 令其釋愆消釁. 免福建淡水等五廳縣災欠額賦. 癸未, 阮惠復侵奪黎城, 廣西提督許世亨死之, 召孫士毅來京, 削公爵, 調福康安為兩廣總督. 予安南陣亡廣西提督許世亨子爵. 以伍拉納為閩浙總督, 梁肯堂為河南巡撫. 以海祿為廣西提督. 甲申, 安南國王黎維祁復棄國內奔, 命安插廣西. 丁亥, 貴州巡撫李慶棻卒, 以郭世勳代之. 褫孫士毅職, 命仍以總督頂戴, 在鎮南關辦事.

二月庚寅, 以京察屆期, 予大學士阿桂等議敘, 內閣學士謝墉等下部議處, 理藩院侍郎福祿原品休致, 予總督福康安等議敘. 丁酉, 勒保奏, 已起程來京, 總督印務交巴延三署理. 己亥, 和闐領隊大臣格■額以婪索鞫實, 論斬. 塔琦以迴護格□額婪索奪職, 調福崧為葉爾羌辦事大臣. 辛亥, 以閩省營伍玩誤皆由富勒渾、雅德廢弛所致, 均發往伊犁效力贖罪. 壬子, 以海蘭察為正白旗蒙古都統. 甲寅, 調蘭第錫為江南河道總督, 李奉翰為河東河道總督. 福康安奏：「請於沿海地方明設官渡, 給照驗放, 以清私渡之源.」從之. 乙卯, 以安南瘴癘炎荒, 不值用兵, 詳諭福康安.

三月甲子, 免甘肅通省逋賦及未還耔種口糧. 免陜西延安等三府州未完倉穀. 諭福康安檄阮惠縛獻戕害提鎮之匪. 乙丑, 劉墉以尚書房師傅曠職, 降侍郎銜, 以彭元瑞為吏部尚書, 孫士毅為兵部尚書. 丁卯, 帝啟鑾, 幸盤山. 免經過地方本年錢糧十分之三. 己卯, 帝還京師.

夏四月丙申, 晉贈故廣西提督許世亨伯爵, 即令其子許文謨承襲. 召孫士毅回京. 庚子, 正黃旗漢軍都統, 定邊左副將軍公復興卒, 以恆瑞代之. 福長安署兵部尚書. 諭福康安安插安南黎氏宗族舊臣. 予從軍出力之諒山都督潘啟德以都司用. 癸卯, 命阿桂覆勘荊州堤工. 丁未, 宣諭：「安南水土惡劣, 決計不復用兵. 阮惠已三次乞降, 果赴闕求恩, 可量加封號. 朕撫馭外夷, 無不體上天好生之德, 從未敢窮兵黷武.」辛亥, 賜胡長齡等九十八人進士及第、出身有差. 壬子, 調都爾嘉為黑龍江將軍, 嵩椿為盛京將軍, 恆秀為綏遠城將軍, 琳寧為吉林將軍. 癸丑, 以阮惠不親來籲懇, 遣阮光顯入關進貢, 諭福康安卻之. 是月, 免奉天上年水災、直隸旱災額賦. 賑山東水災.

五月己未, 免官兵經過之廣西柳州等五府屬本年額賦. 福康安等奏, 安南阮惠遣親姪阮光顯齎表貢序■關乞降, 並籲懇入覲, 許之, 卻其貢. 己巳, 諭刑部, 嗣後凡殺死一家三四命以上者, 兇犯之子交內務府閹割, 以示懲創. 癸未, 調陳杰為浙江提督, 觀成為江南提督. 以傅玉為內大臣. 甲申, 以保寧、舒常為內大臣. 乙酉, 增伊犁惠遠城、惠寧城頂戴花翎官員.

閏五月庚寅, 帝啟鑾, 秋獮木蘭. 免經過地方本年錢糧十分之三. 丙申, 帝駐蹕避暑山莊. 是月, 免奉天、江西水災額賦. 賑雲南地震災.

六月丙辰, 成都將軍鄂輝等奏, 巴勒布畏罪乞降, 許之. 己未, 調梁朝桂為廣西提督, 海祿為福建陸路提督. 甲子, 毓奇以徇隱湖北漕船灑帶臬司李天培木植, 奪職, 以管幹珍為漕運總督. 庚午, 命兵部尚書孫士毅在軍機處行走. 壬申, 圖薩布以病免, 調郭世勳為廣東巡撫, 以陳步瀛為貴州巡撫. 甲戌, 禁州縣濫設非刑. 丙子, 命明興赴葉爾羌, 換福崧來京. 福康安奏：「阮惠即阮光平, 因赦其前罪, 准令降附, 具表謝恩, 並求於明年到京祝釐瞻覲.」帝以其情詞肫切, 冊封為安南國王, 並賜敕諭. 是月, 免安徽上年水災、湖北本年水災額賦. 賑直隸、山東水災.

秋七月庚子, 戶部尚書綽克托卒, 予察例議恤. 壬寅, 以常青為鑲藍旗漢軍都統. 癸卯, 命固倫額駙豐紳殷德在御前行走. 丙午, 以巴延三為戶部尚書, 秦承恩為陜西巡撫. 戊申, 安南國正使阮光顯等入覲. 是月, 賑安徽、直隸水災.

八月己巳, 帝自避暑山莊幸木蘭, 行圍. 乙亥, 賜安南國王敕印. 是月, 賑直隸、河南、安徽水災.

九月庚寅, 帝駐蹕避暑山莊. 丙申, 賑吉林屬琿春水災, 豁應交義倉糧石及上年借給倉穀. 丁酉, 帝自避暑山莊回鑾. 戊戌, 以和昇額為巴里坤領隊大臣, 換永安回京. 壬寅, 釋特成額, 賞授頭等侍衛銜, 為烏魯木齊領隊大臣, 換永泰回京. 癸卯, 帝還京師. 丙午, 安南黎維祇自保樂襲牧馬, 為阮光平所敗. 諭福康安, 如黎維祇來奔, 收納之. 辛亥, 左都御史阿揚阿卒, 以舒常代之. 調明亮為鑲紅旗漢軍都統, 以哈第爾為鑲紅旗蒙古都統. 是月, 賑江蘇水災.

冬十月癸丑朔, 日有食之. 察哈爾都統烏爾圖納遜罷, 以保泰代之. 命伍彌烏遜為科布多參贊大臣. 乙卯, 以佛住為烏里雅蘇臺參贊大臣. 丁巳, 諭鄉、會試出場日, 不准給燭, 著為令. 己未, 睢寧漫工合龍, 頒河神廟御書扁額. 壬戌, 烏爾圖那遜以失察總管伊勒庫剋扣俸餉, 降為二等侍衛, 在乾清門效力行走. 壬申, 賜劉國慶等四十三人武進士及第、出身有差. 是月, 賑吉林、湖南水災.

十一月乙酉, 安南國王阮光平以受封進謝恩貢物, 允之. 丙戌, 免安徽宿州等十四州縣衛逋賦. 戊子, 免朝賀. 庚寅, 晉封皇六子永瑢為質親王, 封皇十一子永瑆為成親王, 皇十五子顒琰為嘉親王, 皇十七子永璘為貝勒. 命福康安將黎維祁及所屬人等送京師, 編隸漢軍旗籍, 以黎維祁為世管佐領. 癸巳, 李世傑因病乞解任, 許之, 以孫士毅署四川總督, 彭元瑞兼署兵部尚書. 丁酉, 貴州巡撫陳步瀛卒, 以額勒春代之. 戊戌, 免盛京等五城領借倉穀.

十二月乙卯, 允安南國王阮光平請領時憲書, 並准開關貿易. 庚申, 諭國史館貳臣傳甲乙二編外, 另立逆臣傳, 將吳三桂等編入. 追奪故大學士馮銓等諡. 辛未, 帝以來年八旬萬壽, 命鐫八徵耄念之寶, 御製記. 是月, 廓爾喀貢使入覲.

是歲, 朝鮮、安南來貢.

五十五年春正月壬午朔, 以八旬萬壽, 頒恩詔於天下, 普免天下錢糧. 己丑, 命頒萬壽恩詔於朝鮮、安南、琉球、暹羅等國. 辛卯, 調存泰為正黃旗漢軍都統, 恆瑞為鑲黃旗漢軍都統. 壬辰, 賞大學士和珅黃帶、四開褉袍. 賜安南國王阮光平黃金□帶. 丙申, 御定重排石鼓文十章, 刻石鼓於太學及熱河文廟. 戊戌, 以彭廷棟為貴州提督. 乙巳, 朝鮮國王李□表賀萬壽, 貢方物. 己酉, 琉球國王尚穆表進謝恩方物.

二月癸丑, 以河南考城城工錯謬, 降江蘭道員, 畢沅等褫職, 仍留任. 乙卯, 調那延為厄魯特領隊大臣, 訥音為察哈爾領隊大臣. 己未, 帝啟鑾, 謁東陵、西陵, 巡幸山東, 命皇十五子顒琰, 同皇十一子永瑆、皇十七子永璘隨行. 免經過直隸州縣錢糧十分之三. 壬戌, 帝謁昭西陵、孝陵、孝東陵、景陵. 庚午, 帝謁泰陵、泰東陵. 辛未, 免直隸各屬節年因災緩徵錢糧. 壬申, 命福康安帶同阮光平入覲. 郭世勳兼署兩廣總督. 癸酉, 命截留南漕三十萬石, 貯北倉備用. 丁丑, 免經過山東州縣錢糧十分之三. 劉峨以玩延鐫級, 以梁肯堂為直隸總督, 調穆和藺為河南巡撫. 增設伊犁惠遠城兵額. 戊寅, 免山東各屬節年因災緩徵銀兩. 承安以玩愒奪職, 以岱森保為伊犁錫伯部落領隊大臣. 以福崧為安徽巡撫. 是月, 免直隸上年水災租賦、雲南上年地震災田銀米.

三月乙酉, 帝登岱. 庚寅, 賞奎林提督銜. 壬辰, 免甘肅臨邊各屬番糧草束, 其河東、河西屯糧草束免十分之三. 甲午, 帝謁少昊陵, 至曲阜, 謁先師廟. 免福建臺灣府屬應徵供粟, 其官莊租息銀免十分之三. 乙未, 釋奠. 賜衍聖公孔憲培及孔氏族人等食, 並賚章服、銀幣有差. 丙申, 帝詣孔林酹酒. 庚子, 免烏魯木齊各州縣額徵地糧三分之一. 乙巳, 以緬甸國長孟隕遣使表賀萬壽, 貢馴象, 請給封號, 命封為國王, 降敕褒諭, 並賜御製詩章. 南掌國王召溫猛表祝萬壽, 貢馴象, 諭俟其貢使到京, 再敕賞封號. 是月, 免直隸、長蘆上年水災租銀灶課.

夏四月丁巳, 帝幸天津府. 諭伍拉納查浙江浮收漕糧情弊. 己未, 大學士嵇璜重與恩榮宴, 御製詩章賜之. 辛酉, 命吉慶會同嵩椿勘明英額邊至靉陽邊開拓邊界, 丈量荒地, 分賞盛京各城旗人之無田地者. 乙丑, 帝還京師. 丙寅, 帝詣黑龍潭祈雨. 閔鶚元以瞻徇屬員解任, 調福崧為江蘇巡撫, 何裕城為安徽巡撫, 以姚棻署江西巡撫. 庚午, 以書麟覆奏欺飾, 下部嚴議, 仍留任. 閔鶚元奪職逮問. 癸酉, 實授孫士毅四川總督, 以李世傑為兵部尚書. 乙亥, 賜石韞玉等九十七人進士及第、出身有差. 己卯, 免山西太原、遼州等十六府州並歸化城等處額賦十分之三；其大同、朔平二府及和林格爾等處新墾地畝, 並招種地租銀兩, 豐寧二廳地畝額賦, 一體蠲免. 是月, 免河南、安徽上年被水處額賦.

五月辛巳, 皇六子和碩質親王永瑢薨. 壬午, 以怡親王永琅為總管內務府大臣. 庚寅, 帝啟鑾, 幸避暑山莊. 免經過地方錢糧十分之三. 戊戌, 以普福為駐藏大臣. 辛丑, 命雅滿泰駐藏辦事. 以舒濂為阿克蘇領隊大臣. 壬寅, 免西藏所屬三十九部落錢糧. 癸卯, 諭江浙兩省文宗、文匯、文瀾三閣所貯四庫全書, 許士子到閣鈔閱, 翰林院存貯底本, 亦許就近檢錄. 己酉, 書麟以失察屬員奪職逮問. 命福崧兼署兩江總督, 韓鑅赴江南幫辦河工.

六月壬子, 調孫士毅為兩江總督, 保寧署四川總督, 永保署伊犁將軍. 乙卯, 廣西巡撫孫永清卒, 以陳用敷代之. 閔鶚元論斬. 戊午, 除湖南乾州等五廳縣苗民雜糧. 己未, 召觀成來京, 以陳大用為江南提督. 乙亥, 以佛住為阿克蘇領隊大臣. 丙子, 定漢科道分別繁簡截取例. 是月, 免直隸上年水災額賦.

秋七月甲申, 免陜西應徵本色起存及學租草束棉花等賦. 戊子, 調任四川總督孫士毅奏：「請安置安南夷人, 分別入伍歸農.」帝嘉其周妥, 命江南、浙江仿行之. 己丑, 安南國王阮光平入覲, 賜御製詩章. 宥宗室弘敏罪. 庚寅, 安徽巡撫何裕城卒, 以朱珪代之. 甲午, 朝鮮使臣黃仁點、徐浩修入覲. 戊戌, 宥宗室平住、覺羅舒明阿等七人罪. 李世傑以失察書吏舞弊罷. 己亥, 起劉峨為兵部尚書. 乙巳, 帝以本年八旬萬壽, 率土臣民來京祝嘏, 恐京城米價稍增, 命發稄米三萬石, 於五城平糶. 宥書麟罪, 予頭等侍衛銜, 赴哈密, 代伊桑阿回京. 丙午, 江蘇碭山王平莊河決, 命福崧赴宿州辦河工. 戊申, 帝還京師. 是月, 賑直隸、奉天、山東、江南、河南水災.

八月庚戌, 暹羅國王鄭華表祝萬壽, 貢方物, 諭貢使年底至京即隨入宴賞. 琅玕以失察漕務自劾罷, 予頭等侍衛銜, 赴哈密辦事, 調海寧為浙江巡撫, 起書麟為山西巡撫. 辛酉, 帝八旬萬壽節, 御太和殿, 王、貝勒、貝子、公、文武大臣, 蒙古汗、王、貝勒、貝子、公、額駙、台吉, 回部王、公、台吉、伯克, 哈薩克、安南國王、朝鮮、緬甸、南掌貢使, 各省土司, 臺灣生番等行慶賀禮. 禮成, 寧壽宮、乾清宮賜宴如儀. 庚午, 刑部尚書喀寧阿卒, 以明亮代之, 命舒常兼署. 調恆瑞為正白旗漢軍都統, 以工部尚書金簡為鑲黃旗漢軍都統. 是月, 賑江南、河南水災.

九月癸未, 命安南國王阮光平歸黎維祁親屬及舊臣之在其國者. 丙戌, 發通州倉米, 於直隸州縣備賑. 己丑, 帝閱健銳營兵. 戊戌, 命嗣後賊犯拒捕殺斃捕役者, 罪斬決, 著為令. 庚子, 長麟以讞獄不實奪職, 調惠齡為山東巡撫, 以福寧為湖北巡撫, 畢沅兼署之. 壬寅, 安南人阮廷沛等求歸國, 令所過疆吏送之. 甲辰, 命頻海各省督撫嚴飭文武員弁稽察海島居民, 編列保甲. 是月, 賑山東、安徽被水處災.

冬十月戊申朔, 享太廟. 甲子, 以鄂輝為四川總督, 成德為成都將軍, 觀成為四川提督, 保寧還伊犁將軍任. 丁卯, 賜玉福等四十一人武進士及第、出身有差. 壬申, 浙江巡撫海寧卒, 調福崧代之, 起長麟為江蘇巡撫. 是月, 賑山東水災、甘肅霜災.

十一月丁丑朔, 福建巡撫徐嗣曾卒, 調浦霖代之, 以馮光熊為湖南巡撫. 丙戌, 加大學士王杰太子太保, 尚書彭元瑞、董誥、胡季堂、福長安、將軍保寧太子少保. 乙未, 釋富勒渾、雅德. 戊戌, 命慶成同尹壯圖往山西盤查倉庫. 乙巳, 禁粵海關洋船私販俄羅斯貨物.

十二月己未, 旺沁班巴爾以護庇屬員罷, 調圖桑阿為寧夏將軍, 以舒亮為荊州將軍. 庚申, 諭嗣後欽差大臣官員有擾累郵政者罪之. 乙丑, 鄂勒哲特穆爾額爾克巴拜以病免, 以舒常為鑲黃旗蒙古都統. 戊辰, 命吏部尚書彭元瑞協辦大學士. 庚午, 以鎮國公鄂勒哲鄂羅什瑚為杜爾伯特盟長. 是月, 賑奉天水災.

是歲, 朝鮮、琉球、安南、緬甸、南掌來貢.

五十六年春正月乙酉, 以尹壯圖覆奏欺罔, 褫職治罪. 戊戌, 袁鳳鳴處斬. 朝鮮、暹羅、緬甸均遣使謝恩, 貢方物, 賞賚筵宴如例. 戊戌, 命大學士王杰為尚書房總師傅. 左都御史李綬卒, 以劉墉代之. 己亥, 以保寧為御前大臣. 甲辰, 調劉墉為禮部尚書, 紀昀為左都御史. 是月, 賑江蘇、安徽等州縣上年水災. 賑直隸、山東等州縣水災.

二月戊申, 祭大社、大稷. 己酉, 諭曰：「朕孜孜求治, 兢惕為懷. 尹壯圖逞臆妄言, 亦不妨以謗為規. 加恩免尹壯圖治罪, 以內閣侍讀用.」庚戌, 御經筵. 戊午, 御試翰林、詹事等官, 擢阮元等二員為一等, 餘留館陞黜有差. 癸亥, 調哈當阿為福建陸路提督, 以奎林為福建水師提督.

三月乙亥朔, 諭戶、刑二部題本以八十日為限. 戊寅, 帝啟鑾, 幸盤山. 免經過地方本年錢糧十分之三. 辛卯, 帝還京師. 丁酉, 以永保為內大臣. 辛丑, 改湖北荊門州為直隸州. 是月, 免奉天錦州等六城並福陵、昭陵總管衙門等處水災旗地上年額賦, 並予賑恤. 免甘肅皋蘭等三縣上年霜災額賦.

夏四月乙丑, 烏大經丁憂, 以路超吉為雲南提督. 辛未, 彭元瑞以瞻徇降為侍郎, 命孫士毅為吏部尚書、協辦大學士, 以書麟為兩江總督, 調馮光熊為山西巡撫, 以姜晟為湖南巡撫. 是月, 免山東、江蘇上年水災額賦.

五月庚寅, 以長麟為江蘇巡撫. 乙未, 帝啟鑾, 秋獮木蘭. 免經過地方錢糧十分之三. 辛丑, 帝駐蹕避暑山莊. 是月, 免奉天上年水災額賦.

六月戊申, 諭各省呈控重案者, 督撫親提審辦, 著為令. 己未, 增福建彰化縣學額. 丙寅, 賜安南國王阮光平御製詩章書扇. 是月, 免直隸、甘肅上年被災額賦.

秋七月甲戌朔, 命回城阿奇木伯克設立清文學校. 甲申, 以緬甸國王孟隕資送羈留內地人民, 嘉賚之. 丁亥, 高瑹以疲玩奪職, 以孫起蛟為廣東提督. 丁酉, 以保泰為正紅旗蒙古都統, 烏爾圖納遜為察哈爾八旗都統. 是月, 免安徽上年水災額賦, 陜西、江蘇逋賦有差.

八月丁未, 命喇特納錫第為喀喇沁札薩克一等塔布囊. 戊午, 帝幸木蘭行圍. 甲子, 帝行圍. 廓爾喀以逋欠誘圍喇嘛噶布倫, 滋擾西藏, 命四川總督鄂輝、將軍成德率兵勦之. 命孫士毅署四川總督. 己巳, 命福康安來京, 祝其母生辰, 郭世勳署兩廣總督. 是月, 廓爾喀陷西藏定日各寨, 據濟嚨.

九月丙子, 帝駐蹕避暑山莊. 庚辰, 召嵩椿回京, 以琳寧為盛京將軍, 調恆秀為吉林將軍. 甲申, 諭各省秋審情實人犯, 留司監羈禁, 責令按察使稽查. 丙戌, 帝回鑾. 戊子, 唐古忒兵與達木蒙古兵禦廓爾喀失利, 唐古忒公札什納木札勒及達木協領澤巴傑等死之. 命乾清門侍衛額勒登保等赴西藏軍營. 辛卯, 諭駐藏大臣, 凡遇噶布倫缺出, 會同達賴喇嘛, 秉公選定出力人員, 奏請揀放, 著為令. 壬辰, 保泰以懦怯奪職, 以奎林為正紅旗蒙古都統, 赴藏辦事；賞舒濂副都統銜, 協同辦理. 調哈當阿為福建水師提督. 劉墉署吏部尚書. 以達賴喇嘛等堅守布達拉, 嘉獎之. 癸巳, 以瑪爾洪阿為福建陸路提督. 庚子, 諭西藏地方設鑪鑄錢, 駐藏大臣督員監製. 是月, 免奉天廣寧縣逋賦.

冬十月癸丑, 巴延三以浮估潼關城工, 奪職. 調福長安為戶部尚書. 以金簡、彭元瑞為滿、漢工部尚書. 丙辰, 以安南開關通市, 改廣西龍州通判為同知. 丁巳, 俄羅斯懇請開市, 允之. 乙丑, 諭王、大臣不必兼議政虛銜. 丁卯, 命都爾嘉選呼倫貝爾兵六百名、打牲兵四百名, 會勦廓爾喀賊匪. 是月, 免吉林寧古塔霜災額賦.

十一月癸酉, 授福康安為將軍, 海蘭察、奎林為參贊, 赴廓爾喀會勦. 乙亥, 飭直隸、山東、河南嚴查八卦會餘匪. 辛巳, 成德、鄂輝以濡滯奪職, 以奎林為成都將軍, 惠齡為四川總督, 吉慶為山東巡撫. 癸未, 召額勒春來京, 以陳淮為貴州巡撫. 甲申, 以永琨為正紅旗蒙古都統. 己丑, 調舒亮為西安將軍, 以富昌為荊州將軍.

十二月壬寅, 命海蘭察等及索倫、達呼爾兵由西寧進藏. 庚申, 加勒保太子太保. 丁卯, 召都爾嘉來京, 以明亮為黑龍江將軍, 明興為喀什噶爾參贊大臣. 是月, 賑奉天錦縣本年風、雹、旱災.

是歲, 朝鮮、暹羅、緬甸、安南來貢.

五十七年春正月壬申, 賞七代一堂致仕上駟院卿李質穎等御書扁額. 免奉天、直隸、安徽、湖南、廣東逋賦. 乙亥, 以達賴喇嘛復遣丹津班珠爾等私與廓爾喀議和, 諭止之. 丙子, 追論巴忠與廓爾喀議和擅許歲銀罪. 甲午, 以蘇凌阿為刑部尚書. 丁酉, 命直隸總督梁肯堂覈辦通省積欠.

二月癸卯, 閆正祥病免, 以慶成為直隸提督. 予大學士阿桂等、尚書福長安等、侍郎德明等、總督福康安等、巡撫長麟等敘. 甲辰, 御經筵. 裁河東鹽政、鹽運使等官. 移山西河東道駐運城. 乙巳, 命疆吏確查州縣徵收錢穀數. 丙午, 以蘇凌阿為鑲紅旗漢軍都統. 丁未, 命皇十五子嘉親王祭先師孔子. 己巳, 命侍郎和琳赴藏辦事. 鄂輝等奏, 收復聶拉木, 諭以遲延斥之. 是月, 免奉天錦州府屬上年旱災額賦.

三月丁丑, 帝謁泰陵、泰東陵. 巡幸五臺山. 免經過地方本年錢糧十分之三. 戊寅, 允濟嚨呼圖克圖「慧通禪師」法號. 以帕克哩營官番眾收復哲孟雄、宗木, 賚之. 辛巳, 帝謁泰陵、泰東陵. 癸未, 免直隸大興等八州縣積欠米穀. 甲申, 加福康安大將軍. 戊子, 召蘇靈來京, 以烏大經署甘肅提督. 庚寅, 免五臺縣本年錢糧十分之五, 大同、朔平二府屬未完逋賦. 辛卯, 帝駐蹕五臺山. 壬辰, 成都將軍參贊奎林卒, 賞銀治喪. 是月, 免奉天錦縣上年旱災額賦.

夏四月庚子, 以和闐辦事大臣李侍政失察邁瑪特尼雜爾, 下部嚴議. 甲辰, 帝閱滹沱河. 乙巳, 以貢楚克札布為烏里雅蘇臺參贊大臣. 丁未, 帝祭帝堯廟. 截留南漕六十萬石, 備直隸、河南賑. 甲寅, 帝還京師. 乙卯, 帝詣黑龍潭祈雨. 丙辰, 命刑部清理庶獄, 減徒以下罪. 丁卯, 命刑部凡遇祈雨前一日及祭祀日, 停止進呈立決本章, 著為令. 是月, 免河南通省歷年逋賦.

閏四月甲申, 以久旱, 諭臺灣及沿海各省詳鞫命盜各案, 毋有意從嚴. 存泰病免, 以淳穎為正黃旗漢軍都統. 丙申, 以久旱, 下詔求言. 丁酉, 雨. 以失陷札什倫布, 治仲巴呼圖克圖及孜仲喇嘛等罪；命和琳、鄂輝宣諭達賴喇嘛等. 是月, 免河南湯陰等五縣上年旱災額賦.

五月辛丑, 定安南國王阮光平兩年一貢, 四年遣使一朝. 丁未, 帝幸避暑山莊. 免經過地方錢糧十分之五. 戊申, 以長麟為山西巡撫, 奇豐額為江蘇巡撫. 辛亥, 允霍罕額爾德尼伯克那爾巴圖遣使入貢. 癸丑, 帝詣熱河文廟行禮. 帝駐蹕避暑山莊.

六月丙子, 福康安奏, 克廓爾喀所踞擦木要隘. 丁丑, 賑江西南豐、廣昌水災. 福康安奏, 殄瑪噶爾轄爾甲山梁之賊. 己卯, 福康安等奏, 克濟嚨. 辛巳, 姚棻丁憂, 調陳淮為江西巡撫, 馮光熊為貴州巡撫. 丙辰, 福康安等奏, 攻克熱索橋. 丁酉, 福康安等奏, 攻克協布魯寨.

秋七月戊申, 直隸飛蝗蝕稼, 命議府尹蔣賜棨等諱飾罪. 辛亥, 福康安等克廓爾喀東覺山梁, 並雅爾賽拉等處營卡, 成德等克札木、鐵索橋等處, 諭獎敘有差. 丙辰, 燬坊間刪本經書. 允予告大學士蔡新重赴鹿鳴宴. 是月, 賑直隸河間等府屬旱災.

八月辛未, 福康安奏, 成德克多洛卡、隴岡等處, 命孫士毅駐前藏督糧運. 壬申, 再撥漕米二十萬石備賑. 癸酉, 命福康安為大學士, 兼吏部尚書；孫士毅為大學士, 兼禮部尚書. 調金簡、劉墉為吏部尚書, 和琳為工部尚書, 紀昀為禮部尚書, 竇光鼐為都察院左都御史. 庚辰, 普福以隱匿奪職逮問, 以博興為庫倫辦事大臣. 丁亥, 福康安等奏, 克噶勒拉、堆補木城卡, 阿滿泰、墨爾根保陣亡. 成德等克利底、大山賊卡. 戊子, 福康安奏, 廓爾喀酋拉特納巴都爾等乞降. 帝以其悔罪乞降, 許之, 命班師. 以和琳為鑲白旗漢軍都統. 是月, 賑陝西咸寧等六州縣旱災.

九月丁酉朔, 帝還京師. 己亥, 論征廓爾喀功, 賞福康安一等輕車都尉, 晉海蘭察二等公為一等, 議敘孫士毅等各有差. 命廓爾喀於邊界設立鄂博, 嚴禁附近各部落私通貿易. 癸卯, 命疆吏每歲覈報穀價. 丙午, 帝命福康安、孫士毅等會商西藏善後事宜. 命御前侍衛惠倫等齎金奔巴瓶往藏, 貯呼畢勒罕名姓, 由達賴喇嘛等對眾拈定. 壬子, 定閩省天地會黨犯罪, 飭疆吏化導愚民. 復廓爾喀王公封爵, 定五年一貢.

冬十月戊辰, 御製十全記, 以誌武成. 廓爾喀貢使入覲, 令福康安派員途次趲行. 癸酉, 擢阿桂之子阿迪斯為戶部侍郎, 范文程裔孫范宜恆署工部左侍郎. 己卯, 免嵇璜、阿桂翰林院掌院學士, 以和珅、彭元瑞代之. 乙酉, 郭世勳奏, 英吉利遣使, 請由天津進貢, 允之. 丙戌, 鄂輝以壓擱廓爾喀貢物, 奪將軍職, 交福康安等嚴鞫之. 丁亥, 孫起蛟卒, 以竇璸為廣東提督. 癸巳, 以圖桑阿為綏遠城將軍, 隆興為寧夏將軍. 是月, 免順天等屬旗民額賦. 蠲緩河南安陽等縣災民新舊額賦, 並賑之. 賑直隸河間、陝西咸陽等州縣旱災.

十一月壬子, 以福康安為領侍衛內大臣, 阿克東阿為內大臣. 乙卯, 命督撫於殺死一家二命以上重案, 專摺奏聞. 戊午, 以竇光鼐為尚書房總師傅. 庚申, 土爾扈特汗策凌納木札勒入覲, 卒於途, 賞銀治喪. 是月, 賑山東德州等二十州縣旱災.

十二月庚午, 定唐古忒番兵訓練事宜, 鑄銀為錢, 文曰「乾隆寶藏」. 定噶布倫商卓特巴等缺, 歸駐藏大臣會同揀選, 免番目等欠項有差. 丙子, 以長麟為浙江巡撫, 蔣兆奎為山西巡撫. 以伊犁回民地畝雪災, 免本年額穀. 壬午, 禮部尚書紀昀等奏, 科場春秋文, 請斥胡安國傳, 以左氏、公羊、穀梁為主, 從之. 乙酉, 調善德為正紅旗蒙古都統. 以富昌為廣州將軍, 永琨為荊州將軍. 福崧以徇隱調任兩淮鹽運司, 柴楨侵帑奪職逮問. 辛卯, 命永遠枷號鄂輝等於西藏. 是月, 免長蘆、興國等場並滄州等州縣被災灶地額賦. 賑河南安陽等縣旱災.

是歲, 朝鮮、安南、暹羅、廓爾喀來貢.

五十八年春正月庚子, 改杭州織造為鹽政, 兼管織造事, 改鹽道為運司, 南北二關稅務歸巡撫管理. 以觀成為成都將軍, 彭承堯為四川提督. 乙巳, 敕諭安南國王阮光平, 睦鄰修好, 慎守土疆, 兼賜綵幣. 甲寅, 命進財保赴英吉沙爾, 額爾登布赴伊犁, 伊桑阿赴庫車, 烏雅勒達赴塔爾巴哈台. 調雅德赴葉爾羌, 巴里木達赴伊犁, 換愛興阿、碩雲保回京. 命范建中赴喀什噶爾辦事. 丙辰, 安南國王阮光平卒, 御製誄詩賜之, 封世子阮光纘為安南國王. 以安南嗣王年少, 命福康安馳赴粵西彈壓. 是月, 賑河南林縣、陝西咸寧、直隸保定等州縣旱災.

二月己巳, 御經筵. 福崧、柴楨伏法. 壬午, 命喀什噶爾阿奇木伯克伊斯堪達爾為喀什噶爾協辦大臣. 是月, 免長蘆、興國等場、滄州等灶地、河南安陽等縣上年旱災額賦.

三月丁酉, 帝幸盤山. 庚子, 帝駐蹕盤山. 癸卯, 以本年直隸輪免錢糧, 命撥部庫銀五十萬兩, 以資經費. 甲辰, 常青卒, 以德明為禮部尚書. 乙巳, 以德明為鑲藍旗漢軍都統. 丁未, 帝回鑾. 戊申, 諭於雍和宮設金奔巴瓶, 飭理藩院堂官、掌印札薩克、喇嘛等, 公同掣蒙古所出之呼畢勒罕. 乙卯, 調馮光熊為雲南巡撫, 以英善為貴州巡撫. 戊午, 領侍衛內大臣海蘭察卒. 以伍岱為領侍衛內大臣. 己未, 以和郡王綿□為正白旗蒙古都統. 庚申, 免恩達碩板多三十九族番民上年應納馬價銀兩.

夏四月辛未, 命春寧為伊犁領隊大臣. 壬申, 命松筠為內務府總管大臣, 在御前侍衛上行走. 福康安丁母憂, 帝以邊疆事務緊要, 命於途次成服, 辦理廣西事竣後, 即赴廣東在任守制. 癸酉, 改設甘肅莊浪協副將、波羅營參將. 甲戌, 陳杰以營伍廢弛, 奪職. 調王彙為浙江提督, 以柯藩為固原提督. 辛巳, 通諭設金奔巴瓶於前藏大昭及雍和宮, 公同掣報出呼畢勒罕, 以除王公子弟私作呼畢勒罕陋習. 丁亥, 賜潘世恩等八十一人進士及第、出身有差. 戊子, 命於明年秋特開鄉試恩科, 六十年春為會試恩科. 諭順天鄉試及會試正副考官, 閱卷毋迴避本省. 庚寅, 命戶部侍郎松筠軍機處行走. 庚寅, 廓爾喀歸西藏底瑪爾宗地方, 以西藏卡外之拉結、撒黨兩處歸廓爾喀. 辛卯, 調永琨為寧夏將軍, 以慶桂為荊州將軍.

五月乙未, 帝以故安南國王阮光平, 始終戀闕, 賜御製詩章, 命泐碑墓道. 調蘇凌阿為正藍旗滿洲都統, 以隆興為鑲藍旗漢軍都統. 丁未, 帝幸避暑山莊. 己酉, 以明興未奏遣回人赴霍罕等處辦理外藩事件, 罷喀什噶爾參贊大臣, 調永保代之. 以伍彌烏遜為塔爾巴哈台參贊大臣, 貢楚克札布為科布多參贊大臣, 以特成額為烏里雅蘇臺參贊大臣. 庚戌, 命明興赴庫爾喀喇烏蘇, 代策拔；調伊江阿赴葉爾羌, 塔琦赴吐魯番, 命雅德赴哈密辦事. 辛亥, 加封福康安為一等忠銳嘉勇公. 癸丑, 帝駐蹕避暑山莊.

六月乙丑, 命保寧調劑移駐伊犁之錫伯索倫察哈爾兵丁, 並教導厄魯特等. 丁卯, 以兩淮鹽引滯銷, 定地方官督銷處分例. 乙西, 徵瑞奏報, 英吉利貢船至天津. 戊子, 准於通州起陸, 並命在天津筵宴之. 己卯, 賞恤泰寧本年地震被災難民.

秋七月癸巳, 命和琳稽覈商上出入. 癸卯, 命英吉利貢使等住宏雅園, 金簡、伊齡阿於圓明園分別安設貢件. 己酉, 以旱, 命刑部清理庶獄, 減徒以下罪. 丁巳, 以江西安義等十四縣水災, 命借給籽種、口糧、葺屋銀兩. 戊午, 上御卷阿勝境, 緬甸國使臣密渺莽納那牙他等入覲.

八月甲子, 廓爾喀請遣人赴藏學習漢字, 允之. 庚午, 帝御萬樹園大幄次, 英吉利國使臣馬戛爾尼、副使斯當東等入覲. 辛未, 調福康安為四川總督, 以長麟為兩廣總督；調吉慶為浙江巡撫, 以惠齡為山東巡撫. 乙亥, 賞緬甸使臣孟幹蠻暮宣撫司印. 己卯, 英吉利國表請簡人駐京, 不許, 賜國王敕, 加賞文綺. 丙戌, 帝還京師. 戊子, 以慶桂為兵部尚書, 興兆為荊州將軍. 庚寅, 諭英吉利貢使由內河水路赴廣東澳門, 附船回國. 是月, 免長蘆、官臺等二埸潮災灶地額賦.

九月丁酉, 加兩廣總督長麟太子少保. 命松筠護送英吉利使臣等至浙江定海. 甲辰, 俞金鰲以疾罷, 賞左都督銜. 調梁朝桂為湖廣提督, 彭承堯為廣西提督, 以穆克登阿為四川提督. 調福寧為山東巡撫, 惠齡為湖北巡撫. 丙午, 以安徽無為等三州縣水災, 賞給口糧有差.

冬十月癸亥, 安南國王阮光纘表進謝恩貢物二分, 納其一. 丁丑, 諭嗣後由贊禮郎擢太常寺、鴻臚寺堂官, 如再遇陞調, 非至尚書、侍郎者, 仍留兼原官, 無庸開缺. 庚辰, 賜徐殿颺等三十七人武進士及第、出身有差. 戊子, 以長麟奏, 英吉利使稱再進表章貢物, 呈總督轉奏, 諭曰：「係援例而行, 並無他意, 國王可安心；再來表貢, 亦不拘定年限.」

十一月甲午, 命和寧赴藏, 幫同和琳辦事. 丙申, 實授烏大經甘肅提督. 丙辰, 以入冬無雪, 命刑部將緩決三次人犯分別減等. 戊午, 以上年各省奏報民數三萬七百四十六萬有奇, 較康熙年間增十五倍, 諭曰：「生之者寡, 食之者眾, 朕甚憂之. 各督撫及有牧民之責者, 務隨時勸諭, 俾儉樸成風, 服勤稼穡, 惜物力而盡地利, 共享昇平之福.」己未, 以安南等國進象已多, 諭雲貴、兩廣督撫檄卻象貢.

十二月丁丑, 命濱海疆吏各陳弭盜事宜. 庚辰, 敖漢貝子桑濟札勒卒, 賞銀治喪. 癸未, 伍拉納陛見, 命吉慶署閩浙總督. 丁亥, 晉封皇孫定郡王綿恩為親王.

是歲, 朝鮮、琉球、緬甸、英吉利、安南來貢.

五十九年春正月庚寅, 免直隸、山東、河南三省逋賦十分之三. 丙午, 命明興署烏魯木齊都統. 戊申, 永保疏請將喀什噶爾、英吉沙爾守兵分為二隊, 輪班更戍, 從之. 庚戌, 管幹貞病免, 命書麟兼署漕運總督. 乙卯, 宗室恆秀以侵帑奪職. 調寶琳為吉林將軍, 松筠署之. 是月, 安置安南內附人黎維治於江南.

二月庚申, 以明年元旦、上元值日月食, 諭修省, 毋舉行慶典. 辛酉, 以善德為杭州將軍, 慶桂為正紅旗蒙古都統. 壬戌, 御經筵. 調永琅為正黃旗滿洲都統, 弘□為鑲藍旗滿洲都統, 以徐績為正紅旗漢軍都統. 癸亥, 和琳奏, 廓爾喀遣使進表貢. 乙亥, 以故衍聖公孔憲培嗣子慶鎔襲爵. 丙戌, 增造廣東水師戰船.

三月己丑, 宗室恆秀論絞. 癸巳, 裁哈密印務處辦事防禦、蒙古領催, 增設主事一. 以吉星阿為塔爾巴哈台領隊大臣. 庚子, 帝巡幸天津. 免經過地方及天津府屬額賦十分之三. 免天津府屬逋賦, 並免大興等十三州縣逋賦十分之四. 戊申, 以和舜額為伊犁索倫部落領隊大臣. 壬子, 帝駐蹕天津府. 甲寅, 賞天津召試舉人姚文田內閣中書.

夏四月辛酉, 以珠爾杭阿為伊犁領隊大臣. 壬戌, 常雩, 命皇八子儀郡王永璇代行禮. 癸亥, 帝還京師. 辛未, 調弘□為正紅旗蒙古都統, 慶桂為鑲藍旗滿洲都統. 壬申, 奪弘暢領侍衛內大臣職, 以保寧代之. 癸酉, 授故敖漢貝子桑濟札勒之子濟克濟札布公品級. 乙亥, 巴林貝子和碩額駙德勒克卒, 賞銀治喪. 調路超吉為廣東提督, 以王柄為雲南提督. 調弘暢為正藍旗蒙古都統, 福長安為鑲白旗滿洲都統, 德明為正紅旗滿洲都統. 丁丑, 帝詣黑龍潭祈雨. 己卯, 以成德署杭州將軍. 辛巳, 以范宜恆為鑲藍旗漢軍都統.

五月丙申, 京師雨. 甲辰, 郭世勳病免, 調朱珪為廣東巡撫, 陳用敷為安徽巡撫, 以姚棻署廣西巡撫. 丙午, 以直隸保定等八十三州縣旱, 命賞給一月口糧. 減奉天商販豆麥等項經過直隸、山東關津稅. 辛亥, 帝幸避暑山莊. 免經過地方錢糧有差.

六月丙辰朔, 以山東歷城等五十一州縣旱, 賞給一月口糧. 除山東臨清州水衝地畝額賦. 丁巳, 帝駐蹕避暑山莊. 丁卯, 調善保為吐魯番領隊大臣, 以靈泰為烏魯木齊領隊大臣. 庚午, 設唐古忒西南外番布魯克巴、哲孟雄、作木朗、洛敏湯、廓爾喀各交界鄂博.

秋七月戊子, 永定河決, 命加緊堵築、撥款賑恤. 庚寅, 河南丹、沁二河決, 令加意巡防. 命刑部清理庶獄, 減徒以下罪, 承德府如之. 癸卯, 河南豐北廳曲家莊河決, 書麟等堵築有功, 交部議敘. 甲辰, 以直隸水災, 命截漕十四萬石, 撥部庫銀四十萬兩備賑. 書麟以徇隱鹽政巴寧阿交結商人, 奪職. 調富綱為兩江總督, 福康安為雲貴總督, 以和琳為四川總督, 松筠為工部尚書, 駐藏辦事. 乙巳, 大學士嵇璜卒, 贈官議恤. 召孫士毅入閣辦事. 戊申, 命尚安改名宜綿. 癸丑, 停本年及明年木蘭行圍. 是月, 免直隸保定、河南衛輝、山東臨清、山西代州等州縣本年水災額賦及節年逋賦. 賑山西平定、山東臨清、直隸天津等州縣水災.

八月丁巳, 以直隸天津、河間二府水災重, 免因災緩徵額賦. 戊午, 永定河南工決口合龍, 諭獎敘有差. 己巳, 以明歲御宇屆六十年, 普免各省漕糧一次. 辛未, 起書麟為古城領隊大臣. 甲戌, 帝回鑾. 命再撥部庫銀二十五萬兩、通倉米二十萬石, 於直隸備賑. 調福寧為河南巡撫, 穆和藺為山東巡撫, 江蘭護之. 福康安奏：「四川大寧教匪謝添秀等傳習邪教, 蔓延陝西、湖北、河南.」諭嚴為捕治. 丙子, 以松筠為鑲白旗漢軍都統. 甲申, 降畢沅為山東巡撫, 罰繳湖廣總督養廉五年, 山東巡撫養廉三年. 以福寧為湖廣總督, 仍以穆和藺為河南巡撫. 是月, 免直隸通州等三十三州縣逋賦.

九月丁酉, 吉林將軍寶琳卒, 賞銀治喪；以秀林為吉林將軍. 己亥, 賑福建漳、泉二府水災. 減直隸遵化內務府官地租. 命福寧駐襄陽, 督緝邪教案犯. 辛丑, 以校正石經, 加彭元瑞太子少保銜. 癸卯, 賑廣東高要等縣水災. 甲辰, 以湖北來鳳縣教匪段漢榮等糾眾拒捕, 諭責畢沅廢弛. 是月, 免齊齊哈爾、黑龍江、墨爾根城水災逋賦. 賑湖北沔陽等三州縣水災.

冬十月壬戌, 以勒保奏, 訪獲倡教奸民劉松, 命安徽嚴緝其徒劉之協. 癸亥, 荷蘭入貢. 乙丑, 福建龍溪縣被水獄壞, 獄囚安靜守法, 命將死罪減等, 軍流以下咸釋之. 戊辰, 命將科布多、威豁爾等七卡移駐原處北界, 餘地賞給杜爾伯特汗瑪克素爾札布等游牧. 辛未, 弘暢、弘□俱罷, 以富銳為正藍旗蒙古都統, 巴克坦布為正紅旗蒙古都統. 丙子, 停止鄉試覆試. 戊寅, 湖廣提督梁朝桂卒, 以劉君輔代之. 己卯, 調陳用敷為湖北巡撫, 惠齡為安徽巡撫. 辛巳, 宥恆秀罪. 是月, 賑直隸霸州、河南汲縣、山東臨清、福建漳州等廳州縣水災, 奉天三姓地方水、霜災.

十一月丙戌, 以河南扶溝縣知縣劉清鼐疏防劉之協潛逃, 革逮, 穆和藺下部嚴議. 癸巳, 免山東臨清等州縣本年漕賦. 壬寅, 以富綱署刑部尚書. 甲辰, 穆和藺以疏縱要犯劉之協, 奪職, 發烏魯木齊效力. 以阿精阿為河南巡撫. 是月, 賑河南武陟等十四縣本年水災.

十二月丙辰, 普免天下積年逋賦. 癸亥, 專立四川秀山縣學額. 丙子, 吏部尚書金簡卒, 以保寧代之, 以明亮為伊犁將軍. 己卯, 調舒亮為黑龍江將軍, 圖桑阿為西安將軍, 永琨為綏遠城將軍, 以保成為寧夏將軍.

是歲, 朝鮮、荷蘭來貢.

六十年春正月甲申朔, 日食, 免朝賀. 乙酉, 賑直隸天津等二十州縣、河南汲縣等十四縣、山東臨清等十州縣上年被水貧民有差. 丙戌, 召蘇凌阿來京, 調福寧為兩江總督. 以畢沅為湖廣總督, 玉德為山東巡撫. 戊子, 調陳用敷為貴州巡撫, 英善為湖北巡撫, 畢沅兼署. 庚寅, 免直隸積年逋賦. 辛卯, 免湖北積年逋賦. 乙未, 免河南積年逋賦. 以固倫額駙豐紳殷德為內務府大臣. 戊戌, 免福建積年逋賦. 己亥, 賜荷蘭國王威林華蘭至那叟敕諭. 辛丑, 免山東積年逋賦. 乙巳, 命聖保往葉爾羌, 奇臣往巴里坤, 雅爾泰往烏什, 陽春保往阿克蘇, 普福往喀喇沙爾, 佛智往吐魯番, 代伊江阿、和星額、富尼善、佛住、德勒克札布、善保回京. 以果勒明阿為伊犁領隊大臣. 丙午, 以阿克東阿為領侍衛內大臣, 諾穆親為鑲藍旗蒙古都統. 庚戌, 免江蘇積年逋賦. 免江西乾隆五十七、八等年緩徵銀穀.

二月癸丑朔, 免廣東積年逋賦. 陳用敷以查拏要犯劉之協辦理錯謬, 奪職逮問. 調姚棻為貴州巡撫, 以成林為廣西巡撫. 甲寅, 御經筵. 丙辰, 免陜西積年逋賦. 貴州松桃廳叛苗石柳鄧等、湖南永綏叛苗石三保等作亂, 諭福康安察明妥辦. 丁巳, 廣各直省歲試學額, 太學肄業諸生免坐監一月. 戊午, 湖南叛苗滋事, 陷乾州廳, 同知宋如椿等死之, 命福康安往勦之, 畢沅駐常德籌辦糧餉. 庚申, 以大學士阿桂等書上諭不能稱旨, 停甄敘, 侍郎成策等下部議處. 予總督福康安等議敘. 辛酉, 貴州叛苗圍鎮遠鎮總兵珠隆阿於正大營, 諭福寧速往追勦. 丙寅, 命和琳接四川督篆, 赴酉陽州備苗, 孫士毅仍留四川, 辦理報銷. 丁卯, 免浙江積年民欠、灶欠. 己巳, 叛苗陷永綏廳鴉酉寨, 鎮筸鎮總兵明安圖等死之, 著福康安查明具奏. 辛未, 湖南永順叛苗張廷仲等作亂, 擾保靖、瀘溪. 丙子, 免安徽積年逋賦. 戊寅, 科爾沁親王恭格喇布坦卒, 賞銀治喪. 壬午, 貴州叛苗擾思南、印江一帶, 竄入四川秀山, 福康安赴銅仁督勦. 命德楞泰領巴圖魯侍衛等赴貴州軍營.

閏二月乙酉, 福康安奏, 解正大營之圍. 庚寅, 徐績以瞻徇革都統任, 賞六品頂戴, 往和闐. 以保寧為鑲黃旗漢軍都統, 明亮為正紅旗漢軍都統. 壬辰, 調馮光熊為貴州巡撫, 姚棻為雲南巡撫. 以叛苗滋擾, 免貴州銅仁府屬、松桃、正大等處額賦. 乙未, 帝啟鑾, 謁東陵、西陵. 免經過地方錢糧十分之三. 戊戌, 帝謁昭西陵、孝陵、孝東陵、景陵, 至孝賢皇后陵奠酒. 庚子, 福康安奏, 解嗅腦圍. 乙巳, 福康安奏, 攻克石城, 勦除巖洞叛苗. 丁未, 帝謁泰陵、泰東陵, 奠孝賢皇后陵. 免兩淮場灶積欠. 戊申, 福康安奏, 解松桃圍.

三月乙卯, 和琳奏, 肅清秀山後路, 命和琳往松桃, 與福康安會勦, 以孫士毅署四川總督. 戊午, 以巴特瑪為伊犁領隊大臣. 己未, 福康安奏, 殄除長沖、卡落叛苗, 進兵楚境. 命額勒登保迅赴福康安軍營. 庚申, 以故克勤郡王雅郎阿子恆謹襲爵. 庚午, 諭鄉勇陣亡者, 照官兵例賞恤. 己卯, 福康安奏, 解湖南永綏匪圍.

夏四月壬辰, 以弘暢子永珠襲封貝勒. 辛卯, 臺灣彰化匪徒陳周全等作亂, 陷縣城, 尋復之. 諭賞賚義民. 癸巳, 竇光鼐以會試衡文失當, 降調. 以朱珪為左都御史, 仍留廣東巡撫任. 己亥, 以魁倫劾洋盜肆行, 命浦霖來京候旨. 調姚棻為福建巡撫, 以江蘭為雲南巡撫. 庚子, 賜王以銜等一百十一人進士及第、出身有差. 癸卯, 賞會試薦卷內文理較優之舉人徐炘、傅淦、李端內閣中書. 戊申, 帝詣廣潤祠祈雨. 是夜, 雨. 免貴州官兵經過地方本年額賦有差. 福康安等奏, 克黃瓜寨賊巢. 己酉, 以福寧、惠齡經理湖廣軍務未竣, 以費淳為安徽巡撫, 未到任前, 著蘇凌阿兼署巡撫印務. 庚戌, 匪首陳周全等伏誅. 是月, 免山西代州、湖北漢川、福建龍溪等州縣衛上年水災額賦有差.

五月甲寅, 除西藏三十九族番民每年貢馬銀. 丙辰, 帝幸避暑山莊. 免經過地方本年錢糧十分之三. 伍拉納、浦霖以辦理災政不善, 奪職. 命魁倫兼署閩浙總督. 丁巳, 奇豐額以袒護, 奪職, 調費淳為江蘇巡撫. 以惠齡仍為安徽巡撫. 調福康安為閩浙總督. 調勒保為雲貴總督, 以宜綿為陝甘總督. 福康安等奏, 克構皮寨及蘇麻寨等處. 壬戌, 帝駐蹕避暑山莊. 甲子, 以福建倉庫虧缺查實, 申飭科道無人奏及, 並命嗣後陳奏地方重大事件, 毋忝言責. 召阿精阿來京, 以景安為河南巡撫. 戊辰, 召惠齡來京, 以汪新為安徽巡撫. 命蘇凌阿駐清江浦, 兼署江蘇巡撫. 辛未, 以于敏中營私玷職, 奪輕車都尉世職. 撥湖北、江西銀一百萬兩, 解黔備用. 癸酉, 車臣汗齊旺多爾濟卒, 賞銀治喪.

六月壬午, 以湖南叛苗擾鎮筸後路, 諭責福寧怯懦, 劉君輔株守. 命惠齡仍署湖北巡撫. 戊子, 以旱, 命刑部清理庶獄, 減徒以下罪, 承德府如之. 庚寅, 福康安等奏, 克沙兜、多喜等處苗寨. 戊申, 姚棻以質訊解任, 命魁倫兼署福建巡撫, 長麟署閩浙總督. 是月, 免福建晉江等七廳縣上年水災額賦有差. 賑廣東南海等縣水災.

秋七月庚申, 德明以罣累滋陽縣知縣陳照自縊, 論絞. 丙寅, 貴州提督彭廷棟卒, 贈官議恤. 以花連布為貴州提督. 以福康安等奏連克苗寨, 渡大烏草河, 賚珍物. 壬申, 哲卜尊丹巴呼圖克圖等入覲, 召見賜茶. 是月, 免湖北江陵等十二州縣衛上年水災額賦.

八月壬午, 以永琨為正白旗漢軍都統、烏里雅蘇臺將軍, 恆瑞為綏遠城將軍. 癸未, 賜南掌國王召溫猛、緬甸國王孟隕敕諭. 己丑, 命甘肅西寧道定為旗員額缺. 丙申, 兵部尚書劉峨乞休, 允之, 加太子少保銜, 以朱珪代之, 仍留廣東巡撫任. 以金士松為左都御史. 庚子, 調王柄為江南提督. 丁未, 福康安等進駐楊柳坪, 諭天晴後圍攻. 免直隸通州等五十二州縣積欠旗租.

九月辛亥, 帝御勤政殿, 召皇子、皇孫、王公、大臣等入見, 宣示立皇十五子嘉親王為皇太子, 以明年為嘉慶元年. 壬子, 皇太子及王、貝勒、貝子、公, 暨內外文武大臣、蒙古王公等各具摺籲請, 俟壽躋期頤, 再舉行歸政典禮, 不允. 丙辰, 富勒渾以前任閩浙總督婪贓, 發往熱河效力. 丁巳, 雅德以前任閩浙總督婪贓, 奪職, 發往伊犁效力. 以明興為葉爾羌辦事大臣. 以奇豐額為庫爾喀喇烏蘇領隊大臣. 己未, 帝閱健銳營兵. 晉封福康安忠銳嘉勇貝子, 和琳一等宣勇伯. 庚申, 帝命皇太子謁東陵、西陵. 乙丑, 舒亮以婪索, 褫職鞫治, 調永琨為黑龍江將軍. 以圖桑阿為正白旗漢軍都統, 調補烏里雅蘇臺將軍. 調恆瑞為西安將軍. 以烏爾圖納遜為綏遠城將軍, 博興為察哈爾都統, 特克慎為庫倫辦事大臣, 策巴克為西寧辦事大臣. 丙寅, 明亮以任黑龍江時侵漁貂皮, 褫職；命保寧為伊犁將軍. 己巳, 調德明為正紅旗漢軍都統, 慶桂為鑲黃旗漢軍都統. 以儀郡王永璇為正紅旗滿洲都統, 成親王永瑆為鑲藍旗滿洲都統. 舒亮論絞, 明亮留烏魯木齊效力. 辛未, 以奉天、山西、四川、湖南、貴州、廣西向無積欠, 免下年正賦十分之二. 丙子, 命停上尊號. 是月, 免福建龍溪八縣上年水災額賦. 賑江蘇海州等七州縣水災.

冬十月戊寅朔, 頒嘉慶元年時憲書. 以珠隆阿為雲南提督. 庚辰, 官兵擒首逆吳半生, 賞福康安之子德麟副都統職銜, 和琳黃帶, 餘議敘賞賚有差. 甲申, 以伍拉納等貪黷敗檢, 戍其子於伊犁. 長麟以徇庇伍拉納、浦霖, 奪職, 命來京. 以魁倫署閩浙總督, 姚棻暫護福建巡撫. 乙酉, 普免天下嘉慶元年地丁錢糧. 丙戌, 伍拉納、浦霖伏法. 壬辰, 以額勒登保、德楞泰勦捕叛苗奮勇, 授內大臣. 乙未, 命定丙辰年傳位典禮. 丁酉, 賜邸飛虎等三十二人武進士及第、出身有差. 癸卯, 命明年正月初吉, 重舉千叟宴. 甲辰, 以額勒登保為鑲藍旗蒙古都統. 是月, 賑福建漳浦等七縣水災, 並免額賦有差.

十一月丙辰, 定各衙門保送滿漢御史, 初次未經記名者, 不得再行保送例. 丁巳, 官兵攻克天星寨等處, 加和琳太子太保, 賞福康安、和琳御用黃裏元狐端罩各一件. 乙丑, 帝命皇太子居毓慶宮. 賞世管佐領花沙布一等侯爵, 世襲罔替. 是月, 免奉天熊岳等三城、寧海等三州縣旱災旗民額賦, 並予賑.

十二月戊寅朔, 諭曰：「朕於明年歸政後, 凡有繕奏事件, 俱書太上皇帝, 其奏對稱太上皇.」甲申, 命長麟以副都統職銜, 赴葉爾羌辦事. 戊子, 賑貴州銅仁被擾難民. 福康安等奏, 克天星等苗寨. 辛丑, 以永慶署鑲白旗漢軍都統, 那奇泰為江寧將軍. 壬寅, 允朱珪收英吉利國王表貢, 賜敕嘉賚, 交英商波郎齎回, 並以其表言勸廓爾喀投順, 於賜敕內以無須英國兵力告之. 甲辰, 免陝西應徵本色起存等項. 召瑪爾洪阿來京, 以王彙為福建陸路提督, 蒼保為浙江提督. 賜琉球國王世孫尚溫敕諭. 乙巳, 免玉環同知及海寧州應徵穀銀. 丁未, 以來歲元旦傳位皇太子為嗣皇帝, 前期遣官告祭天、地、宗、社.

是歲, 朝鮮、緬甸、南掌、暹羅、安南、琉球、英吉利來貢.

嘉慶元年春正月戊申朔, 舉行授受大典, 立皇太子為皇帝. 尊帝為太上皇帝, 軍國重務, 仍奏聞, 秉訓裁決, 大事降敕旨. 二月乙未, 敕諭宮中時憲書用乾隆年號. 三年冬, 帝不豫. 四年正月壬戌崩, 壽八十有九. 是年四月乙未, 上尊諡曰法天隆運至誠先覺體元立極敷文奮武孝慈神聖純皇帝, 廟號高宗. 九月庚午, 葬裕陵.